
PRATARMĖ 


Menininkas yra gražių daiktų kūrėjas. 

Atskleisti meną, o menininką paslėpti — štai meno tikslas. 

Kritikas yra tas, kuris grožio sukeltus įspūdžius sugeba išreikšti ki- 
tu būdu ar nauja forma. 

Tiek aukščiausia, tiek ir žemiausia kritikos forma — savotiška 
autobiografija. 

Tie, kurie gražiuose daiktuose įžvelgia bjaurią prasmę, yra be ža- 
vesio pagedę žmonės. Tai yda. 

Tie, kurie gražiuose daiktuose įžvelgia gražią prasmę, yra išprusę 
žmonės. Jie teikia vilčių. 

Išrinktieji yra tie, kuriems gražūs daiktai reiškia tiktai Grožį. 

Nėra moralių ar nemoralių knygų. Knygos esti gerai arba blogai 
parašytos. Ir viskas. 

Devynioliktojo amžiaus neapykanta Realizmui, tai įniršis Kaliba- 
no', veidrodyje matančio savo atvaizdą. 

Devynioliktojo amžiaus neapykanta Romantizmui, tai įniršis Kali- 
bano, veidrodyje nematančio savo atvaizdo. 

Moralinis žmogaus gyvenimas apima dalį menininko tematikos, ta- 
čiau meno moralumą sudaro tobulas netobulų priemonių vartojimas. 
Joks menininkas nenori nieko įrodyti. Įrodyti galima ir akivaizdžias 
tiesas. 

Joks menininkas neturi etinių simpatijų. Etinės menininko simpa- 
tijos — nedovanotinas stiliaus manieringumas. | 
"Joks menininkas nėra liguistas. Menininkas gali vaizduoti viską. 

Mintis ir kalba menininkui yra priemonės jo menui. 

Yda ir dorybė — menininkui medžiaga jo menui. 

Formos požiūriu, visų menų modelis yra muziko menas. Jausmo 
požiūriu — aktoriaus kūryba. | 


Kiekvienas menas yra sykiu ir paviršius, ir simbolis. Tie, kurie skver- 
biasi pro paviršių gilyn, rizikuoja. Tie, kurie skaito simbolius, rizi- 
kuoja. 

Iš tikro menas lyg veidrodis atspindi ne gyvenimą, o žiūrovą. 

Nuomonių skirtumas, vertinant meno kūrinį, rodo, jog kūrinys nau- 
jas, sudėtingas ir gyvybingas. 

Kai kritikai nesutaria — menininko sieloje sandermė. 

Galima atleisti žmogui, kai jis daro naudingą daiktą, jei pats tuo ne- 
sižavi. Vienintelis pateisinimas padariusiam nenaudingą daiktą -—— 
begalinis juo žavėjimasis. 

Kiekvienas menas visiškai nenaudingas. 


OSKARAS V AILDAS 


I SKYRIUS 


Dailininko dirbtuvėje tvyrojo saldus rožių aromatas, o kai lengvas 
vasaros vėjelis sušnarėdavo sode tarp medžių, pro atviras duris svai- 
giai padvelkdavo alyvų ar dar švelnesnis rausvažiedžių erškėtrožių 
kvapas. 

Gulėdamas ant persiškom gūniom apklotos kanapos ir kaip visada 
rūkydamas nežinia kelintą iš eilės cigaretę, lordas Henris Votonas iš 
savo kampo dar matė geltonus ir saldžius it medus akacijos žiedus ir 
virpančias šakas, lūžte lūžtančias nuo grožybės naštos, taip panašios 
į liepsną; kartkartėmis ant ilgų indiško šilko užuolaidų, dengiančių 
didžiulį langą, šmėkštelėdavo fantastiški praskrendančių paukščių še- 
šėliai, tada užuolaidos akimirką virsdavo tarsi kokiais japoniškais pa- 
veikslais ir lordas Henris prisimindavo tuos išblyškusius Tokijo daili- 
ninkus nefrito spalvos veidais, kurie iš esmės statiško meno priemonė- 
mis bando perteikti greičio ir judėjimo įspūdį. Dusliai duzgėdamos bi- 
tės skverbėsi pro aukštą nepjautą žolę ar monotoniškai, atkakliai su- 
kiojosi aplinkui iškerojusio sausmedžio žiedų taurelės, ir nuo jų dūzgė- 
jimo tyla atrodė dar slogesnė. Slopus Londono triukšmas gaudė tary- 
tum tolimų vargonų bosai. 

Kambario viduryje, pritvirtintas prie stataus molberto, stovėjo ne- 
apsakomai gražaus vaikino portretas visu ūgiu, o priešais jį, kiek ato- 
kiau, sėdėjo pats dailininkas, Bezilis Holvordas, kurio netikėtas din- 
gimas prieš porą metų buvo sukėlęs tokį visuomenės susijaudinimą 
ir galybę keistų spėliojimų. 

Dailininkas žiūrėjo į grakščią, dailią povyzą, kurią nelyginant vei- 
drodis taip tobulai atspindėjo jo kūrinys, ir pasitenkinimo šypsnys ne- 
blėso jam iš veido. Bet staiga dailininkas pašoko, užmerkė akis ir pirš- 
tais užspaudė vokus, tartum norėdamas išsaugoti atmintyje kažkokį 
keistą sapną ir bijodamas iš jo pabusti. 


Oskaras Vaildas 10 


— Čia geriausias tavo darbas, Bezili, geriausias iš visų tavo dar- 
bų,— vangiai tarė lordas Henris.— Kitais metais būtinai nusiųsk jį į 
Grouvnerį'. Akademija“ pernelyg didelė ir pernelyg vulgari. Kai aš 
ten nueinu, būna arba tiek daug žmonių, kad nematyti paveikslų, o 
tai siaubinga, arba tiek paveikslų, kad nematyti žmonių, o tai dar blo- 
giau. Iš tikrųjų Grouvneris vienintelė vieta. 

— Niekur neketinu jo siųsti, — atsakė dailininkas, keistai atkragin- 
damas galvą — dar Oksforde šis judesys juokindavo jo draugus.— 
Ne, niekur jo nesiųsiu. 

Lordas Henris kilstelėjo antakius ir nustebęs pažiūrėjo į jį pro skys- 
tučių melsvų dūmų driekanas, kurios fantastiškai vinguriuodamos kilo 
iš jo stiprios cigaretės su opijaus priemaiša. 

— Niekur nesiųsi? Kodėl, drauguži? Ar turi kokią priežastį? Keis- 
ti padarai jūs, dailininkai. Neriatės iš kailio, kad pagarsėtumėt, o pa- 
garsėję elgiatės taip, lyg norėtumėt šlovės atsikratyti. Kvailai darot; 
pasaulyje tik viena blogybė pranoksta tą, kai visi apie tave kalba, tai 
blogybė, kai niekas apie tave nekalba. Šis portretas išaukštintų tave 
tarp jaunųjų Anglijos dailininkų, o seniams sukeltų pavydą, jei seniai 
dar pajėgia ką nors jausti. 

— Žinau, kad pasijuoksi iš manęs, — atsakė dailininkas, — bet aš 
iš tikrųjų negaliu jo duoti į parodą. Pernelyg daug savęs esu į jį įdėjęs. 

Lordas Henris išsitiesė ant kanapos ir nusijuokė. 

— Taip, žinojau, kad tu juoksies, bet vis tiek tai teisybė. 

— Pernelyg daug savęs įdėjai! Dievaž, Bezili, nemaniau, kad tu toks 
tuštuolis; iš tiesų nematau jokio panašumo tarp šiurkštaus tvirto tavo 
veido, juodų kaip anglis plaukų ir šito jauno Adonio“, kuris atrodo 
lyg būtų iš dramblio kaulo ir rožių žiedlapių. Klausyk, mielas Bezili, 
juk jis tikras Narcizas“, o tu... be abejo, tavo veido išraiška intelektu- 
ali ir taip toliau, bet grožis, tikras grožis dingsta tada, kai atsiranda in- 
telektuali išraiška. Intelektas jau pats savaime kažkas perdėta ir todėl 
ardo harmoniją kiekviename veide. Kai tik žmogus atsisėda ir susimąs- 
to, jo veide lieka tik nosis arba tik kakta, ar dar kokia baisybė. Pažiu- 
rėk į žmones, kurie ko nors pasiekė išsilavinimo reikalaujančiose pro- 
fesijose. Kokie jie tobulai bjaurūs! Žinoma, išimtis dvasininkai. Bet 
juk dvasininkai negalvoja. Vyskupas, sulaukęs aštuoniasdešimt metų, 
tebekartoja tą patį, ką jį išmokė sakyti, kai jam buvo aštuoniolika, todėl 
visada ir atrodo nepaprastai žavus. Paslaptingasis tavo draugas, kurio 
vardo man nesakGi, bet kurio portretas mane iš tikrųjų žavi, niekada 
negalvoja. Tuo aš neabejoju. Tai tikriausiai koks tuščiagalvis gražus 

padaras, kuris visada turėtų būti su mumis žiemą, kai negalim gėrėtis 
gėlėmis, ir vasarą, kai mums reikia kuo nors atvėsinti savo protą. Per 
gerai apie save manai, Bezili, tu nė trupučio nepanašus į jį. 

— Nesupranti manęs, Hari,— atsakė dailininkas.— Aišku, nesu 
panašus į jį. Žinau tą kuo puikiausiai. Iš tiesų man net būtų nesmagu 
būti tokiam kaip jis. Traukai pečius? Aš sakau tiesą. Visa, kas tobula, 
tiek fiziniu, tiek ir dvasiniu atžvilgiu, paženklinta lemties, kuri per visą 
Žmonijos istoriją lydi klumpančių karalių žingsnius. Verčiau nesiskirti 
iš kitų. Bjaurieji ir kvailiai šiame pasaulyje niekada nepralošia. Sėdi 
sau patogiai ir spokso į lošimą. Tegul pergalės jie ir nelaimi, tačiau 
bent nepatiria pralaimėjimo kartėlio. Jie gyvena taip, kaip visiems de- 
rėtų gyventi — niekieno netrikdomi, abejingi, ramūs. Kitų jie nepra- 
žudo, bet ir jiems priešo ranka neatneša pragaišties. Tavo padėtis ir 
turtas, mano protas, toks, kokį turiu, mano menas, kad ir koks jis būtų, 
graži Doriano Grėjaus išvaizda — už visa tai, ką mums davė dievai, 
turėsim atkentėti, skaudžiai atkentėti. 

— Dorianas Grėjus? Tai jo pavardė? — paklausė lordas Henris, 
eidamas per dirbtuvę prie Bezilio Holvordo. 

— Taip, tai jo pavardė. Nenorėjau tau sakyti. 

— O kodėl? 

— Ak, negaliu paaiškinti. Kai man koks žmogus labai brangus, nie- 
kam nesakau, kas jis. Man atrodo, kad pasakydamas vardą, aš tarytum 
jo dalį atiduodu svetimam. Pamėgau slaptingumą. Turbūt tik jis tega- 
li mūsų nūdienį gyvenimą padaryti mįslingą ar žavų. Paprasčiausias 
daiktas tampa nuostabus, jeigu tiktai jį slepi. Kai išvykstu iš Londono, 
niekada nesakau namiškiams, kur važiuoju. Jei pasakyčiau, visas ma- 
lonumas dingtų. Prisipažįstu, tai kvailas įprotis, bet gyvenimui jis 
savotiškai teikia daug romantikos. Tikriausiai tau visa tai atrodo ne- 
paprastai kvaila? 

— Anaiptol, — atsakė lordas Henris,— anaiptol, mielas Bezili. 
Berods, tu užmiršai, kad aš vedęs, o santuoka patraukli tik tuo, kad 
apgaulę paverčia absoliučia būtinybe abiem pusėm. Niekada nežinau, 
kur mano žmona, 0 mano žmona niekada nežino, ką aš veikiu. Kai mu- 
du susitinkam,— juk vis dėlto vakarieniaudami svečiuos ar viešėdami 
pas hercogą netyčia susitinkam, — rimčiausiais veidais pasakojam vie- 
nas antram absurdiškiausias istorijas. Mano žmona puikiai sugeba tą 
daryti, tiesą sakant, daug geriau už mane. Ji niekada nesupainioja da- 
tų, o aš visada įkliūnu. Bet sugavusi mane, ji nekeliastriukšmo. Kartais 
man norisi, kad ji triukšmautų, bet ji tik juokiasi iš manęs. 

— Negaliu pakęsti, kai tu, Hari, taip kalbi apie savo vedybinį gy- 
venimą,— tarė Bezilis Holvordas, dideliais žingsniais eidamas prie 
durų, vedančių į sodą.— Neabejoju, kad esi tikrai labai geras vyras, 
tačiau baisiausiai droviesi savo dorybių. Keistas tu žmogus. Niekada 
nepasakai ko doro, bet niekada nepadarai ko blogo. Tavo cinizmas — 
paprasčiausiai poza. 

— Poza paprasčiausiai tėra natūralumas, be to, tai pati įkyriausia 
iš visų man žinomų pozų, — juokdamasis sušuko lordas Henris. 

Abu vyrai išėjo į sodą ir susėdo ant ilgo bambukinio suolo, kuris sto- 
vėjo aukšto laurų krūmo pavėsyje. Saulės šviesa slydo blizgančiais 1a- 
pais. Žolėje virpėjo baltos .saūlutės. 

Po valandėlės lordas Heriris išsitraukė laikrodį. 

— Man jau laikas, Bezili,— sumurmėjo jis,— tačiau prieš išeida- 
mas būtinai noriu, kad atsakytum į mano klausimą. 

— Kokį klausimą? — paklausė dailininkas, įbedęs žvilgsnį į žemę. 

— Puikiai žinai. | 

— Nežinau, Hari. 

— Ką gi, pasakysiu. Noriu žinoti, kodėl neduosi į parodą Doriano 
Grėjaus portreto. Noriu žinoti tikrąją priežastį. 

— Aš ją pasakiau. 

— Ne, nieko panašaus. Sakei — dėl to, kad per daug savęs įdėjai 
į paveikslą. Bet juk tai vaikiška. 

— Hari,— tarė Bezilis Holvordas, žvelgdamas jam tiesiai į akis, — 
kiekvienas portretas, nutapytas su įsijautimu, yra paties dailininko, o 
ne pozuotojo portretas. Pozuotojas — grynas atsitiktinumas, dingstis. 
Ne jį atvaizduoja dailininkas, spalvotoje drobėje dailininkas atvaizduo- 
ja pats save. Portrete, ko gero, būsiu atskleidęs savo sielos paslaptį, to- 
dėl ir nenoriu jo rodyti. 

Lordas Henris nusijuokė. 

— O kokia ta paslaptis? — paklausė jis. 

— Tau pasakysiu,— atsakė Holvordas, tačiau atrodė suglumęs. 

— Nekantriai laukiu, Bezili,. — nerimo bičiulis, žiūrėdamas į jį. 

— Ak, Hari, iš tiesų ne kažin ką tegaliu pasakyti, — tarė dailinin- 
kas, — be to, vargu ar suprasi mane. Gal net nepatikėsi. 

Lordas Henris nusišypsojo, pasilenkęs nuskynė pievoje rausvažie- 
dę saulutę ir ėmė atidžiai ją žiūrinėti. 

— "Tikrai suprasiu,— atsakė jis, įdėmiai žvelgdamas į mažą auksinį 
diską su baltomis plunksnelėmis.— Viskuo galiu patikėti, kad tiktai 
būtų neįtikėtina. 

Vėjas nupurtė nuo medžių kelis žiedus, sunkios alyvų kekės tartum 
žiedų žvaigždynai lingavo slogiame ore. Prie namo sienos ėmė čirkšti 
žiogas, ir ilgas plonas laumžirgis lyg mėlynas siūlas praplaukė pro šalį, 
plasnodamas rusvais perregimais sparnais. Lordas Henris tarėsi gir- 
dįs, kaip plaka Bezilio Holvordo širdis, ir susidomėjęs laukė, kas bus 
toliau. 

— Buvo taip, — palūkėjęs prašneko dailininkas.— Prieš du mėne- 
sius dalyvavau pokylyje ledi Brendon namuose. Juk žinai, mes, varg- 
šai menininkai, turim kartkartėmis pasirodyti žmonėms, kad primintu- 
me nesą laukiniai. Su vakarine eilute ir baltu kaklaraiščiu kiekvienas 
žmogus, kaip tu kartą sakei, net ir biržos makleris, gali būti laikomas 
kultūringu. Ką gi, buvau svetainėje jau gal dešimt minučių, šnekėjau- 
si su apkūniomis išsipusčiusiomis senyvomis damomis bei nuobodžiais 
akademikais ir staiga pajutau, kad kažkas žiūri į mane. Atsigręžiau ir 
pirmą sykį išvydau Dorianą Grėjų. Kai mudviejų akys susitiko, paju- 
tau, kad blykštu. Keista baimė apėmė mane. Supratau sutikęs žmogų, 
kurio asmenybė tokia kerinti, kad jis, jei tik nesipriešinsiu, gerte sugers 
mano prigimtį, mano sielą, net mano meną. Niekada gyvenime neno- 
rėjau pašalinės įtakos. Tu, Hari, žinai, koks aš nepriklausomas iš pri- 
gimties. Visada buvau pats sau viešpats, bent tol, kol sutikau Dorianą 
Grėjų. Paskui... bet nemoku tau paaiškinti. Tarsi koks balsas būtų sa- 
kęs, jog atsidūriau ant baisios savo gyvenimo krizės slenksčio. Mane 
pagavo keistas jausmas, rodėsi, kad Likimas man žada nepaprastų 
džiaugsmų ir nepaprastų sielvartų. Aš pabūgau ir jau gręžiausi eiti iš 
svetainės. Ne sąžinė privertė mane taip elgtis, tai buvo savotiškas bai- 
lumas. Nesiginsiu — bandžiau pabėgti. 

— Iš teisybės, Bezili, sąžinė 1r bailumas tas pats. Sąžinė, tai firmos 
ženklas. Štai ir viskas. 

— Netikiu tuo, Hari, ir netikiu, kad tu taip manytum. Šiaip ar taip, 
kokie ten buvo mano motyvai, o galėjo būti ir išdidumas, nes esu labai 
išdidus, aš iš tikrųjų pasukau durų link. Ten, žinoma, susidūriau su 
ledi Brendon. „Ponas Holvordai, nejaugi ketinat taip anksti pabėg- 
ti?“ — suspigo jinai. Juk prisimeni, Koks keistas ir šaižus jos balsas? 

— Taip, išskyrus grožį, ji visais atžvilgiais panaši į povą,— pasakė 
lordas Henris, ilgais nervingais pirštais pešiodamas saulutės žiedą. 

— Negalėjau jos atsikratyti. Ji nusivedė mane prie kilmingųjų, prie 
žvaigždėmis ir ordinais apsisagsčiusių ponų, prie senyvų damų mil- 
žiniškomis tiaromis ir papūgų nosimis. Vadino mane brangiausiu savo 
draugu. Nors tik vieną sykį buvom iš viso matęsi, ji užsimanė rodyti 

mane lyg kokią žymenybę. Tuo metu, man regis, kažkoks mano pa- 
veikslas turėjo didžiulį pasisekimą, bent jau pigūs laikraštukai apie jį 
buvo prirašyti, o mūsų devynioliktame amžiuje tai lygu nemirtingu- 
mui. Staiga kaktomuša susidūriau su tuo vaikinu, kurio asmuo buvo 
taip keistai mane sujaudinęs. Stovėjom beveik liesdami vienas kitą. 
Mūsų akys vėl susitiko. Pasielgiau beprotiškai, paprašęs ledi Brendon 
mane supažindinti su juo. O gal tai ir nebuvo beprotybė. Šitai tie- 
siog buvo neišvengiama. Mes ir nesupažindinti būtume pradėję šnekė- 
tis. Neabejoju. Ir Dorianas man tą patį sakė. Jis taip pat pajuto, kad 
mudviem lemta pažinti vienas antrą. 

— O kaip ledi Brendon apibūdino tą žavų jaunuolį? — paklausė 
bičiulis.— Juk ji mėgsta greitai duoti tikslų kiekvieno savo svečio 
prėcis*. Prisimenu, kaip sykį jinai privedė mane prie irzlaus seno džen- 
telmeno raudonu veidu, apsikarsčiusio ordinais ir juostomis, ir ėmė 
kuždėti man į ausį tragišku balsu, kurį tikriausiai puikiai girdėjo visi, 
buvę kambaryje, baisiausiai stulbinančius dalykus. Aš pabėgau. Mėgstu 
pats perprasti žmones. Tačiau ledi Brendon su savo svečiais elgiasi 
lyg aukcionatorius su prekėmis. Ji arba išnarsto kiekvieną kaulelį, 
arba iškloja apie juos viską, tik nepasako to, ką jums rūpi sužinoti. 

— Vargšė ledi Brendon! Koks tu, Hari, jai negailestingas, — nesusi- 
mąstydamas pasakė Holvordas. 

— Mielas bičiuli, ji bandė įsteigti saloną, bet jai pavyko atidaryti 
tik restoraną. Kaip galiu ja žavėtis? Tačiau sakyk, ką ji kalbėjo apie 
poną Dorianą Grėjų? 

— A, rodos, „Žavus berniukas... mudvi su vargše jo motule buvom 
neperskiriamos. Niekaip neprisimenu, ką jis veikia... rodos... nieko 
neveikia... ak, teisybė, skambina fortepijonu... o gal jūs, ponas Grėjau, 
smuiku griežiat, brangusis?“ Mudu neištvėrėm nesusijuokę ir iš karto 
tapom draugai. 

— Juokas visai nebloga pradžia draugystei ir pati geriausia pabai- 
ga, — pasakė jaunasis lordas, skabydamas kitą saulutės žiedą: | 

Holvordas papurtė galvą. 

— Tu, Hari, nesupranti, kas yra draugystė, — tyliai tarė jis, — ir to- 
dėl nesupranti, kas yra priešiškumas. Tau visi patinka, kitaip tariant, 
esi visiems abejingas. 

— Kokia klaiki neteisybė! — sušuko lordas Henris ir, atsismaukęs 
skrybėlę ant pakaušio, pažvelgė į mažus debesėlius, kurie lyg susinar- 

pliojusios blizgančio šilko gijos driekėsi per išgaubtą turkio spalvos va- 
saros' dangaus skliautą.— Iš tiesų, kokia klaiki neteisybė. Aš labai 
skiriu Žmones. Draugus išsirenku dėl jų gražios išvaizdos, pažįstamus 
dėl gero būdo, o priešus dėl proto. Renkantis priešus, atsargumo nieka- 
da nebūna per daug. Neturiu nė vieno priešo, kuris būtų kvailas. Jie 
visi ganėtinai intelektualūs ir, savaime suprantama, vertina mane. 
Ar čia mano tuštybė? Taip, tikriausiai tuštybė. 

— Ir man taip atrodo, Hari. Bet pagal tavo kategorijas aš turėčiau 
būti tik pažįstamas. 

— Mielas Bezili, tu daugiau negu pažįstamas. 

— Bet daug mažiau nei draugas. Lyg ir brolis, ar ne? 

— Ak, tie broliai! Tegul juos galas. Mano vyresnysis brolis niekaip 
nenumiršta, o jaunesnieji, matyt, tik mirti tesugeba. 

— Hari! — šūktelėjo Holvordas susiraukdamas. 

— Mielas drauge, aš tik juokauju. Bet savo giminaičių tikrai ne- 
mėgstu. Man rodos, giminaičių nekenčiame dėl to, kad negalim pakęs- 
ti Žmonių, turinčių tas pačias ydas, kaip ir mes patys. Visiškai suprantu 
anglų demokratijos neapykantą vadinamosioms aukštesniųjų klasių 
ydoms. Masės jaučia, kad girtavimas, kvailumas bei amoralumas turėtų 
būti vien tik jų, tr jeigu kas iš mūsų tarpo apsijuokia, tuo pačiu pasi- 
kėsina į jų valdas. Kai vargšelis Sautvorkas atsidūrė skyrybų teisme, jų 
pasipiktinimui nebuvo ribų. Ir vis dėlto nemanau, kad bent dešimt 
procentų proletariato gyventų pavyzdingai. 


— Nesutinku nė su vienu tavo žodžiu; maža to, Hari, aš neabejoju, 
kad ir tu pats nesutinki. 


Lordas Henris pasiglostė smailią tamsiai rudą barzdą ir juodmedžio 
lazdele su kutu taukštelėjo per lakinio bato galą. 

— Koks tu tipiškas anglas, Bezili. Štai jau antrą kartą darai tokią 
pat pastabą. Jeigu tikram anglui pakiši kokią idėją, o tai visada rizi- 
kinga, jam net nedingtelės pasvarstyti, ar ji teisinga, ar ne. Jam svarbu 
tik viena — ar pats ja tiki. Beje, idėjos vertė nieko bendra neturi su ją 
pareiškusio Žmogaus nuoširdumu. Galimas daiktas, kad kuo žmogus 
nenuoširdesnis, tuo idėjos intelektualumas grynesnis, nes tuo atveju 
nei norai, nei prietarai jai neprideda spalvos. Šiaip ar taip, neketinu 
drauge su tavim nagrinėti politikos, sociologijos ar metafizikos klausi- 
mų. Žmonės man patinka labiau už principus, o užvis labiau — žmo- 
nės be principų. Papasakok dar ką nors apie Dorianą Grėjų. Ar dažnai 
jį matai? 

— Kasdien. Negalėčiau jaustis laimingas, jei kasdien jo nematy- 
čiau. Jis absoliučiai man būtinas. 

— Kaip keista! O aš maniau, kad, išskyrus meną, tau daugiau nie- 
kas niekada nerūpi. 

— "Dabar jis mano menas, — rimtai tarė dailininkas.— Kartais, 
Hari, man atrodo, kad pasaulio istorijoje buvo tiktai dvi reikšmingos 
eros. Pirmoji — naujų priemonių suradimas mene, antroji — naujos 
asmenybės atradimas taip pat meno srityje. Tai, kuo Venecijos mokyk- 
lai tapo aliejinės tapybos išradimas, o vėlyvajai graikų skulptūrai — 
Antinojaus? veidas, tuo man kada nors taps Doriano Grėjaus veidas. 
Aš jį ne tik tapau, piešiu, darau eskizus. Be abejo, visa tai aš darau. 
Bet man jis daug daugiau negu modelis, pozuotojas. Nepasakysiu, jog 
būčiau nepatenkintas tuo, ką, jam pozuojant, esu sukūręs, ar kad me- 
no kūrinys negalėtų perteikti jo grožio. Nieko nėra, ko menas nega- 
lėtų perteikti, ir aš Žinau, kad darbai, kuriuos sukūriau, pažinęs Do- 
rianą, geri darbai, patys geriausi darbai mano gyvenime. Bet kaž- 
kaip savotiškai — vargu ar tu mane suprasi — Doriano asmenybė 
parodė man visiškai naują kelią mene, visiškai naują stilių. Aš kitaip 
regiu viską, kitaip galvoju. Dabar galiu atkurti gyvenimą taip, kaip 
ligi šiol nesugebėjau. „Svajonė apie formą minties epochoje“. Kas 
taip sakė? Neprisimenu, tačiau tuo man tapo Dorianas Grėjus. Vien 
galimybė matyti tą berniuką — jis man atrodo maža ką augesnis 
už berniuką, nors jam jau daugiau nei dvidešimt, — vien galimybė jį 
matyti... ak, vargu ar suprasi, ką visa tai man reiškia? Pats nieko nenu- 
manydamas, jis brėžia man naujos mokyklos kontūrus, mokyklos, ku- 
rioje glūdės visa romantinės dvasios aistra ir visas graikų dvasios 
tobulumas. Sielos ir kūno harmonija — kaip tai daug. Beprotybės 
pagauti, mes atskyrėm vieną nuo kito ir sugalvojom realizmą, kuris 
pasirodė esąs vulgarus, sukūrėm idealą, kuris pasirodė esąs tuščias. 
Hari! Jei žinotum, kuo man tapo Dorianas Grėjus! Ar prisimeni mano 
peizažą, už kurį Egniu pasiūlė tokią didžiulę sumą, tačiau aš nepano- 
rau su juo skirtis? Tai vienas geriausių paveikslų, kokį esu sukūręs. 
O kodėl? Todėl, kad man jį tapant greta sėdėjo Dorianas Grėjus. Kaž- 
kokia nematoma srovė dvelkė iš jo į mane, ir pirmą kartą gyvenime 
tam paprastam miške aš įžvelgiau stebuklą, kurio visada ieškodavau ir 
niekada nerasdavau. 

— Bezili, juk tai nuostabu! Turiu pamatyti tą Dorianą Grėjų. 

Holvordas pakilo nuo suolo ir ėmė vaikštinėti po sodą. Netrukus 
jis sustojo. 

— Hari,— tarė jis, — Dorianas Grėjus mano kūrybai tiktai stimu- 
las. Galbūt tu nieko jame neįžvelgsi. Aš matau viską. Ir tada, kai mano 
paveiksle nerasi nė menkiausio Doriano Grėjaus bruoželio, jo ten 
daugiausia. Jis, kaip sakiau, man akstinas naujai manierai. Randu 
jį tam tikrų linijų vingiuose, tam tikrų spalvų grožyje ir subtilume. Štai 
ir viskas. 

— Tai kodėl nenori duoti į parodą jo portreto? — paklausė lordas 
Henris. 

— Todėl, kad visai nejučia portrete išreiškiau dalelę šito savo 
keisto dievinimo, apie kurį aš, be abejonės, niekada jam neužsiminiau. 
Jis nieko nežino ir niekada nesužinos. Bet žmonės gali atspėti, o aš 
nenoriu apnuoginti savo sielos jų lėkštiems, smalsiems žvilgsniams. 
Niekada mano širdis negulės po jų mikroskopu. Į šį kūrinį, Hari, įdėjau 
per daug savęs, per daug savęs. 

— Poetai nebūna tokie skrupulingi kaip tu. Jie žino, kaip naudinga 
viešumai parodyti savo aistras. Nūdienis kūrinys apie plyštančią širdį 
susilaukia ne vieno leidimo. 

— Dėl to aš jų ir neapkenčiu, — sušuko Holvordas.— Menininkas 
turėtų kurti gražius kūrinius, bet į juos nedėti nieko iš savo gyvenimo. 
Gyvename epochoje, kai žmonės žiūri į meną tarsi į savotišką auto- 
biografiją. Mes praradom abstraktų grožio pojūtį. Kada nors aš paro- 
dysiu pasauliui, kas tai, ir kaip tik dėl to pasaulis niekada nepamatys 
mano nutapyto Doriano Grėjaus portreto. 

— Man regis, tu, Bezili, klysti, bet nesiginčysiu. Ginčijasi tik tie, 
kurių intelektas beviltiškas. Sakyk, ar Dorianas Grėjus labai tave myli? 

Dailininkas valandėlę pamąstė. 

— Aš jam patinku, — atsakė patylėjęs.— Žinau, kad patinku. Aišku, 
aš jam baisiausiai pataikauju, giriu jį. Jaučiu keistą malonumą, 
sakydamas jam tokius dalykus, dėl kurių, žinau, gailėsiuos. Jis man 
visada labai malonus. Mudu sėdime mano dirbtuvėje ir šnekamės 
apie šimtus visokiausių dalykų. Tačiau kartkartėmis jis būna klaikiai 
nejautrus, ir, rodos, jam labai smagu mane įskaudinti. Tada, Hari, 
pajuntu atidavęs visą savo sielą tam, kuris su ja elgiasi taip, lyg tai 
būtų gėlė švarko atlape, gražus niekutis tuštybei paglostyti, puošmena 
vienai vasaros dienai. 

— Vasaros dienos ilgos, Bezili,— tyliai tarė lordas Henris.— 
Gal tau greičiau įkyrės negu jam. Liūdna, kai pagalvoju, tačiau, be 
jokios abejonės; Genijus gyvena ilgiau už Grožį Štai kodėl ir stengia- 
mės persotinti savo protą. Norim išsaugoti ką nors pastovaus nuožmio- 

je kovoje už būvį, todėl ir prisikemšam galvas visokiausio šlamšto ir 
faktų, kvailai vildamiesi išsaugoti savo vietą gyvenime, Šiuolaikinis 
idealas — visapusiškai informuotas žmogus. O visapusiškai informuo- 
to Žmogaus protas — baisus daiktas. is panašus į smulkių senienų 
parduotuvę, pilną dulkių ir sujauktą, kur visų prekių kaina aukštesnė 
už tikrąją jų vertę. Ir vis dėlto, man regis, tau pirmajam pabos. Vieną 
dieną pažvelgsi į savo draugą, ir jis tau pasirodys truputį nepropor- 
cingas arba tau nebepatiks jo veido atspalvis ar dar kas nors. Širdyje 
jam karčiai priekaištausi ir ne juokais galvosi, kad jis blogai elgiasi su 
tavimi. Kai jis kitą kartą tave aplankys, būsi jam visiškai šaltas ir abe- 
jingas. Ir bus labai gaila, nes tu pasikeisi. Tai, ką man papasakojai, — 
tikras romanas, meno romanas, kaip galėtum jį pavadinti, bet visa 
bėda, kad po kiekvieno pergyvento romano mes liekame tokie ne- 
romantiški. 

— Nekalbėk taip, Hari. Dorianas Grėjus man darys poveikį iki pat 
mirties. Tu nesupranti, ką aš jaučiu. Tu pernelyg nepastovus. 

— Ak, mielas Bezili, juk kaip tik dėl to aš ir galiu tave suprasti. 
Ištikimieji pažįsta tik banaliąją meilės pusę, meilės tragedijas patiria 
tik neištikimieji. 

Lordas Henris dailiu sidabriniu žiebtuvėliu užsidegė cigaretę ir 
patenkintas užsirūkė, neabejodamas savo teisumu, tarytum vienu saki- 
niu būtų susumavęs visą pasaulio išmintį. Tarp žalių, blizgančių lyg 
lakas gebenės lapų čirkšdami šlamėjo žvirbliai, mėlyni debesų še- 
šėliai tartum kregždės gainiojo kits kitą po žolę. Kaip puiku sode! Ir 
kokie žavūs kitų Žmonių jausmai, daug žavesni už jų mintis, — galvojo 
lordas Henris. Tavo siela ir tavo draugų aistros — štai kas labiausiai 
vilioja gyvenime. Su tyliu pasitenkinimu jis įsivaizdavo nuobodžius 
priešpiečius pas tetą, į kuriuos jau pavėlavo, užgaišęs pas Bezilį Hol- 
vordą. Jei būtų nuėjęs pas tetą, aišku, būtų susitikęs lordą Hudbodį 
ir visos kalbos suktųsi apie valgyklas skurdžiams ir būtinybę įsteigti 
pavyzdinius nakvynės namus. Kiekviena grupė būtų gyrusi tas dory- 
bes, kurios jiems patiems gyvenime nereikalingos. Turtingieji būtų 
postringavę apie taupumo svarbą, o dykaduoniai gražbyliavę apie 
garbingą darbą. Kaip malonu viso to išvengus! Begalvojant apie tetą, 
jam šovė viena mintis. Jis atsisuko į Holvordą ir tarė: 

— Mielas drauge, aš kai ką prisiminiau. 

— Ką, Hari? 

— Kur girdėjau Doriano Grėjaus vardą. 

— O kurgi? — paklausė Holvordas truputį susiraukdamas. 

— Nežiūrėk taip piktai, Bezili. Tai buvo pas mano tetą, ledi Agatą... 
Ji man pasakojo radusi nuostabų jaunuolį, kuris žada jai padėti Ist 
Ende“, jo pavardė — Dorianas Grėjus. Bet, man regis, ji nieko neužsi- 
minė apie jo gražią išvaizdą. Moterys, bent dorovingosios, nevertina 
gražios išvaizdos. Tik sakė, kad jis rimtas, gražios dvasios. Ir aš tučtuo- 
jau įsivaizdavau akiniuotą Žžmogelį suglostytais plaukais, baisiausiai 
strazdanotą, žirglojantį milžiniškom kojom. Gaila, nežinojau, kad 
tai tavo draugas. 

— Džiaugiuosi, Hari, kad nežinojai. 

— Kodėl? 

— Nenoriu, kad su juo susipažintum. 

— Nenori, kad susipažinčiau? 

— Nenoriu. 

— Ponas Dorianas Grėjus laukia dirbtuvėje,— pranešė tarnas, 
atėjęs į sodą. 

— Dabar turėsi mane supažindinti, — juokdamasis sušuko lordas 
Henris. 

Dailininkas atsigręžė į tarną, kuris stovėjo markstydamasis nuo 
saulės. | 

— Parkeri, paprašykit, kad ponas Grėjus palauktų. Aš tučtuojau 
ateisiu. 

Tarnas nusilenkė ir nuėjo takeliu. 

Tada dailininkas pažvelgė į lordą Henrį. 

— Dorianas Grėjus — geriausias mano draugas,— tarė jis.— Jis 
atviras ir tyros širdies. Tavo teta neklydo, taip apie jį kalbėdama. Ne- 
gadink jo. Nesistenk jo paveikti. Tavo įtaka būtų bloga. Pasaulis 
platus, daug puikių žmonių jame gyvena. Neatimk iš manęs vieninte- 
lio žmogaus, kuris mano menui įkvepia visą jo grožį. Mano kūry- 
binė egzistencija priklauso nuo jo. Nepamiršk, Hari, aš pasitikiu 
tavimi. 

Jis kalbėjo labai lėtai, žodžiai tartum prieš jo valią veržėsi jam iš 
lūpų. 

— Kokius niekus čia dabar šneki, — šypsodamas tarė lordas Henris 
ir, paėmęs Holvordą už parankės, veste nuvedė jį į vidų. | 

Įėję jie pamatė Dorianą Grėjų. Sėdėjo prie fortepijono, nugara į 
juos, ir sklaidė Šūmano „Girios paveikslėlių“ pjesių rinkinį. 

— Turėsit man paskolinti, Bezili, — sušuko jis.— Noriu išmokti. 
Neapsakomai žavu. 

— Pareis nuo to, kaip jūs šiandien pozuosit, Dorianai. 

— Ak, nusibodo pozuoti, man visai nereikia to portreto visu ūgiu, — 
atsakė vaikinas ir nekantriai, įnoringai apsisuko ant fortepijono tabu- 
retės. Pamatęs lordą Henrį, pašoko, ir jo skruostai parausvėjo.— At- 
leiskit, Bezili, nežinojau, kad turit svečių. 

— Čia lordas Henris Votonas, Dorianai, senas mano bičiulis iš 
studijų dienų Oksforde. Aš ką tik pasakojau jam, kaip puikiai pozuo- 
jat, o štai jūs ir sugadinot viską. 

— Tačiau man nesugadinot malonumo jus pažinti, ponas Grėjau,— 
tarė lordas Henris, žengdamas artyn ir tiesdamas ranką.— Mano te- 
ta ne kartą pasakojo apie jus. Esat vienas iš jos numylėtinių ir tikriau- 
siai vienas iš jos aukų. 

— Šiuo metu esu netekęs ledi Agatos malonės, — atsakė Dorianas 
Grėjus juokingai atgailaujančiu veidu.— Žadėjau su ja nuvažiuoti 
į klubą Vaitčepelyje! pereitą antradienį, bet visiškai užmiršau. Mudu 
turėjom keturiom rankom paskambinti, rodos, tris duetus. Nežinau, ką 
ji man pasakys. Bijau pas ją ir nueiti. 

— O, aš sutaikysiu jus su savo teta. Jūs labai jai patinkat. Nemanau, 
kad neatvykdamas būtumėt koncertui pakenkęs. Klausytojai tikriausiai 
manė, kad skambinama keturiom rankom. Kai teta Agata atsisėda 
prie fortepijono, ji kelia triukšmą už du. 

— Tai Žiauru jos atžvilgiu, bet ir man garbės nedaro, — juokda- 
masis tarė Dorianas Grėjus. 

Lordas Henris žiūrėjo į jį. Taip, iš tikrųjų jis buvo neapsakomai 
gražus — dailiai išlenktom raudonom lūpom, atvirom mėlynom akim, 
garbanotais auksiniais plaukais. Kažkodėl jo veidas skatino juo pasi- 
tikėti. Visas jaunystės nuoširdumas ir nerimastingas tyrumas glūdė- 
jo jame. Jautei, kad pasaulis dar jo nesuteršęs. Nenuostabu, kad Bezi- 
lis Holvordas jį dievino. 

— Jūs, ponas Grėjau, per žavus filantropijai, taip, per daug 
žavus. 

Lordas Henris klesterėjo ant kanapos ir atidarė portsigarą. Tuo tar- 

pu dailininkas maišė dažus ir ruošė teptukus. Jis atrodė susirūpinęs, 
o išgirdęs paskutinę lordo Henrio pastabą, žvilgterėjo į jį ir, akimirką 
padvejojęs, tarė: 

— Hari, noriu šiandien baigti paveikslą. Gal nepalaikytum manęs 
baisiu storžieviu, jei paprašyčiau tave išeiti. 

Lordas Henris nusišypsojo ir pažvelgė į Dorianą Grėjų. 

— Ar man išeiti, ponas Grėjau? — paklausė jis. 

— Ak, lorde Henri, neišeikit jokiu būdu. Matau, kad Bezilis šian- 
dien suniurzgęs, o suniurzgusio aš jo negaliu pakęsti. Be to, noriu 
sužinoti, kodėl aš netinku filantropijai. 

— Vargu ar aš tą jums išaiškinsiu, ponas Grėjau. Tema tokia nuo- 
bodi, jog tektų rimtai kalbėti. Bet aš tikrai nebeišeisiu, jeigu jūs mane 
paprašėt pasilikti. Bezili, juk tu neprieštarausi? Ne kartą esi man sakęs, 
jog tau patinka, kai pozuotojai gali su kuo nors pasišnekučiuoti. 

Holvordas prikando lūpą. 

— Jei Dorianas nori, be abejo, pasilik. Doriano įgeidžiai — įstaty- 
mas visiems, išskyrus jį patį. 

Lordas Henris paėmė skrybėlę ir pirštines. 

— Nors tu, Bezili, primygtinai laikai, vis dėlto man teks išeiti. Esu 
susitaręs Orleanso restorane susitikti su vienu pažįstamu. Likit sveikas, 
ponas Grėjau. Užsukit kokią popietę pas mane į Kerzono gatvę. Penktą 
po pietų beveik visada būnu namie. Parašykit, kada atvyksit. Būtų gai- 
la, jei nerastumėt manęs. 

— Bezili, — sušuko Dorianas Grėjus.— Jeigu lordas Henris Voto- 
nas išeis, išeisiu ir aš. Jūs dirbdamas niekada neprasižiojat, ir man 
baisiai įkyri stovėti ant pakylos ir stengtis maloniai atrodyti. Paprašykit 
jį pasilikti, aš labai to noriu. 

— Lik, Hari, dėl Doriano ir dėl manęs, — paprašė Holvordas, įdė- 
miai žiūrėdamas į paveikslą.— Iš tikrųjų aš dirbdamas niekada nekal- 
bu ir nesiklausau, todėl nelaimingiems mano pozuotojams turbūt be 
galo nuobodu. Prašau tave pasilikti. 


— O mano pažįstamas Orleanse? 

Dailininkas nusijuokė. 

— Nemanau, kad dėl to iškiltų kokių keblumų. Sėsk, Hari. O da- 
bar, Dorianai, lipkit ant pakylos, per daug nesisukiokit ir nesidėkit 
galvon to, ką šnekės lordas Henris. Jis labai blogai veikia visus mano 
draugus, išskyrus mane patį. 

Dorianas Grėjus užlipo ant pakylos jauno graikų kankinio veidu 

ir nutaisęs moue* pažiūrėjo į lordą Henrį, kuris jam patiko iš pirmo 
karto. Jis toks nepanašus į Bezilį. Juodu — žavus kontrastas. O koks 
gražus jo balsas. Po valandėlės Dorianas paklausė lordą Henrį: 

— Ar jūsų įtaka iš tikrųjų labai bloga? Tokia bloga, kaip sako 
Bezilis? 

— Geros įtakos nebūna, ponas Grėjau. Bet kokia įtaka nemorali, 
moksliniu požiūriu nemorali. 

— Kodėl? 

— Todėl, kad darydamas kitam įtaką, atiduodi savo sielą. Žmogus 
nebegalvoja savomis mintimis, savos aistros jo nebedegina. Jo dorybės 
jam nebetikros. Jo nuodėmės, jei nuodėmės iš viso egzistuoja, sko- 
lintos. Jis tampa svetimos muzikos aidu, aktoriumi, vaidinančiu ne 
jam parašytą rolę. Gyvenimo tikslas — išugdyti save. Mes ateinam 
į pasaulį, kad pilnutinai atskleistume savo prigimtį. Nūnai žmonės 
bijo savęs. Jie užmiršo svarbiausią iš visų pareigų — pareigą sau. 
Žinoma, jie mielaširdingi. Pamaitina alkaną, aprengia elgetą. Bet 
jų pačių sielos badauja, jos nuogos. Drąsa apleido mūsų giminę. 
Gal mes niekada jos nė neturėjom. Visuomenės baimė, kuri sudaro 
moralės pagrindą, Dievo baimė, kuri yra religijos esmė, — štai kas 
valdo mus. Ir vis dėlto... 

— Būkite geras, Dorianai, pasukit galvą dar truputėlį į dešinę, — 
paprašė dailininkas, įnikęs į savo darbą ir nieko daugiau nematydamas, 
tik jaunuolio veide atsiradusią išraišką, kurios anksčiau nebuvo. 

— Ir vis dėlto, — tyliu melodingu balsu tęsė lordas Henris, grakš- 
čiai mostelėjęs ranka jam būdingu judesiu, įgytu dar besimokant Ito- 
noŽ mokykloje, — aš manau, jei bent vienas Žmogus visapusiškai, 
ligi galo išgyventų visą savo gyvenimą, suteikdamas kiekvienam savo 
jausmui pavidalą, kiekvienai minčiai išraišką, kiekvieną savo svajonę 
paversdamas tikrove, man rodos, kad pasaulis gautų tokį šviežią 
impulsą džiaugsmui, jog mes užmirštume visas viduramžių negalias 
ir grįžtume prie helenų idealo, o tai gal būtų kas dar nuostabesnio ir 
vertingesnio. Tačiau net drąsiausias iš mūsų pats savęs bijo. Savęs atsi- 
žadėjimas, toji tragiška atgyvena, paveldėta iš laukinių, žalojusių savo 
kūną, žlugdo mus, griauna mūsų gyvenimą. Mes baudžiami už tai, 
kad atsižadam savęs. Kiekvienas geismas, kurį bandome užgniaužti, 
tebetūno mūsų mintyse ir nuodija mus. Kūnas nusideda kartą ir išsiva- 
duoja iš nuodėmės, nes veiksmas — tai savotiškas apsivalymas. Nieko 


* Nepasitenkinimo grimasa (pranc.). 

nebelieka, tik malonumo prisiminimas ar saldi atgaila. Vienintelis 
būdas atsikratyti pagundos — jai pasiduoti. Jeigu spirsies, tavo siela 
susirgs, ilgėdamasi to, ką pati sau uždraudė, geisdama to, ką jos 
pačios sukurti siaubingi įstatymai pavertė siaubingais ir neleistinais 
dalykais. Sakoma, kad didžiausi pasaulio įvykiai vyksta žmogaus 
mintyse. Mintyse, ir tik mintyse padaromos pačios didžiausios pasaulio 
nuodėmės. Jūs, ponas Grėjau, nepaisant jūsų rausvos kaip rožės žiedas 
jaunystės ir baltos kaip rožės žiedas jaunuolio skaistybės, jūs patyrėt 
aistrų, kurios jus gąsdino, turėjot minčių, kurios jums kėlė siaubą, 
svajonių ir sapnų, kuriuos vien prisiminus skruostus nupliekstų gėdos 
raudonis... 

— Liaukitės! — pralemeno  Dorianas Grėjus.— Liaukitės, jūs 
pribloškėt mane. Nežinau, ką sakyti. Yra kažkoks atsakymas, bet aš 
jo nerandu. Nekalbėkit. Leiskit man pagalvoti, o gal verčiau leiskit 
man negalvoti. 


Kokį dešimt minučių Dorianas stovėjo nekrutėdamas, pravirom 
lūpom ir keistai spindinčiom akim. Jis lyg per miglą suvokė, kad jį pa- 
gavo visiškai nauji jausmai ir mintys. Tačiau jam rodėsi, kad jie gimė 
iš jo paties. Keli Bezilio draugo žodžiai, ištarti, be abejo, tarp kitko ir 
pilni įnoringų paradoksų, užgavo kažkokią slaptą stygą, kurios niekas 
dar ligi tol nebuvo užgavęs, ir jis jautė, kaip ji dabar virpa, vibruoja 
keistu ritmu. 

Tik muzika jį šitaip sujaudindavo. Muzika ne kartą buvo jį įaud- 
rinusi. Bet muzikos nenusakysi žodžiais. Ne naują pasaulį, o vei- 
kiau naują chaosą sukuria ji mumyse. O čia žodžiai! Tik žodžiai! Bet 
kokie jie baisūs! Kokie aiškūs, gyvi ir negailestingi! Nuo jų nepabėgsi. 
Ir vis dėlto kokie slaptingi kerai glūdi juose! Atrodė, kad jie befor- 
miams daiktams galėjo suteikti plastinį pavidalą, kad jie skambėjo 
lyg kokia muzika, tokia pat žavi kaip violos ar liutnios garsai. 
Tiktai žodžiai! Kas gali būti realiau už žodžius? 

Taip, vaikystėje buvo tokių dalykų, kurių jis nesuprato. O dabar 
suprato. Staiga gyvenimas jam sužiro ugninėm spalvom. Rodėsi, 
tartum jis eitų per liepsnas. Kodėl jis ligi šiol to nesuvokė? 

Lordas Henris stebėjo jį, supratingai šypsodamas. Jis žinojo tą 
tikslų psichologinį momentą, kai nieko nereikia sakyti! Jam buvo be 
galo įdomu. Jį stebino staigus įspūdis, kurį padarė jo žodžiai, ir, pri- 
siminęs knygą, kurią skaitė būdamas šešiolikos metų ir kuri atskleidė 
jam galybę nežinomų dalykų, svarstė, ar Dorianas Grėjus šiuo metu 

nejaučia to paties. Lordas Henris tik strėlę paleido į erdvę. Nejau ji 
būtų pataikiusi? Koks žavus šis vaikinas. 

Holvordas ir toliau tapė nuostabiai drąsiais potėpiais, pilnais tikro 
rafinuotumo ir tobulo subtilumo, kurie mene, šiaip ar taip, randasi 
tiktai iš menininko jėgos. Tylos jis nepastebėjo. 

— Bezili, aš pavargau stovėti, — staiga sušuko Dorianas Grėjus. — 
Būtinai turiu išeiti ir pasėdėti sode. Čia taip tvanku. 

— Atleiskit man, mielas drauge. Kai dirbu, nieko kito galvoti ne- 
galiu. Bet jūs dar niekada nesat taip gerai pozavęs. Nė nekrustelėjot. 
Ir aš galų gale išgavau tą išraišką, kurios norėjau — tos pračiauptos 
lūpos ir tas spindintis žvilgsnis. Nežinau, ką jums kalbėjo Haris, bet 
jo dėka jūsų veide atsirado nuostabiausia išraiška. Turbūt bėrė kom- 
plimentus. Netikėkit nė vienu jo žodžiu. 

— Komplimentų jis tikrai man nesakė. Gal dėl to aš ir netikiu 
nė vienu jo žodžiu. 

— Jūs puikiai žinot, jog patikėjot viskuo, ką sakiau, — tarė lordas 
Henris, žvelgdamas į jį svajingomis, ilgesio kupinomis akimis.— 
Išeisiu į sodą drauge su jumis. Dirbtuvėje baisiai karšta. Bezili, duok 
mums kokio šalto gėrimo, ko nors su braškėmis. 

— Mielai, Hari. Tik skambtelėk varpelį, o kai ateis Parkeris, aš jam 
pasakysiu, ko pageidauji. Turiu baigti šį foną, todėl pas jus ateisiu 
kiek vėliau. Per daug neužlaikyk Doriano. Man dar niekada taip 
nesisekė dirbti kaip šiandien. Čia bus mano šedevras. Jau ir dabar čia 
mano šedevras. 

Išėjęs į sodą, lordas Henris rado Dorianą Grėjų veidu įsikniaubusį 
į didelius vėsius alyvų žiedus, karštligiškai geriantį jų kvapą, tarsi tai 
būtų vynas. Priėjęs uždėjo ranką Dorianui ant peties. 

— Taip ir reikia daryti, — tyliai tarė jis.— Niekas kitas neišgydys 
sielos, tik pojūčiai, kaip ir pojūčių niekas neišgydys, tik siela. 

Vaikinas krūptelėjo ir atsitraukė. Jis buvo vienplaukis, lapų sutar- 
šytom neklusniom garbanom ir sunarpliotom auksinėm jų gijom. Jo 
žvilgsnis buvo išgąstingas lyg staiga iš miego pažadinto žmogaus. Dai- 
liai išlenktos šnervės virpčiojo, o kažkoks slaptas nervas palietė raudo- 
nas jo lūpas, ir dabar jos drebėjo. 

— Taip,— tęsė lordas Henris,— tai viena didžiausių gyvenimo 
paslapčių — gydyti sielą pasitelkus pojūčius, o pojūčius — pasitelkus 
sielą. Jūs nuostabus žmogus. Žinot daugiau, negu tariatės žinąs, bet 
mažiau, negu norėtumėt žinoti. 

Dorianas Grėjus susiraukė ir nusigręžė. Jį traukte traukė tas aukštas 

grakštus jaunas vyras, kuris stovėjo šalia. Romantiškas tamsaus gymio 
veidas ir nuvargusi išraiška domino jį. Tylus ilgesingas balsas kerėte 
kerėjo. Net vėsios baltos, į gėlės žiedus panašios jo rankos buvo savo- 
tiškai žavios. Jam šnekant, jos judėjo, lyg būtų kupinos muzikos ir kal- 
bėtų sava kalba. Tačiau Dorianas jo bijojo ir tuo pat metu drovėjosi 
savo baimės. Kodėl svetimam žmogui lemta atskleisti jam jo paties sie- 
14? Bezilį Holvordą jis pažinojo daugelį mėnesių, tačiau jų draugystė 
nėmaž jo nepakeitė. Staiga į jo gyvenimą atėjo šitas žmogus ir tarytum 
atskleidė jam gyvenimo paslaptį. Ir vis dėlto ko jam bijoti? Juk jis ne 
mokinukas ir ne mergaitė. Kvaila būgštauti. 

— Eime, atsisėsim pavėsyje, — tarė lordas Henris. — Parkeris atne- 
šė gėrimus, o jeigu jūs dar ilgiau stovėsit atokaitoj, suges odos spalva, 
ir Bezilis jūsų niekada nebetapys. Jums negalima įdegti. Tai jums ne- 
tiktų. 

— Negi tai svarbu? — sušuko juokdamasis Dorianas Grėjus, kai jie 
susėdo ant suolo gale sodo. 

— Jums, ponas Grėjau, viskas turėtų būti svarbu. 

— Kodėl? 

— Todėl, kad jūs turite stebuklingąją jaunystę, o jaunystė — vie- 
nintelis turtas, kurį verta branginti. 

— Man taip neatrodo, lordai Henri. 

— Ne, dabar jums taip neatrodo. Bet kada nors, kai būsit senas, su- 
rukęs ir bjaurus, kai mintys bus raukšlėmis išvagojusios kaktą ir aistros 
baisia liepsna nudeginusios lūpas, pajausite tai visu baisumu. Dabar, 
kad ir kur eitumėt, jūs visus žavit. Ar visada taip bus?.. Jūsų neapsako- 
mai gražus veidas, ponas Grėjau. Nesiraukykit. Iš tiesų gražus. O Gro- 
žis — tam tikra genialumo forma, iš teisybės ji net aukščiau už genia- 
lumą, nes Grožio net aiškinti nereikia. Tai vienas iš didingiausių reiški- 
nių pasaulyje, kaip saulės šviesa, pavasario metas ar to mėnuliu vadi- 
namo sidabrinio kiaukuto atspindys tamsiame vandenyje. Dėl to nėra 
jokių abejonių. Grožiui suteikta dieviška teisė pirmauti. Kas jį turi, 
tie tampa princais. Jūs šypsotės? Nebesišypsosit, kai jį prarasit... Žmo- 
nės kartais sako, kad Grožis tuščias. Galbūt. Tačiau jis bent nėra toks 
tuščias kaip Mintis. Man Grožis — stebuklų stebuklas. Tik paviršuti- 
niški žmonės nesprendžia pagal išvaizdą. Tikroji pasaulio paslaptis — 
tai, kas matoma, o ne tai, kas nematoma... Taip, ponas Grėjau, dievai 
jums buvo dosnūs. Bet ką dievai duoda, tą veikiai ir atsiima. Jūs teturit 
vos kelerius metus tikram, tobulam, pilnutiniam gyvenimui. Kai pra- 
eis jūsų jaunystė, dings ir grožis, ir tada staiga pamatysit, kad nebėra 

jokių pergalių arba kad reikia tenkintis tomis niekingomis pergalėmis, 
kurios nuo praeities prisiminimų taps kartesnės už pralaimėjimus. 
Kiekvieria nauja mėnulio delčia vis labiau priartina kažką baisaus. 
Laikas jums pavydi ir puola jūsų rožes bei lelijas. Jūs nublykšite, skruo- 
stai įdubs, akys užges. Jūs baisiai kankinsitės... Ak, naudokitės jaunys- 
te, kol ją turit. Nešvaistykit savo dienų aukso, klausydamas nuobodžių 
plepių, mėgindamas pataisyti, kas nepataisoma, ar eikvodamas gyveni- 
mą neišmanėliams, niekingiesiems ir nevykėliams. Tai liguisti mūsų 
epochos tikslai, klaidingi idealai. Gyvenkit! Gyvenkit nuostabų gyveni- 
mą, kuris glūdi jumyse. Nieko nepalikit neišbandęs. Visada ieškokit 
naujų pojūčių. Nieko nebijokit... Naujasis hedonizmas — štai ko rei- 
kia mūsų amžiui. O jūs galėtumėt tapti akivaizdžiu jo simboliu. Nieko 
nėra, ko toks žmogus kaip jūs negalėtų atlikti. Pasaulis kurį laiką pri- 
klauso jums... Vos jus pamatęs supratau, kad visiškai nesuvokiat, kas 
iš tikrųjų esat ir kuo galėtumėt tapti. Jūs daug kuo taip mane sužavė- 
jot, kad aš pajutau turįs jums kai ką pasakyti apie jus patį. Pagalvo- 
jau, kaip būtų tragiška, jeigu jūsų gyvenimas žūtų veltui. Juk tokia 
trumpa jūsų jaunystė, tokia trumpa. Paprastos kalvų gėlės vysta, bet 
jos ir vėl pražysta. Kitą birželį akacijos bus tokios pat geltonos kaip ir 
dabar. Po mėnesio raganė pasipuoš purpurinėmis žvaigždėmis, kasmet 
purpurinės žvaigždės žiba žalioje jos lapų naktyje. Bet savo jaunys- 
tės mes nebeatgausim. Džiaugsmo pulsas, kuris plaka, kai mums dvi- 
dešimt, ima silpti. Sąnariai suglemba, pojūčiai atbunka. Mes virstam 
šlykščiomis marionetėmis, negalinčiomis atsikratyti prisiminimų apie 
aistras, kurių per daug bijojome, apie nuostabias pagundas, kurioms 
pasiduoti pritrūkom drąsos. Jaunystė! Pasaulyje nieko daugiau nėra, 
tik Jaunystė! 

Dorianas Grėjus klausėsi apstulbęs, plačiai atmerkęs akis. Alyvos ša- 
kelė, išslydusi jam iš rankos, nukrito ant žvyro. Atlėkė širšė ir valandė- 
lg zvimbdama suko aplink ją. Paskui ėmė ropštis per žvaigždinį mažų 
žiedelių gaublį. Dorianas stebėjo ją labai įdėmiai — toks nepaprastas 
dėmesys menkniekiui kyla tada, kai žmogus išsigąsta ko nors ypatingai 
svarbaus, kai jį sukrečia naujas jausmas, kurio jis nemoka išreikšti, kai 
sąmonę netikėtai apninka bauginančios mintys ir reikalauja pasiduoti. 
Po valandėlės širšė nuskrido. Dorianas matė, kaip ji įropojo į margą 
vijoklio žiedo tūtelę. Gėlė suvirpėjo ir ėmė švelniai linguoti. 

Staiga dirbtuvės duryse pasirodė dailininkas ir energingais mostais 
ėmė kviesti juos į vidų. Dorianas ir lordas Henris susižvalgė ir nusi- 
Šypsojo. 

— Aš laukiu, — sušuko dailininkas.— Grįžkit. Šviesa kuo puikiau- 
sia, 0 savo gėrimus galit atsinešti. 

Jie pakilo ir palengva nuėjo taku. Du baltžaliai drugiai plasnojo 
jiems įkandin, o sodo kampe, kriaušėje, pragydo strazdas. 

— Jūs džiaugiatės mane sutikęs, ponas Grėjau, — tarė lordas Hen- 
ris, žvelgdamas į jį. 

— "Taip, dabar džiaugiuosi. Tik kažin, ar visada džiaugsiuosi? 

— Visada? Koks baisus žodis! Šiurpas mane nukrato jį išgirdus. 
Moterys jį labai mėgsta. Jos sugadina kiekvieną meilę, siekdamos, kad 
ji truktų amžinai. Beje, šis žodis irgi beprasmis. Kaprizas ir visą gyve- 
nimą trunkanti aistra. skiriasi tik tuo, kad kaprizas užsitęsia kiek il- 
gėliau. 

Kai jie įėjo ES Dorianas Grėjus palietė lordui Henriui ranką. 

— Tebūna mūsų draugystė kaprizas,— tyliai tarė jis ir nukaito, 
susigėdęs savo drąsos; paskui užlipo ant pakylos ir atsistojo reikiama 
poza. 

Lordas Henris patogiai atsisėdo į platų pintą fotelį ir ėmė jį stebėti. 
Kambaryje buvo visiškai tylu, tik teptukas brūkšėjo į drobę ir kartkar- 
tėmis Holvordas žingtelėdavo atgal, norėdamas iš tolo pasižiūrėti į sa- 
vo darbą. Įžambiuose saulės spinduliuose, kurie krito pro atviras duris, 
dulkės mirguliavo ir spindėjo auksu. Sodrus rožių kvapas tarytum buvo 
apglėbęs viską aplinkui. 

Už kokio ketvirčio valandos Holvordas liovėsi tapęs ir ilgai žiūrėjo 
į Dorianą Grėjų, o paskui vėl ilgai žiūrėjo į paveikslą, suraukęs kaktą, 
kramtydamas didžiulio savo teptuko galą. 

— Visiškai baigta,— pagaliau sušuko jis ir pasilenkęs aukštomis 
skaisčiai raudonomis raidėmis užrašė savo pavardę kairiajame dro- 
bės kampe. 

Lordas Henris priėjo arčiau ir ėmė įdėmiai žiūrinėti paveikslą. Iš 
tikrųjų tai buvo nuostabus meno kūrinys, ir panašumas buvo stul- 
binantis. 

— Mielas bičiuli, nuoširdžiai sveikinu tave, — tarė jis.— Čia pui- 
kiausias portretas, nutapytas mūsų dienomis. Ponas Grėjau, prieikit 
ir pats pasižiūrėkit. 

Vaikinas krūptelėjo, tartum iš sapno pažadintas. 

— Ar jau tikrai baigta? — tyliai paklausė jis, lipdamas nuo pa- 
kylos. 

— Visiškai baigta, — atsakė dailininkas.— Šiandien jūs puikiai po- 
zavot. Aš jums be galo dėkingas. 

— Čia mano nuopelnas, — įsiterpė lordas Henris.— Ar ne, ponas 
Grėjau? 

Dorianas nieko neatsakė, tik abejingai nuėjo prie portreto ir atsisu- 
ko į jį. Pamatęs atsitraukė atgal, ir jam iš pasitenkinimo nukaito skruo- 
stai. Akys nušvito džiaugsmu, tartum tik dabar būtų save atpažinęs. 
Nekrutėdamas, apstulbęs stovėjo ir nors neaiškiai girdėjo Holvordą 
kažką jam sakant, žodžių nesuprato. Jo paties grožis pribloškė jį nely- 
ginant koks apreiškimas. Ligi tol niekada šito nebuvo jautęs. Bezilio 
Holvordo komplimentai jam atrodydavo tartum perdėtas žavus drau- 
giškumas. Išklausydavo jų, pasijuokdavo ir užmiršdavo. Jo būdo jie 
nepaveikė. Ir štai — lordas Henris Votonas, kuris taip neįprastai gar- 
bina jaunystę ir taip bauginančiai įšpėja dėl jos trumpumo. Jo žodžiai 
sukrėtė Dorianą, ir dabar, kai jis stovėjo ir žvelgė į savo grožio atspin- 
dį, lordo Henrio aprašytas vaizdas visu ryškumu iškilo jam prieš akis. 
Taip, ateis diena, kai jo veidas suvys ir susiraukšlės, akys apsiblaus ir 
užges, grakštus stomuo sulinks ir susmuks. Išblės lūpų raudonis, ir lai- 
kas pavogs jo plaukų auksą. Gyvenimas, kuris formuos jo sielą, sudar- 
kys kūną. Jis pasidarys baisus, šlykštus, sukriošęs. 

Taip begalvojant, aštrus skausmas it peiliu persmelkė jį, ir visos kū- 
no ląstelės sudrebėjo. Akys patamsėjo ir virto ametistais, ašarų migla 
apniaukė jas. Jam rodėsi, kad jo širdį suspaudė ledinė ranka. 

— Ar jums nepatinka? — galų gale sušuko Holvordas, mažumėlę 
įžeistas vaikino tylėjimo ir. nesuprasdamas, ką tai reiškia. 

— Be abejonės, jam patinka, — tarė lordas Henris.— Kam galėtų 
nepatikti? Čia vienas didžiausių šiuolaikinio meno kūrinių. Duosiu tau 
už jį tiek, kiek paprašysi. Būtinai noriu jį turėti. 

— Jis, Hari, man nepriklauso. 

— O kam? 

— Žinoma, Dorianui,— atsakė dailininkas. 

— Kaip jam pasisekė. 

— Kaip liūdna! — tyliai tarė Dorianas Grėjus, vis dar neatitrauk- 
damas akių nuo portreto. — Kaip liūdna! Aš pasensiu, pasidarysiu 
bjaurus I ir baisus. O šis portretas visada liks jaunas. Niekada nebus se- 
nesnis, negu šią birželio dieną... O jeigu būtų atvirkščiai! Jei visada 
jaunas galėčiau likti aš, o portretas pasentų! Už tai... Už tai viską ati- 
duočiau. Taip, nieko pasaulyje nepagailėčiau! Savo sielą atiduočiau! 

— Vargu ar tau, Bezili, tokie mainai patiktų, — juokdamasis sušu- 


— Aš, Hari, labai ryžtingai pasipriešinčiau,— tarė Holvordas: 

Dorianas Grėjus grįžtelėjo ir pažvelgė į jį. 

— "Tikiu, kad jūs, Bezili, priešintumėtės. Savo meną jūs branginat 
labiau negu draugus. Jums esu maža ką vertesnis už kokią pažaliavu- 
sios bronzos statulėlę. Vargu ar ir jos esu vertas. 

Dailininkas apstulbęs žiūrėjo į jį. Keista buvo girdėti Dorianą šitaip 
kalbant. Kas nutiko? Jis atrodė ne juokais supykęs. Veidas buvo iškai- 
tęs, skruostai liepsnojo. 

— "Taip, — tęsė jis. — Mane jūs mažiau branginat negu savo dramb- 
lio kaulo Hermį ar tą sidabrinį Fauną. Jie visada jums patiks. O kiek 
aš jums patiksiu? Tikriausiai tol, kol įsibrėš pirmoji raukšlė. Dabar ži- 
nau, kad praradęs grožį, kad ir koks jis būtų, prarandi viską. Jūsų pa- 
veikslas man tą atskleidė. Lordas Henris Votonas visiškai teisus. Jau- 
nystė — vienintelis turtas. Kai pastebėsiu, jog senstu, nusižudysiu. 

Holvordas išblyško ir pačiupo jo ranką. 

— Dorianai! Dorianai! — sušuko jis.— Nekalbėkite šitaip. Nieka- 
da nesu turėjęs tokio draugo kaip jūs ir kito tokio niekada nebeturėsiu. 
Nejau pavydit daiktams? Juk jūs nuostabesnis už juos visus. 

— Pavydžiu viskam, kieno grožis nemiršta. Pavydžiu portretui, 
kurį jūs nutapėt. Kodėl jam lemta išlaikyti tai, ką aš turiu prarasti? 
Kiekviena prabėganti akimirka kažką atima iš manęs ir kažką atiduo- 
da jam. O, jeigu būtų atvirkščiai! Jei portretas galėtų keistis, o aš lik- 
čiau toks, koks esu! Kodėl jūs jį nutapėt? Kada nors jis tyčiosis iš ma- 
nęs, siaubingai tyčiosis! 

Karštos ašaros užtvindė jam akis, jis išplėšė ranką iš Holvordo, puo- 
lė ant kanapos ir įsikniaubė veidu į pagalves tartum melsdamasis. 

— (Čia tavo darbas, Hari, — su kartėliu tarė dailininkas. 

Lordas Henris truktelėjo pečiais. 

— Čia tikrasis Dorianas Grėjus — štai ir viskas. 

— Ne, čia ne jis. 

— Jeigu ne, tai kuo aš dėtas? 

— "Tau reikėjo išeiti, kai aš prašiau, — tyliai tarė dailininkas. 

— Aš likau, kai tu paprašei, — atsakė lordas Henris. 

— Hari, juk aš negaliu iš karto susivaidyti su dviem geriausiais sa- 
vo draugais, bet judu abu privertėt mane nekęsti geriausio savo kūri- 
nio, ir aš jį sunaikinsiu. Galų gale juk čia tik drobė ir dažai. Neleisiu 
jam įsibrauti į mūsų trijų gyvenimą ir jį sugriauti. 

Dorianas Grėjus pakėlė nuo pagalvės auksaplaukę galvą ir atgręžė 
išblyškusį veidą ir ašarotas akis į Holvordą, o šis priėjo prie darbo sta- 
lo, kuris stovėjo po aukštu langu, uždengtu užuolaida. Ką jis ten veikė? 

Jo pirštai, lyg ko ieškodami, grabinėjo tarp suverstų metalinių tūbe- 
lių, sudžiūvusių teptukų. Taip, jie ieškojo ilgos mentelės plonais ir 
lanksčiais lyg skustuvo ašmenimis. Pagaliau rado. Jis ketino suraižyti 
drobę. 

Slopindamas raudą, vaikinas pašoko nuo kanapos, pripuolė prie 
Holvordo ir, išplėšęs mentelę jam iš rankos, nusviedė į dirbtuvės galą. 

— Ne, Bezili, ne! — sušuko jis.— Tai būtų žmogžudystė. 

— Džiaugiuosi, Dorianai, kad jūs galų gale įvertinot mano dar- 
bą,— šaltai tarė dailininkas, atsitokėjęs iš nustebimo.— Nebesitikėjau. 

— Įvertinau? Aš, Bezili, jį įsimylėjau. Jis mano paties dalis. Jau- 
čiu tą. 

— Na ką gi, kai tik išdžiūsit, nulakuosiu jus, įrėminsiu ir nusiųsiu į 
namus. Tada ką tinkamas galėsit daryti su savimi. 

Dailininkas perėjo per kambarį ir paskambino, kad atneštų ar- 
batos. 

— Jūs, Dorianai, be abejo, išgersit arbatos? Ir tu, Hari? O gal tu 
neigi tokius paprastus malonumus? 

— Dievinu paprastus malonumus, — atsakė lordas Henris.— Jie 
paskutinis prieglobstis sudėtingiems žmonėms. Bet scenų nemėgstu, tik 
teatre jas pakenčiu. Jūs tikri puspročiai, abu! Įdomu, kas pasakė, kad 
žmogus — protingas gyvūnas. Tai labiausiai neapgalvotas apibrėži- 
mas, koks gali būti. Daug ką žmogus turi, tik ne protą. Galų gale aš 
netgi džiaugiuosi, kad jis neturi proto, nors pageidaučiau, kad judu, 
vyručiai, dėl paveikslo nesikivirčytumėt. Verčiau tu, Bezili, man jį ati- 
duotum. Tam kvailam berniūkščiui iš tikrųjų jo nė nereikia, o aš la- 
bai jo noriu. | 

— Jeigu jį ne man atiduosit, Bezili, — sušuko Dorianas Grėjus, — 
niekada jums to neatleisiu. Be to, nepakęsiu, kad mane vadintų kvai- 

— Juk žinot, Dorianai, kad paveikslas jūsų. Dovanojau dar nepra- 
dėjęs tapyti. 

— "Taip pat žinot, ponas Grėjau, kad elgiatės kvailokai ir kad jums 
iš tikrųjų nėra nemalonu, kai kas primena jūsų nepaprastą jaunumą. 

— Dar šį rytą, lorde Henri, būtų buvę labai nemalonu. 

— A! Šį rytą! Bet nuo to laiko jau praėjo šiek tiek jūsų gyvenimo. 

Pasigirdo beldimasis į duris, tarnas įnešė padėklą su arbata ir padė- 
jo ant mažo japoniško stalelio. Suskambo puodukai, lėkštutės, šnypštė 
didelis gruziniškas arbatinukas. Pažas įnešė du gaublio formos porce- 
lianinius indelius. Dorianas Grėjus priėjo prie stalelio ir ėmė pilstyti 

arbatą. Abu vyrai palengva, neskubėdami priėjo prie stalo ir apžiūrėjo, 
kas tuose indeliuose. 

— Eime šį vakarą į teatrą, — tarė lordas Henris.— Tikriausiai kur 
nors rasim ką žiūrėtina. Žadėjau vakarieniauti Vaito klube“, bet tik su 
vienu senu draugu, todėl galiu nusiųsti jam telegramą, kad susirgau 
ar kad man sukliudė vėlesnis pakvietimas. Manau, kad tai būtų neblo- 
gas pasiteisinimas — nustebintų savo atvirumu. 

— Taip įkyru vilktis fraką, — sumurmėjo Holvordas.— O apsivil- 
kęs jį, taip bjauriai atrodai. 

— "Taigi, — užsisvajojęs pritarė lordas Henris, — devynioliktojo 
amžiaus apdaras šlykštus. Toks niūrus, toks slegiantis. Vienintelis spal- 
vinis elementas šiuolaikiniame gyvenime — nuodėmė. 

— Hari, tau iš tikrųjų nederėtų taip kalbėti Dorianui girdint. 

— Katram Dorianui? Tam, kuris pilsto arbatą, ar tam, kuris port- 
rete? 

— Ir vienam, ir antram. 

— Norėčiau, lorde Henri, drauge su jumis eiti į teatrą, — tarė Do- 
rianas. 

— Na ir puiku, juk ir tu, Bezili, eisi? 

— Ne, aš iš tikrųjų negaliu. Turiu daugybę darbo. 

— Ką gi, tokiu atveju mudu, ponas Grėjau, eisim dviese. 

— Kaip nuostabu! 

Dailininkas prikando lūpą ir su puodeliu rankoje priėjo prie pa- 
veikslo. | 

— Aš liksiu su tikruoju Dorianu,— pasakė jis liūdnai. 

— Ar tikrasis Dorianas ten? — sušuko portreto originalas, paleng- 
va eidamas prie dailininko.— Ar aš iš tiesų toks? 

— Taip, visiškai toks. 

— Kaip nuostabu, Bezili! 

— Bent išvaizda toks. O portrete ir liksit nepasikeitęs, — atsiduso 
Holvordas.— Tai jau šis tas. 

— Kiek triukšmo žmonės kelia dėl ištikimybės! — sušuko lordas 
Henris.— Juk net meilėje ištikimybė grynai fiziologinis dalykas. 
Ji nieko bendra neturi su mūsų valia. Jauni vyrai nori būti ištikimi, 
bet nebūna, seniai nori būti neištikimi, bet negali. Tai visa, ką galima 
pasakyti. 

— Neikit, -Dorianai, šį vakarą į teatrą, — paprašė Holvordas.— 
Likit vakarieniauti su manimi. 

— Negaliu, Bezili. 

— Kodėl? 

— Pažadėjau lordui Henriui Votonui eiti drauge su juo. 

— Nė kiek ne mažiau jam patiksit, jei pažado netesėsit. Savo paža- 
dus jis visada laužo. Prašau jūsų — neikit. 

Dorianas nusijuokė ir papurtė galvą. 

— Maldauju. 

Vaikinas dvejodamas pažvelgė į lordą Henrį, kuris, atsisėdęs prie 
arbatos stalelio, su linksma šypsena stebėjo juos abu. 

— Privalau eiti, Bezili, — atsakė Dorianas. 

— Na gerai,— tarė Holvordas ir, priėjęs prie stalelio, padėjo 
savo puoduką ant padėklo.— Jau gana vėlu, verčiau negaiškit laiko, 
nes jums dar reikia persirengti. Likit sveikas, Dorianai. Aplankykit ma- 
ne netrukus. Ateikit rytoj! — 

— Būtinai. 

— Ar neužmiršit? 

— Jokiu būdu! — sušuko Dorianas. 

— Beje... Hari! 

— Ką, Bezili? 

— Neužmiršk, ko prašiau, kai šįryt buvom sode. 

— Jau užmiršau. 

— Pasitikiu tavimi. | 

— O, kad galėčiau pats savimi pasitikėti, — juokdamasis atsakė 
lordas Henris.— Eime, ponas Grėjau. Mano karieta lauke, ir aš galiu 
jus nuvežti ligi pat namų. Sudie, Bezili. Maloniai praleidau popietę. 

Kai jiems išėjus užsivėrė durys, dailininkas krito ant sofos, ir skaus- 
mas užtemdė jo veidą. 


III SKYRIUS 


Kitą dieną pusę pirmos lordas Henris Votonas žingsniavo Kerzono 
gatve į Olbenį' aplankyti savo dėdės, lordo Fermoro, nuoširdaus, 
nors ir šiurkštoko seno viengungio, kurį žmonės, nepriklausą aukštuo- 
menei, vadino savanaudžiu, kadangi niekada nieko iš jo negaudavo, 
bet aukštuomenė jį laikė dosniu, nes jis vaišindavo tuos, kurie jį 
linksmino. Jo tėvas buvo ambasadorius Madride, kai Izabelė? dar buvo 

jauna, o Primas* — dar buvo nežinomas, bet pasitraukė iš diplomati- 
nės tarnybos, įsižeidęs ir pasipiktinęs, kad jam nebuvo pasiūlyta pasiun- 
tinio vieta Paryžiuje, vieta, kurią užimti tarėsi esąs vertas dėl kilmės, 
tingumo, taisyklinga anglų kalba rašomų pranešimų bei nežabotos 
aistros pramogoms. Drauge su juo pasitraukė ir sūnus, kuris buvo 
jo sekretorius, — tuo metu jo poelgį visi laikė kvailoku; po kelių mėne- 
sių, paveldėjęs titulą, sūnus ėmė rimtai studijuoti didįjį aristokratų 
dykinėjimo meną. Jis turėjo du didelius namus mieste, tačiau jam 
daug labiau tiko gyventi mebliuotuose kambariuose, kad būtų mažiau 
rūpesčių, o valgydavo jis dažniausiai klube. Mažumėlę domėjosi ir 
savo anglies kasyklų, esančių Vidurio Anglijos grafystėse, reikalais, 
teisindamas šį nepadorų veiklumą tuo, kad, turėdamas anglies kasyk- 
las, džentelmenas išgalįs savo židinyje deginti malkas. Politikoje jis bu- 
vo konservatorius, bet tik ne tais laikotarpiais, kai konservatoriai sto- 
vėdavo prie valdžios vairo; tada jis juos plūsdavo, vadindamas radi- 
kalų gauja. Savo tarno jis buvo garbinamas ir terorizuojamas, gimi- 
naičiams jis kėlė siaubą ir savo ruožtu juos terorizavo. Tik Anglija ga- 
lėjo jį pagimdyti, o jis tuo tarpu tvirtino, kad Anglija einanti velniop. 
Jo principai buvo pasenę, bet apie jo prietarus vertėjo pašnekėti. 

Kai lordas Henris įėjo į kambarį, dėdė sėdėjo apsivilkęs šiltą me- 
džioklinę striukę, rūkė storą cigarą ir plūdo laikraštį The Times. 

— Na, Hari,— paklausė senasis džentelmenas, — kas tave atnešė 
taip anksti? Maniau, kad jūs, dendžiai, anksčiau kaip antrą valandą 
niekada nesikeliat, o ligi penkių nosies neiškišat iš namų. 

— Patikėkit, dėde Džordžai, tyriausi giminiški jausmai. Noriu 
paprašyti vieno dalyko. 

— Tikriausiai pinigų, — spėjo lordas Fermoras ir susiraukė.— Ką 
gi, sėskis ir klok. Nūnai jaunimas mano, kad pinigai — viskas. 

— "Taip, — sumurmėjo lordas Henris, taisydamas gėlę švarko atla- 
pe.— O kai subręsta, tuo įsitikina. Bet pinigų man nereikia. Jų reikia 
tik tiems, kurie moka skolas, o aš, dėde Džordžai, niekad nemoku. 
Skola — vienintelis jaunesniojo sūnaus kapitalas, ir iš jo galima žaviai 
pragyventi. Be to, aš visada perku iš Dartmuro tiekėjų, todėl jie 
niekada nekvaršina man galvos. O paprašyti noriu vienos informaci- 
jos, ne reikšmingos, aišku, o bevertės informacijos. 

— Ką gi, galiu tau, Hari, pasakyti viską, kas parašyta „Mėlynojoje 
knygoje““, nors nūnai tie vyrukai visokių nesąmonių prirašo. Kai bu- 
vau diplomatas, viskas buvo geriau tvarkoma. O dabar, girdėjau, į dip- 
lomatus reikia egzaminus laikyti. Ir ko belieka laukti? Juk egzaminai, 

pone, nuo pradžios ligi galo gryniausia kvailystė. Jei žmogus džentel- 
menas, jis ir taip pakankamai žino, o jeigu ne džentelmenas, žinios jam 
tik kenkia. 

— Pono Doriano Grėjaus nerasi „Mėlynojoje knygoje“, — van- 
giai tarė lordas Henris. 

— Doriano Grėjaus? Kas jis? — paklausė lordas Fermoras, su- 
raukdamas vešlius žilus antakius. 

— Šito, dėde Džordžai, aš ir atėjau paklausti. Beje, kas jis per 
vienas, aš žinau. Jis paskutiniojo lordo Kelsou anūkas. Jo motina buvo 
iš Deveru šeimos, ledi Margareta Deveru. Norėčiau, kad papasakotum 
apie jo motiną. Kaip ji atrodė? Už ko ištekėjo? Juk tu kadaise pažinojai 
beveik visus, tad gal ir ją pažinojai. Šiuo metu ponas Grėjus mane 
labai domina. Aš ką tik su juo susipažinau. 

— Kelsou anūkas! — lyg aidas pakartojo senis, — Kelsou anūkas!.. 
Žinoma... Gerai pažinojau jo motiną. Regis, buvau ir jos krikšty- 
nose. Neapsakomai graži mergaitė ji buvo, toji Margareta Deveru. 
Visi vyrai vos nepasiuto, kai ji pabėgo su tuo skurdžium, visiška nieky- 
be, berods, kažkokio pėstininkų pulko karininkėliu. Žinoma. Prisi- 
menu tą istoriją, tartum vakar visa būtų įvykę. Vargšą vyruką nudėjo 
dvikovoje Spa“? miestelyje, po poros mėnesių nuo vestuvių. Negra- 
žiai žmonės kalbėjo. Sklido gandai, kad Kelsou pasamdęs kažkokį 
žentą,— papirko jį, taip, pone, papirko, ir tas tipas nudėjo vyruką 
lyg kokį Žžvirblį. Ta istorija paskui buvo užglostyta, bet, dievaži, 
Kelsou po to ilgokai vienas klube valgė savo muštinį. Sako, paskui jis 
parsivežęs dukterį namo, bet jinai niekada daugiau nė žodžio jam 
nebepratarusi. O taip, bjauri buvo istorija. Dukra taip pat pasimirė, po 
metų. Berods paliko sūnų. Buvau užmiršęs. Koks jis užaugo? Jei 
panašus į motiną, turėtų būti gražus yaikinas. 

— Jis labai gražus, — patvirtino lordas Henris. 

— Gal paklius į geras rankas, — tęsė senis.— Tikriausiai turėtų 
gauti krūvą pinigų, jei Kelsou juo pasirūpino. Ir motina turėjo pinigų. 
Iš senelio jai atiteko Selbis“. Jos senelis nekentė Kelsou, laikė jį šikšna. 
Toks jis ir buvo. Sykį atvyko į Madridą, kai aš ten dar gyvenau. Tegu 
Jį galas, kiek gėdos pridarė. Karalienė manęs klausinėdavo, kas tas 
anglų didikas, kuris visada su vežėjais dėl užmokesčio vaidijasi. Tikri 
anekdotai apie jį sklido. Visą mėnesį nedrįsau dvare akių parodyti. Gal 
anūkui buvo dosnesnis negu Madrido vežėjams. 

— Nežinau,— atsakė lordas Henris.— Manau, kad vaikinas bus 

aprūpintas. Jis dar nepilnametis. Selbis jam jau atiteko, tą žinau. Pats 
sakė. Beje... ar motina labai graži buvo? 

— Žavingesnės merginos už Margaretą Deveru nesu matęs, Hari. 
Ir kas ją, po galais, paskatino taip pasielgti, niekada neperpratau. Juk 
galėjo ištekėti už ko tik būtų panorėjusi. Kerlingtonas dėl jos kraustėsi 
iš proto. Bet ji buvo romantiška. Visos moterys toje giminėje tokios bu- 
vo. Vyrai niekam tikę, bet moterys, tegu jas galas, nuostabios. Kerling- 
tonas ant kelių prieš ją šliaužiojo. Pats man prisipažino. Ji iš jo tik 
juokėsi, o Londone nebuvo merginos, kuri apie jį nebūtų svajojus. 
Tarp kitko, Hari, kalbėdamas apie kvailas vedybas, prisiminiau, — ką 
ten tavo tėvas paistė, kad Dartmuras nori vesti amerikietę? Negi anglų 
merginos jam per prastos? 

— Dabar, dėde Džordžai, madinga vesti amerikietes. 

— Aš už anglų merginas. Galiu kirsti lažybų nors ir su visu pasau- 
liu, — tarė lordas Fermoras, trenkdamas kumščiu į stalą. 

— Dabar visi stato už amerikietes. 

— Girdėjau, kad jos neištvermingos, — sumurmėjo dėdė. 

— Ilgos distancijos jas išsekina, bet kliūčių ruože jos nepamaino- 
mos. Skriste perskrenda visas kliūtis. Manau, Dartmurui jau viskas. 

— Kas jos tėvai? Ar ji juos turi? — suurzgė senasis džentelmenas. 

Lordas Henris papurtė galvą. 

— Amerikietės slepia savo tėvus taip pat gudriai kaip anglės savo 
praeitį, — pasakė jis stodamasis. 

— Matyt, jos tėvai verčiasi kiaulienos eksportu. 

— Greičiausiai, dėde Džordžai. Tuo geriau Dartmurui. Girdėjau, 
kad kiaulienos eksportas — vienas pelningiausių verslų po politikos. 

— Ar ji daili? 

— Elgiasi taip, lyg būtų gražuolė. Dauguma amerikiečių taip daro. 
Tai jų žavumo paslaptis. 

— Kodėl tos amerikietės negali likti savam krašte? Juk mums jie 
visada sako, kad ten rojus moterims. 

— Teisybė. Todėl joms, kaip ir Ievai, taip rūpi iš jo pabėgti, — at- 
sakė lordas Henris.— Sudie, dėde Džordžai. Pavėluosiu priešpiečių, 
jei dar čia užtruksiu. Ačiū už žinias. Visada viską noriu Žinoti apie 
naujus draugus ir nieko — apie senus. 

— Kur valgysi priešpiečius, Hari? 

— Pas tetą Agatą. Aš pats pakviečiau save ir poną Grėjų. Jis nau- 
jausias jos protežė. 

— Ak, štai kas. Pasakyk savo tetai Agatai, Hari, kad ji man daugiau 

nebekvaršintų galvos su savo labdarybėm. Įkyrėjo. Ta moterėlė mano, 
jog aš kito darbo neturiu, kaip išrašinėti čekius jos kvailoms išmonėms. 

— Gerai, dėde Džordžai, pasakysiu, bet nieko negelbės. Labdarin- 
gi žmonės praranda bet kokį žmoniškumą. Tai būdingiausias jų bruo- 
žas. || 

Senasis džentelmenas suniurzgė pritardamas ir paskambino tarnui. 
Lordas Henris pro žemą arką išėjo į Berlingtono gatvę ir pasuko į 
Barklio aikštę. 

Štai kokia buvo Doriano Grėjaus tėvų istorija. Kad ir pačiais 
bendriausiais bruožais papasakota, ji sujaudino lordą Henrį savo pana- 
šumu į keistą, beveik šiuolaikinį romaną. Graži moteris, beprotiškos 
aistros pagauta, viskuo rizikuoja. Kelios siautulingos laimės savaitės, 
kurias nutraukė šlykštus, klastingas-nusikaltimas. Ištisi mėnesiai neby- 
lios agoniios, paskui — kančiose pagimdytas kūdikis. Motiną nusineša 
mirtis, vaikas pasmerkiamas vienatvei ir beširdžio senio tironijai. Taip, 
fonas įdomus. Jis išryškina vaikiną, daro jį dar nuostabesnį. Kiekvie- 
nas nepaprastas daiktas slepia Ką nors tragiška. Ištisi pasauliai blaško- 
si gimdymo kančiose, kad galėtų pražysti menkiausia gėlelė... O koks 
žavus buvo Dorianas vakar per vakarienę, kai baugios laimės kupinas, 
išgąstingomis akimis, pračiauptomis lūpomis sėdėjo klube priešais lor- 
dą Henrį, o nuo raudonų žibintų gaubtų bundantis jo veido stebuk- 
las atrodė dar sodriau rausvas. Kalbėdamas su juo, jautiesi lyg griež- 
tum brangiu smuiku. Jis atliepia į kiekvieną stryko prisilietimą, 
kiekvieną virptelėjimą... Koks kerintis jausmas — savo įtaka veikti 
kitą žmogų! Niekas negali tam prilygti. Savo sielą įkvėpti į kokią grakš- 
čią formą ir kurį laiką leisti jai ten pasilikti; klausytis, kaip aidu grįžta 
tavo mintys, prisodrintos aistros ir jaunystės muzikos; perlieti kitam 
savo temperamentą tarsi tai būtų koks kvapus gėrimas ar nepaprasti 
kvepalai: čia slypi tikras džiaugsmas, gal pats didžiausias pasitenkini- 
mas, likęs žmogui šiame ribotame, vulgariame amžiuje, kurio malonu- 
mai perdėm jusliniai, o tikslai perdėm banalūs... Ir kaip tipas jis nuos- 
tabus, tas jaunuolis, kurį lordas Henris per tokį keistą atsitiktinumą 
sutiko Bezilio dirbtuvėje, ar mažų mažiausiai gali tapti nuostabiu tipu. 
Jis turi viską: grakštumą, skaistų jaunystės tyrumą ir grožį, kurį mums 
išsaugojo tik senovės graikų marmuro statulos. Iš jo gali padaryti ką 
tinkamas. Paversti titanu arba žaislu. Kaip gaila, kad tokiam grožiui 
lemta nublankti!.. O Bezilis? Koks jis įdomus psichologijos požiūriu. 
Naujas stilius tapyboje, nauja pažiūra į gyvenimą, kurią taip keistai 
jam įkvėpė savo fiziniu artumu žmogus, nieko apie tai nenumanantis; 

tyli dvasia, kuri tūnojo girių prieblandoj ir nematoma klaidžiojo lau- 
kais, staiga pasirodo dailininkui lyg driadė, tačiau nieko nebijo, nes 
dailininko sieloje, besiilginčioje jos, jau seniai atbudęs nuostabus re- 
gėjimas, ir tik jam lemta matyti stebuklus; daiktų formos, linijos įgavo 
subtilumo ir virto simboliais, išreiškiančiais kažkokios kitos tobulesnės 
formos atspindžius tikrovėje. Kaip visa tai keista! Kažką panašaus jis 
prisiminė ir iš istorijos. Ar tik ne Platonas, šis minčių menininkas, pir- 
masis tuo susidomėjo'? Ar ne Buonarotis“ tai išreiškė sonetais, iškaltais 
spalvotame marmure? Bet mūsų amžiuje tatai keista... Taip, jis pamė- 
gins tapti Dorianui Grėjui tuo, kuo vaikinas, net nenumanydamas, ta- 
po dailininkui, sukūrusiam nuostabųjį portretą. Jis mėgins jį užvaldy- 
ti, teisybę pasakius, jau beveik užvaldė jį. Ta nuostabi dvasia priklau- 
sys jam. Šis Mirties ir Meilės kūdikis jį kažkuo kerėte kerėjo. 

Staiga lordas Henris stabtelėjo ir pažvelgė į namą. Jis pastebėjo 
jau gerokai praėjęs savo tetos namus ir šypsodamas grįžo atgal. Kai 
įžengė į apytamsį prieškambarį, tarnas pasakė, kad visi jau nuėję val- 
gyti priešpiečių. Atidavęs skrybėlę ir lazdą vienam iš durininkų, jis 
įžengė į valgomąjį. 

— Vėluoji, kaip ir visada, Hari, — sušuko teta, purtydama galvą. 

Jis atsiprašė, sugalvojęs kažkokį pasiaiškinimą, ir, atsisėdęs į tuš- 
čią kėdę greta jos, apsižvalgė, norėdamas pamatyti, kas susirinko. Iš 
galustalės jam baikščiai linktelėjo Dorianas Grėjus ir nejučia paraudo 
iš džiaugsmo. Priešais sėdėjo hercogienė Harli, nepaprastai geros šir- 
dies ir gero būdo moteriškė, mėgstama visų, kurie ją pažinojo, didingų 
architektūrinių proporcijų, kuriomis apdovanotos moterys, jei jos ne 
hercogienės, nūdienių istorikų vadinamos apkūniomis. Greta jos, de- 
šinėje, sėdėjo seras Tomas Berdenas, parlamento narys, radikalas, 
kuris visuomeniniame gyvenime buvo savo partijos lyderis, o priva- 
čiame — geriausios virtuvės šalininkas, pietaudavo jis drauge su 
konservatoriais, galvodavo drauge su liberalais, mat laikėsi išmintin- 
gos, visiems žinomos taisyklės. Į kairę nuo jos sėdėjo ponas Erskinas 
iš Tredlio, senas, gana žavus ir kultūringas džentelmenas, įgavęs blogą 
įprotį tylėti, kadangi, kaip sykį pasiaiškino ledi Agatai, visa, ką turėjo 
pasakyti, jau buvo išsakęs, dar trisdešimties metų nesulaukęs. Lordo 
Henrio kaimynė buvo ponia Vandeler, viena iš seniausių jo tetos 
draugių, tikra šventoji tarp moterų, tačiau taip klaikiai apsitaisiusi, 
jog atrodė panaši į blogai įrištą giesmyną. Lordo Henrio laimei, iš 
antrosios pusės greta jos sėdėjo lordas Fodlis, itin protingas pusamžis 
vidutinybė, plikas kaip pranešimas Bendruomenių rūmuose; ponia 

Vandeler su juo šnekėjosi labai gyvai ir rimtai, o tatai, kaip lordas Hen- 
ris sykį buvo sakęs, nedovanotina klaida, kurią daro visi tikrai geri 
žmonės ir kurios nė vienas jų negali išvengti. 

— Mes šnekam apie vargšą Dartmurą, lorde Henri,— sušuko 
hercogienė, meiliai linkčiodama jam iš anapus stalo.— Kaip manot, 
ar jis ves tą žavingą jauną būtybę? 

— Mano supratimu, hercogiene, jinai jau bus nusprendusi jam 
pasipiršti. 

— Kaip siaubinga! — sušuko ledi Agata.— Iš tikrųjų kas nors 
turėtų sukliudyti. 

— Girdėjau iš patikimiausių šaltinių, kad jos tėvas Amerikoje turįs 
manufaktūros parduotuvę, — pasakė seras Tomas Berdenas nieki- 
nančiu veidu. 

— (O mano dėdė minėjo kiaulienos prekybą, sere Tomai. 

— Manufaktūra? Kas yra toji amerikiečių manufaktūra? — pa- 
klausė hercogienė, iš nustebimo pakeldama savo didžiules rankas ir 
pabrėždama veiksmažodį. 

— Amerikiečių romanai,— atsakė lordas Henris, dėdamasis sau 
į lėkštę putpelės gabalėlį. 

Hercogienė suglumo. 

— Nepaisykit jo, brangioji, — sušnibždėjo ledi Agata.— Jis nieka- 
da rimtai nekalba. / 

— Kai Amerika buvo atrasta, — prašneko parlamento narys radi- 
kalas ir ėmė dėstyti kažkokius nuobodžius faktus. Kaip ir visi šnekovai, 
kurie bando išsemti temą, jis išsėmė savo klausytojų kantrybę. Herco- 
gienė atsiduso ir pasinaudojo savo teise pertraukti kitus. 

— Verčiau tos Amerikos niekada nebūtų atradę! — sušuko ji.— 
Iš tiesų, mūsų merginos neteks progos ištekėti. Tai labai neteisinga. 

— (Gal Amerika ir nebuvo atrasta, — tarė ponas Erskinas.— Sa- 
kyčiau, kad veikiau ji tik buvo susekta. 

— Ak, bet juk aš mačiau jos gyventojų atstovus, — atsainiai pasakė 
hercogienė.— Turiu pripažinti, kad kai kurios amerikietės labai gra- 
žios. Ir rengiasi dailiai. Visus drabužius gauna iš Paryžiaus. Būčiau 
laiminga, jei išgalėčiau taip rengtis. 

— Žmonės sako, kad gerieji amerikiečiai po mirties keliauja į 
Paryžių, — sukikeno seras Tomas, kuris turėjo didžiausias padėvėtų 
sąmojų atsargas. 

— Nejaugi! O kur po mirties keliauja blogieji amerikiečiai? — 
pasiteiravo hercogienė. 

— Į Ameriką! — sumurmėjo lordas Henris. 

Seras Tomas susiraukė. 

— Man regis, jūsų sūnėnas nusistatęs prieš šią didžiąją šalį, — 
tarė jis ledi Agatai.— Aš ją skersai išilgai išvažinėjau vagonais, ku- 
riuos man parūpino tenykščiai direktoriai. Jie tokiais atvejais labai 
paslaugūs. Užtikrinu jus, kad kelionė į Ameriką daug ko išmoko. 

— Bet negi mes turim keliauti į Čikagą, kad šio to išmoktume? — 
graudžiai paklausė ponas Erskinas.— Nesijaučiu turįs jėgų tokiai 
kelionei. 

Seras Tomas mostelėjo ranka. 

— Pono Erskino iš Tredlio bibliotekoje — ištisas pasaulis. O mes, 
rastai įdomūs žmonės. Jie turi be galo daug sveiko proto. Užtikrinu 
jus, kvailysčių amerikiečiai nedaro. 

— Kaip klaiku! — sušuko lordas Henris.— Galiu pakęsti brutalią 
jėgą, bet brutalų protą pakęsti neįmanoma. Juo naudotis kažkaip 
nepadoru. Niekšinga intelekto atžvilgiu. 

— Nesuprantu jūsų,— tarė seras Tomas, gerokai parausdamas. 

— O aš suprantu, lorde Henri,— šypsodamas tyliai tarė ponas 
Erskinas. 

— Paradoksai, kur tinka, geras daiktas...— vėl pradėjo baronetas. 

— Ar čia buvo paradoksas? — paklausė ponas Erskinas.— Man 
neatrodė. Gal ir paradoksas. Ką gi, paradoksai atspindi tiesą. Norėdami 
išbandyti tikrovę, leidžiam jai balansuoti ant virvės. Kai tiesos tampa 
akrobatais, galim spręsti apie jas. 

— Dievaži,— tarė ledi Agata, — kaip jūs, vyrai, mėgstat ginčytis. 
Esu tikra, kad niekada nesuprasiu, apie ką jūs kalbatės. O ant tavęs, 
Hari, iš tikrųjų supykau. Kodėl bandai prikalbėti mūsų mieląjį poną 
Dorianą Grėjų, kad jis atsisakytų man talkininkauti Ist Ende? Pati- 
kėk — ten jis tiesiog nepakeičiamas. Jiems labai patiktų pasiklausyti, 
kaip jis skambina. 

— Noriu, kad jis man skambintų, — sušuko lordas Henris šypsoda- 
mas ir, pažvelgęs į stalo galą, sutiko džiugų pritariantį žvilgsnį. 

— Bet Vaitčepelyję Žmonės tokie nelaimingi, — nesiliovė ledi 
Agata. 

— Viską galiu užjausti, tik ne kančią, — pareiškė lordas Henris, 
trūktelėjęs pečiais.— Kančios užjausti neįstengiu. Ji pernelyg bjauri, 
pernelyg baisi, pernelyg slegianti. Nūdienė užuojauta skausmui kažko- 
kia klaikiai liguista. Mes turėtume būti neabejingi spalvoms, grožiui, 

gyvenimo džiaugsmui. Kuo mažiau kalbama apie gyvenimo negandus, 
tuo geriau. 

— Vis dėlto Ist Endas labai svarbi problema, — pasakė seras Tomas, 
rimtai kraipydamas galvą. 

— Žinoma,— pritarė jaunasis lordas.— Tai vergijos problema, 
ir mes mėginam ją spręsti, linksmindami vergus. 

Politikas įdėmiai pažvelgė į jį. 

— O kokias reformas siūlot? — paklausė jis. 

Lordas Henris nusijuokė. 

— Anglijoje nieko nenoriu pakeisti, išskyrus orą, — atsakė jis.— 
Man visai pakanka filosofinės kontempliacijos. Bet kadangi devyniolik- 
tas amžius bankrutavo, pereikvojęs užuojautą, siūlyčiau atsigręžti 
į mokslą, kad jis grąžintų mus į tikrąjį kelią. Jausmai tuo geri, kad 
nuveda mus klystkeliais, o mokslas — kad nieko bendra su jausmais 
neturi. 

— Bet mus slegia tokia sunki atsakomybės našta, — išdrįso kukliai 
įsiterpti ponia Vandeler. 

— Be galo sunki,— pritarė ledi Agata. 

Lordas Henris pažvegė į poną Erskiną. 

— Žmonija pernelyg rimtai į save žiūri. Tai prigimta pasaulio nuo- 
dėmė. Jei urvinis žmogus būtų mokėjęs juoktis, pasaulio istorija būtų 
kitaip susiklosčiusi. 

— Jūs iš tikrųjų mane nuraminot,— pragydo hercogienė.— Visa- 
da, atėjusi aplankyti jūsų mielosios tetos, jausdavausi kalta, nes 
man visai nerūpi Ist Endas. Dabar nerausdama galėsiu žiūrėti jai į 
akis. 

— Moteriai tinka rausti, hercogiene, — tarė lordas Henris. 

— Tik tada, kai ji jauna, — atsakė jinai.— Kai sena moteris, to- 
kia kaip aš, rausta, blogas ženklas. Ak, lorde Henri, gal pasakytumėt, 
kaip atjaunėti. 

Valandėlę jis pagalvojo. 

— Ar galit, hercogiene, prisiminti kokią didelę klaidą, padarytą 
jaunystėje? — paklausė jis, žvelgdamas į ją per stalą. 

— Ko gero, ir ne vieną, — sušuko ji. 

— Tad pakartokit jas, — rimtai patarė jis.— Jei nori susigrąžinti 
jaunystę, tereikia savo kvailystes pakartoti. 

— Žavinga teorija! — sušuko jinai.— Būtinai pritaikysiu ją prak- 
tikoje. 

— Pavojinga teorija! — išsprūdo pro kietai suspaustas sero Tomo 

lupas. Ledi Agata papurtė galvą, tačiau visa tai labai ją pralinksmino. 
Ponas Erskinas klausėsi. 


— Taip,— tęsė lordas Henris.— Tai viena didžiausių gyvenimo 
paslapčių. Dabar dauguma žmonių miršta nuo savo vergiško sveiko 
proto, o tada, kai jau per vėlu, pamato, kad tiktai savo klaidų niekada 
netenka gailėtis. 

Juokas apskriejo stalą. 

Lordas Henris ėmė žaisti su šia mintimi, žaisti nesivaržydamas: 
nušvietęs ją savo fantazijos spinduliais ir suteikęs paradoksų sparnus, 
jis svaidė ją aukštyn į erdvę, kaitaliojo, leisdavo jai ištrūkti ir vėl sugau- 
davo. Šlovindamas beprotystę, iškėlė ją ligi filosofijos aukštumų, o 
pati filosofija atjaunėjo ir, pasidavusi svaiginančiai pomėgių muzikai, 
tarytum bakchantė, vilkinti vynu sulietą drabužį, pasipuošusi galvą 
vijoklių vainiku, šokdama nuėjo per gyvenimo kalvas, šaipydamasi iš 
rambaus Sileno“ blaivumo. Faktai bėgo nuo jos lyg išbaidyti girios 
žvėrys. Baltos jos pėdos mynė didžiulį slėgtuvą, kurį saugo išmintin- 
gasis Omaras!“, kol nuogas jos blauzdas rausvų purslų bangomis apsė- 
mė trykštančios vynuogių sultys ir raudona puta ėmė virsti per nuo- 
žulnias apvarvėjusias indo sienas. Tai buvo nepaprasta improvizacija. 
Lordas Henris jautė į save įsmeigtas Doriano Grėjaus akis, o mintis, 
kad tarp klausytojų yra žmogus, kurio dvasią jis troško pakerėti, tei- 
kė jo sąmojui aštrumo, o vaizduotei spalvų. Jis buvo pilnas fantazijos, 
žaismingas, šmaikštus. Jo klausytojai, viską užmiršę, pakerėti, ėjo juok- 
damiesi paskui jo dūdelę'!. Dorianas Grėjus nenuleido nuo jo akių ir 
sėdėjo kaip užburtas, jo lūpomis dažnai perbėgdavo šypsnys, o patam- 
sėjusiose akyse nuostaba darėsi vis rimtesnė. 

Galų gale į kambarį įėjo to meto apdaru apsivilkusi tikrovė tarno 
pavidalu ir pranešė hercogienei, kad jos laukianti karieta. Tariamos 
nevilties apimta, ji laužė rankas. 

— Kaip apmaudu! — sušuko ji.— Privalau važiuoti. Turiu už- 
sukti pas savo vyrą į klubą ir važiuoti su juo į kažkokį kvailą susirinki- 
mą Viliso salėse'?, kuriam jis pirmininkaus. Jei pavėluosiu, jis tikriau- 
siai įnirš, o su šia skrybėle jokios scenos negalėčiau pakęsti. Ji perne- 
lyg gležna. Šiurkštus žodis ją suplėšytų. Ne, brangioji Agata, turiu 
važiuoti. Likite sveiki, lorde Henri, jūs labai mielas ir siaubingai visus 
demoralizuojat. Iš tiesų, nežinau nė ką sakyti apie jūsų pažiūras. Bū- 
tinai atvažiuokit kada pas mus vakarienės. Gal antradienį? Ar jūs 
laisvas antradienį? 

— Dėl jūsų, hercogiene, visko atsisakysiu, — nusilenkdamas tarė 
lordas Henris. 

— Ak, tai labai malonu ir labai neteisinga, — sušuko jinai, — todėl 
būtinai ateikit, — ir iščiuožė iš kambario, lydima ledi Agatos ir kitų 
damų. 

Kai lordas Henris vėl atsisėdo, ponas Erskinas priėjo prie jo ir, 
šalimais pasistatęs kėdę, uždėjo ranką jam ant peties. 

— Kalbat kaip iš rašto, — pasakė jis.— Kodėl pats knygų ne- 
rašot? 

— Per daug mėgstu knygas skaityti, ponas Erskinai, kad pats 
rašyčiau. Žinoma, norėčiau parašyti romaną, kuris būtų toks pat gra- 
žus ir toks pat nerealus kaip persiškas kilimas. Bet Anglijoje publika 
nieko kita neskaito, tik laikraščius, elementorius ir enciklopedijas. 
Iš visų pasaulio tautų anglai menkiausiai tesuvokia grožį literatūroje. 

— Turbūt neklystat, — atsakė ponas Erskinas.— Aš pats esu turė- 
jęs literatūrinių ambicijų, bet jau seniai jų atsisakiau. O dabar, mano 
mielas jaunasis drauge, jei leisit jus taip vadinti, sakykit, ar iš tikrųjų 
taip manot, kaip kalbėjot prie stalo? 

— Visiškai nebeprisimenu, ką kalbėjau, — nusišypsojo lordas Hen- 
ris.— Ar prišnekėjau ką bloga? 

— Tai, ką sakėt, iš tikrųjų labai bloga. Mano supratimu, jūs itin 
pavojingas žmogus, ir jei kas ištiks mūsų gerąją hercogienę, mes jus 
laikysim svarbiausiu kaltininku. Bet aš norėčiau pasišnekėti su jumis 
apie gyvenimą. Karta, kuriai priklausau, labai nuobodi. Kada nors, 
kai jums pakyrės Londonas, atvažiuokit į Tredlį ir išdėstykit man savo 
pomėgių filosofiją prie puikaus burgundiško vyno, kurio, laimei, turiu 
į valias. 

— Mielai. Viešnagė Tredlyje — didelė garbė. Ten puikus šeimi- 
ninkas ir puiki biblioteka. 

— Jums atvykus, viskas bus dar puikiau,— atsakė senasis džentel- 
menas, mandagiai nusilenkdamas.— O dabar turiu atsisveikinti su 
jūsų nuostabiąja teta. Privalau būti Ateneume!*?. Tokiu metu mes visi 
ten miegam. 

-— Ar visi, ponas Erskinai? 

— Visi keturiasdešimt, susėdę į keturiasdešimt fotelių. Praktikuoja- 
mės, kaip bus įsteigus Anglijos Literatūros Akademiją '*. 

Lordas Henris nusijuokė ir pakilo. 

— Einu į Parką, — sušuko jis. 

Kai jis ėjo pro duris, Dorianas Grėjus palietė jam ranką. 

— Leiskit man eiti drauge, — tyliai tarė jis. 

— Bet, rodos, jūs Beziliui Holvordui žadėjot jį aplankyti, —atsakė 
lordas Henris. 

— Mieliau eičiau su jumis; taip, jaučiu, kad privalau eiti su jumis. 
Leiskit, labai prašau. Ir visą laiką kalbėkit, gerai? Niekas nemoka 
taip nuostabiai kalbėti kaip jūs. 

— Ak, šiandien aš ligi soties prikalbėjau, — šypsodamas atsakė lor- 
das Henris.— Dabar noriu tik stebėti gyvenimą. Jei jums įdomu, eime 
jį stebėti drauge. 


IV SKYRIUS 


Po mėnesio vieną popietę Dorianas Grėjus sėdėjo atsilošęs praban- 
giame fotelyje lordo Henrio namų Meifere! mažojoje bibliotekoje. Tai 
buvo savotiškai žavus kambarys aukštais gelsvai žaliais ąžuoliniais 
paneliais, kreminiais frizais, lipdiniais papuoštomis lubomis; ant plytų 
spalvos keltinio kilimo gulėjo išmėtyti persiški šilkiniai patiesalai ilgais 
kutais. Ant mažyčio atlaso medžio stalelio stovėjo Klodiono* darbo sta- 
tulėlė, o šalia jos gulėjo „Les Cent Nouvelles“ egzempliorius, Klovio 
Evo įrištas Margaritai Valuas nubarstytas mažytėmis auksinėmis sau- 
lutėmis — karalienės emblema. Keli dideli mėlyni porceliano ąsočiai 
su margaspalvėmis tulpėmis stovėjo ant lentynos viršum židinio; pro 
mažus švino groteliais išpintų langų stiklus sruvo rausva Londono va- 
saros dienos šviesa. 

Lordas Henris dar nebuvo grįžęs. Jis visada vėluodavo, laikydama- 
sis principo, kad punktualumas — laiko vagis. Todėl Dorianas, gero- 
kai apniukęs, atsainiai vartė puikiai iliustruotą „Manon Lescaut““ 
leidinį, kurį rado vienoje iš knygų spintų. Lygus monotoniškas Liud- 
viko XIV stiliaus laikrodžio tiksėjimas erzino jį. Kelis kartus jis jau 
buvo bekyląs išeiti. 

Pagaliau anapus durų pasigirdo žingsniai, ir durys atsidarė. 

— Kaip jūs vėluojat, Hari, — tyliai tarė Dorianas. 

— Deja, ponas Grėjau, čia ne Haris, — atsiliepė šaižus balsas. 

Jis skubiai apsidairė ir atsistojo. 

— Atleiskit, aš maniau... 

— Jūs manėt, kad tai mano vyras, o čia tik jo žmona. Leiskit man 

prisistatyti. Aš jus puikiai pažįstu iš nuotraukos. Bene septyniolika jų 
turi mano vyras. 

— Nejaugi septyniolika, ledi Henri? 

— Na, gal aštuoniolika. Mačiau judu drauge aną vakarą operoje. 

Kalbėdama ji nervingai juokėsi ir stebėjo jį atsainiomis neužmirštuo- 
lių akimis. Ji buvo keista moteris, visada apsirengusi taip, lyg jos dra- 
bužiai būtų buvę sumanyti per įtūžį, o apsivilkti per audrą. Ji nuolatos 
būdavo ką nors įsimylėjusi, tačiau kadangi jos aistra likdavo be atsa- 
ko, ji buvo išlaikiusi visas iliuzijas. Ji stengėsi atrodyti efektinga, ta- 
čiau sugebėjo būti tik netvarkinga. Vardu buvo Viktorija ir turėjo 
maniją eiti į bažnyčią. 

— Tai buvo „Lohengrinas“, ledi Henri, ar ne? 

— "Taip, tai buvo mielasis ,„Lohengrinas“. Vagnerio muziką mėgs- 
tu labiausiai. Ji tokia garsi, jog galima visą laiką šnekėtis, ir žmonės 
negirdi, ką tu sakai. Juk tai didelis privalumas, ar ne, ponas Grėjau? 

Toks pats nervingas trūkčiojantis juokas išsiveržė iš plonų jos lū- 
pų, o pirštai ėmė žaisti ilgu vėžlio kiauto peiliu popieriui pjaustyti. 

Dorianas nusišypsojo ir papurtė galvą. 

— Deja, ledi Henri, negaliu jums pritarti. Niekada nesišneku prie 
muzikos, bent jau prie geros. Tik blogą muziką privalu užgožti po- 
kalbiais. 

— A, čia Hario požiūris, ar ne, ponas Grėjau? Hario požiūrius išgir- 
stu tik iš jo draugų lūpų. Tai vienintelis būdas juos sužinoti. Nemany- 
kit, kad aš geros muzikos nemėgstu. Dievinu ją, tačiau bijau. Perne- 
lyg romantiška darausi nuo jos. Pianistus tiesiog dievinu, kartais, kaip 
sako Haris, iš sykio net du. Nežinau, kuo jie taip traukia. Gal todėl, 
kad visi užsieniečiai. Juk jie visi užsieniečiai, ar ne? Net tie, kurie gimę 
Anglijoje, ilgainiui tampa užsieniečiais. Tai labai išmintinga, be to, ir 
menui naudinga. Daro jį kosmopolitišką, ar ne? Jūs, ponas Grėjau, nie- 
kada nesat buvęs mano pobūviuose? Būtinai ateikit. Orchidėjų nupirk- 
ti neišgaliu, bet užsieniečių nešykščiu. Jie suteikia tiek vaizdingumo 
svetainei. Štai ir Haris! Hari, atėjau ieškodama tavęs, norėjau kai ko 
paklausti — jau užmiršau ko, ir radau čia poną Grėjų. Mudu taip ma- 
loniai pasišnekučiavom apie muziką. Mūsų mintys visiškai sutampa. 
Ne, rodos, mūsų mintys visai skirtingos. Bet jis buvo be galo mielas. 
Džiaugiuosi, jį sutikusi. 

— Puiku, brangioji, labai puiku, — tarė lordas Henris, pakeldamas 
tamsius lenktus antakius ir su linksma šypsena žvelgdamas į juodu.— 
Atleiskit, Dorianai, kad pavėlavau. Buvau nuėjęs į Vordoro gatvę“ 

pasižiūrėti seno brokato gabalo, ir teko kelias valandas derėtis. Nū- 
nai žmonės žino visų daiktų kainas, tačiau nežino nė vieno daikto 
vertės. 

— Deja, turiu išeiti, — sušuko ledi Henri, savo kvailu netikėtu juo- 
ku nutraukdama nejaukią tylą. — Žadėjau pasivažinėti su hercogiene. 
Likit sveikas, ponas Grėjau. Lik sveikas, Hari. Tikriausiai pietausi ne 
namie. Aš taip pat. Gal susitiksim pas ledi Tornberi. 

— "Tikriausiai, brangioji, — pasakė lordas Henris, jai įkandin užda- 
rydamas duris, kai ji tarytum rojaus paukštis, kuris kiaurą naktį pra- 
leido lietuje, išplastėjo iš kambario, palikusi tik švelnų raudonųjų jaz- 
minų kvapą. Tada jis užsidegė cigaretę ir klesterėjo ant sofos. 

— Niekada, Dorianai, neveskit moters geltonais plaukais, — tarė 
jis, porą kartų užsitraukęs dūmą. 

— Kodėl, Hari? 

— "Todėl, kad jos labai sentimentalios. 

— Bet man patinka sentimentalūs žmonės. 

— Išvis niekada neveskit. Vyrai veda, kai jiems viskas įkyri, mote- 
rys teka iš smalsumo. Ir vieni, ir antri nusivilia. 

— Neketinu vesti, Hari. Esu per daug įsimylėjęs. Tai vienas iš jū- 
sų aforizmų. Aš jį taikau gyvenime, kaip ir viską, ką jūs sakot. 

— O ką įsimylėjot? — lukterėjęs paklausė lordas Henris. 

— Aktorę, — rausdamas atsakė Dorianas Grėjus. 

Lordas Henris truktelėjo pečiais. 

— (Gana banalus debiutas. 

— Hari, jūs taip nekalbėtumėt, jeigu ją pamatytumėt. 

— Kas ji tokia? 

— Sibilė Vein. 

— Nesu tokios girdėjęs. 

— Niekas nėra girdėjęs. Tačiau kada nors žmonės išgirs. Ji genijus. 

— Mielas jaunuoli, moteris genijus nebūna. Moterys — dekoraty- 
vinė lytis. Jos niekada neturi ko pasakyti, tačiau viską sako labai žaviai. 
Moterys — tai materijos pergalė prieš protą, o vyrai — proto pergalė 
prieš moralę. 

— Hari, kaip gali taip kalbėti? 

— Mielas Dorianai, čia tikra teisybė. Šiuo metu tyrinėju moteris, 
todėl ir žinau. Objektas ne toks jau paslaptingas, kaip buvau manęs. 
Priėjau išvadą, kad galų gale tėra tik dviejų rūšių moterys — išsida- 
žiusios ir neišsidažiusios. Neišsidažiusios labai naudingos. Jei nori pa- 
garsėti padorumu, pakviesk tokią moterį vakarienės. Išsidažiusios labai 

žavios. Tačiau jos daro vieną klaidą. Dažosi, norėdamos atrodyti jau- 
nos. Mūsų močiutės dažėsi, norėdamos būti šaunios pašnekovės. Rouge 
et esprit* eidavo drauge. Dabar to nebėra. Kol moteris gali atrodyti 
dešimt metų jaunesnė už savo dukrą, ji visiškai patenkinta. O kai dėl 
pokalbių, Londone tėra tik penkios moterys, su kuriomis verta pasiš- 
nekėti, bet dvi iš jų negali būti priimtos į padorią draugiją. Tačiau pa- 
pasakokit man apie savo genijų. Ar seniai ją pažįstat? 

— Ak, Hari, jūsų pažiūros man kelia siaubą. 

— Nekreipkit dėmesio. Ar seniai ją pažįstat? 

— Bus gal trys savaitės. 

— O kur ją užtikot? 

-— Papasakosiu jums, Hari, tik nebūkit toks priešiškas. Pagaliau 
nieko nebūtų ir įvykę, jeigu nebūčiau sutikęs jūsų. Jūs man sužadinot 
pušėlusį troškimą viską gyvenime pažinti. Visą laiką po mūsų susitiki- 
tvo kažkas tarytum tvinkčioja mano gyslose. Klaidžiodamas po Parką 
ar vaikštinėdamas po Pikadilį, ėmiau stebėti kiekvieną praeivį ir nesit- 
verdamas smalsumu klausinėti savęs, koks jo gyvenimas. Vieni mane 
traukė, kiti kėlė siaubą. Pats oras atrodė pritvinkęs kažkokių rafinuo- 
tų nuodų. Pradėjau trokšti nepaprastų pergyvenimų... Vieną vakarą, 
gal kokią septintą valandą, ryžausi eiti nuotykių ieškoti. Jaučiau, kad 
tas mūsų pilkas didžiulis Londonas su žmonių miriadais, su savo nie- 
kingais nusidėjėliais ir nuostabiomis nuodėmėmis, kaip jūs pavadinote, 
iuri kažko ir man. Vaizdavausi tūkstančius visokiausių dalykų. Netgi 
„resiantis pavojus džiugino mane. Prisiminiau, kaip jūs man kalbėjot 
tą nuostabų vakarą, kai mudu pirmą kartą drauge vakarieniavome, 
jog grožio ieškojimas — tikroji gyvenimo paslaptis. Nežinau, ko tikė- 
14uS, tačiau, išėjęs iš namų, pasukau į rytus ir netrukus paklydau pur- 
vinų gatvių bei juodų plikų aikščių labirinte. Buvo gal pusė devynių, 
kai praėjau pro juokingai mažą teatriuką su didžiuliais liepsnojančiais 
dujų žibintais ir ryškių spalvų afišomis. Šlykštus žydas su keisčiausia 
liemene, kokią man teko matyti, stovėjo prie durų ir rūkė bjaurų ciga- 
rą. Plaukai jam buvo susirangę taukuotomis garbanėlėmis, ant nešva- 
rių marškinių krūtinės spindėjo milžiniškas deimantas. „Norit ložės, 
milorck ?* -— paklausė jis, pamatęs mane, ir vergiškai lenkdamasis iš- 
kilminy ai nusiėmė skrybėlę. Kažkodėl jis man pasirodė juokingas. To- 
kia baidyklė. Jūs iš manęs pasijuoksit, žinau, tačiau aš iš tikrųjų įėjau 
į teatrą Ir visą ginėją sumokėjau už ložę prie pat scenos. Ligi šiol ne- 


* Raudylai ir šaunumas (pranc.). 

galiu suprasti, kodėl taip pasielgiau, bet jei nebūčiau to padaręs, mie- 
las Hari, jei nebūčiau įėjęs, būčiau nepatyręs pačios didžiausios meilės 
savo gyvenime. Matau, jūs juokiatės. Tai baisu! 

— Nesijuokiu, Dorianai, bent iš jūsų tikrai nesijuokiu. Bet nesaky- 
kit, kad čia didžiausia meilė jūsų gyvenime. Verčiau sakykit — pirma 
meilė jūsų gyvenime. Visada būsit mylimas ir visada mylėsit meilę. 
Grande passion* privilegija tų, kurie neturi ką veikti. Tai vienintelis 
dalykas, kurį sugeba dykinėjančios klasės. Nebijokit, jūsų dar laukia 
nuostabūs dalykai. Čia tiktai pradžia. 

— Nejau manot, kad aš toks lėkštas? — piktai sušuko Dorianas 
Grėjus. 

— Ne, manau, kad jūs toks gilus. 

— Ką turite galvoje? 

— Mielas jaunuoli, žmonės, kurie myli tik vieną kartą gyvenime, 
iš tiesų lėkšti. Tą, ką jie vadina pastovumu ir ištikimybe, aš vadinu 
įpročio letargu ar vaizduotės stoka. Ištikimybė jausmų srityje — tas 
pats, kas pastovumas intelekto srityje: tiktai nesėkmės pripažinimas. 
Ištikimybė! Kada nors aš ją būtinai panagrinėsiu. Joje slypi nuosavy- 
bės troškimas. Daugelį daiktų mes išmestume, jei nebijotume, kad kiti 
jų nepaimtų. Bet nenoriu jūsų pertraukti. Pasakokit toliau. 

— "Taigi atsidūriau klaikioje mažoje ložėje, o vulgari uždanga spok- 
sojo tiesiai man į akis. Pro portjerą apmečiau žvilgsniu visą teatrą. Jis 
buvo neskoningas, visur kupidonai ir gausybės ragai lyg ant trečios 
rūšies vestuvinio torto. Galerija ir parterio galas buvo apypilnis, tačiau 
dvi pirmosios apšiurusio parterio eilės visai tuščios, ir beveik nė vieno 
žmogaus jų vadinamajam beletaže. Po salę vaikštinėjo pardavėjos, siū- 
lydamos apelsinus ir limonadą, o žiūrovai įnirtingai triauškino rie- 
šutus. 

— Tikriausiai toks vaizdas buvo anglų dramos aukso amžiuje“. 

— Manyčiau, kad toks, ir labai slegiantis. Jau pradėjau galvoti, ką 
čia darysiu, bet tuo metu žvilgsnis užkliuvo už programos. Ar numanot, 
Hari, kas tą vakarą buvo vaidinama? 

— Turbūt „Kvaišas berniukas“ arba „Žioplas, bet nekaltas“. Ro- 
dos, mūsų tėvams patikdavo tokios pjesės. Kuo ilgiau gyvenu, Doria- 
nai, tuo akivaizdžiau matau, kad visa, kas tiko mūsų tėvams, nebetinka 
mums. Mene, kaip ir politikoj, les grands-pėres ont toujours tort**. 


* Didelė aistra (pranc.). 
** Seneliai visada klydo (pranc.). 

— Toji pjesė tinka ir mums, Hari. Tai buvo „Romeo ir Džuljeta“. 
Turiu pripažinti, iš pradžių pasidarė apmaudu, kad turėsiu žiūrėti 
Sekspyrą, vaidinamą tokioje prastoje skylėje. Bet kažkodėl buvo ir įdo- 
mu. Šiaip ar taip, nusprendžiau pasižiūrėti pirmą veiksmą. Orkestras, 
kuriam vadovavo jaunas hebrajus, sėdintis prie išklerusio fortepijono, 
buvo toks klaikus, jog vos neišvijo manęs iš salės, bet galų gale pakilo 
uždanga, ir spektaklis prasidėjo. Romeo vaidino apkūnus senyvas po- 
nas, apdegintu kamščiu nujuodintais antakiais, užkimusiu tragišku bal- 
su ir į alaus statinę panašia figūra. Maža ką geresnis buvo ir Merkuci- 
jus. Jį vaidino komikas, kuris į tekstą įterpdavo savus sąmojus ir kuo 
draugiškiausiai bendravo su parterio paskutinėm eilėm. Abu aktoriai 
buvo tokie pat juokingi, kaip ir dekoracijos, panašios į mugės balaga- 
nus. Bet Džuljeta! Hari, įsivaizduokit mergaitę, vos septyniolikos me- 
tų, gėlės veideliu, maža graikiška galvute, kurią puošia tamsių kaštoni- 
nių kasų vainikas, akys lyg violetiniai aistros šuliniai, lūpos lyg rožės 
žiedlapiai. Pirmą kartą gyvenime išvydau tokią nuostabią būtybę. Kar- 
tą jūs man sakėt, kad patosas jūsų nejaudina, bet grožis, grynas grožis, 
gali ašaromis užtvindyti jums akis. Sakau, Hari, pro ašarų miglą, tem- 
džiusią man akis, beveik negalėjau matyti mergaitės. O balsas! Niekada 
nebuvau girdėjęs tokio balso. Iš pradžių jis buvo tylus, rodėsi, kad tik 
atskiri žemi ir švelnūs tonai siekia klausą. Paskui jis pasidarė truputį 
garsesnis ir suskambo tarsi fleita ar tolimas obojus. Sodo scenoje jis 
virpėjo nuo tokio pat nerimo, kuris girdėti lakštingalos giesmėje prieš 
aušrą. Vėliau jame tarpais skambėjo nežabota smuikų aistra. Jūs žinot, 
kaip sujaudinti gali balsas. Jūsų balsas ir Sibilės Vein balsas — aš jų 
niekada nepamiršiu. Vos užmerkęs akis, girdžiu juos, ir kiekvienas 
man sako kažką kita. Nežinau, katro klausyti. Kaip galėjau jos nepa- 
milti? Hari, aš iš tikrųjų ją myliu. Ji man viskas. k vakarą ei- 
nu žiūrėti, kaip ji vaidina. Šiandien ji Rozalinda', rytoj Imodžena“. 
Mačiau ją mirštant Italijoj — kapinių rūsio SriEblandojė ji bučiuo- 
dama gėrė nuodus nuo mylimojo lūpų. Mačiau ją vaikštant Ardėnų 
miške!“, persirengusią dailiu jaunuoliu su kelnėmis, švarkeliu ir puoš- 
nia kepuraite. Pamišusi ji stovėjo priešais nusikaltusį karalių ir davė 
jam rūtų pasipuošti ir karčių žolių paragauti!!. Ji buvo nekalta, o juo- 
dos pavydo rankos gniaužė liauną lyg nendrė jos kaklą'Ž. Mačiau ją 
visose epochose, visokiausiais apdarais. Paprastos moterys niekada ne- 
jaudina mūsų vaizduotės. Epocha apriboja jas. Jokie burtai negali jų 
pakeisti. Jų sielas taip pat lengva pažinti, kaip ir jų skrybėlaites. Jų vi- 
sur rasi. Nieko paslaptinga jose nėra. Rytais jos jodinėja po Parką, po 

pietų plepa su svečiais prie arbatos puodelio. Jų šypsena stereotipinė, 
o elgsena madinga. Nieko paslaptinga jose nėra. Bet aktorė! Aktorė, 
Hari, visai kas kita! Hari, kodėl man nepasakėt, kad mylėti verta tik 
aktorę! 

— Todėl, Dorianai, kad tiek jų daug esu mylėjęs. 

— Taip, klaikių būtybių nudažytais plaukais ir nugrimuotais 
veidais. 

— Neniekinkit dažytų plaukų ir nugrimuotų veidų. Kartais ir jie 
būna nepaprastai žavūs, — tarė lordas Henris. 

— Dabar jau gailiuosi pasakęs jums apie Sibilę Vein. 

— Negalėjot nepasakyti. Kol gyvas, pasakosit man viską, ką tik 
darysit. 

— "Taip, Hari, gal ir jūsų teisybė. Negaliu nepasipasakoti jums. 
Jūs darot man kažkokį keistą poveikį. Jei kada įvykdyčiau nusikaltimą, 
ateičiau ir jums prisipažinčiau. Jūs mane suprastumėt. 

— Tokie žmonės kaip jūs, įnoringi gyvenimo saulės spinduliai, ne- 
nusikalsta, Dorianai. Bet vis tiek aš labai dėkingas už komplimentą. O 
dabar sakykit, — prašom paduoti man degtukus, ačiū, — kokie iš tikrų- 
jų jūsų santykiai su Sibile Vein? 

Dorianas Grėjus pašoko, jo skruostai liepsnojo, akys degė. 

— Hari! Sibilė Vein šventa! 

— Tik šventus daiktus ir verta paliesti, Dorianai,— tarė lordas 
Henris su keistu patosu balse.— Bet ko jūs širstat? Juk vis tiek kada 
nors ji priklausys jums. Įsimylėjęs pradžioje apgaudinėji save, pabai- 
goje — kitus. Štai ką pasaulis vadina meile. Tikiuosi, kad bent pažįs- 
tat ją. 

— Žinoma. Pirmąjį vakarą, kai buvau teatre, bjaurusis senas žydas 
po spektaklio atėjo į ložę ir pasisiūlė nuvesti mane į užkulisius ir supa- 
žindinti su ja. Aš įsiutau ir pasakiau, kad Džuljeta mirusi prieš daugelį 
šimtų metų ir jos palaikai marmuro kape Veronoje. Iš jo apstulbusio 
žvilgsnio supratau, kad jis, matyt, pamanė, jog per daug šampano iš- 
gėriau. 

— Nesistebiu. 

— Paskui jis mane paklausė, ar aš rašąs į laikraščius. Atsakiau, 
jog niekada jų neskaitau. Atrodė baisiai nusivylęs ir kaip paslaptį pa- 
sakė man, kad visi dramos kritikai prieš jį susimokę. Visi jie nuperkami. 

— Gal čia jis ir neklydo. Bet, kita vertus, sprendžiant iš išvaizdos, 
dauguma jų nelabai brangiai kainuoja. 

— Na, matyt, jis galvojo, kad jo kišenei jie per daug kainuoja, — 

nusijuokė Dorianas.— Tuo tarpu teatre ėmė gesti šviesos, ir man teko 
išeiti. Jis norėjo, kad aš išbandyčiau cigarus, kuriuos man brukte bru- 
ko. Atsisakiau. Kitą vakarą, be abejonės, vėl nuvykau ten. Mane pama- 
tęs, žydas žemai nusilenkė ir pasakė, kad aš esąs dosnus meno patro- 
nas. Tai be galo įkyrus galvijas, nors ir nepaprastai žavisi Šekspyru. 
Kartą jis man išdidžiai pareiškė penkis kartus bankrutavęs tik dėl mei- 
lės Bardui!“, kaip jį primygtinai vadino. Matyt, jis tai laiko savotiška 
garbe. 

— Taiir yra garbė, Dorianai, didelė garbė. Dauguma žmonių bank- 
rutuoja, per daug investavę į gyvenimo prozą. Bankrutuoti dėl poezi- 
jos — garbinga. Bet kada jūs pirmą kartą pasikalbėjot su Sibile Vein? 

— "Trečią vakarą. Ji vaidino Rozalindą. Nebeištvėriau pas ją nenu- 
ėjęs. Per spektaklį numečiau jai kelias gėles, ir ji pažvelgė į mane, bent 
man taip pasirodė. Senis žydas buvo atkaklus. Matyt, buvo įsikalęs į 
galvą nuvesti mane į užkulisius, ir aš sutikau. Keista, kad nenorėjau 
jos pažinti, ar ne? 

— Ne, man taip neatrodo. 

— Mielas Hari, o kodėl? 

— Kitą kartą pasakysiu. Dabar noriu išgirsti apie mergaitę. 

— Apie Sibilę? O, ji buvo tokia nedrąsi, tokia švelni. Ji turi kažko- 
kio vaikiškumo. Jos akys plačiai atsimerkė iš nepaprasto nustebimo, 
kai pasakiau, ką galvoju apie jos vaidybą, — matyt, ji nesuvokia savo 
talento galybės. Man regis, mes abudu buvom gerokai susijaudinę. 
Žydas išsišiepęs stovėjo dulkino garderobo tarpduryje ir kažką postrin- 
gavo apie mus, o mudu stovėjom lyg vaikai, žiūrėdami vienas į antrą. 
Jis primygtinai vadino mane milordu, todėl man teko įtikinti Sibilę, 
kad aš joks lordas. Ji visai paprastai man pasakė: „Jūs panašesnis į 
princą. Aš jus vadinsiu Pasakų Princu“. 

— Dievaži, Dorianai, komplimentus sakyti panelė Sibilė tikrai. 
moka. 

— Nesuprantat jos, Hari. Į mane ji žiūrėjo kaip į kokį pjesės per- 
sonažą. Apie gyvenimą ji nieko nenutuokia. Gyvena drauge su moti- 
na, suvytusia, išvargusia moteriške, kuri tą pirmąjį vakarą skaisčiai 
raudonu chalatu vaidino ledi Kapuleti; atrodo, ji yra mačiusi ir geres- 
nių dienų. 

— Pažįstu tokias. Daro slegiantį įspūdį, — sumurmėjo lordas Hen- 
ris, apžiūrinėdamas savo žiedus. 

— Žydas siūlėsi man papasakoti jos istoriją, bet aš pasakiau, kad 
man neįdomu. 

— "Teisingai pasielgėt. Kitų Žmonių tragedijos visada atrodo kažko- 
kios be galo niekingos. 

— Man rūpi tik Sibilė. Kas man, iš kur ji kilusi. Ji dieviškai tobula 
nuo pat galvutės ligi mažų kojelių. Kiekvieną mielą vakarą einu žiūrėti, 
kaip ji vaidina, ir kiekvieną vakarą ji nuostabesnė. 

— Štai kodėl jūs niekada nebevakarieniaujat su manimi. Aš ir pa- 
maniau, kad jūs užsiėmęs kokiu įdomiu romanu. Neklydau, bet tikė- 
jausi truputį ko kito. 

— Mielas Hari, mudu kiekvieną vakarą drauge arba pietaujam, ar 
vakarieniaujam, be to, aš kelis sykius buvau su jumis operoje, — pasakė 
Dorianas Grėjus ir nustebęs išplėtė mėlynas akis. 

— Jūs visada baisiausiai vėluojat. 

— Bet kaipgi aš nenueisiu pasižiūrėti Sibilės vaidinant, — sušuko 
jis, — bent vieną veiksmą! Trokšte trokštu ją matyti, o kai pagalvoju 
apie nuostabią sielą, slypinčią tame mažame dramblio kaulo kūnelyje, 
šventa pagarba apima mane. 

— O gal šiandien, Dorianai, galėtumėt su manim pavakarieniauti? 

Jis papurtė galvą. 

— Šį vakarą ji Imodžena, — atsakė jis, — o rytoj bus Džuljeta. 

— O kada Sibilė Vein? 

— Niekada. 

— Sveikinu. 

— Koks jūs baisus! Juk ji įkūnija visas didžiausias pasaulio herojes. 
Ji daugiau negu viena būtybė. Jūs juokiatės, tačiau aš jums sakau — ji 
geniali. Myliu ją ir noriu, kad ji mane pamiltų. Jūs žinot visas gyveni- 
mo paslaptis, tad pasakykit, kaip, pakerėti Sibilę Vein, kad ji pamiltų 
mane. Noriu, kad Romeo man pavydėtų. Noriu, .kad mirę didieji pa- 
saulio mylimieji išgirstų mūsų juoką ir juos prislėgtų liūdesys. Noriu, 
kad mūsų aistros alsavimas sudrumstų jų palaikų ramybę ir atgiję jų 
pelenai pajustų skausmą. Viešpatie, kaip aš ją dievinu, Hari! 

Kalbėdamas jis vaikščiojo po kambarį. Karštligiškai raudonos dė- 
mės degė jo skruostuose. Jis buvo neapsakomai susijaudinęs. 

Lordas Henris stebėjo jį su subtiliu pasitenkinimu. Koks nepanašus 
jis dabar į tą nedrąsų, išsigandusį berniuką, kurį sutiko Bezilio Holvor- 
do dirbtuvėje! Jo prigimtis išsiskleidė lyg gėlė, pražydo skaisčiais lieps- 
nos žiedais. Siela išėjo iš savo slaptos olos, ir geismas ją pasitiko. 

— Ir ką jūssiūlot? — galų gale paklausė lordas Henris. 

— Noriu, kad kokį vakarą judu su Beziliu drauge su manimi ya 
žiuotumėt pažiūrėti, kaip ji vaidina. Rezultatų aš nė trupučio nebijau. 

Jūs tikrai pripažinsit jos genialumą. Paskui mes turėsim ją išplėšti iš to 
žydo rankų. Jinai surišta su juo sutartimi dar trejiems metams, tiksliau, 
dvejiems metams ir aštuoniems mėnesiams. Man, be abejonės, teks jam 
užmokėti. O kai visa bus sutvarkyta, išnuomosiu kokį teatrą Vest En- 
de!? ir parodysiu, kokia ji iš tikrųjų. Visas pasaulis kraustysis iš proto 
dėl jos taip kaip ir aš. 

— Tai neįmanoma, mielas vaikine. 

— Taip tikrai bus. Ji ne tik menininkė, ji turi ne tik tobulą meninį 
instinktą, bet ir individualybę, o jūs man ne sykį tvirtinot, kad mūsų 
epochą valdo ne principai, o asmenybės. 

— Na gerai, o kurį vakarą važiuosim? 

— Palaukit. Šiandien antradienis. Sutarkim rytoj. Rytoj ji vaidins 
Džuljetą. 

— Gerai. „Bristolyje“ ? aštuntą valandą. Bezilį atsivesiu aš. 

— Ne, ne aštuntą, Hari. Pusę septynių. Turim ten būti prieš uždan- 
gai pakylant. Privalot pamatyti ją pirmajame veiksme, kai ji sutinka 
Romeo. 

— Pusę septynių! Tokiu laiku eiti į teatrą tas pats, kaip tokiu neti- 
kusiu laiku valgyti sočią vakarienę ar skaityti anglišką romaną. Ver- 
čiau septintą. Nė vienas džentelmenas nevakarieniauja prieš septynias. 
Ar ligi to meto susitiksit su Beziliu? O gal aš jam parašysiu? 

— Gerasis Bezilis! Ištisą savaitę jo nemačiau. Bjauriai elgiuosi, o jis 
tuo tarpu atsiuntė mano portretą su nuostabiausiais rėmais, kuriuos 
pats suprojektavo, ir nors aš truputį pavydžiu paveikslui už tai, kad jis 
mėnesiu jaunesnis už mane, turiu prisipažinti, kad esu juo sužavėtas. 
Verčiau jūs jam parašykit. Nenoriu vienas su juo susitikti. Jo kalbos 
įkyri. Jis man patarinėja. 

Lordas Henris nusišypsojo. 

— Žmonės baisiai mėgsta duoti tai, ko patiems labiausiai trūksta. 
Tai ir yra begalinis dosnumas. 

— Bezilis puikus vyras, tik, mano supratimu, truputį miesčioniškas. 
Aš tą supratau, pažinęs jus, Hari. 

— Matot, mielas jaunuoli, Bezilis į kūrybą įdeda viską, ką turi ža- 
vaus. Todėl gyvenimui jam belieka tik prietarai, principai ir sveika 
nuovoka. Kiek pažįstu menininkų, tie, kurie puikūs žmonės, yra pras- 
ti menininkai. Gerieji menininkai egzistuoja tik tuo, ką sukuria, todėl 
patys yra visiškai neįdomūs. Didelis, tikrai didelis poetas yra pats ne- 
poetiškiausias iš visų žmonių. Bet menkesni poetai — labai patrauklūs. 
Kuo blogesnius eilėraščius jie rašo, tuo efektingesnė jų išvaizda. Jei 

žmogus išleidžia antrarūšių sonetų knygelę, jam nebeatsispirsi. Jis gy- 
vena ta poezija, kurios parašyti nepajėgia. O kiti rašo poeziją, kurios 
nedrįsta paversti tikrove. 

— Kažin, Hari, ar čia teisybė? — suabejojo Dorianas Grėjus ir iš 
didelio flakono auksiniu dangteliu, kuris stovėjo ant stalo, užsipylė 
sau ant nosinės kvepalų.— Tikriausiai teisybė, jeigu jūs sakote. O da- 
bar einu. Imodžena laukia manęs. Neužmirškite rytojaus susitarimo. 
Sudie. 

Jam išėjus iš kambario, lordas Henris užmerkė sunkius vokus ir su- 
simąstė. Iš tikrųjų mažai žmonių jį kada taip domino kaip Dorianas 
Grėjus. Ir beribis vaikino susižavėjimas kitu asmeniu nekėlė jam nė 
menkiausio susierzinimo ar pavydo. Jis tuo buvo netgi patenkintas. 
Dorianas pasidarė dar įdomesnis studijų objektas. Lordą Henrį visada 
traukė gamtos mokslų metodai, tačiau įprastiniai šių mokslų objektai 
jam atrodė menki ir mažareikšmiai. Todėl jis pradėjo savo paties vi- 
visekciją, o paskui perėjo prie kitų Žmonių vivisekcijos. Vienintelis 
tyrinėjimų vertas objektas, jo supratimu, žmogaus gyvenimas. Palygi- 
nus su juo, visa kita neturi jokios vertės. Teisybė, stebėdamas gyveni- 
mą kunkuliuojant keistam katile, kuriame susilydo kančia ir malonu- 
mai, negali po stiklo kauke paslėpti savo veido ar apsisaugoti nuo sie- 
ros garų, kad jie nedrumstų proto ir neužterštų vaizduotės klaikiais 
reginiais ir baisiais košmarais. Yra tokių subtilių nuodų, kad, norėda- 
mas sužinoti jų savybes, turi pats apsinuodyti. Yra tokių keistų ligų, 
kad tik pats jomis persirgęs gali perprasti jų prigimtį. Tačiau kokį 
didžiulį atpildą gauni už tai! Koks nuostabus tampa visas pasaulis! Ste- 
bėti savotišką žiaurią aistros logiką, emocijų nuspalvintą intelekto 
gyvenimą, žiūrėti, kur jie susieina, kur išsiskiria, kur jie skamba dar- 
niai, o kur disonansuų,— koks tai malonumas! Nejaugi svarbu, kiek 
visa tai kainuoja? Už bet kokį jausmą jokia kaina nėra per aukšta. 

Jis Žinojo,— ir toji mintis įžiebė pasitenkinimo ugnelę jo rudose, 
agatus primenančiose akyse, — kad jo žodžiai, pilni muzikos ir ištarti 
melodingu balsu, paskatino Doriano Grėjaus sielą atsigręžti į tą tyrą 
mergaitę ir su begaline pagarba jai nusilenkti. Didele dalimi vaikinas 
buvo jo sukurtas. Jis subrandino jį pirma laiko. O tai jau šis tas. Eili- 
niai žmonės laukia, kol gyvenimas atskleidžia jiems savo paslaptis, 
bet mažumai, išrinktiesiems, pasaulio paslaptys atsiskleidžia anksčiau, 
dar nenutraukus jas dengiančio šydo. Kartais padeda menas, dažniau- 
siai literatūra, tiesiogiai susijusi su aistromis ir intelektu. Bet retkarčiais 
meno vaidmenį ir funkcijas perima kokia sudėtinga asmenybė, kuri 

pati yra savotiškas meno kūrinys, nes gyvenimas, visai kaip ir poezija, 
skulptūra ar tapyba, sukuria savus šedevrus. 

Taip, vaikinas per anksti subrendo. Jis skina vaisius, nors dar tik 
pavasaris. Jis kupinas jaunystės ugnies ir aistros, tačiau jau ima stebėti 
pats save. Kaip malonu į jį žiūrėti. Gražus jo veidas ir graži siela skir- 
ti gėrėtis. Nesvarbu, kaip visa baigsis, kokia lemtis jo laukia. Jis pana- 
šus į dailingus misterijų ar vaidinimų personažus, kurių džiaugsmai 
mums tolimi, bet sielvartai jaudina mūsų grožio pojūtį, o jų žaizdos 
mums atrodo raudonos rožės. 

Siela ir kūnas, kūnas ir siela — kaip tai mįslinga! Juk ir sieloje slypi 
kažkas gyvuliška, o kūnas patiria dvasingumo akimirkų. Pojūčiai gali 
tapti subtilesni, o protas — smukti. Kas pasakys, kada nutyla kūnas 
ir prabyla siela? Kokie lėkšti eilinių psichologų savivališki sprendimai! 
Ir kaip sunku nuspręsti, kuri mokykla teisi! Ar siela — šešėlis, įkalintas 
nuodėmės būste? O gal kūnas glūdi sieloje, kaip manė Džordanas Bru- 
nas!'? Dvasios atsiskyrimas nuo materijos — paslaptis, ir dvasios su- 
sijungimas su materija — taip pat paslaptis. 

Jis ėmė svarstyti, ar galėsime kada nors psichologiją padaryti tokiu 
tiksliu mokslu, kad kiekvienas gyvenimo sraigtelis taptų mums žinomas. 
Dabar mes klaidingai suprantam patys save, o kitų visai nesuprantam. 
Patirtis neturi jokios moralinės vertės. Tai tik vardas, kuriuo žmonės 
vadina savo klaidas. Visi moralistai, be išimčių, patirtį laikė savotišku 
įspėjimu ir manė, kad ji turi tam tikros moralinės įtakos charakterio 
formavimui, skelbė, kad patirtis mus mokanti kuo sekti ir ko vengti. 
Bet patirtis neturi jokios varomosios jėgos. Ji taip pat menkai veiksmin- 
ga, kaip ir sąžinė. Ji tiktai įrodo, kad mūsų ateitis bus tokia pat, kokia 
buvo praeitis, ir kad nuodėmę, kurią sykį padarėm bjaurėdamiesi, pa- 
kartosim daug kartų, ir su džiaugsmu. 

Jis neabejojo, kad patirties metodas — vienintelis kelias, kuriuo 
galima moksliškai analizuoti aistras, ir Dorianas Grėjus buvo jam 
skirtas objektas, galėsiąs, matyt, duoti gausių, vaisingų rezultatų. 
Netikėta karšta jo meilė Sibilei Vein buvo nemažą susidomėjimą ke- 
liantis psichologijos reiškinys. Be abejo, čia daug įtakos turėjo ir 
smalsumas, smalsumas ir naujos patirties troškimas, tačiau tai buvo 
ne paprasta, o netgi gana sudėtinga aistra. Grynai juslinį jaunuolio 
instinktą vaizduotė transformavo ir pavertė tuo, kas pačiam jaunuo- 
liui atrodė tolima bet kokiam juslingumui, ir kaip tik dėl to ši aistra itin 
pavojinga. Kaip tik tos aistros, dėl kurių kilmės mes patys save apgau- 
dinėjam, labiausiai mus kankina. Mūsų silpniausi motyvai tie, kurių 

prigimtį suprantame. Dažnai pasitaiko, kad, manydami tikriną kitus, 
mes iš teisybės bandom patys save. 

Tuo metu, kai lordas Henris sėdėjo šitaip svarstydamas, kažkas 
pasibeldė į duris; įėjo tarnas ir priminė, jog metas persirengti vakarie- 
nei. Lordas Henris atsistojo ir pažvelgė į gatvę. Saulėlydis buvo raudo- 
nu auksu apipylęs priešais stovinčio namo langus. Stiklai liepsnojo 
tartum įkaitusio metalo plokštės. Aukštai virš namų dangus atrodė 
lyg nuvytusi rožė. Lordas Henris mąstė apie ugniaspalvę savo draugo 
jaunystę ir spėliojo, kas jo laukia. 

Grįžęs namo maždaug pusę pirmos, hole ant stalo rado telegramą. 
Ji buvo iš Doriano Grėjaus. Telegrama pranešė apie Doriano sužadė- 
tuves su Sibile Vein. 


V SKYRIUS 


— Mama, mama, aš tokia laiminga, — šnibždėjo mergaitė, įsikniau- 
busi į suvytusios, išvargusios moters skreitą; moteriškė, atgręžusi nuga- 
rą ryškiai, skvarbiai šviesai, sėdėjo apšiurusios svetainės vieninteliame 
fotelyje.— Aš tokia laiminga, — kartojo mergaitė,— ir tu turi būti 
laiminga. ž 

Ponia Vein krūptelėjo ir uždėjo savo liesas bismuto išbalintas rankas 
dukrai ant galvos. 

— Laiminga! — kaip aidas atkartojo ji.— Aš tik tada laiminga, 
Sibile, kai matau tave vaidinant. Tau nevalia apie nieką kitą galvoti, 
tik apie vaidybą. Ponas Aizeksas buvo mums labai geras, ir mes jam 
skolingos pinigų. 

Mergaitė pakėlė galvą ir papūtė lūpas. 

— Pinigų, mama? — sušuko ji.— Ką reiškia pinigai? Meilė svar- 
biau už pinigus. 

— Ponas Aizeksas avansu davė mums penkiasdešimt svarų skoloms 
apmokėti ir Džeimsui išleisti į kelionę. Nepamiršk to, Sibile. Penkias- 
dešimt svarų labai didelė suma. Ponas Aizeksas buvo mums labai 
malonus. 

— Jis ne džentelmenas, mama, ir aš negaliu pakęsti, kaip jis su ma- 
nimi kalba, — pasakė mergaitė ir atsistojusi nuėjo prie lango. 

— Nežinau, kaip mes be jo išsiverstume, — irzliai atsakė senesnioji 
moteris. 

Sibilė Vein atmetė galvą ir nusijuokė. 

— Mums, mama, jo nebereikia. Dabar Pasakų Princas viešpatauja 
mūsų gyvenime. 

Paskui ji nuščiuvo. Kraujas užliejo jai skruostus ir nudažė juos lyg 
rožes. Nuo tankaus alsavimo prasiskyrė jos lūpų žiedlapiai. Jie virpė- 
jo. Karštas aistros vėjas padvelkė į ją ir sujudino dailias jos suknelės 
klostes. 

— Aš jį myliu, — pasakė ji paprastai. 

— Kvailute, kvailute, — kaip papuga sutarškėjo motina. Ji judino 
sukumpusius, netikrais brangakmeniais apmaustyius pirštus, ir nuo 
to jos Žodžiai atrodė juokingi. 

Mergaitė vėl nusijuokė. Jos ba!se skambėjo narve uždaryto paukščio 
džiaugsmas. Akys pagavo balso melodiją ir Jžiugiai suspindo; paskui 
ji užsimerkė, lyg nenorėdama išduoti savo paslapties. Kai netrukus 
akys vėl atsimerkė, pro jas buvo praplaukusi svajonių migla. 

Plonalūpė išmintis, sėdinti aptrintame fotelyje, kalbėjo apie nuovo- 
kumą, citavo frazes iš bailumo knygos, kurios autorius dangstosi 
sveiku protu. Mergaitė nesiklausė. Ji buvo laisva savo aistros kalėjime. 
Jos princas, Pasakų Princas, buvo drauge su ja. Pasitelkta atmintis 
buvo atkūrusi jo paveikslą. Pasiųsta jo ieškoti siela buvo jį čia atvedu- 
si. Jo bučinys vėl degino jai lūpas. Akių vokai kaito nuo jo alsavimo. 

Tada Išmintis pakeitė taktiką ir ėmė postringauti apie būtinybę iš- 
siaiškinti ir ištyrinėti. Gal tas vaikinas turtingas. Jei taip, vertėtų pa- 
galvoti apie vedybas. Bet žmonių gudrybės bangos dužo, atsimušusios 
į mergaitės ausų kriaukles. Klastos strėiės lėkė pro šalį. Ji matė judant 
plonas lūpas ir šypsojo. 

Staiga ji pajuto poreikį kalbėti. Žodžių pritvinkusi tyla ją trikdė. 

— Mama, mama,— sušuko ji, — kodėl jis taip mane myli? Žinau, 
kodėl aš myliu jį. Myliu todėl, kad jis toks, kokia turėtų būti pati Meilė. 
Bet ką jis mato manyje? Nesu jo verta. Ir vis dėlto — kodėl, nežinau,— 
nors jaučiuosi daug menkesnė už jį, pažeminta nesijaučiu. Aš didžiuo- 
juos, neapsakomai didžiuojuos. Maina, ar tu mylėjai mano tėvą taip, 
kaip aš myliu Pasakų Princą? 

Vyresniosios moters veidas po storu pudros sluoksniu, dengiančiu 
skruostus, išblyško, o išdžiūvusias lūpas iškreipė skausmas. Sibilė puolė 
prie jos, apkabino kaklą ir pabučiavo. 

— Atleisk man, mama. Žinau, kaip tau skaudu kalbėti apie mano 

tėvą. Bet tik todėl skaudu, kad tu jį taip labai mylėjai. Nežiūrėk taip 
liūdnai. Šiandien aš tokia laiminga, kaip ir tu prieš dvidešimt metų. 
Ak, leisk man visada būti laimingai. 

— Vaikeli mano, tu per jauna galvoti apie meilę. Be to, ką tu žinai 
apie šį vaikiną. Net vardo nežinai. Viskas labai neįprasta, ir iš tikrųjų 
tokiu metu, kai Džeirisas išvyksta į Australiją, o aš turiu tiek rūpesčių, 
mano supratimu, tu būtum galėjusi būti atidesnė. Bet jeigu, kaip sakiau, 
jis turtingas... 

— Ak, mama, leisk man būti laimingai! 

Ponia Vein pažvelgė į ją ir apkabino, — tai buvo vienas iš tų nenatū- 
ralių teatrališkų mostų, kurie taip dažnai aktoriui tampa savotiška 
antrąja prigimtimi. Tą akimirką atsivėrė durys, ir į kambarį įėjo vai- 
kinas šiurkščiais kaštoniniais plaukais. Jis buvo kresnas, stambių rankų 
ir kojų, kiek nerangių judesių. Anaiptol ne taip dailiai sudėtas kaip 
jo sesuo. Sunku buvo patikėti, kad jie tokie artimi giminaičiai. Ponia 
Vein įsmeigė žvilgsnį į jį ir ėmė plačiau šypsotis. Mintyse ji sūnų paver- 
tė garbingąja publika. Ji neabejojo, kad tableau* įdomus. 

— Gal ir man kelis bučinius paliktum, Sibile,— geraširdiškai 
suniurnėjo vaikinas. 

— Bet juk tu, Džimai, nemėgsti' bučinių, — sušuko Sibilė.— Tu 
baisus senas lokys, — ir, perbėgusi per kambarį, jį apkabino. 

Džeimsas Veinas meiliai pažiūrėjo seseriai į veidą. 

— Eime, Sibile, pasivaikščio:i. Nebesitikiu dar kada išvysti tą bjau- 
rų Londoną. Bet ir nenoriu. 

— Sūnau, nekalbėk tokių baisių dalykų, — sumurmėjo ponia Vein; 
ji atsiduso ir, paėmusi pigiais blizgučiais papuoštą teatrinį kostiumą, 
pradėjo jį lopyti. Ji truputį nusivylė, kad sūnus neprisijungė prie jų. 
Reginys būtų buvęs dar teatrališkesnis. 

— O kodėl ne, mama? Aš taip galvoju. | 

— Tu skaudini mane, sūnau. Tikiu, kad tu grįši iš Australijos visko 
pertekęs. Kolonijose nėra to, ką aš vadinu gera draugija, todėl pralo- 
bęs turėsi grįžti į Londoną ir čia išsikovoti sau vietą. 

— Gera draugija! — burbtelėjo vaikinas. — Nenoriu apie ją girdėti. 
Norėčiau kiek užsidirbti, kad galėčiau tave ir Sibilę ištraukti iš teatro. 
Nekenčiu jo. 

— Ak, Džimai, — juokdamasi tarė Sibilė.— Koks tu negeras. Bet 
nejaugi tu tikrai nori pasivaikščioti su manimi? Kaip puiku! O aš bi- 


* Paveikslas (pranc.). 

jojau, kad tu eisi atsisveikinti su savo draugais — Tomu Hardžiu, kuris 
tau davė tą šlykščią pypkę, ar Nedu Lengtonu, kuris šaiposi, kad ją 
rūkai. Koks tu geras, kad man paskiri paskutinę savo popietę. Kur 
eisim? Eime į Parką. 

— Aš per daug apskuręs, — atsakė jis susiraukdamas.— Į Parką ei- 
na tik dabitos. 

— Niekai, Džimai,— sušnibždėjo ji, glostydama jam švarko ran- 
kovę. 

Akimirką jis dvejojo. 

— Na gerai,— tarė jis pagaliau.— Tik greitai apsirenk. 

Šokio žingsniu ji išėjo pro duris. Buvo girdėti, kaip ji dainuoja, bėg- 
dama laiptais aukštyn. Paskui mažos jos kojelės ėmė bildėti viršuje. 

Džeimsas du ar tris kartus perėjo per kambarį. Tada atsigręžė į 
tylią figūrą kėdėje. 

— Mama, ar mano daiktai paruošti? — paklausė jis. 

— Viskas paruošta, Džeimsai, — atsakė ji, nepakeldama akių nuo 
siuvinio. 

Keletą pastarųjų mėnesių ji jausdavosi nesmagiai, likusi viena su 
savo šiurkščiu, niūriu sūnumi. Lėkštą slapukišką jos sielą apimdavo 
nerimas, kai jų akys susitikdavo. Ji klausdavo savęs, ar jis ką nors įta- 
ria. Tyla — Džeimsas daugiau nieko nebesakė — pasidarė jai nebepa- 
keliama. Ji ėmė skųstis. Moterys ginasi puldamos, o puola staigiai ir 
nesuprantamai pasiduodamos. 

— Manau, kad tau, Džeimsai, jūreivio gyvenimas patiks, — prašne- 
ko ji.— Bet nepamiršk, kad pats jį pasirinkai. Galėjai dirbti advokato 
kontoroje. Advokatų luomas labai garbingas, ir provincijoje geriausios 
šeimos dažnai kviečia juos pietų. 

— Nekenčiu kontorų ir raštininkų, — atsakė jis.— Bet tavo teisybė. 
Pats pasirinkau savo kelią. Tik vieno dalyko prašau tavęs — saugok 
Sibilę. Žiūrėk, kad jos neištiktų kokia nelaimė. Mama, tu privalai ją 
saugoti. 

— Džeimsai, kaip keistai tu kalbi. Aš juk saugau Sibilę. 

— Sako, kad kas vakarą į teatrą ateina kažkoks džentelmenas ir 
einą į užkulisius pas ją. Ar teisybė? Ką tai reiškia? 

— Tu, Džeimsai, kalbi apie tai, ko neišmanai. Mes, aktoriai, pri- 
pratę prie dėkingų žiūrovų dėmesio. Buvo metas, kai ir aš gaudavau 
daugybę puokščių. Anais laikais, kai žmonės mokėjo vertinti teatrą. 
O kai dėl Sibilės, dabar dar nežinau, ar jos jausmas rimtas. Tačiau 
nekyla jokių abejonių, kad minėtas jaunas vyras tikras džentelmenas. 

Su manimi jis visada labai mandagus. Be to, atrodo taip, lyg būtų 
turtingas, ir gėlės, kurias jis Sibilei siunčia, nuostabios. 

— Tačiau tu nežinai, kas jis toks, — atkirto vaikinas. 

— Ne,— atsakė motina ramiausiu veidu.— Savo tikrosios pavar- 
dės jis mums dar nepasakė. Jis elgiasi labai romantiškai. Greičiausiai 
jis aristokratas. 

Džeimsas Veinas prikando lūpą. 

— Saugok Sibilę, mama! — sušuko jis.— Saugok Sibilę. 

— Sūnau, tu užgauni mane. Nuo Sibilės aš akių nenuleidžiu. Žino- 
ma, jei šis žmogus turtingas, kodėl ji turėtų už jo netekėti. Neabejoju, 
kad jis aristokratas. Atrodo visiškai kaip aristokratas. Sibilei tai būtų 
puiki partija. Juodu tokia nuostabi pora. Jis iš tikrųjų be galo gražus, 
visi tą pastebi. 

Vaikinas kažką sumurmėjo sau panosėje ir šiurkščiais pirštais ėmė 
barbenti į lango stiklą. 

Jis atsigręžė kažką pasakyti motinai, bet tuo tarpu atsivėrė durys, 
ir įbėgo Sibilė. 

— Kokie judu rimti! — sušuko ji.— Kas nutiko? 

— Nieko,— atsakė jis.— Kartais žmogui reikia ir rimtam pabūti. 
Lik sveika, mama. Pietausiu penktą. Viskas sukrauta, išskyrus marški- 
nius, tad gali nesirūpinti. 

— Lik sveikas, sūnau, — tarė motina, oriai nusilenkdama. 

Ponią Vein labai suerzino sūnaus tonas, o žvilgsnis kažkuo baugino. 

— Pabučiuok mane, mama,— tarė mergaitė. Jos lūpos lyg gė- 
lės žiedlapiai palietė suvytusį motinos skruostą ir nutirpdė nuo jo 
šerkšną. 

— Mano vaikeli! Mano vaikeli! — sušuko ponia Vein ir pažvelgė 
į lubas, ieškodama įsivaizduojamo balkono. 

— Eime, Sibile, — nekantriai paragino ją brolis. Jis nekentė perdė- 
to motinos jausmingumo. 

Jie išėjo į lauką, į orą, virpantį nuo saulės šviesos ir vėjo, ir nužings- 
niavo žemyn niūria Justeno gatve. Praeiviai nustebę žvilgčiojo į rūš- 
kaną kresną vaikiną nedailiais, prastai pasiūtais drabužiais, kuris ėjo 
drauge su tokia grakščia, taurios išvaizdos mergina. Rodėsi, lyg pap- 
rastas daržininkas būtų ėjęs su rože. 

Džimas kartkartėmis suraukdavo kaktą, pagavęs kokio praeivio 
smalsų žvilgsnį. Svetimų žvilgsnių jis nepakentė — tokį jausmą genijai 
patiria tik senatvėje, o eilinio žmogaus jis niekada neapleidžia. O 
Sibilė visai nenumanė, kokį įspūdį ji palieka praeiviams. Meilės šyps- 

nys virpėjo ant jos lūpų. Ji galvojo apie Pasakų Princą ir, kad galėtų 
netrukdoma svajoti, nekalbėjo apie ji, o plepėjo apie laivą, kuriuo 
Džimas turėjo plaukti, apie auksą, kurio jis tikrai rasiąs, apie nepapras- 
tai turtingą nuotaką, kurią jis išgelbėsiąs iš piktų raudonmarškinių 
bušreindžerių'. Juk jis neliksiąs jūrininku ar trečiuoju kapitono padė- 
jėju. O, ne! Jūreivio gyvenimas klaikus! Tik pagalvok, — įkiš tave į tą 
šlykštų laivą kaip į kokį narvą, o šniokščiančios bangos didžiulėm 
keterom taip ir tykos įsiveržti vidun, rūstus vėjas lenks stiebus ir dras- 
kys bures į ilgas švilpiančias skiautes. Melburne jis išlips iš laivo, 
mandagiai atsisveikins su kapitonu ir tiesiai patrauks ieškoti aukso. 
Po kelių dienų jis ras didžiulį aukso grynuolį, kokio dar niekas nebuvo 
radęs, ir nugabens jį į pakrantę furgonu, kurį saugos šeši raiti polici- 
ninkai. Tris sykius juos užpuls bušreindžeriai, tačiau po baisių skerdy- 
nių bus įveikti. Arba ne. Kam jam ieškoti aukso. Ten baisios vietos, 
vyrai girtauja, šaudo viens kitą smuklėse ir bjauriai keikiasi. Jis pasi- 
darys puikus avių augintojas ir vieną vakarą, jodamas namo, sutiks 
plėšiką, ant juodo žirgo nešantį pagrobtą gražią turtingą merginą; 
jis plėšiką pasivys ir išvaduos mergaitę. Be abejonės, jinai pamils jį, 
o jis — ją, jie susituoks, grįš namo ir gyvens Londone, didžiuliame 
name. Taip, jo laukia nuostabi ateitis. Bet jis privalo būti labai geras, 
nepykti, nešvaistyti pinigų. Jinai tik vieneriais metais vyresnė už jį, 
bet daug geriau pažįsta gyvenimą. Be to, jis būtinai turi rašyti jai kiek- 
vieną kartą, kai bus gabenamas paštas, ir kiekvieną vakarą prieš gul- 
damas pasimelsti. Dievas geras ir sergės jį. Jinai taip pat už jį melsis, 
o po kelerių metų jis grįš turtingas ir laimingas. 

Vaikinas klausėsi apniukęs ir nieko nesakė. Sunku jam buvo palikti 
namus. 

Bet ne vien išsiskyrimas jį slėgė ir kamavo. Nors ir buvo visiškai 
neprityręs, tačiau aiškiai jautė, koks pavojus gresia Sibilei. Jaunasis 
dendis, kuris mergino Sibilę, nieko gera nežadėjo. Jis džentelmenas, 
ir jau vien dėl to Džeimsas jo nekentė; kažkoks klasinis instinktas, 
kurio Džeimsas pats nesuprato ir kuris dėl to buvo dar stipresnis, vertė 
neapkęsti. Jis suvokė ir motinos tuštybę bei lėkštumą ir suprato, kad 
čia.slypi begalinis pavojus Sibilei ir Sibilės laimei. Vaikai iš pradžių 
tėvus myli, kai suauga, teisia juos, retkarčiais jiems atleidžia. 

Jo motina! Džeimsui rūpėjo jos paklausti to, apie ką daugelį mėnesių 
patyliukais mąstė. Teatre nugirsta atsitiktinė frazė, pašaipus šnibždesys, 
pasiekęs jo ausis vieną vakarą, belaukiant prie scenos durų, sukėlė bai- 
sų minčių srautą. Vos tik prisiminus, jam ėmė degti veidas tarsi nuo 

botago kirčio. Gili raukšlė įsirėžė tarp surauktų antakių, ir iš skausmo 
jis prikando apatinę lūpą. 

— Tu, Džimai, visai nesiklausai, ką aš kalbu, — sušuko Sibilė.— 
O aš kuriu tau pačius gražiausius ateities planus. Na, pasakyk gi ką 
nors. 

— O ką pasakyti? 

— Ak, kad būsi geras ir mūsų nepamirši, — atsakė Sibilė, šypsoda- 
ma jam. 

Jis trūktelėjo pečiais. 

— Tu, Sibile, greičiau mane pamirši negu aš tave. 

Ji paraudo. 

— Ką tu turi galvoje, Džimai? — paklausė ji. 

— Girdėjau, radai naują draugą. Kas jis? Kodėl man nieko nesakei 
apie jį? Jo ketinimai nėra geri. 

— Liaukis, Džimai,— sušuko ji.— Nedrįsk blogai kalbėti apie jį. 
Aš jį myliu. 

— Tu net jo vardo nežinai, — atsakė vaikinas.— Kas jis? Juk aš 
turiu teisę žinoti. 

— Jis vardu Pasakų Princas. Negi tau nepatinka jo vardas? Įsidė- 
mėk jį, kvailas berniūkšti, ir niekada nepamiršk. Jei tu tik pamatytum 
jį, suprastum, kad jis nuostabiausias žmogus pasaulyje. Kada nors, kai 
grįši iš Australijos, su juo susipažinsi. Ir tau jis labai patiks. Visiems jis 
patinka, o aš... jį myliu. Būtų gera, jei šįvakar galėtum ateiti į teatrą. 
Jis ten bus, o aš vaidinsiu Džuljetą. Ak, kaip aš vaidinsiu! Tik įsivaiz- 
duok, Džimai,— mylėti ir vaidinti Džuljetą! O jis čia pat sėdi! Vaidin- 
ti jo malonumui! Bijau, kad galiu išgąsdinti visą trupę, išgąsdinti arba 
sužavėti. Mylėti — tai būti kažkuo daugiau negu esi. Vargšas baisusis 
ponas Aizeksas apskelbs savo bičiuliams bare, kad aš geniali. Jis šven- 
tai tiki manimi, o šį vakarą jis man melste melsis. Jaučiu tą. Ir viskas 
dėl jo, vien tik dėl jo, dėl Pasakų Princo, mano nuostabaus mylimojo, 
grožio dievo. Greta jo aš tokia varguolė. Varguolė? Bet argi tai svarbu? 
Kai skurdas įslenka pro duris, meilė išlekia pro langą. Mūsų priežo- 
džius reikia perdirbti. Jie buvo sukurti žiemą, o dabar vasara. Man at- 
rodo, kad dabar pavasaris, žiedų šventė po žydro dangaus skliautu. 

— Jis aristokratas, — niūriai tarė vaikinas. 

— Jis princas! — sušuko ji skambiu balsu.— Ko dar tau bereikia? 

— Jis nori tave pavergti. 

— Laisvė man kelia siaubą. 

— Saugokis jo. 

.— Kas jį mato — dievina, kas pažįsta — juo patiki. 

— Sibile, dėl jo tu pametei galvą. 

Ji nusijuokė ir įsikibo jam į parankę. 

— Mielas mano Džimai, šneki, lyg būtum šimtametis senis. Ir pats 
kada nors pamilsi. Tada žinosi, ką tai reiškia. Nebūk toks apniukęs. 
Turėtum džiaugtis, kai išvažiuodamas palieki mane laimingesnę, negu 
buvau. Mudviejų gyvenimas buvo vargingas, labai vargingas ir sun- 
kus. Bet dabar bus kitaip. Tu į naują pasaulį iškeliauji, o aš jį čia sura- 
dau. Štai dvi vietos. Sėskim ir pažiūrėkim, kaip vaikšto prašmatnūs 
ponai. 

Jie atsisėdo žiūrovų minioje. Kitapus kelio tulpių lysvės liepsnojo 
tartum virpantys ugniniai ratai. Tvankiame ore mirgėjo baltos dulke- 
lės — lyg debesis, pakilęs nuo irisų žiedų. Kaip milžiniški drugiai 
plazdėjo ir nardė margaspalviai skėčiai. 

Sibilė privertė brolį pasipasakoti apie save, savo viltis, sumanymus. 
Jis kalbėjo lėtai, su didelėm pastangom. Juodu persimesdavo žodžiais 
lyg lošėjai, kurie paeiliui ritina kaulelius. Sibilė jautėsi prislėgta. Ji ne- 
galėjo dalintis su broliu savo džiaugsmu. Blankus šypsnys, išlenkęs tas 
rūsčias lūpas, buvo vienintelis atgarsis, kurio ji susilaukė. Pagaliau ji 
nutilo. Staiga šmėkštelėjo auksiniai plaukai ir šypsančios lūpos, ir Si- 
bilė išvydo, kaip atviroje karietoje drauge su dviem damom pravažiavo 
Dorianas Grėjus. Ji pašoko. 

— Štai jis! — suriko jinai. 

— Kas? — paklausė Džimas Veinas. | 

— Pasakų Princas, — atsakė ji, žiūrėdama įkandin karietos. 

Vaikinas pašoko ir sugriebė ją už rankos. 

— Parodyk man. Kuris? Parodyk. Turiu jį pamatyti! — sušuko jis. 
Bet tą akimirką jiems visą reginį užstojo pravažiuojanti lordo Beriko 
keturkinkė, o kai tarpas vėl liko tuščias, karieta jau buvo išvažiavusi 
iš parko. 

— Nuvažiavo,— tyliai ir liūdnai tarė Sibilė.— Gaila, kad tu jo ne- 
pamatei. 

— Gaila, kad nepamačiau, nes, prisiekiu dangumi, jei jis tave nus- 
kriaus, aš jį nudėsiu. 

Su siaubu ji pažvelgė į brolį. O jis pakartojo savo žodžius. Tartum 
durklas jie perskrodė orą. Aplinkiniai žmonės sužiuro į juos. Greta 
stovėjusi moteriškė pradėjo krizenti. 

— Eime, Džimai, eime, — sušnibždėjo ji. Ir nuėjo per minią, o bro- 
lis klusniai sekė įkandin. Jis džiūgavo tą pasakęs. 


63 Doriano Grėjaus portretas 


Kai jie priėjo Achilo statulą, mergaitė apsigręžė. Užuojauta broliui, 
spindėjusi akyse, lūpose virto juoku. Ji papurtė galvą, žiūrėdama į 
brolį. 

— Na ir kvailas tu, Džimai, visiškai kvailas; tikras pikčiurna. Kaip 
gali taip baisiai kalbėti? Nenutuoki, ką sakai. Tu pavydus ir negeras. 
Ak, kaip norėčiau, kad tu ką nors pamiltum. Meilė žmones daro gerus, 
o tai, ką tu kalbėjai — pikta. 

— Man šešiolika, — atsakė jis, — ir aš žinau, ką kalbu. Motina tau 
negali padėti. Ji nemoka tavęs prižiūrėti. Būtų geriau, jei nebevažiuo- 
čiau į Australiją. Man labai knieti spjauti į viską. Jei sutarties nebū- 
čiau pasirašęs, tikrai viską mesčiau. 

— Ak, Džimai, nebūk toks rimtas. Elgiesi, lyg būtum herojus iš ko- 
kios kvailos melodramos, kuriose mama taip mėgdavo vaidinti. Nesi- 
vaidysiu su tavimi. Aš jį pamačiau... ak, to gana, kad būčiau visiškai 
laiminga. Mes nesibarsim. Žinau, tu niekada nenuskriaustum to, kurį 
aš myliu. 

— Tol, kol tu jį myli, — suskambo niūrus atsakymas. 

— Amžinai mylėsiu! — sušuko Sibilė. 

— O jis? 

— Taip pat amžinai! 

— Tegu tik pabando tave mesti! 

Jinai atšlijo nuo jo. Paskui nusijuokė ir paėmė jį už alkūnės. Juk jis 
tebuvo berniukas. 

Prie Marmuro Arkos jie įlipo į omnibusą, kuris juos nuvežė ligi pat 
skurdaus jų namelio Justeno gatvėje. Jau buvo po penkių, ir Sibilei 
reikėjo porą valandų pagulėti prieš spektaklį. Džimas primygtinai to 
reikalavo. Jis pasakė norįs su ja atsisveikinti, kol motinos nėra. Motina 
tikriausiai iškels sceną, o jis nekenčia jokių scenų. 

Juodu atsisveikino Sibilės kambaryje. Vaikino širdyje liepsnojo pa- 
vydas ir nuožmi, mirtina neapykanta nepažįstamajam, kuris, kaip jam 
rodėsi, įsibrovė į jųdviejų tarpą. Tačiau, kai jos rankos apkabino jam 
kaklą ir pirštai ėmė kedenti plaukus, jis atlyžo ir pabučiavo ją su tikra 
meile. Kai jis lipo žemyn, jo akys buvo ašarotos. 

Apačioje laukė motina. Jam įėjus, ji ėmė niurnėti, kad jis vėluojąs. 
Nieko neatsakęs, jis sėdo valgyti skurdžių pietų. Musės zyzė viršum 
stalo ir ropojo po dėmėtą staltiesę. Pro omnibusų ūžimą ir karietų bil- 
desį jis girdėjo monotoniškai dūzgiantį motinos balsą, kuris ryte rijo 
kiekvieną jam likusią minutę. 

Netrukus jis atstūmė lėkštę ir rankomis pasirėmė galvą. Jautė turįs 

teisę žinoti. Motina jau anksčiau privalėjo jam pasakyti, jei buvo taip, 
kaip jis įtarė. Suakmenėjusi iš baimės motina jį stebėjo. Lūpos mecha- 
niškai bėrė žodžius. Pirštai maigė sudriskusią mezginiuotą nosinę. Kai 
laikrodis išmušė šešias, jis pakilo ir nuėjo prie durų. Tada atsigręžė ir 
pažvelgė į ją. Jų žvilgsniai susitiko. Jos akyse jis išvydo karštą meldimą 
pasigailėti. Tai jį įsiutino. 

— Mama, noriu tave kai ko paklausti, — prabilo jis. Jos akys ėmė 
beprasmiškai klaidžioti po kambarį. Ji nieko neatsakė. —- Pasakyk tei- 
sybę,— aš turiu teisę žinoti. Ar buvai ištekėjusi už mano tėvo? 

Ji giliai atsiduso, pajutusi palengvėjimą. Beisi akiniirka, akimirka, 
kurios daugelį mėnesių ir savaičių ji dieną naktį Lijojo, pagaliau atėjo, 
ir vis dėlto ji nejautė jokios baimės. Iš tikrųjų ji netgi buvo mažumėlę 
nusivylusi. Šiurkštus klausimo tiesumas reikalavo tiesaus atsakymo. 
Scena nebuvo palaipsniui parengta. Taip elgtis nederėjo. Jai rodėsi, 
lyg čia būtų prasta repeticija. 

— Ne,— atsakė ji, stebėdamasi, kad gyvenime viskas taip žiauriai 
paprasta. 

— Vadinasi, mano tėvas buvo nic«šas, — sušuko vaikinas, gniauž- 
damas kumščius. 

Ji papurtė galvą. 

— Aš žinojau, kad jis nėra laisvas. Mes labai mylėjeme vienas ant- 
rą. Jei jis būtų gyvas, būtų mus visus aprūpinęs. Nesmerk jo, sūnau. 
Jis buvo tavo tėvas, taip pat ir džentelmenas. Taip, jis priklausė aukš-- 
tuomenei. 

Keiksmas išsprūdo iš jaunuolio lūpų. 

— Savimi aš nesirūpinu,— sušuko jis, — bet saugok, kad 5ibilei... 
Juk ir ją, rodos, myli džentelmenas ar bent taip sako. Tikriausiai taip 
pat iš aukštuomenės. 

Akimirką moteriškė sugniužo, baisaus pažeminimo prislėgta. Jos 
galva nusviro. Drebančiomis rankomis nusišluostė akis. 

— Sibilė turi motiną, — tyliai tarė ji. — O aš neturėjau. 

Vaikinas susigraudino. Priėjo prie jos ir pasilenkęs pabučiavo. 

— Atleisk, jei įskaudinau tave, klausinėdamas apie tėvą,— tarė 
jis.— Bet kitaip negalėjau. Dabar turiu eiti. Lik sveika. Nepamiršk, 
kad nuo šiol tau teks rūpintis tik vienu vaiku. Atmink, jei šis vyriškis 
nuskriaus mano seserį, aš sužinosiu, kas jis per vienas, suseks:u jį ir nu- 
dėsiu kaip šunį. Prisiekiu. 

Beprotiškai drąsus grasinimas, energingi mostai, melodramatiškai 
tužmingi žodžiai gyvenimą jai nuspalvino ryškesnėm spalvom. Tokia 

atmosfera buvo jai įprasta. Ji laisviau atsikvėpė ir po daugelio mėnesių 
pirmą kartą tikrai gėrėjosi savo sūnumi. Mielai būtų pratęsus: šią aud- 
ringą sceną, bet sūnus ją nutraukė. Reikėjo žemyn nugabenti skry- 
nias, surasti kažkur pamestą šaliką. Namų sargas zujo ten ir atgal. Te- 
ko suderėti vežiką. Niekingos smulkmenos prarijo puikų momentą. 
Tik sūnui važiuojant iš namų, su atgijusiu nusivylimu jinai mojavo jam 
sudriskusia mezginiuota nosine. Ji jautė, kad puiki proga dingo. Tik 
mažumėlę pasiguodė, pasakodama Sibilei, koks vienišas būsiąs dabar 
jos gyvenimas, nes jai belikę rūpintis tik vienu vaiku. Šią frazę ji buvo 
įsiminusi. Jinai jai patiko. Bet apie grasinimą ji nieko nepasakė. O jis 
buvo toks ryškus ir dramatiškas! Ponia Vein neabejojo, kad vieną gra- 
žią dieną jie visi iš to grasinimo pasijuoks. 


VI SKYRIUS 


—- Bezili, tikriausiai jau girdėjai naujieną? — paklausė lordas Hen- 
ris tą vakarą, kai tarnas įvedė Holvordą į atskirą kambarį „Bristolyje“, 
kur stovėjo trims asmerims padengtas stalas. 

— Ne, Heri,—- atsakė dailininkas, atiduodamas skrybėlę ir paltą 
nusilenkusiam padavėju:i.— Kokią naujieną? Tikiuosi, su politika ji 
nesus:jusi. Nesidomiu politika. Bendruomenių rūmuose nėra nė vieno 
žmogaus, kurį būtų verta nutapyti, nors daugelį reikėtų truputėlį pa- 
baltinti. 

— Dorianas Grėjus susižiedavo,— tarė lordas Henris, stebėda- 
mas jį. 

Holvordas krūptelėjo, paskui susiraukė. 

— Dorianas susižiedavo! — sušuko jis.— Negali būti! 

— Tikrų tikriausia teisybė! 

— Su kuo? 

— Su kažkokia aktoryte. 

— Netikiu. Dorianas pernelyg protingas. 

— Mielas Bezili, Dorianas pernelyg išmintingas, kad kartkartėmis 
nepadarytų kvailysčių. 

— "Tuoktis kartkartėmis negalima, Hari. 

— Amerikoje galima, — vangiai atsakė lordas Henris.— Bet aš juk 

nesakiau, kad jis susituokė. Sakiau, kad susižiedavo. Tai didžiulis skir- 
tumas. Aš puikiai prisimenu, kad esu vedęs, bet visiškai neprisimenu, 
ar kada nors buvau susižiedavęs. Esu linkęs manyti, jog susižiedavęs 
nebuvau. 

—- Bet pagalvok apie Doriano kilmę, padėtį, turtą. Tikra nesąmonė 
būtų, jei jis vestų tiek žemesnę merginą. 

— Jei nori, Bezili, kad jis ją vestų, pasakyk jam tą, ką man dabar 
sakei. Tada tikrai ves. Tik pačių kilniausių motyvų skatinamas žmogus 
padaro visišką kvailystę. 

— Hari, aš manau, kad mergaitė gera. Nenorėčiau, kad Dorianas 
savo gyvenimą sujungtų su kokia nedorėle, kuri sugadintų jo būdą ir 
pražudytų intelektą. 

— O, ji daugiau negu gera, ji — graži, — tyliai pasakė lordas Hen- 
ris, gurkšnodamas vermutą su apelsinų antpilu.— Dorianas sako, kad 
ji gražuolė, o jis išmano apie grožį. Tavo nutapytas portretas išmokė 
jį jautriau suvokti kitų grožį. Net šiuo atžvilgiu, neminint kitų, portre- 
tas teigiamai jį paveikė. Šį vakarą mes ją matysim, jei vaikinas nepa- 
mirš susitarimo. 

— Ar nejuokauji? 

— Nėmaž, Bezili. Nenorėčiau, kad man kada nors tektų kalbėti 
rimčiau negu dabar. 

— Bet, Hari, nejaugi tu pritari? — paklausė dailininkas, žingsniuo- 
damas po kambarį ir kramtydamas lūpą.— Jokiu būdu negalima pri- 
tarti. Čia kažkoks kvailas apkvaitimas. | 

— Dabar aš niekada niekam nepritariu ir niekam neprieštarauju. 
Absurdiška šitaip žiūrėti į gyvenimą. Į pasaulį mes atėjom ne savo mo- 
ralinių prietarų skelbti. Niekada nekreipiu dėmesio, ką šneka eiliniai 
žmonės, ir niekada netrukdau žaviems. Jei žmogus mane patraukia, 
man nesvarbu, kokį saviraiškos būdą jis pasirenka, man viskas miela. 
Dorianas Grėjus įsimyli gražią merginą, kuri vaidina Džuljetą, ir jai 
pasiperša. O kas čia blogo? Jei jis vestų Mesaliną', irgi būtų ne mažiau 
įdomus. Tu žinai, aš nesu vedybų šalininkas.|Didžiausias vedybų trū- 
kumas tas, kad jos žmonėms atima egoizmą. O žmonės be egoizmo — 
bespalviai. Jiems stinga individualumo. Tačiau yra temperamentų, ku- 
riuos vedybos daro dar komplikuotesnius. Jie išsaugo savo egoizmą ir 
Ji papildo daugybe kitų „ego“. Jie priversti gyventi daugiau negu vie- 
ną gyvenimą. Jie tampa labiau organizuoti, o aukštesnis organizuotu- 
mas, mano supratimu, Žmogaus egzistencijos tikslas. Be to, kiekviena 
patirtis vertinga, ir vedybos, kad ir ką galėtum joms prikišti, patyrimą 

praturtina. Manau, kad Dorianas Grėjus šią mergaitę ves, šešis mėne- 
sius aistringai ją mylės, o paskui susižavės kita. Be galo įdomu bus jį 
stebėti. 

— "Tu pats, Hari, netiki nė vienu savo žodžiu. Jeigu Doriano Grė- 
jaus gyvenimas būtų sugriautas, tu pats labiau už kitus apgailestautum. 
Esi daug geresnis, negu dediesi. 

Lordas Henris nusijuokė. 

— Mes linkę gerai galvoti apie kitus vien todėl, kad patys savęs bi- 
jom. Optimizmo pagrindas — paprasčiausia baimė. Tariamės esą di- 
džiadvasiai, nes apdovanojam savo kaimyną dorybėmis, kurios ir mums 
duotų naudos. Giriame bankininką, kad pratęstume skolos mokėjimo 
terminą, randam gerų savybių plėšiko būde, vildamiesi, kad jis nepa- 
lies mūsų kišenių. Aš iš tikrųjų galvoju taip, kaip kalbu. Be galo nieki- 
nu optimizmą. O gyvenimas sugriaunamas tik tada, kai jo augimą kas 
sustabdo. Jei nori sugadinti žmogaus prigimtį, pradėk ją taisyti. Kai dėl 
vedybų — be abejonės, tai būtų kvaila, nes juk yra kitokių, įdomesnių 
ryšių tarp vyro ir moters. Aš, žinoma, remsiu juos. Jie žavūs savo mo- 
dernumu. Bet štai ir pats Dorianas. Jis tau papasakos daugiau 
negu aš. 

— Mielas Hari, mielas Bezili, sveikinkit mane! — tarė vaikinas, 
nusimesdamas vakarinį atlasu pamuštą apsiaustą ir spausdamas ranką 
savo bičiuliams. — Dar niekada nebuvau toks laimingas. Žinoma, tai 
nelaukta — bet visa, kas nuostabu, ateina nelauktai. Ir vis dėlto, man 
regis, kad visą gyvenimą aš šito ieškojau. 

Iš džiaugsmo ir susijaudinimo jis buvo paraudęs ir atrodė neapsa- 
komai gražus. 

— "Tikiuosi, Dorianai, kad jūs visada būsit laimingas, — pasakė Hol- 
vordas,— tačiau negaliu jums atleisti, kad man nepranešėt apie savo 
sužadėtuves. Hariui pranešėt. 

— O ašnegaliu atleisti, kad pavėlavot pietų, — įsiterpė lordas Hen- 
ris, dėdamas ranką vaikinui ant peties ir šypsodamas.— Na, sėskim ir 
pažiūrėkim, ko vertas naujasis vyriausias virėjas, o paskui jūs mums 
papasakosit, kaip visa tai atsitiko. 

— Beveik nėra ko pasakoti, — sušuko Dorianas, kai jie susėdo prie 
mažo apvalaus stalelio.— Buvo taip. Vakar vakare, kai išėjau iš jūsų, 
Hari, aš persirengiau, pavakarieniavau mažame itališkame restorane 
Ruperto gatvėje, kurį jūs man parodėt, ir aštuntą valandą nuėjau į te- 
atrą. Sibilė vaidino Rozalindą. Aišku, dekoracijos buvo siaubingos, 
Orlandas — nepakenčiamas. Bet Sibilė! Ak, jei hūtumėt ją matę! Kai 

įėjo, apsivilkusi berniuko drabužiais, buvo tiesiog nuostabi. Su sama- 
nine aksomo striuke cinamono spalvos rankovėmis, glaudžiai priglu- 
dusiom rudom kryžmai suvarštytom kelnėm, dailia žalia kepuraite su 
sakalo plunksna, prismeigta brangakmeniu ir su dulsvai raudona me- 
džiaga pamuštu apsiaustu su gaubtu. Niekada ji man neatrodė tokia 
stebuklingai graži. Ji buvo kupina švelnaus grakštumo tarsi Tanag- 
ros? figūrėlė, kurią jūs, Bezili, turit savo dirbtuvėje. Plaukai supo vei- 
dą lyg tamsūs lapai blyškią rožę. O vaidyba — na, jūs patys šį vakarą 
ją pamatysit. Ji apsigimusi menininkė. Sėdėjau skurdžioje ložėje kaip 
užburtas. Užmiršau, kad dabar devynioliktas šimtmetis ir aš Londone. 
Buvau su savo mylima miške, kokio dar niekada nebuvo regėjusios 
žmogaus akys. Po spektaklio nuėjau į užkulisius pasikalbėti su ja. 
Mums drauge besėdint, jos akys staiga pasidarė kažkokios nepapras- 
tos — tokių dar man niekada nebuvo tekę matyti. Mano lūpos prig- 
ludo prie jos lūpų. Mes pasibučiavome. Negaliu jums apsakyti, ką jau- 
čiau tą akimirką. Man rodėsi, kad visas mano gyvenimas susikoncent- 
ravo į vieną rausvaspalvio džiaugsmo akimirką. Jinai visa virpėjo, dre- 
bėjo lyg baltas narcizas. Paskui puolė ant kelių ir ėmė bučiuoti man 
rankas. Jaučiu, kad neturėčiau jums viso to pasakoti, bet negaliu susi- 
laikyti. Be abejonės, mūsų sužadėtuvės didžiausia paslaptis. Ji net mo- 
tinai nieko nepasakė. Nežinau, ką sakys mano globėjai. Lordas Redlis 
tikriausiai užsius. Tačiau man nerūpi. Ir tegu. Greičiau kaip po metų 
būsiu pilnametis, o tada galėsiu daryti, ką tinkamas. Juk aš teisingai 
pasielgiau, Bezili, savo meilę suradęs poezijoje, o žmoną — Šekspyro 
pjesėse? Lūpos, kurias Šekspyras mokė kalbėti, man į ausį pašnibždė- 
jo savo paslaptį. Mane laikė apglėbusios Rozalindos rankos, aš bučia- 
vau Džuljetos lūpas. 

— Taip, Dorianai, man atrodo, kad jūs teisus, — iš lėto tarė Hol- 
vordas. 

— Ar matėt ją šiandien? — paklausė lordas Henris. 

Dorianas Grėjus papurtė galvą. 

— Palikau ją Ardėnų miške. Rasiu sode Veronoje“. 

Lordas Henris susimąstęs gurkšnojo šampaną. 

— O kurią akimirką jūs ištarėt žodį „vedybos“? Ir ką jinai atsakė? 
Gal užmiršot viską? 

— Mielas Hari, aš į tai nežiūrėjau kaip į formalią sutartį ir oficia- 
liai nepasipiršau. Pasakiau, kad myliu ją, o ji atsakė esanti neverta bū- 
ti mano žmona. Ji neverta! Visą pasaulį už ją atiduočiau. 

— Moterys nuostabiai praktiškos,— tyliai tarė lordas Henris, — 

daug praktiškesnės už mus. Tokiose situacijose mes dažnai užmirštam 
užsiminti apie vedybas, bet jos visada mums primena. 

Holvordas palietė jo ranką. 

— Liaukis, Hari. Tu supykinsi Dorianą. Jis ne toks kaip visi. Jis nie- 
kada nieko nenuskriaus. Per švelnios prigimties. 

Lordas Henris pažvelgė per stalą. 

— Dorianas niekada ant manęs nepyksta, — atsakė jis.— Aš pak- 
lausiau skatinamas paties rimčiausio motyvo, kuris pateisina bet kokį 
kamantinėjimą, paklausiau grynai iš smalsumo. Mat pagal mano teori- 
ją, visada moterys mums pasiperša, o ne mes moterims. Žinoma, tik ne 
vidurinėse klasėse. Bet juk vidurinės klasės nemoderniškos. 

Dorianas Grėjus nusijuokė ir atmetė galvą. 

— Hari, jūs nepataisomas, bet man vis tiek. Neįmanoma ant jūsų 
supykti. Kai pamatysit Sibilę Vein, suprasit, kad ją nuskriausti galėtų 
tik žvėris, beširdis žvėris. Negaliu suvokti, kaip galima pažeminti tą, 
kurią myli. Aš myliu Sibilę Vein. Noriu užkelti ją ant auksinio pjedes- 
talo ir žiūrėti, kaip pasaulis garbina moterį, kuri priklauso man. Kas 
yra santuoka? Nesulaužoma priesaika. Dėl to jūs iš jos šaipotės. Nesi- 
šaipykit. Tai nesulaužoma priesaika, ir aš noriu ją duoti. Jos pasitikė- 
jimas daro mane ištikimą, jos tikėjimas — gerą. Būdamas drauge su 
ja, gailiuosi išmokęs to, ko jūs mane mokėt. Darausi nebe toks, kokį 
mane pažįstat. Aš pasikeičiau ir, vos tik Sibilė paliečia mane ranka, 
užmirštu jus ir jūsų klaidingas, vylingas, kupinas nuodų, nuostabias 
teorijas. 

— Kurias? — paklausė lordas Henris, dėdamas sau į lėkštę miš- 
rainės. 

— Jūsų teorijas apie gyvenimą, teorijas apie meilę, teorijas apie 
malonumus. Iš teisybės visas jūsų teorijas, Hari. 

— Malonumas — vienintelis objektas, vertas teorijos, — tarė Haris 
savo tyliu melodingu balsu.— Bet aš, deja, šios teorijos negaliu savin- 
tis. Ji priklauso ne man, o Gamtai. Malonumas — tai išmėginimas, ku- 
rį siunčia pati Gamta, tai jos palankumo ženklas. Laimingi būdami, 
mes visada geri, bet būdami geri, ne visada laimingi. 

— O ką tu vadini gerumu? — paklausė Bezilis. 

— Iš tikrųjų — ką? — pritarė Dorianas, atsilošdamas kėdėje ir 
žvelgdamas į lordą Henrį pro stambias kekes raudonlūpių irisų, pa- 
statytų vidury stalo.— Ką jūs, Hari, vadinat gerumu? 

— Būti geram — reiškia gyventi santarvėje su savimi, — atsakė 
lordas Henris, baltais grakščiais pirštais čiupinėdamas plonytę taurės 

kojelę.— O kai esi verčiamas gyventi santarvėje su kitais, pradedi ne- 
besutarti su savimi. Tavo paties gyvenimas — štai kas svarbu. O kai 
dėl kitų žmonių, ką gi, jei nori būti sausas formalistas ar puritonas, gali 
sau puikautis prieš kitus savo moraliniais sprendimais, nors tau pačiam 
dėl jų nei šilta, nei šalta. Be to, individualizmas iš tikrųjų turi aukštes- 
nę paskirtį. Modernioji moralė — tai savo epochos normų pripažini- 
mas. Mano supratimu, kiekvienas kultūringas žmogus, pripažindamas 
savo epochos normas, yra didžiausio amoralumo reiškėjas. 

— Bet, Hari, jei gyvensi vien sau, turėsi už tai mokėti labai bran- 
gią kainą, — užsiminė dailininkas. 

— Taip, nūnai mes už viską permokam. Mano galva, tikroji vargšų 
tragedija ta, kad jiems niekas kita neįkandama, tik savęs atsižadėjimas. 
Gražios nuodėmės, kaip ir gražūs daiktai, — turtuolių privilegija. 

— Už tai reikia mokėti ne pinigais, o kuo kitu. 

— Kuo, Bezili? 

— Man regis, sąžinės priekaištais, kančia... savo moralinio nuopuo- 
lio suvokimu. 

Lordas Henris gūžtelėjo pečiais. 

— Mielas bičiuli, viduramžių menas žavus, tačiau viduramžių emo- 
cijos jau paseno. Be abejo, romanams jos tinka, bet juk romanuose ga- 
lima panaudoti tik tą, kuo gyvenime jau nebesinaudojama. Patikėk, 
joks civilizuotas žmogus nesigaili patirto malonumo, o joks necivi- 
lizuotas žmogus nežino, kas yra malonumas. 

— Aš žinau, kas yra malonumas,— sušuko Dorianas Grėjus.— 
Tai ką nors dievinti. - 

— Žinoma, geriau dievinti, negu būti dievinamam,— atsakė Hen- 
ris, žaisdamas vaisiais.— Būti dievinamam — nuobodybė. Moterys el- 
giasi su mumis taip, kaip Žmonija elgiasi su savo dievais. Jos garbina 
mus ir tolydžio vargina, ko nors prašydamos. 

— "Man rodos, kad visa, ko jos prašo, jau pačios yra mums davu- 
sios, — tyliai ir rimtai pasakė vaikinas.— Mums jos uždega meilę. To- 
dėl turi teisę reikalauti jos ir sau. 

— Tikra teisybė, Dorianai! — sušuko Holvordas. 

— "Teisybės niekada nebūna, — nesutiko lordas Henris. 

— O čia teisybė, — nepasidavė Dorianas.— Turit pripažinti, Hari, 
kad moterys vyrams atiduoda savo gyvenimo auksą. 

— Galbūt, — atsiduso lordas Henris, — bet jos visada nori jį atgauti 
smulkiomis monetomis. Štai kur bėda. Moterys, kaip sykį pasakė vie- 

nas aštrialiežuvis prancūzas, įkvepia mums norą kurti šedevrus, tačiau 
visada trukdo juos sukurti. 

— Hari, jūs baisus. Nežinau, kodėl man taip patinkat. 

— Aš jums, Dorianai, visada patiksiu,— atsakė lordas Henris.— 
Na, vyrai, ar gersit kavos? Kelneri, atneškit kavos, fine-champag- 
ne* ir cigarečių. Ne, cigarečių nereikia, aš turiu. Bezili, neleisiu tau 
rūkyti cigarų. Paimk cigaretę. Cigaretė — tobulo malonumo tobulas 
pavyzdys. Ji nuostabi ir vis dėlto nepasotina. Ko dar bereikia? Taip, 
Dorianai, aš jums visada patiksiu. Manyje jūs matot visas tas nuodė- 
mes, kurių niekada neišdrįsit padaryti. 

— Kokius niekus šnekat, Hari,— sušuko vaikinas, užsidegdamas 
cigaretę nuo ugnimi alsuojančio sidabrinio drakono, kurį kelneris 
padėjo ant stalo.— Eime į teatrą. Kai scenoje pamatysit Sibilę, jūs 
rasit naują idealą gyvenime. Ji jums atskleis tai, ko dar niekad nesat 
patyręs. 

— Aš esu viską patyręs, — atsakė lordas Henris, žvelgdamas nuo- 
bodulio pilnom akim, — bet esu visada pasiruošęs naujoms emocijoms. 
Tik vargu ar beteks jų patirti. Bet gal ta jūsų nuostabi mergaitė ir mane 
sujaudins. Teatras man patinka. Jis daug realesnis už gyvenimą. Eime, 
Dorianai, jūs važiuosit su manimi. Deja, Bezili, mano karietoje vietos 
tik dviem, tau teks važiuoti atskirai. 

Jie pakilo nuo stalo, apsivilko paltus ir stati baigė gerti kavą. Daili- 
ninkas buvo tylus ir susikaupęs. Niūri nuotaika slėgė jį. Tai santuokai 
jis nieku būdu negalėjo pritarti, tačiau ji rodėsi jam mažesnė blogybė 
už kitas nelaimes, kurios galėjo ištikti Dorianą. Po kelių minučių visi 
nulipo žemyn. Kaip buvo sutarta, Holvordas važiavo vienas ir stebėjo 
priešais riedančios karietos blyksinčius žibintus. Keistas jausmas paga- 
vo jį, tarsi būtų ką praradęs. Jautė, kad Dorianas jam niekada nebebus 
tuo, kuo buvo praeityje. Gyvenimas įsibrovė į jų tarpą... Akys jam ap- 
siblausė, ir jis lyg pro miglą žiūrėjo į gatves, pilnas žmonių ir žiburių. 
Kai karieta privažiavo prie teatro, jam rodėsi, lyg būtų daugeliu metų 
pasenėjęs. 


* Brangios rūšies šampanas (prūnc.). 

VII SKYRIUS 


Kažkodėl tą vakarą teatras buvo perpildytas; storasis žydas savinin- 
kas, pasitikęs juos prie durų, plačiai šypsojosi sa!džia nervinga šypsena. 
Pompastiškai nuolankus jis nulydėjo juos į ložę, be paliovos mosikuo- 
damas storomis, brangakmeniais apmaustvtomis rankomis ir kalbėda- 
mas labai garsiai. Dorianas Grėjus šlykštėjosi juo labiau negu bet kada. 
Jam rodėsi, lyg atėjęs pamatyti Mirandos' būtų sutikęs Kalibaną. O 
lordui Henriui žydas patiko. Bent šitaip jis tvirtino ir būtinai norėjo 
paspausti jam ranką ir pasakyti, jog didžiuojasi sutikęs žmogų, kuris 
surado tikrą genijų ir bankrutavo dėl meilės poetui. Holvordas su pa- 
sitenkinimu apžiūrinėjo veidus parteryje. Tvankumas juos slėgte slėgė. 
Didžiulis sietynas švietė tarytum milžiniškas jurginas geltonais lieps- 
nojančiais žiedlapiais. Balkone jauni vyrai nusivilko švarkus ir lieme- 
nes ir sukorė ant barjero. Jie šūkavo vieni kitiems per visą salę, vai- 
šino apelsinais greta sėdinčias neskoningai išsipusčiusias merginas. 
Parteryje kelios moterys garsiai juokėsi. Šaižūs jų balsai rėžė ausis. 
Buvo girdėti, kaip bare pokši atkemšami buteliai. 

— Nair vietelė savajai deivei atrasti! — tarė lordas Henris. 

— Taip! — atsakė Dorianas Grėjus.— Kaip tik čia aš ir radau ją, 
deivę, iškilusią virš visų mirtingųjų. Kai ji vaidins, jūs viską pamiršit. 
Šitie prasti, stačiokiški žmonės šiurkščiais veidais ir brutaliais mostais 
visiškai pasikeičia, kai ji scenoje. Nuščiuvę sėdi ir stebi ją. Jie verkia ir 
juokiasi pagal jos valią. Atliepia jai nelyginant smuikai. Jinai juos 
sudvasina, ir tada jauti, kad jie to paties kūno ir kraujo kaip ir tu. 

— To paties kūno ir kraujo? Tikriausiai ne! — sušuko lordas Hen- 
ris, pro žiūronus tvrinėdamas publiką balkone. 

— Nepaisykit jo, Dorianai,— tarė dailininkas.— Aš suprantu, ką 
turit omenyje, ir tikiu mergaite. Ta, kurią jūs pamilot, turi būti nepap- 
rasta; mergaitė, daranti žmonėms tokį poveikį, kaip jūs sakot, turi būti 
puiki ir kilni. Sudvasinti savo amžių — tai iš tikrųjų prasminga. Jei ši 
mergaitė suteikia sielą tiems, kurių gyvenimas purvinas, bjaurus, jeigu 
jie per ją atsižada savanaudiškumo ir lieja ašaras dėl svetimų kančių, 
ji verta jūsų meilės, verta, kad visas pasaulis ją garbintų. Gerai, kad 
vedat ją. Iš pradžių aš taip nemaniau, bet dabar suprantu. Patys dievai 
jums sukūrė Sibilę Vein. Be jos nebūtumėt tobulas. 

— Ačiu, Bezili,— atsakė Dorianas Grėjus, spausdamas jam ran- 
ką. — Žinojau, kad mane suprasit. Haris toks cinikas, mane jis baugina. 
Štai ir orkestras. Jis klaikus, tačiau gros tik kokias penkias minutes. 

Paskui pakils uždanga, ir jūs pamatysit mergaitę, kuriai aš ketinu ati- 
duoti visą savo gyvenimą, kuriai jau atidaviau viską, ką turiu gero. 

Po ketvirčio valandos, aidint neapsakomai audringiems aplodismen- 
tams, į sceną įžengė Sibilė Vein. Taip, iš tiesų ji buvo daili pažiūrėti, 
net lordas Henris pagalvojo, kad tokios dailios merginos jam nebuvo 
tekę matyti. Drovus jos grakštumas ir baikščios akys kažkuo priminė 
jauną elnę. Švelnus rausvumas, lyg rožės atspindys sidabro veidrodyje, 
užliejo jai skruostus, kai ji pažvelgė į pilnutėlę entuziastingą salę. Ji 
žengė kelis žingsnius atgal, ir jos lūpos tarytum suvirpėjo. Bezilis Hol- 
vordas pašoko ir ėmė ploti. Nekrutėdamas lyg sapne sėdėjo Dorianas 
Grėjus ir žiūrėjo į ją. Lordas Henris, stebėdamas pro žiūronus, šnibž- 
dėjo: 

— Žavi! Žavi! 

Scena vaizdavo salę Kapuiečių namuose, ir Romeo, persirengęs 
piligrimu, atėjo drauge su Merkucijumi ir kitais draugais. Orkestras, 
kaip mokėdamas, sugrojo kelis taktus, prasidėjo šokis. Nevikrių, skur- 
džiai apsirengusių aktorių minioje Sibilė Vein šoko tartum būtybė iš 
kito, kilnesnio pasaulio. Šokant jos kūnas lingavo kaip vandens augalo 
stiebas. Kaklo išlenkimas buvo it baliosios lelijos žiedo. Rankos atrodė 
lyg iš vėsaus dramblio kaulo. 

Tačiau ji buvo keistai abejinga. Jos veide nebuvo nė krislelio džiaug- 
smo, kai ji išvydo Romeo. Kelis žodžius, kuriuos ji turėjo ištarti: 


O, ne, aš jūsų rankos paspaudimą 
Laikiau mostu garbingu ir kilniu. 
Šventajam ranką spaudžia piligrimai, 
Bel apsieina jie be bučinių“, 


drauge su sekančiu trumpu dialogu, ji pasakė be galo dirbtinai. Balsas 
buvo nuostabus, bet intonacijos skambėjo nenatūraliai. Tonas buvo 
netinkamas, todėl iš žodžių dingo gyvybė. Dėl to aistra pasidarė ne- 
tikra. 

Dorianas Grėjus, žiūrėdamas į ią, išblyško. Jis buvo sutrikęs ir neri- 
mavo. Nė vienas iš draugų nedrįso jam ką nors pasakyti. Jiems jinai 
pasirodė visiškai netikusi. Jie baisiai nusivylė. 

Tačiau jie žinojo, kad kiekvienai Džulietai tikrasis išbandymas — 
balkono scena antrajame veiksme. Jie laukė jos. Jeigu ir čia jai nepa- 
vyks, mergaitė tikrai neturi jokio talento. 


* Eiliuotus tekstus veriė A. Churginas. 

Ji atrodė žaviai, kai mėnesienoje išėjo į balkoną. Šito nepaneigsi. 
Tačiau jos vaidyba buvo nepakenčiamai teatrališka ir juo toliau, tuo 
darėsi prastesnė. Judesiai tapo absurdiškai nenatūralūs. Visa, ką ji 
sakė, buvo baisiai perdėta. Puikųjį monologą: 


Man dengia veidą kaukė tamsumos,— 
Kitaip — matytum, kaip raustu iš gėdos, 
Jog mano kalbą šiąnakt nugirdai — 


ji išpylė pedantiškai tiksliai lyg mokinukė, kurią deklamuoti mokė 
koks nors antraeilis deklamavimo mokytojas. Kai persilenkusi per 
balkoną ėmė sakyti nuostabiąsias eiles: 


Nors tu man mielas, — 
Bijau aš mūsų sandoros naktinės. 
Per daug jinai ūmi, per daug greita, 
Per daug ji panaši į žaibo liepsną, 
Kuri užgęsta danguje anksčiau, 
Negu suspėji riktelėti: „žaibas!“ , 
Labanaktis! Labanakt, mylimasis. 
Lai mūsų meilės pumpuras švelnus 
Nuo vasaros gaivinančio dvelkimo 
Rytoj pražysta žiedu stebuklingu... 


žodžius ji tarė taip, lyg jie būtų visai beprasmiai. Tai nebuvo jaudini- 
masis. Anaiptol, ji atrodė visai rami. Tai buvo tik netikusi vaidyba. Ji 
buvo visiška nevykėlė. 

Net paprasta, neišsilavinusi publika parteryje ir balkone liovėsi do- 
mėtis scena. Žmonės ėmė nerimauti, balsu kalbėtis ir švilpti. Žydas sa- 
vininkas, stovėdamas beletažo gale, iš pykčio trypė kojomis ir keikėsi. 
Vienintelis abejingas Žmogus buvo pati mergaitė. 

Antrajam veiksmui pasibaigus, visi pratrūko švilpti, o lordas Henris 
pakilo nuo kėdės ir apsivilko apsiaustą. 

— Ji iš tikrųjų graži, Dorianai, bet vaidinti nesugeba. Eime. 

— Aš liksiu ligi pabaigos, — atsakė vaikinas atkakliu, kartėlio pil- 
nu balsu.— Man labai gaila, kad sugaišinau jums vakarą, Hari. Atsip- 
rašau jūsų abiejų. 

— Mielas Dorianai, tikriausiai panelė Vein serga, — įsiterpė Hol- 
vordas.— Ateisim čia kitą vakarą. 

— O, kad ji sirgtų! — tarė Dorianas.— Bet, man regis, ji tiesiog 


75 Doriano Grėjaus portretas 


——- 


bejausmė ir šalta. Ji visiškai pasikeitė. Vakar vakare ji buvo didelė ar- 
tistė. Šiandien — eilinė, prasta aktorėlė. 

— Dorianai, nekalbėkit šitaip apie tą, kurią mylit. Meilė nuostabes- 
nė už Meną. 

— "Tiek menas, tiek ir meilė — tik imitacijos formos, — pasakė lor- 
das Henris.— Tačiau eime, Dorianai. Jums negalima čia ilgiau pasi- 
likti. Žiūrėti blogą vaidybą kenkia žmogaus moralei. Beje, manau, ne- 
norėtumėt, kad jūsų Žmona vaidintų. Tad argi svarbu, jei ji Džuljetą 
vaidina lyg medinė lėlė? Ji labai graži, ir jeigu apie gyvenimą teišmano 
tik tiek, kiek apie vaidybą, jūsų laukia nuostabūs pergyvenimai. Tikrai 
pakerėti mus gali tik dviejų rūšių žmonės: tie, kurie žino absoliučiai 
viską, ir tie, kurie absoliučiai nieko nežino. Dėl dievo, mielas vaikine, 
kam taip sielvartauti! Jaunystės išlaikymo paslaptis — niekada nepa- 
tirti jausmų, kurie netinka. Eime su manimi ir Beziliu į klubą. Rūky- 
sim cigaretes ir gersim už Sibilės Vein grožį. Ji graži. Ko dar bereikia? 

— Išeikit, Hari! — sušuko vaikinas.— Noriu likti vienas. Bezili, 
eikit ir jūs. Ak, nejau nematot, kad man plyšta širdis? 

Karštos ašaros užliejo jam akis, lūpos drebėjo; puolęs į ložės galą, 
jis atsirėmė į sieną ir užsidengė veidą rankomis. 

— Eime, Bezili, — tarė lordas Henris, ir jo balsas buvo keistai švel- 
nus. Abu vyrai išėjo. 

Po kelių akimirkų sužibo rampos šviesos, ir pakilo uždanga trečia- 
jam veiksmui. Dorianas Grėjus grįžo į savo vietą. Buvo išbalęs, atrodė 
išdidus ir abejingas. Spektaklis slinko be galo lėtai ir, rodės, niekada 
nepasibaigs. Pusė žiūrovų išėjo, trinksėdami sunkiais batais ir juokda- 
miesi. Tai buvo tikras fiasko. Paskutinis veiksmas buvo vaidinamas be- 
veik tuščiai salei. Nusileidžiant uždangai, publika kikeno, o kažkas 
net suvaitojo. 

Vos tik pasibaigė spektaklis, Dorianas Grėjus nuskubėjo už scenos 
į artistų kambarį. Mergaitė stovėjo viena triumfuojančiu veidu. Akys 
liepsnojo nuostabia ugnimi. Ji visa spindėte spindėjo. Pravertos lūpos 
šypsojo, slėpdamos jai vienai težinomą paslaptį. 

Dorianui įėjus, jinai pažvelgė į jį, ir begalinis džiaugsmas nušvietė 
jai veidą. 

— Kaip prastai aš šį vakarą vaidinau, Dorianai, — sušuko ji. 

— Klaikiai! — žvelgdamas į ją, atsakė jis nustebęs. — Klaikiai! Bu- 
vo baisu. Ar tu sergi? Neįsivaizduoji, kas dėjosi. Neįsivaizduoji, kaip 
aš kankinausi. 

Mergaitė nusišypsojo. 

— Dorianai, — pasakė ji, ir lėtai tariamas jo vardas skambėjo kaip 
muzika, tarytum rausviems jos lūpų žiedlapiams jis būtų saldesnis už 
medų.— Dorianai, tu turėjai suprasti. Bet dabar jau supranti, ar ne? 

— Ką suprantu? — piktai paklausė jis. 

— Kodėl šį vakarą taip prastai vaidinau. Kodėl aš nuo šiol visada 
prastai vaidinsiu. Kodėl jau niekada gerai nebevaidinsiu. 

Jis trūktelėjo pečiais. 

— Turbūt sergi. Sirgdama neturėtum vaidinti. Tu apsijuokei. Mano 
draugams įsipyko. Man taip pat. 

Ji tarsi negirdėjo jo kalbos. Džiaugsmas ją buvo mainyte permai- 
nęs. Ją laikė pagavusi laimės ekstazė. 

— Dorianai, Dorianai! — sušuko ji.— Kol tavęs nepažinojau, vai- 
dyba buvo vienintelė realybė mano gyvenime. Gyvenau tiktai scenoje. 
Galvojau, kad ten viskas tikra. Vieną vakarą buvau Rozalinda, kitą — 
Porcija, Beatričės džiaugsmas buvo mano džiaugsmas, Kordelijos“ 
sielvartas — mano sielvartas. Aš viskuo tikėjau. Paprasti žmonės, vai- 
dinę drauge su manim, man atrodė kaip dievai. Pieštos dekoracijos bu- 
vo mano pasaulis. Aš nieko nepažinojau, tik šešėlius, ir laikiau juos 
tikrais. Atėjai tu, o mano nuostabioji meile, ir išvadavai mano sielą iš 
kalėjimo. Tu parodei, kas yra tikrovė. Šį vakarą pirmą sykį gyvenime 
aš kiaurai peržvelgiau beprasmybę, apgaulę ir kvailumą to tuščio kar- 
navalo, kuriame visą laiką vaidinau. Šį vakarą pirmą sykį suvokiau, 
kad Romeo bjaurus, senas, nusigrimavęs, kad mėnesiena sode netikra, 
dekoracijos vulgarios, ir žodžiai, kuriuos turėjau tarti, netikri žodžiai, 
ne mano žodžiai, ne tie, kuriuos norėjau tarti. Tu man atnešei kažką 
aukštesnio, ką menas tiktai atspindėti tegali. Išmokei mane suprasti, 
kas yra meilė. Mano meile! Mano meile! Pasakų Prince! Gyvenimo 
Prince! Man koktūs tie šešėliai. Menas niekada man nebus toks bran- 
gus, koks esi tu. Kas mane riša su negyvom lėlėm scenoje? Kai šį vaka- 
rą atėjau į teatrą, negalėjau suprasti, kodėl visa man tapo svetima. Ma- 
niau, kad būsiu nuostabi. Pamačiau, kad nieko nepajėgiu. Ir staiga su-. 
vokiau, ką visa tai reiškia. O kai supratau, man pasidarė nepaprastai 
gera. Girdėjau, kaip jie švilpia, ir šypsojausi. Ką jie Žino apie tokią mei- 
lę kaip mūsų? Pasiimk mane, Dorianai, pasiimk mane su savimi ten, 
kur mudu būsim vieni. Nekenčiu scenos. Galėčiau suvaidinti aistrą, 
kurios nejaučiu, bet negaliu vaidinti tokios aistros, kuri degina mane 
lyg ugnis. Ak, Dorianai, Dorianai, ar supranti dabar, ką visa tai reiškia? 
Net jeigu pajėgčiau, šventvagiška būtų vaidinti tuo metu, kai aš myliu. 
Tu man atvėrei akis. 

Jis parkrito ant sofos ir nusigręžė. 

— Tu nužudei mano meilę, — sumurmėjo jis. 

Nustebusi ji pažvelgė į jį ir nusijuokė. Dorianas nieko nesakė. Ji pri- 
ėjo prie jo ir mažais piršteliais ėmė glostyti jam plaukus. Paskui atsik- 
laupė ir prispaudė jo rankas sau prie lūpų. Jis atitraukė jas, ir virpu- 
lys perbėgo jo kūnu. Tada jis pašoko ir nuėjo prie durų. 

— Taip! — sušuko jis.— Tu nužudei mano meilę. Tu įaudrindavai 
mano vaizduotę. O dabar nesužadini net smalsumo. Jokio įspūdžio ne- 
palieki. Mylėjau tave, nes buvai nuostabi, buvai geniali, protinga, įkū- 
nijai didelių poetų svajones ir bekūniams meno šešėliams suteikdavai 
pavidalą ir gyvybę. Visa tai tu nusviedėei į šalį. Esi lėkšta ir kvaila. Dieve 
mano! Kokia beprotybė buvo mylėti tave! Koks aš kvailys! Tu man 
dabar niekis. Daugiau niekada į tave nežiūrėsiu. Niekada apie tave ne- 
begalvosiu. Niekada nepaminėsiu tavo vardo. Tu nežinai, kuo man 
buvai kadaise. Taip, kadaise... Ak, negaliu apie tai pagalvoti! Verčiau 
mano akys niekada nebūtų tavęs regėjusios! Tu sužalojai mano gyveni- 
mo romantiką. Kaip maža išmanai apie meilę, jei gali tvirtinti, kad ji 
griauna tavo meną! Be savo meno tu niekis. Mano padedama, būtum 
tapusi garsia, nepaprasta, didele aktore. Pasaulis būtų tave dievinęs, 
ir tu būtum turėjusi mano pavardę. O kas tu dabar? Trečiaeilė aktorė- 
lė dailiu veideliu. 

Mergaitė išblyško, ėmė drebėti, jai užgniaužė gerklę. 

— Juk tu, Dorianai, kalbi nerimtai? — sušnibždėjo susidėjusi ran- 
kas.— Tu vaidini. į 

— Vaidinu! Vaidybą tau palieku. Tu taip nuostabiai sugebi vaidin- 
ti! — karčiai tarė jis. 

Ji pakilo ir su gailiu, skausmo kupinu veidu priėjo prie Doriano, 
uždėjo ranką jam ant peties ir pažvelgė į akis. Jis atstūmė ją. 

— Neliesk manęs! — sušuko jis. | 

Tyliai suvaitojusi, ji puolė jam po kojų ir liko gulėti, parkritusi lyg 
sūtrypta gėlė. 

— Dorianai, Dorianai, nepamesk manęs! — šnibždėjo ji. — Aš taip 
gailiuosi prastai vaidinusi. Visą laiką galvojau apie tave. Bet aš steng- 
siuos, tikrai stengsiuos. Mano meilė atėjo taip nelauktai. Man rodos, 
aš niekada nebūčiau jos pažinusi, jei tu nebūtum manęs bučiavęs, jei 
mudu nebūtumėm vienas antro bučiavę. Pabučiuok, mielas, mane dar 
sykį. Neišeik. Mano brolis... Ne, nesvarbu. Jis taip negalvojo. Tik juo- 
kavo... Ak, nejau tu negali man atleisti už šį vakarą? Aš labai daug 
dirbsiu, stengsiuos geriau vaidinti. Nebūk man žiaurus, nes myliu tave 

labiau už viską pasaulyje. Pagaliau aš tik vieną kartą neįtikau tau. 
Bet tavo teisybė, Dorianai. Turėjau nepamiršti, jog esu aktorė. Kvailai 
pasielgiau, bet kitaip negalėjau. Ak, nepalik, nepalik manęs. 

Nesuvaldoma rauda užsmaugė ją. Ji susigūžė ant grindų lyg sužeis- 
tas žvėrelis, o Dorianas Grėjus savo gražiomis akimis žvelgė žemyn į 
ją, ir išdidi panieka iškreipė dailias jo lūpas. Kančios tų, kuriuos lio- 
veisi mylėjęs, visada atrodo kažkokios juokingos. Sibilė Vein jam atro- 
dė nepakenčiamai melodramatiška. Jos ašaros ir rauda jį erzino. 

— Einu,— pagaliau tarė jis ramiu, aiškiu balsu.— Nenoriu tavęs 
skaudinti, bet mylėti nebegaliu. Tu mane apvylei. 

Sibilė nieko neatsakė, tik tyliai verkdama prislinko arčiau prie jo. 
Lyg akla ji ištiesė mažas rankas, tartum jo ieškodama. Bet jis apsisuko 
ir išėjo iš kambario. Bematant jis jau buvo lauke. 

Ėjo beveik nežinodamas kur. Vėliau prisiminė klaidžiojęs apytam- 
sėmis gatvėmis, ėjęs pro nykias juoduojančias tarpuvartes ir įtartinai 
atrodančius namus. Šaižiai kvatojančios moterys užkimusiais balsais 
kažką šaukė jam įkandin. Girtuokliai lyg milžiniškos beždžionės svy- 
rino pro šalį, keikdamiesi ir bambėdami sau po nosimi. Jis matė liguis- 
tus vaikus, kiurksančius ant laiptų, girdėjo, kaip iš niūrių kiemų sklido 
klyksmai ir plūdimai. 

Auštant atsidūrė netoli Kovent Gardeno“. Tamsa išsisklaidė, ir blyš- 
kių žarų nutviekstas dangus išsigaubė į tyriausią perlą. Didžiuliai veži- 
mai, pilni linguojančių lelijų, palengva dardėjo lygia tuščia gatve. Ore 
tvyrojo gėlių kvapas, o jų grožis tarytum vaistas maldė jam skausmą. 
Jis nusekė paskui vežimus į turgų ir ten žiūrėjo, kaip vyrai juos iškrau- 
na. Baltai apsivilkęs vežėjas pasiūlė jam vyšnių. Dorianas padėkojo ir 
nusistebėjo, kodėl šis nesutiko imti pinigų, o paskui atsainiai pradėjo 
valgyti. Vyšnios buvo skintos vidurnaktį ir prisigėrusios mėnesienos 
vėsos. Ilga virtinė berniukų, nešinų krepšiais su margadryžėm tulpėm, 
geltonom ir raudonom rožėm, praėjo pro šalį ir nuvingiavo pro milži- 
niškas ryškiai žalių daržovių krūvas. Po portalu, paremtu pilkomis 
saulės nublukintomis kolonomis, stoviniavo pulkas nevalyvų vienplau- 
kių merginų, laukiančių, kada gaus prekių išnešiojimui. Kitos būria- 
vosi prie besivarstančių kavinės durų Pjacoje'. Sunkūs krovininiai 
arkliai, slysdami ir kanopomis kliūdami už nelygaus grindinio, žvangi- 
no pakinktais ir Žvangučiais. Keli vežėjai miegojo sugulę ant maišų 
krūvos. Rausvakojai balandžiai rainais kaklais bėgiojo aplinkui, lesi- 
nėdami grūdelius. 

Netrukus Dorianas pasisamdė vežiką ir parvažiavo namo. Ant 


79 Doriano Grėjaus portretas 


slenksčio jis kiek pastovėjo, žiūrėdamas atgal į tylią aikštę su nebyliais 
sandariai uždangstytais langais ir uždarytom langinėm. Dangus jau 
buvo virtęs skaidriu opalu, ir jo fone namų stogai blizgėjo it sidabras. 
Iš kamino kitapus gatvės kilo plonytis dūmas. Violetiniu kaspinu jis 
rangėsi perlamutriniame ore. 

Ąžuoliniais paneliais išmuštame hole nuo lubų kabojo didžiulis 
venecijietiškas paauksuotas žibintas, matyt, kadaise buvęs kokio dožo 
laive; jame dar tebedegė šviesos — trys virpantys plonyčiai mėlyni 
liepsnos žiedlapiai, apkraštuoti balta ugnimi. Dorianas juos užgesino 
ir, numetęs ant stalo skrybėlę bei apsiaustą, nuėjo pro biblioteką į savo 
miegamąjį, didelį aštuonkampį kambarį pirmame aukšte, kurį neseniai 
užgimusio prabangos pomėgio skatinamas buvo puošniai įrengęs ir 
išdabinęs įdomiais Renesanso gobelenais, surastais užmirštoje palėpėje 
Selbi Rojalyje. Spausdamas durų rankeną, jis žvilgterėjo į potretą, 
nutapytą Bezilio Holvordo. Ir atšlijo tarsi ko nustebęs. Paskui suglumęs 
įėjo į savo miegamąjį. Išėmęs gėlę iš švarko atlapo, jis valandėlę dvejo- 
jo. Pagaliau grįžo atgal, priėjo prie paveikslo ir ėmė įdėmiai jį apžiūri- 
nėti. Dulsvoj prislopintoj šviesoj, kuri skverbėsi pro gelsvas šilkines 
užuolaidas, veidas jam pasirodė kiek pasikeitęs. Išraiška buvo nebe ta. 
Rodėsi, lyg lūpose būtų atsiradę kažkokio žiaurumo. Iš tiesų keista. 

Jis apsisuko ir, priėjęs prie lango, atitraukė užuolaidą. Skaisti ryto 
šviesa užliejo kambarį ir nubloškė visus fantastiškus šešėlius į tam- 
sius kampus, kur jie drebėdami susigūžė. Tačiau keistoji išraiška, ku- 
rią buvo pastebėjęs portreto veide, neišnyko, tartum dar labiau paryš- 
kėjo. Virpančiuose kaitrios saulės spinduliuose jis taip aiškiai matė 
žiaurumo linijas aplink lūpas, lyg po baisaus nusikaltimo būtų žiūrė- 
jęs į save veidrodyje. 

Jis staigiai atšoko ir, paėmęs nuo stalo apvalų veidrodį, aprėmintą 
dramblio kaulo kupidonais, vieną iš daugybės lordo Henrio dovanų, 
dirstelėjo į blizgančią jo gelmę. Tačiau jokia raukšlė nedarkė raudonų 
jo lūpų. Ką visa tai reiškė? 

Jis pasitrynė akis, priėjo arčiau prie portreto ir vėl ėmė apžiūrinėti. 
Jokių perinainų faktūroje nebuvo, tačiau, be abejonės, išraiška buvo 
kitokia. Tai buvo ne jo fantazija, o klaiki tikrovė. 

Jis krito į kėdę ir susimąstė. Staiga jam dingtelėjo žodžiai, ištarti 
Bezilio Holvordo dirbtuvėje tą dieną, kai paveikslas buvo baigtas. Taip, 
puikiai juos prisiminė. Jis pareiškė beprotišką norą, kad pats liktu 
jaunas, 0 sentų portretas, kad jo paties grožis nenuvystų, 0 jo aistrų 
ir nuodėmių našta prislėgtų veidą drobėje, kad kančių ir minčių raukš- 

lės išvagotų nutapytą jo atvaizdą, o jis pats išlaikytų švelnius ką tik 
prasiskleidusios jaunystės žiedus ir grožį. Nejau tas noras būtų išsipil- 
dęs? Ne, tai neįmanoma. Klaiku net pagalvoti. Ir vis dėlto priešais jį 
buvo portretas su žiaurumo žyme palei lūpas. 

Žiaurumo! Nejau jis buvo žiaurus? Ne jis, o mergaitė kalta. Jis 
laikė ją didele menininke ir pamilo, manydamas, kad ji tokia. O jinai 
jį apvylė. Pasirodė esanti lėkšta ir nieko neverta. Vis dėlto jį apėmė 
bekraštis gailestis, kai pagalvojo apie Sibilę, susmukusią prie jo kojų ir 
raudančią kaip kūdikis. Prisiminė, kaip abejingai žvelgė į ją. Kodėl 
jis toks? Kodėl jam duota tokia siela? Bet juk ir jis kentėjo. Per tris 
baisias valandas, kol baigėsi spektaklis, jis pergyveno ištisus skausmo 
šimtmečius, kančios amžinybę: Jo gyvenimas ne mažiau brangus kaip 
jos. Gal jis sužeidė ją amžinai, bet ir jinai akimirką buvo jį įskaudinusi. 
Be to, moterys skausmą pakelia lengviau. Jos gyvena jausmais. Tik 
apie jausmus galvoja. Ir meilužius įsigyja tik tam, kad galėtų kelti sce- 
nas. Taip sakė lordas Henris, o jis moteris pažįsta. Kam rūpintis Sibile 
Vein? Dabar jinai jam visiškai niekis. 

Bet portretas? Ką apie jį manyti? Portrete slypi jo gyvenimo paslap- 
tis, atsispindi jo istorija. Portretas išmokė Dorianą mylėti savo grožį. 
Ar išmokys bjaurėtis savo siela? Ar galės jis dar pažvelgti į portretą? 

Ne, čia tik sutrikusių pojūčių sukelta iliuzija. Jis praleido klaikią 
naktį, ir dabar jam vaidenasi. Jam smegenyse atsirado mažytis ugninis 
taškelis, dėl kurio žmonėms susimaišo protas. Paveikslas nepasikeitė. 
Kvaila šitaip galvoti. 

Tačiau portretas žvelgė į Dorianą savo gražiu sudarkytu veidu ir 
žiauria šypsena. Šviesūs plaukai spindėjo rytmečio saulėje. Mėlynos 
akys susidūrė su jo akimis. Begalinis gailestis ne sau, o nutapytam at- 
vaizdui apėmė Dorianą. Atvaizdas jau buvo pasikeitęs. Ir dar daugiau 
keisis. Nubluks jo auksas. Baltos ir raudonos rožės nuvys. Sulig kiek- 
vienu nusidėjimu nauja dėmė terš ir bjauros jo grožį. Bet daugiau jis 
nebenusidės. Paveikslas, ar pasikeitęs, ar ne, taps jam regima sąžinės 
emblema. Dorianas atsispirs pagundai. Nebesusitikinės su lordu Hen- 
riu, bent nebeklausys jo rafinuotų nuodingų teorijų, kurios Bezilio 
Holvordo sode pirmą sykį pažadino negalimų dalykų troškimą. Jis grįš 
pas Sibilę Vein, išpirks savo kaltę, ves ją, pasistengs vėl ją mylėti. Taip, 
jo pareiga tą padaryti. Tikriausiai jos kančia didesnė negu jo. Vargšas 
kūdikis! Jis buvo savanaudis ir žiauriai su ja pasielgė. Kerai, kuriuos ji 
skleidė, vėl grįš. Jie bus laimingi drauge. Gyvenimas su ja bus gražus 
ir tyras. 

Jis pakilo nuo kėdės, nusipurtė, pažvelgęs į paveikslą, ir užstatė jį 
didele širma. 

— Kaip klaiku, — sumurmėjo pats sau, priėjo prie lango ir jį ati- 
darė. 

Išėjęs į žalią veją, giliai įkvėpė. Gaivus rytmečio oras tarytum išsklai- 
dė visas niūrias jo aistras. Jis galvojo tik apie Sibilę. Grįžo silpnas bu- 
vusios meilės aidas. Dorianas be paliovos kartojo jos vardą. Paukščiai, 
kurie čiulbėjo rasotame sode, tarsi pasakojo gėlėms apie ją. 


VIII SKYRIUS 


Buvo gerokai po vidurdienio, kai Dorianas Grėjus atsibudo. Tarnas 
jau kelis sykius buvo atstypčiojęs į jo kambarį pažiūrėti, ar jaunasis šei- 
mininkas dar nesikelia, ir stebėjosi, ko jis taip ilgai miega. Pagaliau 
sutilindžiavo varpelis, ir Viktoras tyliai įėjo, nešinas puodeliu arbatos 
ir krūva laiškų ant mažo padėklo iš senovinio Sevro porceliano. Jis 
atitraukė alyvuogių spalvos atlaso užuolaidas blizgančiu mėlynu pamu- 
šalu, kurios dengė tris aukštus langus. 

— Šįryt mesjė gerai miegojot, — pasakė jis šypsodamas. 

— Kelinta valanda, Viktorai? — mieguistai paklausė Dorianas 
Grėjus. 

— Ketvirtis po pirmos, mesjė. 

Kaip vėlu! Dorianas atsisėdo ir, gurkštelėjęs arbatos, ėmė žiūrinėti 
laiškus. Vienas buvo iš lordo Henrio, šį rytą atneštas pasiuntinio. 
Dorianas akimirką dvejojo, paskui atidėjo laišką į šalį. Kitus atsainiai 
atplėšė. Juose buvo įprastos vizitinės kortelės, kvietimai pietauti, bilie- 
tai į uždarus spektaklius, labdaringų koncertų programos ir panašūs 
popieriukai, kuriais sezono metu verste apverčiami visi aukštuomenės 
jaunuoliai. Buvo ten ir gana solidi sąskaita už Liudviko XV laikų 
kalinėto sidabro tualetinį komplektą, kurios Dorianas dar nedrįso 
siųsti savo globėjams, itin senamadiškiems žmonėms, nesuprantan- 
tiems, kad mes gyvenam epochoje, kai tik nereikalingi daiktai tėra 
būtini. Buvo ir keli labai mandagūs laiškai iš Džermino gatvės palūki- 
ninkų, kurie siūlė paskolinti bet kokią sumą bet kokiu metu pačiom 
palankiausiom sąlygom. 

Už kokių dešimt minučių Dorianas atsikėlė ir, užsimetęs puošnų 
šilkais siuvinėtą kašmyro chalatą, įėjo į vonios kambarį onikso grindi- 
mis. Po ilgo miego vėsus vanduo jį atgaivino. Jis tartum pamiršo viską, 
ką buvo patyręs. Vieną ar du sykius jam lyg ir pasivaideno, kad jis 
dalyvavęs kažkokioje keistoje tragedijoje, bet visa atrodė kaip sapne. 

Apsirengęs tučtuojau nuėjo į biblioteką ir atsisėdo valgyti lengvų 
prancūziškų pusryčių, kurie jam buvo padėti ant mažo apskrito 
stalelio prie atviro lango. Diena buvo nepaprastai graži. Šiltas oras 
atrodė pritvinkęs kvapų. Įskrido bitė ir zvimbdama ėmė sukti ratus 
aplinkui vazą, stovinčią priešais jį, mėlyną kaip laumžirgis ir pilną gel- 
tonų lyg siera rožių. Dorianas jautėsi visiškai laimingas. 

Staiga jo žvilgsnis užkliuvo už širmos, kurią buvo pastatęs priešais 
portretą, ir jį nukrėtė šiurpas. 

— Ar mesjė šalta? — paklausė tarnas, dėdamas ant stalo omletą.— 
Gal langą uždaryti? 

Dorianas papurtė galvą. 

— Ne, nešalta, — sumurmėjo jis. 

Nejau tai teisybė? Negi portretas iš tikrųjų pasikeitė? O gal vietoj 
šypsenos jam tik pasivaideno pykčio iškreiptos lūpos? Juk nutapyta 
drobė negali keistis. Tai absurdas. Bus ką papasakoti Beziliui kada 
nors. Galės pasijuokti. 

Ir vis dėlto kaip ryškiai jis viską prisiminė! Iš pradžių sambrėškoje, 
paskui skaisčiai išaušus jis matė žiaurumo liniją aplink iškreiptas lūpas. 
Dorianas beveik bijojo akimirkos, kai tarnas išeis. Žinojo, kad vienas 
pasilikęs turės apžiūrėti portretą. Bijojo realybės. Kai tarnas, atnešęs 
kavą ir cigaretes, pasisuko eiti, Dorianą pagavo baisiausias noras jo 
neišleisti. O kai išeidamas tarnas jau buvo beuždarąs duris, Dorianas 
jį šūktelėjo. Tarnas sustojo, laukdamas įsakymo. Valandėlę Dorianas 
žiūrėjo į Jį. 

— Viktorai, sakyk, kad manęs nėra, kad ir kas ateitų, — tarė jis 
atsidusęs. 

Tarnas nusilenkė ir išėjo. 

Tada Dorianas pakilo nuo stalo, užsidegė cigaretę ir krito ant pra- 
bangiom pagalvėm apkrautos kanapos, stovinčios priešais širmą. 
Širma buvo sena, iš paauksuotos ispaniškos odos, kurioje buvo įspaus- 
tas margintas Liudviko XIV laikų gėlių ornamentas. Dorianas įdėmiai 
ją apžiūrinėjo, svarstydamas, ar buvo jai kada tekę dengti žmogaus gy- 
venimo paslaptį. 

O gal tos širmos neatstumti? Gal taip ir palikti? Kokia iš to žinojimo 

nauda? Jei iš tikrųjų taip įvyko — baisu. Jei ne — ko būgštauti? Bet 
kas bus, jei likimas ar koks dar šiurpesnis atsitiktinumas leis svetimoms 
akims pažvelgti už širmos ir išvysti tą klaikų pasikeitimą? Ką jis darytų, 
jei ateitų Bezilis Holvordas ir užsimanytų pažiūrėti savo paveikslą? 
Bezilis tikrai taip padarys. Ne, reikia išsiaiškinti, ir tučtuojau. Už tas 
baisias abejones nieko blogiau negali būti. 

Jis atsistojo ir užrakino abejas duris. Bent tuo metu, kai žiūrės į 
savo gėdos kaukę, bus vienas. Paskui nustūmė į šalį širmą ir pažvelgė 
tiesiai į savo veidą. Tikra teisybė. Portretas buvo pasikeitęs. 

Vėliau Dorianas ne sykį prisimindavo, ir visada su didele nuostaba, 
kad iš pradžių jis apžiūrinėjo portretą beveik su mokslininko susidomė- 
jimu. Kad toks pakitimas galėjo įvykti, jam atrodė neįtikėtina. Ir vis 
dėlto tai buvo faktas. Nejau egzistuoja koks neapčiuopiamas ryšys tarp 
cheminių atomų, kurie drobėje virto spalva ir forma, ir sielos, kuri 
glūdi jame? Negi atomai gali atskleisti tai, ką mąsto jo siela, paversti 
tikrove tai, apie ką ji svajoja? O gal čia slypi kita, dar siaubingesnė 
priežastis? Šiurpas perbėgo jo kūnu, jis išsigando, vėl grįžo prie kana- 
pos, atsiglė ir, nutirpęs iš baimės, ėmė žiūrėti į paveikslą. 

Vieną dalyką portretas tikrai jau buvo padaręs. Portretas padėjo 
jam suprasti, kaip neteisingai, žiauriai jis pasielgė su Sibile Vein. Dar 
ne vėlu ištaisyti. Sibilė dar gali tapti jo žmona. Nerealią ir egoistišką jo 
meilę palenks aukštesnė įtaka, pavers ją kilnesniu jausmu, ir portretas, 
kurį jam nutapė Bezilis Holvordas, bus jo gyvenimo kelrodis, bus tai, 
kas vieniems yra šventumas, kitiems sąžinė, o visiems — Dievo baimė. 
Yra narkotikų sąžinės graužimui numaldyti, vaistų, kurie užmigdo 
doros pajautimą. Bet štai čia, priešais jį, akivaizdus pražūtingo nuodė- 
mės poveikio simbolis. Nuolatinis įrodymas, bylojantis apie tai, kaip 
žmonės žlugdo savo sielas. 

Išmušė trečią valandą, paskui ketvirtą, du sykiu nuaidėjo laikrodžio 
dūžiai, mušdami pusvalandžius, bet Dorianas nė nekrustelėjo. Jis ban- 
dė surankioti raudonas savo gyvenimo gijas ir suausti jas į kokį raštą, 
rasti kelią kruvinų aistrų labirinte, kuriame klajojo. Nežinojo, ką 
daryti, ką galvoti. Pagaliau priėjo prie stalo ir sėdo rašyti aistringą laiš- 
ką mergaitei, kurią buvo mylėjęs, melsdamas jos atleidimo, vadindaąmas 
save bepročiu. Lapą po lapo prirašė skaudžios atgailos ir dar skaudes- 
nio sielvarto žodžių. Priekaištai sau — savotiška prabanga. Kai kalti- 
nam save, jaučiam, kad niekas kitas neturi teisės mus apkaltinti. Ne ku- 
nigas, o pati išpažintis duoda mums nuodėmių atleidimą. Baigęs laišką, 
Dorianas pajuto, kad kaltė jam atleista. | 


Oskaras Vaildas | 84 


Staiga kažkas pasibeldė į duris, ir jis išgirdo lordo Henrio balsą. 

— Mielas bičiuli, privalau jus pamatyti. Tučtuojau mane įsileiskit. 
Negaliu pakęsti, kai šitaip sėdit užsidaręs. 

Iš pradžių Dorianas nieko neatsakė ir sėdėjo nekrutėdamas. Beldi- 
mas netilo, pasidarė dar garsesnis. Taip, įleis lordą Henrį ir jam paaiš- 
kins, kad ketina pradėti naują gyvenimą; ginčysis su juo, jei reikės gin- 
čytis, net išsiskirs, jei išsiskirti būtina. Dorianas pašoko, skubiai užden- 
gė širma paveikslą ir atrakino duris. 

— Man labai liūdna, Dorianai, — tarė įėjęs lordas Henris, — tačiau 
per daug apie tai negalvokit. 

— Ar Sibilę Vein turit omenyje? — paklausė vaikinas. 

— Be abejonės, — atsakė lordas Henris, grimzdamas į fotelį ir 
pamažu traukdamas nuo rankų geltonas pirštines.— Iš vienos pusės 
tai iš tikrųjų siaubinga, bet jūs čia niekuo dėtas. Sakykit, ar po spektak- 
lio buvot nuėjęs pas ją į užkulisius? 

— Buvau. 

— Taip ir maniau. Ir iškėlėt jai sceną? 

— Buvau žiaurus, Hari, tikrai žiaurus. Bet dabar viskas gerai. Nesi- 
gailiu nieko, kas įvyko. Išmokau labiau save pažinti. 

— Ak, Dorianai, kaip aš džiaugiuosi, kad šitaip žiūrit į visa tai. 
Maniau, kad graužiatės, kad raunat savo puikias garbanas. 

— Tai jau praėjo, — atsakė Dorianas, purtydamas galvą ir šypso- 
damas.— Dabar aš visai laimingas. Visų pirma supratau, kas yra sąži- 
nė. Ne, tai ne tas, ką jūs man sakėt. Tai dieviškiausia, kas mums duota. 
Daugiau, Hari, nebesityčiokit iš sąžinės, bent man girdint. Noriu būti 
geras žmogus. Negaliu pakęsti minties, kad mano siela šlykšti. 

— Žavus estetinis pagrindas moralei, Dorianai. Sveikinu jus.-O nuo 
ko pradėsit? 

— Vesiu Sibilę Vein. 

— Sibilę Vein! — sušuko lordas Henris, stodamas ir žvelgdamas 
į Dorianą. Jis buvo apstulbęs ir priblokštas.— Bet, mano mielas Do- 
rianai... 

— Taip, Hari, žinau, ką norit pasakyti. Kokią baisybę apie santuo- 
ką. .Nesakykit. Niekada man nebesakykit tokių dalykų. Prieš dvi die- 
nas prašiau Sibilę tekėti už manęs. Nelaužysiu savo žodžio. Ji taps 
mano Žmona. 

— Jūsų žmona! Dorianai!.. Nejau negavot mano laiško? Šįryt pa- 
rašiau ir per savo pasiuntinį atsiunčiau jums laišką. 

— Jūsų laiško? Taip, prisimenu. Dar jo neskaičiau, Hari. Bijojau, 

kad ten rasiu ką nors, kas man nepatiks. Savo aforizmais jūs gyvenimą 
skaldot į gabalus. 

— Vadinasi, nieko nežinot? 

— Ko nežinau? 

Lordas Henris perėjo per kambarį, atsisėdo šalia Doriano Grėjaus 
ir, paėmęs abi jo rankas, tvirtai suspaudė. 

— Dorianai,— tarė jis.— Savo laiške — tik neišsigąskit — prane- 
šiau jums, kad Sibilė Vein žuvo. 

Skausmingas šūksnis išsiveržė iš vaikino lūpų, ir jis pašoko, išplėš- 
damas rankas iš lordo Henrio. 

— Žuvo! Sibilė žuvo! Netiesa! Baisus melas! Kaip drįstat taip kal- 
bėti? 

— "Tikra teisybė, Dorianai, — rimtai atsakė lordas Henris.— Visuo- 
se rytiniuose laikraščiuose rasit. Parašiau jums, prašydamas, kad, kol 
ateisiu, su niekuo nesikalbėtumėt. Žinoma, bus tardymas, bet jūs turit 
neįsivelti į šią istoriją. Tik Paryžiuje per tokius dalykus galima išgar- 
sėti. O Londone žmonės labai prietaringi. Skandalu debiutuoti čia 
nedera. Verčiau pasitaupyti, kad senatvėj būtum įdomus. Tikiuosi, 
kad teatre niekas nežino jūsų pavardės? Jei nežino, viskas gerai. Ar 
kas matė, kai buvot jos kambary? Tatai labai svarbu. 

Dorianas valandėlę nieko neatsakė. Jis buvo apkvaitęs iš siaubo. 
Galų gale užsmaugtu balsu pralemeno: 

— Hari, jūs sakot — tardymas? Ką tai reiškia? Ar Sibilė?.. O Hari, 
aš nebepakelsiu... Nedelskit. Tučtuojau viską pasakykit. 

— Esu įsitikinęs, Dorianai, kad ten nebūta nelaimingo atsitikimo, 
nors šitaip turi būti pranešta visuomenei. Išeidama iš teatro su motina 
maždaug apie pusę pirmos, ji staiga pasakė pamiršusi kažką viršuje. 
Kurį laiką jie jos laukė, tačiau ji negrįžo. Galiausiai rado ją grimo 
kambaryje nebegyvą ant grindų. Per klaidą ji buvo išgėrusi kažkokių 
nuodų, kuriuos teatre kažkam vartoja. Nežinau, kas ten į jų sudėtį įei- 
na — ar ciano rūgštis, ar švino baltalas. Veikiausiai ciano rūgštis, nes 
ji, regis, mirė tučtuojau. 

— Hari, Hari, tai klaiku! — sušuko vaikinas. 

— Taip, žinoma, tai labai tragiška, bet jums į tą istoriją nereikia 
veltis. „The Standart“ rašo, kad jai buvę septyniolika metų. Maniau, 
kad ji dar jaunesnė. Atrodė visiškas vaikas ir taip menkai nutuokė apie 
vaidybą. Dorianai, neimkit taip į širdį. Eime su manimi pietų, o paskui 
užsuksim į operą. Šiandien dainuoja Pati!, ir visi suvažiuos. Galėsit 
užeiti į mano sesers ložę. Ten bus kelios elegantiškos damos. 

— Tad aš nužudžiau Sibilę Vein, — beveik pats sau pasakė Doria- 
nas Grėjus.— Nužudžiau taip, lyg būčiau jai gerklę peiliu perpjovęs. 
O vis dėlto rožės tokios pat gražios. Ir paukščiai mano sode čiulba 
taip pat linksmai. Šiandien pietausiu su jumis, paskui eisiu į operą ir 
turbūt vėliau kur nors vakarieniausiu. Koks neišpasakytai dramatiškas 
gyvenimas! Jei visa tai būčiau knygoje perskaitęs, Hari, tikriausiai 
būčiau verkęs. Tačiau kažkodėl dabar, kai tai ištiko mane patį, atrodo 
taip nepaprasta, jog verkti nebeįmanoma. Štai pirmas aistringas meilės 
laiškas, kurį parašiau savo gyvenime. Keista, kad pirmas aistringas 
meilės laiškas skirtas negyvai mergaitei. Kažin, ar jie ką jaučia, tie ty- 
lūs išblyškę žmonės, kuriuos vadinam negyvėliais? Sibilė!.. Ar ji jaučia, 
supranta, girdi? O Hari, kaip aš kadaise ją mylėjau! Dabar atrodo, kad 
visa tai buvo prieš daugelį metų. Ji man buvo viskas. Paskui atėjo tas 
klaikus vakaras — nejau tai buvo tik vakar, — kai ji taip prastai vai- 
dino, ir širdis man vos neplyšo. Ji man viską paaiškino. Buvo be galo 
graudu. Bet manęs nėmaž nesujaudino. Galvojau, kad ji lėkšta. Staiga 
atsitiko vienas dalykas ir išgąsdino mane. Negaliu pasakyti kas, bet bu- 
vo baisu. Nusprendžiau grįžti pas ją. Pajutau blogai pasielgęs. O dabar 
ji nebegyva. Dieve mano, dieve mano! Hari, ką man daryti? Jūs neži- 
not, koks pavojus man gresia, ir niekas negali man padėti. Ji būtų padė- 
jusi. Ji neturėjo teisės nusižudyti. Tai egoistiška. 

— Mielas Dorianai,— tarė lordas Henris, imdamas cigaretę iš savo 
portsigaro ir išsitraukdamas degtukų dėžutę su aukso plokštelių šo- 
nais.— Moteris gali pataisyti vyrą tik įkyrėdama jam tiek, kad jis pra- 
rastų norą gyventi. Jei būtumėt vedęs šitą mergaitę, būtumėt buvęs ne- 
laimingas. Be abejo, jūs būtumėt jai malonus. Su žmonėmis, kuriems 
esi abejingas, visada gali maloniai elgtis. Bet netrukus ji būtų supratu- 
si, kad jūs jai visiškai abejingas. O kai moteris tą sužino apie savo vyrą, 
ji arba ima baisiai neskoningai rengtis, arba nešioti itin elegantiškas 
skrybėles, už kurias turi mokėti kitos moters vyras. Nekalbu jau apie 
tos santuokos socialinę nelygybę — tai būtų buvusi baisi klaida, ir aš 
tikrai nebūčiau leidęs jai įvykti, bet užtikrinu, kad, šiaip ar taip, toji 
santuoka būtų buvus visiškai nesėkminga. 

—- Tikriausiai, — sumurmėjo Dorianas, kuris išblyškęs kaip drobė 
vaikštinėjo po kambarį.— Bet aš maniau, kad ją vesti mano pareiga. 
Nesu kaltas, kad ta šiurpi tragedija man sutrukdė teisingai pasielgti. 
Prisimenu, kaip kartą jūs sakėt, kad visi geri norai turi kažkokio lem- 
tingumo — jie visi pavėluoti. Mano tikrai tokie buvo. 

— Geri norai yra beprasmis bandymas kištis į; mokslo dėsnius. Jie 

kyla iš gryniausios tuštybės. O jų rezultatas — absoliutus nulis. Kart- 
kartėmis jie suteikia mums tų retų bevaisių emocijų, kurios kokią sa- 
vaitę išlaiko savo žavesį. Tai ir viskas, ką apie juos galima pasakyti. Jie 
paprasčiausi čekiai banke, kuriame nėra tavo sąskaitos. 

— Hari,— sušūko Dorianas, eidamas artyn ir sėsdamas greta.— 
Kodėl aš negaliu tos tragedijos išgyventi taip, kaip norėčiau? Nema- 
nau, kad būčiau beširdis. O ką jūs galvojat? 

— Jūs, Dorianai, per pastarąsias dvi savaites per daug kvailysčių 
iškrėtėt, kad galėtumėt save vadinti beširdžiu, — atsakė lordas Henris, 
maloniai, melancholiškai šypsodamas. 

Vaikinas susiraukė. 

— Nepatinka man toks aiškinimas, Hari,— atsakė jis, — bet aš 
džiaugiuosi, kad nelaikot manęs beširdžiu. Nesu toks, žinau, kad nesu. 
Bet vis dėlto turiu prisipažinti, kad tai, kas įvyko, nejaudina manęs taip, 
kaip turėtų jaudinti. Man rodosi, kad čia tėra nuostabios pjesės nuos- 
tabi pabaiga. Ji kupina šiurpaus graikų tragedijos grožio. Man toje 
tragedijoje buvo skirtas svarbus vaidmuo, tačiau aš likau nesu- 
žeistas. 

— Įdomus klausimas, — pasakė lordas Henris, kuriam buvo neap- 
sakomai malonu žaisti vaikino nesąmoningu egotizmu, — be galo įdo- 
mus klausimas. Man regis, štai kaip galima jį paaiškinti. Dažnai tikros 
gyvenimo tragedijos įvyksta taip neestetiškai, jog žeidžia mus savo gru- 
bia prievarta, visišku nenuoseklumu, absurdiška beprasmybe, abso- 
liučia stiliaus stoka. Jos bjaurios mums, kaip ir visa, kas vulgaru. Ma- 
tom jose tik šiurkščią jėgą ir prieš ją sukylam. Bet gyvenime kartais 
tenka patirti tragediją, kurioje slypi meninio grožio elementai. Jei tie 
grožio elementai tikri, tragedija paveikia mūsų slaptą dramatizmo po- 
jūtį. Staiga pasijuntam esą nebe veikėjai, o žiūrovai. O gal veikiau ir 
vieni, ir kiti. Stebime save, reginio žavumas mus pagauna. Kas gi iš 
tikrųjų šiuo atveju atsitiko? Kažkas nusižudė iš meilės jums. Gaila, 
kad man neteko to patirti. Tai būtų mane privertę mylėti meilę ligi 
pat mirties. Tos, kurios mane mylėjo, — jų nebuvo labai daug, tačiau 
kelios buvo, — gyvena sau sveikos dar ilgai ir po to, kai aš jomis ar jos 
manimi paliovė domėtis. Jos nutuko, pasidarė nuobodžios ir, kai mes 
susitinkam, leidžiasi į prisiminimus. Klaiki moterų atmintis! Kokia ji 
siaubinga! Ir apie kokį beribį intelekto sustingimą ji byloja! Reikia su- 
gerti gyvenimo spalvas, bet niekada neprisiminti detalių. Detalės vi- 
sada vulgarios. 

— Reikės sode aguonų“ pasisėti! — atsiduso Dorianas. 

— Nebūtina, — atsakė jo bičiulis. — Aguonų pilnas gyvenimas. Be 
abejonės, kartais viskas kiek užtrunka. Sykį ištisą sezoną švarko atlape 
nešiojau vien žibutes kaip gražų gedulą dėl meilės, kuri nieku būdu 
nenorėjo mirti. Pagaliau ji numirė. Nebeprisimenu, kas ją nužudė. At- 
rodo, mylimosios pasiūlymas visą pasaulį dėl manęs paaukoti. Tai visa- 
da siaubinga akimirka. Ji pribloškia mus amžinybės baime. Ką gi, ar 
patikėsit — prieš savaitę pietaudamas pas ledi Hempšyr, prie stalo at- 
sidūriau greta minimos damos, ir ji primygtinai norėjo vėl viską pradė- 
ti iš naujo, atkasti praeitį ir iš nuolaužų sulipdyti ateitį. Buvau palai- 
dojęs savo romaną asfodelių“ žiedais išklotame kape. Jinai vėl jį iš- 
traukė ir ėmė įtikinėti mane, kad aš sugriovęs jai gyvenimą. Turiu pa- 
sakyti, kad pietus ji kirto su apetitu, todėl nejaučiau jokio nerimo. Bet 
kokį ji parodė skonio neturėjimą! Praeitis žavi vien tuo, kad ji praeitis. 
O moterys niekada nepastebi, kada nusileidžia uždanga. Jos visada no- 
ri šeštojo veiksmo, o kai tik visiškai prapuola susidomėjimas spektak- 
liu, tuoj siūlo jį pratęsti. Jei joms kas duotų valią, kiekviena komedija 
baigtųsi tragiškai, o farsas būtų kiekvienos tragedijos apogėjus. Mote- 
rys nenatūralios, todėl meno natūros nejaučia. Jūs už mane laiminges- 
nis. Patikėkit, Dorianai, kad nė viena moteris, kurią pažinojau, ne- 
būtų dėl manęs padariusi to, ką dėl jūsų padarė Sibilė Vein. Eilinės 
moterys pačios save paguodžia. Kai kurios ima rengtis sentimentalių 
spalvų drabužiais. Niekada nepasitikėkit moterim, kuri dėvi rausvai 
violetinius drabužius, nesvarbu kokio ji amžiaus, arba tokia, kuri, per- 
siritusi per trisdešimt penkerius, mėgsta rausvus kaspinus. Tai jau 
byloja, kad jos turi praeitį. Kitos guodžiasi, netikėtai atrasdamos savo 
vyrų dorybes. Jos visiems kaišioja į akis savo šeimyninę laimę, tartum 
čia būtų pati patraukliausia nuodėmė. Kai kurias nuramina religija. 
Religijos paslaptys jas žavi kaip koks flirtas, — taip sykį man pasakojo 
viena moteris, ir aš tą galiu suprasti. Be to, niekada taip nepaglostysi 
žmogaus tuštybės, kaip pavadindamas jį nusidėjėliu. Sąžinė mus visus 
paverčia egoistais. Taip, nesuskaičiuosi galimybių pasiguosti, kurias 
moterys randa nūdieniam gyvenime. Teisybė, nepaminėjau pačios 
svarbiausios. 

— Kokios, Hari? — abejingai paklausė vaikinas. 

— Pačios akivaizdžiausios. Praradus savo gerbėją, paveržti sveti- 
mą. Aukštojoj visuomenėj tatai visada pataiso moters reputaciją. Bet, 
tiesą sakant, Dorianai, kaip labai skyrėsi Sibilė Vein nuo tų moterų, 
kurias dažniausiai sutinkame! Jos mirtis man kažkuo graži. Džiaugiuo- 
si, galėdamas gyventi epochoje, kai pasitaiko tokių stebuklų. Jie ver- 

čia patikėti realumu tų dalykų, kuriais mes paprastai žaidžiam — ro- 
mantika, aistra, meile. 

— Aš buvau jai neapsakomai žiaurus. Jūs tatai pamirštat. 

— Ko gero, moterys labiau už viską vertina žiaurumą, atvirą žiau- 
rumą. Jų instinktai nuostabiai primityvūs. Mes joms davėm laisvę, bet 
jos vis tiek liko vergės, ieškančios sau šeimininkų. Mėgsta būti valdo- 
mos. Neabejoju, kad buvot nuostabus. Nesu jūsų matęs iš tikrųjų smar- 
kiai supykusio, bet galiu įsivaizduoti, kaip pasigėrėtinai atrodėt. Ir pa- 
galiau užvakar jūs man kai ką pasakėt, kas tąsyk man pasirodė grynai 
fantastiška, bet dabar matau, kad buvot teisus, ir tai viską išsprendžia. 

— O ką aš pasakiau, Hari? 

— Sakėt, kad Sibilė Vein jums įkūnija visas poezijos herojes, kad 
vieną vakarą ji Dezdemona, kitą — Ofelija, kad numirusi kaip Džul- 
jeta, ji prisikelia kaip Imodžena. 

— Dabar ji niekada nebeprisikels, — sušnibždėjo vaikinas, užsi- 
dengdamas rankomis veidą. 

— Taip, ji niekada nebeprisikels. Ji suvaidino paskutinį savo vaid- 
menį. Bet pagalvokit apie tą vienišą mirtį bjauriam grimo kambary 
kaip apie keistą kraupų fragmentą iš kokios nors Jokūbo Stiuarto“ lai- 
kų tragedijos, kaip apie nuostabią sceną iš Vebsterio, Fordo ar Sirilo 
Ternerio" pjesės. Mergaitė niekada tikrai negyveno, todėl tikrai ir ne- 
numirė. Bet jums ji visada buvo svajonė, dvasia, praskriejusi per Šeks- 
pyro pjeses ir suteikusi joms dar daugiau grožio, fleita, pro kurią Šeks- 
pyro muzika skambėjo dar sodriau ir džiaugsmingiau. Tą akimirką, 
kai tik susidūrė su gyvenimu, ji sutrypė jį, o jis sutrypė ją, todėl jinai 
pasitraukė. Jei norit, gedėkit Ofelijos. Barstykitės galvą pelenais, ap- 
raudodamas pasmaugtą Kordeliją. Keikit dangų, nes žuvo Brabanci- 
jaus“ duktė. Bet neliekit veltui ašarų dėl Sibilės Vein. Ji buvo mažiau 
reali už jas visas. 

Stojo tyla. Kambaryje brėško vakaras. Iš sodo tykiai sidabro kojo- 
mis atsėlino šešėliai. Daiktų spalvos palengva blėso. 

Po valandėlės Dorianas Grėjus pakėlė akis. 

— Hari, jūs man išaiškinot mane patį, — tyliai tarė jis, lyg ir atsi- 
dusdamas su palengvėjimu.— Ką jūs kalbėjot, visa tai pats jaučiu, bet 
kažkodėl man buvo baisu ir neįstengiau sau šito pasakyti. Kaip pui- 
kiai jūs mane pažįstat! Tačiau nebekalbėkim apie tai, kas atsitiko. Tai 
buvo nuostabus pergyvenimas. Štai ir viskas. Kažin, ar gyvenimas man 
dar duos ką taip nuostabaus. 

— Gyvenimas jums viską duos, Dorianai. Tokiam gražiam žmogui 
viskas pasiekiama. 

— Bet, Hari, juk aš pasidarysiu sudžiūvęs, senas, raukšlėtas. Kas 
tada? 

— A, tada, — atsakė lordas Henris, kildamas eiti, — tada, mielas 
Dorianai, teks pakovoti dėl savo pergalių. Dabar jos pačios ateina. Ne, 
jūs privalot išsaugoti savo grožį. Mes gyvename epochoje, kuri negali 
būti išmintinga, nes per daug skaito, ir negali būti graži, nes per daug 
galvoja. Jūs mums reikalingas. O dabar verčiau apsirenkit ir važiuo- 
jam į klubą. Mes ir taip jau vėluojam. 

— Aš gal operoje susitiksiu su jumis, Hari. Jaučiuosi per daug išvar- 
gęs ir nenoriu valgyti. Koks jūsų sesers ložės numeris? 

— Rodos, dvidešimt septintas. Pirmoje eilėje. Ant durų pamatysit 
jos pavardę. Bet man labai gaila, kad neisit pietauti. 

— Nesinori,— atsainiai tarė Dorianas.— Bet aš nepaprastai dėkin- 
gas jums už viską, ką pasakėt. Jūs iš tikrųjų geriausias mano draugas. 
Niekas manęs taip nesupranta kaip jūs. 

— Čia tik mūsų draugystės pradžia, Dorianai, — atsakė lordas Hen- 
ris, spausdamas jam ranką.— Likit sveikas. Susitiksim prieš pusę de- 
šimtos. Nepamirškit, dainuoja Pati. | 

Kai lordas Henris uždarė duris, Dorianas Grėjus paskambino, po ke- 
lių minučių atėjo lempomis nešinas Viktoras ir užtraukė užuolaidas. 
Dorianas nekantriai laukė jo išeinant. Jam rodėsi, kad tarnas neapsa- 
komai ilgai gaišta. 

Vos tik jam išėjus, Dorianas tučtuojau puolė prie širmos ir atitraukė. 
Ne, naujų permainų portrete nebuvo. Apie Sibilės mirtį portretas su- 
žinojo anksčiau už Dorianą. Jis pajunta kiekvieną dalyką tuojau, vos 
jam gyvenime nutikus. Nuožmus žiaurumas, kuris bjaurojo gražias lū- 
pų linijas, be abejonės, atsirado tą pačią akimirką, kai mergaitė išgėrė 
nuodų. O gal pasekmėms portretas abejingas? Gal reaguoja tik į tai, 
kas vyksta Doriano sieloje? Taip svarstydamas Dorianas pagalvojo, 
kad kada nors pamatys, kaip paveikslas keičiasi, jam bežiūrint, ir nuo 
tos minties šiurpas perbėgo jo kūnu. 

Vargšė Sibilė! Kaip tai buvo romantiška! Scenoje ji dažnai vaidin- 
davo mirtį. O paskui Mirtis pati ją palietė ir išsivedė. Kaip ji suvaidino 
tą pačią paskutinę klaikią sceną? Ar keikė jį mirdama? Ne, ji mirė iš 
meilės jam, ir nuo šiol meilė jam bus šventa. Jinai viską išpirko, paau- 
kodama savo gyvybę. Jis daugiau nebegalvos apie tai, ką iškentė dėl 
jos tą baisų vakarą teatre. Prisimins ją kaip nuostabų tragišką perso- 

nažą, pasiųstą į pasaulio sceną įrodyti meilės aukščiausią realybę. Ar- 
gi ji ne nuostabus tragiškas personažas? Ašaros užplūdo jam akis, pri- 
siminus vaikišką jos povyzą, linksmą žaismingą būdą, baikštų vir- 
pantį grakštumą. Jis skubiai nuvijo prisiminimus ir vėl pažvelgė į pa- 
veikslą. 

Dorianas pajuto, kad tikrai atėjo metas apsispręsti. O gal jis jau ap- 
sisprendė? Taip, gyvenimas jau buvo nusprendęs už jį, gyvenimas ir 
paties Doriano begalinis domėjimasis juo. Amžina jaunystė, nepasoti- 
nama aistra, rafinuoti slapti malonumai, pašėlę džiaugsmai ir beprotiš- 
kos nuodėmės. Visa tai teks jam. O portretas neš jo gėdos naštą. Štai 
ir viskas. 

Skausmas suspaudė jam širdį, pagalvojus, kaip bus išniekintas gražu- 
sis veidas paveikslo drobėje. Sykį, valiūkiškai mėgdžiodamas Narcizą, 
jis pabučiavo ar bent dėjosi bučiuojąs tas nutapytas lūpas, kurios da- 
bar taip žiauriai jam šypsojo. Kiekvieną rytą jis sėdėdavo priešais port- 
retą, gėrėdamasis jo grožiu, ir tarpais jam rodėsi, kad beveik jį įsimy- 
lėjo. Nejau portretas keisis sulig kiekviena nuotaika, kuriai Dorianas 
pasiduos. Nejau taps baisus, šlykštus ir turės būti slepiamas užrakinta- 
me kambaryje, uždarytas nuo saulės, kuri taip dažnai dar skaisčiau 
nuauksindavo banguojančių jo plaukų stebuklą? Kaip gaila! Kaip 
gaila! 

Akimirką Dorianui net dingtelėjo mintis pasimelsti, kad tas baisus 
ryšys tarp jo ir portreto nutrūktų. Portretas pasikeitė, nes Dorianas to 
meldė, gal malda padės, ir portretas nebesikeis. Bet nejaugi Žmogus, 
šiek tiek pažinęs Gyvenimą, atsisakytų galimybės likti visada jaunas, 
kad ir kokia fantastiška toji galimybė būtų, kad ir kokias lemtingas 
pasekmes ji užtrauktų? Be to, argi iš tikrųjų tai priklauso nuo jo? Negi 
dėl į;0 maldos įvyko toks pakitimas? Gal čia slypi kokia keista mokslo 
priežastis? Jei mintis gali paveikti gyvą organizmą, kodėl ji negalėtų 
veikti negyvų, neorganinių daiktų? Taip, kodėl be minties, be sąmonin- 
go noro daiktai, esantys ne mumyse, negalėtų vibruoti kartu su mūsų 
nuotaikomis ir aistromis, kodėl slapta meilė ar slapta neapykanta ne- 
galėtų persiduoti iš atomo į atomą? Tačiau priežastis nesvarbu. Jis nie- 
kada malda nebegundys tos baisios jėgos. Jei paveikslas turi keistis, jis 
keisis. Štai ir viskas. Kam per daug gilintis? 

Juk stebėti portretą bus tikras malonumas. Jis galės matyti slap- 
čiausius savo sielos vingius. Portretas taps pačiu stebuklingiausiu iš vi- 
sų veidrodžių. Taip, kaip jis atspindėjo Doriano kūną, dabar atspin- 
dės sielą. O kai portretas sulauks žiemos, Dorianas vis dar tebestovės 

ten, kur ant vasaros slenksčio virpa pavasaris. Kai kraujas dings iš port- 
reto veido ir liks tiktai blyški kreidinė kaukė švininėmis akimis, Doria- 
nas tebeturės jaunystės kerus. Nė vienas jo grožio žiedas nenuvys. 
Gyvenimo pulsas plaks kaip plakęs. Kaip koks graikų dievas jis bus 
stiprus, vikrus, džiugus. Ar svarbu, kas atsitiks spalvotam jo atvaizdui 
drobėje? Kad tik jam pačiam nieko nebūtų. Tai svarbiausia. 

Šypsodamas jis vėl pastatė širmą priešais paveikslą, paskui nuėjo į 
miegamąjį, kur tarnas jau laukė jo. Po valandos Dorianas buvo ope- 
roje, ir lordas Henris sėdėjo pasilenkęs prie jo kėdės. 


IX SKYRIUS 


Kai kitą rytą jis sėdėjo prie pusryčių stalo, į kambarį tarnas įleido 
Bezilį Holvordą. 

— Kaip gerai, kad radau jus, Dorianai,— tarė jis niūriai. — Va- 
kar vakare buvau atėjęs, bet man pasakė, kad jūs operoje. Žinoma, 
supratau, kad tai netiesa. Bet būtų buvę geriau, jei būtumėt pasakęs, 
kur iš tikrųjų nuėjot. Visą vakarą nuogąstavau, kad paskui vieną tra- 
gediją nepasektų kita. Manau, kad būtumėt galėjęs atsiųsti man teleg- 
ramą, vos tik apie tai išgirdot. Visai atsitiktinai perskaičiau klube va- 
kariniam „Gloubo“ numeryje. Tučtuojau atėjau čionai ir labai nusi- 
miniau jūsų neradęs. Negaliu apsakyti, kaip man skaudu dėl to, kas 
nutiko. Žinau, kaip jūs kenčiat. Bet kurgi buvot? Gal buvot nuėjęs pas 
mergaitės motiną? Jau ketinau važiuoti jums įkandin. Laikraštyje buvo 
adresas. Rodos, kažkur Justeno gatvėje, ar ne? Bet pabūgau sutrukdy- 
ti — juk skausmo palengvinti aš negaliu. Vargšė moteriškė! Kokia jos 
buklė! Juk tai vienintelė jos dukra! Ką ji sakė? 

— Mano mielas Bezili, iš kur aš galiu žinoti? — sumurmėjo Dori- 
anas Grėjus, baisiausiai nuobodžiaujančiu veidu gurkšnodamas gelsvą 
vyną iš dailios Venecijos stiklo taurės, inkrustuotos auksiniais karo- 
liukais.— Buvau operoje. Gaila, kad neatvažiavot. Susipažinau su ledi 
Gvendolina, Hario seserimi. Sėdėjom jos ložėje. Ji nepaprastai žavin- 
ga, o Pati dainavo dieviškai. Nekalbėkit apie baisybes. Jei apie ką ne- 
kalbi, atrodo, kad nieko ir neįvyko. Haris teigia, kad tik žodžiai daik- 
tams suteikia realumo. Galiu pasakyti, kad ji nebuvo vienintelis tos 

moters vaikas. Yra dar sūnus, tikriausiai šaunus vaikinas. Bet jis ne 
aktorius. Rodos, jūrininkas. O dabar papasakokit apie save. Ką šiuo 
metu tapot? 

— Jūs buvot operoje? — nustebo Holvordas. Jis kalbėjo iš lėto, o 
balsas buvo pilnas skausmingos įtampos.— Nuėjot į operą, tuo tarpu 
Sibilė Vein gulėjo negyva kažkokiam skurdžiam kambarėly! Galit 
kalbėti apie tai, kokios žavios kitos moterys, kaip dieviškai dainavo 
Pati, o tuo tarpu mergaitė, kurią mylėjot, dar nenunešta į kapus ilsė- 
tis ramybėje. Žmogau, ar žinot, kokios baisybės laukia mažo balto 
jos kūnelio! 

— Liaukitės, Bezili. Nenoriu klausytis! — sušuko Dorianas pašok- 
damas.— Neturit teisės apie tai kalbėti. Kas įvyko, įvyko. Kas buvo, 
praėjo. 

— Vakar diena jums praeitis? 

— Kuo čia dėtas laikas? Tik lėkštiems žmonėms reikia daugelio 
metų, kad jie galėtų atsikratyti kokiu jausmu. Žmogus, kuris geba 
save valdyti, skausmą gali įveikti taip pat lengvai, kaip ir rasti naują 
malonumą. Nenoriu vergauti savo jausmams. Noriu jais naudotis, 
mėgautis ir juos valdyti. 

— Dorianai, tai klaiku! Kažkas jus visiškai permainė. Atrodot visai 
taip, kaip tas nuostabus berniukas, kuris kasdien ateidavo į mano dirb- 
tuvę pozuoti paveikslui. Bet tada buvot paprastas, natūralus, širdin- 
gas. Buvot pats tyriausias visame pasaulyje. O dabar aš nesuprantu, kas 
jums? Kalbat, lyg neturėtumėt širdies, nepažintumėt užuojautos. Čia 
Hario įtaka. Matau. 

Vaikinas iškaito ir, priėjęs prie lango, valandėlę žvelgė į žalią, mir- 
guliuojantį, saulės nutviekstą sodą. 

— Hariui aš daug už ką dėkingas, Bezili, — galų gale pasakė jis.— 
Daugiau negu jums. Jūs mane išmokėt tiktai tuštybės. 

— Ką gi, ir už tai esu nubaustas, Dorianai, ar būsiu kada nors nu- 
baustas. 

— Nežinau, Bezili, ką turit omeny! — sušuko Dorianas atsigręžda- 
mas.— Nežinau, ko norit! Sakykit, ko norit! 

— Noriu to Doriano Grėjaus, kurį tapydavau,— liūdnai pasakė 
dailininkas. 

— Bezili,— tarė jaunuolis, prieidamas prie jo ir dėdamas ranką 
jam ant peties, — per vėlai atėjot. Vakar, išgirdęs, kad Sibilė Vein nu- 
sižudė... 

— Nusižudė! O viešpatie! Nejaugi tai teisybė? — sušuko Holvor- 
das, siaubo iškreiptu veidu atsigręžęs į Dorianą. 

— Mielas Bezili: Negi manot, kad ten būta niekingo atsitiktinumo? 
Žinoma, ji nusižudė. 

Holvordas užsidengė veidą rankomis. 

— Kaip baisu, — sušnibždėjo jis, ir drebulys perbėgo jo kūnu. 

— Ne,— tarė Dorianas Grėjus, — nieko baisaus čia nėra. Tai viena 
didžiųjų romantinių mūsų amžiaus tragedijų. Paprastai aktoriai gy- 
vena patį banaliausią gyvenimą. Tai geri vyrai, ištikimos žmonos. Žo- 
džiu, nuobodybės. Jūs mane suprantat — visos tos vidurinių klasių do- 
rybės. Kokia skirtinga buvo Sibilė! Ji pergyveno nuostabiausią savo 
tragediją. Visada buvo herojė. Paskutinį vakarą — tą vakarą, kai jūs 
ją matėt, — ji vaidino prastai, nes jau buvo pažinusi tikrą meilę. Kai 
suprato savo nerealumą, mirė taip, kaip būtų mirusi Džuljeta. Iš gyve- 
nimo ji vėl grįžo į meno sferą. Kažkuo ji panaši į kankinę. Kankinio 
mirties beprasmybė, veltui išeikvotas grožis glūdi jos mirtyje. Bet, kaip 
sakiau, nemanykit, kad aš nesikankinau. Jei būtumėt atėjęs vakar ati- 
tinkamu metu — pusę šešių ar be penkiolikos šešios, — būtumėt radęs 
mane ašaromis paplūdusį. Net Haris, kuris buvo čia ir pranešė tą žinią, 
nenumanė, ką aš pergyvenau. Neišpasakytai kentėjau. Paskui viskas 
praėjo. Jausmo pakartoti nebegaliu. To niekas negali, išskyrus senti- 
mentalistus. O jūs, Bezili, baisiai neteisingas. Ateinat manęs paguosti. 
Tai miela. Bet, radęs mane nurimusį, nirštat. Štai kokia žmonių užuo- 
jauta! Jūs man primenat istoriją, pasakotą Hario apie kažkokį filan- 
tropą, kuris dvidešimt savo gyvenimo metų stengėsi atlyginti už kažko- 
kią skriaudą ar pakeisti kažkokį neteisingą įstatymą — tiksliai nebe- 
prisimenu. Galų gale jam pavyko, tačiau jo nusivylimas buvo beribis. 
Jis visiškai nebeturėjo ką veikti, vos nenumirė iš nuobodulio ir pasida- 
rė nepataisomu mizantropu. O be to, mielas mano Bezili, jeigu iš tik- 
rųjų norit mane paguosti, verčiau išmokykit pamiršti, kas įvyko, arba 
pažvelgti į viską menininko akimis. Ar ne Gotjė' rašė apie la consola- 
tion des arts*? Prisimenu, kaip vieną dieną jūsų dirbtuvėje radau kny- 
gelę pergamento viršeliais ir joje užtikau tą žavią frazę. Aš nesu pana- 
šus į.vaikiną, apie kurį jūs man pasakojot, kai buvom drauge nuvykę 
į Marlou“, vaikiną, kuris sakydavo, jog geltonas atlasas galįs numaldyti 
visas gyvenimo padarytas nuoskaudas. Mėgstu gražius daiktus, kuriuos 
galima paliesti, paimti į rankas. Seną brokatą, pažaliavusią bronzą, 
lako dirbinius, raižytą dramblio kaulą, rafinuotą aplinką, prabangą, 


* Meno paguoda (pranc.). 

pompastiškumą, nes visa tai labai praturtina žmogų. Bet už viską man 
brangesnis meninis temperamentas, kurį jie sukuria ar bent atskleidžia. 
Tapęs savojo gyvenimo žiūrovu, kaip sako Haris, pabėgi nuo gyvenimo 
kančių. Žinau, stebitės, girdėdamas mane taip kalbant. Jūs nesuvokiat, 
kaip aš subrendau. Kai mes susipažinom, buvau mokinukas. Dabar 
esu vyras. Turiu naujų aistrų, naujų minčių, naujų idėjų. Aš kitoks, 
bet mylėkit mane kaip mylėjęs. Pasikeičiau, tačiau jūs privalot likti 
mano draugas. Žinoma, Harį aš labai branginu, bet žinau, kad jūs ge- 
resnis už jį. Nesat stipresnis, per daug bijotės gyvenimo, bet geresnis. 
O kokie laimingi mudu buvom drauge! Nepalikit manęs, Bezili, ir nesi- 
ginčykit su manimi. Esu toks, koks esu. Nieko nepadarysi. | 

Dailininką jo kalba keistai sujaudino. Vaikinas jam buvo be galo 
brangus, 0 pažintis su juo tapo posūkiu jo kūryboje. Apie priekaištus 
jis nė galvoti nebegalėjo. Pagaliau gal Doriano abejingumas tik laiki- 
na nuotaika, kuri veikiai praeis. Juk Dorianas turi tiek gerų savybių, 
tiek taurumo. | 

— Ką gi, Dorianai,— galų gale tarė dailininkas, liūdnai šypsoda- 
mas.— Nuo šiol su jumis daugiau nebekalbėsiu apie tą baisų įvykį. 
Tikiuosi, kad ryšium su juo nebus minima jūsų pavardė. Kvota įvyks 
šiandien po pietų. Ar jie kvietė jus? 

Dorianas papurtė galvą; paminėjus žodį „kvota“, jo veide šmėkšte- 
lėjo susierzinimas. Tokie dalykai žemi ir niekingi. 

— Jie nežino mano pavardės, — atsakė jis. 

— Bet jinai tikriausiai žinojo? 

— Tik mano vardą, ir esu tikras, kad niekad jo niekam nepaminėjo. 
Sykį jinai man sakė, kad visi labai domėjęsi, kas aš, bet ji tolydžio kar- 
tojusi, kad aš Pasakų Princas. Tai buvo labai gražu. Būtinai nupieš- 
kit man Sibilę. Norėčiau turėti kai ką daugiau, ne tik kelių bučinių ir 
kelių pakrikų graudžių žodžių prisiminimą. 

— Pasistengsiu ką nors padaryti, Dorianai, jei tik norit. Bet jūs tu- 
rit vėl ateiti ir man pozuoti. Be jūsų negaliu toliau dirbti. 

— Niekada nebegalėsiu jums pozuoti, Bezili. Tai neįmanoma! — 
suriko jis atšokdamas. 

Dailininkas įdėmiai žiūrėjo į jį. 

— Mielas jaunuoli, kokia nesąmonė! — sušuko jis.— Nejau jums 
nepatinka mano nutapytas portretas? Kur jis? Kodėl jį uždengėt šir- 
ma? Leiskit man pasižiūrėti. Čia geriausias kūrinys, kokį esu sukūręs. 
Nukelkit širmą, Dorianai. Tiesiog gėda, kad jūsų tarnas šitaip slepia 
mano darbą. Vos tik įėjęs pajutau, kad kambarys kitaip atrodo. 

— Tarnas, Bezili, čia niekuo nedėtas. Nejau manot, kad aš jam 
leidžiu pertvarkinėti kambarį? Kartais jis gėlių pastato, ir viskas. Ne, 
aš pats tą padariau. Šviesa portretui buvo per ryški. 

— Per ryški! Tikriausiai ne, drauguži. Čia jam puikiausia vieta. 
Leiskit pažiūrėti. 

Ir Holvordas pasuko į kambario kampą. Siaubo šūksnis išsiveržė 
iš Doriano Grėjaus lūpų, ir jis puolė tarp dailininko ir širmos. 

— Bezili,— tarė jis labai išblyškęs, — nežiūrėkit į portretą. Aš ne- 
noriu. 

— Nežiūrėti į savo kūrinį? Ne, jūs juokaujat. Kodėl man negalima 
pasižiūrėti? — juokdamasis sušuko Holvordas. 

— Jei bandysit pažiūrėti, Bezili, prisiekiu, kad kol gyvas daugiau 
su jumis nebesišnekėsiu. Aš nejuokauju. Nieko neaiškinsiu, o jūs nieko 
neklausinėkit. Bet prisiminkit — jei paliesit širmą, tarp mūsų viskas 
baigta. Ė 

Holvordas sustojo lyg stabo ištiktas. Be galo nustebęs jis žvelgė į Do- 
rianą. Tokio Doriano dar niekada nebuvo matęs. Vaikinas buvo tiesiog 
baltas iš pykčio. Kumščiai sugniaužti, o akių lėliukės lyg žydros lieps- 
nos diskai. Jis visas drebėjo. 

— Dorianai! 

— Nekalbėkit! 

— Kas gi nutiko? Aišku, jei nenorit, nežiūrėsiu, — gana šaltai tarė 
dailininkas ir apsisukęs nuėjo prie lango.— Bet iš tiesų gana kvaila, 
kad man negalima pažiūrėti į savo darbą, tuo labiau kad šį rudenį ke- 
tinu jį išstatyti parodoje Paryžiuje. Gal prieš tai dar sykį pertrauksiu 
laku, todėl vis tiek turėsiu jį pamatyti, tad kodėl ne šiandien? 

— Išstatyti parodoje! Jūs norit jį išstatyti? — sušuko Dorianas Grė- 
jus, ir keistas siaubas apėmė jį. 

Nejaugi pasauliui bus parodyta jo paslaptis? Negi į jo gyvenimo slė- 
pinį spoksos žmonės? Neįmanoma! Kažką — jis nežinojo ką — reikėjo 
tučtuojau padaryti. 

— Taigi nemanau, kad prieštarautumėt. Žoržas Peti ketina su- 
rinkti geriausius mano paveikslus specialiai parodai Riu de Sez, kuri 
bus atidaryta pirmąją spalio savaitę. Portretas tik mėnesiui bus paim- 
tas. Manau, kad tokį laikotarpį lengvai be jo apsieisit. Be to, Londone 
jūsų net nebus tuo metu. O jeigu laikot už širmos, paveikslas tikriausiai 
jums nelabai brangus. 

Dorianas Grėjus persibraukė ranka per kaktą. Ji buvo išrasojusi. 
Dorianas pasijuto atsidūręs ant baisaus pavojaus slenksčio. 

— Prieš mėnesį sakėt, kad niekada jo neduosit į parodas, — sušuko 
jis.— Kodėl apsigalvojot? Jūs, kurie dedatės esą nuoseklūs, kaip ir vi- 
si pasiduodat nuotaikoms. Vienintelis skirtumas, kad jūsų nuotaikos 
beprasmės. Juk nepamiršot iškilmingai man žadėjęs, kad niekas pasau- 
lyje jūsų neprivers duoti portreto į parodą. Visai tą patį sakėt ir Hariui. 

Staiga Dorianas nutilo, ir jo akys blykstelėjo. Jis prisiminė, kaip lor- 
das Henris pusiau rimtai, pusiau juokais sykį jam tarė: „Jei norit la- 
bai įdomiai praleisti ketvirtį valandos, priverskit Bezilį pasakyti, kodėl 
jis nenori eksponuoti jūsų portreto. Man jis pasakė, ir tai buvo didelė 
naujiena“. Taip, gal ir Bezilis turi savų paslapčių. Jis paklaus ir ištirs. 

— Bezili,— tarė jis, priėjęs visai arti ir žvelgdamas jam tiesiai į 
akis, — mes abu turim savų paslapčių. Pasakykit man savąją, tada ir 
aš jums atskleisiu savąją. Kodėl atsisakėt duoti mano portretą į parodą? 

Dailininkas nejučia krūptelėjo. 

— Dorianai, jei pasakyčiau, jūs mane mažiau bemylėtumėt, tikriau- 
siai dar išjuoktumėt. Nepakęsčiau nei viena, nei kita. Jei norit, kad 
niekada nebepažvelgčiau į portretą, sutinku. Visada galėsiu žiūrėti į 
jus. Jei norit, kad geriausias mano darbas būtų paslėptas nuo pasaulio, 
neprieštarauju. Mūsų draugystė man brangesnė už garsą ir šlovę. 

— Ne, Bezili, privalot pasakyti, — spyrėsi Dorianas Grėjus.— Ma- 
nau, jog turiu teisę Žinoti. 

Baimė išnyko, suėmė smalsumas. Jis buvo pasiryžęs iškvosti Bezilio 
Holvordo paslaptį. 

— Sėskimės, Dorianai,— tarė dailininkas, jis atrodė sutrikęs.— 
Sėskimės. Ir atsakykit man į vieną klausimą. Ar pastebėjote paveiksie 
ką nors nepaprasta, ką nors, kas iš pradžių galbūt nekrito jums į akis, 
bet paskui staiga išryškėjo? 

— Bezili, — sušuko vaikinas, drebančiom rankom įsikibęs į kėdės 
atramą ir žvelgdamas į jį klaikaus išgąsčio pilnomis akimis. 

— Matau, kad pastebėjot. Nekalbėkit. Palaukit, kol išgirsit viską, 
ką turiu jums pasakyti. Dorianai, nuo pat tos akimirkos, kai jus sutikau, 
jaučiau nepaprastą jūsų įtaką. Mano siela, protas, kūrybinės galios, — 
visa buvo jūsų valdžioje. Jumyse mačiau įsikūnijus tą neregimą idealą, 
kurio prisiminimas mus, menininkus, vilioja lyg koks nepaprastas sap- 
nas. Dievinau jus. Pavydėjau kiekvienam, su kuo kalbėjotės. Norėjau 
jus turėti tiktai sau. Buvau laimingas tik su jumis. O kai jūsų nebūdavo, 
rasdavau jus savo mene. Be abejonės, niekada jums apie tai neprasita- 
riau. Tai buvo neįmanoma. Nebūtumėt supratęs. Aš ir pats vargiai save 
tesupratau. Tik žinojau, kad prieš mano akis — tobulybė ir kad pasau- 

lis dabar man nuostabus, gal net per daug nuostabus, nes toks besaikis 
dievinimas slepia pavojus — baisu prarasti tą, kurį dievini, ir baisu 
likti jo valdžioje... Bėgo savaitės, ir jūs vis labiau mane traukėt. Paskui 
atėjo nauja stadija. Buvau jau nutapęs jus kaip Parį“ puošniais šarvais 
ir kaip Adonį, apsigaubusį medžiotojo apsiaustu su blizgančia ietimi. 
Sunkiais lotoso žiedais vainikuotas jūs sėdėjot Adriano barko priekyje, 
žvelgdamas tolin per žalius drumstus Nilo vandenis“. Pasilenkęs prie 
ramaus šaltinio", jūs stovėjot kažkokiam miške Graikijoje ir žvelgėt į 
savo stebuklingo veido atspindį tykiam vandens sidabre. Visa tai buvo 
intuityvu, idealu, tolima, kaip ir turi būti mene. Vieną dieną — kartais 
man rodosi, kad ji buvo lemtinga, — ryžausi nutapyti nuostabų jūsų 
portretą, nutapyti tokį, koks iš tikrųjų esat, ne mirusių epochų apda- 
rais, o savais drabužiais, savoj aplinkoj. Gal tai buvo metodo realizmas, 
gal nuostabi jūsų individualybė, iškilusi prieš mane jokiom miglom ar 
šydais nepridengta, pasakyti negaliu. Bet žinau, kad tapydamas jau- 
čiau, kaip kiekviename dažų taškelyje, kiekviename teptuko brūkštelė- 
jime ryškėja mano paslaptis. Pradėjau bijoti, kad kiti nesuprastų, kaip 
aš jus dievinu. Suvokiau, Dorianai, per daug pasakęs, per daug savęs 
įdėjęs į portretą. Ir tada nusprendžiau niekada neduoti paveikslo į jo- 
kią parodą. Jūs truputėlį pyktelėjot, bet tada nesupratot, ką man visa 
tai reiškė. Haris, kuriam apie tai papasakojau, juokėsi iš manęs. Bet aš 
nepaisiau. Taigi. Kai portretas buvo baigtas ir aš vienas prie jo sėdėjau, 
supratau, jog neklydau... Ką gi, po kelių dienų portretas iškeliavo iš 
mano dirbtuvės, ir kai tik aš išsivadavau iš nepakeliamų jo kerų, man 
pasirodė, kad buvau kvailai įsikalęs galvon jame dar kažko esant, be 
jūsų grožio ir mano sugebėjimo tapyti. Net dabar man atrodo, jog klys- 
ta tas, kuris mano, kad aistra, kurią menininkas jaučia kurdamas, ma- 
toma jo kūrinyje. Menas visada abstraktesnis, negu mes įsivaizduojam. 
Forma ir spalva kalba mums apie formą ir spalvą, ir nieko daugiau. 
Dažnai man atrodo, kad menas veikiau slepia menininką, negu jį ats- 
kleidžia. Todėl, gavęs iš Paryžiaus pasiūlymą, nusprendžiau jūsų port- 
retą padaryti savo parodos centru. Man niekada nedingtelėjo, kad jūs 
galėtumėt atsisakyti. Dabar matau, kad jūs teisus. Paveikslo eksponuo- 
ti negalima. Nepykit, Dorianai, už tai, ką jums pasakiau. Sykį jau Ha- 
riui esu sakęs — jūs sutvertas dievinimui. 

Dorianas Grėjus giliai atsikvėpė. Jo skruostai vėl atgavo spalvą, 
lūpose žaidė šypsnys. Pavojus praėjo. Kurį laiką jis saugus. Ir vis dėlto 
jis pajuto begalinę užuojautą dailininkui, atlikusiam tokią keistą išpa- 
žintį, ir klausinėjo savęs, ar galėtų kada koks draugas taip stipriai pa- 


99 Doriano Grėjaus portretas 


veikti jį patį. Lordas Henris žavėjo jį savo nepaprastu pavojingumu. 
Tiktai. Buvo pernelyg protingas ir ciniškas, kad būtų galima jį pamilti. 
Ar atsiras žmogus, kurį Dorianas galėtų taip neįprastai dievinti? Ar 
gyvenimas jam tai žada? 

— Labai keista, Dorianai,— tarė Holvordas,— kad jūs tai paste- 
bėjot portrete. Ar iš tikrųjų pastebėjot? 

— Kažką pastebėjau,— atsakė Dorianas.— Kažką labai keista. 

— Ką gi, gal neprieštarausit, jei dabar į jį pažvelgsiu? 

Dorianas papurtė galvą. 

— Neprašykit manęs, Bezili. Nieku būdu neleisiu jums prieiti prie 
portreto. 

— Kada nors juk leisit? 

— Niekada. 

— Gal ir jūsų teisybė. O dabar, Dorianai, likit sveikas. Jūs buvot 
vienintelis žmogus mano gyvenime, iš tikrųjų turėjęs įtakos mano kū- 
rybai. Jei esu ką gera padaręs, tai tik jūsų dėka. Ak, jūs nenumanot, 
kaip man sunku buvo visa tai pasakyti. 

— Mielas Bezili, — tarė Dorianas,-—-- ką gi jūs pasakėt? Kad supra- 
tot per daug manimi žavėjęsis. Čia netgi ne komplimentas. 

— Komplimentų sakyti aš nė neketinu. Tai buvo išpažintis. Dabar, 
kai ją atlikau, rodos, kažkas užgeso manyje. Gal niekada nereikia kal- 
bėti apie tai, ką dievini. 

— Ši išpažintis mane apvylė. 

— O ko tikėjotės, Dorianai? Negi ką kita įžiūrėjot paveiksle? Juk 
ten nieko daugiau neįžiūrėsi? 

— Ne, nieko daugiau neįžiūrėsi. Kodėl klausiat? Tačiau apie dievi- 
nimą nebekalbėkit. Tai kvaila. Mudu draugai, Bezili, ir visada turim 
likti draugais. 

— Jūs turit Harį,— liūdnai tarė dailininkas. 

— Ak, Harį? — sušuko vaikinas, skambiai nusijuokdamas. — Ha- 
ris leidžia dienas kalbėdamas apie tai, kas neįtikėtina, o naktis — dary- 
damas tai, kas neįmanoma. Ir aš norėčiau taip gyventi. Bet, nelaimei 
ištikus, vargu ar eičiau pas Harį. Veikiau pas jus, Bezili. 

— Ir vėl pozuotumėt man? 

— Nieku būdu! 

— Atsisakydamas jūs žlugdot mane kaip menininką. Niekam nėra 
pavykę rasti dviejų idealų. Nedažnas ir vieną randa. 

— Negaliu to paaiškinti, Bezili, bet pozuoti jums nebepozuosiu nie- 

kada. Portrete slypi kažkas lemtinga. Jis gyvena savą gyvenimą. Atei- 
siu pas jus arbatos. Tai bus ne mažiau malonu. 

— Jums gal ir maloniau, — nusiminęs sumurmėjo dailininkas. — 
O dabar likit sveikas. Gaila, kad neleidžiat man dar sykį pažvelgti į 
portretą. Bet nieko nepadarysi. Suprantu jūsų jausmus. 

Jam išėjus iš kambario, Dorianas Grėjus nusišypsojo. Vargšas Bezi- 
lis, jis visai nenumanė tikrosios priežasties! Ir kaip keista, kad, užuot 
atskleidęs savo paslaptį, Dorianas visai atsitiktinai iškvotė draugą. Kiek 
daug jam paaiškino ta keista išpažintis! Absurdiškus dailininko pavydo 
priepuolius, begalinę ištikimybę, nežabotas panegirikas, keistą uždaru- 
mą — dabar Dorianas viską suprato, ir jam buvo skaudu. Kažkuo 
tragiška buvo toji romantiška draugystė. 

Jis atsiduso ir paskambino. Portretą būtiniausiai reikėjo paslėpti. 
Negalima rizikuoti, kad jį kas pamatytų. Kokia beprotybė palikti daiktą 
nors ir vienai valandai kambaryje, į kurį gali įeiti bet kuris iš jo draugų. 


X SKYRIUS 


Kai įėjo tarnas, Dorianas įdėmiai pažiūrėjo į jį ir suabejojo, ar kar- 
tais šis nebus susigundęs žvilgterėti už širmos. Tarnas atrodė visiškai 
abejingas ir laukė įsakymų. Dorianas užsidegė cigaretę, priėjo prie 
veidrodžio ir pažiūrėjo į jį. Veidrodyje jis puikiausiai matė Viktoro 
veidą. Tai buvo rami vergiškumo kaukė. Bijoti nebuvo ko. Tačiau pa- 
sisaugoti būtų ne pro šalį. 

Lėtai tardamas žodžius, Dorianas liepė pranešti ekonomei norįs ją 
matyti, o paskui įsakė tarnui nueiti pas rėmų dirbėją ir paprašyti, kad 
tučtuojau atsiųstų du vyrus. Dorianui pasirodė, kad Viktoras, eidamas 
iš kambario, žvilgterėjo į širmą. O gal jam tik pasivaideno? 

Po kelių minučių į biblioteką atplustėjo ponia Lyf juoda šilkine 
suknele, senoviškom megztom pirštinaitėm ant raukšlėtų rankų. Do- 
rianas paprašė rakto nuo pamokų kambario. | 

— Nuo senojo pamokų kambario, ponas Dorianai? — sušuko ji. — 
Juk ten pilna dulkių. Turiu viską apruošti, sutvarkyti, prieš jums įei- 
nant. O dabar ten jums, pone, nedera eiti. Nieku būdu. 

— Tvarkyti nereikia, Lyf. Man tik rakto reikia. 

— Ten nuėjęs, pone, visas voratinkliais apkibsit. Beveik penkerius 
metus, nuo to laiko, kai mirė jo šviesybė senasis lordas, ten niekas kojos 
nebuvo įkėlęs. 

Senelį paminėjus, Dorianas krūptelėjo. Prisiminimai apie jį buvo 
atgrasus. 

— Nesvarbu,— atsakė jis. — Noriu ten žvilgterėti. Štai ir viskas. 
Duokit man raktą. 

— Štai raktas, pone, — tarė senoji moteris, drebančiom rankom 
grabinėdama raktų pundą.— Štai raktas. Tuojau jį atsegsiu. Bet juk 
jūs, pone, neketinat ten apsigyventi, čia apačioje jums taip patogu. 

— Ne, ne,— sušuko jis sudirgęs, — ačiū, Lyf. Daugiau man nieko 
nereikia. 

Valandėlę ji dar plepėjo apie kai kurias namų ūkio smulkmenas. 
Dorianas atsiduso ir pasakė, kad galinti tvarkytis kaip tinkama. Ji 
išėjo iš kambario švytėdama. 

Kai durys užsidarė, Dorianas įsikišo raktą į kišenę ir apsidairė. 
Žvilgsnis užkliuvo už didelės purpurinio atlaso skraistės, gausiai siuvi- 
nėtos auksu, nuostabaus septyniolikto amžiaus Venecijos dirbinio, kurį 
jo senelis buvo radęs kažkokiam vienuolyne netoli Bolonijos. Taip, į ją 
bus galima suvynioti tą baisų daiktą. Gal ne sykį ji buvo naudota kaip 
marška numirėliui uždengti. O dabar ji paslėps tą, kuriame glūdi pu- 
vinys, baisesnis už lavono, tą, kuris skleis siaubą, o pats niekada nemirs. 
Kaip lavoną graužia kirminai, taip jo nuodėmės išvarpys drobėje nu- 
tapytą paveikslą. Jos subjauros jo grožį, sugrauš jo žavesį. Jos jį suterš 
ir išniekins. Ir vis dėlto portretas liks gyvas. Niekada nemirs. 

Šiurpas nukrėtė Dorianą, ir akimirką jis pasigailėjo nepasakęs Be- 
ziliui tikrosios priežasties, kodėl norėjo paslėpti paveikslą. Bezilis būtų 
jam padėjęs atsispirti lordo Henrio poveikiui ir dar žalingesnei jo paties 
temperamento įtakai. Holvordo meilėje — tai iš tikrųjų buvo meilė — 
visa buvo kilnu ir intelektualu. Tai ne tik fizinis susižavėjimas grožiu, 
kurį sukelia pojūčiai ir kuris miršta, pojūčiams atbukus. Tai tokia mei- 
lė, kurią pažinojo ir Mikelandželas, ir Montenis!, ir Vinkelmanas“, ir 
pats Šekspyras. Taip, Bezilis būtų galėjęs jį išgelbėti. Bet dabar per 
vėlu. Praeitį visada galima sunaikinti. Atgaila, atsižadėjimas, užmarštis 
tą gali padaryti. Bet nuo ateities nepabėgsi. Dorianas jautė savyje aist- 
ras, kurios prasiverš visu baisumu, svajones, kurios, tapusios tikrove, 
tamsiu šešėliu apniauks jo gyvenimą. 

Jis nudengė nuo kanapos didžiulę purpuro ir aukso skraistę ir, laiky- 
damas ją rankose, nuėjo už širmos. Ar veidas drobėje pabjaurėjo? 

Atrodė, kad portretas daugiau nebepasikeitė, tačiau Dorianas juo dar 
labiau šlykštėjosi. Aukso plaukai, mėlynos akys, rožinės lūpos — visa 
tebebuvo. Tik išraiška kita. Šiurpi savo žiaurumu. Kokie menki atrodė 
Bezilio priekaištai dėl Sibilės Vein, palyginus su tuo, kas jį kaltino ir 
smerkė iš portreto, — kokie menki ir bereikšmiai! Iš drobės į jį žvelgė 
jo paties siela ir šaukėsi teisybės. Skausmas iškreipė jam veidą, ir jis už- 
metė brangųjį dangalą ant paveikslo. Tuo metu kažkas pabeldė į duris. 
Dorianas išlindo iš už širmos tą akimirką, kai į kambarį įėjo tarnas. 

— Mesjė, vyrai jau čia. 

Dorianas suprato turįs tučtuojau atsikratyti šiuo žmogumi. Tarnui 
nevalia sužinoti, kur bus nugabentas paveikslas. Jis, atrodo, gudrus, o 
akys įdėmios, klastingos. Sėdęs už rašomojo stalo, Dorianas brūkštelėjo 
raštelį lordui Henriui, prašydamas, kad tas atsiųstų jam ką nors paskai- 
tyti, ir primindamas, kad juodu sutarę susitikti vakare penkiolika po 
aštuonių. 

— Palauk atsakymo, — paliepė jis, įteikdamas tarnui raštelį, — ir 
atvesk čia vyrus. 

Po dviejų ar trijų minučių vėl pasigirdo beldimas į duris, ir pats po- 
nas Haberdas, įžymusis rėmų dirbėjas iš Saut Odlio gatvės, įėjo su ža- 
liūku jaunu vyru, savo padėjėju. Haberdas buvo raudonskruostis žmo- 
gelis rudomis žandenomis, kurio pagarbą menui buvo gerokai atauši- 
nusios amžinai tuščios daugumos klientų, dailininkų, kišenės. Paprastai 
jis niekada neidavo iš savo dirbtuvės. Laukdavo, kad patys klientai 
ateitų. Bet Dorianui Grėjui visada darydavo išimtį. Dorianas kažkuo 
patraukdavo visus žmones. Vien tiktai į jį pasižiūrėti būdavo malonu. 

— Kuo galiu būti naudingas, ponas Grėjau? — paklausė jis, trinda- 
mas putlias strazdanotas rankas. — Pamaniau, kad man pačiam bus 
didelė garbė pas jus atvykti. Turiu be galo gražius rėmus. Varžytinėse 
aptikau. Seni, florentietiški. Spėju, kad jie iš Fonthilo. Puikiai tiktų 
religinio siužeto paveikslui. 

— Labai gaila, kad gaištat, pats čia ateidamas, ponas Haberdai. 
Būtinai užsuksiu kada nors pažiūrėti rėmų, nors šiuo metu religiniu 
menu nelabai tesidomiu. Šiandien aš tik noriu nugabenti į viršų vieną 
paveikslą. Jis gana sunkus, todėl ir pamaniau, kad jūs galėtumėt atsiųs- 
ti man porą savo vyrukų. 

— Nesirūpinkit, ponas Grėjau. Džiaugiuosi, kad galiu būti jums 
naudingas. Kur, pone, tas meno kūrinys? 

— Štai, — atsakė Dorianas Grėjus. — Ar galėsit nunešti, nenuėmę 
skraistės? Nenoriu, kad benešant susibraižytų. 

— Nunešim, pone,— atsakė paslaugusis rėmų dirbėjas ir kartu su 
padėjėju nukabino paveikslą nuo ilgų varinių grandinių. — O kur, 
ponas Grėjau, liepsit gabenti? 

— Parodysiu kelią, ponas Haberdai. Malonėkite eiti įkandin. O gal 
verčiau eikit pirmi. Deja, teks lipti į patį viršų. Lipsime priekiniais 
laiptais, nes jie platesni. 

Jis palaikė atidaręs jiems duris, ir jie, išėję į prieškambarį, ėmė kopti 
aukštyn. Portretas su prabangiais rėmais buvo labai gremėzdiškas, ir 
nors Haberdas mandagiai protestavo, — būdamas tikras amatininkas, 
jis jokiu būdu negalėjo pakęsti, kad džentelmenas dirbtų bet kokį nau- 
dingą darbą,— Dorianas kartkartėmis paveikslą prilaikydavo, pagel- 
bėdamas vyrams. 

— Nelengva, pone, — sušvenkštė žmogelis, kai jie pasiekė laiptų 
aikštelę viršuje, ir nusišluostė blizgančią kaktą. 

— Taip, gana sunku, — sumurmėjo Dorianas, rakindamas duris į 
kambarį, kuris turėjo saugoti keistąją jo gyvenimo paslaptį ir slėpti jo 
sielą nuo žmonių akių. 

Daugiau kaip ketverius metus jis nebuvo čia kojos įkėlęs, — iš teisy- 
bės, nuo to laiko, kai vaikystėje čia ateidavo žaisti, o vėliau, kiek paūgė- 
jęs, ruošti pamokų. Tai buvo erdvus, proporcingas kambarys, kurį 
paskutinysis lordas Kelsou specialiai įrengė savo anūkui, nes dėl ne- 
paprasto panašumo į motiną, taip pat ir dėl kitų priežasčių jo nekentė 
ir norėjo laikyti kuo toliau nuo savęs. Dorianui kambarys pasirodė 
menkai tepasikeitęs. Čia tebestovėjo milžiniška itališka skrynia — 
cassone, įmantriai išmargintais šonais ir patamsėjusiais auksuotais 
apkaustais, kurioje Dorianas, mažas būdamas, mėgdavo slėptis. Čia 
buvo ir atlaso medžio knygų spinta su aptriušusiais jo vadovėliais. Už 
jos ant sienos kabojo tas pats apskuręs flamandiškas gobelenas, kuria- 
me išblukęs karalius ir karalienė sode žaidžia šachmatais, pro šalį joja 
pulkas sakalininkų, o ant pirštinėm apmautų jų riešų tupi sakalai su 
gaubtais ant galvų. Kaip puikiai jis viską prisiminė! Besidairant jam 
prieš akis iškilo kiekviena jo vienišos vaikystės akimirka. Jis prisiminė 
nesuterštą vaiko dienų tyrumą ir pasibaisėjo, kad kaip tik čia bus 
paslėptas lemtingasis portretas. Kaip maža jis numanė anuo prabė- 
gusiu metu apie tai, kas jo laukė! 

Bet namuose nebuvo kitos patalpos, labiau apsaugotos nuo smalsių 
akių. Raktą turės jis pats, ir niekas kitas negalės čia patekti. Po pur- 
puro dangalu veidas, nutapytas drobėje, galės pasidaryti goslus, išpur- 
tęs, nešvarus. Ar ne vis tiek? Niekas jo nepamatys. Ir jis pats nežiūrės. 

Kam stebėti šlykštų savo sielos gedimą? Jis išsaugos jaunystę, to gana. 
Pagaliau negi jis negali dar pasitaisyti? Nebūtinai jo ateitis turi būti 
tokia gėdinga. Gal į jo gyvenimą ateis meilė, apvalys jį, apsaugos nuo 
tų nuodėmių, kurios jau, rodos, kirba ir jo sieloje, ir jo kūne, nuo tų 
keistų, neaprašomų nuodėmių, kurioms vien jų paslaptingumas jau 
teikia žavesio ir rafinuotumo. Gal kada nors žiaurumas išnyks iš tų 
raudonų juslingų lūpų, ir jis galės parodyti pasauliui Bezilio Holvordo 
šedevrą. 

Ne, vilties nėra. Kas valandą, kas dieną jo atvaizdas paveiksle vis 
labiau sens. Jis gali išvengti nuodėmės bjaurumo, bet senatvės bjauru- 
mo neišvengsi. Skruostai įdubs arba suglebs. Geltonos raukšlės apsups 
blėstančias akis, ir jos bus klaikios. Plaukai praras blizgesį, burna, kaip 
ir visų senių, prasižios arba atvėps ir atrodys kvaila ar atgrasi. Kaklas 
pasidarys raukšlėtas, rankos šaltos, mėlynom gyslom išvagotas kūnas 
susisukęs, kaip ir jo senelio, kuris jam vaikystėje buvo toks rūstus. 
Paveikslą reikia paslėpt. Kitos išeities nėra. 

— Prašau įnešti, ponas Haberdai,— apsigręždamas tarė jis pavar- 
gusiu baisu. — Atleiskit, kad priverčiau jus taip ilgai laukti. Užsigalvo- 
jau apie kažką kita. 

— Nieko, ponas Grėjau, džiaugiuosi gavęs pailsėti, — atsakė rėmų 
dirbėjas, vis dar gaudydamas kvapą. — Kur jį statysim, pone? 

— Bet kur. Štai čia bus gerai. Nenoriu jo kabinti. Tik atremkit į 
sieną. Ačiū. 

— (Gal galima, pone, pažvelgti į meno kūrinį? 

Dorianas krūptelėjo. 

—- Jums, ponas Haberdai, nebus įdomu, — atsakė jis, nenuleisdamas 
akių nuo vyriškio. Dorianas buvo pasirengęs šokti ir partrenkti jį Že- 
mėn, jei tas tik išdrįstų pakelti prabangiąją uždangą, kuri saugojo jo 
gyvenimo paslaptį. — Daugiau jūsų nebetrukdysiu. Dėkoju, kad buvot 
toks malonus ir atėjot. 

— Nėra už ką, nėra už ką, ponas Grėjau. Visada pasirengęs jums 
patarnauti, pone. 

Ir ponas Haberdas nukaukšėjo laiptais žemyn, lydimas padėjėjo, 
kuris dirstelėjo atgal į Dorianą su baikščia nuostaba šiurkščiame, ne- 
dailiame veide. Tokio gražaus žmogaus jis dar nebuvo regėjęs. 

Nutilūs jų žingsnių aidui, Dorianas užrakino duris ir įsikišo raktą į 
kišenę. Dabar jautėsi saugus. Niekas niekada nebepažvelgs į baisųjį 
portretą. Jokios kitos akys, išskyrus jo paties, nebepamatys jo gėdos. 

Grįžęs į biblioteką, pamatė, kad jau po penkių ir arbata paduota. 

Ant mažo tamsaus kvapnaus medžio stalelio, gausiai inkrustuoto per- 
lamutru,— stalelį jam buvo dovanojusi jo globėjo žmona, ledi Redli, 
daili profesionali ligonė, kuri praeitą žiemą praleido Kaire, — gulėjo 
lordo Henrio laiškelis, o greta geltona knyga apdriskusiu viršeliu ir 
apčiurintais kampais. Ant arbatos padėklo jis rado „The Saint James 
Gazette“ vakarinį numerį. Vadinasi, Viktoras jau grįžęs. Dorianui 
parūpo, ar Viktoras prieškambaryje sutiko išeinančius vyrus ir ar iš- 
kvotė iš jų, ką jie čia veikė. Jis tikrai pasiges paveikslo, be abejonės, 
jau dabar, dengdamas stalą arbatai, pasigedo. Širma nebuvo pastatyta 
atgal, ir sienoje žiojėjo tuščia vieta. Gal kokį vakarą Dorianas užklups 
jį tykinant aukštyn ir bandant atidaryti to kambario duris. Baisu turėti 
šnipą savo namuose. Jis buvo girdėjęs apie turtingus žmones, kuriuos 
visą gyvenimą šantažavo koks tarnas, perskaitęs laišką, nugirdęs pokal- 
bį, radęs nukritusią kortelę su adresu, po pagalve užtikęs sudžiūvusią 
gėlę ar suglemžtą mezginių skiautę. 

Dorianas atsiduso ir, įsipylęs arbatos, atplėšė lordo Henrio laiškutį. 
Lordas Henris tik rašė siunčiąs vakarinį laikraštį ir knygą, kuri Doria- 
nui gal būsianti įdomi, ir pranešė lauksiąs klube penkiolika po aštuo- 
nių. Dorianas vangiai atskleidė „The Saint James Gazette“ ir per- 
metė akimis. Jo dėmesį patraukė raudonu pieštuku pažymėta vieta 
penktame puslapyje. Ten buvo rašoma: 


KVOTA DĖL AKTORĖS 


Šį rytą Bel Taverne, Hoksteno gatvėje, ponas Denbis, apygardos pro- 
kuroras, atliko kvotą dėl Sibilės Vein, jaunos aktorės, pastaruoju metu 
dirbusios Rojalio teatre, Holborne. Patvirtinta, kad mirtis įvykusi dėl 
nelaimingo atsitikimo. Pareikšta užuojauta velionės motinai, kuri 
labai jaudinosi, duodama parodymus ir klausydama daktaro Birelio 
pranešimo apie lavono skrodimo rezultatus. 

Jis susiraukė, perplėšė laikraštį pusiau ir, perėjęs per kambarį, išme- 
tė skiautes. Kaip bjauru! Ir koks šlykštus tikrasis bjaurumas! Jis pykte- 
lėjo ant lordo Henrio, atsiuntusio jam šį pranešimą. Tikrai kvaila buvo 
apibraukti jį raudonu pieštuku. Juk Viktoras galėjo perskaityti. To- 
kiam daiktui anglų kalbą jis mokėjo daugiau negu reikia. 

O gal jis jau perskaitė ir pradėjo įtarinėti. Bet negi tai svarbu? Kas 
sieja Dorianą Grėjų su Sibilės Vein mirtimi? Nebuvo ko bijoti. Doria- 
nas Grėjus jos nenužudė. 

Jo žvilgsnis užkliuvo už knygos, kurią lordas Henris buvo jam at- 
siuntęs. Kas tai per knyga, nusistebėjo jis. Priėjo prie mažojo perlų 

spalvos aštuonkampio stalelio, kuris jam visada atrodydavo lyg sidabro 
korys, nulipdytas kokių nepaprastų Egipto bičių, paėmė knygą ir, 
nugrimzdęs į fotelį, pradėjo vartyti. Po kelių minučių knyga jį pagavo. 
Tokios keistos knygos jam nebuvo tekę skaityti“. Atrodė, lyg švelniai 
fleitų melodijai skambant pro jį būtų žygiavęs nebylus paradas visų 
pasaulio nuodėmių puikiausiais apdarais. Tai, ką jis tik miglotai įsi- 
vaizdavo, staiga virto tikrove. Tai, ko niekada neįsivaizdavo, palengva 
skleidėsi prieš akis. 

Tai buvo romanas be siužeto ir tik su vienu veikėju, veikiau tai buvo 
psichologinė studija apie vieną jauną paryžietį, kuris praleido gyveni- 
mą, mėgindamas devynioliktame amžiuje išbandyti visų praėjusių epo- 
chų, išskyrus jo amžių, aistras ir mąstymo būdus ir tokiu keliu savyje 
sukaupti įvairias būsenas, kurias buvo patyrusi pasaulio dvasia. Visos 
tos savęs atsižadėjimo formos, žmonių neprotingai vadinamos dorybė- 
mis, jį žavėjo savo nenatūralumu nė kiek ne mažiau, kaip ir tas natūra- 
lus maištas, kurį išmintingieji ir dabar tebevadina nuodėme. Knyga 
buvo parašyta savotišku išdailintu stiliumi, gyvu ir drauge miglotu, 
pilnu žargono ir archaizmų, technikos terminų ir puošnių parafrazių, 
būdingų kai kuriems prancūzų simbolistų mokyklos atstovams. Meta- 
foros buvo didžiulės lyg orchidėjos ir tokių pat subtilių spalvų. Pojūčių 
gyvenimas buvo aprašomas mistinės filosofijos terminais. Kartkartė- 
mis buvo sunku susigaudyti, ar skaitai kokio viduramžių šventojo eks- 
tazės aprašymus, ar liguistus mūsų dienų nusidėjėlio prisipažinimus. 
Tai buvo nuodinga knyga. Iš jos puslapių tartum sklido troškus smil- 
kalų kvapas ir drumstė protą. Beskaitant skyrių po skyriaus, sakinių 
ritmas, subtili jų muzikos monotonija, pilna sudėtingų refrenų ir perio- 
dų, vaikino galvoje sukėlė savotiškus sapnus, liguistas svajones, ir jis 
nė nepajuto, kaip ėmė gesti diena ir slinkti šešėliai! 

Pro langus žvelgė giedras žalvario dangus, persmeigtas vienintele 
žvaigžde. Dorianas skaitė prieblandoje tol, kol nieko nebebuvo matyti. 
Paskui, kai tarnas kelis sykius jam priminė, koks vėlus metas, pakilo, 
nuėjo į kitą kambarį, padėjo knygą ant mažo florentietiško stalelio, 
kuris visada stovėdavo prie jo lovos, ir ėmė rengtis vakarienei. 

Jau buvo beveik devynios, kai jis atvyko į klubą. Ten rado lordą 
Henrį, sėdintį vieną kambaryje ir baisiausiai nuobodžiaujantį. 

— Atleiskit, Hari,— sušuko Dorianas,— bet kaltas jūs. Knyga, 
kurią atsiuntėt, taip mane pakerėjo, kad užmiršau laiką. 

— Aš ir maniau, kad ji patiks jums, — atsakė lordas Henris, kilda- 
mas nuo kėdės. 

— Nesakiau, kad ji man patiko, Hari. Sakiau, kad ji mane pakerėjo. 
Čia kas kita. 

— Ak, jau suvokiat skirtumą, — tyliai tarė lordas Henris. 

Ir juodu nuėjo į valgomąjį. 


XI SKYRIUS 


Daugelį metų Dorianas Grėjus negalėjo išsivaduoti iš šios knygos 
poveikio. O gal teisingiau būtų sakyti, niekada nė nemėgino išsivaduoti. 
Jis atsisiųsdino iš Paryžiaus ne mažiau kaip devynis didelio formato 
prabangius egzempliorius ir davė juos įrišti skirtingų spalvų viršeliais 
taip, kad jie atitiktų įvairias jo nuotaikas ir besikeičiančius įgeidžius, 
kurių, kaip rodėsi, jis kartais visiškai nebesutramdydavo. Herojus, 
žavus jaunas paryžietis, kurio charakteryje taip keistai buvo susi- 
pynę romantiko ir mokslininko temperamentai, tapo jam savotišku 
idealu. Ir iš tikrųjų knygoje tarytum buvo išdėstyta paties Doriano 
gyvenimo istorija, užrašyta jam dar jos neišgyvenus. 

Vienu atžvilgiu jis buvo laimingesnis už fantastiškąjį romano herojų. 
Jis niekada nepatyrė — iš teisybės, net neturėjo galimybės patirti — 
tos kiek juokingos veidrodžių, poliruotų metalo paviršių ir stovinčio 
vandens baimės, kuri taip anksti ėmė kamuoti jaunąjį paryžietį ir kuri 
atsirado, netikėtai nuvytus kadaise nuostabiam jo grožiui. Beveik su 
žiauriu džiaugsmu, — 0 gal žiaurumas glūdi kiekviename džiaugsme, 
kaip, be jokios abejonės, glūdi kiekviename malonume,— Dorianas 
skaitydavo antrąją knygos dalį, kur tikrai tragiškai, gal tik truputį 
perdėtai, buvo pasakojama apie sielvartą ir neviltį žmogaus, prara- 
dusio tai, ką labiausiai brangino kituose žmonėse ir visame pasaulyje. 

O nuostabus Doriano grožis, kuris buvo taip pakerėjęs Bezilį Hol- 
vordą ir daugelį kitų, nėmaž neblėso. Net ir tie, kurie buvo girdėję 
pačias pikčiausias kalbas apie Dorianą,— kartkartėmis gandai apie jo 
gyvenimo būdą klaidžiodavo po Londoną ir sukeldavo šnekas klubuo- 
se, — jį pamatę, negalėjo patikėti gėdingais kaltinimais. Dorianas visa- 
da atrodydavo taip, lyg gyvenimo purvas nebūtų jo sutepęs. Jam įėjus 
į kambarį, nutildavo nešvankios vyrų kalbos. Jo veido tyrumas tarytum 
smerkdavo juos. Jį matydami, jie prisimindavo nekaltybę, kurią buvo 

suteršę. Jie stebėjosi, kaip toks žavus, elegantiškas žmogus galėjo iš- 
vengti tokio purvino ir goslaus amžiaus dėmių. 

Dažnai, grįžęs namo po vienos iš tų paslaptingų ilgai trunkančių 
išvykų, kurios sukeldavo keistus spėliojimus tarp jo draugų ir tų, kurie 
tarėsi esą jo draugai, Dorianas sėlindavo aukštyn prie uždarų kambario 
durų, atrakindavo jas raktu, kurio niekada nepalikdavo, ir su veidro- 
džiu rankoje stovėdavo priešais Bezilio Holvordo nutapytą portretą, 
žiūrėdamas čia į bjaurų senstantį veidą drobėje, čia į gražų jauną vei- 
dą, šypsantį poliruotame veidrodyje. Kuo ryškesnis būdavo kontrastas, 
tuo didesnį malonumą jausdavo Dorianas Grėjus. Jis vis labiau ir la- 
biau žavėjosi savo grožiu ir vis labiau ir labiau domėjosi savo sielos 
puvimu. Smulkmeniškai atidžiai, o kartais ir su klaikiu, šiurpiu džiu- 
gesiu tyrinėdavo jis bjaurias raukšles, kurios vagojo suvytusią kaktą 
ar telkėsi aplinkui stambią goslią burną; kartais jis svarstydavo, kas 
baisiau — nuodėmių ar senatvės pėdsakai. Jis pridėdavo baltas savo 
rankas prie šiurkščių išpurtusių rankų paveiksle ir šypsodavosi. Jis 
šaipėsi iš sukiužusio kūno, suglebusių rankų ir kojų. 

Teisybė, kartais nakčia, gulėdamas savo miegamajame, iškvėpinta- 
me švelniausiais kvepalais, ar purviname įtartinos smuklės kambary 
netoli dokų, kur svetimu vardu pasivadinęs ir persirengęs dažnai lan- 
kydavosi, jis galvodavo apie tą pragaištį, kurią užtraukė savo sielai, ir 
jo sielvartas buvo grynai egoistiškas, todėl ypač skaudus. Bet tokios 
akimirkos būdavo retos. Noras pažinti gyvenimą, kurį pirmą kartą 
jam sužadino lordas Henris, kai jie drauge sėdėjo jų bičiulio sode, to- 
lydžio tenkinamas, vis labiau augo. Kuo daugiau Dorianas žinojo, tuo 
daugiau troško žinoti. Jį kankino pašėlęs alkis, kuris malšinamas tik 
didėjo. 

Tačiau su aukštąja visuomene Dorianas vis dėlto nebuvo toks jau 
neapdairus. Žiemą vieną ar du sykius per mėnesį, o sezono metu kiek- 
vieną trečiadienį jis atverdavo pasauliui savo gražių namų duris ir 
pasikviesdavo įžymiausių to meto muzikantų, kad šie savo meno ste- 
buklais žavėtų jo svečius. Jo rengiami nedideli pietūs, kuriuos suruošti 
jam visada pagelbėdavo lordas Henris, garsėjo tiek apgalvotu svečių 
parinkimu ir susodinimu, tiek ir nepaprastai skoningu stalų paden- 
gimuų, kur nelyginant subtilioje simfonijoje buvo suderinta egzotiškos 
gėlės, siuvinėtos staltiesės ir senoviniai aukso bei sidabro indai. Iš 
tikrųjų, daugelis žmonių, ypač labai jaunų vyrų, matė ar tarėsi matą 
Doriano Grėjaus asmenyje įsikūnijus tą idealą, apie kurį jie svajojo 
Itone arba Oksforde, idealą, jungiantį tikrą mokslininko kultūrą su 

pasauliečio taktu, rafinuotumu ir puikiomis manieromis. Jiems Doria- 
nas buvo vienas iš tų, apie kuriuos Dantė yra rašęs, kad jie, „garbinda- 
mi grožį, patys darosi tobuli“. Kaip ir Gotjė, taip ir jis buvo iš tų, ku- 
riems egzistavo „regimasis pasaulis“. 

Suprantama, Gyvenimą jis laikė svarbiausiu, didžiausiu iš visų 
menų, kiti menai buvo tarsi pasiruošimas jam. Žavėjo jį ir mada, kuri 
trumpai valandėlei tai, kas atrodo fantastiška, padaro visuotina, žavė- 
josi jis ir dendizmu, kuris savaip mėgino teigti absoliutų grožio moder- 
numą. Jo rengimosi būdas, savotiški stiliai, kuriuos kartkartėmis pa- 
mėgdavo, akivaizdžiai veikė jaunus dabitas, kurie puikaudavosi Meife- 
ro baliuose ar Pel Melo! klubuose ir mėgdžiodavo viską, ką jis darė, 
bandydami bereikšmėmis detalėmis atkurti jam būdingo puošnumo 
žavesį, į kurį pats Dorianas tik pusiau rimtai težiūrėjo. 

Nors Dorianas itin noriai užėmė vietą visuomenėje, kuri jam buvo 
pasiūlyta, vos tik sulaukė pilnametystės, ir jį džiugino mintis, kad galė- 
siąs tapti savo meto Londonui tuo, kuo Nerono imperijos laikų Romai 
buvo „Satyrikono“ autorius“, vis dėlto širdies gelmėje jis troško vaidin- 
ti reikšmingesnį vaidmenį negu paprasto arbiter elegantiarum, su 
kuriuo tariamasi dėl papuošalų, kaklaraiščio mazgo ar dėl lazdelės 
nešiojimo. Jis stengėsi sukurti naują gyvenimo stilių, paremtą išmin- 
tinga filosofija bei nustatytais principais, ir aukščiausią gyvenimo pras- 
mę matė pojūčių sudvasinime. 

Pojūčių garbinimas dažnai ir pagrįstai yra smerkiamas, nes iš pri- 
gimties žmonės instinktyviai bijo aistrų ir jausmų, kurie atrodo stipres- 
ni už juos pačius ir kurie, kaip visiems žinoma, būdingi ir žemesnėms 
gyvūnų formoms. Tačiau Dorianas Grėjus manė, kad tikroji pojūčių 
prigimtis dar niekada nebuvusi suprasta ir kad pojūčiai likę laukiniai 
ir gyvuliški tik todėl, jog pasaulis norėjo juos sutramdyti badu ar užslo- 
pinti kankinimais, užuot įkvėpęs jiems naujo dvasingumo, to dvasingu- 
mo, kurio pagrindinis bruožas — subtilus grožio instinktas. Pažvelgus 
atgal į žmogaus kelią per Istoriją, Dorianą apimdavo gailestis. Tiek 
daug atsisakyta! Ir dėl tokio menko tikslo! Būta beprotiškų atkaklių 
atsižadėjimų, klaikaus savęs kankinimo ir neigimo, kilusių iš baimės ir 
žeminančių daug baisiau negu tas tariamas nuopuolis, kurio per savo 
neišmanymą žmonės bandė išvengti. Gamta, pilna nepaprastos ironijos, 
veja anachoretus“ į tyrus pas žvėris, o atsiskyrėliui siunčia į draugus 
laukų gyvulėlius. 

Taip, teisus buvo lordas Henris, pranašavęs naująjį hedonizmą, 
kuris atnaujinsiąs gyvenimą ir išvaduosiąs jį nuo to atšiauraus ir nema- 

lonaus puritonizmo, kažkodėl nūnai vėl atgijusio. Be abejonės, tas he- 
donizmas remsis protu, bet niekada nepriims jokios teorijos, jokios 
sistemos, kuri reikalautų atsižadėti bet kokio pavidalo jausminės patir- 
ties. Hedonizmo tikslas — pati patirtis, o ne patirties vaisiai, vis tiek, ar 
jie saldūs, ar kartūs. Nei asketizmui, kuris žudo pojūčius, nei vulgariam 
ištvirkavimui, kuris juos bukina, ten vietos nebus. Hedonizmas išmo- 
kys žmogų atsidėti gyvenimo akimirkoms, nes ir pats gyvenimas tėra 
akimirka. 

Kam nėra tekę nubusti prieš aušrą po besapnės nakties, kai mirtis 
tampa beveik geidžiama, ar po siaubo ir klaikaus džiaugsmo nakties, 
kai smegenų ląstelėmis skrieja šmėklos, baisesnės už pačią tikrovę, pil- 
nos tos vitališkos jėgos, kuri tūno visose groteskiškose formose ir goti- 
kos menui suteikia amžiną gyvybę, nes gotika, atrodytų, skirta kaip tik 
tiems, kurių protą kamuoja svajonių liga? Palengva balti ryto pirštai 
smelkiasi pro užuolaidas, ir jos tarytum virpa. Nebylūs, juodi fantas- 
tiškų pavidalų šešėliai nutykina į kambario kampus ir lieka ten gūžoti. 
Lauke tarp lapų jau spurda paukščiai, girdėti, kaip žmonės eina į dar- 
b4, kaip dūsauja ir rauda vėjas, kuris, atskridęs nuo kalnų, bastosi ap- 
link tylų namą, tarytum bijodamas pažadinti miegančius, ir vis dėlto 
norom nenorom gena miegą iš purpurinio jo urvo. Vienas paskui kitą 
kyla plonyčiai tamsos šydai, pamažėle daiktai atgauna savo formą ir 
spalvas, ir mes matom, kaip aušra grąžina pasauliui jo pirmykštį vaiz- 
dą. Blyškiuose veidrodžiuose vėl atgyja atspindžiai. Užgesusios žvakės 
stovi kur stovėjusios, greta guli nebaigta pjaustyti knyga, kurią skaitei, 
ar prie vielutės pritaisyta gėlė, kuria buvai pasipuošęs baliuje, ar laiš- 
kas, kurį bijojai perskaityti ar skaitei pernelyg dažnai. Lyg ir niekas 
nepasikeitė. Iš nerealių nakties šešėlių sugrįžta tikrovė, kurią pažįsti. 
Belieka pradėti gyvenimą nuo ten, kur buvai sustojęs, bet štai atsėlina 
siaubas, sukausto tave, ir tu jauti, kad veltui eikvoji jėgas tam pačiam 
įkyriam stereotipinių įpročių rate, arba tave pagauna pašėlęs noras 
vieną rytą atmerkti akis ir išvysti pasaulį, kuris nakties tamsoje būtų 
tavo džiaugsmui atsinaujinęs, pasaulį, kur visi daiktai turėtų naują 
formą ir naujas spalvas, būtų kitokie ir juose glūdėtų kitos paslaptys, 
pasaulį, kuriame praeičiai liktų labai maža vietos ar ji visai išnyktų, 
ar galų gale bent nebeegzistuotų kaip sąmoninga pareiga ar atgaila, 
kai apmaudą jauti net džiaugsmą prisimindamas, o apie buvusį malo- 
numą galvoji su skausmu. 

Tokių pasaulių kūrimas Dorianui Grėjui rodėsi esąs tikrasis gyveni- 
mo tikslas ar vienas iš tikrųjų tikslų; ieškodamas pojūčių, kurie tuo pat 

metu būtų ir nauji, ir malonūs ir kuriuose glūdėtų romantikai taip bū- 
tinas nepaprastumas, Dorianas dažnai pereidavo prie tam tikrų mąsty- 
mo modelių, kurie, kaip jis žinojo, buvo priešingi jo prigimčiai, pasi- 
duodavo vylingai jų įtakai, o paskui, sutraukęs jų spalvas, pasotinęs 
proto smalsumą, pamesdavo su tuo keistu abejingumu, kuris ne tik pui- 
kiai derinasi su karštu temperamentu, bet, anot moderniųjų psicholo- 
gų, dažnai sudaro būtiną jo egzistavimo sąlygą. 

Sykį pasklido gandas, kad Dorianas ketinąs pereiti į katalikų tikėji- 
mą. Iš tikrųjų Romos katalikų apeigos visad jį labai masino. Tame 
kasdieniniame aukojime, kuris buvo daug baisesnis už visus antikinio 
pasaulio aukojimus, Dorianą jaudino tiek didingas pojūčiais suvokia- 
mos realybės paneigimas, tiek ir primityvus jos elementų paprastumas 
bei jos simbolizuojamos amžinos žmogaus tragedijos patosas. Dorianui 
patikdavo klūpoti ant šaltų marmuro grindų ir žiūrėti į kunigą, kuris, 
apsivilkęs standžia gėlėta dalmatika, baltomis rankomis palengva ats- 
tumia tabernakulį' dengiantį šydą arba kelia aukštyn brangakme- 
niais išpuoštą, žibinto formos monstranciją? su baltutėlaičiu paplotėlių, 
kartais iš tikro atrodančiu lyg panis caelestis*, angelų duona; arba kaip 
kunigas, apsitaisęs Kristaus kančių apdaru“, perlaužia ostiją ir deda į 
taurę ir už nuodėmes mušasi į krūtinę. Savotiškai jį žavėjo rūkstantys 
smilkytuvai, kuriuos lyg didžiules auksines gėles siūbuoja susikaupę 
berniukai, apvilkti mezginiais ir purpuru. Išeidamas jis su nuostaba 
žvelgdavo į juodas klausyklas, o kartais ilgai sėdėdavo jų šešėlyje, klau- 
sydamasis, kaip pro nudilusius grotelius vyrai ir moterys šnibžda tikrą- 
sias savo gyvenimo istorijas. 

Bet jis niekada nepadarė klaidos ir savo intelektualinio augimo ne- 
sukaustė, formaliai išpažindamas kokį tikėjimą ar priimdamas kokią 
sistemą; namo, kuriame galima gyventi, nesumaišė su smukle, kuri 
tinka tik pernakvoti vieną naktį ar prisiglausti kelias nakties valandas, 
kai nėra žvaigždžių ir kai mėnuo pasislėpęs. Vienu metu jį domino mis- 
ticizmas, turįs nuostabią galią paprastus daiktus paversti nepaprastais, 
ir subtilusis antinomianizmas', kuris dažniausiai jį lydi; domėjosi kurį 
laiką ir materialistinėmis vokiečių darvinizmo doktrinomis“ ir, jausda- 
mas keistą pasitenkinimą, ieškodavo žmonių minčių bei aistrų ištakų 
kokioje balzganoje smegenų ląstelėje ar baltame organizmo nerve, ža- 
vėdamasis teorija, įrodinėjančia absoliučią dvasios priklausomybę nuo 
tam tikrų fizinių sąlygų, liguistų ar sveikų, normalių ar pakenktų. Ta- 

čiau, kaip jau buvo minėta, jokia teorija apie gyvenimą Dorianui nebu- 
vo svarbesnė už patį gyvenimą. Jis labai aiškiai suvokė, kokie bevaisiai 
visi intelektualiniai svarstymai, kai jie atskiriami nuo veiklos ir patir- 
ties. Jis žinojo, kad pojūčiai gali atskleisti ne mažiau dvasinių paslapčių 
kaip siela. 

Todėl jis ėmė studijuoti kvepalus, jų gamybos paslaptis; jis distiliuo- 
davo sodraus kvapo aliejus ir degindavo aromatingus rytietiškus sakus. 
Jis suprato, kad nėra tokios dvasinės būsenos, kuri neturėtų atitikmens 
pojūčiuose, ir nusprendė atskleisti jų tikruosius ryšius, išaiškinti, kas 
glūdi smilkaluose, kad jie žmogui sukelia mistinę nuotaiką, kodėl am- 
bra sužadina aistras, o žibutės primena mirusią meilę, kodėl muskusas 
sudrumsčia protą, o čampakas“ teršia vaizduotę, jis bandė sukurti kve- 
palų psichologiją, nustatyti, kaip veikia saldžiai kvepiančios šaknys, 
žiedadulkių pilnos gėlės, aromatingi balzamai, tamsus ir kvapnus me- 
dis, nardas!"?, kuris žmogų pykina, hovenija!', kuri sumaišo protą, ir 
alijošius, kuris, kaip sako, išsklaido melancholiją. 

Paskui jis pasinėrė vien į muziką ir ilgoje salėje grotuotais langais, 
aukso ir cinoberio lubomis ir alyvuogių spalvos lakuotomis sienomis 
jis ruošdavo keistus koncertus, kuriuose pašėlę čigonai mažomis citro- 
mis brązgindavo siautulingas melodijas arba geltonomis skraistėmis 
orūs tunisiečiai virpindavo įtemptas didžiulių liutnių stygas, tuo tarpu 
išsišiepę negrai monotoniškai mušdavo varinius būgnus, o liekni su 
tiurbanais indai, susirangę ant raudonų demblių, pūsdavo ilgus nendri- 
nius ar varinius vamzdžius ir kerėdavo ar dėdavosi kerį didžiules kob- 
ras ir baisias raguotas gyvates. Tarpais, kai Šūberto grakštumas, gražus 
Šopeno liūdesys ir paties Bethoveno galingos harmonijos neveikė jo 
klausos, jį jaudindavo šaižūs barbariškos muzikos intervalai ir aštrūs di- 
sonansai. Iš visų pasaulio šalių jis surinko keisčiausių instrumentų, ko- 
kių tik galėjo rasti tiek išmirusių tautų kapuose, tiek tarp tų negausių 
laukinių genčių, kurios nebuvo susidūrusios su Vakarų civilizacija. Jis 
mėgdavo juos čiupinėti, bandyti. Jo kolekcijoje buvo Rio Negro indė- 
nų paslaptingasis džuruparis, į kurį moterims draudžiama pažvelgti ir 
kurį jaunuoliai gali pamatyti tik po pasninko ir plakimo rykštėmis, 
molinių ąsočių iš Peru, kurie klykia šaižiai lyg paukščiai, ir fleitų iš 
žmonių kaulų, tokių pat, kokias Alfonsas de Ovalas!'* girdėjo Čilėje, ir 
žalių jaspių, randamų netoli Kusko!“ ir žvangančių neapsakomai ma- 
loniai. Doriano kolekcijoje buvo margintų arbūzų su akmenukais, ku- 
rie purtomi barškėdavo; buvo ilgas meksikietiškas klarinas!“, kuris 
skamba ne pučiant orą, o traukiant; buvo ir šaižus Amazonės genčių 

turas, kuriuo duoda ženklą sargybiniai, kiaurą dieną tupintys aukš- 
tuose medžiuose, ir kurio balsas girdimas, kaip pasakojama, už devynių 
mylių; buvo ir teponactlis'? su dviem virpančiais mediniais liežuvėliais, 
mušamas lazdomis, išteptomis elastingais sakais, gaunamais iš augalų 
sulčių, panašių į pieną; ir actekų varpeliai jotli, sukabinti kekėmis lyg 
vynuogės; ir milžiniškas cilindrinis būgnas, aptemptas didžiulių gyvačių 
odomis, panašus į tą, kurį matė Bernalas Diasas, kai drauge su Korte- 
su įžengė į meksikiečių šventovę!“, ir kurio graudų garsą taip vaizdžiai 
aprašė. Šitie fantastiški instrumentai Dorianą žavėjo, jis jautė keistą 
malonumą, galvodamas, kad Menas, kaip ir Gamta, turi savų išgamų, 
šlykštaus pavidalo ir bjauraus balso daiktų. Tačiau ilgainiui jie jam 
įkyrėjo, ir jis vėl sėdėdavo savo ložėje operoje vienas arba su lordu 
Henriu ir su didžiausiu malonumu klausydavosi „Tanhoizerio“!'. šio 
didžio kūrinio uvertiūroje įžvelgdamas savo sielos tragedijos išraišką. 

Vėliau jis ėmė domėtis brangakmeniais ir į kaukių balių atėjo per- 
sirengęs Prancūzijos admirolu Anu de Žuajezu'“, o jo drabužius puo- 
šė penki šimtai šešiasdešimt perlų. Šis pomėgis jam nepraėjo daugelį 
metų, iš teisybės, išliko visą gyvenimą. Dažnai jis ištisą dieną praleis- 
davo rūšiuodamas ir dėliodamas į dėželes savo brangakmenių kolek- 
cijas. Jis turėjo alyvų žalumo chrizoberilą, kuris lempos šviesoje tapda- 
vo raudonas, kimofaną su plonytėm sidabro gyslelėm, šviesiai žalią 
peridotą, rausvų kaip rožė ir gelsvų kaip vynas topazų, skaisčiai raudo- 
nų rubinų su virpančiom keturkampėm žvaigždėm viduje, ugninių 
granatų, oranžinių ir violetinių špinelių, ametistų, marguojančių pa- 
kaitomis rubinų ir safyrų sluoksniais. Jis mėgo raudoną saulės akmens 
auksą ir perlinį mėnulio akmens baltumą, ir vaivorykščių atspindžius 
baltam kaip pienas opale. Iš Amsterdamo jis parsisiųsdino tris be galo 
didelius ir nepaprastai sodrios spalvos smaragdus, turėjo de la vieille 
roche* turkį, kurio jam pavydėjo visi žinovai. 

Jis rado ir nuostabių legendų apie brangakmenius. Alfonso knygoje 
„Clericalis Disciplina“!" buvo minima gyvatė tikro hiacinto akimis, 
o Aleksandro, Ematėjos užkariautojo?", romantiškoje istorijoje pasa- 
kojama, kad Jordano slėnyje buvę rastos gyvatės, „kurioms ant nuga- 
rų augo tikrų smaragdų vainikai“. Filostratas *! pasakoja, kad slibino 
smegenyse buvęs brangakmenis, ir, „parodžius auksines raides bei pur- 
purinį drabužį“, pabaisą buvę galima užmigdyti ir nudėti. Didžiojo 
alchemiko Pjero de Bonifaco?? nuomone, deimantas žmogų darąs ne- 

matomą, o Indijos agatas teikiąs jam iškalbingumo. Karneolas numal- 
dąs pyktį, hiacintas užmigdąs, ametistas išblaškąs vyno svaigulį. Gra- 
natas išvaikąs velnius, opalas atimąs iš mėnulio jo spalvą. Selenitas 
augąs ir mažėjąs drauge su mėnuliu, o melocijus, kuris padeda rasti 
vagis, tik pateptas ožiukų krauju ima veikti. Leonardas Kamilas matęs 
baltą akmenį, išimtą iš ką tik užmuštos rupūžės galvos, kuris gelbėjęs 
nuo nuodų. O bezoaras?“, rastas Arabijos elnio širdyje, gydęs nuo ma- 
ro. Arabijos paukščių lizduose būdavę aspilatų, kurie, kaip rašė De- 
mokritas“*, juos nešiojantį žmogų saugą nuo ugnies. 

Ceilono karalius savo vainikavimo iškilmėse jojęs per miestą su di- 
deliu rubinu rankoje. Jono Kunigo?? karališkųjų rūmų vartai buvę 
„padaryti iš karneolo ir juose įstatytas raguotosios gyvatės ragas, kad 
niekas negalėtų įnešti nuodų“. Viršum frontono buvę du aukso obuo- 
liai su dviem granatais viduje, kad dieną žibėtų auksas, o nakčia — 
granatai. Keistame Lodžo“? romane „Amerikos Margarita“ pasakoja- 
ma, kad karalienės miegamajame buvę galima regėti „iš sidabro iškal- 
tas visas skaisčiąsias pasaulio moteris, žiūrinčias pro gražius chrizolitų, 
granatų ir žalių smaragdų veidrodžius“. Markas Polas“' matęs Zipan- 
gu““ gyventojus dedant rožinius perlus mirusiems į burnas. Buvo legen- 
da apie jūrų baidyklę, įsimylėjusią perlą, kurį naras pagrobęs ir atne- 
šęs karaliui Perozui““, baidyklė nužudžiusi vagį ir devynerius metus 
gedėjusi prarasto perlo. Kai hunai nusivilioję karalių į didelę duobę, 
kaip pasakoja Prokopijus, tas nusviedęs perlą ir niekas jo neberadęs, 
nors imperatorius Anastasijus“ ir siūlęs už jį penkis šimtus aukso gaba- 
lų. Malabaro karalius vienam venecijiečiui rodęs rožančių“! iš trijų 
šimtų keturių perlų — kiekvienam jo garbinamam dievui buvę skirta 
po perlą. 

Kai Valentinua hercogas, Aleksandro VI sūnus, aplankė Prancū- 
zijos karalių Liudviką XII, jo arklys, kaip rašo Brantomas“*, buvo ap- 
dengtas aukso plokštelėmis, o hercogo kepurę puošė dvi eilės rubinų, 
kurie skleidė didžią šviesą. Anglijos karaliaus Karolio“? balnakilpės 
buvo apkabinėtos keturiais šimtais dvidešimt vienu deimantu. Ričar- 
das II“* turėjęs apsiaustą, vertą trisdešimt tūkstančių markių, perdėm 
nužertą raudonaisiais špineliais. Holas aprašė, kaip buvo apsivilkęs 
Henrikas VIII, kai prieš vainikavimą jojo į Tauerį“?: „auksinio brokato 
švarkas, liemenė nusagstyta deimantais ir kitais brangakmeniais, o di- 
džiulė perpetė — iš raudonųjų špinelių“. Jokūbo I**? favoritės nešiojo 
smaragdų auskarus filigraninio aukso apsodais. Edvardas II“ Pjerui 
Gavestonui“* dovanojo raudono aukso šarvus, prismaigstytus hiacin- 

tų, apykaklę iš aukso rožių su turkiais ir šalmą, nusėtą perlais. Henrikas 
II“? nešiojo brangakmeniais puoštas pirštines ligi alkūnių ir turėjo 
kumštinę pirštinę sakalams su prisiūtais dvylika rubinų ir penkiasde- 
šimt dviem dideliais perlais. Karolio Drąsiojo*?, paskutinio tos giminės 
Burgundijos hercogo, kepurė buvo apkabinėta kriaušės pavidalo per- 
lais ir nusagstyta safyrais. 

Koks nuostabus buvo gyvenimas kitados! Kokia prabangi ištaiga ir 
koks puošnumas! Net skaityti apie prašmatnų gyvenimą tų, kurie jau 
mirę, buvo be galo malonu. 

Paskui Dorianas susižavėjo siuvinėtais daiktais ir gobelenais, kurie 
šiaurės Europos tautų vėsiuose būstuose atstojo freskas. Išnagrinėjęs 
šią sritį, — Dorianas pasižymėjo retu sugebėjimu absoliučiai įsitraukti 
į tai, kas jam tuo momentu įdomu, — jis beveik nusiminė, pamatęs, kaip 
Laikas žudo visa, kas gražu ir nepaprasta. Jam pačiam vis dėlto pavy- 
ko tos lemties išvengti. Bėgo vasara po vasaros, daug kartų žydėjo ir 
vyto geltoni žonkiliai, daug sykių kartojosi siaubo naktų gėda, o jis bu- 
vo nepasikeitęs. Nė viena žiema nesudarkė jo veido, nepakando jo gro- 
žio, žydinčio kaip gėlė. Visiškai kitoks buvo daiktų likimas. Kur jie 
dingo? Kur dabar tas didžiulis krokų spalvos apdaras, vaizduojantis 
dievų kovą su gigantais, kurį tamsiaveidės merginos išaudė Atėnei pa- 
sidžiaugti? Kur tas didysis velarius*!, kurį Neronas buvo įsakęs užtiesti 
ant Koliziejaus Romoje, kur toji milžiniška purpurinė burė, kurioje bu- 
vo atvaizduotas žvaigždėtas dangus ir Apolonas su aukso vadelėmis 
rankose, važnyčiojantis baltais žirgais pakinkytą aukso karietą? Jis 
geidė pamatyti tas keistas Saulės žyniui'“ išaustas staltieses, ant kurių 
būdavo išdėliojami puotos skanėstai ir kepsniai; karaliaus Chilperiko““ 
įkapių drobulę su trimis šimtais aukso bičių; fantastiškus drabužius, 
kėlusius Ponto vyskupui““ pasipiktinimą, papuoštus liūtais, panteromis, 
lokiais, miškais, uolomis ir medžiotojais, viskuo, ką pamatęs gamtoje 
gali nupiešti dailininkas; Karolio Orleaniečio“? apsiaustą, ant kurio 
rankovių buvęs išsiuvinėtas tekstas dainos, prasidedančios žodžiais: 
„Madame, je suis tout joyeux“ *,o natos buvusios išrašytos auksu, kiek- 
viena keturkampė nata, kaip anuomet buvo žymima, buvo iš keturių 
perlų. Jis skaitė apie kambarį Reimso pilyje, įrengtą Burgundijos ka- 
ralienei Joanai““ ir išdabintą „trylika šimtų ir dvidešimt viena auksu 
siuvinėta papūga, papuošta karaliaus herbais, ir penkiais šimtais šešias- 
dešimt viena peteliške, kurių sparnus taip pat puošė karalienės herbai“. 


* Ponia, aš taip džiaugiuosi (pranc.). 

Kotrynos Mediči“' gedulo guolis buvęs apmuštas juodu aksomu, nu- 
barstytu pusmėnuliais ir saulėmis; jo užuolaidos buvusios Damasko 
šilko su lapų vainikais ir girliandomis aukso bei sidabro fone, o kraštai 
buvę išsiuvinėti perlais; kambario sienos buvę iš sidabro audeklo, ei- 
lėmis nukabinto karalienės herbais iš juodo aksomo. Liudviko XIV“ 
kambaryje buvusios auksu išsiuvinėtos penkiolikos pėdų aukštumo ka- 
riatidės. Lenkijos karaliaus Sobieskio paradinės lovos baldakimas bu- 
vęs iš auksinio Smirnos“? brokato, kuriame turkiais buvo išsiuvinėti 
Korano posakiai. Baldakimo ramsčiai buvę iš nuostabiai kalinėto pa- 
auksuoto sidabro, gausiai papuošto medalionais iš emalio ir brangak- 
menių. Baldakimas buvęs paimtas iš turkų stovyklos prie Vienos““, po 
auksu žibančiu jo kupolu stovėjusi Mohamedo vėliava. 

Ištisus metus Dorianas rinko pačius rečiausius audinių ir siuvinėtų 
daiktų pavyzdžius, kokius tik galėjo rasti; jis gavo puikių Delio musli- 
nų, dailiai ataustų auksinėm palmetėm ir išsiuvinėtų švytinčiais vabalų 
sparneliais; gazinių Dakos audinių, kurie Rytuose dėl jų perregimumo 
vadinami „austu oru“, „tekančiu vandeniu“ ar „vakaro rasa“; keistai 
ornamentuotų audeklų iš Javos; nuostabių geltonų kiniškų draperijų; 
gavo knygų, įrištų rusvai geltonu atlasu ar šviesiai mėlynu šilku su 
fleurs de lys*, paukščiais ir paveikslais; vengriško nėrimo šydų, Sicilijos 
brokatų, standaus ispaniško aksomo, gruzinų dirbinių su paauksuoto- 
mis monetomis, žalsvai auksinio atspalvio japoniškų foukousų“?! su 
nuostabių plunksnų paukščiais. 

Ypatingą potraukį jis jautė taip pat bažnytiniams drabužiams, kaip 
ir viskam, kas susiję su bažnyčios apeigomis. Ilgose kedro dėžėse, ku- 
rios buvo sustatytos pasieniais jo namo vakarinėje galerijoje, jis laikė 
sukrovęs daugybę retų ir gražių apdarų, būtinų Kristaus sužadėtinei??, 
nes ji privalo gerbtis purpuru, brangakmeniais ir plonyte drobe, kad 
paslėptų išblyškusį, išvargusį savo kūną, nualintą kančių, kurių ji pati 
trokšta, ir sužalotą skausmų, kuriais pati save kamuoja. 

Jis turėjo taip pat puošnią kapą“* iš tamsiai raudono šilko ir auksu 
atausto damasto, papuošto ornamentu iš auksinių granatų, gulinčių 
ant stilizuotų žiedų šešiais žiedlapiais, o iš abiejų pusių smulkiais per- 
lais buvo išsiuvinėti ananasų motyvai. Apkraščiai buvo padalinti į sky- 
relius, vaizduojančius scenas iš Švenčiausios mergelės gyvenimo, o 
Švenčiausios mergelės vainikavimo scena buvo šilko siūlais išsiuvinėta 
ant gaubto. Tai buvo XV amžiaus italų darbas. Kita kapa buvo žalio 


* Lelijos (pranc., Prancūzijos karalių herbo lelijos). 

aksomo, išsiuvinėto širdimis iš akanto lapų, iš kurių kilo balti žiedai 
ilgais kotais, o žiedai buvo išvarstyti sidabro siūlais ir spalvotais kriš- 
tolo karoliukais. Sagtis buvo papuošta serafimo galva, iškiliai siuvinė- 
ta aukso siūlais. Apkraščiai buvo išausti rombais iš raudonų ir auksi- 
nių šilko siūlų ir nusagstyti medalionais, vaizduojančiais šventuosius 
bei kankinius, tarp kurių buvo ir šventas Sebastijonas“*. Dorianas turė- 
jo ir arnotų?? iš geltono kaip gintaras ir iš mėlyno šilko, iš auksinio 
brokato ir iš geltono šilkinio damasto ir auksinio audeklo, papuošto 
Kristaus kančių ir nukryžiavimo vaizdais, išsiuvinėto liūtais, povais 
ir kitokiomis emblemomis; jis turėjo dalmatikų““ iš balto: atlaso ir 
rausvo šilkinio damasto, išdabintų tulpėmis, delfinais ir lelijomis; 
tualnių iš avietinio aksomo ir mėlynos drobės, daugybę korporalų“", 
taurės uždangalų ir skraisčių su Kristaus atvaizdu. Mistinės apeigos, 
kurioms tie daiktai buvo skirti, kažkuo dirgino jam vaizduotę. 

Šie lobiai ir visa, ką Dorianas buvo sukaupęs gražiuose savo na- 
muose, padėdavo jam užsimiršti, pabėgti nors keliems mėnesiams nuo 
baimės, kuri tarpais atrodydavo nebepakeliama. Negyvenamame už- 
rakintame kambaryje, kur prabėgo beveik visa jo vaikystė, jis pats sa- 
vo rankomis buvo pakabinęs ant sienos baisųjį portretą, kurio besikei- 
čiantys bruožai rodė jam tikrąjį jo nuopuolį, o priešais portretą uždan- 
gos vietoje kabojo purpuro ir aukso marška. Ištisas savaites jis ten 
nejeidavo, užmiršdavo šlykštųjį atvaizdą, vėl atgaudavo širdies ramy- 
bę, nuostabų džiaugsmingumą, troškimą mėgautis pačia savo egzisten- 
cija. Paskui staiga kokią naktį jis išsėlindavo iš namų, eidavo į baisias 
landynes netoli Blu Geito laukų ir išbūdavo ten daugelį dienų, kol jį 
pagaliau iš ten išvydavo. Grįžęs sėdėdavo priešais paveikslą; kartais 
šlykštėdavosi ir portretu, ir savimi, o kartais didžiuodavosi savo indi- 
vidualizmu, kuris nuodėmei suteikia beveik pusę jos žavesio, ir pilnas 
slapto pasitenkinimo šypsodavo sudarkytam savo antrininkui, nešan- 
čiam jo naštą. 

Po kelerių metų Dorianas jau nebepajėgdavo ilgesniam laikui išva- 
žiuoti iš Anglijos ir atsisakė vilos Truvilyje?“, kuri priklausė jiedviem 
su lordu Henriu, taip pat ir balto namo, apsupto mūro siena Alžyro 
mieste, kur jie buvo praleidę ne vieną žiemą. Jis nebegalėjo atsiskirti 
nuo paveikslo, tapusio svarbia jo gyvenimo dalimi, be to, bijojo, kad, 
jam išvykus, kas nors neįsibrautų į kambarį, nepaisant tvirtų skersi- 
nių, kuriais jis buvo įsakęs apkalti duris. 

Dorianas puikiai suvokė, kad jei kas ir įsibrautų, vis tiek nieko ne- 
suprastų. Teisybė, portretas, nors šlykštus ir bjaurus, tebebuvo nepap- 

rastai panašus į jį, bet ką jie galėtų susigaudyti? Jis išjuoktų kiekvieną, 
kuris pabandytų iš jo tyčiotis. Juk ne jis tapė portretą. Negi jam rūpi, 
kad atvaizdas toks atgrasus ir gėdingas. Net jei jis ir pasakytų, ar kas 
patikėtų? 

Ir vis dėlto jis bijojo. Kartais didžiuliuose savo namuose Notingem- 
šyre, linksmindamas elegantiškus savo luomo jaunus vyrus, su kuriais 
paprastai bičiuliaudavosi, ir stulbindamas visą grafystę įnoringa savo 
gyvenimo prabanga bei prašmatniu blizgesiu, jis netikėtai palikdavo 
svečius ir skubėdavo atgal į Londoną pažiūrėti, ar kas nepasikėsino 
į duris, ar tebėra paveikslas. O jeigu jį pavogtų? Vien nuo tos minties 
Dorianui iš siaubo stingdavo kraujas. Tada pasaulis tikrai sužinotų jo 
paslaptį. O gal žmonės ir dabar jį įtaria. 

Nors didžiuma žavėjosi Dorianu, bet buvo nemaža ir tokių, kurie 
juo nepasitikėjo. Jo vos neišmetė iš vieno Vest Endo klubo, kuriam 
dėl savo kilmės bei padėties tikrai turėjo teisę priklausyti; buvo pasako- 
jama, kad sykį, kai draugas jį atsivedęs į „Čerčilio“?? rūkomąjį, Beriko 
hercogas ir dar vienas džentelmenas demonstratyviai pakilę ir išėję. 
Keistos istorijos ėmė sklisti apie jį, kai jis jau turėjo dvidešimt penke- 
rius metus. Buvo šnekama, kad jį matę besipešantį su svetimšaliais jū- 
reiviais landynėje Vaitčepelio pakraštyje, kad jis bendraująs su vagi- 
mis ir netikrų pinigų dirbėjais ir žinąs jų amato paslaptis. Visi kalbėjo 
apie keistus jo dingimus, o kai jis vėl pasirodydavo žmonėse, vyrai 
šnibždėdavosi pakampiais arba praeidavo pro jį su niekinančia šyp- 
sena, ar žiūrėdavo į jį šaltomis tiriančiomis akimis, tartum pasiryžę 
atskleisti jo paslaptį. 

Į tokį atžarumą ir į bandymus jį paniekinti Dorianas nekreipdavo 
jokio dėmesio, ir daugeliui žmonių atviras linksmas jo būdas, žavus 
berniukiškas šypsnys ir neapsakomai maloni nuostabi jo jaunystė, kuri, 
atrodė, niekada nepraeis, geriausiai paneigdavo visus šmetžtus, nes taip 
jie vadindavo kalbas, sklindančias apie Dorianą. Tačiau buvo pastebė- 
ta, kad artimiausi Doriano draugai po kurio laiko ėmė jo vengti. Mo- 
terys, kurios beprotiškai jį mylėjo ir dėl jo buvo pasiryžusios iškęsti 
visuomenės pasmerkimą bei paminti nusistovėjusius papročius, blykš- 
davo iš gėdos ir siaubo, kai į kambarį įeidavo Dorianas. 

Bet tos pašnibždomis pasakojamos skandalingos istorijos daugelio 
žmonių akyse Dorianui teikė tik dar daugiau keisto ir pavojingo pa- 
trauklumo. Jis buvo apdraustas didžiulio savo turto. Visuomenė, bent 
civilizuota visuomenė, nelinkusi tikėti tuo, kas kenkia turtingiems ir 
tuo pat metu įdomiems žmonėms. Ji instinktyviai jaučia, kad gražios 

manieros svarbiau už moralę, ir jos akyse gerą vardą turintis žmogus 
mažiau vertas už tą, kuris turi gerą virėją. Galų gale menka paguoda, 
jei sužinai, kad žmogus, tave vaišinęs prastais pietumis ir netikusiu vy- 
nu, gyvena nepriekaištingą gyvenimą. Kaip sykį, svarstant šį klausimą, 
pasakė lordas Henris, net pačios didžiausios dorybės negali išpirkti pu- 
siau atvėsusių pietų, ir nepasakysi, kad jis klystų. Nes aukštosios visuo- 
menės dėsniai yra ar bent turėtų būti panašūs į meno dėsnius. Forma 
čia būtina. Joje turėtų būti apeigų iškilmingumo, o kartu ir jų nerea- 
lumo, ir romantinės pjesės nenuoširdumas turėtų joje sietis su sąmoju 
ir grožiu, kurie tokioms pjesėms teikia patrauklumo. Nejau nenuošir- 
dumas toks baisus daiktas? Juk tai tik metodas, padedantis suteikti as- 
meniui daugiapusiškumo. 

Taip bent samprotavo Dorianas Grėjus. Jį stebindavo lėkšta psicho- 
logija tų, kurie Žmogaus „ego“ suvokia kaip kažką paprastą, pastovų, 
patikimą, vienalytį savo esme. Dorianui žmogus — būtybė su miria- 
dais gyvenimų ir miriadais pojūčių, sudėtingas daugiaformis padaras, 
turįs savyje keistą minčių ir aistrų palikimą, net jo kūną ženklina krau- 
pios mirusių protėvių ligos. Dorianas mėgo vaikštinėti po nykią šaltą 
paveikslų galeriją savo viloje ir apžiūrinėti portretus tų, kurių kraujas 
tekėjo jo gyslose. Štai Filipas Herbertas, Frensio Osborno aprašytas 
„Karalienės Elžbietos ir karaliaus Jokūbo viešpatavimo laikų memu- 
aruose““? kaip žmogus, kurį „karaliaus dvaras lepino už gražų veidą, 
neilgai jam tarnavusį“. Ar kartais ne jaunojo Herberto gyvenimą Do- 
rianas dabar gyvena? Gal koks keistas nuodingas pradas ėjo iš kūno 
į kūną, kol pasiekė jį? Gal miglotas to žuvusio grožio nujautimas pa- 
skatino jį Bezilio Holvordo dirbtuvėje taip netikėtai, beveik be jokios 
priežasties ištarti beprotiškus žodžius, visiškai pakeitusius jo gyvenimą? 
Antai auksu siuvinėta raudona liemene, brangakmeniais nusagstytu 
apsiaustu, auksu apvedžiota klostine apykakle ir rankogaliais stovi se- 
ras Entonis Šerardas, o jam prie kojų guli sidabriniai su juosvu atspal- 
viu šarvai. Ką Dorianas paveldėjo iš šito žmogaus? Gal iš Džovanos Ne- 
apolietės“' meilužio gavo nuodėmių ir gėdos palikimą? O gal Doriano 
darbai — svajonės, kurių velionis nedrįso paversti tikrove? Štai iš nu- 
blukusios drobės šypsosi ledi Elizabeta Deveru su perregimu gobtuvu, 
perlų korsažu rausvomis įkirptomis rankovėmis. Dešinėje rankoje gė- 
lė, o kairiąja liečia emalinę baltų ir raudonų rožių apykaklę. Greta 
ant stalo guli mandolina ir obuolys. Maži smailianosiai batukai pada- 
binti didelėm žaliom rozetėm. Dorianas žinojo jos gyvenimą ir keistas 
istorijas, pasakojamas apie jos meilužius. Ar kas nors ir iš jos tempe- 

ramento jam atiteko? Rodėsi, kad tos pailgos akys sunkiais vokais 
smalsiai žvelgia į jį. O ką jis gavo iš Džordžo Vilobio pudruotais plau- 
kais ir fantastiškom muselėm ant veido? Koks piktas jis atrodo! Rūš- 
kanas, pajuodęs, paniekos iškreiptos goslios lūpos. Dailūs nėrinių ran- 
kogaliai dengia liesas geltonas rankas, pernelyg gausiai apmaustytas 
žiedais. Jis buvo aštuoniolikto amžiaus dabita, o jaunystėje lordo Fe- 
rarso“? draugas. O ką gavo iš antrojo lordo Beknemo““, kuris buvo 
Princo regento bičiulis didžiausio jo siautėjimo dienomis ir vienas iš 
slaptų jo vedybų su ponia Fitsherbert liudininkų“'? Koks jis atrodo 
išdidus ir gražus su savo kaštoninėm garbanom ir įžūlia poza! Kokias 
jo aistras paveldėjo Dorianas? Amžininkai laikė jį negarbingu žmo- 
gumi. Jis vadovaudavo orgijoms Karlion Hauze“". Ant krūtinės jam 
spindėjo Keliaraiščio ordinas. Greta kabojo jo Žmonos, juodai apsi- 
rengusios, išblyškusios plonalūpės moters, portretas. Ir jos kraujas te- 
kėjo Doriano gyslomis. Kaip keista! O čia jo motina drėgnomis vynu 
suvilgytomis lūpomis ir ledi Hamilton"" veidu — jis žinojo, ką iš jos 
paveldėjo. Iš jos gavo grožį ir aistrą kitų grožiui. Apsivilkusi laisvu 
bakchantės apdaru, jinai juokėsi jam iš portreto. Vynuogių lapai puo- 
šė plaukus. Purpuras liejosi iš taurės, kurią ji laikė. Kūno spalva port- 
rete buvo nublukusi, bet akys vis dar stebino gilumu ir atspalvio gra- 
žumu. Jos tarytum sekė Dorianą, kur tik jis ėjo. 

Žmogus turi protėvių ne tik giminėje, bet ir literatūroje, ir galbūt 
čia daugelis jų savo tipu bei temperamentu jam artimesni, o jų įtaka 
sąmoningai suvokiama. Kartais Dorianui Grėjui atrodydavo, kad visa 
žmonijos istorija — jo paties gyvenimo metraštis, ne to gyvenimo, ku- 
rį jis iš tikrųjų gyveno tam tikromis sąlygomis, bet to, kurį sukūrė jo 
vaizduotė, kuris egzistavo jo mintyse ir aistrose. Jis jautėsi pažįstąs 
visus tuos keistus, baisius žmones, kurie praėjo pro pasaulio sceną ir 
nuodėmei suteikė tiek žavumo, o blogiui rafinuotumo. Jam atrodė, 
kad tam tikra prasme jų gyvenimas buvo ir jo paties. 

Ir herojus tos nuostabios knygos, kuri taip paveikė Dorianą, patyrė 
panašų fantazijos žaismą. Septintame skyriuje jis pasakoja, kaip, bū- 
damas Tiberijumi“', sėdėjęs Kapryje, sode, vainikuotas laurais, kurie 
jį saugoję nuo žaibo, ir skaitęs gėdingas Elefantidės“ knygas, aplinkui 
jį vaikštinėję nykštukai ir povai, o fleitistas erzinęs smilkytoją; būda- 
mas Kaligula““, jis puotavęs arklidėse su žalmarškiniais žokėjais ir va- 
karieniavęs iš dramblio kaulo ėdžių drauge su žirgu brangakmeniais 
papuoštom kamanom; būdamas Domicianu““, jis vaikštinėjęs korido- 
riumi, apstatytu marmuriniais veidrodžiais, ir įkritusiom akim žvalgę- 

sis, ar kur neatsispindi durklas, kuriam lemta užbaigti jo dienas; jį kan- 
kinęs nuobodulys, baisusis taedium vitae*, apimantis tuos, kuriems 
gyvenimas nieko nešykšti; sėdėdamas cirke, jis pro skaidrų smaragdą 
stebėjęs kruvinas skerdynes, o paskui perlais ir purpuru papuoštais 
neštuvais mulai sidabrinėm pasagom nešę jį Granatų gatve į Aukso 
rūmus'! ir jis girdėjęs, kaip minia šaukusi, kad jis — cezaris Neronas; 
buvo jis ir Elagabalas'“, kuris, nusidažęs veidą, verpęs drauge su mote- 
rimis ir įsakęs iš Kartaginos atgabenti mėnulį, kad mistinėje santuokoje 
Jį sujungtų su saule. 

Daug sykių Dorianas skaitė šį fantastišką skyrių ir du sekančius, kur 
lyg keistuose gobelenuose ar tobuluose emalio dirbiniuose buvo vaiz- 
duojami baisūs ir gražūs veidai tų, kuriuos Yda, Kraujas ir Nuobodu- 
lys pavertė baidyklėmis ar bepročiais; ten buvo Filipas, Milano herco- 
gas'*, kuris nužudė savo žmoną ir nudažė jai lūpas raudonais nuodais, 
kad jos meilužis įsiurbtų mirtį, myluodamas jos lavoną; Pjetras Bar- 
bis'', venecijietis, žinomas kaip popiežius Paulius II, kuris, tuštybės 
pagautas, norėjo užsidėti vardą Formozus ir kurio tiara, kainavusi du 
šimtus tūkstančių florinų, buvo pirkta baisaus nusikaltimo kaina; Dža- 
nas Marija Viskontis“", kuris šunimis pjudydavo gyvus žmones ir kurio 
nužudytą kūną rožėmis nuklojo jį mylėjusi paleistuvė; Bordžija“" ant 
balto žirgo su šalimais jojančia Brolžudyste ir apsiaustu, išteptu Peroto 
krauju; Pjetras Rarijus'“, jaunasis Florencijos arkivyskupas, kardino- 
las, Siksto IV sūnus ir favoritas, kurio grožiui galėjo prilygti tik jo iš- 
tvirkimas, kuris priimdavo Leonorą Aragonietę'“ balto ir raudono šil- 
ko paviljone, išpuoštame nimfomis ir kentaurais, ir kuris auksu apdarė 
berniuką, kad tas per puotą jam patarnautų kaip Ganimedas ar Hilas'*: 
Ezelinas“", kuriam tik mirties reginys išblaškydavo melancholiją ir 
kuris turėjo silpnybę kraujui, kaip kiti turi silpnybę raudonam vynui, — 
velnio sūnus, kaip buvo sakoma, apgavęs tėvą, lošdamas kauliukais iš 
savo sielos; Džambatistas Čibas“!, kuris šaipydamasis pasivadino Ino- 
centu ir kuriam į sustingusias venas žydas gydytojas supylė trijų jau- 
nuolių kraują; Sidžizmondas Malatesta““, Izotos meilužis ir Riminio 
valdovas, kurio atvaizdas buvo sudegintas Romoje kaip Dievo ir žmo- 
nių priešo ir kuris staltiesėle pasmaugė Poliseną ir davė Džinevrai 
d'Este nuodų smaragdo taurėje, o norėdamas pagerbti gėdingą aistrą, 
pastatė krikščionims melstis pagonių šventyklą; Karolis VI““, kuris taip 
neišpasakytai mylėjo savo brolienę, jog kažkoks raupsuotasis jam iš- 


* Bjaurėjimasis gyvenimu (/ot.). 

pranašavęs pamišimą, o protui aptemus, jį būsią galima nuraminti 
tik saracėniškomis kortomis su Meilės, Mirties ir Beprotybės atvaizdais; 
Grifonetas Baljonis““ puošnia striuke, brangakmeniais išdabinta berete, 
garbanomis lyg akanto lapais; jis nužudė Astorą drauge su jo nuotaka 
ir Simonetą kartu su pažu; jo grožis buvęs toks nepaprastas, kad tuo 
metu, kai jis merdėjo geltonoje aikštėje Perudžoje, net tie, kurie jo 
nekentė, negalėjo tverti neverkę, o Atlanta“, kadaise jį prakeikusi, 
dabar laimino. 

Kažkoks baisus patrauklumas slypėjo juose. Nakčia Dorianas juos 
sapnuodavo, o dieną jie drumsdavo jam vaizduotę. Renesansas žinojo 
keistų būdų nuodyti — nuodydavo šalmu ar liepsnojančiu deglu, siu- 
vinėta pirštine ar brangakmeniais nusėta vėduokle, paauksuotu kve- 
piančiu rutulėliu ar gintaro vėriniu. Dorianą Grėjų užnuodijo knyga. 
Būdavo akimirkų, kai jis į blogį žiūrėdavo kaip į priemonę, padedančią 
įgyvendinti jo grožio koncepciją. 


XII SKYRIUS 


Tai atsitiko lapkričio devintą, jo trisdešimt aštuntosios gimimo die- 
nos išvakarėse, kaip jis vėliau dažnai prisimindavo. 

Vakare apie vienuoliktą valandą jis grįžo namo iš lordo Henrio, kur 
buvo kviestas pietų, įsisupęs į šiltus kailinius, nes naktis buvo šalta ir 
ukanota. Grosvenoro aikštės ir Saut Odli gatvės kampe pro rūką labai 
skubėdamas praėjo žmogus, pasistatęs pilko apsiausto apykaklę. 
Rankoje jis nešėsi kelionmaišį. Dorianas jį pažino. Tai buvo Bezilis 
Holvordas. Keistas baimės jausmas, kurio Dorianas nemokėjo paaiš- 
kinti, pagavo jį. Jis neišsidavė pažinęs ir skubiai nuėjo toliau savo namų 
link. | 

Bet Holvordas jį pamatė. Dorianas išgirdo, kaip iš pradžių jis sustojo, 
o paskui ėmė skubiai eiti įkandin. Po kelių akimirkų jo ranka jau lietė 
Doriano alkūnę. 

— Dorianai! Kaip man pavyko! Nuo devynių laukiau jūsų bibliote- 
koje. Galų gale man pagailo jūsų tarno ir liepiau mane išleisti ir pačiam 
eiti gulti. Vidurnakčio traukiniu išvažiuoju į Paryžių ir prieš išvykda- 
mas būtinai norėjau jus pamatyti. Kai ėjot pro šalį, pažinau jus, vei- 
kiau, jūsų kailinius. Bet nebuvau visai tikras. Negi manęs nepažinot? 

— "Tokiam rūke, mielas Bezili? Net Grosvenoro aikštės nebeat- 
pažįstu. Rodos, mano namai kažkur čia, bet užtikrinti negalėčiau. 
Gaila, kad jūs išvykstat, nes labai seniai jūsų nemačiau. Tikriausiai 
greit grįšit? 

— Ne. Šešis mėnesius nebūsiu Anglijoj. Ketinu Paryžiuje išsinuo- 
moti dirbtuvę ir ten užsidaryti tol, kol baigsiu didelį paveikslą, kurį 
esu sumanęs. Tačiau ne apie save norėjau pakalbėti. Štai mes prie jūsų 
durų. Leiskit valandėlę užsukti. Turiu jums kai ką pasakyti. 

— Mielai. Bet ar nepavėluosit į traukinį? — paklausė abejingai 
Dorianas, užlipęs laiptais ir atrakinęs duris. 

Pro rūką prasiskverbusioje žibinto šviesoje Holvordas žvilgterėjo į 
savo laikrodį. 

— "Turiu marias laiko, — atsakė jis. — Traukinys išeis penkiolika 
po dvylikos, o dabar tik vienuolika. Teisybę pasakius, kai susitikom, 
ėjau į klubą jūsų ieškoti. Matot, dėl bagažo gaišti man neteks, nes sun- 
kiuosius daiktus jau išsiunčiau. Visa, ką vežuosi, sukrauta į šį kelion- 
maišį, ir aš be vargo per dvidešimt minučių nueisiu ligi Viktorijos sto- 
ties. 

Dorianas pažvelgė į jį ir nusišypsojo. 

— Kaip įdomiai keliauja žymus dailininkas! Gledstono kelionmai- 
šis ir apsiaustas! Prašau vidun, nes rūko prieis į namus. Tik žiūrėkit, 
nekalbėkit nieko rimta. Šiais laikais nieko rimta nebėra. Bent neturėtų 
būti. 

Holvordas, eidamas į vidų, papurtė galvą ir nusekė įkandin Doriano 
į biblioteką. Ten, dideliame atvirame židinyje, skaisčiai liepsnojo mal- 
kos. Lempos buvo uždegtos, o ant stalelio, papuošto įvairių atspalvių 
medienos mozaika, stovėjo atidengta olandiška sidabrinė gėrimų dėžė 
su keliais gazuoto vandens sifonais ir didelėm krištolo taurėm. 

— Matot, Dorianai, jūsų tarnas pasirūpino, kad man būtų jauku. 
Davė man viską, ko norėjau, net ir jūsų aukščiausios rūšies cigarečių. 
Tikrai vaišingas žmogus. Man jis daug labiau patinka už tą prancūzą, 
kuris anksčiau buvo. Beje, kur jis dingo? 

Dorianas patraukė pečiais. 

— Rodos, vedė ledi Redli kambarinę ir įkurdino ją Paryžiuje kaip 
anglę siuvėją. Teko girdėti, ten dabar užėjusi anglomanija. Gana kvai- 
lai elgiasi tie prancūzai, ar ne? Bet, žinot, jis buvo visai neblogas tarnas. 
Niekada jo nemėgau, tačiau skųstis negalėjau. Dažnai esi linkęs įsi- 
vaizduoti absurdiškus dalykus. Jis iš tikrųjų buvo man labai ištikimas, 
ir atrodė; kad išvažiuodamas nuoširdžiai liūdėjo. Gal dar gersit bren- 

džio su gazuotu vandeniu? O gal reinvynio su selteriu? Aš visada geriu 
reinvynį su selteriu. Tikriausiai jo yra gretimam kambary. 

— Ačiū, nieko daugiau nebenoriu,— atsakė dailininkas, nusiim- 
damas kepurę ir apsiaustą ir mesdamas ant kelionmaišio, kurį buvo 
pastatęs kampe. — O dabar, mielas bičiuli, noriu su jumis rimtai pa- 
sišnekėti. Nesiraukykit. Nuo to man dar sunkiau. 

— O apie ką šnekėsim? — sušuko Dorianas irzliai, kaip buvo pra- 
tęs, ir klestelėjo ant sofos. — Tikiuosi, ne apie mane. Šį vakarą aš pats 
sau nusibodau. Verčiau kalbėkim apie ką nors kitą. 

— Kaip tik apie jus, — atsakė:Holvordas savo rimtu žemu balsu. — 
Privalau jums tai pasakyti. Tik pusvalandį jus sugaišinsiu. 

Dorianas atsiduso ir užsidegė cigaretę. 

— Pusvalandį! — sumurmėjo jis. 

— Netiek daug jūsų prašau, Dorianai, ir vien jūsų labui. Man regis, 
jums derėtų žinoti, jog Londone apie jus sklinda siaubingos šnekos. 

— Nieko nenoriu girdėti. Mėgstu paskalas apie svetimus žmones, 
bet paskalos apie mane patį man nerūpi. Jos neturi patrauklaus švie- 
žumo. 

— Turi rūpėti, Dorianai. Kiekvienam džentelmenui rūpi jo geras 
vardas. Negi norit, kad kiti jus laikytų niekšu ir žemu žmogumi? Be 
abejonės, jūs turit padėtį visuomenėje, turit turto ir visa kita. Bet padė- 
tis ir turtas dar ne viskas. Žinokit, tais gandais aš nė trupučio netikiu. 
Bent į jus žiūrėdamas negaliu patikėti. Nuodėmė įsirėžia žmogui į vei- 
dą. Jos nepaslėpsi. Žmonės kartais kalba apie slaptas ydas. Nėra slaptų 
ydų. Jei koks nelaimingas žmogus turi ydą, ji išryškėja lūpų linijose, 
uždribusiuose akių vokuose, net rankų formoje. Vienas žmogus — ne- 
noriu minėti jo pavardės, bet jūs jį pažįstat, — pernai atėjo pas mane, 
prašydamas, kad nutapyčiau jo portretą. Anksčiau niekada nebuvau 
jo matęs, tuo metu dar nieko nebuvau apie jį girdėjęs, nors paskui ne- 
maža išgirdau. Jis siūlė didžiulius pinigus, bet aš atsisakiau. Kažkodėl 
jo pirštų forma sukėlė man pasibjaurėjimą. Dabar žinau, jog nesukly- 
dau jį įtardamas. Jo gyvenimas baisus. Bet jūs, Dorianai, tokio tyro, 
skaistaus, nekalto veido, jūsų jaunystė tokia nuostabi, nesuteršta,— ne- 
galiu patikėti niekuo, kas kalbama apie jus. Bet aš matau jus labai retai, 
dabar niekuomet nebeužsukat į mano dirbtuvę, ir, kai būdamas toli nuo 
jūsų girdžiu visas tas šlykštybes, kurias žmonės šnibžda apie jus, nebe- 
žinau, ką besakyti. Kodėl, Dorianai, toks žmogus, kaip Beriko herco- 
gas, klube išeina iš salės, vos tik jūs įeinat? Kodėl daugelis džentelmenų 
Londone nenori lankytis jūsų namuose ir kviestis jus? Jūs buvot lordo 

Steivlio draugas. Sutikau jį pietaudamas pereitą savaitę. Besišnekant 
atsitiktinai buvo paminėta jūsų pavardė ryšium su miniatiūromis, ku- 
rias jūs paskolinot parodai Dadlio galerijoje. Steivlis paniekinančiai 
šyptelėjo ir pasakė, kad jūs gal ir turit nepaprastą meninį skonį, bet 
esat žmogus, kurio nederėtų pažinti nė vienai skaisčiai mergaitei ir su 
kuriuo nė vienai dorai moteriškei nederėtų sėdėti vienam kambary. 
Priminiau jam, jog esu jūsų draugas, ir paklausiau, ką visa tai reiškia. 
Jis man pasakė. Pasakė visiems girdint. Buvo klaiku! Kodėl jūsų drau- 
gystė tokia pražūtinga jauniems vyrams? Nelaimingas vaikinas iš gvar- 
dijos nusižudė. O jūs buvot geras jo draugas. Seras Henris Eštonas, 
suteršęs savo vardą, turėjo palikti Angliją. Juk judu buvot neperskiria- 
mi. O kokio baisaus galo susilaukė Adrianas Singltonas? Kokia lordo 
Kento vienintelio sūnaus ateitis? Buvau sutikęs jo tėvą vakar Sent 
Džeimso gatvėj. Kaip jis dabar gyvena? Koks džentelmenas su juo 
bendraus? 

— Liaukitės, Bezili. Kalbat tą, ko visai nežinot,— pasakė Dorianas, 
kramtydamas lūpą, o jo balse skambėjo begalinė panieka. — Klausiat, 
kodėl Berikas išeina iš salės, vos tik man įėjus. Todėl, kad aš viską 
žinau apie jį, o ne jis apie mane. Ar gali būti švari jo reputacija, jei ši- 
toks kraujas teka jo gyslomis? Klausiat apie Henrį Eštoną ir jaunąjį 
Pertą. Negi aš vieną mokiau ydų, o kitą ištvirkauti? Jei tas kvailys Ken- 
to sūnus atsivedė žmoną iš gatvės, kuo aš čia dėtas? Jei Adrianas Singl- 
tonas sąskaitoje pasirašo draugo pavarde, negi aš jį saugau? Žinau, 
kaip Anglijoje žmonės plepa. Vidurinės klasės prie sočių pietų stalo 
skelbia savo moralinius prietarus ir šnibždasi apie tai, ką vadina aukš- 
tųjų klasių pasileidimu, mėgindami dėtis ar net dėdamiesi priklausą 
aukštajai visuomenei ir turį artimų ryšių su tais, kuriuos šmeižia. Šioje 
šalyje žmogui užtenka būti kilmingam ir protingam, kad visų prastuo- 
lių liežuviai imtų jį plakti. O kaip gyvena tie, kurie dedasi esą dori? 
Mielas mano bičiuli, pamiršot, kad šalis, kurioje mes gyvenam, yra 
veidmainių šalis. 

— Dorianai,— sušuko Holvordas,— ne apie tai kalbam. Žinau, kad 
Anglija pakankamai ydinga, žinau, kad anglų visuomenė sugedusi. 
Bet kaip tik dėl to noriu, kad būtumėt taurus. O jūs toks nesat. Apie 
žmogų galima spręsti pagal tai, kokią įtaką jis turi savo draugams. Jūsų 
draugai, atrodo, prarado bet kokį garbės, gerumo, tyrumo jausmą. Jūs 
užkrėtėt juos beprotiškų malonumų troškimu. Jie nugrimzdo į patį 
dugną. Jūs juos įstūmėt. Taip, įstūmėt ir dar galit šypsotis taip, kaip 
dabar šypsotės. Ir dar baisiau. Žinau, kad judu su Henriu neperskiriami 

draugai. Jau vien dėl tos priežasties jums nederėjo leisti, kad jo sesers 
pavardė virstų nešlovės sinonimu. 

— Bezili, atsargiau. Per daug sau leidžiait. 

— Aš privalau kalbėti, o jūs privalot išklausyti. Ir išklausysit. Kai 
susipažinot su ledi Gvendolina, nė menkiausia dėmelė nebuvo jos sute- 
pusi. O dabar ar beatsirastų Londone bent viena dora moteris, kuri 
sutiktų su ja pasivažinėti Parke? Juk net jos vaikams draudžiama su ja 
gyventi. Sklinda dar ir kitokios istorijos — kaip auštant žmonės matė 
jus išeinant iš tų gėdingų namų, kaip persirengęs sėlinot į šlykščiausias 
Londono landynes. Ar čia teisybė? Ar gali būti teisybė? Kai pirmą sykį 
išgirdau, juokiausi. Girdžiu ir dabar, ir šiurpas mane nukrato. O jūsų 
vila užmiestyje? Kaip ten jūs leidžiat dienas? Dorianai, jūs nežinot, kas 
apie jus šnekama. Nesakau, kad nenoriu jūsų mokyti. Prisimenu, kaip 
sykį Haris kalbėjo, jog kiekvienas žmogus, ėmęs pamokslauti, taip sako 
iš pradžių, bet paskui tą savo žodį sulaužo. Aš noriu jus mokyti. Noriu, 
jog gyventumėt taip, kad žmonės jus gerbtų. Noriu, kad turėtumėt gerą 
vardą, nesuterštą reputaciją. Noriu, kad nutrauktumėt ryšius su tais 
baisiais žmonėmis, su kuriais bendraujat. Netrūkčiokit pečiais. Nebūkit 
toks abejingas. Jūsų įtaka kitiems nepaprasta. Tebūna ji gera, o ne 
bloga. Sako, kad jūs sugadinat kiekvieną, su kuo tik suartėjat, ir kad, 
sykį įkėlęs koją į kieno nors namus, užtraukiat jiems gėdą. Nežinau, ar 
tai teisybė. Iš kur galiu žinoti? Bet taip apie jus šneka žmonės. Tuo, ką 
girdžiu, atrodo, abejoti negalima. Lordas Glosteris buvo vienas geriau- 
sių Mano draugų Oksforde. Jis rodė man laišką, kurį buvo parašiusi jo 
žmona, kai vieniša merdėjo savo viloje Mentonoje. Jūsų vardas buvo 
įpainiotas į pačią baisiausią išpažintį, kokią man yra tekę skaityti. Pa- 
sakiau jam, Kad čia absurdas, kad aš puikiai jus pažįstu ir jūs nieko 
panašaus padaryti negalėjot. Pažįstu? Ar aš jus pažįstu? Prieš atsaky- 
damas turėčiau pamatyti jūsų sielą. 

— Pamatyti mano sielą! — sumurmėjo Dorianas, pašokdamas nuo 
sofos; iš baimės jis išblyško kaip drobė. | 

— "Taip, — rimtai atsakė Holvordas su giliu sielvartu balse. — Pa- 
matyti jūsų sielą. Bet tik Dievas tą gali. 

Pilnas kartėlio pašaipus juokas išsiveržė iš jaunesniojo vyro lūpų. 

— Šį vakarą pamatysit ir jūs! — sušuko jis, griebdamas nuo stalo 
lempą. — Eime. Tai jūsų rankų darbas. Ko jums nepažiūrėti? Paskui 
galėsit visiems pasakoti, jei tik norėsit. Niekas nepatikės. O jei patikės, 
dėl to dar labiau manim žavėsis. Mūsų amžių aš geriau už jus pažįstu, 
nors jūs ir sugebat nuobodžiai apie jį papostringauti. Sakau gi, eime. 

Gana priplepėjot apie sugedimą. Dabar pažvelgsit jam tiesiai 
į akis. 

Kiekvienas jo žodis buvo sklidinas beprotiško išdidumo. Jis su vai- 
kišku įžūlumu treptelėjo koja į grindis. Šiurpus džiaugsmas pagavo jį, 
pagalvojus, kad dar kažkas žinos jo paslaptį ir kad žmogų, kuris nuta- 
pė portretą, visos jo gėdos šaltinį, ligi mirties kaip sunki našta slėgs 
šlykštus prisiminimas to, ką buvo padaręs. 

— Taip, — tęsė Dorianas, eidamas artyn ir įdėmiai žvelgdamas į 
rimtas Holvordo akis.— Parodysiu savo sielą. Išvysit tai, ką, jūsų sup- 
ratimu, vienas Dievas tegali matyti. 

Holvordas atšoko atbulas. 

— Dorianai, tai šventvagystė! — sušuko jis. — Nevalia taip kalbėti. 
Jūsų žodžiai baisūs ir beprasmiai. 

— Jūs taip manot? — vėl nusijuokė Dorianas. 

— Aš žinau. Visa, ką pasakiau šį vakarą, pasakiau jūsų labui. Žinot, 
kad visada buvau ištikimas jūsų draugas. 

— Manęs nelieskit. Sakykit viską, ką dar turit pasakyti! 

Dailininko veidas skausmingai trūktelėjo. Valandėlę jis tylėjo, ap- 
imtas neapsakomo gailesčio. Galų gale kokią teisę jis turi brautis į 
Doriano Grėjaus gyvenimą? Jei Dorianas padarė bent dešimtą dalį to, 
kas apie jį pasakojama, kiek jis turėjo iškentėti! Paskui Holvordas atsi- 
tiesė, priėjo prie židinio ir ilgai žiūrėjo į degančias pliauskas, į pilkus 
kaip šarma pelenus ir virpančius liepsnos liežuvius. 

— Aš laukiu, Bezili, — paragino jaunasis vyras aiškiu griežtu balsu. 

Holvordas atsigręžė. 

— Štai ką turiu pasakyti, — sušuko jis. — Atremkit tuos baisius 
kaltinimus. Jei pasakysit, kad čia perdėm neteisybė, patikėsiu. Paneikit 
juos, Dorianai, paneikit! Negi nematot, kaip aš kankinuos? Dieve ma- 
no! Nesakykit man, kad jūs blogas, sugedęs, ištvirkęs Žmogus. 

Dorianas Grėjus nusišypsojo. Panieka iškreipė jam lūpas. 

— Eime į viršų, Bezili, — ramiai tarė jis. — Aš kas dieną rašau die- 
noraštį ir niekada jo neišnešu iš to kambario, kuriame rašau. Parody- 
siu, jei eisit drauge. | 

— Eisiu, Dorianai, jei jūs norit. Į traukinį jau pavėlavau. Tiek to. 
Išvažiuosiu rytoj. Tik neliepkit man nieko skaityti šiąnakt. Aš tenoriu 
aiškaus atsakymo į savo klausimą. 

— Gausit jį viršuje. Čia jo negaliu duoti. Ilgai skaityti neteks. 

Jis išėjo iš kambario ir ėmė lipti į viršų, o Bezilis Holvordas nusekė 
pavymui. Ėjo jie tyliai — žmonės instinktyviai taip visad vaikšto nak- 
čia. Nuo lempos krito fantastiški šešėliai ant sienos ir laiptų. Kažkur 
vėjo gūsis subarškino langus. 

Užlipęs į viršų, Dorianas padėjo lempą ant grindų, išsiėmė raktą, 
įkišo į spyną ir pasuko. 

— Bezili, ar būtinai norit žinoti? — tyliai paklausė jis. 

— Taip. 

— Puiku, — atsakė šypsodamas Dorianas. Paskui šiurkštokai pri- 
dūrė: — Jūs vienintelis žmogus pasaulyje. turintis teisę viską apie 
mane sužinoti. Jūs daugiau susijęs su mano gyvenimu, negu manot, — 
ir, paėmęs lempą, atidarė duris ir įėjo į vidų. 

Pūstelėjo šalto oro srovė, ir akimirką lempos liepsna plyksterėjo 
niūria oranžine šviesa. Dorianas krūptelėjo. 

— Uždarykit duris, — sušnibždėjo jis, statydamas lempą ant stalo. 

Holvordas suglumęs dairėsi aplinkui. Atrodė, kad kambaryje jau 
daugelį metų niekas negyveno. Išblukęs flamandiškas gobelenas, už- 
dengtas paveikslas, senovinė itališka skrynia ir apytuštė knygų spin- 
ta — tarytum ir viskas, neminint stalo ir kėdės. Kol Dorianas degė žva- 
kigalį, padėtą ant židinio lentynėlės, Holvordas spėjo pamatyti, kad 
viskas čia apdulkėję, kilimas skylėtas. Už panelių sukrebždėjo pelė. 
Ore tvyrojo drėgnas pelėsių kvapas. 

— "Tad jūs, Bezili, manot, kad tik Dievas tegali matyti sielą? Atitrau- 
kit uždangą ir pamatysit jūs. 

Balsas, ištaręs šiuos žodžius, buvo šaltas ir Žiaurus. 

— Dorianai, jūs arba proto netekot, arba vaidinat! — sumurmėjo 
Holvordas, raukdamas kaktą. 

— Nenorit? Tada pats turėsiu atitraukti, — pasakė jaunesnysis vy- 
ras ir, nuplėšęs uždangą nuo skersinio, sviedė ją žemėn. 

Siaubo šūksnis išsiveržė iš dailininko lūpų, kai jis prietemoje pamatė 
šlykštų veidą, vypsantį jam iš drobės. Kažkas jo išraiškoje kėlė dailinin- 
kui šleikštulį bei pasibjaurėjimą. O viešpatie! Jam prieš akis buvo Do- 
riano Grėjaus veidas. Šiaip ar taip, klaikus bjaurumas dar nebuvo ga- 
lutinai sužalojęs nepaprasto jo grožio. Praretėjusiuose plaukuose dar 
buvo kiek aukso, o juslingose lūpose — raudonio. Užburkusios akys 
dar turėjo gražaus mėlynumo, dar žymėjo dailiai iškirptų šnervių ir 
lankstaus kaklo taurios linijos. Taip, čia Dorianas. Bet kas jį nutapė? 

Bezilis matė, kad tapyta jo, ir rėmai tikrai buvo jo paties suprojektuo- 
ti. Jam pasidarė baisu. Griebęs uždegtą žvakę, pakėlė ją prie paveiks- 
lo. Kairiajame kampe buvo jo parašas, išvedžiotas aukštomis skaisčiai 
raudonomis raidėmis. 

Tai buvo kažkokia pikta parodija, gėdinga, niekšiška satyra. Jis nie- 
kada to paveikslo netapė. Ir vis dėlto čia buvo jo darbas. Jis tą sup- 
rato ir akies mirksniu pajuto, kaip kraujas tarsi sustingo gyslose. Jo 
paveikslas! Ką tai reiškė? Kodėl jis pasikeitė? Holvordas atsigręžė ir 
pažiūrėjo į Dorianą Grėjų klejojančio žmogaus akimis. Lūpos trūk- 
čiojo, sukepęs liežuvis nebegalėjo apsiversti. Jis brūkštelėjo ranka sau 
per kaktą. Ji buvo sudrėkusi nuo lipnaus prakaito. 

O Dorianas stovėjo atsirėmęs į židinį ir žiūrėjo į jį su keista išraiška, 
kuri Žmonių veiduose atsiranda spektaklyje, kai jie susidomėję stebi 
įžymaus aktoriaus vaidybą. Nei tikro sielvarto, nei tikro džiaugsmo jo 
veide nebuvo. Tiktai žiūrovo smalsumas, gal triumfo kibirkštėlės akyse. 
Jis išsiėmė gėlę iš švarko atlapo ir uostė ar bent dėjosi ją uostąs. 

— Ką tai reiškia? — pagaliau sušuko Holvordas. 

Balsas jam pačiam pasirodė šaižus ir keistas. | 

— Prieš daugelį metų, kai dar buvau berniukas, — tarė Dorianas 
Grėjus, sugniaužęs gėlę saujoje, — mudu susitikom, jūs mane lepinot, 
mokėt puikautis savo grožiu. Vieną dieną supažindinot su savo draugų, 
kuris man išaiškino jaunystės stebuklą, tuo tarpu jūs baigėt tapyti port- 
retą, kuris man atskleidė grožio stebuklą. Beprotybės akimirką, — net 
tr dabar negaliu pasakyti, ar aš to gailiuosi, ar ne,— pareiškiau norą, 
o gal tai buvo malda... 

— Prisimenu! O, kaip puikiai prisimenu! Ne! Tai neįmanoma. Kam- 
barys drėgnas. Į drobę įsimetė pelėsiai. Dažuose, kuriuos vartojau, 
buvo kažkokių bjaurių nuodų. Sakau jums, to negali būti. 

— Ak, ko negali būti? — tyliai tarė jaunasis vyras ir, priėjęs prie 
lango, atrėmė kaktą į aprasojusi stiklą. 

— Sakėt, kad jį sunaikinot. 

— Aš klydau. Jis mane sunaikino. 

— Netikiu, kad čia mano paveikslas. 

— Nejau nematot savo idealo? — karčiai tarė Dorianas. 

— Mano idealas, kaip jūs jį vadinat... 

— Kaip jūs vadinot. 

— Nieko pikta, nieko gėdinga ten nebuvo. Jūs man buvot toks idea- 
las, kokio aš niekada nebesutiksiu. O čia satyro veidas. 

— Čia mano sielos veidas. 

— Viešpatie! Ką aš dievinau! Jis turi velnio akis! 

— Kiekviename iš mūsų, Bezili, glūdi dangus ir pragaras! — sušuko 
Dorianas, su begaline neviltimi mostelėjęs ranka. 

Holvordas vėl atsigręžė į portretą ir ėmė į jį Žiūrėti. 

— Dieve mano, jeigu čia teisybė, — sušuko jis,— ir jei čia tas, kuo 
jūs pavertėt savo gyvenimą, tada jūs blogesnis, negu mano tie, kurie 
jus šmeižia! | 

Jis pakėlė žvakę prie drobės ir vėl ėmė apžiūrinėti. Paviršius atrodė 
nėmaž nepakitęs, toks, koks buvo baigus tapyti. Matyt, gedimas ir toji 
klaikuma ėjo iš vidaus. Portretą palengva ėdė kažkokio vidinio stimulo 
varomi nuodėmės raupsai. Net šlapiame griovyje pūvantis lavonas 
nebūtų baisiau atrodęs. 

Holvordo ranka sudrebėjo, žvakė iškrito iš žvakidės ir spragsėdama 
liko gulėti ant grindų. Jis užmynė ją ir užgesino. Tada krito į išklerusį 
krėslą, kuris stovėjo šalia stalo, ir užsidengė veidą delnais. 

— Dieve brangus, Dorianai, kokia pamoka! Kokia baisi pamoka! 

Atsakymo nebuvo, bet jis girdėjo, kaip prie lango rauda Dorianas. 

— Melskitės, Dorianai, melskitės,— sušnibždėjo dailininkas. — 
Kaip ten mus mokė melstis vaikystėje? „Neleisk mūsų sugundyti. At- 
leisk mums mūsų kaltes. Gelbėk mus nuo pikto“. Kartokime abu. Mū- 
sų išdidumo malda buvo išklausyta. Ir mūsų atgailos malda bus išklau- 
syta. Aš per daug jumis žavėjausi ir esu nubaustas. Jūs per daug savimi 
žavėjotės. Mudu abu nubausti. 

Dorianas Grėjus palengva atsisuko ir pro ašaras pažvelgė į jį. 

— Per vėlu, Bezili,— pralemeno jis. 

— Niekada, Dorianai, ne vėlu. Klaupkim ir pamėginkim, gal prisi- 
minsim maldą. Rodos, yra kažkur tokios eilutės: „Nors tavo nuodėmės 
būtų raudonos kaip kraujas, aš padarysiu jas baltas kaip sniegas“? 

— Tie žodžiai man dabar bereikšmiai. 

— Tylėkit. Taip nekalbėkit, Pakankamai blogybių pridarėt per sa- 
vo gyvenimą. Dieve mano, nejau nematot, kaip tas prakeiktas padaras 
tyčiojasi iš mūsų? 

Dorianas Grėjus žvilgterėjo į paveikslą, ir staiga jį pagavo nesuval- 
doma neapykanta Beziliui Holvordui, tarytum ją būtų įkvėpęs atvaiz- 
das drobėje ar iššieptos lūpos pakuždėjusios į ausį. Laukinis persekio- 
jamo žvėries siutas užvirė jo širdyje, ir dabar jis neapkentė už stalo 
sėdinčio žmogaus taip, kaip dar nieko nebuvo neapkentęs. Jis karštli- 
giškai apsižvalgė aplinkui. Ant dažytos skrynios priešais jį kažkas bliz- 
gėjo. Jo akys nukrypo tenlink. Jis pamatė, kas ten. Tai buvo peilis, jo 

atsineštas-prieš kęletą dienų virvės galui nupjauti ir užmirštas pasiimti. 
Jis palengva nuslinko pro Holvordą ligi peilio. Atsidūręs Holvordui už 
nugaros, griebė peilį ir atsisuko. Holvordas sukrutėjo kėdėje, lyg norė- 
damas stotis. Dorianas puolė prie jo ir smogė peiliu į kraujagyslę už 
ausies, paskui prilenkė Bezilio galvą prie stalo ir ėmė badyti. 

Pasigirdo prislopintas vaitojimas, paskui baisus krauju sprin- 
gstančio žmogaus gargimas. Tris kartus rankos mėšlungiškai kilste- 
rėjo aukštyn, juokingai mosuodamos stingstančiom plaštakom. Jis dūrė 
dar porą sykių, tačiau Bezilis jau nebekrutėjo. Kažkas ėmė lašėti ant 
grindų. Akimirką Dorianas dar.palaukė, tebespausdamas galvą žemyn. 
Paskui bloškė peilį ant stalo ir įsiklausė. 

Aplinkui nė garso, tik lašt lašt lašnojo kraujas ant nuzulinto kilimo. 
Dorianas atidarė duris ir išėjo į laiptų aikštelę. Namuose tvyrojo gili 
tyla. Visi miegojo. Kelias akimirkas jis stovėjo persilenkęs per baliust- 
radą ir žiūrėjo į tamsos sklidiną juodą gelmę. Paskui ištraukė raktą, 
grįžo į kambarį ir užsirakino iš vidaus. 

Negyvėlis tebesėdėjo kėdėje, užsikniaubęs ant stalo, susikūprinęs, o 
jo rankos atrodė nepaprastai ilgos. Jei ne dantytas raudonas plyšys 
sprande ir juodas klampus klanas ant stalo, kuris tolydžio plėtėsi, bū- 
tum galėjęs sakyti, kad žmogus miega. 

Kaip greitai viskas įvyko! Dorianas pasijuto keistai ramus ir, priėjęs 
prie balkono durų, atidarė jas ir išėjo. Vėjas jau buvo išsklaidęs rūką, 
ir dangus atrodė nelyginant milžiniško povo uodega, nubarstyta mi- 
riadais aukso akių. Jis pažvelgė žemyn ir pamatė policininką, vaikšti- 
nėjantį po savo apylinkę ir ilgu žibinto spinduliu švysčiojantį į tylių 
namų duris. Ties gatvės kampu blykstelėjo raudona pravažiuojančio 
kebo šviesa (r vėl dingo. Kažkokia moteriškė plazdančia skraiste svir- 
duliuodama ėjo palei tvorą. Kartkartėmis ji sustodavo ir pažvelgdavo 
atgal. Paskui uždainavo kimiu balsu. Prie jos priėjo policininkas ir 
kažką pasakė. Jinai kvatodama nusvirdino tolyn. Per aikštę nuskriejo 
žvarbus vėjo gūsis. Dujinėse lempose liepsna suvirpėjo ir pamėlo; bela- 
piai medžiai lingavo juodas geležines šakas. Šiurpas nukratė Doria- 
ną, ir jis grįžo atgal į vidų ir uždarė balkoną. 

Priėjęs prie durų, pasuko raktą ir atidarė jas. Į nužudytąjį net ne- 
žvilgterėjo. Jautė, kad svarbiausia nesigilinti į tai, kas įvyko. Draugas, 
nutapęs jam lemtingąjį portretą, kuris buvo visų nelaimių priežastis, 
pasitraukė iš gyvenimo. Štai ir viskas. 

Paskui prisiminė lempą. Tai buvo savotiškas maurų dirbinys iš ma- 
tinio sidabro su juodinto plieno arabeskomis, nusagstytas nešlifuotais 

turkiais. Tarnas pasiges jos ir ims klausinėti. Akimirką Dorianas dvejo- 
jo, paskui apsisuko ir paėmė lempą nuo stalo. Jis negalėjo nepamatyti 
negyvėlio. Koks jis tylus! Kokios klaikiai baltos jo ilgos rankos! Tary- 
tum baisi vaško statula. 

Užrakinęs duris, Dorianas nutykino žemyn. Mediniai laiptai girg- 
ždėjo, lyg vaitodami iš skausmo. Kelis kartus jis stabtelėjo ir palaukė. 
Ne, visur tylu. Tai tik jo žingsnių aidas. 

Atėjęs į biblioteką, kampe pamatė kelionmaišį ir apsiaustą. Reikėjo 
juos kur nors įkišti. Jis atrakino slaptą spintą sienoje, kur laikydavo 
keistuosius savo apdarus, ir įgrūdo juos ten. Vėliau be jokio vargo ga- 
lės sudeginti. Paskui išsitraukė laikrodį. Buvo be dvidešimt dvi. 

Atsisėdo ir ėmė galvoti. Kasmet, beveik kas mėnesį, Anglijoje karia- 
mi žmonės už tai, ką padarė jis. Atmosferoje tvyrojo žudymo aistra. 
Kažkokia raudona žvaigždė per daug priartėjo prie žemės... Bet kas 
įrodys jo kaltę? Bezilis Holvordas išėjo iš jo namų apie vienuoliktą. 
Niekas nematė jo grįžtant. Didžiuma tarnų buvo Selbi Rojalyje. Jo 
tarnas miegojo... Paryžius! Taip. Bezilis išvyko į Paryžių pusiaunakčio 
traukiniu, kaip ir buvo ketinęs. Jis buvo keistai uždaras žmogus, todėl 
kokie nors įtarimai kils tik po daugelio mėnesių. Po daugelio mėnesių! 
Ligi to laiko bus galima viską sunaikinti. 

Staiga jam šovė į galvą viena mintis. Jis apsivilko kailinius, užsidėjo 
skrybėlę ir išėjo į prieškambarį. Ten pastovėjo, klausydamasis, kaip 
šaligatviu sunkiais žingsniais palengva vaikštinėja policininkas, ir Žiū- 
rėdamas, kaip blykčioja lange jo žibinto atspindžiai. Laukė, užgniaužęs 
kvapą. 

Po kelių akimirkų atitraukė skląstį ir išsmuko į lauką, tylutėliai pas- 
kui save uždarydamas duris. Tada ėmė skambinti. Po kokių penkių 
minučių atėjo tarnas, pusiau apsirengęs, užsimiegojęs. 

— Atleisk, kad pažadinau, Frensi,— tarė įeidamas Dorianas, — bet 
aš raktą pamiršau. Kelinta valanda? 

— Dešimt po dviejų, pone, — atsakė vyriškis, žiūrėdamas į laikrodį 
ir mirksėdamas. 

— Dešimt po dviejų? Kaip vėlu! Pažadink mane ryt devintą. Turiu 
darbo. 

— Gerai, pone. 

— Ar buvo šį vakarą kas užėjęs? 

— Ponas Holvordas. Išsėdėjo čia ligi vienuoliktos, paskui išėjo, 
skubėjo į traukinį. 

— Kaip gaila, kad jo nesutikau. Ar laiško nepaliko? 

— Ne, pone. Sakė parašysiąs iš Paryžiaus, jei nerasiąs jūsų klube. 
— Na gerai, Frensi. Neužmiršk rytoj mane pažadinti devintą. 
— Neužmiršiu, pone. 

Tarnas nušlepsėjo koridoriumi. 

Dorianas Grėjus numetė skrybėlę ir kailinius ant stalo ir įėjo į bib- 
lioteką. Kokį ketvirtį valandos užsigalvojęs vaikštinėjo po kambarį, 
kramtydamas lūpas. Paskui paėmė nuo vienos lentynos „Mėlynąją 
knygą“ ir ėmė vartyti. „Alenas Kempbelas, Hertfordo gatvė 152, Mei- 
feras“. Taip, šio Žmogaus jam ir reikėjo. 


XIV SKYRIUS 


Kitą rytą, devintą valandą, atėjo tarnas su šokolado puodeliu ant 
padėklo ir atidarė langines. Dorianas saldžiai miegojo, atsigulęs ant 
dešinio šono, vieną ranką pasikišęs po skruostu. Atrodė lyg berniukas, 
pavargęs nuo žaidimų ar pamokų. 

Tarnui teko du sykius pajudinti Dorianą už peties, kol šis pagaliau 
atsibudo, o kai atmerkė akis, nežymus šypsnys nuslydo jo lūpomis, tarsi 
būtų sapnavęs malonų sapną. Tačiau jis nieko nesapnavo. Nei džiaugs- 
mo, nei kančių vaizdai netrikdė jam nakties. Bet jaunystė ir be priežas- 
ties šypso. Tai vienas didžiausių jos žavumų. 

Dorianas apsivertė, pasirėmė alkūne ir ėmė gurkšnoti šokoladą. 
Šveln$ps lapkričio saulės spinduliai ssuvo į kambarį. Dangus buvo gied- 
ras, ore tvyrojo jauki šiluma. Tarytum gegužio rytą. 

Palengva praeitos nakties įvykiai begarsiais kruvinais žingsniais 
atšliaužė į jo sąmonę ir ten atgijo klaikiai ryškūs. Jis krūptelėjo, prisi- 
minęs visa, ką buvo iškentęs, ir akimirką jį vėl apėmė ta keista neapy- 
kanta Beziliui Holvordui, kuri privertė nužudyti dailininką, kai šis 
sėdėjo kėdėje; ir Dorianas iš baisaus pykčio tarytum suledėjo. Negyvė- 
lis tebesėdi ten, o jau šviečia saulė. Kaip baisu! Toks šiurpus reginys 
skirtas nakties tamsai, o ne dienai. 

Dorianas jautė, kad susirgs arba jam protas pasimaišys, jei galvos 
apie tai, ką pergyveno. Yra nuodėmių, kurias maloniau prisiminti, ne- 
gu daryti, keistų pergalių, kurios greičiau patenkina puikybę, negu 
pasotina aistras, ir protui suteikia didesnį džiaugsmą už tą, kurį davė 

ar galėjo duoti pojūčiams. Bet čia buvo kas kita. Tai, kas įvyko, reikėjo 
išstumti iš sąmonės, apsvaiginti narkotikais, užsmaugti, kad tavęs ne- 
užsmaugtų. 

Kai išmušė pusę dešimtos, Dorianas brūkštelėjo ranka sau per kaktą, 
paskui skubiai atsikėlė. Rengėsi rūpestingiau negu visada, ypač kruo- 
pščiai rinkosi kaklaraištį ir smeigtuką, o žiedus keitė net kelis sykius. 
Ilgokai gaišo ir prie pusryčių — ragavo įvairius patiekalus, tarėsi su 
tarnu dėl naujų livrėjų, kurias ketino užsakyti Selbio tarnams, peržiū- 
rėjo laiškus. Kai kuriuos laiškus skaitydamas šypsojo. Trys buvo nuo- 
bodūs. Vieną perskaitė kelis sykius, o paskui suplėšė kiek sudirgusiu 
veidu. Baisi ta moterų atmintis, teisingai kartą pasakė lordas Henris. 

Išgėręs puoduką juodos kavos, iš lėto nusišluostė servetėle lūpas, 
mostelėjo tarnui palaukti ir, nuėjęs prie stalo, parašė du laiškus. Vieną 
įsikišo kišenėn, antrąjį padavė tarnui. 

— Nunešk jį, Frensi, į Hertfordo gatvę 152, o jeigu ponas Kemp- 
belas išvykęs, sužinok adresą. 

Likęs vienas, tučtuojau užsidegė cigaretę ir ėmė piešti ant popieriaus 
lapo iš pradžių gėles, architektūrinius fragmentus, o paskui žmonių 
veidus. Staiga jis pastebėjo, kad visi jo nupiešti veidai be galo panašūs 
į Bezilį Holvordą. Susiraukė, atsikėlė ir, nuėjęs prie knygų spintos, 
išėmė pirmą pakliuvusį tomelį. Buvo pasiryžęs negalvoti apie tai, kas 
įvyko, kol tai bus įmanoma. 

Išsitiesęs sofoje, pažiūrėjo į titulinį knygos puslapį. Tai buvo Gotjė 
„Emaux et Camėes“ Šarpantjė leidinys japoniškame popieriuje su 
Žakmaro ofortais'. Citrinų žalumo odos viršeliuose buvo išspausdintas 
raštas — auksinis tinklelis ir taškuoti granatai. Knyga buvo Adrianos 
Singlton dovana. Verčiant puslapius, žvilgsnis užkliuvo už eilėraščio 
apie Lasenero“ ranką, šaltą geltoną ranką, du supplice encore mal 
lavėe*, apžėlusią rausvais pūkeliais ir su doigts de faune**. Jis žvilgte- 
rėjo į savo baltus plonus ir ilgus pirštus ir nejučia krūptelėjo; paskui 
vertė toliau, kol užėjo nuostabiuosius posmus apie Veneciją“: 


Sur une gamme chromatigue, 
Le sein de perles ruisselant, 
La Vėnus de V Adriatigue 
Sort de Veau son corps rose et blanc. 


* Nuo kurios dar gerai nenuplautos kančios (pranc.). 
** Fauno pirštai (pranc.). 

Les domes, sur Vazur des ondes 
Suivant la phrase au pur contour, 

S'enflent comme des gorges rondes 
Oue soulėve un soupir d'amour. 


L'esguif aborde et me dėpose, 
Jetant son amarre au pilier, 
Devant une facade rose, 
Sur le marbre d'un escalier. 


Kokios nepaprastos eilės! Skaitydamas jis įsivaizdavo, lyg su juoda 
gondola sidabro priekiu ir plevenančiom užuolaidom plauktų žaliomis 
vandenų gatvėmis per rausvai balzganą perlamutrinį miestą. Pačios 
eilės jam atrodė nelyginant tos tiesios turkio žydrumo linijos, kurios 
lydi laivą, plaukiantį į Lidą“. Staigūs spalvų blyksterėjimai eilėraštyje 
jam priminė paukščius opalo ir vaivorykštės spalvų kaklais, kurie plas- 
noja aplink aukštą korėtą Kampanilą? ar pilni iškilnaus grakštumo 
vaikštinėja po niūrias apdulkėjusias arkadas. Atsilošęs, primerkęs akis, 
jis tolydžio kartojo: 


Devant une facade rose, 
Sur le marbre d'un escalier. 


Visa Venecija buvo tose dviejose eilutėse. Jis prisiminė rudenį, kurį 
buvo ten praleidęs, ir nuostabią meilę, kuri pastūmėjo jį į beprotiškas, 
žavias kvailystes. Visur yra romantikos. Bet Venecija, kaip ir Oksfor- 
das, tebeturėjo foną romantikai, o tikrai romantikai fonas — svarbiau- 
sia ar bgyeik svarbiausia. Kurį laiką drauge su juo gyveno Bezilis ir dėl 
Tintoreto“ buvo tiesiog galvą pametęs. Vargšas Bezilis! Kaip baisu ši- 
taip numirti. 

Dorianas atsiduso, vėl paėmė knygą ir pamėgino užsimiršti. Jis skai- 
tė apie kregždes', nardančias po mažą kavinę Smirnoje, kur chadžijai“ 
susisėdę varsto savo gintarinius rožančius, o tiurbanoti pirkliai rūko 
ilgas su kutais pypkes ir rimtai tarpusavyje šnekučiuojasi; skaitė apie 
obeliską iš Place de la Concorde", kuris verkia granito ašaromis savo 
vienišoje besaulėje ištremtyje ir trokšta sugrįžti prie karšto, lotosais 
apaugusio Nilo, kur sfinksai, rožiaspalviai ibiai, balti grifai paauksuo- 
tais nagais, kur po žalią garuojantį dumblą ropoja krokodilai berilo 
akutėm; paskui Dorianas ėmė mąstyti apie eilėraštį, kuris, imdamas 
savo melodiją iš nubučiuoto marmuro, kalba apie keistą statulą“, 

Gotjė lyginamą su kontralto balsu, tą monstre charmant*, gulinčią 
Luvre porfyro salėje. Bet netrukus knyga iškrito jam iš rankų. Jis ėmė 
nerimauti, ir baisus išgąstis pagavo jį. Kas bus, jei Alenas Kempbelas 
išvykęs iš Anglijos? Prabėgs daug dienų, kol jis grįš. O jei jis atsisakys 
ateiti. Kas tada? Kiekviena akimirka buvo be galo svarbi. 

Kadaise, prieš penkerius metus, juodu buvo labai geri draugai, be- 
veik neperskiriami. Paskui jų draugystė staiga nutrūko. Kai jie dabar 
susitikdavo žmonėse, šypsodavosi tik Dorianas Grėjus, Alenas Kemp- 
belas — niekada. 

Tai buvo be galo protingas jaunas vyras, nors vaizduojamojo meno 
tikrai įvertinti nemokėjo, 0 jei šį tą nutuokė apie poeziją, tai tik Doria- 
no Grėjaus dėka. Mokslas buvo svarbiausia jo proto aistra. Kembridže 
jis nemaža laiko praleisdavo laboratorijoje ir puikiai išlaikė specialų 
egzaminą, kad gautų gamtos mokslų diplomą su pagyrimu. Jis ir dabar 
tebesidomėjo chemija, turėjo nuosavą laboratoriją, kurioje kiauras 
dienas sėdėdavo užsidaręs dideliam motinos apmaudui,— mat motina 
troško, kad jis patektų į parlamentą, o apie chemiją labai miglotai te- 
nusimanė, chemikas ir vaistininkas jai buvo tas pats. Be to, jis buvo 
puikus muzikantas ir griežė smuiku bei skambino fortepijonu geriau 
už daugelį mėgėjų. Iš teisybės, muzika visų pirma ir suartino juodu su 
Dorianu, muzika ir ta nenusakoma traukos jėga, kuri sklido iš Doriano 
tr kurią jis galėdavo naudoti, kai panorėdavo, o dažnai ir nesąmonin- 
gai ja paveikdavo kitus. Jie susitiko vieną vakarą pas ledi Berkšijer, 
kai skambino Rubinšteinas, o vėliau juodu dažnai buvo galima matyti 
drauge operoje ir visur, kur tik skambėdavo gera muzika. Pusantrų 
metų truko jų draugystė. Kempbelą amžinai galėjai rasti arba Selbi 
Rojalyje, arba Grosvenoro aikštėje. Jam, kaip ir daugeliui, Dorianas 
Grėjus buvo įkūnijimas visko, kaš gyvenime gražu ir žavu. Niekas nie- 
kada nesužinojo, ar buvo kada tarp jų koks vaidas. Tik staiga Žmonės 
pastebėjo, kad jie susitikę beveik nebesikalba ir kad Kempbelas visada 
anksti išeina iš bet kokio pobūvio, jei ten yra Dorianas Grėjus. Be to, 
Alenas pasikeitė — kartais jį apimdavo keista melancholija, ir rodėsi, 
kad muzikos jis nebepakenčia, o paprašytas skambinti atsisakydavo, 
teisindavosi esąs įsigilinęs į mokslą ir jam nebelieką laiko muzikai. Tai 
buvo teisybė. Kiekvieną dieną jis vis labiau domėjosi biologija, ir vieną 
ar du sykiu jo pavardė buvo paminėta mokslinėse apžvalgose ryšium 
su kai kurtais įdomiais eksperimentais. 


* Zavi pabaisa (pranc.). 

Šio žmogaus dabar laukė Dorianas Grėjus. Kas sekundę jis žvilgčio- 
jo į laikrodį. Sulig kiekviena minute vis labiau jaudinosi. Galų gale 
pakilo ir ėmė žingsniuoti po kambarį tartum koks gražus žvėris narve. 
Vaikščiojo dideliais begarsiais žingsniais. Jo rankos buvo keistai 
šaltos. 

Laukimas tapo nebepakeliamas. Jam rodėsi, kad laikas slenka švi- 
ninėm kojom, o jį patį klaikūs vėjai stumte stumia prie aštriabriaunio 
juodos bedugnės ar prarajos krašto. Kas ten laukia, jis žinojo, netgi 
matė ir, drebulio purtomąs, sudrėkusiais delnais spaudė degančius vo- 
kus, lyg norėdamas iš smegenų išplėšti regėjimo galią ir akių obuolius 
įstumti gilyn į akiduobes. Veltui. Smegenys buvo gavusios peno ir jį 
gromuliavo, o baimės sudarkyta vaizduotė rangėsi ir raitėsi lyg skaus- 
mo apimtas gyvas padaras, šoko kaip bjauri marionetė scenoje ir šaipė- 
si pro besikeičiančias kaukes. Paskui laikas netikėtai sustojo. Taip, tas 
aklas, lėtai alsuojantis laikas visai nebešliaužė; laikui sustojus, staiga 
vikriai į priekį iššoko baisios mintys, išvilko iš kapo šlykščią ateitį ir 
parodė Dorianui. Jis žiūrėjo į ją, išplėtęs akis. Iš siaubo jis suakmenėjo. 

Galiausiai atsidarė durys, ir įėjo tarnas. Dorianas pažvelgė į jį sus- 
tingusiu žvilgsniu. 

— Ponas Kempbelas, pone, — pasakė tarnas. 

Iš sukepusių Doriano lūpų išsiveržė atodūsis, skruostai vėl paraudo. 

— Kviesk jį tučtuojau, Frensi. 

Dorianas atsitokėjo. Baimė dingo. 

Tarnas nusilenkė ir išėjo. Po kelių minučių įėjo Alenas Kempbelas, 
labai rimtas ir išblyškęs; juodi kaip anglis plaukai ir tamsūs antakiai 
dar labiau ryškino veido blyškumą. 

— Ag, Alenai, kad atėjai. 

— Buvau žadėjęs į šiuos namus kojos nebekelti, Grėjau. Bet tu ra- 
šei, kad tai gyvenimo ar mirties klausimas. 

Jo balsas buvo griežtas ir šaltas. Kalbėjo jis lėtai, sverdamas žodžius. 
Skvarbus tiriantis žvilgsnis, nukreiptas į Dorianą, buvo pilnas panie- 
kos. Rankas laikė susikišęs į karakulinių kailinių kišenes ir tarsi ne- 
matė Doriano ištiestos rankos. 

— Taip, tai gyvenimo ar mirties klausimas, Alenai, ir liečia jis ne 
vieną asmenį. Sėskis. 

Kempbelas atsisėdo už stalo, o Dorianas — priešais jį. Vyrų žvilgs- 
niai susitiko. Doriano akys buvo pilnos bekraščio gailesčio. Jis žinojo, 
kaip baisu tai, ką ketino daryti. 

Po akimirką trukusios įtemptos tylos jis palinko prie stalo ir pra- 

šneko labai ramiai, tačiau sekdamas, kaip kiekvienas žodis veikia pa- 
kviestąjį. 

— Alenai, šių namų viršuje, užrakintame kambaryje, į kurį, išsky- 
rus mane, niekas negali pakliūti, prie stalo sėdi negyvėlis. Jau dešimt 
valandų praėjo nuo jo mirties. Nejudėk ir nežiūrėk taip į mane. Kas 
tas žmogus, kodėl jis mirė, kaip mirė, tau nerūpi. Tik štai ką teks tau 
padaryti... 

— Nutilk, Grėjau. Nebenoriu nieko girdėti. Nerūpi man, ar tai, ką 
tu pasakei, teisybė ar ne. Griežtai atsisakau veltis į tavo reikalus. Pasi- 
laikyk baisiąsias savo paslaptis. Manęs jos nebedomina. 

— "Turės sudominti. Bent ši tikrai turės sudominti. Man be galo ta- 
vęs, Alenai, gaila. Bet vienas negaliu išsiversti. Tik tu gali mane išgel- 
bėti. Esu priverstas tave įtraukti į šį reikalą. Kitos išeities nėra. Alenai, 
tu mokslininkas. Išmanai chemiją ir panašius dalykus. Esi daręs bandy- 
mų. Tau tereikia sunaikinti tą lavoną viršuje, sunaikinti taip, kad nelik- 
tų jokio pėdsako. Niekas nematė šio žmogaus įeinant į mano namus. 
Netgi manoma, kad jis šiuo metu Paryžiuje. Daugelį mėnesių niekas 
jo nepasiges. O kai pasiges, čia neturi būti jokių žymių. Alenai, tu pri- 
valai jį ir viską, kas jam priklausė, paversti saujele pelenų, kuriuos aš 
galėčiau išbarstyti ore. 

— Dorianai, tu proto netekai! 

— A, aš laukiau, kad pavadintum mane Dorianu. 

— Netekai proto, sakau tau, netekai proto, jeigu manai, kad bent 
pirštą pajudinsiu tau pagelbėti, netekai proto, jei atlieki man šią klai- 
kią išpažintį. Kad ir kas ten būtų, aš nenoriu kištis. Manai, kad dėl ta- 
vęs rizikuosiu savo reputacija? Kas man rūpi, į kokias velniavas tu 
įsivėlei? 

— Tai buvo savižudybė, Alenai. 

— Džiaugiuosi. Bet kas jį pastūmėjo? Tikriausiai tu. 

— Vis dar nesutinki man padėti? 

— Žinoma. Nenoriu veltis į tuos dalykus. Kas man rūpi, kokia gėda 
tavęs laukia. Tu šito nusipelnei. Nesigailėčiau matydamas tave išgė- 
dintą, viešai išgėdintą. Kaip drįsti prašyti mane, būtent mane, painiotis 
Į šitą klaikią istoriją? Maniau, kad tu geriau pažįsti žmones. Nors tavo 
draugas lordas Henris Votonas daug ko tave išmokė, bet psichologiją, 
matyt, pamiršo. Niekas manęs neprivers nė piršto pajudinti, kad tau 
pagelbėčiau. Ne į tą žmogų kreipiesi. Kreipkis į savo draugus. Ne į 
mane. 

— Alenai, tai žmogžudystė. Aš jį nužudžiau. Nežinai, kiek aš dėl 

jo iškentėjau. Šis žmogus daugiau už vargšą Henrį formavo ar griovė 
mano gyvenimą. Gal jis to ir nenorėjo, bet taip susiklostė. 

— Žmogžudystė! Dieve brangus, Dorianai, štai kur tu nusiritai! 
Neįduosiu tavęs. Kas man darbo. Beje, ir be mano įsikišimo tave tikrai 
suims. Nusikaltėlis visada padaro kokią kvailystę. Bet aš nenoriu įsi- 
painioti. 

— Vis dėlto teks. Palauk, palauk valandėlę, paklausyk. Tik paklau- 
syk, Alenai. Nieko kita neprašau, tik atlikti dar vieną mokslinį bandy- 
mą. Tu vaikštai į ligonines, į lavonines, ir tai, ką ten darai, nejaudina 
tavęs. Jei kokiame šlykščiame prozektoriume ar dvokiančioje labora- 
torijoje rastum šį žmogų, gulintį ant skarda apkalto stalo su raudonais 
grioveliais kraujui nutekėti, pažiūrėtum į jį tik kaip į puikų objektą. 
Nė plaukelis tau nesuvirpėtų. Tau nė nedingtelėtų, kad darai ką nors 
negera. Anaiptol, jaustumeis dirbąs žmonijos labui ar praturtinąs 
mokslo žinias, patenkinąs proto smalsumą ar dar ką. Ir aš teprašau, kad 
padarytum tai, ką ne sykį esi jau daręs. Iš tikrųjų, sunaikinti lavoną tu- 
rėtų būti daug mažiau baisu, negu daryti tai, ką tu pratęs daryti. Prisi- 
mink, tai vienintelis mano kaltės įrodymas. Jei jis bus surastas, aš žu- 
vęs, 0 jis tikrai bus surastas, jei tu man nepadėsi. 

— Tau padėti neturiu jokio noro. Tą tu užmiršti. Aš visiškai abejin- 
gas visai tai istorijai. Man ji nėmaž nerūpi. 

— Alenai, meldžiu tave. Pagalvok apie mano būklę. Prieš tau atei- 
nant, aš vos nenualpau iš siaubo. Gal ir tu kada pažinsi siaubą. Ne! 
Apie tai negalvok. Pažvelk į viską grynai moksliniu požiūriu. Tu nesi- 
teirauji, iš kur tie numirėliai, su kuriais atlieki bandymus. Nesiteirauk 
ir dabar. Ir taip jau per daug pasakiau. Bet meldžiu tą padaryti. Kadai- 
se, Alenaąi, mudu buvom draugai. 

— NePalbėk apie tuos laikus, Dorianai. Jie pražuvo. 

— Kartais mirusieji dar uždelsia. Žmogus viršuje niekur neišeis. 
Sėdi už stalo, palenkęs galvą ir ištiesęs rankas. Alenai, Alenai! Jei tu 
nepagelbėsi, aš žuvęs. Jie-pakars mane, Alenai. Negi nesupranti? Jie 
pakars mane už tai, ką padariau. 

— Baikim šią sceną. Griežtai atsisakau kištis į šį reikalą. Proto ne- 
tekai, jei dar mane prašai. 

— Atsisakai? 

— Taip. 

— Maldauju, Alenai. 

— Nėra prasmės. 

Vėl tas pats gailestis sužibo. Doriano Grėjaus akyse. Tada jis ištiesė 

ranką, paėmė popieriaus lapą ir kažką užrašė. Perskaitė du kartus, 
rūpestingai sulankstė ir nustūmė skersai stalo. Paskui atsistojo ir nuėjo 
prie lango. 

Kempbelas nustebęs pažvelgė į jį, paskui paėmė lapelį ir išskleidė. 
Beskaitant jo veidas išblyško kaip drobė, ir jis atvirto kėdėje. Jam pasi- 
darė klaikiai koktu. Jautė, kad kažkokioj tuščioj ertmėj pašėlusiai dau- 
žosi širdis. 

Po dviejų ar trijų baisios tylos minučių Dorianas apsigręžė, priėjo 
artyn ir, atsistojęs jam už nugaros, uždėjo ranką ant peties. 

— Man labai tavęs gaila, Alenai, — sumurmėjo jis, — bet kitos išei- 
ties man nepalikai. Esu jau parašęs laišką. Štai jis. Matai adresą? Jei 
man nepadėsi, turėsiu jį išsiųsti. Jei nepadėsi, išsiųsiu. Žinai, kokios 
bus pasekmės. Bet tu man padėsi. Dabar nebegali atsisakyti. Norėjau 
tave nuo šito išvaduoti. Turi pripažinti. Buvai neperkalbamas, šiurkš- 
tus, užgaulus. Elgeisi su manim taip, kaip dar niekas nėra drįsęs, bent 
iš gyvųjų, toks su manimi būti. Bet aš viską pakenčiau. Dabar mano 
eilė diktuoti sąlygas. 

Kempbelas užsidengė veidą rankom, ir šiurpas perbėgo jo kūnu. 

— "Taip, Alenai, mano eilė diktuoti sąlygas. Žinai, kokios jos. Vis- 
kas čia labai paprasta. Einam, nesikarščiuok. Reikia atlikti. Pasiryžk 
ir padaryk. 

Dejonė išsprūdo iš Kempbelo lūpų, jis visas drebėjo. Laikrodžio tik- 
sėjimas ant židinio lentynėlės tartum skaidė laiką į atskirus klaikius 
kančios atomus, kurių kiekvienas buvo nepakeliamai baisus. Rodėsi, 
lyg geležinis lankas palengva būtų veržęs jam galvą, lyg gėda, kuria 
jam grasino, jau būtų užgriuvusi. Ranka ant jo peties slėgė kaip švini- 
nė. Jis nebegalėjo ištverti. Atrodė, kad ranka jį sutraiškys. 

— Eime, Alenai, privalai tuojau apsispręsti. 

— Negaliu,— atsakė jis liūdnai, tarytum žodžiai galėtų ką pa- 
keisti. 

— Privalai. Kito kelio nėra. Nedelsk. 

Akimirką jis susvyravo. 

— Ar viršuje yra židinys? 

— Yra dujinė krosnis su asbestu. 

— Teks grįžti namo ir kai ką atsinešti iš laboratorijos. 

— Ne, Alenai, iš čia neišeisi. Užrašyk ant popieriaus lapo, ko reikia, 
mano tarnas nuvažiuos ir viską atveš. 

Kempbelas brūkštelėjo kelis žodžius, nusausino rašalą ir ant voko 
užrašė savo asistento pavardę. Dorianas paėmė laiškutį ir atidžiai per- 

skaitė. Tada paskambino, padavė jį tarnui, įsakydamas kuo greičiau 
sugrįžti ir atgabenti visus daiktus. 

Kai prieškambario durys užsidarė, Kempbelas nervingai krūptelėjo 
ir, pakilęs nuo kėdės, priėjo prie židinio. Jis virpėjo lyg drugio krečia- 
mas. Gal dvidešimt minučių nė vienas neprašneko. Po kambarį gar- 
siai zvimbdama skraidė musė, o laikrodžio tiksėjimas atrodė lyg plak- 
tuko dužiai. 

Kai laikrodis išmušė pirmą, Kempbelas apsisuko ir, pažvelgęs į Do- 
rianą Grėjų, pamatė, kad pastarojo akys pilnos ašarų. Liūdno jo veido 
tyrumas ir grožis kažkodėl įsiutino Kempbelą. 

— "Tu niekšas, paskutinis niekšas! — sušnibždėjo jis. 

— Tylėk, Alenai, tu išgelbėjai man gyvybę, — pasakė Dorianas. 

— Gyvybę? O viešpatie, ko verta tavo gyvybė? Iš vienos nuodėmės 
grimzdai į kitą, o galų gale baigei šituo nusikaltimu. Ne apie tavo gy- 
vybę galvoju, darydamas tai, ką verti mane daryti. 

— Ak, Alenai,— atsidusęs sušnibždėjo Dorianas.— Jei tu jaustum 
man bent vieną tūkstantąją dalelytę tos užuojautos, kurią aš tau jaučiu. 

Kalbėdamas jis nusigręžė; dabar jis stovėjo ir žiūrėjo į sodą. Kemp- 
belas nieko neatsakė. 

Gal po dešimties minučių kažkas pabeldė į duris; įėjo tarnas ir įnešė 
didelę raudonmedžio dėžę su chemikalais, didelį plieno ir platinos vie- 
lų ritinį ir dų keistos formos geležinius gnybtus. 

— Ar čia palikti daiktus, pone? — paklausė jis Kempbelą. 

— Taip, — atsakė Dorianas.— Beje, Frensi, man dar sykį teks tave 
pasiųsti. Kuo vardu tas sodininkas Ričmonde, kuris aprūpina Selbį 
orchidėjomis? 

— Hardenas, pone. 

— Teisybė, Hardenas. Tučtuojau nuvyksi pas jį, susirasi patį Har- 
deną ir paprašysi atsiųsti du sykius daugiau orchidėjų, negu buvo už- 
sakyta, ir kuo mažiau baltų. Ne, baltų visiškai nereikia. Diena puiki, 
Frensi, o Ričmonde taip gražu, antraip aš tavęs nė netrukdyčiau. 

— Nieko, pone. Kada man grįžti? 

Dorianas pažvelgė į Kempbelą. 

— Kiek laiko truks eksperimentas, Alenai? — paklausė jis ramiu, 
abejingu balsu. 

Kadangi kambaryje buvo trečias asmuo, jis pasijuto nepaprastai 
drąsus. 

Kempbelas susiraukė ir prikando lūpą. 

— Maždaug penkias valandas, — atsakė jis. 

— Vadinasi, bus nė kiek ne vėlu, jei grįši pusę aštuonių, Frensi. 
Arba palauk, — gali ir negrįžti, tik paruošk drabužius man persirengti. 
Gali šį vakarą būti laisvas. Pietausiu ne namie, todėl nebūsi man reika- 
lingas. 

— Ačiū, pone,— tarė tarnas, išeidamas iš kambario. 

— Dabar, Alenai, nė minutės negalima gaišti. Kokia sunki dėžė! 
Aš ją nunešiu. Tu paimk likusius daiktus. 

Jis kalbėjo greitai ir įsakmiai. Kempbelas pasijuto jo valdžioje. Abu 
išėjo iš kambario. 

Kai jie užlipo į viršų, Dorianas išsitraukė raktą ir atrakino duris. 
Paskui stabtelėjo, ir jo akys apsiniaukė. Jį nukratė šiurpas. 

— Man regis, Alenai, aš nepajėgsiu įeiti, — sumurmėjo jis. 

— Nesvarbu. Tu man nereikalingas,— šaltai atsakė Kempbelas. 

Dorianas pravėrė duris. Ir pastebėjo veidą portrete, kuris saulės 
šviesoje šnairavo į jį. Priešais portretą ant grindų gulėjo nuplėšta už- 
danga. Dorianas prisiminė vakar naktį pirmą sykį užmiršęs paslėp- 
ti lemtingąją drobę ir jau buvo bešokąs į priekį, bet sudrebėjęs atsi- 
traukė. 

Kokia šlykšti raudona rasa taip drėgnai blizgėjo ant vienos rankos, 
tarytum drobė būtų prakaitavusi krauju? Kaip klaiku! Akimirką jam 
rodėsi, kad portretas dar klaikesnis už tą nebylią figūrą, kuri, kaip jis 
žinojo, kniūbso prie stalo. Dorianas matė deformuotą lavono šešėlį, 
krintantį ant dėmėto kilimo, ir žinojo, kad jis nepakrutėjo iš vietos, o 
tebėra ten, kur vakar jį paliko. 

Dorianas giliai atsiduso, truputį plačiau pravėrė duris ir prisimer- 
kęs, nusukęs galvą, skubiai įėjo į kambarį, pasiryžęs net nežvilgterėti 
į lavoną. Paskui pasilenkė ir, pakėlęs aukso ir purpuro uždangą, užme- 
tė ją tiesiai ant portreto. 

Tada sustojo bijodamas atsigręžti ir įsmeigė žvilgsnį į painų audinio 
raštą. Jis girdėjo, kaip Kempbelas įnešė sunkią dėžę, geležis ir kitus 
daiktus, reikalingus baisiam jo darbui. Dorianas ėmė galvoti, ar Kemp- 
belas buvo kada sutikęs Bezilį Holvordą, ir jei buvo, ką jie vienas apie 
kitą galvojo. 

— Dabar palik mane, — tarė griežtas balsas jam už nugaros. 

Dorianas apsigręžė ir išbėgo, dar suskubęs pastebėti, kad negyvėlis 
atloštas kėdėje, o Kempbelas atidžiai apžiūrinėja blizgantį geltoną vei- 
dą. Lipdamas žemyn, išgirdo, kaip spynoje pasisuko raktas. 

Gerokai po septynių Kempbelas grįžo į biblioteką. Buvo išbalęs, 
bet visiškai ramus. 

— Padariau, ką prašei, — tyliai tarė jis.— O dabar lik sveikas. Mu- 
du niekada nebepasimatysim. 

— Alenai, tu išgelbėjai mane nuo pražūties. Neužmiršiu šito, — 
santūriai pasakė Dorianas Grėjus. 

Kempbelui išėjus, Dorianas tučtuojau užlipo į viršų. Kambarys 
šlykščiai dvokė azoto rūgštimi. Bet negyvėlio, kuris pirmiau sėdėjo už 
stalo, nebebuvo. 


XV SKYRIUS 


Tą patį vakarą, pusę devynių, Dorianas Grėjus, elegantiškai apsi- 
rengęs, su didele Parmos žibuoklių puokšte švarko atlape įėjo į ledi 
Narboro svetainę, įlydėtas besilankstančių tarnų. Smilkiniai jam tvink- 
čiojo nuo pašėlusios nervų įtampos, jis jautėsi neapsakomai įsiaudri- 
nęs, tačiau, bučiuodamas šeimininkei ranką, nusilenkė taip pat lengvai 
ir grakščiai, kaip ir visada. Gal žmogus kaip tik tada ir atrodo visiškai 
nesuvaržytas, kai jis priverstas apsimetinėti. Iš tikrųjų nė vienas iš tų, 
kurie tą vakarą matė Dorianą Grėjų, nebūtų patikėjęs, kad jis pergy- 
veno pačią baisiausią tragediją, kokia gali būti mūsų amžiuje. Tie dai- 
lūs pirštai niekada negalėjo gniaužti peilio nusikaltimui, o tos šypsan- 
čios lūpos negalėjo keikti Dievo ir gėrio. Jo elgesio ramumas stebino 
net jį patį, o akimirką jis net itin stipriai pajuto visą savo dvilypio gy- 
venimo Žavumą. 

Pobūvis buvo nedidelis, jį paskubomis suruošė ledi Narboro, labai 
išmintinga moteriškė, dar tebeturinti, anot lordo Henrio, tikrai reto 
bjaurumo likučius. Ji sugebėjo būti puiki žmona vienam iš pačių nuo- 
bodžiausių ambasadorių; deramai palaidojusi vyrą marmuriniame 
mauzoliejuje, kurį pati suprojektavo, ir ištekinusi dukras už turtingų, 
bet senyvų vyrų, ji dabar mėgavosi prancūziškais romanais, prancū- 
ziška virtuve ir prancūziškuoju esprit*, kai tik jo užtikdavo. 

Dorianą Grėjų ji ypač mėgo ir visada sakydavo, jog džiaugiasi jau- 
nystėje jo nesutikusi. „Žinau, mano mielas, būčiau vėjų vaikyti nuėju- 
si. Laimė, tuo metu jūsų dar nė kvapo žemėje nebuvo, o vėjus tik ma- 
lūnai savo sparnais vaikė, todėl man ir paflirtuoti nebuvo progos. Beje, 


* Sąmojis (pranc.). 

dėl to kaltas Narboras. Buvo baisus trumparegis, ir menkas malonu- 
mas apgaudinėti vyrą, kuris niekada nieko nemato“. 

Tą vakarą jos svečiai buvo gana nuobodūs. Mat — taip paaiškino 
Dorianui šeimininkė, prisidengusi visiškai nutriušusia vėduokle,— 
viena jos ištekėjusių dukterų netikėtai atvykusi pas ją paviešėti ir, kas 
dar blogiau, atsivežusi vyrą. 

— Mielasis, mano galva, ji negražiai pasielgė, — šnibždėjo ledi 
Narboro.— Teisybė, kiekvieną vasarą, grįžusi iš Homburgo!, aš va- 
žiuoju pas juos, bet mano metų moteris turi kartais kvėptelėti gryno 
oro, be to, aš ir juos išjudinu. Jūs nenumanot, kaip jie ten gyvena. Tai 
tikras nesugadintas kaimo gyvenimas. Keliasi anksti, nes labai daug 
dirba, ir gula anksti, nes labai mažai galvoja. Nuo Elžbietos laikų? 
apylinkėje nebuvo jokio skandalo, todėl papietavę jie visi užmiega. 
Jums neteks greta jų sėdėti. Sėdėsit šalia manęs ir linksminsit mane. 

Dorianas pusbalsiu pasakė grakštų komplimentą ir ėmė žvalgytis 
po kambarį. Tikrai, draugija buvo nuobodi. Du svečiai jam buvo ne- 
matyti, o kiti — tai Ernestas Heroudenas, vienas tų vidutinio amžiaus 
vidutinybių, taip dažnai sutinkamų Londono klubuose, kurie neturi 
priešų, bet yra labai nemėgstami draugų; ledi Rakston, pernelyg išsi- 
pusčiusi keturiasdešimt septynerių metų kumpanosė dama, kuri steng- 
davosi susikompromituoti, bet buvo tokia be galo neįdomi, kad, jos 
didžiuliam sielvartui, niekas niekada nepatikėdavo jos nusižengimais; 
ponia Erlin, įkyri žaviai grebluojanti menkystė raudonai rudais plau- 
kais; ledi Elisa Čepmen, šeimininkės dukra, nuobodi, neskoningai 
apsitaisiusi moteris tipiškai britišku veidu, kurio nieku būdu neprisi- 
minsi, vieną sykį tematęs; jos vyras, raudonskruostis žmogėnas balto- 
mis žandenomis, manantis, kaip ir daugelis jo klasės žmonių, kad neža- 
botas gyvybingumas gali išpirkti visišką minčių stoką. 

Dorianas gerokai apgailestavo čia atėjęs, kol pagaliau ledi Narboro, 
žiūrėdama į didelį paauksuotos bronzos laikrodį, įmantriais išraity- 
mais apkėtus; židinio lentynėlę, užtiestą rausvai violetine medžiaga, 
sušuko: 

— Kaip bjauriai elgiasi Henris Votonas šitaip vėluodamas! Šįryt 
nelabai tikėdamasi pasiunčiau jo pakviesti, ir jis tvirčiausiai užtikrino 
neapvilsiąs manęs. 

Šiokia tokia paguoda, kad čia bus Henris. Ir kai atsivėrė durys ir 
pasigirdo tylus melodingas jo balsas, kuris kažkokiam nenuoširdžiam 
jo pasiteisinimui iš karto suteikė žavumo, Dorianas liovėsi nuobo- 
džiavęs. 

Tačiau per vakarienę jis nieko negalėjo valgyti. Patiekalas sekė pa- 
tiekalą, bet jis nė vieno net neparagavo. Ledi Narboro be paliovos jį 
barė už tai, kad jis, pasak jos, „įžeidžiąs vargšą Adolfą, specialiai jam 
sudariusį šitą meniu“, prorečiais į jį žvilgčiojo lordas Henris, nesupras- 
damas jo tylos ir atsainumo. Kartas nuo karto tarnas jo taurę pripil- 
dydavo šampano. Jis gėrė godžiai, o troškulys tartum vis stiprėjo. 

— Dorianai,— galų gale prašneko lordas Henris, kai buvo duoda- 
ma chaud-froid*,— kas tau šį vakarą? Tu visiškai be nuotaikos. 

— "Tikriausiai jis įsimylėjęs, — sušuko ledi Narboro,— ir bijo man 
pasisakyti, kad neimčiau pavyduliauti. Jis teisus. Aš tikrai pavydu- 
liaučiau. 

— Brangioji ledi Narboro,— šypsodamas tyliai tarė Dorianas.— 
Ištisą savaitę nieko nebuvau įsimylėjęs, tikrai ničnieko nuo to laiko, 
kai madam de Ferol išvyko iš Londono. 

— Kaip jūs, vyrai, galite įsimylėti šitą moterį! — sušuko senoji da- 
ma.— Iš tiesų aš to negaliu suprasti. 

— "Tik dėl to, kad ji prisimena, kai jūs, ledi Narboro, buvot maža, — 
pasakė lordas Henris.— Ji vienintelė grandis, jungianti mus ir trum- 
pus jūsų sijonėlius. 

— Mano trumpų sijonų, lorde Henri, ji tikrai neprisimena. Bet aš 
puikiai prisimenu ją Vienoje prieš trisdešimt metų ir prisimenu, kokia 
dėcolletėe** 1 tada buvo. 

— Ji ir dabar dėcolletėe,— pareiškė jis, ilgais pirštais imdamas 
alyvuogę,— o kai ji apsivelka itin elegantišką drabužį, tampa panaši 
į prasto prancūziško romano ėdition de luxe***. Ji tikrai nuostabi 
ir pilna netikėtumų. O jos talentas šeimyniniam gyvenimui iš tiesų ne- 
paprastas. Kai mirė jos trečiasis vyras, jos plaukai iš sielvarto tapo 
auksiniai. 

— Har, kaip tau ne gėda! — sušuko Dorianas. 

— Tai be galo romantiškas paaiškinimas, — nusijuokė šeiminin- 
kė.— Bet trečias vyras! Negi Ferolas jau ketvirtas? 

— Be abejonės, ledi Narboro. 

— Netikiu nė vienu žodžiu. 

— "Tada paklauskite poną Grėjų. Jis vienas artimiausių jos draugų. 

— Ar teisybė, ponas Grėjau? 


* Zvėriena su padažu (pranc.). 
** Dekoltuota (pranc.). 
*** Prabangus leidinys (pranc.). 

— Ji taip tvirtina, ledi Narboro, — atsakė Dorianas.— Aš jos pa- 
klausiau, ar ir jinai kaip Margarita Navarietė“ išbalzamavo jų širdis 
ir pasikabino sau prie juostos. Ji atsakė to nepadariusi, nes nė vienas 
jų neturėjęs širdies. 

—- Keturi vyrai! Dievaži, tai jau trop de zėle*. 

— Trop d'audace** — taip aš jai sakau, — tarė Dorianas. 

— O, drąsos jai niekam nepritrūksta, mano mielas. O koks tasai 
Ferolas? Aš jo nepažįstu. 

— Labai gražių moterų vyrai priklauso nusikaltėlių klasei, — tarė 
lordas Henris, gurkšnodamas vyną. 

Ledi Narboro sušėrė jam vėduokle. 

— Lorde Henri, aš nėmaž nesistebiu girdėdama visą pasaulį sakant, 
kad jūs itin nedoras žmogus. 

— Bet koks pasaulis taip sako? — paklausė lordas Henris, kilsterė- 
jęs antakius. — Gal tik anas pasaulis. Su šiuo aš puikiai sutariu. 

— Visi, ką tik pažįstu, sako, kad jūs labai nedoras, — sušuko senoji 
ledi, purtydama galvą. 

Keletą akimirkų lordas Henris sėdėjo labai rimtu veidu. 

— Tai siaubinga,— pagaliau tarė jis,— kad nūnai žmonės tau už 
akių sako visišką teisybę. 

— Juk jis nepataisomas! — sušuko Dorianas, palinkdamas į priekį. 

— Turbūt,— juokdamasi atsakė šeimininkė.— Bet jeigu jūs visi 
taip juokingai dievinat ponią de Ferol, man teks vėl ištekėti, kad tap- 
čiau madinga. 

— Jūs, ledi Narboro, niekada nebeištekėsit, — įsiterpė lordas Hen- 
ris.— Jūs buvot pernelyg laiminga. Antrą sykį teka tik ta moteris, ku- 
ri nekentė savo pirmojo vyro. Antrą sykį veda tik tas vyras, kuris die- 
vino pirmąją žmoną. Moterys bando laimę, vyrai rizikuoja. 

— Narboras nebuvo idealus, — sušuko senoji ledi. 

— Jei jis būtų buvęs idealus, jūs nebūtumėt jo mylėjusi, brangioji 
ledi, — pasigirdo atsakymas. — Moterys myli mus už ydas. Jei mes pa- 
kankamai jų turim, jos viską mums atleidžia, net protą. Tai tikrų tik- 
riausia teisybė, nors aš ir bijausi, kad po šių žodžių jūs, ledi Narboro, 
manęs niekada nebepakviesit pietauti. 

"— Be abejonės, teisybė, lorde Henri. Jei mes, moterys, jūsų nemy- 
lėtumėm dėl ydų, kur jūs pasidėtumėt? Nė vienas iš jūsų nebūtų vedęs. 


* Per daug smarku (pranc.). 
** Per daug įžūlu (pranc.). 

Būtumėt gauja varganų viengungių. Beje, skirtumas nedidelis. Nūnai 
visi vedę vyrai gyvena kaip viengungiai, o visi viengungiai — kaip 
vedę. 

— Fin de siėcle*,— sumurmėjo lordas Henris. 

— Fin du globe**| — atsakė jam šeimininkė. 

— Verčiau jau būtų fin du globe, — atsidusdamas tarė Dorianas.— 
Gyvenimas — tai didžiulis nusivylimas. 

— Ak, dieve mano, — sušuko ledi Narboro, užsimaudama piršti- 
nes, — tik nesakykit man, kad jūs gyvenime jau viską išsėmėt. Kai žmo- 
gus taip šneka, aišku, jog gyvenimas jį patį išsėmė. Lordas Henris la- 
bai nedoras, ir kartais man atrodo, jog ir aš verčiau būčiau buvusi ne- 
dora, tačiau jūs sutvertas būti geras, jūs atrodot toks geras. Būtinai 
surasiu jums mielą žmoną. Lorde Henri, ar nemanot, kad ponui Grė- 
jui derėtų vesti? 

— Aš, ledi Narboro, jam visą laiką tą sakau, — nusilenkdamas at- 
sakė lordas Henris. 

— Ką gi, reikia paieškoti geros nuotakos. Šiandien vakare atidžiai 
peržiūrėsiu Debretą' ir sudarysiu visų tinkamų jaunų damų sąrašą. 

— Ar amžių pažymėsit, ledi Narboro? — paklausė Dorianas. 

— Būtinai pažymėsiu amžių, truputėlį paredaguotą. Tik nieko ne- 
reikia daryti paskubomis. Noriu, kad tai būtų, kaip rašo „Morning 
Post“, tinkama sąjunga, ir noriu, kad judu abu būtumėt laimingi. 

— Kiek kvailysčių žmonės prikalba apie laimingas santuokas! — 
sušuko lordas Henris.— Vyras su bet kokia moterim gali būti laimin- 
gas tol, kol jos nemyli. 

— Ak, koks jūs cinikas! — sušuko senoji dama; ji atstūmė savo kė- 
dę ir galvos linktelėjimu pakvietė stotis ledi Rakston.— Būtinai vėl 
ateikit vakarienės ilgai netrukęs. Jūs mane veikiat geriau už visus to- 
nizuojangius vaistus, kuriuos prirašo seras Endrius. Tik pasakykit, ko- 
kius Žmones pageidautumėt pas mane matyti. Noriu, kad draugija bū- 
tų smagi. 

— Mėgstu vyrus su ateitimi ir moteris sų praeitimi, — atsakė lor- 
das Henris.— O gal jums atrodo, kad tada susirinktų vieni sijonai? 

— Tikriausiai, — atsakė ji juokdamasi ir atsistojo. — Tūkstantį kar- 
tų atsiprašau, brangioji ledi Rakston. Nepastebėjau, kad jūs nebaigėt 
rūkyti cigaretės. 


* Amžiaus pabaiga (pranc.). 
** Pasaulio pabaiga (pranc.). 

— Nesvarbu, ledi Narboro. Aš per daug rūkau. Ateityje žadu ma- 
žinti. 

— "Tik nedarykit to, meldžiamoji,— tarė lordas Henris.— Saikin- 
gumas — pražūtingas dalykas. Lygiai bjaurus, kaip ir kasdieniniai 
pietūs. Truputį daugiau, negu reikia,— jau ir puota. 

Ledi Rakston smalsiai dirstelėjo į jį. 

— Būtinai atvažiuokit kokią popietę, lorde Henri, ir man išaiškin- 
kit. Atrodo labai intriguojanti teorija, — tyliai pasakė ji ir čiuožte iš- 
čiuožė iš kambario. 

— Žiūrėkit, kad per ilgai negaištumėt su ta savo politika ir paska- 
lomis, — sušuko prie durų ledi Narboro.— Jei užtruksit, mes ten, vir- 
šuje, tikrai susipešim. 

Vyrai nusijuokė, o ponas Čepmenas oriai pakilo nuo vieno stalo ga- 
lo ir atsisėdo priešingam. Dorianas Grėjus pakeitė vietą ir persėdo prie 
lordo Henrio. Ponas Čepmenas ėmė garsiai šnekėti apie padėtį Ben- 
druomenių rūmuose. Jis tyčiojosi iš savo priešų. Tarp juoko protrūkių 
kartas nuo karto iš jo lūpų išsprūsdavo žodis „doktrinierius“, toks bai- 
sus brito ausims. Britanijos vėliavą jis iškėlė virš Minties aukštumų. 
Tikroji visuomenės atrama pasirodė besąs paveldimas rasės kvailu- 
mas — taip jis linksmai pavadino anglų sveiką protą. 

Šypsena žaidė lordo Henrio lūpose, jis atsigręžė ir pažvelgė į Do- 
rianą. 

— Ar tau geriau, bičiuli? — paklausė jis.— Per pietus atrodei vi- 
siškai prastai. 

— Man nieko nėra, Hari. Pavargau. Štai ir viskas. 

— Vakar vakare buvai žavus. Mieloji hercogienė labai tau palanki. 
Ji man sakė atvyksianti į Selbį. 

— Žadėjo atvažiuoti dvidešimtą. 

— Ar Monmetas taip pat bus? 

— Žinoma, Hari. 

— Jis mane taip erzina, beveik tiek pat, kiek ir hercogienę. Ji labai 
protinga, kaip moteris, net pernelyg protinga, bet jai trūksta to nenu- 
sakomo silpnybės žavesio. Tik molio kojos aukso statulą padaro tokią 
brangią. Jos kojos labai dailios, bet ne iš molio. Veikiau tai balto por- 
celiano kojos. Jos perėjo per ugnį, o ko ugnis nesudegina, tą užgrūdina. 
Ji turi patirties. 

— Ar seniai ji ištekėjusi? — paklausė Dorianas. 

— Pasak jos, ištisą amžinybę, o sulig perų knyga — dešimt metų, 


149 Doriano Grėjaus portretas 


tačiau dešimt metų su Monmetu turėjo prilygti amžinybei, viską sudė- 
jus į krūvą. Kas dar atvyks? 

— Na, dar Vilobiai, lordas Ragbis su žmona, mūsų šeimininkė, Dže- 
fris Klaustonas, visi įprastiniai. Pakviečiau lordą Grotrianą. 

— Man jis patinka, — pasakė lordas Henris. — Daugelis jo ne- 
mėgsta, bet man jis atrodo žavus. Atsitiktinį perdėtą io puošnumą at- 
perka pastovus perdėtas jo išprusimas. Tai labai modernus žmogus. 

— Nežinau, Henri, ar jis galės atvykti. Gal jam teks drauge su tėvu 
važiuoti į Monte Karl3. 

— Ak, kokie įkyrūs tie svetimi giminės! Pasistenk, kad jis būtų. Be- 
je, Dorianai, vakar vakare tu labai anksti išbėgai. Prieš vienuoliktą. O 
ką paskui veikei? Ar ėjai tiesiai namo? 

Dorianas skubiai dirstelėjo į Henrį ir susiraukė. 

— Ne, Hari,— galų gale atsakė jis. — Beveik ligi trijų nesugrįžau 
namo. 

— Ar buvai klube? 

— "Taip,— atsakė jis. Paskui prikando lūpą. — Ne, ne tą norėjau 
pasakyti. Klube nebuvau. Vaikštinėjau. Nebeprisimenu, ką veikiau... 
Koks tu, Hari, smalsus! Visada nori žinoti, kas ką veikė. O aš visada 
noriu užmiršti, ką veikiau. Jei geidi žinoti tikslų laiką, grįžau pusę trijų. 
Raktą buvau palikęs, ir tarnui teko mane įleisti. O jei tau reikia ko- 
kių patvirtinančių įrodymų, jo paklausk. 

Lordas Henris truktelėjo pečiais. 

— Mielas bičiuli, negi man rūpi! Eime viršun į svetainę. Ne, chereso 
aš negersiu, ačiū, ponas Čepmenai. Kažkas tave ištiko, Dorianai. Pasa- 
kyk kas. Šį vakarą esi lyg nesavas. 

— Nepaisyk manęs, Hari. Aš suirzęs ir be nuotaikos. Užsuksiu pas 
tave rytoj ar poryt. Atsiprašyk ledi Narboro už mane. Į viršų nebelip- 
siu. Eisiu gjamo. Turiu eiti namo. 

— Na gerai, Dorianai. Tikiuosi matyti tave rytoj po pietų. Bus her- 
cogienė. 

— Pasistengsiu atvykti, Hari, — pasakė jis, eidamas iš kambario. 

Važiuodamas namo, Dorianas suprato, kad baimė, kurią tarėsi už- 
gniaužęs, vėl sugrįžo. Atsitiktiniai lordo Henrio klausimai išmušė jį iš 
vėžių, o juk turėjo tvardytis. Reikėjo sunaikinti pavojingus įrodymus. 
Šiurpas nukratė jį. Net mintis, kad teks tuos daiktus liesti, atrodė jam 
nepakenčiama. 

Vis dėlto reikėjo tą padaryti. Jis tą suprato ir, užrakinęs bibliotekos 
duris, atidarė slaptą stalčių, į kurį buvo įkišęs Bezilio Holvordo ap- 

siaustą ir kelionmaišį. Židinyje degė didžiulė liepsna. Jis įmetė dar vie- 
ną pliauską. Svylančių drabužių ir degančios odos kvapas buvo šlykš- 
tus. Jis sugaišo tris ketvirčius valandos, kol viską sunaikino. Galų gale 
jam pasidarė bloga, ėmė svaigti galva, ir jis, uždegęs kelias alžyrietiškas 
smilkymo žvakes kiaurašonėje varinėje gorėje, susivilgė rankas ir kak- 
tą vėsiu muskuso actu. 

Staiga jis pašoko. Akys keistai sužibo, ir jis ėmė nervingai kramtyti 
apatinę lūpą. Tarp dviejų langų stovėjo didelė florentietiška juodme- 
džio spinta su dramblio kaulo ir lazurito inkrustacijomis. Dorianas 
žiūrėjo į ją kaip į daiktą, kuris jį viliojo ir baugino, kuriame tarsi būtų 
slypėję tai, ko jis troško ir kuo beveik bjaurėjosi. Jis ėmė tankiau alsuo- 
ti. Pašėlęs noras įsėlino į širdį. Jis užsidegė cigaretę, bet tuoj nusviedė. 
Vokai merkėsi, ir ilgos užriestos blakstienos beveik palietė skruostus. 
Bet jis vis dar tebežiūrėjo į spintą. Galų gale pakilo nuo sofos, ant ku- 
rios gulėjo, priėjo prie spintos ir, atrakinęs ją, paspaudė kažkokią slaptą 
spyruoklę. Palengva išslinko trikampis stalčius, Doriano pirštai ins- 
tinktyviai įlindo į jį ir kažką sugniaužė. Tai buvo mažytė juoda aukso 
dulkėmis nubarstyta lako dėžutė, labai dailaus darbo, banguotom lini- 
jom pagražintais šonais; prie šilkinių virvelių kabojo krištoliniai rutu- 
liukai ir kutai iš supintų metalinių siūlelių. Dorianas ją atidarė. Viduje 
buvo žalia masė, blizganti kaip vaškas, neįprastai slogaus ir skvarbaus 
kvapo. 

Kelias akimirkas jis dvejojo, jo veide buvo sustingęs keistas šypsnys. 
Paskui virpėdamas, nors kambaryje ir buvo labai karšta, atsitiesė ir 
pažvelgė į laikrodį. Buvo be dvidešimt dvylika. Dėželę padėjo vėl į 
stalčių, uždarė spintos duris ir nuėjo į miegamąjį. 

Kai bronzos dūužiai tamsoje išmušė vidurnaktį, Dorianas Grėjus, 
apsivilkęs prastais drabužiais, šaliku apsimuturiavęs kaklą, tylutėliai 
išslinko iš namų. Bondo gatvėje rado karietą su geru arkliu. Šūktelėjo 
vežėją ir tyliai pasakė adresą. 

Vežėjas papurtė galvą. 

— Man per toli, — sumurmėjo jis. 

— Štai soverenas, — pasakė Dorianas. — Jei greit važiuosi, dar 
vieną gausi. 

“— Gerai, pone,— atsakė vyriškis, — už valandos būsit. — Gavęs 
užmokestį, jis apgręžė arklį ir skubiai nudardėjo Temzės link. 

XVI SKYRIUS 


Ėmė lyti šaltas lietus, ir per lašų miglą nykiai bolavo gatvės žibintai. 
Aludės jau buvo uždaromos, o prie jų durų juodavo pasklidi vyrų ir 
moterų pulkeliai. Iš kelių barų skambėjo šiurpus juokas. Kitur pešėsi 
ir rėkavo girtuokliai. 

Atsilošęs ekipaže, ant kaktos užsismaukęs skrybėlę, Dorianas Grėjus 
abejingu žvilgsniu stebėjo šlykščias didmiesčio padugnes ir tarpais kar- 
tojo sau žodžius, kuriuos lordas Henris buvo jam pasakęs pirmąją jų 
susitikimo dieną: „Gydyti sielą pojūčiais, o pojūčius — sielos pagal- 
ba“. Taip, čia visa paslaptis. Jis ne sykį tatai išbandė ir dar sykį paban- 
dys. Yra opijaus rūkyklų, kur galima nusipirkti užmarštį, yra klaikių 
landynių, kur naujų nuodėmių beprotybė gali nutrinti senųjų nuodė- 
mių prisiminimus. 

Žemai danguje tarsi geltona kaukolė kabojo mėnuo. Kartkartėmis 
didžiulis debesis, lyg šmėkla kyštelėjęs ilgą ranką, uždengdavo jį. Duji- 
niai žibintai tolydžio retėjo, o gatvės vis siaurėjo ir tamsėjo. Sykį vežė- 
jas paklydo, ir jam teko pusę mylios grįžti atgal. Nuo arklio kilo garas, 
jis bėgo, taškydamas valkas. Šoniniai ekipažo langai apsitraukė storu 
lyg flanelė rūko sluoksniu. 
nesiliovė skambėję jam ausyse. Jo siela tikrai buvo mirtinai iškamuota. 
Nejau pojūčiai iš tiesų galėtų ją pagydyti? Pralietas nekaltas kraujas. 
Kas jį išpirks? Ak, jo išpirkti nebegalima, bet jei nebėra atleidimo, dar 
liko užmarštis, o jis pasiryžęs užmiršti, sutrypti, sutraiškyti praeitį taip, 
kaip traiškoma žmogų įgėlusi gyvatė. Galų gale, kokią teisę turėjo Be- 
zilis šitaip su juo kalbėti? Kas jam leido teisti kitus? Tai, ką jis pasa- 
kė, — baisu, siaubinga, nepakenčiama. 

Ekipažas riedėjo ir riedėjo, bet Dorianui rodėsi, kad jis juda vis lė- 
čiau. Dorhinas pakėlė lango stiklą ir šūktelėjo vežėjui, kad paskubėtų. 
Jį ėmė kamuoti bjaurus opijaus alkis. Gerklė degė, dailios rankos ner- 
vingai gniaužėsi. Įšėlęs jis smogė arkliui savo lazda. Vežėjas nusijuokė 
ir sušėrė botagu. Tada Dorianas savo ruožtu nusijuokė, tačiau vežėjas 
tylėjo. 

Atrodė, jog kelias be galo, o gatvės panašios į juodą išsikėtusio voro 
tinklą. Monotonija tapo nebepakenčiama, ir, rūkui tirštėjant, Dorianą 
pagavo baimė. 

Paskui jie pravažiavo pro vienišą plytinių kvartalą. Rūkas čia buvo 
skystesnis, ir Dorianas matė keistas, į butelius panašias degimo krosnis, 

o viršum jų skleidėsi ugnies liežuvių vėduoklės. Jiems važiuojant kaž- 
kur sulojo šuo, toli nakties tamsoje sukliko praskrendanti žuvėdra. 
Arklys, už provėžos užkliuvęs, knaptelėjo, paskui pasuko į šoną ir ėmė 
šuoliuoti. 

Netrukus jie išsuko iš negrįsto kelio ir vėl dardėjo grindiniu. Beveik 
visų namų langai buvo tamsus, tik šen bei ten lempos apšviestoje užuo- 
laidoje juodavo fantastiški šešėlių siluetai. Dorianas smalsiai žiūrėjo į 
juos. Šešėliai judėjo tartum milžiniškos marionetės ir mosikavo lyg 
gyvos būtybės. Jis jautė jiems neapykantą. Prislopintas pyktis ruseno 
jo širdyje. Kai jie pasuko už kampo, kažkokia moteris pro praviras 
duris riktelėjo jiems įkandin, o du vyrai gal šimtą jardų vijosi iš paskos. 
Vežėjas šmaukščiojo botagu. 

Sakoma, kad aistra verčia mintis suktis ratu. Iš tikrųjų, sukramtytos 
Doriano Grėjaus lūpos be paliovos kraupiai kartojo tuos vylingus žo- 
džius apie sielą ir pojūčius, kol galų gale įsitikino, jog jie visiškai išreiš- 
kia jo nuotaiką, ir kol protu pateisino aistras, kurios ir be pritarimo 
būtų jį užvaldžiusios. Viena vienintelė mintis šliaužė per visas jo sme- 
genų ląsteles, o pašėlęs noras gyventi, baisiausias iš visų Žmogaus troš- 
kimų, dirgino kiekvieną virpantį nervą, kiekvieną skaidulą. Bjauru- 
mas, kurio jis kadaise nekentė, nes šis grąžindavo jį į tikrovę, dabar 
dėl tos pačios priežasties tapo jam malonus. Bjaurumas buvo vie- 
nintelė realybė. Šiurkštūs barniai, šlykšti landynė, grubi palaido 
gyvenimo prievarta, net vagių ir valkatų niekšybė buvo daug gy- 
vesnė ir darė didesnį įspūdį už nuostabias Meno formas ir Dainos pa- 
žadintas miglotas svajones. Užsimiršimui tik jų ir reikėjo. Po trijų 
dienų jis bus išsivadavęs. 

Staiga vežėjas, trūktelėjęs vadeles, sustabdė karietą prie tamsaus 
skersgatvio angos. Viršum žemų stogų su kyšančiais kaminais styrojo 
juodi laivų stiebai. Balzgano rūko kamuoliai lyg pamėkliškos burės 
tvyrojo kiemuose. 

— Kažkur čia, ar ne, pone? — kimiu balsu paklausė vežėjas pro 
langelį. 

Dorianas krūptelėjo ir apsidairė, įsmeigęs akis į tamsą. 

— Ir čia bus gerai, — atsakė ir, iššokęs iš ekipažo, atidavė vežėjui 
žadėtą priedą, o paskui ėmė skubiai žingsniuoti prieplaukos link. Kur 
ne kur prie didelių prekybos laivų degė žibintai. Šviesa mirgėjo, jos 
atspindžiai raibuliavo valkose. Raudona pašvaistė gaubė į tolimą ke- 
lionę išplaukiantį laivą — į jį buvo kraunamos anglys. Slidus grindi- 
nys atrodė lyg šlapias lietpaltis. 

Dorianas nuskubėjo į kairę, retkarčiais dirsčiodamas atgal pasižiū- 
rėti, ar kas nors neseka. Po septynių ar aštuonių minučių jis priėjo 
skurdų nedidelį namą, įsispraudusį tarp dviejų aukštų sandėlių. Viena- 
me viršutinių langų buvo pastatyta lempa. Dorianas sustojo ir pabeldė 
sutartu būdu. 

Po valandėlės jis išgirdo žingsnius prieangyje, kažkas atkabino gran- 
dinę. Durys tylutėliai atsivėrė, ir jis įėjo į vidų, nė žodžio netaręs susi- 
gūžusiai beformei būtybei, kuri, jam įeinant, pasitraukė į šešėlį. Prie- 
angio gale kabojo sudriskusi žalia užuolaida; nuo vėjo gūsio, įsiveržu- 
sio iš lauko paskui Dorianą, ji ėmė pleventi ir suptis. Dorianas ją atit- 
raukė ir pateko į ilgą žemą patalpą, kuri galėjo kadaise būti trečios 
eilės dansingas. Aplinkui ant sienų ryškiai liepsnojo dujinės lempos, o 
priešais kabantys musių apdergti veidrodžiai skleidė blausius, iškreip- 
tus jų atspindžius. Virpantys šviesos ratai sklido nuo apskretusių briau- 
noto alavo reflektorių, pritaisytų už lempų. Grindys buvo nubarstytos 
geltonomis pjuvenomis, kurios daiktais buvo sutryptos į purvą ir išmar- 
gintos tamsiomis palieto vyno dėmėmis. Keli malajiečiai, sutūpę prie 
mažos anglinės krosnelės, žaidė kauliukais ir šnekučiuodamiesi juokėsi, 
iššiepę baltus dantis. Kampe, užsikniaubęs ant stalo, sėdėjo jūreivis, o 
prie ryškiom spalvom dažyto bufeto, kuris ėjo palei visą sieną, stovėjo 
dvi sunykusios moterys ir šaipėsi iš senio, su pasišlykštėjimu valančio 
savo švarko rankoves. 

— Įsivaizduoja, kad raudonos skruzdėlės jį apniko,— nusijuokė 
viena, Dorianui einant pro šalį. 

Žmogus išgąstingai pažvelgė į ją ir ėmė verkšlenti. 

Patalpos gale buvo laiptukai į pritemdytą kambarį. Dorianui sku- 
biai lipant per tris išklibusias pakopas, į jį plūsterėjo slogus opijaus 
kvapas. Jis giliai įkvėpė, ir šnervės jam suvirpo iš malonumo. Jam 
įėjus į kargbarį, jaunas vyriškis lygiais geltonais plaukais, kuris palin- 
kęs viršum lempos degėsi ilgą ploną pypkę, žvilgterėjo į jį ir neryžtingai 
linkterėjo. 

— Čia tu, Adrianai? — sumurmėjo Dorianas. 

— O kur man būti? — apatiškai atsakė šis. — Niekas su manimi 
dabar nebenori kalbėti. 

— Maniau, kad tu išvykai iš Anglijos. 

— Darlingtonas nieko nedarys. Mano brolis pagaliau apmokėjo 
sąskaitą. Bet Džordžas nekalba su manimi... Man vis tiek, — pridūrė jis 
atsidusęs. — Kol šito turi, draugų nereikia. Man rodos, aš per daug 
turiu draugų. 

Dorianas krūptelėjo, paskui apmetė žvilgsniu groteskiškas figūras, 
kurios keisčiausiomis pozomis gulėjo suvirtusios ant suplyšusių čiuži- 
nių. Iškraipytos galūnės, pražiotos burnos, pastėrusios apsiblaususios 
akys — visa tai jį traukė. Jis žinojo, kokiose keistose dausose jie ka- 
muojasi ir koks nykus pragaras atskleidžia jiems naujų džiaugsmų 
paslaptis. Jie buvo laimingesni už jį. Jis dar tebebuvo minčių nelaisvė- 
je. Prisiminimai lyg baisi liga graužė jam sielą. Kartkartėmis jam vai- 
denosi į jį žvelgiančios Bezilio Holvordo akys. Tačiau Dorianas jautė 
negalįs čia pasilikti. Adrianas Singltonas jį trikdė. Jis norėjo būti ten, 
kur niekas jo nepažintų. Norėjo pabėgti nuo savęs. 

— Eisiu į kitą vietą,— pasakė jis palūkėjęs. 

— Ties prieplauka? 

— Taip. 

— Tikriausiai ten bus toji pasiutusi katė. Čia jos nebepriima. 

Dorianas trūktelėjo pečiais. 

— Man įkyrėjo moterys, kurios myli. Moterys, kurios nekenčia, 
daug įdomesnės. Be to, ten ir tas daiktas geresnis. 

— Beveik toks pat. 

— Man labiau patinka. Eime išgerti. Labai noriu. 

— Aš nieko nenoriu, — sumurmėjo jaunasis vyras. 

— Vis tiek eime. 

Adrianas Singltonas sunkiai pakilo ir nusekė paskui Dorianą ligi 
baro. Mulatas apdriskusiu tiurbanu ir nutriušusiu paltu pasveikino jį, 
bjauriai išsišiepdamas, ir pastūmėjo butelį brendžio bei dvi taures. Pri- 
slinko moterys ir ėmė plepėti. Dorianas atsuko joms nugarą ir kažką 
tyliai pasakė Adrianui Singltonui. 

Šypsnys iškreipė vienos moters veidą. 

— Kokie išdidūs mes šiandien, — nusišaipė jinai. 

— Dėl dievo, nekalbink manęs, — suriko Dorianas, treptelėdamas 
koja. — Ko nori? Pinigų? Še! Tik nebekalbink manęs! 

Atbukusiose moters akyse blykstelėjo dvi raudonos kibirkštys, bet vėl 
užgeso, ir akys liko bereikšmės, apsiblaususios. Ji atkragino galvą ir 
godžiais pirštais susišlavė monetas nuo baro. Draugė pavydžiai ją ste- 
bėjo. 

— Kam visa tai? — atsiduso Adrianas Singltonas. — Grįžti nebe- 
noriu. Ar ne vis tiek? Man ir čia gera. 

— Parašysi man, jei tau ko reikės? — pasakė Dorianas palūkėjęs. 

— Galbūt. 

— Labanakt. 

— Labanakt,— atsakė jaunasis vyras, lipdamas laiptais aukštyn ir 
nosine šluostydamas sukepusias lūpas. 

Dorianas skausmo iškreiptu veidu nuėjo prie durų. Jam betraukiant 
užuolaidą, šlykštus juokas išsiveržė iš pinigus paėmusios moters dažytų 
lūpų. 

— Va, eina tas, kur velniui parsidavė, — žagsėdama sugergždė jinai. 

— Eik velniop! — sušuko jis. — Palik mane! 

Ji spragtelėjo pirštais. 

— Norėtum, kad Pasakų Princu vadinčiau? — suspigo jinai Do- 
rianui įkandin. 

Sulig tais žodžiais snaudžiantis jūreivis pašoko ir kaip pašėlęs ėmė 
dairytis. Jis išgirdo, kaip trinktelėjo uždaromos prieangio durys. Ir 
išlėkė lyg genamas. 

Dorianas Grėjus skubėjo palei molą per dulkiantį lietų. Kažkodėl jį 
sujaudino susitikimas su Adrianu Singltonu, ir jis ėmė svarstyti, ar iš 
tikrųjų yra kaltas dėl šio jaunuolio pražūties, kaip kad užgauliai jį už- 
sipuolė Bezilis Holvordas. Dorianas prikando lūpą, kelias akimirkas 
liūdesys apniaukė jam akis. Bet pagaliau kas jam Adrianas? Gyvenimas 
per trumpas, kad ant savo pečių užsikrautum svetimų suklydimų naštą. 
Kiekvienas gyvena savo gyvenimą ir moka už jį pats. Tik gaila, kad taip 
dažnai tenka mokėti už vieną vienintelę klaidą. Reikia mokėti be pa- 
liovos. Likimas niekada galutinai nesuveda savo sąskaitų su žmogumi. 

Psichologai teigia, jog yra akimirkų, kai nuodėmės troškimas ar 
noras įvykdyti tai, ką pasaulis vadina nuodėme, taip pagauna žmogų, 
jog kiekviena jo raumenų skaidula, kiekviena jo smegenų ląstelė pri- 
sipildo baisių impulsų. Tokiais atvejais ir vyrai, ir moterys praranda 
valios laisvę. Jie eina į savo baisią pražūtį taip, kaip eina automatai. 
Pasirinkimo jie nebeturi, jų sąžinė žuvusi, o jei ji dar gyva, tai tik tam, 
kad maištas atrodytų dar patrauklesnis, neklusnumas — žavesnis. Nes 
visos nuoddlnės, kaip nesiliaudami mums tvirtina teologai, kyla iš ne- 
klusnumo. Ir išdidžioji dvasia, toji blogio aušrinė žvaigždė', krito iš 
dangaus už tai, kad maištavo. 

Apdiržusia širdimi, geisdamas tik blogio, pilnas nešvarių minčių, 
maišto trokštančia siela Dorianas skubėjo, tolydžio spartindamas žings- 
nį, bet tuo metu, kai jis jau nėrė į tamsią tarpuvartę, kur ne kartą suko, 
norėdamas trumpesniu keliu pasiekti tą blogu vardu garsėjančią landy- 
nę, staiga pajuto, kaip iš užpakalio kažkas jį pačiupo; nespėjęs pasiprie- 
šinti, Dorianas buvo priremtas prie sienos, o žiauri ranka jau gniaužė 
jam gerklę. 

Dorianas grūmėsi kaip pašėlęs ir baisiom pastangom atgniaužė 
smaugiančius pirštus. Po akimirkos jis išgirdo revolverio spragtelėjimą 
ir pamatė, kaip blizga tiesiai jam į galvą nutaikytas vamzdis, o priešais 
juoduoja tamsi neaukšto kresno vyro povyza. 

— Ko norit? — suvapėjo Dorianas. 

— Tylėk! Šausiu, jei krustelėsi! 

— Jums protas pasimaišė. Ką aš jums padariau? 

— Pražudei Sibilę Vein, — pasigirdo atsakymas. — O Sibilė Vein 
buvo mano sesuo. Ji nusižudė. Aš tą žinau. Ant tavęs krinta kaltė dėl 
jos mirties. Prisiekiau, kad už tai tave nudėsiu. Daugelį metų tavęs 
ieškojau. Neturėjau jokio ženklo, jokio pėdsako. Abu žmonės, kurie 
būtų galėję papasakoti, kaip atrodai, jau negyvi. Nieko nežinojau apie 
tave, tik meilės vardą, kuriuo jinai tave vadindavo. Šį vakarą atsitikti- 
nai jį išgirdau. Susitaikyk su Dievu, nes šiąnakt mirsi. 

Dorianui Grėjui iš baimės akys aptemo. 

— Niekada tokios nepažinojau,— pralemeno jis. — Niekada apie 
tokią negirdėjau. Iš proto išsikraustėt. 

— Verčiau išpažink savo nuodėmes. Kaip mane gyvą matai, tau 
galas. 

Baisi akimirka. Dorianas nežinojo, nei ką sakyti, nei ką daryti. 

— Klaupkis! — suriaumojo vyriškis. — Duodu vieną minutę susi- 
taikyti su Dievu, ne daugiau. Šiąnakt išplaukiu į Indiją ir prieš tai turiu 
atlikti pareigą. Vieną minutę. Ne daugiau. 

Dorianui nusviro rankos. Sustingęs iš siaubo, jis nebežinojo ką da- 
ryti. Staiga jam švystelėjo beprotiška viltis. 

— Palaukit! — suriko jis.— Kada nusižudė jūsų sesuo? Sakykit 
greitai — kada? 

— Prieš aštuoniolika metų, — atsakė vyriškis. — Ko čia klausti! 
Negi metai svarbu? 

— Aštuoniolika metų, — nusijuokė Dorianas, ir jo balse suskambo 
pergalė. — Aštuoniolika metų! Nusiveskit mane po žibintu ir pažvelkit 
man į veidą. 

Džeimsas Veinas akimirką dvejojo, nesuprasdamas, ko nori Doria- 
nas. Paskui čiupo jį ir ištempė iš tarpuvartės. 

Vėjo blaškoma žibinto šviesa buvo blausi ir mirgėjo, tačiau jos užte- 
ko, kad Džeimsas pamatytų šiurpią klaidą, kurią tarėsi padaręs, nes 
žmogaus, kurį ketino nužudyti, veidas žydėjo jaunyste, buvo 
nesuteršto jos tyrumo. Atrodė, kad jam ne daugiau kaip dvidešimt pa- 
vasarių, vargu ar buvo vyresnis, gal net tokio pat amžiaus, kaip jo se- 

suo, kai prieš daugelį metų jie išsiskyrė. Neliko jokių abejonių, kad ne 
šis žmogus ją pražudė. 

Jis paleido Dorianą ir svirduliuodamas atšlijo. 

— Dieve mano! Dieve mano! — sušuko jis. — Juk būčiau jus nužu- 
dęs! 

Dorianas Grėjus giliai atsikvėpė. 

— Žmogau, jūs vos neįvykdėt baisaus nusikaltimo, — pasakė jis, 
griežtai žvelgdamas į Džeimsą Veiną. — Tebūnie tai įspėjimas, kad 
nemėgintumėt keršyti pats. 

— Atleiskit, pone, — sumurmėjo Džeimsas Veinas. — Aš apsigavau. 
Atsitiktinis žodis, kurį nugirdau toj nelemtoj landynėj, nuvedė mane 
klaidingais pėdsakais. 

— Verčiau eikit namo ir paslėpkit tą revolverį, kad bėdon neįkliū- 
tumėt,— pasakė Dorianas ir apsisukęs palengva nuėjo sau gatve. 

Džeimsas Veinas stovėjo ant šaligatvio, sustingęs iš siaubo. Jis dre- 
bėjo visu kūnu. Netrukus juodas šešėlis, kuris slinko palei varvančią 
sieną, išlindo į šviesą ir pritykino prie Džeimso. Jį palietė kažkieno 
ranka, ir krūptelėjęs jis atsigręžė. Tai buvo viena moterų, gėrusių prie 
baro. 

— Kodėl jo nenudėjai? — sušnypštė jinai, prikišusi artyn sulysusį 
veidą. — Žinojau, kad nusivijai jį, kai išbėgai iš Deilio. Kvailys! Reikė- 
jo nudėti. Jis turi krūvą pinigų, o bjauresnio žmogaus kaip gyvas 
nerasi. 

— Ne jo aš ieškojau, — atsakė jis, — ir ne pinigų man reikia. Gyvy- 
bės man reikia. Žmogui, kurio gyvybės man reikia, turėtų būti gal 
keturiasdešimt metų. O šis dar beveik berniukas. Ačiū dievui, kad ne- 
susitepiau rankų jo krauju. 

— Beveik berniukas! — nusišaipė ji. — Žmogau, jau bus aštuonio- 
lika metų, kai Pasakų Princas padarė mane tokią, kokia esu. 

— Meluoji! — suriko Džeimsas Veinas. 

Ji iškėlė ranką į dangų. 

— Prisiekiu prieš Dievą, jog sakau teisybę, — sušuko ji. 

— Prieš Dievą? 

— Tegu man žadą atima, jeigu meluoju. Jis pats blogiausias iš visų, 
kurie čia lankosi. Sako, už gražų veidą velniui parsidavęs. Jau bus aš- 
tuoniolika metų, kaip aš jį pažįstu. Jis beveik nepasikeitė nuo to laiko. 
O aš pasikeičiau, — pridūrė ji, piktai dėbtelėdama. 

— Prisieki? 


(TV) w*- 

Tik neišduok manęs, — suinkštė ji. — Aš jo bijau. Ir duokš man už 
nakvynę užsimokėti. 

Nusikeikęs jis atšoko nuo jos ir puolė prie gatvės kampo, bet Doria- 
nas Grėjus jau buvo dingęs. Kai jis atsigręžė, moteriškės taip pat nebe- 
buvo. 


XVII SKYRIUS 


Po savaitės Dorianas Grėjus sėdėjo Selbi Rojalio oranžerijoje ir 
šnekučiavosi su dailiąja Monmeto hercogiene, kuri drauge su savo 
vyru, sunykusiu šešiasdešimtmečiu, buvo tarp jo svečių. Visi gėrė ar- 
batą; prie stalo, ant kurio stovėjo didžiulė lempa nėrinių gaubtu ir 
skleidė sodrią šviesą ant trapaus servizo porceliano ir kaltinio sidabro, 
pirmuoju smuiku griežė hercogienė. Baltos jos rankos grakščiai nardė 
tarp puodelių, o putlios raudonos lūpos šypsojo — Dorianas Grėjus 
kažką jai buvo pašnibždėjęs. Lordas Henris sėdėjo atsilošęs šilkais dra- 
piruotoje pintoje kėdėje ir žiūrėjo į juodu. Ant persikų spalvos kušetės 
sėdėjo ledi Narboro ir dėjosi klausanti hercogo pasakojimo apie pasku- 
tinį Brazilijos vabalą, papildžiusį jo kolekciją. Trys jauni vyrai elegan- 
tiškais kostiumais vaišino pyragaičiais kelias damas. Jau atvyko dvylika 
svečių, ir buvo tikimasi, kad kitą dieną dar daugiau atvažiuos. 

— Apie ką judu šnekatės? — paklausė lordas Henris, dideliais 
žingsniais eidamas prie stalo ir dėdamas savo puoduką. — Manau, 
kad Dorianas tau, Gledise, pasakojo apie mano sumanymą viską pava- 
dinti naujais vardais. Žavus sumanymas. 

— Bet aš, Hari, nenoriu naujo vardo, — atsiliepė hercogienė, žvelg- 
dama į jį nuostabiomis akimis. — Aš visiškai patenkinta savo vardu ir 
nėmaž neabejoju, kad ponas Grėjus patenkintas savuoju. 

— Mieloji Gledise, nieku gyvu nekeisčiau judviejų vardų. Jie tobu- 
li. Visų pirma aš turėjau galvoje gėles. Vakar nusiskyniau orchidėją 
į švarko atlapą. Puikų taškeliais nusėtą žiedą, tokį pat viliojantį kaip 
septynios didžiosios nuodėmės'. Nieko nepagalvojęs, paklausiau vieną 
iš sodininkų, kuo vardu gėlė. Jis atsakė, kad čia esąs puikus Robinzo- 
nianos egzempliorius ar dar kažkas kita, ne mažiau baisu. Liūdna, 
tačiau mes iš tikrųjų praradom sugebėjimą duoti daiktams gražius 
vardus. Vardas — tai viskas. Niekada nesiginčiju dėl poelgių. Ginči- 

juos tik dėl žodžių. Todėl ir nekenčiu vulgaraus realizmo literatūroje. 
Žmogus, kuris galėjo kastuvą pavadinti kastuvu, turėtų būti priverstas 
juo kasti. Daugiau niekam jis netinka. 

— Tad kaipgi, Hari, turėtume tave vadinti? — paklausė jinai. 

— Jis vardu Princas Paradoksas, — pasakė Dorianas. 

— "Taiklu! — sušuko hercogienė. 

— Tokio vardo nė girdėti nenoriu, — nusijuokė lordas Henris, 
grimzdamas į fotelį. — Etiketė prilimpa. Atsisakau titulo. 

— Karaliai titulų neatsisako, — įspėjo gražios lūpos. 

— Vadinasi, nori, kad aš ginčiau sostą? 

— Taip. 

— Aš skelbiu rytojaus tiesas. 

— Man labiau patinka šios dienos suklydimai,— atsakė ji. 

— Tu, Gledise, mane nuginkluoji,— sušuko jis, užsikrėsdamas 
žaisminga jos nuotaika. 

— Atimu skydą, Hari, bet ne ietį. 

— Niekada ja nekovoju prieš grožį, — atsakė jis, mostelėdamas 
ranka. 

— Čia tu klysti, Hari, patikėk. Per daug vertini grožį. 

— Kaip gali taip kalbėti? Teisybė, sutinku, jog geriau būti gražiam 
negu geram. Bet, kita vertus, niekas greičiau už mane nepripažins, kad 
geriau būti geram negu bjauriam. 

— Tad bjaurumas — viena iš septynių didžiųjų nuodėmių? — su- 
šuko hercogienė. — O ką tik jas lyginai su orchidėjom. 

— Bjaurumas, Gledise,— viena iš septynių didžiųjų dorybių. Tau, 
kaip gerai konservatorei, negalima per daug jų sumenkinti. Alus, Bib- 
lija ir septynios didžiosios dorybės“ padarė mūsų Angliją tokią, kokia 
ji yra. 

— Vadinasi, tau nepatinka mūsų šalis? — paklausė ji. 

— Aš jojė gyvenu. 

— Kad lengviau būtų ją smerkti. 

— Ar nori, kad sutikčiau su Europos nuosprendžiu Anglijai? 

— O ką jie sako apie mus? 

— Kad Tartiufas emigravęs į Angliją ir ėmęsis savo verslo. 

— "Tai tavo nuomonė? 

— Atiduodu ją tau. 

— Negalėčiau naudotis. Ji pernelyg teisinga. 

— Nebijok. Mūsų tautiečiai niekada neatpažįsta savo portretų. 

— Jie praktiški. 

— Greičiau sukti negu praktiški. Kai jie suveda balansą, kvailumą 
jiems atsveria turtas, ydas — veidmainystė. 

— Vis dėlto mes atlikom didelių žygių. 

— Dideli žygiai buvo mums primesti, Gledise. 

— Mes nešėm jų naštą. 

— "Tik ligi biržos. 

Ji papurtė galvą. 

— Aš tikiu nacija! — sušuko ji. 

— Joje tėra tik buvusio veržlumo likučiai. 

— Ji turi ateitį. 

— Žlugimas mane labiau traukia. 

— O menas? — paklausė ji. 

— Tai liga. 

— Meilė? 

— Iliuzija. 

— Religija? 

— Modernus tikėjimo pakaitalas. 

— "Tu skeptikas. 

— Jokiu būdu! Skepticizmas — tikėjimo pradžia. 

— Kas tu? 

— Apibrėžimas riboja. 

— Duok man siūlo galą. 

— Siūlai trūkinėja. Paklystum labirinte. 

— "Tu stulbini mane. Verčiau šnekėkim apie ką kita. 

— Mūsų šeimininkas — žavinga tema. Prieš daugelį metų jis buvo 
gavęs Pasakų Princo vardą. 

— Ak, neprimink man to! — sušuko Dorianas Grėjus. 

— Mūsų šeimininkas šį vakarą nepakenčiamas,— rausdama pas- 
tebėjo hercogienė. — Man regis, jis galvoja, kad Monmetas vedė mane 
grynai moksliniais sumetimais kaip geriausią nūdienių drugių eg- 
zempliorių, kokį begalėjo surasti. 

— Na, gal smeigtuku jis jūsų neprismeigs,— nusijuokė Dorianas 
Grėjus. 

„— O, smeigtukais, ponas Grėjau, supykusi mane smaigsto kam- 
barinė. 

— O dėl ko gi, hercogiene, ji pyksta ant jūsų? 

— Dėl menkiausių niekų, patikėkit. Dažniausiai dėl to, kad be de- 
šimt devintą aš pareiškiu, jog pusę devynių jau turiu būti apsirengusi. 

— Iš tiesų, kokia ji nesupratinga! Jums derėtų ją įspėti. 

— Nedrįstu, ponas Grėjau. Juk ji man sugalvoja skrybėlaičių mo- 
delius. Ar prisimenat skrybėlaitę, kurią buvau užsidėjusi per pobūvį 
sode pas ledi Hilstoun? Kur jūs prisiminsit, bet malonu, kad bent deda- 
tės prisimenąs. Taigi tiesiog iš nieko ją padarė. Visos geros skrybė- 
laitės padarytos iš nieko. 

— Kaip ir geras vardas, Gledise, — įsiterpė lordas Henris. 

— O kai žmogus tikrai ko pasiekia, bematant įgyja priešų. Buk 
vidutinybė, jei nori būti populiarus. 

— Tik ne tarp moterų,— tarė hercogienė, purtydama galvą,— o 
moterys valdo pasaulį. Užtikrinu jus, kad mes vidutinybių nepaken- 
čiam. Kažkas pasakė, kad mes, moterys, mylime ausimis, kaip vyrai 
myli akimis, jei jie iš viso myli. 

— Man regis, kad mes nieko kita ir neveikiam,— sumurmėjo Do- 
rianas. 

— Ak, ponas Grėjau, vadinasi, jūs niekada iš tikrųjų nemylite,— 
pasakė hercogienė; ji dėjosi nuliūdusi. 

— Brangioji Gledise! — sušuko lordas Henris. — Kaip galima ši- 
taip kalbėti? Meilė gyva pakartojimais, o pakartojimai alkį paverčia 
menu. Be to, kiekvieną sykį, kai myli, atrodo, kad tai tas vienintelis 
kartas. Objektai keičiasi, bet aistra viena. Objektų skirtingumas ją tik 
sustiprina. Gyvenime mes geriausiu atveju galim patirti vienut vieną 
didelį išgyvenimą, o didžiausia gyvenimo paslaptis — tą išgyvenimą 
kartoti kaip galima dažniau. 

— Net jeigu teko nuo jo nukentėti? — paklausė hercogienė pa- 
lūkėjusi. 

— Tuo labiau, jei teko nukentėti, — atsakė lordas Henris. 

Hercogienė apsisuko ir smalsiu žvilgsniu pažiūrėjo į Dorianą Grėjų. 

— O ką jūs, ponas Grėjau, pasakysit? — paklausė ji. 

Dorianas akimirką dvejojo. Paskui atlošė galvą ir nusijuokė. 

— Aš, MBercogiene, visada sutinku su Hariu. 

— Net kai jis klysta? 

— Haris niekada neklysta, hercogiene. 

— Ar jo filosofija padėjo jums rasti laimę? 

— Laimės aš niekada neieškojau. Kam? Ieškojau malonumų. 

— Ir radot, ponas Grėjau? 

— Dažnai. Pernelyg dažnai. 

Hercogienė atsiduso. 

— Aš ieškau ramybės, — pasakė ji, — ir jeigu nenueisiu persirengti, 
šį vakarą jos nerasiu. 

Leiskit, hercogiene, dovanoti jums orchidėjų, — sušuko Doria- 


nas ir pašokęs nuėjo gilyn į oranžeriją. 


Tu su juo begėdiškai flirtuoji, — pasakė lordas Henris savo pus- 


seserei. — Verčiau pasisaugok. Jis be galo patrauklus. 


Jei nebūtų patrauklus, nereikėtų ir kovos. 

Vadinasi, graikas prieš graiką“? 

Aš trojėnų pusėje. Jie kovojo dėl moters. 

Ir pralaimėjo. 

Būna didesnių blogybių už nelaisvę, — atsakė ji. 

Šuoliuoji nelaikydama pavadžio. 

Greitis teikia gyvybę, — pasigirdo riposte*. 

Aš tą užrašysiu savo dienoraštyje šį vakarą. 

Ką? 

Kad apdegusį vaiką vilioja ugnis. 

Aš net neapsvilusi. Mano sparnai nepaliesti. 

Naudoji juos viskam, tik ne pabėgimui. 

Drąsa iš vyrų perėjo moterims. Mums ji nepatirtas jausmas. 
Tu turi varžovę. 

Ką? 

nusijuokė. 

Ledi Narboro,— sušnibždėjo jis. — Jinai tiesiog jį dievina. 
Verti mane nuogąstauti. Apeliavimas į senovę lemtingas mums, 


romantikams. 


Ji 


Romantikams? Jūs naudojatės moksliniais metodais. 
Mus išauklėjo vyrai. 

Bet jūsų neištyrinėjo. 

Charakterizuok mus kaip lytį, — metė ji iššūkį. 
Sfinksai be paslapčių. 


pažvelgė į jį šypsodama. 


Kaip ilgai negrįžta ponas Grėjus, — tarė ji. — Eime jam pagel- 


bėti. Aš dar nepasakiau, kokios spalvos mano suknelė. 


A! Teks tau, Gledise, suknelę derinti prie gėlių. 

Tai būtų per ankstyva kapituliacija. 

Romantinis menas prasideda nuo kulminacijos. 

Turiu išsaugoti galimybę trauktis. 

Taip, kaip traukdavosi partiečiai'? 

Jie pasislėpdavo dykumoje. To aš negalėčiau padaryti. 


* Atsakomasis smūgis (pranc.). 

— Moterims ne visada leidžiama rinktis, — atsakė lordas Henris, 
bet vos tik jis spėjo baigti sakinį, iš oranžerijos galo pasigirdo slopi de- 
Jonė, o paskui kažkas sunkus dunkstelėjo žemėn. Visi pašoko. Herco- 
gienė stovėjo sustingusi iš siaubo. Baimės pilnomis akimis lordas Hen- 
ris nubėgo pro plazdančias palmes ir rado Dorianą Grėjų apalpusį, 
gulintį kniūbsčią ant plytelėmis išklotų oranžerijos grindų. 

Jis buvo tučtuojau nuneštas į mėlynąją svetainę ir paguldytas ant 
vienos iš sofų. Veikiai jis atsigavo ir apsidairė nustebęs. 

— Kas nutiko? — paklausė jis. — O, prisimenu! Henri, ar čia man 
saugu? 

Jis ėmė drebėti. 

— Mielas Dorianai,— atsakė lordas Henris, — tu tik buvai nualpęs. 
Nieko daugiau. Matyt, pervargai. Verčiau neateik pietų. Aš tave pava- 
duosiu. 

— Ne, aš ateisiu, — atsakė jis, vargais negalais stodamasis. — Ver- 
čiau ateisiu. Negalima likti vienam. 

Jis nuėjo į savo kambarį ir persirengė. Per pietus prie stalo jis buvo 
pilnas pašėlusio, nevaržomo linksmumo, tačiau kartkartėmis jį pers- 
melkdavo siaubas, kai tik prisimindavo Džeimso Veino veidą, kuris jį 
stebėjo, prisispaudęs prie oranžerijos stiklo lyg balta nosinė. 


XVIII SKYRIUS 


Kitą dieną jis niekur nėjo iš namų ir didžiumą laiko praleido savo 
kambaryje, kamuojamas baisios mirties baimės ir vis dėlto abejingas 
gyvenimui. Jgm ėmė rodytis, kad jį kas seka, jo tyko, kad jam spendžia- 
mi spąstai. Vos tik nuo vėjo sujudėdavo gobelenai, jis krūptelėdavo. 
Sausi lapai, kuriuos vėjas blaškė į švinu įrėmintus lango stiklus, jam 
atrodė nelyginant jo paties neįvykdyti pasiryžimai ir nuožmus sąžinės 
priekaištai. Vos tik užmerkdavo akis, bematant prieš jį vėl iškildavo 
jūreivio veidas, žvelgiantis pro aprasojusį stiklą, ir siaubo pirštai vėl 
sugniauždavo širdį. 

O gal tik jo fantazija išvadino kerštą iš nakties tamsos ir dabar jam 
prieš akis rikiavo klaikius bausmės vaizdus? Tikrovė chaotiška, tačiau 
žmogaus vaizduotėje viešpatauja šiurpi logika. Tik vaizduotė kiekvieną 

nuodėmę užsiundo sąžinės priekaištais. Tik vaizduotė kiekvieną nusi- 
kaltimą palydi baisių jo pasekmių paveikslais. Realiame faktų pasauly- 
je blogieji lieka nenubausti, o gerieji negauna atpildo. Sėkmė lydi stip- 
rius, pralaimėjimas skirtas silpniems. Štai ir viskas. Pagaliau, jeigu ir 
koks svetimas žmogus būtų slankiojęs apie namus, tarnai ar sargai būtų 
Jį pastebėję. Jei gėlynuose būtų rastos pėdos, sodininkai būtų pranešę. 
Taip, čia tik jo fantazija. Sibilės Vein brolis nesugrįžo jo nudėti. Jis 
išplaukė savo laivu ir nuskęs kur nors šaltame vandenyne. Šiaip ar taip, 
jo bijoti nebereikia. Juk galų gale tas žmogus nežino, negali žinot, kas 
jis. Jį saugo jaunystės kaukė. 

Bet jeigu tai tik iliuzija, kaip baisu, kad sąžinė gali sukurti tokias 
klaikias šmėklas, suteikti joms regimą pavidalą ir paleisti tau prieš akis! 
Kaip jis begyvens, jeigu dieną naktį jo nusikaltimų šmėklos spoksos į jį 
iš visų tylių kampų, vaipysis išlindusios iš savo slaptų urvų, kuždės į 
ausį, kai jis sėdės už puotos stalo, budins lediniais pirštais, kai jis mie- 
gos! Kai jam į galvą atsėlino šita mintis, jis pabalo iš siaubo, ir staiga 
jam pasirodė, kad net oras atšalo. O! Kokią klaikios beprotybės valandą 
jis nužudė savo draugą! Šiurpu net prisiminti tą sceną! Ir vėl viskas 
iškilo jam prieš akis. Atmintyje atgijo kiekviena kraupi detalė ir rodėsi 
dar baisesnė. Iš juodojo Laiko urvo, įsisupusi į raudoną skraistę, iškilo 
jo nuodėmė. Šeštą valandą atėjęs lordas Henris rado Dorianą taip rau- 
dantį, tarsi jam plyštų širdis. 

Tik trečią dieną Dorianas išdrįso išeiti iš namų. Vaiskus pušimis 
pakvipęs žiemos rytas tartum grąžino jam džiaugsmą ir gyvybės ugnį. 
Bet pasikeitimą sukėlė ne vien fizinės aplinkos sąlygos. Jo paties pri- 
gimtis sukilo prieš tą beribę kančią, kuri kėsinosi sudrumsti, sugriauti 
tobulą jo ramybę. Taip visada atsitinka subtilios, rafinuotos sanda- 
ros charakteriams. Stiprios jų aistros arba palaužia, arba palūžta. Jos 
arba pražudo žmogų, arba žūsta pačios. Lėkšti sielvartai, lėkšta meilė 
išlieka ir toliau. O didelę meilę ir didelį sielvartą sunaikina jų pačių 
perteklius. Be to, Dorianas pats save įtikino buvęs siaubo sukrėstos 
vaizduotės auka ir dabar žvelgė atgal į savo būgštavimus lyg ir su užuo- 
jauta ir net geroka paniekos doze. 

Po pusryčių jis valandą vaikštinėjo sode su hercogiene, o paskui 
nuvažiavo per parką ten, kur vyko medžioklė. Nuo šarmos žolė atrodė 
lyg druska apibarstyta. Dangus mėlynavo kaip apversta metalo taurė. 
Plona ledo plutelė buvo aptraukusi nendrėmis apaugusio negilaus 
ežero pakraščius. | 

Prie pušyno jis pamatė serą Džefrį Klaustoną, hercogienės brolį, 

stumiantį iš šautuvo du iššautus patronus. Dorianas iššoko iš karietos 
ir, paliepęs vežėjui važiuoti kumelę namo, pro sudžiūvusius paparčius 
ir sausus krūmokšnius nuėjo prie svečio. 

— Kaip sekėsi medžioklė, Džefri? — paklausė jis. 

— Nelabai, Dorianai. Turbūt dauguma paukščių ištrūko į atvirą 
lauką. Manau, kad po priešpiečių geriau eis, kai patrauksim į naujus 
plotus. 

Dorianas žingsniavo šalia jo. Gaivus kvapnus oras, rusvos ir rausvos 
šviesos, mirgančios miške, kartkartėmis pasigirstantys kimūs varovų 
šuksmai ir įkandin jų sekąs šaižus šautuvų pyškėjimas žavėjo jį, ir jis 
pajuto laisvės džiugesį. Jo nebeslėgė rūpesčiai, jis buvo laimingas, pil- 
nas džiaugsmingo abejingumo. 

Staiga už kokių dvidešimt jardų priešais juos iš tankios sausos Žo- 
lės kupsto iššoko kiškis stačiom ausim juodais galiukais ir pasispyręs 
ilgom užpakalinėm kojom nurūko alksnyno tankmėn. Seras Džefris 
prisidėjo šautuvą prie peties, bet žvėrelio judesių grakštumas nežinia 
kodėl sužavėjo Dorianą Grėjų, ir jis suriko: 

— Nešaukit, Džefri. Palikit gyvą. 

— Kvailystė, Dorianai! — nusijuokė jo bičiulis ir, kiškiui neriant į 
tankmę, iššovė. 

Pasigirdo du riksmai: baisus pašauto kiškio riksmas ir dar baises- 
nis — mMirštančio žmogaus. 

— O dieve! Pataikiau į varovą! — sušuko seras Džefris. — Koks 
asilas galėjo atsistoti priešais šautuvus! Liaukitės šaudę! — suriko jis 
visu balsu. — Žmogus sužeistas. 

Vyriausias varovas atbėgo su lazda rankoje. 

— Kur, pone? Kur? — šaukė jis. 

Tuo pat metu visoje linijoje nutilo šūviai. 

— (Čia, — piktai atsiliepė seras Džefris, bėgdamas į tankmę. — Ko 
jūs, po galaisanėsulaikot savo vyrų? Visai dienai man medžioklę suga- 
dinot. 

Dorianas žiūrėjo, kaip vyrai lindo į alksnyną, skirdami lanksčias 
svyruojančias šakas. Netrukus jie išniro, paskui save į saulės šviesą 
tempdami lavoną. Dorianas nusigręžė, apimtas siaubo. Jam rodėsi, kad 
visur, kur tik eina, jį lydi nelaimė. Girdėjo, kaip seras Džefris paklausė, 
ar Žmogus iš tikrųjų negyvas, ir vyriausio varovo teigiamą atsakymą. 
Staiga jam pasivaideno, kad visas miškas pilnas veidų. Buvo girdėti, 
kaip trypia nesuskaitoma daugybė kojų, kaip tyliai šurmuliuoja balsai. 

Viršum galvos pro šakas nuplasnojo didžiulis fazanas vario spalvos 
krūtine. 

Po kelių akimirkų, kurios priblokštam Dorianui prailgo lyg begali- 
nės skausmo valandos, jis pajuto kažkieno ranką ant peties. Krūptelėjo 
ir atsigręžė. 

— Dorianai,— prašneko lordas Henris, — verčiau aš jiems pasa- 
kysiu, kad šiandien medžioklė jau baigta. Nederėtų jos tęsti. 

— Aš, Hari, norėčiau, kad niekada niekas nebemedžiotų,— atsakė 
jis karčiai. — Tai baisu ir žiauru. Ar tas Žmogus?.. 

Sakinio baigti jis nebegalėjo. 

— Deja, taip, — atsakė lordas Henris. — Visas užtaisas suėjo jam 
į krūtinę. Tikriausiai mirė tučtuojau. Eime, grįžkim namo. 

Jie ėjo drauge alėjos link gal penkiasdešimt jardų, netardami nė žo- 
džio. Paskui Dorianas pažvelgė į lordą Henrį ir sunkiai atsidusęs pa- 
sakė: 

— "Tai blogas ženklas, Hari, labai blogas ženklas. 

— Kas? — paklausė lordas Henris.— A! Šita nelaimė. Mielas drau- 
ge, nieko nebepagelbėsi. Žmogus buvo pats kaltas. Ko jis atsistojo prie- 
šais šautuvus? Be to, mes čia niekuo dėti. Džefriui, žinoma, gana nes- 
magu. Varovų niekas šratais nevaišina. Žmonės tada ima galvoti, kad 
esi netikęs šaulys, o Džefris juk šaudo labai taikliai. Na, bet kam apie 
visa tai kalbėti. 

Dorianas papurtė galvą. 

— Tai blogas ženklas, Hari. Jaučiu, tartum kažkurį iš mūsų turė- 
tų ištikti baisi nelaimė. Gal mane, — pridūrė jis, skausmo kupinu mos- 
tu brūkštelėdamas sau per akis. 

Vyresnysis vyras nusijuokė. 

— Vienintelė baisi nelaimė pasaulyje, Dorianai,— nuobodulys. 
Tai vienintelė nuodėmė, kuri neatleidžiama. Bet, rodos, dėl jos mums 
kentėti netenka, nebent per pietus tie vyrukai imtų pliaukšti apie šį 
įvykį. Reikės jiems pasakyti, kad ši tema — tabu. O kai dėl ženklų, jų 
visai nebūna. Likimas nesiunčia mums savo pasiuntinių. Jis pernelyg 
išmintingas ar pernelyg žiaurus. Beje, Dorianai, kas galėtų tave ištik- 
ti? Turi viską, ko begalima trokšti. Nerasi žmogaus, kuris nenorėtų 
pasikeisti su tavimi vietom. 

— Nėra žmogaus, Hari, su kuriuo aš nenorėčiau keistis vietomis. 
Nesijuok šitaip. Sakau teisybę. Tas varganas kaimietis, kuris ką tik 
mirė, laimingesnis už mane. Mirties aš nebijau. Tik mane baugina mir- 
ties artėjimas. Taip ir matau, kaip švininiam ore milžiniški jos sparnai 

plasnoja aplinkui mane. Dieve mano! Nejaugi nematai, kaip ten už me- 
džių slapstosi žmogus, seka mane, tyko? 

Lordas Henris pažvelgė į tą pusę, kur rodė drebanti pirštinėta ranka. 

— "Taip, — tarė jis šypsodamas.— Matau sodininką, laukiantį tavęs. 
Tikriausiai nori paklausti, kokių gėlių pageidauji šiandien stalui pa- 
puošti. Koks tu juokingai nervingas, mielas bičiuli. Grįžęs į miestą, bū- 
tinai nueik pas mano gydytoją. 

Dorianas lengviau atsiduso, pamatęs artėjantį sodininką. Sodinin- 
kas kilstelėjo skrybėlę, dvejodamas akimirką žiūrėjo į lordą Henrį, 
paskui išsitraukė laišką ir padavė savo šeimininkui. 

— Maloningoji ponia liepė laukti atsakymo, — sumurmėjo jis. 

Dorianas įsikišo laišką į kišenę. 

— Pasakyk maloningajai poniai, kad aš grįžtu, — atsakė jis šaltai. 

Sodininkas apsisuko ir skubiai nuėjo namų link. 

— Kaip moterys mėgsta daryti visa, kas pavojinga! — nusijuokė 
lordas Henris.— Tai viena iš savybių, kuriomis aš labiausiai žaviuosi. 
Moteris flirtuos su bet kuo tol, kol kiti žiūrės į ją. 

— Kaip tu, Hari, mėgsti šnekėti apie viską, kas pavojinga! Bet šiuo 
atveju klysti. Man labai patinka hercogienė, bet aš jos nemyliu. 

— O hercogienė tave labai myli, tačiau tu kiek mažiau jai patinki, 
vadinasi, judu puikiai tinkat vienas antram. 

— Skleidi paskalas, o įoms nėra jokio pagrindo. 

— Visų paskalų pagrindas — nemoralus faktas, — pasakė lordas 
Henris ir užsidegė cigaretę. 

— Hari, tu dėl aforizmo bet ką paaukotum. 

— Žmonės savo noru deda galvas ant aukuro, — pasigirdo atsa- 
kymas. 

— Gera būtų, jei galėčiau mylėti, — sušuko Dorianas Grėjus, ir jo 
balse suskambo begalinis liūdesys, — bet atrodo, jog būsiu praradęs 
aistrą, užmiršęs geismą. Aš pėr daug įsigilinęs į save. Tapau pats sau 
našta. Noriu p4bėgti, pasitraukti, užsimiršti. Kvailai pasielgiau čia at- 
vykęs. Turbūt reikės nusiųsti telegramą Harviui, kad paruoštų jachtą. 
Jachtoje gali jaustis saugus. 

— Nuo ko saugus, Dorianai? Tave kamuoja kažkoks rūpestis. Ko- 
dėl nesakai, kas tau? Juk žinai, kad padėčiau. 

— Negaliu pasakyti, Hari, — liūdnai atsakė jis.— Spėju, kalta mano 
vaizduotė. Toji baisi nelaimė mane sukrėtė. Mane kankina šiurpus 
nujautimas, jog kažkas panašaus atsitiks ir man. 

— Kokia nesąmonė! 

— Tikriausiai, bet negaliu nusikratyti šituo jausmu. A, štai herco- 
gienė. Su tuo elegantišku kostiumu ji tikra Artemidė. Matot, herco- 
giene, mes grįžom. | 

— Aš jau viską žinau, ponas Grėjau, — atsakė ji.— Vargšas Džef- 
ris baisiai nusiminęs. Rodos, jūs prašėt jį nešauti to kiškio. Kaip keista! 

— Taip, labai keista. Nežinau, kas mane paskatino tai pasakyti. 
Greičiausiai čia buvo tik užgaida. Kiškutis atrodė be galo mielas. Bet 
man labai gaila, kad jie jums pasakė apie tą žmogų. Bjauri tema. 

— Nemaloni tema, — įsiterpė lordas Henris.— Ir jokios psicholo- 
ginės vertės neturi. Jei Džefris tyčia būtų taip padaręs, koks jis būtų 
įdomus! Norėčiau pažinti žmogų, įvykdžiusį tikrą žmogžudystę. 

— Koks tu, Hari, baisus! — sušuko hercogienė.— Ar ne, ponas 
Grėjau? Hari, ponas Grėjus vėl serga. Jis tuojau nualps. 

Dorianas šiaip taip susitvardė ir nusišypsojo. 

— Niekai, hercogiene, — sumurmėjo jis. — Man nervai baisiai pak- 
riko. Nieko kita. Tikriausiai šįryt per toli būsiu nuėjęs. Negirdėjau, 
ką sakė Haris. Ar ką nors baisaus? Būtinai man kada nors pasakysit. 
Eisiu atsigulti. Atleiskit. 

Jie jau buvo priėję prie didžiųjų laiptų, kurie iš oranžerijos vedė 
į terasą. Kai paskui Dorianą užsivėrė stiklinės durys, lordas Henris 
atsigręžė ir pažvelgė į hercogienę savo mieguistomis akimis. 

-— Ar labai jį įsimylėjai? — paklausė. 

Hercogienė kurį laiką nieko neatsakė, tik stovėjo, žvelgdama į prie- 
šais atsivėrusį reginį. 

—- Kad aš žinočiau,— pagaliau tarė ji. 

Jis papurtė galvą. 

— Žinojimas būtų pražūtingas. Nežinia kaip tik žavi mus. Per mig- 
lą visi daiktai atrodo nuostabūs. 

—- Galima paklysti. 

—- Mieloji Gledise, visi keliai veda ten pat. 

-— Kur? 

— Į nusivylimą. 

— Tai buvo mano gyvenimo debiutas, — atsiduso ji. 

— Tr atėjo vainikuotas. 

— Žemuogių lapai man įkyrėjo. 

— Jie tau tinka. 

— Tik viešumoje. 

— Pasigestum jų,— pasakė lordas Henris. 

— Nė su vienu lapeliu nesiskirsiu. 

— Monmetas turi ausis. 

— Senatvėj klausa atbunka. 

— Ar jis niekada nepavyduliavo? 

— Verčiau būtų pavyduliavęs. 

Jis apsižvalgė, tarytum ko ieškodamas. 

— Ko ieškai? — paklausė ji. 

— Rutulėlio nuo tavo rapyros',— atsakė jis.— Tu jį numetei. 

— "Tebeturiu kaukę. 

— Po ja tavo akys dar žavesnės. 

Ji vėl nusijuokė. Jos dantys atrodė lyg baltos sėklos raudoname 
vaisiuje. 

Penktą valandą Dorianas paskambino ir, pakvietęs tarną, liepė suk- 
rauti jo lagaminus naktiniam Londono ekspresui ir užsakė karietą pu- 
sei devynių. Jis buvo pasiryžęs nebenakvoti Selbi Rojalyje nė vienos 
nakties. Tai buvo pikta lemianti vieta. Mirtis čia vaikščiojo pačiam 
dienos vidury. Miško žolė buvo apšlakstyta krauju. 

Paskui parašė laiškelį lordui Henriui — pranešė važiuojąs į miestą 
pasitarti su gydytoju ir paprašė užimti svečius. Kai jau buvo bekišąs 
laišką į voką, kažkas pabeldė į duris, ir tarnas pranešė, kad vyriausias 
varovas norįs jį matyti. Dorianas susiraukė ir prikando lūpą. 

— Tegu įeina, — pasakė jis, akimirką padvejojęs. 

Kai tik vyriškis įėjo, Dorianas išsitraukė iš stalčiaus čekių knygelę 
ir išskleidė ją prieš save. 

— Turbūt atėjot dėl šio ryto nelaimės, Torntonai? — paklausė jis, 
imdamas plunksną. 

— "Taip, pone, — atsakė vyriausias varovas. 

— Ar tas vargšas žmogelis buvo vedęs? Ar turėjo šeimą? — klausi- 
nėjo Dorianas nuobodžiaujančiu veidu.— Jei taip, nenoriu, kad jo 
artimieji skurstų, ir nusiųsiu jiems tokią sumą, kokios, jūsų nuomone, 
jiems reikia. 

— Mes, pone, nežinom, kas jis. Todėl aš ir drįsau pas jus ateiti. 

— Nežinot kas? — abejingai paklausė Dorianas.— Kaipgi šitaip? 
Negi jis ne jūsiškis? 

— Ne, pone. Niekada nesu jo matęs. Atrodo, pone, lyg būtų jūreivis. 

Plunksna iškrito Dorianui iš rankos, ir staiga jam pasirodė, tarsi 
širdis būtų liovusis plakti. 

— Jūreivis? — sušuko jis.— Sakot, jūreivis? 

— Taip, pone. Atrodo, lyg būtų jūreivis — ir abi rankos ištatui- 
ruotos, ir šiaip. 

— Ar ką nors radot pas jį? — paklausė Dorianas, palinkęs į priekį, 
išgąstingom akim žvelgdamas į vyriškį. — Kokį dokumentą, kur būtų 
jo pavardė? 

— Tik truputį pinigų, pone, visai nedaug, ir šešių užtaisų revolverį. 
Niekur jokios pavardės. Atrodo, padorus vyras, pone, bet iš prastų 
žmonių. Mes manom, kad koks jūreivis. 

Dorianas pašoko. Staiga jam švystelėjo beprotiška viltis. Kaip pami- 
šęs jis stvėrėsi jos. 

— Kur lavonas? — sušuko jis.— Greit! Turiu jį tučtuojau pa- 
matyti. 

— Jis tuščioje arklidėje, fermoje, pone. Žmonės nenori negyvėlio 
į namus priimti. Sako, lavonas nelaimę atneša. 

— Fermoje! Tučtuojau eik ten ir lauk manęs. Pasakyk tarnam, kad 
atvestų man arklį. Ne. Tiek to. Aš pats nueisiu į arklides. Bus greičiau. 

Nė ketvirčiui valandos neprabėgus, Dorianas kaip beįmanydamas 
jau ragino arklį, šuoliais lekiantį ilga alėja. Pro šalį lyg vaiduoklių 
eisena šmėkščiojo medžiai, šiurpūs šešėliai krito priešais jį ant kelio. 
Sykį kumelė pasibaidė balto vartų stulpo ir vos jo nenumetė. Jis šėrė 
vytiniu jai per sprandą. Lyg strėlė skrodė ji sambrėškas. Akmenys lė- 
kė į šalis nuo jos pasagų. 

Pagaliau Dorianas prijojo fermą. Kieme stoviniavo du vyrai. Jis 
nušoko nuo arklio ir metė pavadį vienam iš jų. Tolimiausioje arklidė- 
je mirgėjo žiburėlis. Kažkas tartum sakyte sakė jam, kad ten lavonas, 
ir Dorianas nuskubėjęs uždėjo ranką ant durų skląsčio. 

Akimirką palūkėjo, jausdamas, jog stovi prie pat slenksčio, kurį per- 
žengus jo laukia pragaištis arba išsigelbėjimas. Paskui stumtelėjo du- 
ris ir įėjo. 

Kampe ant maišų krūvos gulėjo negyvas žmogus šiurkščiais marški- 
niais ir mėlynom kelnėm. Veidas buvo uždengtas dėmėta nosine. Šali- 
mais spragsėjo žvakigalis, įkištas į butelį. 

Dorianą Grėjų nukrėtė šiurpas. Jis pajuto negalėsiąs savo ranka 
nuimti nosinės nuo veido ir pašaukė vieną iš fermos darbininkų. 

— Nuimk tą skudurą nuo veido. Noriu pasižiūrėti, — paliepė jis ir 
įsitvėrė durų staktos. 

Kai tarnas atidengė veidą, Dorianas žengė žingsnį į priekį. Džiaug- 
smo šūksnis išsprūdo jam iš lūpų. Žmogus, nušautas krūmuose, buvo 
Džeimsas Veinas. 

Kelias akimirkas jis pastovėjo, žiūrėdamas į lavoną. O kai jojo na- 
mo, akys jam buvo pilnos ašarų, — jis žinojo esąs išgelbėtas. 

XIX SKYRIUS 


— Gali man nešnekėti, kad pasidarysi geras! — sušuko lordas Hen- 
ris, merkdamas baltus pirštus į rožių vandenį raudono vario dubę- 
nyje.— Esi visiškai tobulas. Meldžiamasis, nesikeisk. 

Dorianas Grėjus papurtė galvą. 

— Ne, Hari, aš savo gyvenime pernelyg daug blogybių esu prida- 
ręs. Daugiau nebedarysiu. Nuo vakar dienos pradėjau gerus darbus. 

— Kur vakar buvai? 

— Kaime, Hari. Vienut vienas praleidau dieną mažoje smuklėje. 

— Mielas vaike, — tarė šypsodamas lordas Henris, — kaime bet kas 
gali būti geras. Ten nėra pagundų. Štai kodėl žmonės, gyvenantys ne 
mieste, yra visiškai necivilizuoti. Pasidaryti civilizuotam toli gražu nė- 
ra lengva. Tik dviem keliais žmogus pasiekia civilizaciją. Vienas ke- 
lias — kultūra, antrasis — sugedimas. Kaimo gyventojams nei viena, 
nei antra neprieinama, todėl jie ir stovi vietoje. 

— Kultūra ir sugedimas,— pakartojo Dorianas.— Pažinau ir vie- 
na, ir kita. Dabar man atrodo baisu, kad jie visada eina ranka rankon. 
Nes aš, Hari, radau naują idealą. Pasidarysiu kitoks. Man regis, jau 
dabar aš kitoks. 

— "Tu man dar nepasakei, koks buvo tas geras darbas. O gal sakaisi 
jau ne vieną padaręs? — paklausė bičiulis, įsidėjęs į lėkštę nedidelę 
raudonų nunokusių žemuogių piramidę ir kriauklės pavidalo skylė- 
tu šaukštu barstydamas ją baltu cukrumi. 

— Tau, Hari, galiu pasakyti. Niekam kitam negalėčiau. Aš kai ko 
pagailėjau. Skamba pagyrūniškai, bet tu supranti, ką turiu galvoje. 
Ji buvo labai graži ir nuostabiai panaši į Sibilę Vein. Turbūt tai visų 
pirma ir patraukė mane. Juk prisimeni Sibilę Vein, ar ne? Rodos, taip 
seniai visa tai buvo! Ką gi, Hetė, be abejonės, ne mūsų luomo. Ji pap- 
rasta kaimo mergaitė. Bet aš tikrai ją mylėjau. Esu visai tikras, mylė- 
jau. Visą šį nuostabų gegužį du ar tris kartus per savaitę važiuodavau 
jos aplankyti. Šakar ji laukė manęs sodelyje. Obelų žiedai krito jai ant 
plaukų, ir ji juokėsi. Šįryt auštant mes turėjom drauge išvažiuoti. Stai- 
ga aš nusprendžiau palikti ją tokią pat tyrą gėlę, kokią radau. 

— Manau, kad šis jausmas savo šviežumu suteikė tau, Dorianai, di- 
džiulį malonumą, — pertraukė jį lordas Henris.— Bet aš galių užbaigti 
šitą idilę. Davei jai gerą patarimą ir sutrypei širdį. Taip, tokia tavo 
naujo gyvenimo pradžia. 

— Hari, tu baisus! Nekalbėk tokių klaikių dalykų. Nesutrypiau 

Hetei širdies. Be abejonės, jinai verkė ir taip toliau. Bet garbės nepra- 
rado. Ji, kaip Perdita, gali gyventi mėtų ir medetkų sode. 

— Ir apraudoti neištikimąjį Florizelį',— juokdamasis pasakė lor- 
das Henris ir atsilošė kėdėje.— Mielas Dorianai, koks juokingai vai- 
kiškas tu kartais būni. Negi manai, kad dabar mergaitė galės pamilti 
savo luomo vaikiną? Galbūt ji kada nors ištekės už kokio stuobrio ve- 
žėjo ar išsiviepusio artojo. O toji aplinkybė, kad ji buvo sutikusi ir my- 
lėjusi tave, paskatins ją niekinti savo vyrą, ir ji bus nelaiminga. Negaliu 
sakyti, kad moralės atžvilgiu labai vertinčiau tą tavo atsižadėjimą. Net- 
gi pradžiai tai gana mažai. Beje, iš kur Žinai, kad tavo Hetė šiuo metu 
neplūduriuoja kaip Ofelija kokiam žvaigždžių apšviestam malūno 
tvenkiny tarp nuostabių vandens lelijų? | 

— Liaukis, Hari! Tu iš visko šaipaisi, o paskui pranašauji pačias 
baisiausias tragedijas. Gailiuosi tau pasisakęs. Man vis tiek, ką tu sa- 
kysi. Žinau, jog pasielgiau teisingai. Vargšė Hetė! Šį rytą, jodamas pro 
sodybą, mačiau prie lango baltą jos veidą tartum jazmino šakelę. Ver- 
čiau nebekalbėkim apie tai, tu nemėgink manęs įtikinėti, kad mano 
geras darbas, kurį padariau pirmą kartą per daugelį metų, mažytis 
atsižadėjimas, kokį pirmą kartą patyriau, iš tikrųjų vos ne nuodėmė. 
Noriu tapti geresnis. Ir tapsiu. Papasakok ką nors apie save. Kas girdėti 
mieste? Seniai bebuvau klube. 

— Žmonės vis dar šneka apie vargšo Bezilio dingimą. 

— Maniau, kad jau bus pabodę,— tarė Dorianas, įsipildamas vy- 
no, ir truputį susiraukė. 

„— Mielas vaike, jie vos šešias savaites apie tai tekalba, o britų pub- 
likai būtų per didelė proto įtampa svarstyti daugiau negu vieną temą 
kas trys mėnesiai. Tačiau pastaruoju metu jiems sekėsi. Jie turėjo 
mano skyrybų bylą ir Aleno Kempbelo savižudybę. O dabar jiems 
atiteko paslaptingas dailininko dingimas. Skotland Jardas tebetvirtina, 
kad žmogus pilku apsiaustu, kuris lapkričio devintą vidurnakčio trau- 
kiniu išvyko į Paryžių, ir buvęs vargšas Bezilis, o prancūzų policija 
teigia, kad Bezilis nebuvo atvykęs į Paryžių. Tikriausiai po kokių dvie- 
jų savaičių išgirsim, kad žmonės matę jį San Franciske. Keista, bet 
kai tik koks žmogus prapuola, bematant pasklinda kalbos, jog jį matę 
San Franciske. Tikriausiai tai puikus miestas, ir jame slypi visos ano 
pasaulio smagybės. 

— Kaip manai, kas galėjo ištikti Bezilį? — paklausė Dorianas, iš- 
kėlęs prieš šviesą burgundiško vyno taurę; jis pats stebėjosi, kad gali 
taip ramiai šnekučiuoti šia tema. 

— Neturiu nė menkiausios nuovokos. Jei Bezilis nori slapstytis, 
tai jo reikalas. Jei miręs, nenoriu apie jį galvoti. Mane baido tiktai mir- 
tis. Nekenčiu jos. 

— Kodėl? — vangiai paklausė jaunesnysis vyras. 

— "Todėl, — atsakė lordas Henris ir prisikišo prie nosies kvapnios 
druskos dėžutę su auksinėm grotelėm, — kad šiais laikais viską galima 
pergyventi, išskyrus mirtį. Mirtis ir vulgarumas — vieninteliai du de- 
vynioliktojo amžiaus faktai, kurių aiškinimais nepašalinsi. Kavą, Dori- 
anai, gersim muzikos kambaryje. Noriu, kad man paskambintum Šo- 
peną. Vyriškis, su kuriuo pabėgo mano žmona, puikiai skambino Šope- 
ną. Vargšė Viktorija! Aš ją labai mylėjau. Be jos namai gana tušti. Ži- 
noma, vedybinis gyvenimas yra tik įprotis, blogas įprotis. Bet juk ir 
blogiausius įpročius praradęs — gailiesi. Gal jų ir labiausiai gaila. Juk 
jie sudaro individualybės esmę. 

Dorianas nieko neatsakė, tik pakilo nuo stalo, nuėjo į gretimą kam- 
barį ir atsisėdo prie fortepijono, o jo pirštai ėmė bėgioti juodais ir bal- 
tais dramblio kaulo klavišais. Kai buvo atnešta kava, jis liovėsi skam- 
binęs, pažvelgė į lordą Henrį ir tarė: 

— Hari, ar tau niekada nedingtelėjo mintis, kad Bezilis nužudytas? 

Lordas Henris nusižiovavo. | 

— Bezilis buvo labai populiarus, be to, jo laikrodis — Voterberio“. 
Kam jį žudyti? Nebuvo toks protingas, kad turėtų priešų. Žinoma, bu- 
vo genialus tapytojas. Bet žmogus gali tapyti kaip Velaskezas ir būti 
nepakenčiamai nuobodus. Bezilis iš tikrųjų buvo gana nuobodus. Ma- 
ne jis sudomino tik vieną kartą, kai prieš daugelį metų pasisakė apie 
savo besaikį susižavėjimą tavimi ir apie tai, kad tu — pagrindinis jo 
kūrybos motyvas. 

— Aš mylėjau Bezilį, — liūdnai pasakė Dorianas.— Bet negi žmo- 
nės nešneka, kad jis nužudytas? | 

— Na, kai kurie laikraščiai taip rašo. Man tai atrodo neįtikėtina. 
Žinau, kad Paryžiuje yra baisių landynių, tačiau Bezilis ne iš tų žmo- 
nių, kurte tenšlankosi. Nebuvo smalsus. Tai jo didžiausias trūkumas. 

— O ką tu, Hari, pasakytum, jei aš prisipažinčiau nužudęs Bezi- 
lį? — paklausė jaunesnysis vyras. Ištaręs šiuos žodžius, jis įdėmiai ste- 
bėjo lordą Henrį. 

— Pasakyčiau, mielas drauge, jog mėgini vaidinti vaidmenį, kuris 
tau visiškai netinka. Bet koks nusikaltimas — vulgarus, kaip ir bet koks 
vulgarumas — nusikaltimas. Ne tau, Dorianai, įvykdyti žmogžudystę. 
Atleisk, jei užgavau tavo tuštybę tą pasakęs, bet patikėk — čia teisybė. 

Nusikaltimai išimtinai daromi žemesnių sluoksnių. Aš nė trupučio nes- 
merkiu tų žmonių. Manyčiau, kad nusikaltimas jiems tas pat, kas mums 
menas — tiktai būdas sužadinti nepaprastus pojūčius. 

— Būdas sužadinti pojūčius? Negi manai, kad žmogus, įvykdęs 
žmogžudystę, galėtų vėl pakartoti tą patį nusikaltimą? Nesakyk. 

— O, bet kas tampa malonumu, jei tik labai dažnai kartoji! — juok- 
damasis sušuko lordas Henris.— Tai viena svarbiausių gyvenimo pas- 
lapčių. Tačiau man atrodo, kad žmogžudystė visada klaida. Niekada 
nederėtų daryti to, apie ką negalima kalbėti po pietų. Bet palikim ra- 
mybėj vargšą Bezilį. Gera būtų, jei galėčiau patikėti, kad jo mirtis to- 
kia romantiška, kaip tu sakai, bet negaliu. Greičiau jis iš omnibuso iš- 
krito į Seną, o konduktorius viską nuslėpė. Taip, manyčiau, kad toks 
buvo jo galas. Matau jį dabar: guli aukštielninkas po drumstai žaliais 
vandenimis, sunkios baržos plaukia viršum jo, ir ilgi žali dumbliai kim- 
ba jam į plaukus. Žinai, man neatrodo, kad jis būtų sukūręs dar daug 
gerų darbų. Per pastaruosius dešimt metų jo kūryba gerokai sup- 
rastėjo. 

Dorianas atsiduso, o lordas Henris ėmė vaikštinėti po kambarį, pas- 
kui pradėjo glostyti galvą keistai Javos papūgai, didžiuliam paukš- 
čiui pilkomis plunksnomis, rusvu kuodu ir uodega, kuris suposi ant 
bambuko laktos. Kai ploni Hario pirštai palietė paukštį, tas nulei- 
do baltus raukšlėtus vokus ant juodų tarsi stiklinių akių ir ėmė siū- 
buoti. 

— "Taip, — apsisukęs toliau dėstė Haris, traukdamas iš kišenės no- 
sinę, — jo kūryba suprastėjo. Man atrodė, lyg ji kažko neteko. Ji nete- 
ko idealo. Kai judu liovėtės buvę dideli draugai, jis liovėsi buvęs didelis 
menininkas. Kas judu išskyrė? Aš manau, tau jis įkyrėjo. Jei iš tikrųjų 
taip įvyko, jis niekada tau šito neatleido. Taip visada elgiasi įkyruo- 
liai. Beje, kur dingo tas nuostabus tavo portretas, kurį jis nutapė? 
Man rodos, nemačiau jo nuo to laiko, kai jį baigė. A, prisimenu, prieš 
daugelį metų pasakojai siuntęs jį į Selbį, bet pakeliui jis kažkur dingęs 
ar kas jį pavogęs. Ar nebeatgavai? Kaip gaila! Tai buvo tikras šedev- 
ras. Prisimenu, norėjau jį nupirkti. Ir dabar norėčiau jį turėti. Jis prik- 
lausė geriausiam Bezilio kūrybos laikotarpiui. Nuo to meto jo kūryba 
tapo keistu blogos tapybos ir gerų ketinimų mišiniu, kuris leidžia žmo- 
gų vadinti reprezentatyviu britų menininku. Ar neskelbei laikraštyje? 
Reikėjo paskelbti. 

— Nebeprisimenu,— atsakė Dorianas.— Rodos, skelbiau. Bet port- 
retas man niekad nepatiko. Gailiuosi pozavęs. Net prisiminti nemalonu. 

Kodėl kalbi apie jį? Portretas primena man tas keistas eilutes iš Ham- 
leto: 


„„ Vien liūdesio paveikslas, 
Vien kaukė be širdies... 


Taip, toks jis buvo. 

Lordas Henris nusijuokė. 

— Jei žmogus į gyvenimą žiūri kaip menininkas, protas tampa jo 
širdimi, — pasakė jis, grimzdamas į fotelį. 

Dorianas Grėjus papurtė galvą ir tyliai užgavo kelis klavišus. 

— Vien liūdesio paveikslas, — pakartojo jis,— vien kaukė be šir- 
dies. 

Lordas Henris sėdėjo atsilošęs fotelyje ir prisimerkęs žiūrėjo į jį. 

— Beje, Dorianai,— palūkėjęs prašneko jis.— Kas iš to žmogui, 
jei jis laimės visą pasaulį, o praras savo sielą?, — rodos, taip skamba 
citata? 

Muzika staiga nutilo, Dorianas Grėjus krūptelėjo ir įsmeigė akis į 
draugą. 

— Kodėl tu, Hari, klausi manęs? 

— Mielas bičiuli, — tarė lordas Henris ir nustebęs pakėlė anta- 
kius, — paklausiau, nes tariausi, kad galėsi man atsakyti. Tik tiek. Pra- 
eitą sekmadienį ėjau per parką. Netoli Marmuro arkos stovėjo apsku- 
rusių Žmonių pulkelis ir klausėsi kažkokio vulgaraus gatvės pamoks- 
lininko. Eidamas pro šalį, išgirdau, kaip jis pakeltu balsu sviedė šį klau- 
simą savo klausytojams. Tai paveikė mane savo dramatiškumu. Lon- 
done gausu panašių scenų. Lietingas sekmadienis, koks neišprusęs 
krikščionis su lietpalčiu, ratas liguistai išblyškusių veidų po kiauru var- 
vančių skėčių stogu, ir nuostabi frazė, kurią sviedė šaižus isteriškas 
balsas, — tai iš tiesų buvo savotiškai gera, tarytum koks apreiškimas. 
Norėjau tam pranašui pasakyti, kad Menas turi sielą, o žmogus jos ne- 
turi. Bet tikriausiai jis nebūtų manęs supratęs. 

— Nekalbėk taip, Hari. Siela — tai baisi realybė. Ją galima ir pirk- 
ti, ir parduoti, ir išmainyti. Galima sužaloti ar padaryti tobulą. Kiek- 
vienas mūsų turi sielą. Aš žinau. 

— Ar tu, Dorianai, tuo visai tikras? 

— Visiškai. 

— A, vadinasi, čia iliuzija. Tai, kuo neabejoji, visada būna netikra. 
Kaip tik dėl to Tikėjimas toks lemtingas, o Romantika tokia pamokanti. 
Koks tu rūškanas! Nebūk toks rimtas. Negi tau ar man rūpi mūsų am- 

žiaus prietarai? Ne, mes nebetikim siela, išsižadėjom to tikėjimo. Pas- 
kambink man ką nors. Paskambink, Dorianai, noktiurną ir skambin- 
damas tylutėliai pasakyk, kaip išsaugojai savo jaunystę! Tikriausiai 
turi kokią paslaptį. Aš tik dešimt metų vyresnis už tave, o esu susirau- 
kšlėjęs, suvytęs, išgeltęs. Tu, Dorianai, iš tikrųjų nuostabus. Niekada 
neatrodei žavesnis kaip šiandien. Primeni man tą dieną, kai pirmą sy- 
kį tave pamačiau. Buvai man įžūlus, labai baikštus ir be galo nuosta- 
bus. Be abejonės, tu pasikeitei, bet ne savo išvaizda. Norėčiau, kad pa- 
tikėtum man savo paslaptį. Jaunystei susigrąžinti sutikčiau daryti bet 
ką, tik ne mankštintis, anksti keltis ir tapti padorus. Jaunystė! Niekas 
jai neprilygsta. Absurdiška kalbėti apie jaunystės neišmanymą. Vie- 
ninteliai žmonės, kurių nuomonės aš dabar su pagarba išklausau, daug 
jaunesni už mane. Man atrodo, kad jie eina priešakyje. Gyvenimas 
atskleidžia įiems naujausius savo stebuklus. O seniams aš visada prieš- 
tarauju. Iš principo. Jei paklausi jų nuomonės apie ką nors, kas įvyko 
vakar, jie iškilmingai išdėstys nuomones, kurios buvo paplitusios 1820 
metais, kai žmonės nešiojo aukštai parištus kaklaraiščius, viskuo tikė- 
jo ir absoliučiai nieko neišmanė. Kokia žavi pjesė, kurią dabar skam- 
binai. Tikriausiai Šopenas ją parašė Majorkoje“, kai aplink jo vilą rau- 
dojo jūra ir sūrios putos taškė langus. Ji nuostabiai romantiška. Kokia 
palaima, kad mes tebeturim vieną meno šaką, kurioje nėra imitavimo! 
Nesustok. Šį vakarą trokštu muzikos. Man vaidenasi, kad tu jaunas 
Apolonas, o aš — Marsijas", besiklausantis tavęs. Turiu aš, Dorianai, 
savų sielvartų, apie kuriuos net tu nieko nenutuoki. Senatvė tragiška 
ne tuo, kad esi senas, bet tuo, kad esi jaunas. Kartais mane pribloškia 
mano paties nuoširdumas. O, Dorianai, koks tu laimingas! Koks ne- 
paprastas tavo gyvenimas! Tu viską gėrei ligi dugno. Iščiulpei vynuo- 
ges. Niekas nebuvo nuo tavęs paslėpta. Ir viskas pralėkė pro tave lyg 
muzikos garsai. Niekas tavęs nesudraskė. Tu vis toks pat. 

— Nesu aš, Hari, toks pat. 

— Esi. Norėčiau žinot, kaip prabėgs likęs tavo gyvenimas. Ne- 
griauk jo atsižadėjimais. Dabar tu tobulas. Nepaversk savęs netobulu. 
Tu dabar be trūkumų. Nepurtyk galvos, aš tą žinau. Be to, Dorianai, 
r(eapgaudinėk savęs. Ne valia ir ne norai tvarko gyvenimą. Gyvenime 
lemią nervai, skaidulos ir palengva statomos ląstelės, kuriose slypi min- 
tis ir sapnuoja aistros. Gali vaizduotis esąs saugus, manyti esąs stiprus. 
Bet atsitiktinis kambario ar rytmečio dangaus atspalvis, savotiškas 
kvapas, kuris tau kadaise patiko ir kuris sukelia subtilius prisiminimus, 
eilutė iš užmiršto eilėraščio, kurį vėl užtikai, keli taktai iš muzikos kū- 

rinio, kurio seniai negrojai, — sakau tau, Dorianai, kad kaip tik nuo 
viso šito ir priklauso mūsų gyvenimas. Brauningas“ kažkur rašo apie 
pas staiga padvelkia į mane ir aš vėl turiu išgyventi nepaprasčiausią 
savo gyvenimo mėnesį. Norėčiau, Dorianai, būti tavo vietoje. Žmonės 
pasmerkė ir tave, ir mane, bet tave visada garbino. Ir visada garbins. 
Tu esi tas idealas, kurio ieško mūsų amžius ir bijo pripažinti suradęs. 
Džiaugiuosi, kad tu niekada nesi nieko padaręs, nesi iškalęs statulos, 
nutapęs paveikslo, kad nieko nesi sukūręs, tik save patį! Tavo menas — 
gyvenimas. Tu pats save pavertei muzika. Tavo dienos — tavo so- 
netai. 

Dorianas pakilo nuo fortepijono ir brūkštelėjo ranka sau per plau- 
kus. 

— "Taip, gyvenimas nepaprastas, — tyliai tarė jis, — bet aš, Hari, 
nebegyvensiu taip, kaip gyvenau. O tu nešnekėk man visų tų ekstrava- 
gantiškų dalykų. Tu visko apie mane nežinai. Ir, man regis, jei Žino- 
tum, net tu nusigręžtum nuo manęs. Juokiesi? Nesijuok. 

— Kodėl nebeskambini, Dorianai? Grįžk atgal ir dar sykį man pas- 
kambink tą noktiurną. Pažvelk į geltoną kaip medus mėnulį, kuris kabo 
sutemose. Jis laukia, kad tu jį žavėtum, ir, jei skambinsi, jis nusileis 
arčiau prie žemės. Nenori? Tad eime į klubą. Vakaras buvo žavus, ir 
mes privalome jį žaviai užbaigti. Pas Vaitą tavęs kai kas laukia ir labai 
nori su tavim susipažinti — tai jaunasis lordas Pulas, Bonmeto vy- 
riausias sūnus. Jis jau nešioja tokius kaklaraiščius kaip tavo ir meldė 
mane supažindinti su tavim. Jis labai mielas ir man gerokai panašus į 
tave. 

— Tikiuosi, kad ne, — tarė Dorianas, jo žvilgsnis buvo liūdnas.— 
Bet aš, Hari, šį vakarą nuvargęs. Į klubą neisiu. Jau beveik vienuolikta, 
noriu anksti atsigulti. 

— Dar pabūk. Niekada nesi taip puikiai skambinęs kaip šį vakarą. 
Tavo tušė — kažkoks stebuklas. Niekada dar negirdėjau tokio išraiš- 
kingumo. 4 

— Tai dėl to, kad aš ketinu pasidaryti geras, — atsakė šypsodamas 
Dorianas. — Aš jau truputį pasikeičiau. 

— Man, Dorianai, tu niekada nepasikeisi, — tarė lordas Henris. — 
Mudu visada liksim draugai. 

— Tačiau sykį tu apnuodijai mane su viena knyga. Neturėčiau tau 


* Baltosios alyvos (pranc.). 

šito atleisti. Hari, pažadėk niekam niekada neskolinti šios knygos. Ji 
žalinga. 

— Mielas vaike, tu iš tikrųjų pradedi moralizuoti. Netrukus imsi 
kaip atsivertėliai ar tie iš atgimimo sektos' raginti žmones nedaryti 
nuodėmių, kurios tau nusibodo. Tu pernelyg žavus, kad galėtum taip 
elgtis. Be to, tai beprasmiška. Mudu esam tokie, kokie esam, ir būsim 
tokie, kokie būsim. O apsinuodyti knyga negalima. Menas neturi įta- 
kos veiksmams. Jis sunaikina norą veikti. Jis tobulai sterilus. Knygos, 
kurias Žmonės vadina nemoraliomis, — tai knygos, kurios rodo pasau- 
liui jo gėdą. Ir tiek. Bet apie literatūrą nediskutuosim. Ateik rytoj. Vie- 
nuoliktą žadu pajodinėti. Galėtume joti drauge. O paskui aš tave nuve- 
siu priešpiečių pas ledi Brenksom. Ji žavi moteris ir nori su tavimi pa- 
sitarti dėl gobelenų, kuriuos ketina pirkti. Nepamiršk ateiti. O gal val- 
gysim priešpiečius pas mūsų mieląją hercogienę? Ji sako niekada tavęs 
nebematanti. Gal Gledisė tau nusibodo? Taip ir maniau. Jos šmaikštus 
liežuvis erzina. Na, šiaip ar taip, būk vienuoliktą. 

— Ar būtinai, Hari? 

— Žinoma. Parke dabar labai gražu. Man regis, kad nuo tų metų, 
kai sutikau tave, tokių alyvų nėra buvę. 

— Gerai. Būsiu vienuoliktą, — pasakė Dorianas.— Labanakt, 
Hari. 

Priėjęs prie durų, jis akimirką stabtelėjo, lyg būtų turėjęs dar ką pa- 
sakyti. Paskui atsiduso ir išėjo. 


XX SKYRIUS 


Vakaras buvo gražus, toks šiltas, kad jis užsimetė paltą ant rankos ir 
net neapvyturiavo kaklo šilkiniu šaliku. Kai rūkydamas cigaretę žings- 
niavo sau namo, pro šalį praėjo du jauni vyriškiai vakariniais drabu- 
žiais. Jis išgirdo, kaip vienas sušnibždėjo antrajam: „Čia Dorianas 
Grėjus“. Prisiminė, koks būdavo patenkintas, kai į jį kas atkreipdavo 
dėmesį, kai į jį žiūrėdavo ar apie jį kalbėdavo. Dabar jam jau pakyrėjo 
klausytis savo vardo. Mažas miestelis, kur jis pastaruoju metu dažnai 
nukakdavo, iš dalies jam ir patiko dėl to, kad ten niekas jo nepažino. 
Ne kartą jis sakė mergaitei, kurią prisiviliojo, jog esąs vargšas, ir jinai 


179 Doriano Grėjaus portretas 


tikėjo. Sykį jis pasisakė esąs blogas, bet jinai jį išjuokė ir paaiškino, 
kad blogi žmonės būna seni ir labai bjaurūs. Kaip ji juokdavosi! — lyg 
strazdas ulbėtų. O kokia buvo daili su kartūno suknele ir didžiule skry- 
bėlė. Pati nieko nenumanydama, ji turėjo visa, ką jis buvo praradęs. 

Parėjęs namo, rado tarną dar jo belaukiantį. Liepė jam gulti, o pats 
krito ant sofos bibliotekoje ir ėmė galvoti apie tai, ką lordas Henris 
buvo kalbėjęs. 

Nejau iš tikrųjų Žmogus negali pasikeisti? Jis pajuto neišpasakytą 
ilgesį to savo jaunystės tyrumo, tos rausvai baltos jaunystės, kaip sykį 
ją pavadino lordas Henris. Žinojo pats save suteršęs, mintis užkrėtęs 
puviniu, vaizduotę atidavęs siaubui; žinojo žalinga savo įtaka veikęs 
kitus ir dėl to patyręs šiurpų džiugesį, o pačius geriausius, daugiausia 
vilčių teikiančius iš tų, kuriuos kada buvo sutikęs, įstūmęs į gėdingą 
pragaištį. Bet argi visa tai nebepataisoma? Negi nebėra vilties? 

Ak! Kokia klaiki ši išdidumo ir aistros akimirka, kai jis meldėsi, kad 
jo dienų našta prislėgtų portretą, o jis pats išsaugotų nesudrumstą 
amžinos jaunystės spindesį! Iš čia ir kilo visos jo nesėkmės. Verčiau 
kiekviena jo gyvenimo nuodėmė būtų jam nešusi tikrą ir greitą bausmę. 
Bausmė apvalo. Ne „atleisk mums mūsų kaltes“, bet „bausk mus už 
nuodėmes“ — taip turėtų skambėti žmogaus malda pačiam teisingiau- 
siam Dievui. 

Keistai išraižytas veidrodis, kurį prieš tokią galybę metų buvo jam 
dovanojęs lordas Henris, stovėjo ant stalo, o baltarankiai amūrai, kaip 
ir seniau, šypsojo jį apglėbę. Dorianas paėmė veidrodį taip pat, kaip 
ir tą siaubo naktį, kai pirmą kartą pastebėjo pasikeitimą lemtingajame 
paveiksle, ir baugiomis akimis pro ašarų miglą pažvelgė į nušlifuotą jo 
paviršių. Sykį kažkas, neišpasakytai jį mylėjęs, parašė jam beprotišką 
laišką, kuris baigėsi šiais dievinamais žodžiais: „Pasaulis pasikeitė, nes 
tu sutvertas iš dramblio kaulo ir aukso. Tavo lūpų linijos iš naujo rašo 
istoriją“. Šios frazės atgijo jo atmintyje, ir jis ėmė jas kartoti. Paskui jį 
pagavo pasibjaurėjimas savo grožiu, ir, sviedęs žemėn veidrodį, sutrypė 
kulnu sidabrinęs šukeles. Juk grožis jį pražudė, grožis ir jaunystė, kurių 
jis meldė. Jei ne jie, jo gyvenimas būtų galėjęs likti be dėmės. Grožis 
jam buvo tik kaukė, o jaunystė — pasityčiojimas. Kas gi yra jaunystė 
geriausiu atveju? Žalias, nesubrendęs metas, lėkštų nuotaikų ir liguistų 
minčių metas. Kodėl jis vilki jos drabužį? Jaunystė jį sugadino. 

Verčiau negalvoti apie praeitį. Niekas jos nebepakeis. Apie save, 
apie savo ateitį reikia galvoti. Džeimsas Veinas guli bevardžiame kape 
Selbio kapinėse. Alenas Kempbelas vieną vakarą nusišovė savo labora- 

torijoje, tačiau neišdavė paslapties, kurią sužinoti buvo priverstas. Su- 
judimas dėl Bezilio Holvordo dingimo turėjo, kaip buvo matyti, greit 
nurimti. Jis jau tilo. Šiuo atžvilgiu Dorianas buvo visai saugus. Bet iš 
tikrųjų ne Bezilio Holvordo mirtis jį labiausiai slėgė. Didžiausią ru- 
pestį jam kėlė jo paties sielos merdėjimas. Bezilis nutapė portretą, kuris 
sugriovė jam gyvenimą. Jis negalėjo šito atleisti Beziliui. Dėl visko bu- 
vo kaltas portretas. Bezilio kalbos buvo nepakenčiamos, bet vis dėlto 
jis kantriai jų klausėsi. Žmogžudystės priežastis buvo tik akimirkos 
beprotybė. O Alenas Kempbelas pats nusižudė. Pats apsisprendė. Do- 
rianas čia niekuo dėtas. 

Naujas gyvenimas! Štai ko jis troško. Štai ko laukė. Iš teisybės, tas 
gyvenimas jau buvo prasidėjęs. Šiaip ar taip, vienos nekaltos būtybės 
jis jau pagailėjo. Ir daugiau nekaltybės nebegundys. Bus geras. 

Prisiminęs Hetę Merton, jis ėmė svarstyti, gal portretas užrakintame 
kambaryje bus kiek pasikeitęs. Tikriausiai jis jau nebe toks baisus, kaip 
buvo? Jei jo gyvenimas bus tyras, gal jis galės iš šito veido pašalinti 
visus piktos aistros pėdsakus. Gal blogio pėdsakai jau bus dingę. Nueis 
ir pasižiūrės. 

Dorianas paėmė lempą nuo stalo ir nutykino į viršų. Kai atstūmė 
nuo durų sklendes, džiaugsmo šypsena šmėkštelėjo keistai jaunam jo 
veide ir akimirką pasilaikė lūpų kertelėse. Taip, jis bus geras, ir šlykš- 
tusis daiktas, kurį buvo paslėpęs, daugiau jam siaubo nebekels. Jam 
rodėsi, lyg nuo pečių jau būtų nukritusi sunki našta. 

Ramiai įėjo į vidų, užsirakino duris, kaip buvo pratęs, ir nutraukė 
nuo portreto purpurinę uždangą. Skausmo ir pasipiktinimo šūksnis 
išsiveržė jam iš lūpų. Niekas nebuvo pakitę, tik akyse atsirado klastin-- 
gas žvilgsnis, o prie lūpų — kreiva veidmainystės raukšlė. Veidas tebe- 
buvo šlykštus, gal net šlykštesnis nei anksčiau, o raudona rasa ant ran- 
kos blizgėjo skaisčiau ir dar labiau atrodė panašesnė į šviežiai pralietą 
kraują. Tada jis sudrebėjo. Nejau tik tuštybė paskatino jį padaryti tą 
vienintelį gerą darbą? O gal naujų pojūčių troškimas, kaip pašaipiai 
Juokdamasis spėjo lordas Henris? Gal noras suvaidinti vaidmenį, noras, 
kuris mus kartais verčia dėtis geresniais, negu esam? O gal visa drau- 
gėn paėmus? Kodėl raudonoji dėmė didesnė kaip anksčiau? Ji tarytum 
baisi liga buvo išplitusi per raukšlėtus pirštus. Kraujo buvo ir ant kojų, 
tarsi jos būtų aplašėjusios, net ranka, kuri nebuvo laikiusi peilio, — 
kruvina. Prisipažinti? Ar tai reiškė, kad jis privalo prisipažinti? Pasi- 
duoti, ir tegul nubaudžia mirties bausme. Jis nusijuokė. Jautė, kad toji 
mintis absurdiška. Beje, jeigu jis ir prisipažintų, kas patikėtų? Niekur 

nėra nužudytojo pėdsakų. Visa, kas jam priklausė, sunaikinta. Jis pats 
sudegino tai, kas buvo likę apačioje. Žmonės tiesiog pasakytų, kad jis 
pamišęs. Uždarytų jį, jeigu imtų atkakliai įrodinėti... Bet vis dėlto jo 
pareiga prisipažinti, iškęsti viešą gėdą, viešai atgailauti. Yra Dievas, 
kuris žmonėms įsakė išpažinti kaltes ir dangui, ir žemei. Kad ir ką jis 
darytų, niekas jo neapvalys tol, kol pats neišpažins savo nuodėmės. 
Nuodėmės? Jis truktelėjo pečiais. Bezilio Holvordo mirtis jam atrodė 
tokia nereikšminga. Jis galvojo apie Hetę Merton. Juk tas jo sielos 
veidrodis, į kurį jis žvelgė, neteisingas. Tuštybė? Smalsumas? Veidmai- 
nystė? Negi jo aukoje nieko kita nebuvo? Juk buvo dar kažkas. Bent 
jam taip atrodė. Bet kas pasakytų?.. Ne. Nebuvo nieko. Tik iš tuštybės 
jis jos pagailėjo, veidmainiaudamas nešiojo gerumo kaukę. Iš smalsu- 
mo mėgino savęs išsižadėti. Dabar jis tą suprato. 

Bet toji žmogžudystė — negi ji persekios visą gyvenimą? Negi visa- 
da jį slėgs praeitis? Ar jis iš tikrųjų turi prisipažinti? Niekada. Prieš jį 
tėra tik vienas įrodymas. Tas įrodymas — portretas. Reikia jį sunai- 
kinti. Kam jį taip ilgai laikė? Kadaise jam buvo malonu žiūrėti, kaip 
portretas keičiasi ir sensta. Bet pastaruoju metu to malonumo nebejau- 
tė. Portretas trukdė užmigti nakčia. Išvažiavus visą laiką ėmė baimė, 
kad svetimos akys į jį nepažvelgtų. Jo aistras portretas paženklino liū- 
desiu. Vien tik jo prisiminimas buvo užtemdęs daugelį džiaugsmo aki- 
mirkų. Portretas buvo nelyginant sąžinė. Taip, jis ir buvo sąžinė. Rei- 
kia jį sunaikinti. 

Jis apsižvalgė ir pamatė peilį, kuriuo buvo nudūręs Bezilį Holvordą. 
Daug sykių valė jį, kol nebeliko nė dėmelės. Peilis buvo švarus ir bliz- 
gėjo. Taip, kaip nužudė dailininką, nužudys ir dailininko kūrinį, ir 
viską, ką jis reiškė. Nužudys praeitį, o kai jos nebebus, jis pasidarys 
laisvas. Nužudys tą siaubingą sielos gyvenimą ir be jo klaikių įspėjimų 
galės jaustis ramus. Dorianas čiupo peilį ir smeigė į paveikslą. 

Pasigirdo riksmas ir bildesys. Riksmas buvo toks baisus ir agoniškas, 
kad išsigandę nubudo tarnai ir išslinko iš savo kambarių. Du džentel- 
menai, ėję per aikštę, sustojo ir pažvelgė aukštyn į didelį namą. Paskui 
jie vėl ėjo, kol susitiko policininką ir atsivedė jį atgal. Policininkas 
kelis sykius paskambino prie durų, bet niekas neatsiliepė. Namas sken- 
dėjo tamsoje, tik viename iš viršutinių langų degė žiburys. Kiek pabu- 
vęs, jis nuėjo į gretimo namo portiką ir ėmė laukti. 

— Kieno čia namas? — paklausė senesnysis džentelmenas. 

— Pono Doriano Grėjaus, — atsakė policininkas. 

Nueidami vyrai persimetė žvilgsniais ir nusišaipė. Vienas jų buvo 
sero Henrio Eštono dėdė. 

Viduje, tarnų kambaryje, pusiau apsirengę šeimynykščiai tyliai kuž- 
dėjosi. Senoji ponia Lyf verkė ir laužė rankas. Frensis buvo išblyškęs 
kaip drobė. 

Gal už ketvirčio valandos jis pasikvietė vežėją ir dar vieną iš tarnų 
ir nutykino į viršų. Jie pabeldė, bet niekas neatsakė. Pašaukė. Visur 
buvo tylu. Pagaliau, veltui mėginę išlaužti duris, jie užlipo ant stogo ir 
nušoko į balkoną. Langai atsidarė lengvai — sklendės buvo senos. 

Įėję jie išvydo ant sienos kabantį puikų šeimininko portretą: Doria- 
nas čia buvo toks, kokį jie visą laiką matydavo, kupinas nuostabios 
jaunystės ir grožio. Ant grindų gulėjo negyvas žmogus vakariniu apda- 
ru ir su peiliu širdyje. Jis buvo suvytęs, raukšlėtas, šlykštaus veido. Ir 
tik apžiūrėję žiedus, jie pažino, kas jis. 

ET IGNOTAS ANIMUM DIMITTIT IN ARTES 
Ovid, Metamorphoses, VIII, 18! 


I 


Kadai seniai, senais gerais laikais, ėjo keliu karvytė, ta karvytė ėjo 
ėjo ir susitiko gražų berniuką pupuliuką... 

Šitai jam pasakojo tėvas; tėvas žiūrėjo į jį pro tokį stiklą; jo veidas 
buvo plaukuotas. 

Jis buvo pupulis. Karvytė priėjo Betės Birn trobą: ji pardavinėjo 
citrininius ledinukus. 


Ak, laukinė rožė 
Žaliojoj pievelėj... 


Šitą dainą jis dainavo. Tai buvo jo daina. 
Ak, laukinė jozė... 


Kai prisišlapini į lovytę, iš pradžių būna šilta, paskui šalta. Mama 
klodavo klijuotę. Jos toks savotiškas kvapas. 

Mama kvepėjo skaniau negu tėvas. Ji pianinu skambindavo jam 
jūreivišką šokį. Jis šokdavo: 


Tralialia lialia, 
Tralialia tralialiady, 
Tralialia lialia, 
Tralialia lialia. 


Dėdė Čarlzastir Dentė plodavo. Jiedu buvo senesni už tėvą ir 
motiną, tačiau dėdė Čarlzas senesnis už Dentę. 

Dentė savo spintoje turėjo du šepečius. Šepetys su tamsiai rudo 
aksomo nugarėle buvo Maiklo Deivitož garbei, o šepetys su žalio 
aksomo nugarėle — Parnelio“. Visada, kai jis atnešdavo Dentei plono 
papirosinio popieriaus, ji jam duodavo mėtinį saldainį. 

Name su septintu numeriu gyveno Vensai. Jų tėvas ir motina buvo 

kiti. Jie buvo Ailinos tėvas ir motina. Kai jiedu užaugs, jis ves Ailiną. 
Jis pasislėpė pastalėj. Motina pasakė: 

— Stivenai, reikia atsiprašyt! 

O Dentė pasakė: 

— Jei ne, vanagai atskris ir akis išdraskys. 


Akis išdraskys, 
Jei neatsiprašys, 
Jei neatsi prašys, 
Akis išdraskys. 


Jei neatsiprašys, 
Akis išdraskys, 
Akis išdraskys, 
Jei neatsiprašys. 


Erdviose žaidimų aikštėse knibždėjo berniukų. Visi šūkavo, o pre- 
fektai' skardžiais balsais juos ragino. Vakaro oras buvo blankus ir 
vėsus, ir po kiekvienos futbolininkų atakos ir spyrio blizgantis odinis 
kamuolys pakildavo pilkoje šviesoje lyg sunkus paukštis. Jis stovinia- 
vo savo komandos gale, nematomas prefekto, nepasiekiamas grubių 
kojų, kartkarčiais vaizduodamas lakstantį. Žaidėjų minioje jis jautėsi 
mažas ir silpnas, ir jo akys buvo silpnos ir ašarotos. Rodis Kikemas 
ne toks: visi sakė, jis būsiąs pradžiokų komandos kapitonas. 

Rodis Kikemas berniukas kaip berniukas, o štai Smirdžius Rou- 
čas — bjaurybė. Rodis Kikemas savo spintelėje turi antkelius, o 
valgykloje — krepšelį su saldumynais. Smirdžiaus Roučo dideli kumš- 
čiai. Jis penktadienio pudingą vadina saldžia putra. O vieną dieną jis 
užklausė: 

— Kokia tavo pavardė? 

Stivenas atsakė: Stivenas Dedalas“. 

Tada Smirdžius Roučas paklausė: 

— Čia dabar kas per pavardė? 

O kai Stivenas nesusivokė atsakyti, Smirdžius Roučas paklausė: 

— Kas tavo tėvas? 

Stivenas atsakė: 

— Džentelmenas. 

Tada Smirdžius Roučas paklausė: 

— Teisėjas? 

Jis slampinėjo įkandin savo komandos, kartais pabėgėdamas. Tačiau 
jo rankos buvo pamėlusios nuo šalčio. Rankas jis susikišo į pilko su 
diržu paltelio kišenes. Dirželis buvo virš kišenės. O štai paragauti diržo 
reiškia gauti lupti. Kartą vienas berniukas Kentvelui pasakė: 

— Aš tave kaipmat prilupčiau. 

Kentvelas tada atšovė: 

— Kibk prie kitų. Pamėgink prilupt Sesilį Tanderį. Norėčiau 
labai pasižiūrėti, kaip tu jį Iluptum. Gautum keliu į šikną kaip geras. 

Taip kalbėti negražu. Mama jam liepė kolegijoje nesišnekėti su 
chuliganais. Mama tokia graži! Pirmąją dieną pilies“ koridoriuje ji 
pakėlė iki nosies vualį, kad galėtų jį pabučiuoti, ir jos nosis ir akys 
buvo paraudę. Bet jis apsimetė, kad nemato, jog ji tuoj pravirks. Mama 
graži, bet apsiverkusi ji ne tokia graži. O tėvas jam davė dvi monetas 
po penkis šilingus kišenpinigių. Ir liepė, jeigu ko reikės, rašyti į namus 
jam ir, ką jau ką, bet neskundinėti kitų vaikų. Paskui prie pilies durų 
rektorius vėjo plakama sutana atsisveikino su jo tėvu ir motina, ir jie 
nuvažiavo. Iš vežimaičio mojavo jam ir šaukė: 

— Sudieu, Stivenai, sudieu! 

— Sudieu, Stivenai, sudieu! 

Jį pagavo besigrumiančių dėl kamuolio žaidėjų verpetas, ir, baugi- 
namas degančių žvilgsnių ir žemėtų batų, jis pasilenkė ir ėmė žiūrėti 
pro berniukų kojas. Jie grumdėsi ir švokštė, ir kojos stumdėsi, spardėsi 
ir trypė. Paskui Džeko Lotono geltoni batai išspyrė kamuolį, ir visi 
kiti batai ir kojos nulėkė iš paskos. Jis truputį pabėgėjo paskui juos 
ir sustojo. Bėgti toliau nebuvo prasmės. Tuoj paleis namo atostogų. 
Po vakarienės jis pamokų ruošos kambaryje savo suole įklijuotą 
skaičių „77“ pakeis „76“. 

Pamokų ruošos kambaryje būtų geriau negu čia, šaltyje. Dangus 
blausus ir šaltas, o pilyje dega šviesos. Jis ėmė spėlioti, pro kurį langą 
Hamiltonas Roverfis' numetė ant gyvatvorės skrybėlę ir ar tais laikais 
būta palangėse gėlynų. Kartą, kai jį pašaukė į pilį, liokajus jam parodė 
medinėse duryse kareivių kulkų žymes ir davė riekelę trapaus pyrago, 
kokį valgo mokytojai. Šilta ir gera, kai matai pilyje šviesas. Kaip koks 
paveikslėlis. Gal kaip Lesterio abatija. O daktaro Kornvelio gramati- 
kos vadovėlyje“ esama gražių sakinukų. Kaip eilėraštis, nors tai tik 
paprasčiausi pavyzdžiai mokytis rašybos. 

Volsis Lestery numiręs 
Ir palaidotas tenai. 

Graužia gyvulius vėžys, 
Augaliją — kirminai.*? 


Gera būtų gulėti ant kilimėlio priešais židinį, rankomis pasirėmus 
galvą, ir mąstyti apie šituos sakinius. Jis sudrebėjo, lyg pajutęs ant 
kūno šaltą lipnų vandenį. Velsas, bjaurybė, pečiu įstūmė jį į griovį už 
tai, kad jis nemainė savo tabokinės į Velso kauliuką, kuriuo tas buvo 
išlošęs keturiasdešimt partijų. Koks šaltas ir glitus buvo vanduo! Vie- 
nas berniukas sykį matė, kaip į atmatas šlumštelėjo didžiulė žiurkė. 
Mama su Dente sėdėjo prie židinio ir laukė, kada Bridžida atneš 
arbatos. Ji buvo susidėjus kojas ant grotelių, ir jos perliukais išsiuvi- 
nėtos šlepetės buvo įkaitusios ir taip maloniai, šiltai kvepėjo! Dentė 
daug visko žino. Ji jam aiškino, kur yra Mozambiko sąsiauris ir kokia 
ilgiausia Amerikos upė, ir kaip vadinasi aukščiausias mėnulio kalnas. 
Kunigas Arnolis žino daugiau už Dentę, nes jis kunigas, bet ir jo tėvas, 
ir dėdė Čarlzas sako, kad Dentė protinga ir apsiskaičiusi moteriškė. 
O kai Dentė po pietų atsirūgsta ir prisideda prie burnos ranką — ją 
ėda rėmuo. 

Toli aikštėje kažkas sušuko: 

— Namo! 

Paskui pasigirdo balsai iš kitų klasių: 

— Namo! Namo! 

Sukaitę ir purvini ėmė rinktis žaidėjai, ir jis Žingsniavo tarp jų, 
patenkintas, kad grįžta namo. Rodis Kikemas nešė kamuolį, suėmęs 
už purvino raiščio. Vienas berniukas paprašė jį, kad duotų dar pas- 
pardyti, bet jis Žingsniavo, net neatsiliepdamas. Saimonas Munenas 
pasakė, kad neduotų, nes mato prefektas. Berniukas atsisuko į Saimoną 
Muneną ir pasakė: 

— Visi žino, kodėl tu taip sakai. Tu gi Makgleido pakalikas. 

Pakalikas — keistas žodis. Berniukas Saimoną Muneną taip pavadi- 
no todėl, kad Saimonas Munenas surišdavo prefektui ant nugaros pri- 
dėtines rankoves!" ir prefektas apsimesdavo, jog pyksta. Bet šitas žodis 
skamba negražiai. Sykį jis Viklou viešbučio tualete plovėsi rankas, ir 
po to tėvas už grandinėlės pakėlė kamštį, ir nešvarus vanduo pro skylę 
ėmė bėgti iš praustuvo. Ir kai jis pamažėl išbėgo, praustuvo skylėje 
pasigirdo toks garsas: pklik. Tik garsesnis. 


* Eiliuotus tekstus vertė A. Danielius. 

Prisiminus tą garsą ir baltą tualetą, jam pasidarė šalta, o paskui 
karšta. Ten buvo du čiaupai: pasuki, ir bėga vanduo — karštas ir šal- 
tas. Jis pašiurpo, paskui užkaito ir matė žodžius, užrašytus ant tų 
čiaupų. Labai keistas dalykas! 

Oras koridoriuje jį taip pat pašiurpino. Jis buvo savotiškas ir drėg- 
nokas. Bet tuoj uždegs dujines lempas, ir degdamos jos tyliai zys — 
tarytum tylutėliai niūriiuos. Visados tą pačią melodiją, ir kai vaikai 
žaidimų kambaryje prityla, zyzimas aiškiai girdėti. 

Buvo aritmetikos pamoka. Tėvas Arnolis lentoje užrašė sunkų už- 
davinį, tada tarė: 

— Nagi, kas laimės? Pirmyn, Jorkai! Pirmyn, Lankasteriai!!! 

Stivenas mėgino ir šiaip, ir taip, tačiau sąlyga buvo per sunki, ir jis 
sutriko. Šilkinis kaspinėlis su balta rože, įsegtas švarkelyje ant krūtinės, 
ėmė virpėti. Aritmetika jam nesisekė, bet jis mėgino ir šiaip, ir taip, kad 
tik Jorkai nepralaimėtų. Tėvo Arnolio veidas buvo skaisčiai išraudęs, 
bet ne iš pykčio — iš juoko. Ir štai Džekas Lotonas spragtelėjo pirštais, 
ir tėvas Arnolis pasižiūrėjo į jo sąsiuvinį ir pasakė: 

— Teisingai! Bravo, Lankasteriai! „Raudonoji rožė“ laimi. Nagi, 
Jorkai! Pasispauskit! 

Džekas Lotonas apsidairė aplink. Šilkinis kaspinėlis su raudona 
rože gražiai derėjo prie mėlynos jūrinikės. Prisiminęs berniukų lažy- 
bas, kas iš pradinukų, jis ar Lotonas, bus pirmas, Stivenas taip pat 
išraudo. Kai kuriomis savaitėmis pirmojo mokinio bilietą gaudavo 
Džekas Lotonas, kai kuriomis — jis. Baltas šilkinis jo kaspinėlis virp- 
čiojo ir virpčiojo, jam sprendžiant uždavinį ir girdint tėvo Arnolio 
balsą. Paskui visas jo užsidegimas išgaravo, ir veidai visai atvėso. 
Matyt, atrodau išbalęs, pagalvojo, kad taip atvėsau. Atsakymas jam 
niekaip neišėjo, bet jis nebesijaudino. Baltos rožės ir raudonos rožės, 
galvojo, kokios tai gražios spalvos. Ir pirmojo, antrojo bei trečiojo 
mokinio bilietai taip pat gražių spalvų: rausvi, kreminiai ir lelijiniai. 
Įsivaizdavo, kokios gražios yra lelijinės, kreminės ir rausvos rožės. 
Gal laukinės rožės ir būna tokių spalvų, ir jis prisiminė dainą apie 
laukinę rožę žalidjoj pievelėj. O štai žalių rožių nebūna. Bet gal kur 
nors pasauly žydi ir tokios. 

Pasigirdo skambutis, ir tuomet mokiniai pasipylė iš klasių ir kori- 
doriais patraukė į valgyklą. Jis sėdėjo ir žiūrėjo į du sviesto gabaliukus 
savo lėkštėje, bet negalėjo valgyti atidrėkusios duonos. Staltiesė buvo 
drėgna ir minkšta. Tačiau jis tuojau išgėrė karštą silpną arbatą, kurios 
jam į puoduką kliūstelėjo nerangus virėjukas balta prikyšte. Įdomu, 

ar virėjuko prikyštė taip pat drėgna ir ar visi balti daiktai šalti ir drėgni. 
Smirdžius Roučas ir Sorinas gėrė kakavą; skardinėlių su kakava jiems 
buvo atsiuntę iš namų. Jie sakėsi negalį gerti arbatos, tai esą pamazgos. 
Vaikai sakė, kad jųdviejų tėvai — teisėjai. 

Visi berniukai jam atrodė baisiai keisti. Visi turėjo tėvus, motinas, 
visų kitokie drabužiai, balsai. Jis troško būti namie ir padėti galvą 
mamai ant kelių. Bet tai buvo neįmanoma; todėl jis panoro, kad žaidi- 
mai ir pamokos, ir maldos baigtųsi ir jis galėtų eiti gulti. 

Jis išgėrė dar vieną puodelį karštos arbatos, ir Flemingas tarė: 

— Kas tau yra? Skauda kur, ar kas? 

— Nežinau, — atsakė Stivenas. 

— Pilvą suka,— pasakė Flemingas, — kad toks išbalęs. Nieko, 
praeis. 

— Žinoma,— atsakė Stivenas. 

Bet pilvo jam nesuko. Suko, kaip jam atrodė, širdį, jei tik širdį gali 
sukti. Flemingas geras, kad paklausė. Jam norėjosi verkti. Jis pasirėmė 
alkūnėmis į stalą ir ėmė spaudyti sau ausis. Vos atleidęs pirštus, išgirs- 
davo valgyklos triukšmą. Tai buvo panašu į traukinio kauksmą naktį. 
O kai ausis užspausdavo, kauksmas nutrūkdavo lyg įvažiavus į tunelį. 
Taip Dolkyje'* tą naktį kaukė traukinys, o paskui, kai įvažiavo į tunelį, 
kauksmas nutrūko. Jis užsimerkė, ir traukinys ėmė važiuoti: kaukia 
kaukia ir nustoja, kaukia kaukia ir vėl nustoja. Gera buvo klausytis, 
kaip jis kaukia ir nustoja, o paskui vėl kaukdamas išlenda iš tunelio, o 
paskui vėl nustoja. 

Paskui vyresniųjų klasių mokiniai ėmė eiti takeliu per valgyklos 
vidurį, Pedis Retas ir Džimis Madžis, ir ispanas, kuriam buvo leidžiama 
rūkyti cigarus, ir portugaliukas su vilnone kepure. Paskui nuo stalų 
ėmė kilti žemesniosios klasės ir pradinukai. Ir kiekvieno eigastis buvo 
vis kitokia. 

Jis sėdėjo žaidimų kambario kampely, dėdamasis žiūrįs, kaip vaikai 
žaidžia domino, ir gal porą kartų spėjo akimirką išgirsti tylų dujinių 
lempų zyzimą. Prefektas su keliais berniukais stovėjo prie durų, ir 
Saimonas Munenas rišo jam pridėtines rankoves. Jis jiems pasakojo 
kažką apie Talabegą'“. 

Paskui jis nuėjo nuo durų, ir Velsas priėjo prie Stiveno ir paklausė: 

— Sakyk, Dedalai, tu prieš miegą pabučiuoji mamą? 

Stivenas atsakė: 

— Pabučiuoju. 

Velsas atsisuko į kitus vaikus ir tarė: 

— Ei, žiūrėkit, šitas, sako, kiekvieną vakarą prieš miegą pabučiuo- 
ja mamą. 

Kiti nustojo žaidę, atsisuko ir ėmė juoktis. Nuo jų žvilgsnių Stivenas 
nukaito ir pasakė: 

— Nebučiuoju. 

Velsas tarė: 

— Eli, žiūrėkit, šitas, sako, prieš miegą nebučiuoja mamos. 

Visi vėl nusijuokė. Stivenas irgi mėgino nusijuokti su jais. Akimirks- 
niu jis visas užkaito ir sumišo. Kaip reikėtų į tokį klausimą teisingai 
atsakyti? Jis atsakė dvejaip, bet Velsas vis vien juokėsi. Tačiau Velsas 
turėtų žinoti teisingą atsakymą, nes jis eina į trečią gramatikos klasę. 
Jis mėgino įsivaizduoti Velso motiną, tačiau nedrįso pažiūrėti Velsui į 
veidą. Velso veidas jam nepatiko. Velsas užvakar įstūmė jį į griovį už 
tai, kad jis nemainė savo tabokinės į Velso kauliuką, kuriuo tas buvo 
išlošęs keturiasdešimt partijų. Tai kiaulystė; visi vaikai sakė, kad 
kiaulystė. O koks šaltas ir glitus buvo vanduo! O vienas vaikas sykį 
matęs, kaip į atmatas šlumštelėjusi didžiulė žiurkė. 

Jis visu kūnu jautė glitėsių šaltumą, o kai suskambo skambutis 
pamokai ir visos klasės išsivaikščiojo iš žaidimų kambarių, jis juto, kaip 
šaltas koridoriaus ir laiptų oras lenda jam po drabužiais. Jis tebegalvo- 
jo, kaip derėtų teisingai atsakyti. Ar pabučiuoti mamą gerai, ar blogai? 
Ką tai reiškia — pabučiuoti? Linkėdamas labos nakties, pakeli veidą, 
o mama tuomet savo veidą palenkia. Tai ir yra pabučiuoti. Mama 
priglaudžia lūpas jam prie skruosto; jos lūpos minkštos, ir skruostas 
nuo jų sudrėksta, ir jos tyliai pakšteli: pakšt. Kodėl žmonės taip su- 
glaudžia veidus? 

Sėdėdamas pamokų ruošos kambary, atsivertė suolo dangtį ir viduje 
įklijuotą skaičių „77“ pakeitė į „76“. Kalėdų atostogos dar labai toli, 
bet vienąkart jos ateis, nes žemė visąlaik sukasi. 

Pirmajame jo geografijos vadovėlio puslapyje pavaizduota žemė: 
didžiulis kamuolys tarp debesų. Flemingas turi dėžutę spalvotų pieštu- 
kų, ir vieną vakarą per laisvą pamoką jis žemę nuspalvino žaliai, o de- 
besis tamsiai rudai. Atrodė kaip tie du šepečiai Dentės spintoj — šepe- 
tys su žalio aksomo nugarėle Parnelio garbei, o šepetys su tamsiai 
rudo aksomo nugarėle Maiklo Deivito garbei. Bet jis Flemingui ne- 
liepė spalvinti tomis spalvomis. Flemingas tai padarė pats. 


Jis atsivertė geografijos vadovėlį mokytis pamokos, bet niekaip 
neįsiminė Amerikos vietovardžių. Jie taip ir liko įvairių vietovių įvai- 

riais vardais. Vietovės įvairiose šalyse, šalys — žemynuose, žemynai — 
pasaulyje, o pasaulis — visatoje. 
Jis atvertė geografijos vadovėlio priešlapį ir perskaitė, ką ten buvo 

įrašęs: jis, jo pavardė ir kur jis yra. 

Stivenas Dedalas 

Pradinė klasė 

Klongouz Vudo kolegija 

Selinzas 

Kilderio grafystė 

Airija 

Europa 

Visata““ 


Tai parašyta jo ranka, o Flemingas vieną vakarą kitame puslapyje 
dėl juoko užrašė: 
Vadinuosi Stivenas Dedalas, 
Airija — mano šalis. 
Klongouzas — gyvenama vieta, 
Rojus — mano viltis. 


Jis perskaitė posmelį iš kito galo — poezijos nebeliko. Paskui per- 
skaitė įrašą priešlapyje nuo apačios aukštyn, kol priėjo savo pavardę. 
Tai jis, ir jis perskaitė viską iš viršaus žemyn. Kas seka po visatos? 
Niekas. O ar yra kas nors aplink visatą, kokia nors riba, nuo kurios 
prasideda tas niekas? Ne siena, bet gal kokia plonytė plonytė linija 
aplinkui. Viską ir visur aprėpti protu — labai platu. Tą gali tik Dievas. 
Jis mėgino suvokti, kokia didelė turi būti ta mintis, bet teįstengė galvoti 
apie Dievą. Dievas — tai Dievo vardas, kaip kad jo vardas — Stive- 
nas. Dieu — tai Dievas prancūziškai, tai irgi Dievo vardas; o kai kas 
nors meldžiasi Dievui ir sako Dieu, Dievas iš karto žino, kad čia mel- 
džiasi prancūzas. Bet nors visomis pasaulio kalbomis Dievo vardai 
skirtingi, o Dievas supranta, ką, melsdamiesi skirtingomis kalbomis, 
visi tie žmonės sako, vis dėlto Dievas visada yra vienas ir tas pats, ir 
tikrasis Dievo vardas — Dievas. 

Šitos mintys jį gerokai išvargino. Atrodė, kad net galva išsipūtė. 
Jis užvertė priešlapį ir mieguistomis akimis pažvelgė į apskritą žalią 
žemę, apsuptą tamsiai rudų debesų. Susimąstė, kaip geriau — žalia ar 
tamsiai rudą, nes Dentė sykį žirklėmis nuplėšė žalią aksomą nuo šepe- 
čio, skirto Parnelio atminimui, ir pasakė jam, kad Parnelis blogas 
žmogus. Mąstė, ar namiškiai dabar dėl to ginčijasi. Tai — politika. 

Politikoje yra dvi pusės: Dentė palaiko vieną, o tėvas ir ponas Keisis — 
kitą, bet jo motina ir dėdė Čarlzas — nei už tą, nei už tą. Kasdien apie 
tai kas nors rašoma laikraštyje. 

Jam buvo apmaudu, kad gerai nežino, kas yra politika, ir kad neži- 
no, kur visatos pabaiga. Jautėsi mažas ir silpnas. Kada jis bus toks, kaip 
poezijos ir retorikos klasės mokiniai? Jų stori balsai, dideli batai, ir jie 
mokosi trigonometrijos. Labai labai negreit. Pirma dar bus atostogos, 
paskui kitas semestras, paskui vėl atostogos, paskui dar vienas semest- 
ras, 0 paskui vėl atostogos. Tai panašu į traukinį, neriantį į tunelį ir iš 
tunelio, arba į vaikų klegesį valgykloje, kai užspaudi ir atleidi ausis. 
Semestras, atostogos; į tunelį, iš tunelio; klegesys, tyla. Kaip dar ne- 
greit! Verčiau eiti miego. Bet prieš tai dar reikės pasimelsti koplyčioje, 
tik tada miegoti. Jis pasipurtė ir nusižiovavo. Gera lovoje, kai patalas 
kiek sušyla. Iš pradžių, tik įlindus, taip šalta. Jis pasipurtė, įsivaizda- 
vęs, kaip iš pradžių šalta. Bet paskui patalas sušyla, ir galima miegoti. 
Gera jaustis išvargusiam. Jis vėl nusižiovavo. Vakaro maldos, o tada — 
miegoti; jis sudrebėjo ir norėjo nusižiovauti. Netrukus bus gera. Jautė, 
kaip iš šalto drebulį keliančio patalo slenka šiluma, darosi šilčiau ir 
šilčiau, štai jau jam visai šilta, labai šilta, tačiau jis vis vien sudrebėjo 
ir norėjo nusižiovauti. 

Suskambo varpas, kviesdamas vakaro maldų, ir jis paskui kitus 
išėjo iš pamokų ruošos kambario, nusileido laiptais ir patraukė korido- 
riais į koplyčią. Koridoriuose prieblanda, koplyčioje irgi prieblanda. 
Tuoj visur bus tamsu, visi miegos. Koplyčios oras dvelkė nakties vėsa, 
ir marmuro spalva buvo kaip jūros nakties metą. Jūra šalta dieną naktį, 
bet naktį šaltesnė. Prie molo, netoli jų namų, šalta ir tamsu. Tačiau 
ant ugnies kabo katiliukas punšui virti. 

Prefektas kalbėjo maldą tiesiai jam virš galvos, ir jis iš atminties 
žinojo, kaip atitarti. 


Viešpatie, atverk mums lūpas, 

Ir mūsų burnos ims šlovint Tave. 

O Dieve, būk mums maloningas! 
Viešpatie, atskubėk mums į pagalbą! 


Koplyčioje tvyrojo šaltas nakties kvapas. Bet tai šventas kvapas. 
Ne toks kaip senų kaimiečių, klūpančių koplyčios gale per sekmadie- 
nio mišias. Jų kvapas — tai oro, lietaus, durpių, šiurkščių rūbų. Bet 
tie kaimiečiai labai pamaldūs. Jie alsuoja jam į sprandą ir meldžiasi 
atsidūsėdami. Vienas berniukas sakė, jie esą iš Kleino'?; ten mažos 

trobelės, ir kai važiavo iš Selinzo pro Kleiną, vienos trobelės tarpdury 
jis matė stovinčią moteriškę su kūdikiu ant rankų. Gera būtų per- 
miegoti naktį toje trobelėje priešais židinį su rūkstančiomis durpė- 
mis, židinio apšviestoje tamsoje, šiltoje tamsoje, traukiant į plaučius 
kaimiečių, oro, lietaus, durpių ir šiurkščių rūbų kvapus. Bet ak, kaip 
tamsu ten kely tarp medžių! Tamsoj galima pasiklysti. Jam darėsi 
baisu apie tai pagalvojus. 

Jis išgirdo kunigą kalbant paskutinę maldą. Jis irgi ėmė melstis, vis 
galvodamas apie tamsą lauke po medžiais. 

Meldžiame Tave, o Viešpatie, aplankyk šią buveinę ir apsaugok 
mus nuo visų piktos dvasios žabangų. Tegu gyvena čia Tavo šven- 
tieji angelai ir tegu laiko mus ramybėje, ir tegu mus visados saugo 
Tavo palaima per Kristų, mūsų Viešpatį. Amen. 

Rengiantis miegamajame, jam drebėjo pirštai. Ragino juos pasi- 
skubinti. Reikėjo spėti nusirengti, tada atsiklaupti, sukalbėti poterius, 
kad numiręs nenueitų pragaran, ir atsigulti, kol neužgesintos lempos. 
Jis greitai nusimovė kojines, apsivilko naktinius marškinius, šalčio 
krečiamas atsiklaupė šalia lovos ir greitomis, bijodamas, kad neužgestų 
dujos, sukalbėjo poterius. Jausdamas, kaip krūpčioja pečiai, jis mur- 
mėjo: 

Dieve, laimink ir saugok mano tėvą ir motiną! 
Dieve, laimink ir saugok mano broliukus ir sesutes! 
Dieve, laimink ir saugok Dentę ir dėdę Čarlzą! 


Jis persižegnojo, skubiai įsirito į lovą ir, pasikaišęs po kojomis 
marškinių galus, drebėdamas ir krūpčiodamas susirangė šaltame bal- 
tame patale. Užtat numiręs nepateks į pragarą, o drebulys praeis. 
Kažkieno balsas palinkėjo miegamajame gulintiems berniukams labos 
nakties. Jis akimirką dirstelėjo iš po antklodės ir lovos priekyje bei 
šonuose pamatė geltonas užuolaidėles, kuriomis jis buvo iš visų pusių 
atitvertas. Šviesa palengva užgeso. 

Prefekto žingsniai nutolo. Kur jis nuėjo? Nulipo laiptais, paskui 
nuėjo koridoriumi ar į savo kambarį koridoriaus gale? Jis matė tik 
tamsą. Ar teisybė, kad naktį ten slankioja juodas šuo akimis didumo 
sulig traukinio žibintais? Sako, tai vaidenasi vienas žmogžudys. Kūnas 
iš baimės nuėjo pagaugais. Jis išvydo tamsų pilies holą. Seni tarnai 
senoviškomis livrėjomis buvo susirinkę drabužių lyginimo kambarė- 
lyje, pačiame laiptų viršuje. Tai buvo seniai. Senieji tarnai sėdėjo 
tyliai. Židinyje kūrenosi ugnis, tačiau hole tebebuvo tamsu, Iš holo 

laiptais lipo žmogus!“. Vilkėjo baltą maršalo apsiaustą, veidas išbalęs 
ir keistas, ranką laikė prispaudęs prie šono. Keistu žvilgsniu nužvelgė 
senuosius tarnus. Tie įsižiūrėjo į jį ir pažino savo šeimininko veidą ir 
apsiaustą, ir suprato, kad mūšio lauke jis mirtinai sužeistas. Tačiau ten, 
kur jie žiūrėjo, tebuvo tamsa — tamsus bežadis oras, ir daugiau nieko. 
Jų šeimininkas buvo mirtinai sužeistas toli už jūrų, mūšio lauke prie 
Prahos. Jis stovėjo lauke, ranka prispausta prie šono, veidas išbalęs 
ir keistas, ir jis vilkėjo baltą maršalo apsiaustą. 

O, kaip šalta ir nejauku, kai įsigalvoji apie tokius dalykus! Tamsa 
visados šalta ir nejauki. Tamsoje boluoja keisti veidai, didelės kaip 
traukinio žibintai akys. Tai vaidenasi žmogžudžiai, maršalai, mirtinai 
sužeisti mūšių laukuose toli už jūrų. Ką jie nori pasakyti, kad tokie 
keisti jų veidai? 

Meldžiame Tave, o Viešpatie, aplankyk šią buveinę ir apsaugok 
mus nuo visų... 

Namo atostogų! Tai bus puiku: taip jam pasakojo berniukai. Štai 
anksti žiemos rytą jie priešais pilies duris sėda į vežimaičius. Vežimai- 
čiai darda per žvyrą. Sudieu rektoriui! 

Valio! Valio! Valio! 

Vežimaičiai rieda pro koplyčią, ir visi nusiima kepures. Jie smagūs 
darda kaimo keliais. Vežikai botkočiais rodo Bodenstauną!'. Berniukai 
valiuoja. Važiuoja pro „Linksmojo sodiečio“ sodybą. Valio, valio ir 
dar kartą valio! Važiuoja pro Kleiną, sveikindami ir sveikinami. Tarp- 
duriuose stovi kaimietės, šen bei ten stoviniuoja vyrai. Maloniai kvepia 
žiemos oras, kvepia Kleinu, lietumi, žiemos oru, smilkstančiomis dur- 
pėmis ir šiurkščiais rūbais. 

Traukinys pilnas berniukų, ilgutėlis šokoladiškas traukinys su kre- 
miniais apvadais. Palydovai vaikšto pirmyn ir atgal, atidarinėja, už- 
darinėja, užrakinėja, atrakinėja duris. Jie tamsiai mėlynomis su si- 
dabru uniformomis, turi sidabriškus švilpukus, o jų raktai skimbčioja 
dzin dzin, dzin dzin. 

Ir traukinys dumia per lygumas, paskui pro Aleno kalną. Pro šalį 
skrieja ąskrieja telegrafo stulpai. Traukinys lekia pirmyn ir pirmyn. 
Jis žino kelią. Tėvo namų prieškambaryje kabo žibintai ir žalių 
šakelių girliandos. Triumo apipintas bugienių ir gebenių vainikais; 
bugienių ir gebenių šakelėmis, žaliomis ir raudonomis, apipinti sie- 
tynai. Raudonomis bugienių ir žaliomis gebenių šakelėmis apkai- 
šyti seni portretai ant sienų. Bugieniai ir gebenės — jo parvykimo ir 
Kalėdų garbei. 

Kaip gera... 

Visi namiškiai. Sveikas parvykęs, Stivenai! Sveikinimų klegesys. 
Mama jį bučiuoja. Ar taip dera? Tėvas dabar teismo tarnautojas — 
aukštesnis už smulkių bylų teisėją. Sveikas parvykęs, Stivenai! 

Garsai... 

Girdėti, kaip strypais slysta užuolaidų žiedai, kaip teška praustu- 
vuose vanduo. Girdėti, kaip miegamajame keliasi, prausiasi ir ren- 
giasi berniukai, girdėti, kaip prefektas vaikšto pirmyn atgal, ploja 
delnais ir ragina paskubėti. Blyškioje saulės šviesoje matyti atitrauk- 
tos geltonos užuolaidos, sujauktos lovos. Jo guolis labai įkaitęs, ir jo 
veidas ir kūnas taip pat labai įkaitę. | 

Jis atsikėlė ir atsisėdo ant lovos krašto. Jautė silpnumą. Mėgino 
apsimauti kojinę. Kojinė buvo bjauriai šiurkšti. Saulės šviesa keista 
ir šalta. 

Flemingas tarė: 

— "Tu nesveikuoji? 

Jis nežinojo, ir Flemingas pasakė: 

— Gulkis gulkis. Pasakysiu Makgleidui, kad tu nesveikuoji. 

— Jis serga. 

— Kas serga? 

— Pasakykit Makgleidui. 

— Gulkis gulkis. 

— Jis serga? 

Vienas berniukas apkabinęs palaikė, kol jis nutraukė prilipusią 
prie kojos kojinę ir įsiropštė atgal į įkaitusį patalą. 

Jis susirietė lovoje, maloniai vėsiame karštyje. Girdėjo, kaip ber- 
niukai, rengdamiesi į pamaldas, kalba apie jį. Įstumti jį į griovį, sakė 
jie, tai kiaulystė. 

Paskui balsai nutilo; berniukai išėjo. Kažkas šalia lovos tarė: 

— Dedalai, nebūk skundikas, girdi? 

Ten Velso veidas. Jis pažvelgė ir pamatė, kad Velsas išsigandęs. 

— Aš nenorėjau. Neįskųsi, a, neįskųsi? 

Tėvas buvo jam sakęs, kad ir kas būtų, neskųsti draugų. Jis papurtė 
galvą, atsakė „ne“ ir pasijuto laimingas. 

Velsas tarė: 

— Aš nenorėjau, garbės žodis. Pajuokavau. Dovanok. 

Veidas ir balsas prapuolė. Atsiprašė todėl, kad bijo. Bijo, nes jis 
susirgo. Graužia gyvulius vėžys, augaliją — kirminai, o gal priešingai. 
Kaip seniai jo būta žaidimų aikštėje vakaro prieblandoje, slampinėta 

savo komandos gale, kai žemai pilkoje šviesoje praskrido sunkus 
paukštis. Lesterio abatijoje uždegė šviesas. Ten pasimirė Volsis. Jis 
ir palaidotas tenai. 

Tai jau ne Velso veidas — prefekto. Jis nesimuliuoja. Ne ne: jis 
iš tikrųjų serga. Nesimuliuoja, ne. Pajuto prefekto ranką ant kaktos 
ir jautė, kokia jo kakta karšta ir drėgna po šaltu drėgnu prefekto 
delnu. Delnas kaip žiurkė, glitus, drėgnas ir šaltas. Žiurkės turi po 
dvi akutes. Slidūs, glitūs kailiukai, mažytės kojukės, pasiruošusios 
atsispirti ir stryktelėti, juodos gličios akutės. Žiurkės moka strykčioti. 
Tačiau jų proteliai neišmano trigonometrijos. Negyvos jos tyso ant 
šono. Kailiukai džiūsta. Negyvi padarėliai, ir tiek. 

Vėl prefektas, jo balsas sako, kad reikia keltis, sako, kad tėvas ma- 
gistras liepęs keltis, rengtis ir eiti į izoliatorių. O jam skubinai rengian- 
tis, prefektas pasakė: 

— Susuko pilvelį — keliaujam pas brolį Maiklą! 

Gražu, kad jis taip pasakė. Norėjo jį prajuokinti. Bet jis nesusijuokė, 
nes skruostai ir lūpos drebėjo, — prefektui beliko nusijuokti pačiam. 

Prefektas sušuko: 

— Žengte marš! Šienas! Šiaudai! 

Juodu drauge nulipo laiptais ir nužingsniavo koridoriumi, paskui 
pro vonią. Eidamas pro vonios duris, jis pajuto kažką panašaus į 
baimę, prisiminęs šiltą durpių spalvos vandenį, šiltą drėgną orą, kūnų 
pūkščiojimą į vandenį, rankšluosčių kvapą, lyg vaistų. 

Brolis Maiklas stovėjo prie izoliatoriaus durų, ir pro tamsios spintos 
duris po jo dešinei smelkėsi kvapas, panašus į vaistų. Iš buteliukų, 
stovinčių ant lentynėlių. Prefektas kažką pasakė broliui Maiklui, o 
brolis Maiklas atsakė, prefektą vadindamas „ponu“. Jo plaukai rusvi 
pramaišiui su žilais, o išvaizda kažkokia keista. Keista ir tai, kad jis 
visados bus brolis. Ir dar keista, kad jo negalima vadinti „ponu“, nes 
jis brolis ir ne toks kaip kiti. Ar jis nepakankamai dievobaimingas, ar 
kuo blogesnis už kitus? 

Kambaryje stovėjo dvi lovos, ir vienoje gulėjo mokinys; jiems 
įėjus, $4s sušuko: 

— Sveiki! Čiagi mažylis Dedalas! Tau dabar kas? 

— Kas kas, tas ras, — atsakė brolis Maiklas. 


Tai buvo gramatikos klasės mokinys, ir, Stivenui rengiantis, jis 
paprašė brolį Maiklą atnešti riekelę pakepintos duonos su sviestu. 
— Atneškit, būkit geras, — sakė jis. 

— Aš tau kai pakepinsiu! — atsakė brolis Maiklas.— Ateis dakta- 
ras, tuoj pat išrašysim. 

— Išrašysit? Mane? — pasakė mokinys.— Aš gi dar sergu. 

Brolis Maiklas pakartojo: 

— Išrašysim, paminėsi mano žodį. 

Jis pasilenkė ir ėmė žarstekliu maišyti židinį. Jo nugara buvo ilga 
nelyginant tramvajaus arklio. Jis piktai pakratė žarsteklį ir mostelėjo 
galva į mokinį iš gramatikos klasės. 

Paskui brolis Maiklas išėjo, o dar po kurio laiko mokinys iš grama- 
tikos klasės nusisuko į sieną ir užmigo. 

Jis izoliatoriuje. Vadinasi, serga. Ar jie parašė apie tai į namus 
tėvui ir mamai? Bet būtų greičiau, jeigu kas nors iš kunigų pats nu- 
važiuotų ir jiems pasakytų. Arba jis parašytų laiškelį, o kunigas nu- 


vežtų. 


Brangi mamyte! 
Aš sergu. Noriu namo. Atvažiuokite manęs parsivežti. Aš guliu 
izoliatoriuj. 


Mylintis sūnus Stivenas 


Kaip jie toli! Už lango šalta saulės šviesa. Jis susimąstė: o jeigu 
mirs? Mirtis gali lygiai ištikti ir saulėtą dieną. Galbūt jis numirs nesu- 
laukęs atvažiuojant mamos. Tuomet koplyčioje laikytų gedulingas 
mišias, kaip kad, pasak berniukų, laikė mirus Litlui. Visi berniukai 
ateitų į mišias apsirengę juodai, visi liūdnais veidais. Ateitų ir Velsas, 
bet nė vienas į jį nežiūrėtų. Būtų ir rektorius juodu paauksuotu arno- 
tu, o ant altoriaus ir aplink katafalką degtų ilgos geltonos žvakės. Ir 
jo karstą lėtai išneštų iš koplyčios ir palaidotų vienuolyno kapinaitėse 
už didžiosios liepų alėjos. Ir Velsas gailėtųsi savo darbo. Ir lėtai 
gaustų varpas. 

Jis įsivaizdavo girdįs varpo gaudesį. Mintyse pakartojo Bridžidos 
išmokytos dainos žodžius: 


Bim bam! Pilies varpai! 
Sudie, brangi mamule! 
Palaidoki senuos kapuos 
Mane, kur brolis guli. 

Tegu juodam karste išneš, 
Jį angelai šeši apstos: 

Du melsis, du giedos, 

Du mano sielą nusineš. 


Kokia graži ir liūdna daina! Kokie gražūs žodžiai: „Palaidoki 
senuos kapuos!“ Jį nukrėtė šiurpas. Kokia graži ir kokia liūdna daina! 
Jam norėjosi tyliai apsiverkti, bet ne iš gailesčio sau: graudino žodžiai, 
tokie gražūs ir liūdni it muzika. Gaudžia varpas! Gaudžia varpas! 
Sudie! Sudie! Sudie! 

Šalta saulės šviesa buvo priblėsusi, ir prie lovos stovėjo brolis 
Maiklas su dubenėliu sultinio. Jis apsidžiaugė, nes išdžiūvusią burną 
degino karštis. Girdėjo, kaip aikštėje žaidžia vaikai. Diena kolegijoje 
slinko taip, lyg ir jis būtų ten su visais. 

Paskui brolis Maiklas susiruošė išeiti, ir mokinys iš gramatikos 
klasės paprašė, kad jis būtinai vėl ateitų ir papasakotų visas laikraščio 
naujienas. Jis Stivenui pasisakė, jog jo pavardė Etajus, jo tėvas laikąs 
daug ekstra lenktyninių žirgų ir kad jo tėvas galėtų broliui Maiklui 
gerai patarti, už kokį žirgą statyti, kada tik tas panorėtų, nes brolis 
Maiklas labai geras ir visada jam papasakoja naujienas iš laikraščio, 
kurį kasdien atneša į pilį. Laikrašty būna visokių naujienų: apie ne- 
laimingus atsitikimus, laivų sudužimą, sportą ir politiką. 

— Dabar laikraščiuos tik politika ir politika, — pasakė jis.— Ar 
taviškiai irgi šneka apie politiką? 

— Aha,— atsakė Stivenas. 

— Maniškiai irgi,— pasakė jis. 

Paskui jis minutėlę pagalvojo ir tarė: 

— Tavo keista pavardė — Dedalas, mano irgi keista — Etajus. 
Mano pavardė tokia, kaip vieno miesto pavadinimas!'*. O tavo panaši 
į lotynišką. 

Paskui jis paklausė: 

— Moki mint mįsles? 

Stivenas atsakė: 

— Nelabai. 

Paskui jis tarė: 

— Galėtum įmint šitą: kada mergina panaši į upę? 

Stivenas pagalvojo, koks galėtų būti atsakymas, o paskui pasakė: 

— Pasiduodu. 

— Kada teka. Supranti? Mergina teka už vyro, o upė teka — bėga. 

— A, supratau, — pasakė Stivenas. 

— Čia sena mįslė, — pasakė jis. 

Patylėjęs jis tarė: 

— Klausyk! 

— Na? — atsiliepė Stivenas. 

— Žinai, — tarė jis,— šitą mįslę galima užmint ir kitaip. 

— Tikrai? — pasakė Stivenas. 

— Šitą pačią, — pasakė jis.— Mokėtum užmint kitaip? 

— Ne,— atsakė Stivenas. 

— Nesugalvoji, kaip kitaip? — paklausė jis. 

Jis pakėlęs galvą pasižiūrėjo iš po antklodės į Stiveną. Paskui 
atsilošė į pagalvę ir tarė: 

— Galima kitaip, o kaip — nesakysiu. 

Kodėl jis nesako? Jo tėvas, laikąs lenktyninius žirgus, tikriausiai 
irgi teisėjas kaip Sorino ar Smirdžiaus Roučo tėvai. Stivenas pagal- 
vojo apie savo tėvą, kaip tas dainuoja motinai skambinant ir kaip, 
paprašytas šešiapensio, visados duoda šilingą, ir jam pasidarė apmaudu, 
kad jis ne teisėjas, kaip kitų berniukų tėvai. Kodėl tada jį leido mo- 
kytis čia su jais? Tačiau tėvas jam pasakė, jog čia jis neišsiskirsiąs iš 
kitų, nes jo senelio brolis prieš penkiasdešimt metų Klongouze įteikęs 
peticiją Išvaduotojui'?*. Tų laikų žmones galima pažinti iš senoviškų 
rūbų. Jam tie laikai atrodė iškilnūs, ir jis ėmė spėlioti, ar ne tais laikais 
Klongouzo mokiniai dėvėdavo mėlynus švarkus su varinėmis sagomis, 
geltonas liemenes, triušio kailio kepures ir kaip dideli gerdavo alų ir 
laikydavo nuosavus skalikus kiškių medžioklei. 

Jis pažvelgė į langą ir pamatė, kad dienos šviesa dar labiau priblė- 
susi. Žaidimų aikštėje tikriausiai pilka debesuoto dangaus šviesa. Ten 
tylu. Klasė turbūt rašo temas, o gal tėvas Arnolis ką nors skaito iš 
knygos. 

Keista, kad jam nedavė jokių vaistų. Gal brolis Maiklas, kai grįš, 
atneš. Vaikai sakė, kad izoliatoriuje duoda gerti kažkokios smarvės. 
Bet dabar jam geriau negu pirma. Būtų gera sveikti pamažu. Tada 
galėtum gauti kokią knygą. Bibliotekoje yra knyga apie Olandiją. 
Joje yra gražių užsieninių vietovardžių ir keistų miestų bei laivų 
paveikslėlių. Vienas džiaugsmas vartyt tokią knygą! 

Kokia blausi šviesa lange! Bet gražu. Ant sienos vilnija ugnies 
atšvaitai. Lyg bangos. Kažkas užbėrė anglių, ir jis girdėjo balsus. 
Balsai kažką sakė. Tai šniokštė bangos. O gal vilnydamos kalbėjosi 
tarpusavy. 

Jis regėjo vilnijančią jūrą“, kylančias ir krintančias bangas, juodas 
akloje naktyje. Gale molo, pro kurį į uostą plaukė laivas, spinksojo 
Žiburėlis, ir jis regėjo minias žmonių, susirinkusių pakrantėje pasi- 
žiūrėti į laivą, įplaukiantį į jų įlanką. Ant denio stovėjo aukštas vyriškis 
ir žvelgė į tamsią lygumą, ir molo .gale jis išvydo apšviestą jo veidą, 
sielvartingą brolio Maiklo veidą. 

Jis regėjo, kaip tasai ištiesė į žmones ranką, ir girdėjo virš vandenų 
aidint skardų sielvartingą balsą: 

— Jis nebegyvas. Mes matėm jį pašarvotą ant katafalko. 

Sielvarto dejonė ištrūko iš žmonių lūpų: 

— Parnelis! Parnelis! Nebegyvas! 

Jie puolė ant kelių, vaitodami iš sielvarto. 

Ir jis regėjo Dentę tamsiai ruda aksomine suknia su žalia aksomine 
pelerina ant pečių — išdidžiai, tylėdama žengė ji pro žmones, klūpan- 
čius prie pat vandens. 


Židinyje liepsnojo aukšta raudonų žarijų krūva, o po gebenių 
šakutėmis apipintu sietynu stovėjo padengtas Kalėdų stalas. Jie parėjo 
namo vėlokai, tačiau pietūs buvo dar negatavi, bet mama pasakė, kad 
minutė, ir bus gatavi. Visi laukė, kada atsidarys durys ir įeis tarnaitės, 
nešinos didžiuliais dubenimis, uždengtais sunkiais metaliniais dang- 
čiais. 

Laukė visi: dėdė Čarlzas, sėdintis kambario gale prie lango, Dentė 
ir ponas Keisis — krėsluose abipus židinio, Stivenas — ant kėdės tarp 
jų, susidėjęs kojas ant įšilusių židinio grotelių. Ponas Dedalas dirste- 
lėjo į veidrodį virš Židinio atbrailos, paraitė ūsų galus, o paskui, pra- 
skleidęs frako skvernus, atsistojo nugara į židinio ugnį, tačiau protar- 
piais paleisdavo skverną ir paraitydavo tai vieną, tai kitą ūso galą. 
Ponas Keisis, palenkęs galvą į šoną, šypsodamasis sprigtavo sau per 
kaklą. Stivenas taip pat šypsojosi, nes jau žinojo, kad netiesa, jog pono 
Keisio gerklėje yra piniginė su sidabrinėmis monetomis. Jis šypsojosi, 
prisiming$, kaip šituo sidabrišku žvangėjimu ponas Keisis jį yra apgau- 
dinėjęs. O pamėginęs atlenkti pono Keisio plaštaką, bene ras piniginę 
su sidabru, pamatė, kad pirštai nesilanksto, ir ponas Keisis jam pasakė, 
jog tuos tris pirštus jam sutraukė darant dovaną karalienei Viktorijai 
gimtadienio proga“'. Ponas Keisis sprigtavo sau per gerklę ir mieguis- 
tomis akimis šypsojosi Stivenui, o ponas Dedalas jam tarė: 

— Taip. Na ką gi, puikumėlis. Smagiai pasivaikščiojom, ar ne, 
Džonai? Taip... Įdomu, ar yra vilties šiandien sulaukt pietų? Taip... 
Na ką gi, ganėtinai šiandien prisikvėpavom ozono prie Brejhedo?? 
Dievaži. 

Jis atsisuko į Dentę ir tarė: 

— O jūs, ponia Rajorden, niekur nebuvot išėjus? 

Dentė susiraukė ir trumpai atsakė: 

— Ne. 

Ponas Dedalas paleido frako skvernus ir nuėjo prie bufeto. Jis 
atsinešė didelį molinį ąsotį su viskiu ir lėtai pripylė grafiną, protar- 
piais pasilenkdamas pasižiūrėti, kiek įpylęs. Paskui, pastatęs ąsotį 
atgal į bufetą, įpylė viskio į dvi taureles, pridėjo vandens ir su jomis 
grįžo prie židinio. 

— Po lašiuką, Džonai,— tarė jis, — dėl apetito. 

Ponas Keisis paėmė taurelę, išgėrė ir pastatė netoli savęs ant židinio 
atbrailos. Tuomet tarė: 

— Žinai, aš galvoju ir galvoju, kaip mūsų bičiulis Kristoferis ga- 
mina...— jis pagavo juoktis ir kosėti, — gamina savo vyrukams tą 
šampaną?“. 

Porias Dedalas nusikvatojo. 

— Kristis? — tarė jis.— Tas plikis gudresnis už visą pulką lapinų. 

Jis pakreipė galvą, užsimerkė ir, liežuviu sodriai paseilinęs lūpas, 
pradėjo mėgdžioti viešbučio savininko šneką. 

— O pasiklausyk jo — toks jau kaimo Jurgelis atrodo. Taip jau 
saldžiai gieda, neduok tu Dieve. 

Ponas Keisis niekaip negalėjo nustoti kosėjęs ir juokęsis. Stivenas, 
iš tėvo veido ir balso atpažinęs viešbučio savininką, irgi ėmė juoktis. 

Ponas Dedalas įsidėjo monoklį ir, žvelgdamas į jį, ramiai ir švelniai 
tarė: 

— O tu, tu, vaikuti, ko juokiesi, a? 

Suėjo tarnaitės ir sudėjo ant stalo dubenis. Joms iš paskos atėjo 
ponia Dedalas ir ėmė sodinti svečius už stalo. 

— Prašom prie stalo, — tarė ji. 

Ponas Dedalas nuėjo į galustalę ir tarė: 

— Ponia Rajorden, prašom prie stalo. Džonai, bičiuli, sėskis. 

Jis pasižiūrėjo į sėdintį dėdę Čarlzą ir tarė: 

— Eik šen, tamstyte, paukštelis laukia. 

Kai visi susėdo, jis uždėjo ranką ant dangčio, bet paskui ją atitraukė 
ir tarstelėjo: 

— Na, Stivenai. 

Stivenas atsistojo ir ėmė kalbėti maldą prieš valgį: 

— Palaimink, Viešpatie, mus ir šitas savo dovanas, kurias Tavo 
dosnumo dėka mes gauname per Kristų, mūsų Viešpatį. Amen. 

Visi persižegnojo, ir ponas Dedalas, su pasitenkinimu atsidusęs, 
nukėlė nuo dubens sunkų dangtį, pakraščiais nusagstytą žibančiais 
lašeliais. | 

Stivenas pažvelgė į riebų kalakutą, kurį, surištą ir perdurtą virbu, 
buvo matęs ant stalo virtuvėj. Žinojo, kad tėvas jį pirko už ginėją 
Dano parduotuvėje D*Olje gatvėje ir kad pardavėjas ilgai baksnojo 
jam krūtinėlę, rodydamas, koks riebus; ir jis prisiminė pardavėjo 
balsą: 

— Imkit, pone, šitą. Pirma rūšis. 

Kodėl ponas Baretas Klongouze vadina kalakutu savo liniuotę? 
Bet Klongouzas toli, o nuo lėkščių ir dubenų sklinda šiltas sodrus 
kalakutienos, kumpio ir salierų kvapas, ir židinyje šoka aukštos rau- 
donos liepsnos, ir taip ramu matant žalias gebenių ir raudonas bugie- 
nių šakeles, o pietums baigiantis įneš išlukštentais migdolais apibars- 
tytą ir bugienių ūgliais papuoštą didžiulį slyvų pudingą, kurio pakraš- 
čiais rusens melsva liepsnelė, o viršuje kyšos žalia vėliavėlė““. 

Jam tai pirmi Kalėdų pietūs, ir jis pagalvojo apie mažesniuosius 
broliukus ir sesutes, laukiančius vaikų kambary, kaip ir jis kad lauk- 
davo, kol į stalą bus paduotas pudingas. Su aukšta stačia apykakle ir 
švarku plačiais atlapais jis jautėsi keistai, atrodė sau vyriškesnis, ir 
rytą, kai motina atsivedė jį svetainėn, apsirengusį eiti į mišias, tėvas 
apsiverkė. Todėl, kad jis prisiminė savo paties tėvą. Ir dėdė Čarlzas 
taip sakė. 

Ponas Dedalas uždengė dubenį ir ėmė godžiai valgyti. Paskui pra- 
bilo: 

— Vargšelis Kristoferis iš to gudrumo net persisukęs vaikšto. 

— Saimonai,— tarė ponia Dedalas,— tu poniai Rajorden neuž-- 
pylei padažo. 

Ponas Dedalas čiupo padažo indelį. 

— Neųžpyliau? — sušuko jis.— Ponia Rajorden, dovanokit man, 
vargšui žabaliui. 

Dentė rankomis uždengė lėkštę ir pasakė: 

— Dėkui, nereikia. 

Ponas Dedalas pasisuko į dėdę Čarlzą. 

— Tamsta visko turi? | 

— Visko sočiai, Saimonai. 
— O tu, Džonai? 
— Man gana. Savęs nenusiskriausk. 
— O tu, Mere? Va, Stivenai, tau. Paragausi — liežuvį prarysi. 
Jis kliustelėjo gerokai padažo Stivenui į lėkštę ir pastatė padažo 
indelį ant stalo. Paskui paklausė Čarlzą, ar minkšta mėsa. Dėdė Čarl- 
zas, prisikimšęs pilną burną, neatsakė, bet linktelėjo, atseit minkšta. 
— O dėlto gražiai atkirto mūsų bičiulis kanauninkui. Ar ne? — 
tarė ponas Dedalas. 
— Nemaniau, kad jo toks aštrus liežuvis, — pasakė ponas Keisis. 
— Aš jums, kunige, mokestį atnešiu tada, kai paliausite Dievo 
namus vertę rinkimų būstine““. 
— Gražiai atsakė kunigui, kur jau ten,— tarė Dentė.— O dar 
katalikas vadinasi. 
— Patys kalti, — mandagiai tarė ponas Dedalas.— Mano, kvailio, 
galva, jiems derėtų apsiriboti religijos reikalais. 
— Tai irgi religijos reikalas, — pasakė Dentė.— Jų pareiga — 
perspėti žmones. 
— Mes einam į Dievo namus, — pasakė ponas Keisis,— nusiže- 
minę melstis Kūrėjui, o ne klausytis priešrinkiminių kalbų. 
— Tai irgi religijos reikalas, — pakartojo Dentė.— Jie daro teisin- 
gai. Jie turi ganyti savo aveles. 
— Ir nuo altoriaus pamokslauti apie politiką, taip? — paklausė 
ponas Dedalas. 
— Žinoma,— pasakė Dentė.— Tai moralės klausimas. Kunigas 
tam ir kunigas, kad aiškintų savo ganomiesiems, kas gerai ir kas blogai. 
Ponia Dedalas padėjo peilį ir šakutę ir tarė: 
— Meldžiamieji, meldžiamieji, sakau, bent jau šiandien nesiginčy- 
kim apie politiką. 
— Teisingai sakot, gerbiamoji,— tarė dėdė Čarlzas.— Gana jau, 
Saimonai. Daugiau nė žodžio. 
— (Gerai gerai, — trumpai pasakė ponas Dedalas. 
Jis ryžtingai nudengė dubenį ir tarė: 
— Na, kam dar kalakutienos? 
Niekas neatsakė. Dentė tarė: 
— Katalikas, o kaip kalba! 
— Ponia Rajorden, aš jus labai prašau,— tarė ponia Dedalas, — 
nebekalbėkim apie tai. 
„Dentė atsisuko į ją ir tarė: 

— Tai ką, man sėdėti čia ir klausytis, kaip tyčiojasi iš bažnyčios 
ganytojų? 

— Niekas prieš juos nesakys nė pusės žodžio, — tarė ponas Deda- 
las, — tik tegu jie nesikiša į politiką. 

— Airijos vyskupai ir kunigai pasakė, — tarė Dentė,— ir jų reikia 
klausyti. 

— Tegu jie atsisako nuo politikos,— tarė ponas Keisis,— arba 
žmonės atsisakys nuo bažnyčios. 

— Jūs girdit? — tarė Dentė, atsisukusi į ponią Dedalas. 

— Ponas Keisi! Saimonai! — tarė ponia Dedalas.— Baikit jau. 

— Negražu! Negražu! — pasakė ponas Keisis. 

— Ką? — sušuko ponas Dedalas.— Gal mums reikėjo, anglams 
paliepus, atsimest nuo jo??? | 

— Jis buvo nebevertas būti vadu,— pasakė Dentė.— Jis atvirai 
darė nuodėmę. 

— Mes visi turim nuodėmių, ir sunkių nuodėmių, — šaltai pasakė 
ponas Keisis. 

— Papiktinimai neišvengiami, bet vargas žmogui, per kurį jie 
ateina, — pasakė ponia Rajorden.— Jau geriau būtų, jei ant kaklo 
jam būtų užmauta girnapusė ir jis būtų įmestas jūron, negu papik- 
tintų bent vieną iš šių mažutėlių“'. Štai jums Šventosios Dvasios 
žodžiai. 

— Ir labai netikę Žodžiai, jeigu norit Žinot, — ramiai atsakė ponas 
Dedalas. 

— Saimonai! Saimonai! — tarė dėdė Čarlzas.— Berniukas girdi. 

— "Taip taip,— pasakė ponas Dedalas.— Aš turėjau omeny... prisi- 
miniau geležinkelio nešiko žodžius. Tiek to, viskas gerai. Ei Stivenai, 
parodyk, drauguži, savo lėkštę. Kirsk į sveikatą. Va. 

Jis prikrovė valgio Stivenui į lėkštę ir įdėjo bei apipylė padažu po 
didelį kalakutienos gabalą dėdei Čarlzui ir ponui Keisiui. Ponia De- 
dalas valgė mažai, o Dentė -sėdėjo susidėjusi rankas į sterblę. Jos 
veidas buvo raudonas. Ponas Dedalas šakutėmis paknaisiojo po 
dubens dugną ir tarė: 

— Štai skanus kąsnelis, vadinamasis sturplis. Jeigu kuri dama ar 
ponas pageidautų... 

Jis šakutėmis pakėlė paukštienos gabalą. Niekas neatsiliepė. Jis 
įsidėjo gabalą sau į lėkštę ir pasakė: 

— (Gerai, tik niekas nesakykit, kad nesiūliau. Gal geriau suvalgysiu 
pats — kažko sveikata pastaruoju metu sušlubavo. 

Jis pamerkė Stivenui akį ir, uždengęs dubenį, vėl ėmė valgyti. 

Jam valgant visi tylėjo. Paskui jis tarė: 

— Ką gi, dienelė, šiaip ar taip, buvo graži. Ir žmonių daugybė 
privažiavę. 

Niekas nieko neatsakė. Jis vėl prabilo: 

— Man regis, šiemet atvykėlių daugiau negu pernai per Kalėdas. 

Jis apžvelgė visus sėdinčius aplink stalą, palinkusius prie savo 
lėkščių, ir, nesulaukdamas atsakymo, minutę paliūkėjo ir apmaudingai 
tarė: 

— Na štai, Kalėdų pietūs man ir sugadinti. 

— Negali būti nei laimės, nei Dievo malonės, — pasakė Dentė,— 
namuose, kur nėra pagarbos bažnyčios ganytojams. 

Ponas Dedalas trenkė peilį ir šakutę į lėkštę. 

— Pagarbos! Gal plepiui Biliui ar tam apsirijėliui iš Arma?“? 
Pagarbos! 

— Bažnyčios kunigaikščiai! — su panieka iškošė ponas Keisis. 

— Lordo Leitrimo arklininkai“*,— pasakė ponas Dedalas. 

— Jie — Viešpaties pateptieji, — pasakė Dentė.— Krašto pasidi- 
džiavimas. 

— Apsirijėlis,— pakartojo ponas Dedalas.— Iš veido, žinokit, 
nebjaurus, kai miega. Bet pamatytumėt, kaip tas tipas šaltą žiemos 
dieną punta kiaulieną su kopūstais. Jergutėliau! 

Jis padarė gyvulišką grimasą ir ėmė čepsėti. 

— Iš tikrųjų, Saimonai, nederėtų šitaip prie Stiveno. Negalima. 

— O, užaugęs jis prisimins, — karštai tarė Dentė,— visus tėvų 
namuose girdėtus burnojimus prieš Dievą, tikėjimą ir kunigus. 

— "Tegu prisimins jis ir tuos burnojimus, — sušuko iš kitapus stalo 
ponas Keisis, — kuriais kunigai ir kunigų parankiniai nuodijo Parne- 
liui gyvenimą ir nuvarė jį kapuos. Tegu jis užaugęs prisimins ir tai! 

— Šungalviai! — sušuko ponas Dedalas.— Kai jis bėdoj atsidūrė, 
tie išdavikai lyg žiurkės supuolė ir graužtinai užgraužė. Šungalviai 
prakeikti! Jie ir panašūs į šunis! Dievaž, panašūs! 

— Jie teisingai darė, — sušuko Dentė.— Jie klausė vyskupų ir 
kunigų. Garbė jiems už tai! 

— Siaubas, siaubas! — tarė ponia Dedalas.— Nėra nė dienos, kad 
nebūtų šitų siaubingų ginčų! 

Dėdė Čarlzas taikiai pakėlė rankas ir tarė: 

— Ramiau, ramiau, ramiau! Negi negalima išsakyt savo nuomonės 
be pykčio ir be užgauliojimų? Tikrai negražu. | 

Ponia Dedalas pusbalsiu kažką pasakė Dentei, tačiau Dentė garsiai 
atšovė: 

— Ne, aš netylėsiu! Aš ginsiu savo bažnyčią ir tikėjimą, kada atska- 
lūnai jį burnoja ir spjaudo. 

Ponas Keisis be ceremonijų pastūmė lėkštę į stalo vidurį ir, susidėjęs 
ant jo alkūnes, kimiu balsu tarė šeimininkui: 

— Klausyk, ar aš tau pasakojau apie vieną istorinį spjūvį? 

— Ne, Džonai, nepasakojai,— atsakė ponas Dedalas. 

— O žinai, — pasakė ponas Keisis,— itin pamokantis atvejis. Atsi- 
tiko ne taip seniai šitoje pačioje Viklou grafystėje. 

Užuot pasakojęs toliau, jis pasisuko į Dentę ir su tramdomu pykčiu 
tarė: 

— O jums, ponia, pasakysiu, kad jeigu turėjot galvoj mane, tai aš 
ne atskalūnas. Aš toks pat katalikas, koks buvo mano tėvas ir tėvo 
tėvas, ir mano senelio tėvas, kuriems tikėjimas buvo aukščiau ir už 
gyvybę. 

— "Tuo tamstai didesnė negarbė,— pasakė Dentė,— kad drįsti 
taip kalbėti. 

— Papasakok, Džonai,— šypsodamasis tarė ponas Dedalas.— 
Papasakok, tiek jau to. 

— Nieko sau katalikas! — ironiškai pakartojo Dentė.— Pikčiau- 
sias krašto protestantas nešnekėtų tokių dalykų, kokių aš šiandien 
išgirdau čia. 

Ponas Dedalas ėmė niūniuoti, linguodamas galvą lyg kaimo gie- 
dorius. 

— Aš tamstai kartoju — aš ne protestantas, — išraudęs tarė ponas 
Keisis. 

Ponas Dedalas, niūniuodamas ir linguodamas galvą, kimiu nosiniu 
balsu užtraukė: 


Ateikite visi čia““, katalikai, 
Nebuvę niekad mišiose... 

Jis vėl linksmai paėmė peilį ir šakutę ir valgydamas tarė ponui 
Keisiui: 

— Papasakok, Džonai. Geriau virškins. 

Stivenas meiliai pažvelgė į poną Keisį, kuris, pasidėjęs smakrą ant 
sunertų rankų, žiūrėjo priešais save. Jis mėgdavo sėdėti šalia jo prie 
židinio ir žiūrėti į jo tamsų rūstų veidą. Tačiau jo akys žvelgdavo 
visai ne rūsčiai, ir būdavo malonu klausytis j0 lėtos šnekos. Bet kodėl 

tad jis nusistatęs prieš kunigus? Tuomet Dentė turbūt teisi. Bet jis 
buvo girdėjęs tėvą sakant, kad ji kadaise buvusi vienuolė kažkur Ale- 
genyje“! ir kad išėjusi iš vienuolyno, kai jos brolis susikrovęs pinigo, 
pardavinėdamas laukiniams pažibukus ir barškaliukus. Gal todėl jinai 
taip nusistatė prieš Parnelį? Dentei nepatiko, ir kai jis žaisdavo su 
Ailina, nes Ailina protestantė, o jaunystėje ji pažinojusi vaikų, žaisda- 
vusių su protestantais, ir protestantai šaipydavęsi iš Švenčiausiosios 
Mergelės litanijos. „Dramblio kaulo bokštas, — sakydavę jie.— Aukso 
rūmai“*!“ Kaip moteris galinti būti dramblio kaulo bokštas ar aukso 
rūmai? Kas tuomet teisus? Ir jis prisiminė vakarą Klongouzo izolia- 
toriuje, tamsius vandenis, žiburį molo gale ir žmonių sielvarto aimanas, 
išgirdus liūdną žinią. 

Ailinos ilgos baltos plaštakos. Vieną vakarą, kai jie žaidė gaudynių, 
ji plaštakomis — ilgomis, vėsiomis, liesomis, baltomis ir švelniomis — 
užspaudė jam akis. Toks ir yra dramblio kaulas: vėsus ir baltas. Štai 
ką reiškia Dramblio kaulo bokštas. 

— Istorija labai trumpa ir graži, — tarė ponas Keisis.— Tai atsi- 
tiko vieną bjaurią šaltą dieną Arklou“* tuoj prieš mūsų Vado““ 
mirtį. Dieve, būk jam gailestingas! 

Jis lyg išvargęs užsimerkė ir nutilo. Ponas Dedalas pasiėmė iš lėkš- 
tės kaulą ir, dantimis plėšdamas nuo jo mėsą, tarė: 

— Nori pasakyt, prieš nužudymą. 

Ponas Keisis atsimerkė, atsiduso ir pasakojo toliau: 

— Tai atsitiko Arklou. Buvom mitinge, o po mitingo turėjom 
braute brautis per minią iki geležinkelio stoties. Rėkimas, švilpimas 
neapsakomas! Kuo tik jie mūsų neišvadino! O viena tokia senė, girta 
ragana, pristojo prie manęs. Trepinėja po purvą šalia manęs ir kad 
klykia, kad spiegia: „Kunigų persekiotojas! Paryžiaus birža! Ponas 
Foksas! Kitė O'Šei!“*" 

— Na, o tu ką, Džonai? — paklausė ponas Dedalas. 

— Aš jai netrukdžiau,— atsakė ponas Keisis.— Buvo šalta, taigi 
kad būtų smagiau (jūs jau, gerbiamoji, man dovanokit), buvau į burną 
įsidėjęs plytelę Talamoro tabako, tad ir labai norėdamas nebūčiau 
galėjęs nieko atsakyti, nes visa burna buvo pilna tabako syvų. 

— Na, o toliau, Džonai? 

— Na ir ką. Leidau jai klykti, kiek širdis geidžia, apie Kitę O'Šei 
1r visa kita, kol pagaliau ji pavadino tą moteriškę tokiu vardu, kurio 
nekartosiu, nenorėdamas suteršti nei šio Kalėdų stalo, nei jūsų, ponia, 
klausos, nei savo paties lūpų. 

Jis nutilo. Ponas Dedalas, atitraukęs nuo burnos kaulą, paklausė: 

— Ir ką tu padarei, Džonai? 

— Ką padariau? — pasakė ponas Keisis.— Ta senė prikišo prie 
manęs savo šlykščią marmūzę, o mano burna buvo pilna tabako syvų. 
Aš pasilenkiau prie jos ir sakau: „Tpfu/“ 

Jis nusisuko į šoną ir pavaizdavo, kaip spjovė. 

— „Tpfu/“ pasakiau — ir tiesiai į akį. 

Jis priplojo sau prie akies delną ir tartum iš skausmo sugargė. 

— Toji rėkt: „Vajėzau, Marija, Juozapai šventas! Apakau! Apakau, 
mirštu!“ 

Springdamas juoku ir kosuliu, jis kartojo: 

— „Baigta, suvis apakau!“ 

Ponas Dedalas kvatodamas atsilošė krėsle, o dėdė Čarlzas lingavo 
galvą į šonus. 

Dentė atrodė siaubingai įširdusi ir, jiems juokiantis, kartojo: 

— Labai gražu! Cha! Labai gražu! 

Ne, spjauti moteriai į akį — negražu. 

Tačiau kokiu vardu, kurio ponas Keisis nenorėjo pakartoti, toji 
moteriškė apšaukė Kitę O"Šei? Stivenas taip ir matė, kaip ponas Keisis 
braunasi per minią ir kaip, pasistojęs ant važelio, sako kalbą. Už tai jis 
ir kalėjime sėdėjo, ir Stivenas prisiminė, kaip vieną vakarą pas juos 
atėjo seržantas O'Nilas ir prieškambaryje pusbalsiu šnekėjo su tėvu, 
nervingai kramtydamas kepurės dirželį. Ir ponas Keisis tą vakarą 
neišvyko traukiniu į Dubliną, o prie namo privažiavo vežimaitis, ir 
jis girdėjo tėvą minint Kebintilio kelią““. 

Jis buvo už Airiją ir už Parnelį, kaip ir tėvas; Dentė irgi, nes vieną 
vakarą, kai vaikštynių aikštėje grojo orkestras, ji kažkokiam ponui 
skėčiu sudavė per galvą, kai anas, orkestrui pabaigoje užgrojus „Dieve, 
saugok karalienę““', nusiėmė skrybėlę. 

Ponas Dedalas su panieka prunkštelėjo. 

— Ech, Džonai! — tarė jis.— Taip jiems ir reikia. Mes — vargšė 
kunigų užguita tauta, per amžius taip buvo ir per amžius taip bus. 

Dėdė Čarlzas palingavo galvą ir pasakė: 

— Prasti gopieriai! Prasti mūsų popieriai! 

Ponas Dedalas pakartojo: 

— Kunigų užguita, Dievo užmiršta tauta! 

Jis parodė į senelio portretą ant sienos savo dešinėje. 

— Džonai, matai tą senioką? — tarė jis.— Jis buvo atsidavęs 
Airijai dar tada, kai už tai nemokėdavo pinigų. Jį nuteisė myriop už 

tai, kad priklausė Baltiesiems vaikinams““. Bet apie mūsų draugus baž- 
nytininkus jis sakydavo, jog neleisiąs nė vienam išsidrėbti už savo 
stalo. 

Dentė piktai įsiterpė: 

— Jėi mes — kunigų valdoma tauta, tai turim tuo tik didžiuotis! 
Jie — tai Dievo akies vyzdys. „Nelieskit jų,— sako Kristus,— nes 
jie — mano akies vyzdys“"“. 

— Ir mums dėl to nevalia mylėt savo tėvynės? — paklausė ponas 
Keisis.— Nevalia būti ištikimiems žmogui, gimusiam būti mūsų vadu? 

— "Tėvynės išdavikas! — atrėžė Dentė.— Išdavikas, sanguliauto- 
jas! Kunigai teisingai padarė, kad nuo jo atsimetė. Kunigai visados 
buvo tikri Airijos patriotai. 

— Ar taip jau ir buvo? — tarė ponas Keisis. 

Jis tvojo kumščiu į stalą ir rūsčiai susiraukęs ėmė vieną po kito 
tiesti pirštus. 

— Ar Airijos vyskupai mūsų neišdavė unijos laikais, kai vyskupas 
Lenigenas įteikė lojalumo adresą markizui Kornvoliui? Ar nepardavė 
vyskupai ir kunigai tėvynės siekių 1829 metais mainais už katalikų 
emancipaciją? Ar nesmerkė jie iš sakyklų ir klausyklų fenijų sąjūdžio? 
Ir ar neišniekino jie Terenso Beljaus Makmanaus palaikų?“? 

Jo veidas degė iš įniršio, ir Stivenas juto, kaip jam, tų žodžių audri- 
namam, irgi kaista skruostai. Ponas Dedalas piktai ir paniekinamai 
nusikvatojo. 

— Oi, dievaži! — sušuko jis.— Buvau pamiršęs seniuką Polį Ka- 
leną*!! Dar vienas Dievo akies vyzdys! 

Dentė pasilenkė virš stalo ir sušuko ponui Keisiui: 

— Taip! Taip! Jie niekad neklydo! Dievas, dorovė ir tikėjimas turi 
būti aukščiau už viską. 

Ponia Dedalas, matydama, kokia ji įsikarščiavusi, tarė: 

— Ponia Rajorden, nesikarščiuokit ir nieko jiems neatsakinėkit. 

— Dievas ir tikėjimas — aukščiau už viską! — sušuko Dentė.— 
Dievas ir tikėjimas aukščiau už žemiškus dalykus! 

Ponas Keisis užsimojo ir trenkė kumščiu į stalą. 

— Gerai, — sugergždė jis, — jeigu taip, tai Airija apsieis be Dievo! 

— Džonai! Džonai! — sušuko ponas Dedalas, stverdamas svečiui 
už rankovės. | 

Dentė spoksojo tiesiai priešais save, jos skruostai trukčiojo. Ponas 
Keisis sunkiai pasikėlė nuo kėdės ir, per stalą pasilenkęs prie jos, 
perbraukė ranka per orą sau prieš akis, lyg nudrėksdamas voratinklį. 

— Airija apsieis be Dievo! — sušuko jis.— Airijoj jo ir taip jau 
per daug. Šalin Dievą! 

— ŠSventvagy! Velnie! — suspigo Dentė, pašokdama ir ko nespjau- 
dama jam į akis. 

Dėdė Čarlzas ir ponas Dedalas pasodino poną Keisį atgal į kėdę 
ir ėmė raminti. Tasai juodomis degančiomis akimis spigino priešais 
save kartodamas: 

— Šalin, pasakiau, Dievą! 

Dentė tužmingai atstūmė kėdę ir nuėjo nuo stalo, nuvertusi serve- 
tėlės žiedą, kuris lėtai nuriedėjo kilimu ir sustojo prie krėslo kojos. 
Ponia Dedalas pašoko ir nuskubėjo paskui ją durų link. Prie durų 
Dentė tužmingai atsisuko ir degančiais, iš įtūžio trūkčiojančiais skruos- 
tais per visą kambarį suriko: 

— Velnio išpera! Mes jį priveikėm! Sutraiškėm negyvai! Šėto- 
ną tą! 

Durys užsitrenkė jai už nugaros. 

Ponas Keisis, išsivadavęs iš jį laikančiųjų, staiga panarino galvą 
ant rankų ir skausmingai sukūkčiojo. 

— Vargšas Parnelis! — sušuko jis.— Žuvęs mūsų karalius! 

Jis kūkčiojo garsiai ir graudžiai. 

Stivenas, pakėlęs siaubo iškreiptą veidą, pamatė, kad tėvo akys 
pilnos ašarų. 


Susispietę mažais būreliais, mokiniai šnekučiavosi. 

Vienas pasakė: 

— Juos sučiupo prie Lajonzo kalno. 

— Kas sučiupo? 

— Ponas Glisonas ir ordino viršininkas. Pasivijo su vežimaičiu. 

Tas pats mokinys pridūrė: 

— Man sakė vienas toksai iš vyresnės klasės. 

Flemingas paklausė: 

— Bet sakyk, dėl ko jie pabėgo? 

— Aš Sinau dėl ko,— pasakė Sesilis Tanderis.— Todėl, kad iš 
rektoriaus kabineto nukniaukė pinigų. 

— Kas nukniaukė? 

— Kikemo brolis. Ir visi pasidalijo. 

— Bet juk tai vagystė! Kaip jie galėjo taip padaryt? 

— Daug tu, Tanderi, išmanai! — tarė Velsas.— Aš žinau, kodėl 
jie išdūmė. 

— Kodėl? 

— Man liepė nesakyt,— paaiškino Velsas. 

— Pasakyk, Velsai, — sušneko visi.— Gali nebijot. Mes neišduosim. 

Stivenas ištempė kaklą, kad geriau girdėtų. Velsas apsidairė, ar 
niekas neateina. Paskui paslaptingai tarė: 

— Zakristijos spintoj laiko mišių vyną. Žinot? 

— Žinom. 

— Tai va, jie jį išgėrė, o kad čia jų darbas, susekė iš kvapo. Todėl 
jie ir pabėgo, jeigu norit Žinot. 

Ir mokinys, kuris užvedė šitą kalbą, pasakė: 

— Aha, tas iš vyresnės klasės man irgi taip sakė. 

Mokiniai pritilo. Stivenas stovėjo tarp jų ir, bijodamas pratarti 
žodį, tik klausėsi. Iš pasibaisėjimo jam net pakirto kojas. Kaip jie 
galėjo taip pasielgti? Jis įsivaizdavo tamsią, tylią zakristiją, tamsias 
medines spintas, kur ant lentynų guli tvarkingai sulankstytos mezgi- 
niuotos kamžos. Tai dar ne koplyčia, bet ir ten kalbėtis reikia pašnibž- 
domis. Tai šventa vieta. Jis prisiminė vieną vasaros vakarą, kai jį 
zakristijoje rengė patarnautojo rūbais, tą vakarą, kai procesija ėjo 
prie altorėlio miške. Keista, šventa vieta. Berniukas, kuris nešė smilky- 
tuvą, sūpavo jį, už vidurinės grandinėlės pakėlęs dangtelį, kad neuž- 
gestų. žarijos. Tai medžio anglys, ir, berniukui iš lengvo sūpuojant 
smilkytuvą, jos tyliai degė, skleisdamos aitroką kvapą. O paskui, 
visiems apsirengus, Stivenas atsistojo su smilkalų indeliu prie rekto- 
riaus, ir rektorius įbėrė į smilkytuvą šaukštą smilkalų, ir jie sušnypštė 
ant raudonų žarijų. 

Mokiniai šnekučiavosi, susispietę pulkeliais žaidimų aikštėje. Jam 
jie atrodė sumažėję — todėl, kad vienas dviratininkas, gramatikos 
klasės mokinys, buvo vakar jį pargriovęs. Mokinio dviratis neskaudžiai 
parvertė jį ant šlaku nuberto bėgimo tako, ir jo akiniai suskilo į tris 
dalis, o į burną prilindo šlako. 

Štai kodėl mokiniai jam atrodė mažesni ir labiau nutolę, vartų 
stulpai — ploni ir tolimi, o minkštas pilkas dangus — taip aukštai. 
Tačiau aikštėje futbolo niekas nežaidė, nes artėjo kriketo pirmenybės; 
vieni sakė, kad kapitonas bus Barnsas, kiti — kad Flauersas. Visose 
aikštelėse vaikai žaidė muštuką. Ir tai iš šen, tai iš ten per minkštą 
pilką orą sklido kriketo lazdų paukšėjimas. Jos paukšėjo pik, pek, 
pok, pak — vandens lašeliai, lėtai krintantys į sklidiną fontano baseiną. 

Etajus, iki tol nesikišęs į pokalbį, tyliai tarė: 

— Jūs visi klystat. 

Visi smalsiai sužiuro į jį. 

— Kodėl? 

— O tu žinai? 

— Kas tau sakė? 

— Pasakyk, Etajau. 

Etajus parodė į kitą aikštės pusę, kur, spardydamas akmenuką, 
vienas vaikštinėjo Saimonas Munenas. 

— Paklauskit jį, — pasakė jis. 

Mokiniai pasižiūrėjo ton pusėn, o po to ėmė klausinėti: 

— Kodėl jį? 

— Tai jis irgi? 

Etajus, nuleidęs balsą, tarė: 

— Ar žinot, dėl ko tie mokiniai pabėgo? Pasakysiu, tik neišsi- 
duokit, kad žinot. 

— Pasakyk, Etajau. Greičiau! Sakyk, nebijok. 

Jis minutę patylėjo, o tada paslaptingai pasakė: 

— Juos su Saimonu Munenu ir Ilčium Boiliu vieną vakarą užėjo 
kieme. 

Mokiniai sužiuro į jį ir ėmė klausinėti: 

— Užėjo? 

— Ką jie darė? 

Etajus atsakė: 

— Čiupinėjosi. 

Visi mokiniai nutilo, o Etajus pridūrė: 

— "Tai štai dėl ko. 

Stivenas pažvelgė į mokinių veidus, bet jie visi žiūrėjo į kitą aikštės 
pusę. Jis norėjo ką nors paklausinėti apie tai. Ką reiškia tas „čiupinė- 
josi“*? Kodėl tie penki aukštesnės klasės mokiniai dėl to pabėgo? Tai 
pokštas, pagalvojo jis. Saimonas Munenas visada gražiai apsitaisęs, 
o vieną vakarą jis parodė grietininių saldainių prikištą kamuolį, kurį 
mokiniai iš futbolo komandos parideno jam per kilimą valgyklos 
vidury, kai jis įėjo pro duris. Tai buvo tą vakarą, kai vyko varžybos 
su „Bektaivo klajūnais““, ir kamuolys buvo panašus į žalią raudonšonį 
obuolį, tik kad tuščiaviduris ir prikimštas grietininių saldainių. O 
Boilis kartą pasakė, kad dramblys turi du ilčius, o ne dvi iltis, ir todėl 
jį praminė Ilčium, bet kai kurie mokiniai jį vadino Panele Boil, nes jis 
amžinai dailinosi nagus. 

Ailinos plaštakos irgi ilgos, liesos, vėsios, baltos, nes ji mergaitė. 
Kaip iš dramblio kaulo, tik minkštos. Štai ką reiškia ,,Dramblio kaulo 
bokštas“, tačiau protestantai to nesupranta ir šaiposi. Sykį jis stovėjo 
šalia jos ir žiūrėjo į aikštę priešais viešbutį. Viešbučio patarnautojas 
stiebu traukė aukštyn vėliavėlių virtinę, o po saulėtą veją lakstė 
foksterjeras. Ji įkišo ranką jam į kišenę greta jo rankos, ir jis juto, 
kokia jos plaštaka vėsi, liesa ir minkšta. Ji pasakė, kad turėti kišenes 
įdomu, o paskui staiga atšoko ir juokdamasi nubėgo vingiuotu taku 
į pakalnę. Jos šviesūs plaukai plaikstėsi saulėje lyg auksiniai. Dramblio 
kaulo bokštas. Aukso rūmai. Gerai pagalvojus, viską galima suprasti. 

Bet kodėl kieme? Ten eini su reikalu. Išvietė iš storų kalkakmenio 
plytų, ir pro mažytes skylutes visą dieną trykšta vanduo ir tvyro savo- 
tiškas sudvisusio vandens kvapas. O vienoje tupykloje ant durų rau- 
donu pieštuku nupaišytas barzdyla romėno rūbais, rankose laikąs 
po plytą, o apačioje — piešinio pavadinimas: 


Balbus mūrijo sieną““. 


Kažkoks mokinys buvo nupiešęs dėl juoko. Veidas juokingas, bet 
vis vien labai panašus į barzdotą žmogų. O kitoje tupykloje ant durų 
gražia rašysena į kairę pavirtusiomis raidėmis parašyta: 


Julius Cezaris parašė „Kalių garą“ "“. 


Ten daug ko prirašinėta dėl juoko, gal ir anie tenai buvo dėl to 
užėję. Ir vis vien tai, ką ir kaip Etajus sakė, keista. Jeigu jie pabėgo, 
tai ne juokas. Jis pasižiūrėjo, kaip ir kiti, anapus aikštės, ir jį nudiegė 
baimė. 

Pagaliau Flemingas pasakė: 

— O ar už tai, ką anie padarė, baus mus visus? 

— Aš negrįšiu, pamatysit, — pasakė Sesilis Tanderis.— Tris dienas 
neleis kalbėtis valgykloj ir kas minutė siuntinės paragaut liniuotės. 

— Taip,— pasakė Velsas.— O Baretas dabar sugalvojo taip su- 
sudėsi, kaip buvo. Aš irgi nebegrįšiu. 

— Taip,— pasakė Sesilis Tanderis.— O šįryt antroj gramatikos 
klasėj buvo inspektorius. 

— Keliam maištą, — tarė Flemingas.— A? 

Visi tylėjo. Ore buvo labai tylu, ir pokšėjo kriketo lazdos, tik lėčiau 
negu pirma: pik, pok. 

Velsas paklausė: 

— Kas dabar jiems bus? 

— Saimoną Muneną ir Ilčių nuplaks,— pasakė Etajus,— 0 vyres- 
niosios klasės mokiniams leido pasirinkti: išplakimas arba pašalinimas. 

— Ir ką jie pasirinko? — paklausė mokinys, pradėjęs kalbą. 

— Visi, išskyrus Korigeną, pasirinko pašalinimą, — atsakė Eta- 
jus.— Jį plaks ponas Glisonas. 

— Aš žinau kodėl, — pasakė Sesilis Tanderis.— Jis teisingai pasi- 
rinko, o kiti ne, nes kad tave išplakė, visi su laiku užmirš, o kad paša- 
lino — atsimins, kol būsi gyvas. Be to, Glisonas jo skaudžiai neplaks. 

— Jis daugiau vaizduoja, — pasakė Flemingas. 

— Nenorėčiau atsidurti Saimono Muneno ir Ilčiaus vietoj, — pa- 
sakė Sesilis Tanderis.— Bet kažin dar, ar juos plaks. Gal tik liniuote 
pavaišins. 

— Ne ne,— pasakė Etajus.— Abiem įkrės per minkštą vietą. 

Velsas pasikasė ir verksmingai sušuko: 

— Pone, paleiskit! 

Etajus nusišiepė ir, pasiraitęs švarko rankoves, tarė: 


Tokia jau tvarka, 
Graudink negraudinęs. 
Tad maukis kelnes 

Ir duok šen sėdynę. 


Mokiniai nusijuokė, bet Stivenas iautė, jog visiems baisoka. Tyloje 
jis girdėjo, kaip minkštame pilkame ore tai šen, tai ten paukši kriketo 
lazdos: pok! Tai tik garsas, bet jeigu smūgis kliūtų tau, pajustum skaus- 
mą. Liniuotė irgi paukši, bet kitoniškai. Mokiniai sakė, jog ji iš bangi- 
nio ūso ir odos, 0 viduj švinas; ir jis mėgino įsivaizduoti, kaip nuo jos 
skaudėtų. Garsų yra visokių. Ilga plona rykštė turėtų švilptelėt, ir 
jis mėgino įsivaizduoti, kaip skaudėtų nuo jos. Įsivaizdavęs rykštę ir 
dar prisiminęs, ką sakė Etajus, jis pašiurpo. Ir kas čia juokinga? Jis 
pašiurpo, bet gal todėl, kad nusimovęs kelnes visada pašiurpsti. Ir kai 
nusirengi pirtyje. Jis ėmė spėlioti, kas numauna kelnes — mokytojas 
ar pats vaikas. Ir kaip galima iš to juoktis? 

Jis pasižiūrėjo į Etajaus atraitotas rankoves ir liesas rašaluotas 
rankas. Tasai pasiraitojo rankoves, vaizduodamas, kaip raitosis ranko- 
ves ponaŠ$ Glisonas. Bet pono Glisono apskriti blizgantys rankogaliai, 
švarūs balti riešai ir putlios baltos plaštakos, o nagai ilgi ir aštrūs. Gal 
ir jis dailinasi juos kaip Panelė Boil. Bet jo nagai baisiausiai ilgi ir 
aštrūs. Jie ilgi ir žiaurūs, nors baltos putlios plaštakos ne žiaurios, o 

švelnios. Ir nors nuo minties apie žiaurius ilgus nagus, veriantį rykštės 
švilpesį ir šiurpulį, kurį nusirengęs pajunti žemiau marškinių, jis dre- 
bėjo iš šalčio ir baimės, vis dėlto nuo minties apie baltas putlias rankas, 
švarias, stiprias ir švelnias, jis drauge jautė ir keistą tylų pasitenkinimą. 
Ir jis prisiminė, ką buvo sakęs Sesilis Tanderis: kad ponas Glisonas 
Korigeno skaudžiai neplaks. Ir Flemingas sakė, kad neplaks, nes jis 
daugiau vaizduoja. Bet kodėl — neaišku. 

Toli aikštėje kažkas sušuko: 

— Visi vidun! 

Pasigirdo ir daugiau balsų: 

— Visi vidun! Visi vidun! 

Per rašymo pamoką jis sėdėjo susinėręs rankas ir klausėsi lėto 
plunksnų skrebenimo. Ponas Harfordas vaikštinėjo pirmyn atgal, 
taisinėjo šį bei tą raudonu pieštuku, o kartais prisėsdavo greta kokio 
berniuko parodyti, kaip reikia laikyti plunksną. Stivenas mėgino pats 
perskaityti antraštę, nors ir taip žinojo, kas ten parašyta, nes tuo saki- 
niu baigėsi vadovėlis. „Pastangos be išmanymo — kaip laivas be vai- 
ro“. Bet raidžių linijos atrodė lyg plonyčiai neįžiūrimi siūleliai, ir, 
tik kietai užmerkęs dešinę akį ir gerai įsižiūrėjęs kairiąja, jis galėjo 
įžvelgti visus didžiosios raidės išraitymus. 

Bet ponas Harfordas labai malonus ir nepiktas. Visi kiti mokytojai 
siaubingai pikti. Bet kodėl už tai, ką padarė vyresniosios klasės moki- 
niai, reikia atkentėti visiems? Velsas sako, esą jie išgėrę mišių vyno, 
kuris laikomas zakristijoje spintoje, ir kad juos susekę iš kvapo. Galbūt 
jie pavogė monstranciją ir pabėgo, ketindami parduoti. Tai būtų baisi 
nuodėmė — naktį tyliai įslinkti, atidaryti tamsią spintą ir pavogti 
žvilgantį auksinį daiktą, į kurį per palaiminimą ant altoriaus tarp 
gėlių ir žvakių nužengia Dievas, kai, patarnautojui sūpuojant smilky- 
tuvą, į abi puses kyla smilkalų debesys, o Dominikas Kelis chore už- 
gieda pirmu balsu. Bet tuo laiku, kai jie vogė, monstrancijoje Dievo, 
be abejo, nebuvo. Ir vis dėlto net paliesti ją — nepaprasta, didžiulė 
nuodėmė. Jis galvojo apie tai su kraupiu pasibaisėjimu; siaubinga, 
nepaprasta nuodėmė; ši mintis, tyloje negarsiai skrebenant plunks- 
noms, kėlė baugų jaudulį. Tačiau gerti mišių vyną iš spintos, kad 
tave paskiau susektų iš kvapo, irgi nuodėmė, bet nei siaubinga, nei 
nepaprasta. Tik tiek, kad nuo vyno kvapo truputį pykina. Kai bažny- 
čioje per pirmąją komuniją jis užsimerkė, išsižiojo ir iškišo liežuvį, o 
rektorius stabtelėjo, duodamas jam šventąją komuniją, jis iš rektoriaus 
burnos užuodė silpną mišių vyno kvapą. Žodis gražus: vynas. Įsivaiz- 

duoji tamsiai violetinę spalvą, nes tamsiai violetinės yra vynuogės, 
augančios Graikijoj prie namų, panašių į baltas šventyklas. Bet nuo 
to silpno kvapo iš rektoriaus burnos jį pirmosios komunijos rytą py- 
kino. Pirmosios komunijos diena — laimingiausia gyvenime. Sykį 
Napoleoną generolai paklausė, kokia diena buvo laimingiausia jo 
gyvenime. Jie manė, jog jis laimingiausia pavadins dieną, kai laimė- 
jo kokį didelį mūšį ar kai buvo pakeltas imperatorium. Bet jis atsakė: 

— Ponai, laimingiausia mano gyvenimo diena ta, kai aš priėmiau 
pirmąją šventą komuniją. 

Įėjo tėvas Arnolis, ir prasidėjo lotynų kalbos pamoka, o jis tebesė- 
dėjo nekrusteldamas, sunertas rankas pasidėjęs ant suolo. Tėvas Ar- 
nolis išdalijo rašinių sąsiuvinius ir pasakė, kad rašiniai visiškai netikę 
ir kad visiems reikės juos tučtuojau perrašyti be klaidų. Bet blogiausias 
rašinys Flemingo, nes lapai nuo rašalo blynų sulipę, ir tėvas Arnolis 
už kampo pakėlė sąsiuvinį ir pasakė, jog atiduoti tokį rašinį — tai 
mokytojo įžeidimas. Paskui jis liepė Džekui Lotonui išlinksniuoti 
daiktavardį „mare“*, ir Džekas Lotonas, pasakęs vienaskaitos įnagi- 
ninką, sustojo, nes daugiskaitos nebemokėjo. 

— Gėdytumeis! — griežtai tarė tėvas Arnolis.— Pirmasis moki- 
nys! 

Paskui jis paklausė kitą berniuką ir dar kitą, ir dar kitą. Nė vienas 
nemokėjo. Mokiniai vienas po kito kažką lemeno, bet neteisingai, ir 
tėvo Arnolio balsas ėjo tylyn ir tylyn, pasidarė visai tylus. Nors balsas 
buvo visai tylus, veidas buvo piktas, o akys spiginte spigino. Paskui jis 
paklausė Flemingą, ir Flemingas atsakė, jog šitas žodis neturi daugis- 
kaitos. Tėvas Arnolis staiga užvertė knygą ir suriko ant jo: 

— Klaupkis vidury klasės! Tokio tinginio nesu matęs! Visi kiti dar 
sykį perrašot rašinius. 

Flemingas išsirangė iš savo vietos ir atsiklaupė tarp dviejų galinių 
suolų. Kiti berniukai palinko prie sąsiuvinių ir ėmė rašyti. Klasėje 
įsiviešpatavo tyla, ir Stivenas, nedrąsiai dirstelėjęs į niūrų tėvo Arnolio 
veidą, pamatė, kad jis išraudęs iš pykčio. 

Ar tėvas Arnolis pykdamas nusideda, ar jam galima pykti, kai 
vaikai tinginiauja, nes tada jie geriau mokosi, o gal jis tik apsimeta 
piktu? Jam galima, nes kunigas žino, kas yra nuodėmė, ir jos neda- 
rytų. Bet jeigu netyčia kokį kartą nusidėtų, kur jis eitų išpažinties? 
Greičiausiai eitų pas viršesnį kunigą. O jeigu nusidėtų viršesnis kuni- 


* Jūra (lot.). 

gas, tasai eitų pas rektorių, o rektorius — pas provincijolą, o provin- 
cijolas — pas jėzuitų generolą“?. Jėzuitai — tai ordinas, ir jis buvo 
girdėjęs tėvą sakant, kad jėzuitai labai galvoti žmonės. Jei nebūtų 
tapę jėzuitais, o likę pasauliečiais, visi būtų galėję tapti aukštais žmo- 
nėmis. Ir jis mėgino įsivaizduoti, kuo būtų tapę, jei nebūtų jėzuitai, 
tėvas Arnolis ir Pedis Baretas, kuo būtų tapę ponas Makgleidas ir 
ponas Glisonas. Tai buvo sunkus darbas, nes visus reikėjo vaizduotis 
skirtingai, su skirtingų spalvų švarkais ir kelnėmis, su skirtingomis 
barzdomis ir ūsais, su skirtingomis skrybėlėmis. 

Tyliai atsivėrė ir užsidarė durys. Per klasę nušnarėjo kuždesys: 
inspektorius! Akimirką tvyrojo mirtina tyla, o paskui pasigirdo skardus 
liniuotės pliaukštelėjimas per paskutinį suolą. Stiveno širdis suspur- 
dėjo iš baimės. 

— Ar nereikia ko nors nuplakti, tėve Arnoli? — sušuko inspek- 
torius.— Ar nėra šioj klasėj tinginio pančių, kuriuos derėtų nuplakti? 

Jis priėjo klasės vidurį ir pamatė klūpantį Flemingą. 

— Aha! — sušuko jis.— Kas čia toksai? Kodėl jis klūpo? Tavo 
pavardė, berneli? 

— Flemingas, pone. 

— Aha, Flemingas! Aišku, tinginys. Iš akių matau. Kodėl jis klūpo, 
tėve Arnoli? 

— Blogai parašė lotynų kalbos rašinį, — tarė tėvas Arnolis,— ir 
neatsakė nė į vieną klausimą iš gramatikos. 

— Kur jis atsakys, — sušuko inspektorius, — kur jis atsakys! Tingi- 
nio pantis! Iš akių matau. 

Jis pliaukštelėjo liniuote į suolą ir sušuko: 

— „Stokis, Flemingai! Stokis, berneli! 

Flemingas lėtai atsistojo. 

— Delną! — sušuko inspektorius. 

Flemingas ištiesė ranką. Liniuotė ėmė skardžiai pliaukšėti: viens, 
du, trys, keturi, penki, šeši. 

— Kitą! 

Liniuotė vėl atskaitė šešis trumpus skambius kirčius. 

—- Klaupkis! — sušuko inspektorius. 

Flemingas, susikišęs rankas po pažastimis, atsiklaupė, jo veidas buvo 
iškreiptas iš skausmo, tačiau Stivenas žinojo, kokie kieti jo delnai, nes 
Flemingas juos nuolat trynė kanifolija. Bet gal jam tikrai labai skau- 
dėjo, nes liniuotė pliaukšėjo baisiai garsiai. Stiveno širdis daužėsi ir 
plastėjo. 

— Prie darbo visi! — suriko inspektorius.— Mums nereikia tingi- 
nio pančių, simuliantų! Prie darbo, girdėjot? Tėvas Dolanas ateis 
pas jus kiekvieną dieną. Tėvas Dolanas ateis pas jus rytoj. 

Jis bakstelėjo vienam berniukui liniuote į šoną ir tarė: 

— Na, berneli! Kada tėvas Dolanas ateis vėl? 

— Rytoj, pone,— pasigirdo Tomo Ferlongo balsas. 

— „Rytoj... ir vėl rytoj... ir vėl rytoj...** — pasakė inspektorius. — 
Įsidėkite į galvas. Tėvas Dolanas ateis kasdien. O tu, berneli, kas toks 
būsi? 

Stiveno širdis šoktelėjo. 

— Dedalas, pone. 

— Kodėl tu nerašai kaip visi? 

— Aš... Mano... 

Iš išgąsčio jis negalėjo prakalbėti. 

— Kodėl jis nerašo, tėve Arnoli? 

— Jam sudužo akiniai, — pasakė tėvas Arnolis,— ir aš atleidau 
jį nuo darbo. 

— Sudužo? Ką aš girdžiu? Kokia ten ta tavo pavardė? — tarė 
inspektorius. 

— Dedalas, pone. 

— Eik šen, Dedalai. Simuliantas! Iš veido matau, kad simuliantas. 
Tai kur tu sudaužei akinius? 

Stivenas, iš baimės ir skubos apžlibęs, ištursino į klasės vidurį. 

— Kur tu sudaužei savo akinius? — pakartojo inspektorius. 

— Ant bėgimo tako, pone. 

— Aha! Ant bėgimo tako! — sušuko inspektorius.— Žinomas fo- 
kusas! 

Stivenas nustebęs pakėlė akis ir akimirką žiūrėjo į kunigo Dolano 
balkšvai pilką nejauną veidą, į pūkais aprėmintą balkšvai pilką plikę, 
į plieninius akinių rėmelius ir pro stiklus žvelgiančias bespalves akis. 
Kodėl jis sako, jog tai fokusas? 

— Tinginio pantis! — sušuko inspektorius.— Akiniai sudužo! Senas 
fokusas! Delną, greičiau! 

Stivenas užsimerkė ir ištiesė prieš save drebančią ranką aukštyn 
atverstu delnu. Pajuto, kaip inspektorius suėmė už pirštų ir atlaužė 
plaštaką, o paskui išgirdo, kaip vėstelėjo kildama aukštyn sutanos 
rankovė. Nuo karšto, deginančio, dilginančio smūgio, kuris nuskam- 
bėjo lyg lūžtančios lazdos triokštelėjimas, jo drebanti plaštaka susi- 
rietė it lapas ugnyje, ir nuo to garso ir skausmo į akis suplūdo karštos 

ašaros. Visas jo kūnas virpėjo iš išgąsčio, virpėjo ranka ir lyg vienišas 
lapelis virpėjo suriesta, deganti, pamėlusi plaštaka. Pro lūpas buvo 
beišsiveržiąs riksmas, maldavimas paleisti. Bet nors ašaros degino 
akis, o rankos kojos drebėjo iš skausmo ir išgąsčio, jis užgniaužė ir 
karštas ašaras, ir gerklę smaugiantį riksmą. 

— Kitą! — suriko inspektorius. 

Stivenas atitraukė sumaitotą drebančią ranką ir ištiesė kairę. Su- 
tanos rankovė sulig liniuotės mostu vėstelėjo vėl, ir nuo skambaus 
pokštelėjimo ir aštraus, beprotiško, svilinančio, deginančio skausmo 
jo delnas ir pirštai susirietė, virto pamėlusiu drebančiu mėsos gabalu. 
Karštos ašaros plūstelėjo iš akių, ir, degdamas iš gėdos, kančios ir 
išgąsčio, jis nebeištvėręs atitraukė drebančią ranką ir suinkštė iš siaubo 
ir skausmo. Kūnas mėšlungiškai sukrūpsėjo, ir gėdos ir pykčio suimtas 
jis pajuto, kaip iš gerklės išsiveržė deginantis riksmas, o iš akių ištryško 
ir liepsnojančiais skruostais nuriedėjo deginančios ašaros. 

— Klaupkis! — sušuko inspektorius. 

Stivenas skubiai atsiklaupė, primygęs prie šonų sudaužytas rankas. 
Pagalvojus apie jas, sudaužytas ir iš skausmo sutinusias, jam staiga 
taip jų pagailo, lyg jos būtų buvusios ne jo, o kieno kito, kurio jam 
gaila. Ir klūpodamas, tramdydamas retėjantį kūkčiojimą ir jausdamas 
prie šonų primygtuose delnuose deginantį, dilginantį skausmą, jis 
mintyse matė, kaip ištiesė rankas atverstais aukštyn delnais, kaip 
inspektorius tvirtai suėmė ir atlenkė virpančius pirštus ir kaip bejė- 
giškai drebėjo sudaužytas, sutinęs, paraudęs delnas ir pirštai. 

— Prie darbo visi! — nuo durų sušuko inspektorius.— Tėvas Do- 
lanas kiekvieną dieną ateis patikrinti, ar nereikia nuplakti kokio 
nenaudėlio, tinginio pančio. Kiekvieną dieną! Kiekvieną dieną! 

Durys užsidarė jam už nugaros. 

Nutilusi klasė toliau perrašinėjo rašinius. Tėvas Arnolis pakilo nuo 
kėdės ir ėmė vaikščioti tarp suolų, švelniais žodžiais padėdamas ber- 
niukams ir nurodydamas padarytas klaidas. Jo balsas buvo labai 
švelnus ir minkštas. Paskui jis grįžo prie savo kėdės ir tarė Flemingui 
ir Stivenui: 

—- Abu galit grįžt į vietas. 

Flemingas ir Stivenas atsistojo ir nuėję atsisėdo į savo suolus. Stive- 
nas, raudonas iš gėdos, viena silpna ranka skubomis atsivertė knygą 
ir pasilenkė prie jos, prisikišo visai arti. 

Tai neteisinga ir žiauru, nes gydytojas buvo liepęs jam neskaityti be 
akinių, ir jis rytą parašė tėvui laišką, kad atsiųstų naujus. Ir tėvas 

Arnolis sakė, kad, kol atsiųs naujus akinius, jis galįs nesimokyti. Ir 
štai dabar jį, visados gaunantį pirmo arba antro geriausio mokinio 
bilietą, jį, jorkininkų vadą, prieš visą klasę apšaukė simuliantu ir 
įkirto liniuote į delnus. Iš kur inspektorius sugalvojo, kad tai fokusas? 
Jis prisiminė, kaip inspektorius spustelėjo jam ranką, patiesindamas 
pirštus, tada jam iš pradžių pasirodė, kad gal inspektorius nori pasi- 
sveikinti, nes pirštai buvo minkšti ir stiprūs, bet po akimirkos jis išgirdo 
sutanos rankovės vėstelėjimą ir liniuotės kirtį. Žiauru ir neteisinga 
buvo jį po to dar paklupdyti, ir tėvas Arnolis pasakė jiems abiems, 
kad galima grįžti į vietas, lyg vienodai kaltiems. Jis klausėsi, kaip 
tėvas Arnolis negarsiai, švelniu balsu taiso rašinius. Gal jis dabar 
gailisi ir nori pasirodyti geras. Bet vis vien tai neteisinga ir žiauru. 
Inspektorius — kunigas, bet jis pasielgė Žiauriai ir neteisingai. Ir jo 
balkšvai pilkas veidas ir bespalvės akys už akinių plieniniais rėmeliais 
atrodė žiauriai, nes jis pirmiausia stipriais minkštais pirštais ištiesino 
plaštaką, kad smūgis būtų skaudesnis ir skambesnis. 

— Įkirsti nekaltam,— pasakė Flemingas, kai mokiniai vorele 
žingsniavo į valgyklą, — tikra kiaulystė. 

— Tu tikrai netyčia sudaužei akinius, tiesa? — paklausė Smirdžius 
Roučas. 

Nuo Flemingo žodžių Stivenui suspaudė širdį, ir jis nieko neatsakė. 

— Žinoma, kad netyčia! — pasakė Flemingas.— Aš nedovanočiau. 
Nueičiau ir pasiskųsčiau rektoriui. 

— Taip,— karštai pritarė Sesilis Tanderis,— ir aš mačiau, kaip 
jis užsimojo liniuote aukščiau peties, o tai draudžiama. 

— "Tau labai skaudėjo? — paklausė Smirdžius Roučas. 

— Labai, — pasakė Stivenas. 

— Aš nedovanočiau,— pakartojo Flemingas, — nei šitam, nei bet 
kokiam kitam plikiui. Tikra kiaulystė. Tuoj pat po pietų nueičiau pas 
rektorių ir pasakyčiau. 

— Ir pasakyk. Ir pasakyk, — paragino Sesilis Tanderis. 

— Pasakyk. Nueik ir pasakyk rektoriui, Dedalai, — pritarė Smir- 
džius Roučas, — nes jis pažadėjo, kad ateis rytoj ir vėl tau įkirs. 

— Taip taip, pasakyk rektoriui, — sušneko visi. 

O jų klausėsi keletas mokinių iš antrosios gramatikos klasės, ir 
vienas jų pasakė: 

— Senatas ir Romos liaudis*" nutarė, kad Dedalas nubaustas netei- 
sėtai. 

Tai nedora, tai neteisinga ir žiauru, ir sėdėdamas valgykloje jis 
mintyse kelintą kartą perkentė tą patį pažeminimą, kol staiga jam 
toptelėjo, kad gal iš tikrųjų jis iš veido kuo nors panašus į simuliantą, 
ir pasigailėjo neturįs veidrodėlio, į kurį galėtų pasižiūrėti. Bet ne, 
to negali būti, ir tai neteisinga ir žiauru, ir nedora. 

Juosvi žuvies kotletai, kurių jiems duodavo trečiadieniais per ga- 
vėnią, nelindo į gerklę, o viena bulvė buvo įkirsta kastuvu. Taip, jis 
padarys, ką patarė berniukai. Nueis ir pasakys rektoriui, jog buvo 
neteisėtai nubaustas. Panašiai yra padariusi kažkokia istorinė asmeny- 
bė, garsus žmogus, kurio portretas yra istorijos vadovėlyje. Ir rektorius 
paskelbs, kad jis nubaustas neteisėtai, nes senatas ir Romos tauta visa- 
dos paskelbdavo, kad tie, kurie taip padarė, buvo nubausti neteisėtai. 
Tų garsių žmonių pavardės yra Ričmelo Megnolo“* „Klausimuose“. 
Ir istorijoje, ir Piterio Parlio“? „Pasakojimuose apie Graikiją ir Romą“ 
rašoma apie tuos žmones ir jų darbus. Paveikslėlyje pirmame pusla- 
pyje pavaizduotas pats Piteris Parlis. Matyti keliukas per pelkėtą 
lygumą, iš šonų apaugęs viržiais ir krūmokšniais, ir Piteris Parlis 
su plačia skrybėle it protestantų dvasininkas ir su stora lazda sparčiai 
žengia tuo keliuku į Graikiją ir Romą. 

Tai padaryti nesunku. Kai baigsis pietūs ir jis su visais išeis, reikės 
tik truputį paėjėti, bet ne koridoriumi, o pasukti į dešinę ir užlipti 
laiptais, vedančiais į pilį. Nieko sudėtinga: pasukti į dešinę ir užbėgti 
laiptais, ir po pusės minutės jis atsidurs žemame, tamsiame, siaurame 
pilies koridoriuje, vedančiame į rektoriaus kabinetą. Ir visi berniukai 
sakė, kad tai neteisinga, net ir tas mokinys iš antros gramatikos klasės, 
kuris kalbėjo apie senatą ir Romos liaudį. 

Kuo viskas baigsis? 

Jis išgirdo, kaip valgyklos gale vyresniosios klasės mokiniai kyla iš 
už stalų ir taku eina iš valgyklos: Pedis Retas, Džimis Medžis, ispanas, 
portugalas, o penktasis — storulis Korigenas, kurį plaks ponas Gliso- 
nas. Tai per jį inspektorius Stiveną apšaukė simuliantu ir be niekur 
nieko įkirto liniuote. Išplėtęs užverktas akis, jis Žiūrėjo į einančio pro 
šalį storulio Korigeno plačius pečius ir panarintą didelę juodą galvą. 
Bet jis kažką padarė, o ponas Glisonas jo skaudžiai nė neplaks, ir jis 
prisiminė, koks stambus Korigenas atrodo pirtyje. Jo oda tokios pat 
durpių spalvos kaip ir vanduo sekliajame baseino gale, ir kai jis eina 
pakraščiu, jo kojos garsiai šlepsi šlapiomis plytomis, o šlaunys kas 
žingsnis dribčioja, nes jis riebus. 

Valgykla jau buvo pustuštė, mokiniai vorele vis ėjo pro duris. Jis 
galėtų užlipti laiptais, nes už valgyklos durų niekad nestovi joks 
kunigas nei prefektas. Bet ne, jis to nepadarys. Rektorius užstos inspek- 
torių ir manys, jog tai mokinio fokusas, ir paskui inspektorius vis tiek 
kasdien ateis į klasę ir bus dar blogiau, nes jis siaubingai pyks ant tokio, 
kuris jį įskundė rektoriui. Berniukai jį įkalbinėja eiti, bet patys tai 
neitų. Jie jau viską užmiršo. Ne, geriausia bus viską užmiršti, o inspek- 
torius gal tik pagąsdino, kad ateis. Ne, geriausia nelįsti į akis, nes, kol 
esi mažas ir jaunas, šitaip gali išvengti daugelio bėdų. 

Emė stotis mokiniai prie jo stalo. Jis irgi atsistojo ir nuėjo su visa 
vorele. Reikia apsispręsti. Jau netoli durys. Jeigu eis su visais, nueiti 
pas rektorių nebegalės, nes iš žaidimų aikštės nebeištrūks. O jeigu 
nueis ir vis vien gaus liniuote, visi šaipysis ir pasakos, kaip Dedalas 
ėjo pas rektorių skųsti inspektoriaus. 

Jis žingsniavo taku, va jau ir durys. Ne, neįmanoma: neišdrįs. Jis 
matė praplikusią inspektoriaus galvą su žiauriomis bespalvėmis į jį 
įsmeigtomis akimis ir girdėjo inspektoriaus balsą, du kartus klausiantį 
jį pavardės. Kodėl jis neįsiminė pavardės iš pirmo karto? Ar kad nesi- 
klausė, ar kad norėjo iš jos pasišaipyti? Didžiųjų istorinių asmenybių 
pavardės tokios kaip jo, ir niekas iš jų nesišaipo. Jeigu jau labai knieti 
šaipytis, verčiau tegu šaiposi iš savo paties pavardės. Dolanas — pa- 
vardė lyg kokios skalbėjos vyro. 

Jis išėjo pro duris ir, staiga pasukęs į dešinę, užlipo laiptais; nespėjęs 
nė apsigalvoti ir grįžti atgal, įžengė į žemą, tamsų, siaurą koridorių, 
vedantį į pilį. Ir, žengdamas per koridoriaus durų slenkstį, jis, nepa- 
sukęs galvos, matė, jog visi mokiniai, einantys iš valgyklos, žiūri jam 
įkandin. 

Jis žingsniavo siauru tamsiu koridoriumi pro žemas vienuolių 
celių dureles. Prieblandoje žiūrėjo į priekį, į dešinę ir į kairę ir gal- 
vojo, kad tai — ant sienų kabantys portretai. Buvo tamsu ir tylu, 
trumparegės akys perštėjo nuo ašarų, ir jis nieko nematė. Bet galvojo, 
jog tai portretai šventųjų ir žymių ordino veikėjų, kurie tyliai žvelgia 
į Jį, einantį pro šalį: šventasis Ignacijus Lojola, laikąs atverstą knygą 
ir pirštu rodąs žodžius Ad Majorem Dei Gloriam; šventasis Pranciškus 
Ksaveras, rodąs sau į krūtinę; Lorencas Ričis su berete lyg koks 
gimnastikos mokytojas; trys šventos jaunystės globėjai — šventasis 
Stanislovas Kostka, šventasis Aloyzas Gonzaga ir palaimintasis Jo- 
nas Berchmansas, visi jaunais veidais, nes mirė jauni; ir tėvas Piteris 
Kenis?“, sėdįs krėsle, susisupęs į didelį apsiaustą. 

Jis išėjo į aikštelę virš vestibiulio ir apsidairė. Tai čia kadaise praėjo 

Hamiltonas Rovenas, ir čia likę kulkų pėdsakai. Tai čia senieji tarnai 
regėjo vaiduoklį baltu maršalo apsiaustu. 

Aikštelės gale senyvas tarnas šlavė grindis. Stivenas jį paklausė, kur 
rektoriaus kabinetas, ir senukas parodė duris pačiame gale ir žiūrėjo 
jam įkandin, kol jis nuėjo ir pasibeldė. 

Niekas neatsiliepė. Jis pabeldė smarkiau, ir jo širdis šoktelėjo, 
išgirdus duslų balsą: 

"— Prašom! 

Jis pasuko rankeną, atidarė duris ir ėmė grabalioti, ieškodamas 
žalia gelumbe apmuštų vidinių durų rankenos. Rado, atidarė duris ir 
Įėjo. 

Pamatė rektorių, sėdintį prie stalo ir rašantį. Ant stalo gulėjo 
kaukolė, o kambaryje tvyrojo keistas, ypatingas kvapas lyg senos 
krėslų odos. 

Dėl to, kad jis tokioje ypatingoje vietoje ir kad kambaryje taip tylu, 
jo širdis tankiai plakė; jis pažiūrėjo į kaukolę ir į malonų rektoriaus 
veidą. 

— Na, vyruti,— tarė rektorius, — kas atsitiko? 

Stivenas nugurkė gerklėje įstrigusį gumulą ir tarė: 

— Man, pone, sudužo akiniai. 

Rektorius išsižiojo ir tarė: 

— Taip? 

Paskui nusišypsojo ir pasakė: 

— Na, jeigu mums sudužo akiniai, reikia parašyti namiškiams, kad 
atsiųstų naujus. 

— Aš parašiau, pone, — pasakė Stivenas, — ir tėvas Arnolis sakė, 
kad, kol atsiųs, man nereikia mokytis. 

— Visai teisingai! — pasakė rektorius. 

Stivenas vėl nurijo gumulą, tvardydamasis, kad nedrebėtų kojos ir 
balsas. 

— Bet, pone... 

— Na ką? 

— Tėvas Dolanas šiandien atėjo ir įkirto man liniuote už tai, kad 
nerašiau rašinio. 

Rektorius kurį laiką žiūrėjo į jį tylėdamas, ir jis juto, kaip kraujas 
plūsta į veidą, o akyse ima tvenktis ašaros. 

Rektorius tarė: 

— Tavo pavardė, jei neklystu, Dedalas? 

— "Taip, pone... 

— O kur tu sudaužei akinius? 

— Bėgimo take, pone. Iš dviračių pašiūrės išvažiavo kažkoks moki- 
nys, aš parvirtau, ir jie sudužo. To mokinio pavardės aš nežinau. 

Rektorius vėl kurį laiką žiūrėjo į jį tylėdamas. Paskui nusišypsojo 
ir tarė: 

— Na ką gi, išėjo nesusipratimas; aš tikiu, kad tėvas Dolanas neži- 
nojo. 

— Bet aš, pone, jam sakiau, kad sudužo akiniai, o jis vis tiek man 
įkirto. 

— O ar sakei parašęs namiškiams, kad atsiųstų naujus? — pa- 
klausė rektorius. 

— Ne, pone. 

— Nataiva,— pasakė rektorius, — tėvas Dolanas nesuprato. Galėsi 
jam pasakyti, kad aš keletą dienų atleidžiu tave nuo pamokų. 

Bijodamas, kad drebulys nesukliudytų, Stivenas skubiai ištarė: 

— Taip, pone, bet tėvas Dolanas sakė, kad rytoj ateis ir vėl man už 
tai įkirs. 

— Na ką gi,— pasakė rektorius, — tai nesusipratimas, aš pats pa- 
kalbėsiu su tėvu Dolanu. Ar dabar bus gerai? 

Stivenas pajuto, kaip nuo ašarų drėksta akys, ir sumurmėjo: 

— Taip, pone, ačiū. 

Rektorius ištiesė ranką per tą stalo pusę, kur gulėjo kaukolė, ir 
Stivenas, padavęs ranką, akimirką juto vėsų drėgną delną. 

— Tad sudieu,— pasakė rektorius ir, atitraukęs ranką, linktelėjo. 

— Sudieu, pone, — pasakė Stivenas. 

Jis nusilenkė ir, tyliai išėjęs iš kambario, atsargiai ir lėtai uždarė 
duris. 

Tačiau, praėjęs pro senąjį tarną aikštelėje ir vėl atsidūręs žemame, 
siaurame, tamsiame koridoriuje, jis ėmė eiti greityn ir greityn. Greityn 
ir greityn susijaudinęs skubėjo per prieblandą. Alkūne atsimušė į 
galines duris, nuskubėjo laiptais, skubiai perėjo per abu koridorius ir 
išėjo į lauką. 

Žaidimų aikštėje girdėjosi mokinių šauksmai. Jis leidosi į kojas ir, 
lėkdamas greičiau ir greičiau, perkirto bėgimo taką ir uždusęs pribėgo 
trečios klasės aikštelę. 

Mokiniai pamatė jį atbėgant. Stumdydamiesi, kad gautų išgirsti, 
apstojo jį ratu. 

— Pasakok! Pasakok! 

— Ką jis sakė? 

— Tu buvai pas jį? 

— Ką jis sakė? 

— Pasakok! Pasakok! 

Jis papasakojo, ką sakė pats ir ką atsakė rektorius, ir, kai baigė, 
visi sviedė į orą kepures ir ėmė šaukti: 

— Valio! 

Sugavę kepures, vėl sviedė aukštyn ir vėl šaukė: 

— Valio! Valio! 

Sunėrę rankas, jie užsodino jį ir nešiojo tol, kol jis ėmė iš jų veržtis. 
O kai jis išsivadavo, jie pasipylė į visas puses, vėl svaidydami kepures, 
ir, joms skriejant aukštyn, švilpė ir šaukė: 

— Valio! 

Ir dar triskart subaubė, tyčiodamiesi iš Plikio Dolano, ir triskart 
sušuko „valio“ Konmiui, už kurį geresnio rektoriaus Klongouze nėra 
buvę. 

Valiavimai ištirpo minkštame pilkame ore. Jis liko vienas. Buvo 
laimingas ir ramus, bet prieš tėvą Dolaną vis tiek neries nosies. Bus 
tylus ir klusnus, ir jis panūdo tėvą Dolaną kuo nors pradžiuginti, kad 
tas pamatytų, jog jis neriečia nosies. 

Oras buvo minkštas, pilkas ir šiltas, ir buvo jau pavakarys. Ore 
dvelkė vakaro kvapas, kvapas kaimo laukų, kur jie rovė, lupo ir valgė 
ropes, kai pasivaikščiodami buvo nuėję pas majorą Bartoną, kvapas 
miškelio už pavėsinės, Kur auga juodieji riešutai. 

Berniukai pratinosi padavinėti ir atmušinėti kamuolius. Minkštoje 
pilkoje tyloje jis girdėjo kamuolių bumpsėjimą ir tai šen, tai ten tyliame 
ore aidėjo kriketo lazdų paukšėjimas: pik, pek, pok, pak — lyg van- 
dens lašai, švelniai krintantys į sklidiną fontano baseiną. 


II 


Dėdė Čarlzas rūkė tokį prastą tabaką, kad jo sūnėnas neapsikentęs 
jam pasiūlė rytais traukti dūmą pašiūrėje sodo gale. 

— (Gerai, Saimonai. Viskas aišku, — ramiai pasakė senukas.— Tavo 
valia. Pašiūrėj man bus labai gerai, net sveikiau. 


-—- 

— Nesuprantu, po šimts, — be užuolankų išklojo ponas Dedalas, — 
kaip jūs galit rūkyt tokį šlykštų tabaką. Tikras parakas, dievaži. 

— Labai geras tabakas, Saimonai,— atsakė senukas.— Labai 
švelnus ir raminantis. 

Todėl dabar dėdė Čarlzas kiekvieną rytą, susitepęs pakaušio plau- 
kus briolinu ir stropiai susišukavęs, užsidėjęs nuvalytą cilindrą, eidavo 
į pašiūrę. Kai rūkydavo, jo cilindro kraštai ir pypkės galvutė būdavo 
matyti pro pašiūrės durų staktą. Jo pavėsinė, kaip jis vadino pas:mirdu- 
sią pašiūrę, kur gyveno katinas ir buvo sudėti sodo įrankiai, atstojo 
ir vokalinių pratybų studiją, ir kiekvieną rytą, pilkiems ir mėlyniems 
dūmų ratilams lėtai kylant iš pypkės ir sklaistantis tyrame ore, jis sma- 
giai niūniuodavo kurią nors iš savo pamėgtųjų dainų: „Ak, nupinki 
man vainiką“, „Mėlynakę auksaplaukę“ ar „Blarnio girias“. 

Pirmąją vasaros pusę Blekroke“ dėdė Čarlzas visur kur eidavo 
kartu su Stivenu. Dėdė Čarlzas buvo tvirtas, gražiai įdegęs, stambių 
veido bruožų senis žilomis žandenomis. Šiokiomis dienomis jis iš 
namų Kerisforto aveniu žygiuodavo į centrinę gatvę, į parduotuves, 
kuriose šeima imdavo prekes. Stivenas mielai eidavo ten su juo, nes 
dėdė Čarlzas dosniai vaišindavo saujomis visokio gero, sukrauto atviro- 
se dėžėse ir statinėse šiapus prekystalio. Pardavėjui nejaukiai šypsantis, 
jis, būdavo, grybšteli su visomis pjuvenomis saują vynuogių ar trejetą 
ketvertą obuoliukų ir maloningai įspraudžia sūnėno vaikui į ranką, 
o jeigu Stivenas dedasi nenorįs, susiraukia ir sako: 

— Imk imk, ponaiti. Girdi, ponaiti? Geriau virškins. 

Visko, ko reikia, užsakę, jiedu eidavo į parką, kur rasdavo ant 
suoliuko sėdintį ir jų laukiantį seną tėvo bičiulį Maiką Fliną. Dabar 
Stivenas turėdavo bėgti aplink parką. Maikas Flinas su laikrodžiu 
rankoj stovėdavo prie vartų netoli geležinkelio stoties, o Stivenas 
bėgdavo taku aplink parką Maiko Flino mėgstama maniera — atsilo- 
šęs, aukštai kilnodamas kelius, ištiestas rankas prispaudęs prie šonų. 
Rytinei treniruotei pasibaigus, treneris pareikšdavo pastabas, o kartais 
jas ir pailiustruodavo, komiškai pašlepsėdamas keletą žingsnių senais 
mėlynais brezentiniais batais. Neslėpdami nuostabos, į jį žiopsodavo 
pulkelis vaikų bei auklių, kuris nesiskirstydavo ir tada, kai jiedu su 
dėde Čarlzu vėl susėsdavo ir imdavo šnekėtis apie sportą ir politiką. 
Nors Stivenas buvo girdėjęs tėvą sakant, jog per Maiko Flino rankas 
buvo perėję keletas geriausių šių laikų bėgikų, jis dažnai su gailesčiu 
žiūrėdavo į savo trenerio suvytusį, apžėlusį veidą, kai šis palinkdavo 
prie ilgų parudavusių pirštų, sukančių suktinę, ir į romias, išblukusias 

mėlynas akis, kurios staiga imdavo ir tuščiai įsispitrėdavo į mėlyną 
tolumą, o ilgi sutinę pirštai nustodavo taisę suktinę, ir tabako trupinė- 
liai ir plaušeliai birdavo atgal į kapšį. 

Grįždamas namo, dėdė Čarlzas dažnai užsukdavo į bažnyčią, ir 
kadangi švęstas vanduo Stivenui buvo per aukštai, senukas įmerkdavo 
ranką ir be ceremonijų apšlakstydavo Stiveno drabužius ir priebažny- 
čio grindis. Melstis jis klaupdavosi, pasitiesęs ant grindų raudonąją 
nosinę, ir šepšėdamas skaitydavo iš nučiupinėtos maldaknygės, kur 
kiekvieno puslapio apačioje išspausdinti pirmieji maldų žodžiai. Sti- 
venas klūpodavo šalia, tik ne iš pamaldumo, o iš pagarbos dėdei. Jis 
dažnai spėliodavo, už ką taip rimtai meldžiasi jo senelio brolis. Gal 
už sielas, kenčiančias skaistykloje, o gal už tai, kad Dievas skirtų jam 
numirti be nuodėmės ar kad grąžintų bent dalį didžiulio turto, kurį 
jis iššvaistė Korke. 

Sekmadieniais Stivenas su tėvu ir dėde eidavo pasivaikščioti. Senu- 
kas, nepaisant nuospaudų, buvo puikus ėjikas, ir jie dažnai sukardavo 
dešimt dvylika mylių. Stilorgano kaimelyje kelias šakojosi. Jie arba 
sukdavo į kairę Dublino kalnų link, arba žygiuodavo Goutstauno 
keliu į Dandramą ir per Sendifordą grįždavo namo. Palengva pėdin- 
dami keliu ar užėję atsipūsti į kokią aprūkusią pakelės užeigą, vyres- 
nieji nuolatos šnekėdavosi apie jų širdžiai artimus dalykus, apie Airijos 
politikos dalykus, apie Mansterį? ir apie savo gimines, ir Stivenas viso 
to godžiai klausydavosi. Nesuprantamus žodžius jis kartodavo sau 
ir kartodavo, kol išmokdavo atmintinai, ir per juos pratinosi suvokti 
jį supantį pasaulį. Atrodė, jog arti valanda, kai jis irgi dalyvaus to 
pasaulio gyvenime, ir jis slapčia ėmė ruoštis jam skirtam didžiam vaid- 
meniui, kurio esmę tik miglotai tenujautė. 

Vakarais jis likdavo pats vienas ir įknibdavo. į apdriskusį „Grafo 
Montekristo“ vertimą. Šio žiauraus keršytojo figūra jo sąmonėje 
simbolizavo visas vaikystėje girdėtas ar įsivaizduotas keistenybes ir 
baisybes. Vakare iš persipieštų paveikslėlių, popierinių gėlių, plono 
spalvoto popieriaus ir sidabrinio bei auksinio popieriaus, į kokį vynio- 
jamas šokoladas, ant svetainės stalo statydavo nuostabų salos urvą. Kai, 
pakyrėjus dirbtiniam šios dekoracijos blizgesiui, jį suardydavo, vaiz- 
duotėje iškildavo ryškus Marselio reginys, saulės nutviekstos grotelės 
19 Mersedesa. 

Už Blekroko, prie kelio į kalnus, sodelyje, kur augo daugybė rožių 
krūmų, stovėjo mažas baltas namelis, ir šiame namelyje, tikino jis 
save, gyveno kita Mersedesa. Tiek eidamas pro šalį iš namų, tiek grįž- 

damas atgal, jis matuodavo atstumą pagal šią gairę, ir vaizduotėje 
patirdavo visą virtinę tokių pat nuostabių, kaip ir knygoje, nuotykių, 
0 jų pabaigoje išvysdavo ir save patį — senstelėjęs ir liūdnas stovi 
mėnulio apšviestame sodelyje su Mersedesa, kadaise paniekinusia jo 
meilę, liūdnai ir išdidžiai mosteli ir sako: 

— Gerbiamoji, aš nevalgau muskato vynuogių. 

Jis susidraugavo su vienu berniuku, Obriu Milzu, ir su juo subūrė 
savo gatvėje nuotykių ieškotojų gaują. Obris nešiojosi prie sagos 
kilpos prisirišęs švilpuką, o ant diržo — dviračio lempą, o kiti — lyg 
durklus už diržų užsikišę trumpas lazdeles. Stivenas buvo skaitęs, kad 
Napoleonas rengdavosi labai paprastai, todėl nusprendė apsieiti be 
puošmenų, užtat jausdavo dar didesnį malonumą, kai, prieš duodamas 
įsakymą, tardavosi su savo leitenantu. Gauja siaubdavo senmergių 
sodus ar eidavo prie pilies“ ir kariaudavo ant apsamanojusių uolų, o 
po to lyg sumuštos armijos likučiai pavargę kiūtindavo namo, nosyse 
tebejausdami sudvisusį paplūdimio kvapą, rankas ir plaukus išsiterlioję 
alyvuotais dvokiančiais dumbliais. 

Obriui ir Stivenui pieną veždavo tas pats pienininkas, ir jie dažnai 
su juo važiuodavo į Kerikmainzą, kur ganėsi karvės. Kol vyrai melžda- 
vo, berniukai pakaitomis jodinėdavo ant klusnios kumelės aplink 
lauką. Tačiau atėjus rudeniui karvės buvo iš ganyklos pargintos namo, 
ir kai Stivenas Stredbruke pirmąkart gyvenime išvydo dvokiantį dien- 
daržį, bjaurius žalsvus klanus, skysto mėšlo „blynus“ ir garuojančius 
kubilus su sėlenom, jam vos nepasidarė bloga. Jis pasibjaurėjo galvi- 
jais, kurie lauke saulėtomis dienomis atrodė tokie gražūs, ir į pieną 
nebegalėjo net pasižiūrėti. 

Rugsėjis Stivenui neatnešė jokių rūpesčių, nes tais metais jis nebe- 
grįžo į Klongouzą. Maikui Flinui atsigulus į ligoninę, treniruotės parke 
nutrūko. Obris ėmė lankyti mokyklą ir vakare tik valandą kitą 
budavo laisvas. Gauja iširo, ir atėjo galas sodų antpuoliams vakarais 
bei mūšiams ant uolų. Stivenas kartais eidavo pasivažinėti su pieninin- 
ku, ir šitos iškylos vėsiais vakarais dildė prisiminimus apie diendaržio 
bjaurastį, ir karvės plaukai bei šiengaliai, apkritę pienininko apsiaustą, 
jam nebekeldavo pasišlykštėjimo. Vežimui sustojus prie namo, jis 
laukdavo, kada galės dirstelėti į švariai iššveistą virtuvę ar švelnios 
šviesos užlietą prieškambarį ir pamatyti, kaip tarnaitė palaikys ąsotį 
ir kaip uždarys duris. Kas vakaras išvežioti pieną jam atrodė gana 
smagus gyvenimas, tik turėk šiltas pirštines ir pilną kišenę imbierinių 
meduolių kramtyti kelyje. Tačiau ta pati nuojauta, kuri sugniauždavo 

širdį ir staiga pakirsdavo kojas, jam bėgant aplink parką, ta pati intuici- 
ja, dėl kurios jis su nepasitikėjimu dirsčiodavo į trenerio suvytusį, 
apžėlusį veidą, kai tas sunkiai palinkdavo prie ilgų parudavusių pirštų, 
išsklaidydavo bet kokias ateities svajones. Jis neaiškiai nujautė, kad 
tėvas turi sunkumų ir kad todėl jo nebeleido į Klongouzą. Jau kurį 
laiką jis ėmė namuose pastebėti nežymias permainas, ir pasikeitimai 
daugelio dalykų, kuriuos jis laikė nekintamais, smūgis po smūgio grio- 
vė vaikišką pasaulio suvokimą. Ambicija, kurią jis kartais jusdavo ru- 
senant sielos gelmėje, neskubėjo reikštis. Klausantis, kaip Rokroude 
arklinio tramvajaus keliu klapsi kumelės kanopos, o už nugaros supasi 
ir barška didžiulis bidonas, protą aptraukdavo migla nelyginant rudens 
ūkanos. 

Mintimis jis grįždavo pas Mersedęsą, ir, įsisvajojus apie ją, kraują 
sujudindavo keistas nerimas. Kartais, netverdamas savyje, jis vakare 
išslinkdavo paklajoti tykia gatve. Sodų ramybė ir švelni šviesa languose 
malšindavo jo širdies nerimą. Žaidžiančių vaikų triukšmas jį erzinda- 
vo, o kvaili riksmai dar labiau negu Klongouze stiprino įsitikinimą, 
jog jis ne toks kaip kiti. Žaisti netraukė. Norėjo realiame pasaulyje 
susitikti tą bekūnę viziją, kurią taip dažnai regėdavo sielos akimis. 
Kur ir kaip jos ieškoti, nežinojo, tačiau gundanti nuojauta kuždėjo, 
kad vieną gražią dieną sutiks ją savo gyvenimo kelyje be jokių ypatingų 
pastangų. Juodu susitiks ramiai lyg seni pažįstami, sutarę pasimatymą, 
gal ties kiemo vartais ar kitoj, nuošalesnėj, vietoj. Juodu bus vieni, 
aplink vien tamsa ir tyla, ir tą beribio švelnumo akimirksnį jis persi- 
mainys. Ištirps, jos akyse virs kažkuo neapčiuopiamu, ir akimirksniu 
persimainys. Silpnumo, drovumo ir nepatyrimo tą stebuklingą akimir- 
ksnį neliks nė ženklo. 


Vieną rytą priešais duris sustojo du dideli geltoni furgonai, ir į vidų 
subildėjo vyrai išnešti daiktų. Baldus į furgonus nešė per sodelį, primė- 
tytą šiaudų ir virvagalių. Viską gražiai sukrovus, furgonai nudardėjo 
gatve, ir, sėdėdamas su užsiverkusia motina traukinyje, Stivenas pro 
vagono langą matė, kaip jie lėtai slenka Meriono keliu. 

Svetainės židinys tą vakarą niekaip nenorėjo įsidegti; ponas Dedalas 
atrėmė žarsteklį į groteles ir ėmė laukti, kada ugnis įsigaus. Dėdė Čar- 
Izas snaudė pustuštės, plikomis grindimis svetainės kampe, šalia pasie- 
ny sustatytų prosenelių portretų. Ant stalo stovinti lempa skleidė blau- 

sią šviesą ant nešikų pripėduotų lentinių grindų. Stivenas sėdėjo šalia 
tėvo ant žemos kėdutės ir klausėsi ilgo padriko jo monologo. Iš pradžių 
jis suprato mažai arba ir visai nieko nesuprato, bet po truputį ėmė su- 
vokti, kad jo tėvo turima priešų ir kad būsianti kažkokia kova. Be to, 
jis jautė ir pats būsiąs įtrauktas į tą kovą, jam ant pečių būsianti už- 
krauta kažkokia pareiga. Krūtinę užguldavo sunkumas, prisiminus 
netikėtai nutrūkusį patogų, svajonių kupiną gyvenimą Blekroke, kelio- 
nę per nykų, rūke paskendusį miestą, pagalvojus, jog dabar reikės 
gyventi pustuščiame niūriame name; ir vėl širdį sugeldavo ta ateities 
nuojauta, ta intuicija. Be to, dabar jis suprato, ko tarnaitės dažnai 
kuždėdavosi prieškambaryje ir ko jo tėvas, stovėdamas ant kilimėlio 
prie židinio, atsukęs nugarą į ugnį, dažnai kažką garsiai aiškindavo 
dėdei Čarlzui, o tas jį ragindavo sėstis ir papietauti. 

— Dar aš nepasiduosiu, sūneli, — kalbėjo ponas Dedalas, įnirtingai 
maišydamas vos blėsuojančias žarijas.— Mes dar pagyvensim, sūneli. 
Ne, neskubėk mūsų laidot, velniai rautų (atsiprašau). 

Dublino gyvenimas buvo naujas ir sudėtingas. Dėdė Čarlzas taip 
nukvaišo, kad jo nebebuvo galima niekur bepasiųsti, ir dėl netvarkos, 
įsikūrus naujoje vietoje, Stivenas pasidarė laisvesnis negu Blekroke. 
Iš pradžių jis pasitenkindavo nedrąsiai apėjęs artimiausią aikštę arba 
daugiausia nuėjęs iki pusės kurios nors šalutinės gatvelės, bet vėliau, 
mintyse susidaręs miesto planą, jau drąsiai nužingsniuodavo viena iš 
centrinių gatvių iki pat muitinės. Laisvai praeidavo pro prieplaukas ir 
dokus, stebėdamasis daugybe kamščių, kilsuojančių vandens paviršiu- 
je tarp tirštų geltonų putų, pulkais uosto nešikų, dardančiais vežimais 
ir barzdotu policininku nudryžusia uniforma. Gyvenimo didybė ir 
nepaprastumas, apie kurį bylojo prekių ryšuliai, sukrauti pasieniais 
ar keliami iš garlaivių triumų, jam vėl žadino tą patį nerimą, kurio 
vejamas anksčiau klajodavo vakarais nuo sodo iki sodo, ieškodamas 
Mersedesos. Ir šiame naujame, verdančiame gyvenime jis būtų galė- 
jęs vaizduotis atsidūręs Marselyje, tik čia trūko giedro dangaus ir sau- 
lės įšildytų grotelių ant vyno parduotuvių langų. Stebint prieplaukas, 
upę, žemą dangų, jį imdavo kamuoti sunkiai suvokiamas nepasitenki- 
nimas, bet jis toliau diena po dienos klajodavo po miestą, tarsi iš 
tikrųjų ieškodamas ko nors, kas vis bėgo nuo jo. 

Porą kartų buvo su motina nuėjęs aplankyti giminių, ir nors 
ėjo pro Kalėdų proga linksmai iliuminuotų ir išpuoštų parduotuvių 
eiles, tai neišblaškė apmaudžios uždarumo nubtaikos. Apmaudo prie- 
žasčių buvo daug — ir tiesioginių, ir šalutinių. Pyko ant savęs, kad yra 

jaunas, neramių kvailų impulsų valdomas, pyko ir ant likimo nepas- 
tovumo, dėl kurio pasaulis atrodė varganas ir apgaulingas. Tačiau 
pasaulio suvokimo pyktis neiškraipė. Jis kantriai, bešališkai fiksavo 
mintyse visa, ką pamatydavo, slapčiomis ragaudamas nuodingą tų 
reginių skonį. 

Sėdėjo ant taburetės tetos virtuvėje. Ant juodai nulakuotos sienos 
ties židiniu kabojo lempa su atšvaitu, ir jos šviesoje teta, pasidėjusi ant 
kelių, skaitė laikraštį. Ilgai Žiūrėjo į šypsančią nuotrauką, paskui 
svajingai tarė: 

— Meibelė Hanter. Kokia gražuolė! 

Garbiniuota mergaitė pasistiebė, norėdama pažiūrėti, ir tyliai pa- 
klausė: 

— Kas ji, mam, tokia? 

—- Pantomimos artistė, vaikeli. 

Mergaitė priglaudė garbiniuotą galvą motinai prie rankos ir, žiūrė- 
dama į nuotrauką, lyg pakerėta sušnibždėjo: 

— Meibelė Hanter! Kokia gražuolė! 

„Lyg pakerėta, ilgai neatitraukė žvilgsnio nuo tų vylingų pašaipūniš- 
kų akių ir karštai sušnibždėjo: 

—- Na, ir dailumas, ką? 

Ir jos Žodžius išgirdo berniukas, kuris įkūprino iš gatvės, palinkęs 
po pusmaišiu anglies. Mikliai numetė savo naštą ir pribėgo pasižiūrėti. 
Pečiu pastūmęs mergaitę į šalį, skųsdamasis, jog jam nesimato, jis 
paraudusiom murzinom rankom sugriebė už kampų laikraštį. 

Štai jis sėdi siaurame valgomajame seno tamsiais langais namo 
antramie aukšte. Ant sienos mirga židinio ugnies atšvaitai, o už lango 
virš upės tvenkiasi vaiduokliškos sutemos.| Priešais židinį senutė ruošia 
arbatą ir triūsdama tyliu balsu pasakoja, ką sakęs kunigas ir gydytojas. 
Dar ji pasakoja, kaip ligonė pastaruoju metu persimainiusi, kaip keistai 
ką padaranti ar pakalbanti. Jis sėdi, klausydamasis kalbos, ir mato 
nuotykius žarijose, po arkomis, tuneliuose, vingiuotose galerijose ir 
užgriuvusiuose urvuose. 

Staiga jis pajunta kažką stovint tarpdury. Tenai, tamsiame tarpdury- 
je, pakibusi Kaukolė. Balsų prie židinio priviliota, ten stovi menkutė 
beždžionėlės pavidalo būtybė. Ašaringas balsas iš tarpdurio klausia: 

-—- Tai Džozefina? 

Prie židinio triūsianti senutė Žžvaliai atsišaukia: 

—- Ne, Elina, čia Stivenas. 

— A... Tai labas vakaras, Stivenai. 

Jis atsako į pasveikinimą ir mato, kaip veidas tarpdury paikai 
nusišypso. 

— "Tau ko nors reikėjo, Elina? — klausia senutė prie židinio. 

Tačiau toji, užuot atsakiusi į klausimą, kalba: 

— Maniau, čia Džozefina. Maniau, kad tu — Džozefina, Stivenai. 

Ir, pakartojusi keletą kartų, ima tyliai kvaknoti. 

Jis sėdi vaikų pobūvyje Haroldz Krose?. Vėl jam užėjęs ūpas tylėti 
ir tik stebėti, ir jis mažai dalyvauja žaidimuose. Vaikai triukšmingai 
šoko ir dūko, o jis, nors ir stengėsi linksmintis kartu su visais, pats sau 
atrodė niūrus atsiskyrėlis tarp valiūkiškų trikampių kepuraičių ir 
skrybėlių nuo saulės. 

Tačiau atidainavęs savo dainelę ir nulindęs į atokų kambario kampą, 
jis ėmė mėgautis vienatvės džiaugsmu. Linksmybė, vakaro pradžioje 
atrodžiusi dirbtina ir tuščia, dabar lyg raminantis vėjelis glostė jo 
pojūčius, slėpė nuo svetimų akių sujudinto kraujo karštį, kai pro besi- 
sukančius šokėjus, skardint muzikai ir juokui, į jo kampą atklysdavo 
jos žvilgsnis, glostantis, erzinantis, ieškantis, jaudinantis širdį. 

Prieškambaryje rengėsi ilgiausiai užsibuvę vaikai: pobūvis baigėsi. 
Ji apsisiautė šaliku, ir jiems einant į tramvajų šviežio šilto kvapo ka- 
muoliukai linksmai kilo jai virš apgaubtos galvos, o bateliai nerūpestin- 
gai kaukšėjo apledėjusiu keliu. 

Tai buvo paskutinis reisas. Liesi bėri arkliai tą jautė ir įspėdami 
žvangino giedrioje naktyje varpeliais. Konduktorius šnekučiavo su 
vežiku, vis linkčiodami galvomis žalsvoje žibinto šviesoje. Ant tuščių 
suolų buvo primėtyta spalvotų bilietų. Nė vienoje gatvės pusėje nesi- 
girdėjo žingsnių. Joks garsas netrikdė nakties tylos, tik liesi bėri ark- 
liai trynėsi snukiais ir Žvangino varpeliais. 

Juodu dėjosi besiklausą — jis ant aukštesnio laiptelio, ji ant žemes- 
nio. Ji tai užlipdavo ant jo laiptelio, tai, pokalbiui nutrūkus, nusileis- 
davo ant savo, o porą kartų minutėlę pastovėjo pasilipusi visai šalia 
jo, užmiršusi nulipti, bet paskui nulipo. Jos judesiai šokdino jo širdį 
lyg bangos plūdę. Jis girdėjo, ką iš po šaliko jam bylojo jos akys, ir 
žinojo, kad miglotoje praeityje, realybėje ar svajonėse, jau buvo girdė- 
jęs tokią kalbą. Matė, kaip ji viliojo jį savo gražia suknute, juosta, ran- 
kinuku ir ilgom juodom kojinėm, ir žinojo, kad jau tūkstantį kartų 
buvo leidęsis šitaip gundomas. Tačiau įsišėlusią širdį perrėkdavo vidinis 
balsas, klausiantis: ar priimtų jis jos dovaną, kai tereikia tik ištiesti 
ranką? Ir jis prisiminė tą dieną, kai juodu su Ailina stovėjo ir žiūrėjo, 
kaip viešbučio kieme patarnautojas stiebu kelia virtinę vėliavėlių ir 

kaip po saulėtą veją laksto foksterjeras, prisiminė, kaip ji staiga pra- 
trūko kvatotis ir nubėgo vingiuojančiu taku į pakalnę. Dabar, kaip ir 
tada, jis stovėjo ramiai ir, atrodė, abejingai stebėjo pro šalį slenkančius 
vaizdus. 

„Ji irgi nori, kad ją apkabinčiau,— galvojo jis.— Todėl ir važiuoja 
su manimi tramvajum. Lengvai galėčiau ją apkabinti, kai užlips ant 
mano laiptelio: niekas nežiūri. Galėčiau apkabinti ir pabučiuoti“. 

Bet jis jos nei apkabino, nei pabučiavo, o likęs vienas tuščiame 
tramvajuje, į skutelius sudraskė savo bilietą ir įsmeigė niūrų žvilgsnį 
į rantuotą lipynę. 


Kitą dieną jis prasėdėjo keletą valandų prie stalo tuščiame viršuti- 
niame kambaryje. Priešais jį gulėjo naujas plunksnakotis, nauja 
rašalinė ir naujas sąsiuvinis ryškiai žaliais viršeliais. Iš įpratimo pirmo- 
jo lapo viršuje buvo užrašęs jėzuitų moto santrumpą: AMDG. Pirmoje 
eilutėje — eilėraščio, kurį mėgino parašyti, pavadinimas „Skiriu A. 
K.“ Žinojo, kad taip dera pradėti, nes panašių pavadinimų buvo matęs 
lordo Bairono eilėraščių rinktinėje. Užrašęs ir pavingiavęs pavadinimą, 
įsisvajojo ir ėmė braižinėti ant sąsiuvinio viršelio. Prisiminė, kaip rytą 
po barnio per Kalėdų pietus Brejuje sėdėjo prie stalo ir mėgino pa- 
rašyti eilėraštį apie Parnelį kitoje tėvo važtaraščio pusėje. Bet galvoje 
buvo tuščia kaip iššluota, ir numojęs ranka jis aprašė visą lapą klasės 
draugų pavardėmis ir adresais: | 

Roderikas Kikemas 

Džonas Lotonas 

Entonis Maksvainis 

Saimonas Munenas. 

Atrodė, kad dabar irgi nieko neišeis, tačiau nuo minčių apie aną 
vakarą jam įsižiebė pasitikėjimas savimi. Dalykai, kurie jam atrodė 
kasdieniški ir nereikšmingi, atkrito. Neliko nei paties tramvajaus, nei 
vežiko ir konduktoriaus, nei arklių, nebuvo ryškūs nė jo paties ir jos 
paveikslai. Eilėraštis pasakojo tik apie naktį, apie švelnų vėjelį ir 
tyrą mėnulio spindesį. Kažkokia neaiški gėla glūdėjo herojų širdyse, 
jiems tylomis stovint po belapiais medžiais, o kai atėjo metas atsisvei- 
kinti, bučinys, nuo kurio vienas susilaikė, sujungė abiejų lūpas. Paskui 
puslapio apačioje parašė raides LDS“ ir, paslėpęs sąsiuvinį, nuėjo į 

motinos miegamąjį ir ilgai spoksojo į savo veidą tualetinio staliuko 
veidrodyje. 

Tačiau ilgas dykinėjimo ir laisvės laikotarpis artėjo prie pabaigos. 
Vieną vakarą tėvas parėjo namo kupinas naujienų, dėl to per visus 
pietus neužčiaupė burnos. Stivenas laukė tėvo grįžtant, nes tą dieną 
pietums buvo avienos ragu, ir jis žinojo, kad tėvas lieps jam sudažyti 
su duona užpilą. Tačiau šį kartą valgė atbulais dantimis, nes, tėvui 
priminus Klongouzą, ragu ėmė stoti skersai gerklę. 

— Einu, — ketvirtą kartą pasakojo ponas Dedalas,— ir kaip tik ant 
aikštės kampo kaktomuša susidūriau su juo“. 

— Tai gal, sakau, jis galėtų padėti, — tarė ponia Dedalas.— Na, 
dėl Belvederio. 

— Žinoma, galės, — patvirtino ponas Dedalas.— Ar nesakiau, kad 
jis dabar ordino provincijolas? 

— Manęs taip netraukė leisti jo į Krikščionių brolijos mokyklą“, — 
pasakė ponia Dedalas. 

— Velniop tą Krikščionių broliją! — pasakė ponas Dedalas.— Kas 
jis, koks pamestinukas? Ne, jeigu jau pradėjo, tegu ir laikosi prie 
jėzuitų. Ir vėliau pravers. Jie jam padės prasimušt į žmones. 

— Ir jų ordinas labai turtingas, ar ne, Saimonai? 

— Labai. Žinotum, kaip jie gyvena! Pati matei Klongouze jų stalą. 
Įsiganę, dievaž, kaip meškinai. 

Ponas Dedalas pastūmė savo lėkštę Stivenui ir paragino pabaigti 
likučius. 

— Na, Stivenai,— tarė jis,— turėsi, vyruti, pasiraitot rankoves. 
Gana priatostogavai. 

— O, aš tikiu, kad jis dabar rimtai mokysis, — pasakė ponia Deda- 
las, — juoba kad bus su Morisu. 

— Ak tu jejėm, aš ir užmiršau Morisą, — pasakė ponas Dedalas.— 
Ei, Morisai! Eik šen, išdykėli! Ar žinai, kad žadu leisti tave į kolegiją, 
kur išmoksi skaityt k at ė — katė? Ir nupirksiu tau gražų nosinuką 
nosiai nusišluostyt. Tai bus džiaugsmo, a? 

Morisas šyptelėjo tėvui, o paskui broliui. 

Ponas Dedalas įsistatė į akį monoklį ir griežtai nužvelgė abu sūnus. 
Stivenas, nepakeldamas į tėvą akių, čiaumojo duoną. 

— O beje,— galiausiai tarė ponas Dedalas,— rektorius, arba, 
tiksliau, provincijolas, papasakojo man tavo nuotykį su tėvu Dolanu. 
Sakė, tu baisus nevidonas. 

— Negali būti, Saimonai! | 

— Nesakė nesakė, — paaiškino ponas Dedalas.— Bet jis smulkiai 
nupasakojo, kaip ten viskas buvo. Plepėjom, Žinai, na ir žodis po 
žodžio... Tarp kitko, jis man ką pasakė. Kaip tu manai, kam atiteks 
toji vieta korporacijoj'? Bet pasakysiu paskui. Taigi, kaip sakiau, 
plepam sau draugiškai, ir jis manęs klausia, ar šitas pilietis tebenešioja 
akinius, o paskui išklojo visą istoriją. 

— O ar labai atrodė nepatenkintas, Saimonai? 

— Nepatenkintas? Ką tu! Sako: „Jis — tikras vyras!“ 

Ponas Dedalas pamėgdžiojo manieringą nosinį provincijolo balsą: 

— „Na ir prisikvatojom mudu su tėvu Dolanu, kai aš per pietus 
visiems apie tai papasakojau. Jūs, tėve Dolanai, pasisaugokit, sakau, 
<ad tas Dedalų vaikas kada nelieptų jums atskaičiuoti po devynis 
kirčius į abu delnus. Na ir skaniai mudu prisikvatojom. Cha! Cha! 
Cha!“ 

Ponas Dedalas atsisuko į žmoną ir natūraliu balsu tarė: 

— Pati matai, kokia linkme jie ten auklėja berniukus. O, jėzuitai — 
baisūs diplomatai! 

Jis vėl pakartojo, mėgdžiodamas provincijolo balsą: 

— „Aš jiems visiems per pietus papasakojau, ir tėvas Dolanas, ir 
aš, 1r visi iš to skaniai prisikvatojom. Cha! Cha! Cha!“ 


Atėjo tradicinio Sekminių vaidinimo vakaras. Stivenas žiūrėjo pro 
drabužinės langą į veją, skersai kurią tiesėsi kiniškų žibintų girliandos. 
Jis matė, kaip svečiai leidžiasi laiptais iš centrinio pastato ir eina į 
teatrą. Palei. duris vaikštinėjo būreliai kostiumuotų tvarkdarių, 
Belvederio senbuvių, ir ceremoningai lydėjo svečius į vidų. Netikėtai 
įsižiebus žibintui, jis išvydo besišypsantį kažkokio kunigo veidą. 

Švenčiausiasis sakramentas buvo išimtas iš tabernakulio, o prieki- 
niai suolai atstumti atgal ir visas altoriaus paaukštinimas ir plotas 
priešais jį paliktas tuščias. Pasieniais buvo pristatyta hantelių ir kuo- 
kelių, viename kampe priversta svarsčių, o tarp begalės netvarkingai 
sumestų rudų maišų su sportiniais bateliais, palaidinėmis ir marškinė- 
liais stovėjo drūtas oda apmuštas gimnastikos arklys, laukiantis, kada 
jį išneš į sceną ir pastatys laimėtojų komandos vidury, pasibaigus gim- 
uastų pasirodymui. 

Nors Stivenas, kaip itin sugebantis rašyti rašinius, buvo išrinktas 
swmnastų komandos sekretorium, pirmoje programos dalyje jis ne- 

dalyvavo, užtat pjesėje, kuri sudarė antrąją dalį, atliko pagrindinį, 
komišką, pedagogo vaidmenį. Tą vaidmenį gavo dėl povyzos ir santū- 
raus būdo; Belvederyje jis mokėsi jau antri metai ir ėjo į priešpaskutinę 
klasę. 

Būrelis berniukų baltomis trumpomis kelnaitėmis ir marškinėliais 
nuo scenos per zakristiją nutapeno į koplyčią. Zakristijoje ir koplyčioje 
buvo pilna susijaudinusių mokytojų ir. berniukų. Apkūnus plikas 
seržantas koja tikrino arklio atsispyrimo lentą. Greta stovėjo ir susi- 
domėjęs jį stebėjo liesas jaunuolis ilgu apsiaustu, iš kurio gilių kišenių 
kyšojo sidabruotos kuokelės,— jis turėjo pademonstruoti ypatingą 
žongliravimo numerį. Girdėjosi duslus medinių svarsčių dunksėjimas, 
kai į sceną ruošėsi dar viena komanda, o netrukus įsikarščiavęs pre- 
fektas ėmė varyti berniukus pro zakristiją lyg pulką žąsų, nervingai 
plasnodamas sutanos rankovėmis ir šaukdamas rambesniesiems pasi- 
skubinti. Koplyčios gale repetavo savo šokį būrelis Neapolio kaimie- 
čių — vieni sukiojo virš galvos rankas, kiti sūpavo krepšelius su popie- 
rinėmis žibuoklėmis ir darė reveransus. Tamsiame koplyčios kampe, 
kairėje altoriaus pusėje, klūpojo plačiuose juoduose sijonuose pas- 
kendusi apkūni sena dama. Jai atsistojus, visi pamatė būtybę rausva 
suknute, su auksiniu garbiniuotu peruku ir senamadiška šiaudine 
skrybėlaite, paryškintais antakiais ir gražiai parausvintais ir papudruo- 
tais žandais. Per koplyčią nušiureno duslus nuostabos kuždesys, iš- 
vydus šią mergaitę. Vienas iš prefektų, šypsodamasis ir linksėdamas 
galva, nuėjo į tamsųjį kampą ir, nusilenkęs kūningajai senai damai, 
maloniai tarė: 

— Kas čia su jumis, ponia Telon, — jaunutė gražuolė ar lėlė? 

Paskui pasilenkęs pasižiūrėjo į šypsantį dažytą veidelį po skrybėlai- 
tės atbraila ir sušuko: 

— Negali būti! Garbės žodis, vis dėlto atrodo, jog tai mažylis Bertis 
Telonas! 

Iš savo posto prie lango Stivenas girdėjo, kaip juokiasi senoji dama 
ir kunigas ir kaip už jo susižavėję šnibždasi berniukai, einantys iš 
arčiau pasižiūrėti berniuko, kuris turėjo vienas šokti „Šokį su skrybė- 
laite“. Stivenas nekantriu judesiu užskleidė užuolaidą ir, nulipęs nuo 
suoliuko, ant kurio stovėjo, išėjo iš koplyčios. 

Jis išėjo iš mokyklos pastato ir sustojo po pavėsine sodo pakrašty: 
Nuo teatro sklido duslus publikos murmesys, tarpais ūmai nustelbiamas 
trankaus kareivių orkestro. Šviesa pro stiklinį stogą plūdo aukštyn, 
dėl to teatras atrodė tarsi šventiškai išdabintas laivas, stovintis tarp 

sėnų laivų-namų, trapiomis žibintų grandinėmis pritvirtintas prie 
krantinės. Staiga atsidarė šoninės durys, ir skersai veją nusitiesė 
šviesos ruožas. Iš laivo staiga pliūptelėjo muzika, valso įžanga, o kai 
šoninės durys vėl užsidarė, klausytojas girdėjo tylų muzikos ritmą. 
Įžanginių akordų jausmingumas, jų svajingumas ir vilnijantis ritmas 
pažadino tą nenusakomą būseną, dėl kurios jis visą dieną nerado sau 
vietos ir dėl kurios ką tik nekantriai užskleidė užuolaidą. Nerimas 
sklido nuo jo nelyginant garso banga, o ant muzikos vilnių plaukė 
laivas, paskui save traukdamas žibintų grandines. Paskui ritmą permu- 
šė trenksmas lyg žaislinės artilerijos salvė. Tai publika plojimais svei- 
kino scenoje pasirodžiusią svarsčių kilnotojų komandą. 

Pavėsinės gale, prie gatvės, tamsoje sušvito rausvas taškelis, ir, 
eidamas ton pusėn, jis užuodė silpną malonų kvapą. Tarpdury stovėjo 
ir rūkė du berniukai, ir dar nepriėjęs jis iš balso pažino Heroną. 

— Štai ateina šaunusis Dedalas! — sušuko tas plonu gomuriniu 
balsu.— Sveikas, ištikimasis drauguži! 

Pasisveikinęs Heronas žemai nusilenkė ir tyliai, dirbtinai nusijuokė, 
0 po to ėmė stukčioti lazdele į žemę. 

— Štai ir aš, — pasakė Stivenas ir sustojęs pasižiūrėjo pirma į Hero- 
ną, tada į jo bičiulį. 

Pastarasis jam buvo nepažįstamas, tačiau tamsoje, sužibus cigare- 
čių galiukams, jis įžiūrėjo blyškų dabitos veidą, kuriame lėtai klai- 
džiojo šypsena, aukštą figūrą su paltu ir katiliuku. Heronas nė ne- 
bandė pažindinti, tik pasakė: 

— Aš va sakau savo draugui Volisui, kaip būtų šaunu, jeigu tu 
Šįvakar tą mokytoją suvaidintum kaip mūsų rektorių. Būtų juoko kaip 
krekeno. 

Heronas nevykusiai pamėgino savo draugui Volisui: pamėgdžioti 
pedantišką rektoriaus bosą, o paskui, nusijuokęs iš savo nesėkmės, 
paprašė tai padaryti Stiveną. 

— Na, Dedalai, — paragino jis, — tu klasiškai moki jį pamėgdžioti. 
„O Įėčėigu jis nepaklus nė bendruoomenei, tebūnie jis tau kaip pagoo- 
nis ir muitininkas“ !". 

Jį pertraukė Volisas, suirzęs, kad cigaretė per kietai įsispraudė į 
kandiklį. 

—- Kad jį velnias, šitą suknistą kandiklį, — tarė, išsiimdamas jį iš 
burnos, ir susiraukęs puse lūpų šyptelėjo. — Visada jis man šitaip užsi- 
kiša. Pats rūkai su kandikliu? 

— Aš nerūkau, — atsakė Stivenas. 

— Ką tu,— pasakė Heronas,— Dedalas — pavyzdingas jaunuo- 
lis. Jis nei rūko, nei vaikšto į muges, nei merginėja, nei keikiasi, nieko. 

Stivenas pakratė galvą ir nusišypsojo, žiūrėdamas į savo konkurento 
išraudusį judrų veidą su nosimi kaip paukščio snapas. Jis dažnai sau 
stebėdavosi, kad Vinsento Herono!! paukštiška ne tik pavardė, bet ir 
fizionomija. Kuokštas šviesių plaukų kūpsojo ant kaktos lyg pašiauštas 
kuodelis, kakta buvo siaura ir iškili, o tarp šviesių ir neišraiškių, arti 
susodintų, išvirtusių akių styrojo plona kumpa nosis. Konkurentai buvo 
moksladraugiai. Jie drauge sėdėdavo per pamokas, drauge klūpodavo 
koplyčioje, drauge šnekučiuodavosi, valgydami priešpiečius po rožan- 
čiaus. Kadangi baigiamosios klasės mokiniai buvo niekuo nepasižymin- 
tys bukagalviai, Stivenas ir Heronas šiemet faktiškai buvo mokyklos 
lyderiai. Tiktai jiedu abu eidavo pas rektorių prašyti laisvos dienos 
ar užtarti kokio mokinio. 

— Beje,— staiga tarė Heronas, — mačiau, atėjo tavo tėtušis. 

Šypsena nunyko nuo Stiveno veido. Bet kokia mokinio ar mokytojo 
užuomina apie tėvą vienumat jam sudrumsdavo ramybę. Baugiai 
suklusęs jis laukė, ką Heronas pasakys dar. Tačiau Heronas reikšmin- 
gai niūktelėjo jam alkūne ir tarė: 

— O tu, pasirodo, slapukas. 

— Kodėl? — paklausė Stivenas. 

— Iš pažiūros nekaltas avinėlis, — pasakė Heronas.— O iš tikrųjų, 
kaip matyt, slapukas. 

— (Gal teiksiesi pasakyti, ką turi omeny? — pabrėžtinai mandagiai 
paklausė Stivenas. 

— "Teiksiuosi, kodėl ne,— atsakė Heronas.— Mudu ją juk matėm, 
Volisai, tiesa? Velniškai graži. O jau smalsumėlis! „O ką Stivenas vaidi- 
na, ponas Dedalai? O ar Stivenas nedainuos, ponas Dedalai?“ Tavo 
tėtušis taip jau spitrijasi į ją pro tą savo monoklį, kad, man regis, jis irgi 
tave iššifravo. Aš, tavim dėtas, dievaži, neimčiau į galvą. Šauni mergio- 
tė, ar ne, Volisai? 

— Nebloga, nebloga, — ramiai atsakė Volisas, vėl įsikišdamas kan- 
diklį į lūpų kampelį. 

Nuo šių netaktiškų užuominų, girdint pašaliniam, Stiveną nusmelkė 
piktumas. Kad mergaitė juo domisi ir jį gerbia, jam nė kiek neatrodė 
juokinga. Visą dieną jis tik ir galvojo apie jųdviejų atsisveikinimą ant 
tramvajaus laiptelių Haroldz Krose, jo sužadintą ilgesingą nuotaiką 
ir apie tai parašytą eilėraštį. Visą dieną jis vaizdavosi, kaip vėl susitiks 
su ja, nes žinojo ją ateisiant į vaidinimą. Vėl krūtinę užplūdo pažįsta- 

mas nerimastingas ilgesys, kaip buvo užplūdęs tada, pobūvio naktį, tik 
dabar jis nesidavė išreiškiamas eilėmis. Nuo ano karto buvo praėję 
dveji paauglystės metai, per juos įgyta patirtis priešinosi tokiai išraiš- 
kai, visą dieną širdy pulsavo liūdesingas švelnumas, tai pakildamas, tai 
nusileisdamas į neįžvelgiamas gelmes, ir galiausiai taip išsekino, kad 
prefekto pajuokavimas ir nugrimuotasis berniukas pastūmėjo jį ne- 
kantriai numesti užuolaidos kraštą. 

— "Taigi pripažink,— tęsė Heronas, — kad mes tave šį kartą švariai 
demaskavom. Gali nebevaidinti šventuolio, tai faktas kaip blynas. 

Jis nusijuokė tyliai, nelinksmai ir, pasilenkęs kaip pirma, tarsi už 
bausmę iš lengvo kepštelėjo lazdele Stivenui per blauzdą. 

Stiveno pyktis buvo jau atslūgęs. Jis nesijautė nei pamalonintas, 
nei sugėdintas, paprasčiausiai norėjo tik, kad šis dantinėjimas greičiau 
baigtųsi. Jis beveik nesipiktino šituo, jo nuomone, kvailu netaktiškumu, 
nes žinojo, kad ši šneka nesuteps to, kas dedasi jo galvoje, ir jo veide 
lyg veidrodyje pasirodė dirbtinė kaip jo konkurento šypsena. 

— Pripažink! — pakartojo Heronas, vėl kepšteldamas lazdele jam 
per blauzdą. 

Kepštelėjo juokais, bet skaudžiau negu pirma. Stivenas juto, kaip 
oda sudilgsėjo ir užkaito, nesmarkiai ir beveik neskaudžiai, jis pasi- 
lenkė nužemintai, tarsi prisitaikęs prie bičiulio pašaipios nuotaikos, 
ir ėmė kalbėti „Confiteor“!?. Epizodas baigėsi gerai, nes ir Heronas, 
ir Volisas atlaidžiai nusikvatojo iš jo šventvagystės. 

Nuodėmę Stivenas išpažino tik lūpomis, ir, jam tariant žodžius, 
atmintyje staiga iškilo kitas vaizdas, iškilo lyg burtų lazdele pamojus tą 
akimirką, kai jis pastebėjo Herono šypsančių lūpų kampučiuose neryš- 
kias rūsčias duobutes, pajuto pažįstamą kepštelėjimą per blauzdą ir 
išgirdo pažįstamą raginimą: | 

— Pripažink. 

Tai atsitiko baigiantis pirmajam trimestrui kolegijoje. Jautri jo 
prigimtis dar kentė nuo neatspėjamų vargano gyvenimo smūgių. Sielą 
dar slėgė ir blaškė nykūs Dublino vaizdai. Atsipeikėjęs po dvejų metų 
svajonių, jis pasijuto visiškai naujoje aplinkoje, kur kiekvienas įvykis 
ar asmuo jį giliai jaudindavo — skaudindavo ar žavėdavo ir, tiek žavė- 
damas, tiek skaudindamas, visada keldavo nerimą ir liūdnas mintis. 
Visą laisvalaikį, nulikusį nuo mokslo, jis praleisdavo skaitydamas 
maištingus rašytojus, jų kandūs ir aistringi žodžiai žadino jo mintis, 
kurias paskui išsakydavo negrabiuose rašiniuose. 

Rašinys jam buvo svarbiausias savaitės darbas, ir kiekvieną antra- 

dienį, Žygiuodamas iš mokyklos namo, jis iš įvairių ženklų mėgindavo 
atspėti savo likimą: išsirinkdavo kokį priekyje einantį žmogų ir imdavo 
skubėti, kad iki tam tikros vietos jį pralenktų, arba stropiai dėliodavo 
kojas ant šaligatvio plytelių, spėliodamas, ar jo rašinys tą savaitę bus 
ar nebus pripažintas geriausiu. 

O vieną antradienį jo pasisekimų grandinė nelauktai nutrūko. Anglų 
kalbos mokytojas ponas Teitas dūrė į jį pirštu ir trumpai drūtai pa- 
sakė: 

— Šito mokinio rašinys su erezijom. 

Klasė nuščiuvo. Ponas Teitas, nepertraukdamas tylos, ranka minkė 
sau tarp šlaunų, net jo krakmolytų marškinių apykaklė ir rankogaliai 
tratėjo. Stivenas nepakėlė galvos. Buvo ūkanotas pavasario rytas, jam 
vis dar skaudėjo akis ir jis blogai matė. Suprato, kad jam nepasisekė, 
kad yra demaskuotas, suvokė savo minčių ir gyvenimo skurdumą ir 
jautė, kaip sprandą pjauna nelygus išverstas apykaklės kraštas. 

Ponas Teitas trumpai skardžiai nusikvatojo, ir įtampa klasėje 
atslūgo. 

— (Gal nė pats nežinojai, — tarė jis. 

— Kur? — paklausė Stivenas. 

Ponas Teitas ištraukė iš tarpkojo ranką ir atvertė rašinį. 

— Štai. Apie Kūrėją ir sielą. Mhm... mhm... mhm... Aha! „Ne- 
įmanoma priartėti“. Tai erezija. 

Stivenas sumurmėjo: 

— Aš turėjau omeny — „neįmanoma pasiekti“. 

Tai buvo nuolaida, ir ponas Teitas atlyžęs užvertė rašinį ir atidavė 
jam, pasakęs: 

— A... Aha! „Neįmanoma pasiekti“. Čia jau kita kalba. 

Tačiau klasė taip greit neatlyžo. Nors po pamokos niekas jam apie 
tai neužsiminė, jis jautė visus slapta piktai džiūgaujant. 

Praėjus keletui dienų po to, kai buvo viešai papeiktas, jis vakare 
ėjo Dramkondros gatve išmesti laiško ir išgirdo kažką šūktelint: 

— Stok! 

Atsisuko ir pamatė tris klasiokus, prieblandoje einančius jo link. 
Šūktelėta Herono, kuris žygiavo su dviem kitais, kas žingsnis šmaukšė- 
damas plona lazdele. Jo bičiulis Bolandas, plačiai išsišiepęs, žingsnia- 
vo šalia, o Nešas, pridusęs nuo skubos, kinkuodamas didelę rudą galvą, 
sekė iš paskos. | 

Kai jie visi įsuko į Klonlifo gatvę, užėjo kalba apie knygas ir rašyto- 
jus — kokias knygas skaitą ir kiek knygų esą namuose, tėvų knygų 

spintose. Stivenas klausėsi jų gerokai stebėdamasis, kadangi Bolandas 
buvo didžiausias bukagalvis, o Nešas — didžiausias tinginys visoje 
klasėje. Ir iš tikrųjų, kai jie sušneko apie mėgstamus rašytojus, Nešas 
pareiškė, jog įžymiausias rašytojas — tai kapitonas Merijetas!š 

— Nesąmonė! — tarė Heronas.— Paklausk Dedalą. Dedalai, kas 
įžymiausias rašytojas? 

Stivenas pajuto klausime pašaipią gaidą ir atsiliepė: 

—- Iš prozininkų? 

— Taip. 

— Mano nuomone, Niumenas!“ 

— Kardinolas? — paklausė Bolandas. 

— Taip, — atsakė Stivenas. 

Šypsodamasis visu strazdanotu veidu, Nešas atsisuko į Stiveną ir 
tarė: 

— Ir tau, Dedalai, patinka kardinolas Niumenas? 

— Na, Niumeną daug kas laiko puikiu prozos stilistu,— paaiškino 
aniedviem Heronas, — bet Žinia, jis ne poetas. 

— O kas geriausias poetas, Heronai? — paklausė Bolandas. 

— Žinoma, kad lordas Tenisonas!'*,— atsakė Heronas. 

— Taip taip, lordas Tenisonas,— pritarė Nešas.— Mūsų namie 
yra knyga su visais jo eilėraščiais. 

Čia Stivenas pamiršo visus įžadus tylėti ir pratrūko: 

— Tenisonas — poetas? Paprasčiausias eiliakalys! o 

— Eik jau eik! — tarė Heronas.— Visi žino, kad Tenisonas — 
įžymiausias poetas. 

— O, tavo manymu, įžymiausias poetas kas? — niuktelėjęs kaimy- 
nui, paklausė Bolandas. 

— Žinoma, kad Baironas, — atsakė Stivenas. 

Pirma Heronas, paskui ir kiti du ėmė paniekinamai kvatoti. 

— Iš ko jūs juokiatės? — paklausė Stivenas. 

— Iš tavęs, — atsakė Heronas.— Baironas — įžymiausias poetas! 
Poetas jis tik tamsuoliams. 

— Va tai tau puikus poetas! — pasakė Bolandas. 

„— Pats prikąstum liežuvį, — drąsiai atsisukęs į jį, metė Stivenas.— 
Apie poeziją tu išmanai tik tiek, kiek buvai parašęs kieme ant akmens 
plokščių ir už ką turėjai gauti rykščių. 

Iš tiesų buvo pasakojama, kad Bolandas parašęs kieme ant akmens 
plokščių dvieilį apie vieną klasės draugą, kuris iš koledžo namo dažnai 
jodavo poniu: 

Kai Taisonas jojo į šventą Jeruzalę, 
Nukritęs prispaudė jis savo Kefuzalę““. 


Ironiška užuomina kaipmat užrišo burnas abiems adjutantams, 
tačiau Heronas varė toliau: | 

— Šiaip ar taip, o Baironas — eretikas ir dar pasileidėlis. 

-— O man į tai nusispjaut, — karštai šūktelėjo Stivenas. 

— Tau nusispjaut, ar jis eretikas, ar ne? — tarė Nešas. 

— Ką tu apie tai išmanai? — suriko Stivenas.— Nei tu, nei Bolan- 
das kaip gyvi nesat nieko skaitę nė eilutės, nebent tik kokią špargalką. 

— Aš žinau, kad Baironas buvo blogas žmogus, — pasakė Bolandas. 

— Ei, čiupkit šitą eretiką! — sušuko Heronas. 

Akimirksniu Stivenas atsidūrė nelaisvėje. 

— Anądien Teitas jau primynė tau uodegą,— pasakė Heronas,— 
už ereziją rašinyje. 

— Aš jam ryt pasakysiu, — tarė Bolandas. 

— Tu? — tarė Stivenas. — Tu bijosi ir prasižiot. 

— Aš? Bijosiu? 

— Taigi. Bijosi, kaip kažin ką. 

— Valdyk liežuvį! — sušuko Heronas, kirsdamas lazdele Stivenui 
per kojas. 

Tai buvo ženklas pulti. Nešas užlaužė jam rankas už nugaros, o 
Bolandas pasičiupo iš griovio ilgą kopūstkotį. Kad ir kaip Stivenas 
muistėsi ir spardėsi, gindamasis nuo lazdelės kirčių ir sugargažėjusio 
kopustkočio smūgių, jis buvo prispaustas prie spygliuotos vielos tvoros. 

— Pripažink, kad Baironas niekam tikęs. 

— Ne. 

— Pripažink. 

— Ne. 

— Pripažink. 

— Ne. Ne. 

Pagaliau, po įnirtingų pastangų, jis išsivadavo. Kankintojai juok- 
damiesi ir šaipydamiesi patraukė Džounziz Roudo link, o jis, aptemu- 
siomis nuo ašarų akimis, kūkčiodamas ir tulžingai gniaužydamas 
kumščius, nuklumpino namo. 

Ir dabar, kai klausytojams pritariamai kikenant jis kartojo „confi- 
teor“, o mintyse aiškiai kaip dieną regėjo ano žiauraus atsitikimo 
vaizdus, jis stebėjosi, kodėl dabar nejaučia neapykantos tiems, kurie 
tada jį kankino. Jis kaip šiandien prisiminė ir jų bailumą, ir žiaurumą, 

tyti aistringos meilės ir neapykantos aprašymai jam atrodė netikri. 
Netgi tą vakarą, klumpindamas Džounziz Roudu namo, jis jautė, kaip 
staigiai užplūdusį pyktį kažkokia jėga traukia nuo jo šalin, tas pyktis 
atsiskiria lengvai, kaip minkšta prinokusio vaisiaus žievelė. 

Jis tebestovėjo su abiem vaikinais pavėsinės gale, puse ausies klausy- 
damasis tai jų šnekos, tai teatre suošiančių plojimų. Ji sėdi ten su kitais 
ir galbūt laukia, kada pasirodys jis. Mėgino prisiminti jos išvaizdą, 
bet veltui. Prisiminė tik, kad su šaliku ji atrodė lyg su gobtuvu ir kad 
viliojantis jos tamsių akių žvilgsnis išmušdavo jį iš pusiausvyros. Norė- 
jo žinoti, ar ir jinai tiek pat galvoja apie jį, kiek jis apie ją. Paskui. 
patamsy, aniedviem nematant, jis vienos rankos pirštų galais palietė 
ir švelniai spustelėjo kitos delną. Tačiau jos pirštų spustelėjimas buvo 
švelnesnis ir kartu tvirtesnis, ir staiga to prisilietimo prisiminimas perė- 
jo per sąmonę ir kūną lyg neregima banga. 

Jų link išilgai pavėsinės bėgo berniukas. Buvo susijaudinęs ir 
pridusęs. 

— Ei, Dedalai! — sušuko jis.— Doilis dėl tavęs visas net spirga. 
Eik tuojau ir renkis vaidinimui. Ir greičiau. 

— Kada norės, tada ir nueis, — išdidžiai nutęsdamas žodžius, pa- 
sakė pranešėjui Heronas. 

Berniukas atsisuko į Heroną ir pakartojo: 

— Bet Doilis baisiausiai spirga. 

— Perduok Doiliui nuo manęs linkėjimų ir pasiųsk jį velniop, — 
atsakė Heronas. 

— Na, reikia eit, — pasakė Stivenas, kuriam tokie etiketo dalykai 
nelabai terūpėjo. 

— Aš tai neičiau,— pasakė Heronas.— Velnio akį! Kad šitaip 
kviestų vyresnės klasės mokinį! Jis spirga, pamanykit! Tegu džiaugiasi, 
kad dar dalyvauji tame suknistame jo vaidinime. 

Karingas draugiškumas, kurį Stivenas pastaruoju metu buvo paste- 
bėjęs savo konkurento elgesyje, nesugundė jo atsisakyti tylaus paklus- 
numo įpročio. Jis nepasitikėjo maištingumu ir abejojo tokios draugys- 
tės nuoširdumu — ji jam atrodė apgailėtinas priešlaikinis vyriškumo 
pasireiškimas. Dabar iškilusiam garbės klausimui, kaip ir kitiems pa- 
našiems klausimams, jis neteikė reikšmės. Kai, vaikydamos neapčiuo- 
piamas iliuzijas, jo mintys neryžtingai nuleisdavo sparnus, aplink save 
jis tolydžio girdėdavo tėvo ir mokytojų balsus, raginančius jį visų pir- 
ma būti džentelmenu, visų pirma būti geru kataliku. Tie balsai dabar 

jam pasidarė tuščias skambesys. Įrengus sporto salę, jis girdėdavo kitą 
balsą, raginantį būti stiprų, vyrišką ir sveiką, o kai kolegijoje ėmė plisti 
nacionalinio atgimimo idėjos, dar kitas balsas skatino būti ištikimam 
savo šaliai ir padėti atgaivinti jos kalbą ir tradicijas. Pasaulietiškame 
gyvenime, jis numanė, praktiškas balsas įtikinės savo triūsu atstatyti 
smukusią tėvo materialinę padėtį, o tuo tarpu bendramokslių balsai 
jį ragino būti geru draugu, užstoti, gelbėti nuo bausmės, stengtis iš- 
prašyti visiems laisvų dienų. Šitų tuščiai skambančių balsų ūžimas ir 
versdavo jį neryžtingai sustoti vaikiusis iliuzijas. Tų balsų jis klausyda- 
vosi tik kada ne kada, tačiau laimingas pasijusdavo tik būdamas toli, 
jų nepasiekiamas, būdamas vienas arba iliuzinių bičiulių draugijoje. 

Zakristijoje apkūnus raudonskruostis jėzuitas ir senyvas vyriškis, 
apsivilkę palaikius mėlynus chalatus, terliojosi su grimo dėžute. Nu- 
grimuotieji berniukai vaikštinėjo ar suglumę stoviniavo, slapta pirštų 
galais atsargiai čiupinėdami savo veidus. Zakristijos vidury jaunas 
jėzuitas, kolegijos svečias, rankas susikišęs giliai į kišenes, ritmingai 
suposi, tai pakildamas ant pirštų galų, tai nusileisdamas ant kulnų. 
Maža jo galva žvilgančiomis rudomis garbanomis ir šviežiai nus- 
kustas veidas gražiai derėjo prie nepriekaištingai švarios sutanos ir 
nepriekaištingai išblizgintų batų. 

Stebėdamas siūbuojančią kunigo figūrą ir mėgindamas atspėti, ką 
reiškia ironiška jo šypsena, Stivenas prisiminė, kaip tėvas kartą, dar 
prieš išvykstant į Klongouzą, sakė, jog įėzuitą visada pažinsi iš drabu- 
žių. Tuo pat metu jam pasivaideno, kad mato vidinį panašumą tarp 
tėvo ir šio besišypsančio, gražiai apsirengusio kunigo, ir jis pajuto tam 
tikrą išniekinimą kunigystės bei pačios zakristijos, kur tylą dabar buvo 
išsklaidę skardūs balsai bei juokai ir kur dujų ragelių ir tepalų kvapai 
laužė nosį. 

Kol senyvasis vyriškis jam kaktoje vedžiojo raukšles ir juodai bei 
melsvai dažė žandus, jis išsiblaškęs klausėsi apkūniojo jauno jėzuito 
pamokymų kalbėti garsiai ir aiškiai. Girdėjo orkestrą grojant „Kilar- 
nio leliją“!" ir žinojo, kad tuoj pakils uždanga. Scenos baimės nejautė, 
tačiau vaidmuo, kurį turėjo atlikti, jam atrodė žeminantis. Prisiminus 
kai kurias savo frazes, nugrimuotus veidus išmušė karštis. Bet pagal- 
vojo, kaip iš salės jį stebės jos rimtos, gundančios akys, ir visos dvejonės 
akimirksniu išgaravo — pasijuto ramus ir drąsus. Atrodė, lyg būtų 
naujai užgimęs: jį pagavo jaunatviška aplinkinių nuotaika ir jaudulys 
ir ištirpdė jo niūrų nepasitikėjimą. Vieną akimirką jį tarytum apsiautė 
tikros paauglystės skraistė, ir stovėdamas už kulisų tarp kitų vaidintojų 

jis įsijungė į bendrą linksmybę; tuo tarpu du stuomeningi kunigai, 
įnirtingai timpčiodami, kreivai pakėlė uždangą. 

Tuojau pat jis atsidūrė scenoje tarp plieskiančių lempų ir murzinų 
dekoracijų priešais nesuskaičiuojamą daugybę veidų, žvelgiančių į jį 
iš tuštumos. Nustebo pamatęs, jog pjesė, kuri per repeticijas buvo 
negyva ir padrika, staiga įgijo gyvybę. Atrodė, jog dabar ji eina pati 
savaime, 0 jis ir kiti vaidintojai jai tik padeda. Kai, pasibaigus paskuti- 
niam paveikslui, uždanga nusileido, jis išgirdo, kaip tuštumoje suošė 
plojimai, ir pro plyšelį šoninėje dekoracijoje pamatė, jog ta vientisa 
beveidė žiūrovų masė, prieš kurią jis vaidino, stebuklingai pasikeitusi, 
sutrupėjusi, subyrėjusi į atskiras triukšmingas grupeles. 

Jis greit nubėgo nuo scenos, persirengė, nusivalė grimą ir per koply- 
čią išėjo į kolegijos sodą. Dabar, vaidinimui pasibaigus, jo nervai prašė- 
si dar kokio išbandymo. Jis skubėjo lyg jį vydamasis. Visos teatro durys 
buvo atlapos, o publika išsivaikščiojusi. Ant virvių, kurias jis įsivaiz- 
davo kaip laivo lynus, nakties vėjelis siūbavo keletą liūdnai mirksinčių 
žibintų. Jis skubiai užlėkė laiptais, lyg bijodamas paleisti kažkokį 
grobį, ir ėmė brautis per minią vestibiulyje ir pro du jėzuitus, kurie 
žiūrėjo, kaip skirstosi publika, lankstėsi ir spaudė svečiams rankas. Jis 
susijaudinęs brovėsi į priekį, apsimesdamas baisiai skubąs ir akies 
krašteliu matydamas, kaip žmonės už jo šypsosi, susiniuksi ir spokso 
į jo nupudruotą galvą. 

Išėjęs ant laiptų, pamatė, kad jo namiškiai laukia prie pirmo žibinto. 
Vos dirstelėjęs, suprato, kad būrelyje vien saviškiai, ir piktas nubėgo 
laiptais žemyn. 

— Man reikia į Džordžo gatvę, pranešt vieną daiktą, — skubiai 
metė jis tėvui.— Jūs eikit, aš tuoj. 

Nelaukdamas tėvo klausimų, jis perbėgo skersai kelią ir strimagal- 
viais pasileido į pakalnę. Nė pats gerai nežinojo, kur einąs. Puikybė, 
viltis ir geismas lyg sumaigyti augalai jo širdyje skleidė kvaitinantį 
tvaiką. Žengė į pakalnę audringai sukilusiame įžeistos puikybės, žlu- 
gusios vilties ir nepatenkinto geismo tvaike. Tiršti, kvaitinantys to 
tvaiko garai kilo aukštyn priešais perštinčias jo akis ir sklaidėsi ore, kol 
pagaliau oras vėl tapo giedras ir šaltas. 

Šydas dar tebedengė akis, bet jos jau nebedegė. Kažkokia jėga, 
panaši 4 tą, kuri dažnai numalšindavo jo pyktį ar apmaudą, sulaikė 
jo žingsnius. Jis sustojo ir pažvelgė į niūrų lavoninės priebutį, o paskui 
į tamsų grįstą skersgatvį. Ant sienos matė žodį „Lotts“ ir lėtai traukė 
aitriai dvokiantį orą. 

„Dvokia arklių myžalais ir supuvusiais šiaudais, — galvojo jis.— 
"Tokiu oru sveika alsuot. Apramina širdį. Stai ji jau visai rami. Einu 
namo“. 


Stivenas vėl sėdėjo greta tėvo vagono kampe Kingzbridžo 
stotyje. Naktiniu pašto traukiniu jis su tėvu keliavo į Korką. Kai 
traukinys, leisdamas garus, pajudėjo iš stoties, jis prisiminė vaikišką 
nuostabą, patirtą prieš keletą metų, ir visas pirmosios dienos Klon- 
gouze smulkmenas. Bet dabar nuostabos nejuto. Matė pro šalį slen- 
kančius pajuodavusius laukus, kas keturios sekundės pro langą pra- 
lekiančius nebylius telegrafo stulpus, šviečiančias stotis su keletu 
nebylių budėtojų, stotis, kurias traukinys sviedžia atgalios ir kurios 
sušvyti tamsoje it žiežirbos iš po žirgo kanopų. 

Jis abejingai klausėsi tėvo prisiminimų apie Korką ir jaunas die- 
nas — tėvas tolydžio nutildavo ir, prisiminęs kokį mirusį bičiulį ar 
šitos kelionės tikslą, arba atsidūsėdavo, arba trukteldavo gurkšnį iš 
kišeninės gertuvės. Klausytis Stivenas klausėsi, tačiau gailesčio ne- 
jautė. Išskyrus dėdę Čarlzą, kurio paveikslas atmintyje pastaruoju 
metu taip pat baigė išblukti, visi tie velioniai buvo jam nepažįstami. 
Tačiau jis žinojo, kad tėvo turtas bus išparduodamas iš varžytynių, 
ir jautė, kaip gyvenimas, versdamas susiveržti diržą, šiurkščiai griauna 
jo svajones. 

Meribore jis užmigo. Kai pabudo, traukinys buvo pravažiavęs pro 
Melou““, o tėvas miegojo išsitiesęs ant gretimo suolo. Šaltoje apyaušrio 
žaroje dūlavo negyvi laukai, užsklęstos trobos. Jis žvelgė į tylias apy- 
linkes ir protarpiais girdėjo, kaip giliai alsuoja ar nelauktai sukruta 
pro miegus tėvas, ir jo protą sukaustė miego baimė. Nematomų mie- 
gančiųjų artumas jį keistai baugino, tarytum jie būtų galėję jam kuo 
pakenkti, ir jis ėmė melstis, kad greičiau išauštų diena. Jo malda, 
neskirta nei Dievui, nei kokiam šventajam, prasidėjo nuo drebulio, 
šaltam ryto vėjukui pro vagono durų plyšį pertraukus jam per kojas, 
ir baigėsi virtine beprasmių žodžių, priderintų prie nepaliaujamo 
traukinio ritmo, o telegrafo stulpai kas keturios sekundės be garso 
dėjo takto brūkšnius tarp šuoliais lekiančių melodijos gaidų. Ši padū- 
kusi melodija nuramdė jo baimę, ir, atsirėmęs į palangę, jis vėl už- 
merkė akis. 

Dar buvo ankstus rytas, kai jie dengtu dviračiu vežimaičiu perva- 

žiavo per Korką, ir miegoti Stivenas baigė „Viktorijos“ viešbutyje. 
Ryški šilta saulės šviesa plūdo pro langą, ir jis girdėjo gatvės gausmą. 
Tėvas stovėjo priešais tualetinį stalelį, labai atidžiai apžiūrinėjo plau- 
kus, veidą ir ūsus, sukinėdamas, kad geriau matytųsi, virš ąsočio su 
vandeniu ištiestą kaklą. Ir keista tarsena tyliai sau dainavo: 


Berneliai veda 

Tik iš kvailumo, 

Todėl, mieloji, 

Liki sveika. 

Prieš lemtį nėr ko spirtis, 
Todėl mums reikia skirtis, 
Mane priglaus 

Amerika. 


Mana mieliausia 
Visų gražiausia, 
Lyg šviežias viskis 
Jinai visa. 

Bet kai išvėsta, 
Šviežumas blėsta, 
Atšąla tarsi 
Kalnų rasa““. 


Įsivaizdavus šiltą saulėtą miestą už lango ir klausantis, kaip tėvas, 
pavirpindamas balsą, traukia keistą linksmai liūdną dainelę, Stivenui 
neliko nė padujų naktį kamavusios slogios savijautos. Jis greit šoko 
rengtis, o dainai pasibaigus, pasakė: 

— Šita daug gražesnė už visas tavo „Ateikite visi Čia... 

— Sakai? — tarė ponas Dedalas. 

— Man patiko,— atsakė Stivenas. 

— Čia graži senybinė daina, — pasakė ponas Dedalas, pešiodamas 
ūsų galus.— Bet kad būtum girdėjęs, kaip ją dainuodavo Mikas Leisis! 
Vargšelis... Kaip jis išvinguriuodavo melodiją, kaip išbanguodavo... 
aš taip nesugebu. Tas pats, jei nori žinot, kuris nuostabiai traukdavo 
„Ateikite visi Čia...“ 

Pusryčiams ponas Dedalas užsakė žarnokų paštetą ir valgydamas 
kamantinėjo kelnerį vietinių naujienų. Snekėdamiesi jie daugiausia 
klaidino vienas kitą, nes, paminėjus kokią pavardę, kelneris turėdavo 

omeny dabar gyvenantį žmogų, o ponas Dedalas — jo tėvą, o gal ir 
senelį. 

— Na ką gi, Karalienės koledžas“ , tikiuosi, dar neperkeltas ki- 
tur, — pasakė ponas Dedalas.— Noriu mat aprodyt jį savo vaikiščiui. 

Mardaike“* medžiai buvo sužydę. Jiedu įžengė į koledžo teritoriją, 
ir šnekus vartininkas juos nuvedė per vidinį kiemelį. Tačiau maždaug 
kas dešimt žingsnių koks nors vartininko atsakymas sustabdydavo 
juos ant graužu nupilto tako. 

— Ką jūs sakot! O Dručkis, vargšelis, ar miręs? 

— Taip, pone. Miręs. 

Stivenas nejaukiai mindžikuodavo užpakalyje ir nekantriai lauk- 
davo, kada jie vėl pajudės. Kol pamažėle perėjo per kiemelį, jis jau 
virte virė nekantrumu. Jam galvoj netilpo, kaip tėvui, kurį jis laikė 
supratingu ir nepatikliu žmogumi, vartininko pataikavimas galėjo 
apsukti galvą, o skambi pietiečių tarmė, kuria gėrėjosi visą rytą, dabar 
rėžė ausis. 

Jie įėjo į anatomijos auditoriją, kur ponas Dedalas, vartininko 
padedamas, ėmė suoluose ieškoti savo inicialų. Stivenas liko užmirštas, 
labiau negu bet kada sloginamas prieblandos, tylos ir sausų, nuobo- 
džių mokslų atmosferos. Tamsioje dėmėtoje suolo lentoje perskaitė 
keliose vietose išpjaustinėtą žodį Foetus*. Nelauktas įrašas sujudino 
kraują: pasijuto tartum būtų apsuptas nesamų koledžo studentų ir 
norėtų nuo jų pasislėpti. Jų gyvenimo paveikslą, kurio jo vaizduotėje 
neįstengė sužadinti tėvo žodžiai, sužadino šis suole išpjaustinėtas žodis. 
Plačiapetis ūsuotas studentas susikaupęs kišeniniu peiliuku pjausto 
raides. Kiti studentai stovi arba sėdi šalia ir juokiasi iš jo darbo. Vienas 
niukteli jam su alkūne. Stambusis studentas suraukęs antakius atsisu- 
ka į jį. Jis apsivilkęs duksliais pilkais drabužiais ir apsiavęs rudais 
batais. 

Stivenas išgirdo savo vardą. Greitai nusileido auditorijos laiptais, 
tartum sprukdamas kuo toliau nuo to reginio, ir, norėdamas paslėpti 
iškaitusį veidą, ėmė prisikišęs apžiūrinėti tėvo inicialus. 

Tačiau tas žodis ir tas reginys nepaliovė šmėkščioję akyse ir jam 
grįžtant per kiemelį prie vartų. Jis liko sukrėstas, gyvenime aptikęs 
pėdsaką to, ką iki tol laikė baisia, kitiems nepažįstama savo proto liga. 
Atmintyje atgijo kiti košmariški reginiai. Jie irgi staiga ir audringai 
iškildavo priešais jį, pagimdyti paprasčiausių žodžių. Jis lengvai atsi- 

duodavo jų galiai, leisdavo, kad užvaldytų ir krikdytų jo protą, tolydžio 
stebėdamasis, iš kur jie randasi, iš kokio košmariškų vaizdinių urvo, 
o jų antplūdžiui nurimus, jausdavo savo silpnumą ir menkumą, neri- 
mastį ir pasibjaurėjimą savimi. 

— Ei, kad tave kur, čiagi bakalėja! — sušuko ponas Dedalas.— 
Esi daug kartų girdėjęs mane pasakojant apie ją, ar ne, Stivenai? 
Dažnai mes čia ateidavom““, visas garsus mūsų pulkas: Haris Perdas 
ir mažiukas Džekas Mauntinas, Bobas Dajesas, Morisas Moriartis, 
prancūzas, Tomas O'Greidis, Mikas Leisis, kur rytą pasakojau, Džoujis 
Korbetas ir Džonis Kiversas, vargšas, širdies Žmogus. 

Medžių lapai Mardaike pleveno ir kuždėjosi saulėkaitoje. Praėjo 
būrelis kriketo žaidėjų, žvalių vaikinų flanelės striukėmis ir kelnėmis, 
vienas nešinas ilgu žaliu maišu su kriketo varteliais. Tyliame skersgat- 
vyje, beglobių vaikigalių ir neskubančių pasiuntinukų apsuptas, grojo 
dūdų orkestrėlis — penki vokiečiai išblukusiomis uniformomis su se- 
nais instrumentais. Tarnaitė baltu kyku ir prikyšte laistė gėlių vazo- 
nėlį ant palangės, kuri šiltoje saulėkaitoje spindėjo it kalkakmenio 
luitas. Pro kitą, atlapotą, langą sklido pianino garsai, gama po gamos 
kylantys aukštyn. 

Stivenas ėjo šalia tėvo, klausėsi, kaip tas pasakoja kažkada jau 
girdėtas istorijas, mini jau girdėtas toli pasklidusių ir nebegyvų šlaistū- 
nų, savo jaunystės bičiulių, pavardes. Širdy jis pajuto lengvą pykinimą. 
Jis galvojo apie dviprasmišką savo paties padėtį Belvederyje: jis 
stipendininkas, pirmūnas, bijantis savo paties autoriteto, išdidus, jaut- 
rus, nepatiklus, kovojantis su gyvenimo skurdu ir savo siautėjančia 
fantazija. Raidės, išpjaustinėtos dėmėtoje suolo lentoje, žvelgė į jį 
šaipydamosi iš jo fizinio silpnumo ir bevaisio entuziazmo, versdamos 
jį niekinti save už šlykštų laukinišką šėlą. Seilės apkarto ir strigo gerk- 
lėje, o pykinimas pakilo iki smegenų, todėl jis užsimerkė ir minutę ėjo 
aklai. 

Tebegirdėjo tėvo balsą: 

— Kai tu, Stivenai, prasimuši į žmones — o aš tikiu, jog kada nors 
taip ir bus, — tai atmink: kad ir ką darytum, stenkis bendraut su pado- 
riais žmonėm. Jaunystėj aš, pasakysiu, pagyvenau įdomiai. Draugavau 
su šauniais, padoriais vaikinais. Kiekvienas iš mūsų ką nors sugebėjom. 
Vienas balsą gerą turėjo, kitas artistas geras buvo, kitas gražių komiškų 
dainų mokėjo, dar kitas geras irkluotojas ar teisininkas, kitas įdomus 
pasakorius buvo ir taip toliau. Mes ir darbą padarydavom, ir pasi- 
linksmindavom, ir šilto, ir šalio pamatėm, ir nė vienas dėl to neišėjom 

šunim šėko pjaut. Bet mes visi, Stivenai, buvom padorūs žmonės — 
bent jau norėčiau tuo tikėt, — ir, be to, tikri airiai iki kaulų smegenų. 
Štai su kokiais vaikinais norėčiau, kad tu bendrautum, su rimtais 
vyrais. Aš su tavim, Stivenai, kalbu kaip su draugu. Aš ne už tai, kad 
sūnai turėtų prisibijoti tėvo. Ne, aš su tavim elgiuosi, kaip elgėsi su 
manim, kai buvau jaunas, tavo senelis. Mudu buvom greičiau kaip 
broliai negu kaip tėvas ir sūnus. Niekada nepamiršiu, kaip jis pirmą- 
kart užklupo mane pypkiuojant. Stovim sykį Saut Tereso gatvės gale 
mes, keli bernūzai, ir visi dantyse įsikandę po pypkę, vaizduojam 
didelius vyrus. Staiga pro šalį eina mano tėtušis. Nepasakė nė žodžio, 
net nestabtelėjo. Tačiau kitą dieną, sekmadienį, mudu su juo išėjom 
pasivaikščiot, ir, kai grįžom namo, išsiėmė portsigarą ir sako: „Beje, 
Saimonai, aš ir nežinojau, kad tu rūkai“,— ar kažką panašaus. Aš, 
žinia, ir šiaip, ir taip, o jis: „Jei nori patraukt gero dūmo, — sako,-- 
še pamėgink cigarą. Vakar Kvinstaune“* man vienas amerikietis kapi- 
tonas padovanojo“. 

Stivenas išgirdo, kaip tėvo balsas sudrebėjo nuo juoko, ne tiek juoko, 
kiek kūkčiojimo. 

— Kaip dievą myliu, Korke anuomet nebuvo už jį išvaizdesnio 
vyro! Moterys gatvėje atsigrįždavo pasižiūrėt į jį. 

Jis išgirdo tėvą balsu kūkčiojant ir instinktyviai aisimerkė. Saulės 
šviesoje, staiga dūrusioje į akis, išvydo fantastišką dangaus reginį: 
niaurius debesų sąvartynus su tamsiai rožinėmis šviesos properšomis. 
Galva buvo kaip apdujusi, jokios mintys nesirezgė. Jis vos įstengė 
iššifruoti parduotuvių pavadinimų raides. Gyvendamas pasibaisėtiną 
gyvenimą, jis tarsi buvo ištrėmęs save už realybės ribų. Realusis pa- 
saulis jo nei jaudino, nei ką sakė — nebent jame pasigirsdavo atbalsis 
to, kas tūžmingai rėkė jo paties viduje. Jis nepajėgė atliepti į tai, ką 
jam bylojo pasaulis ar žmonės, buvo kurčias ir abejingas kvietimui 
džiaugtis malonia vasara ir bendravimu su žmonėmis, o tėvo balsas jį 
erzino ir slogino. Vargiai tesuvokdamas, jog tai jo paties mintys, jis 
lėtai kartojo sau: ,,„Aš Stivenas Dedalas. Einu šalia savo tėvo, Saimono 
Dedalo. Mes esam Korke, Airijoj. Korkas — miestas. Mūsų kamba- 
rys — „Viktorijos“ viešbuty. Viktorija, Stivenas, Saimonas. Saimonas, 
Stivenas, Viktorija. Vardai“. 

Vaikystės prisiminimai staiga išblanko. Jis mėgino prisiminti kokią 
nors ryškesnę akimirką, bet nepajėgė. Teprisiminė vardus. Dentė, 
Parnelis, Kleinas, Klongouzas. Mažą berniuką geografijos mokė sena 
moteriškė, kuri savo spintoje turėjo du šepečius. Paskui jį išleido į 

kolegiją, jis priėmė pirmąją komuniją ir valgė šokoladinius saldainius, 
kuriuos slėpė kriketo kepuraitėje; mažutėje izoliatoriaus palatoje 
žiūrėjo, kaip ant sienos šoka ugnies atšvaitai, ir įsivaizdavo, jog numirė 
ir rektorius juodu auksuotu arnotu už jį laikys mišias, o paskui jį 
palaidos vienuolyno kapinaitėse už didžiosios liepų alėjos. Tačiau 
tada jis nemirė. Parnelis — mirė. Nebuvo nei mišių už velionį bažny- 
čioje, nei procesijos. Jis nemirė, tik išnyko it rūkas saulei pakaitinus. 
Jis prapuolė, arba pasitraukė iš gyvenimo, nes daugiau nebeegzistavo. 
Keista, kai pagalvoji, jog jis štai šitaip pasitraukė iš gyvenimo: nemirė, 
o ištirpo saulėje arba prapuolė kažkur visatoje! Keista buvo matyti, 
kaip akimirką šmėstelėjo mažutė jo figūrėlė: mažas berniukas pilku 
kostiumėlių su diržu. Rankos kišenėse, o kelnės per pakinklius su- 
veržtos kojaraiščiais. 

Tą dieną, kai buvo išparduodamas turtas, vakare Stivenas klusniai 
sekiojo paskui tėvą po visą miestą iš baro į barą. Turgininkams, bar- 
menams ir bufetininkėms, elgetoms, prašantiems išmaldos, ponas De- 
dalas kartojo vieną ir tą patį: kad jis — senas korkietis, kad trys de- 
šimtys metų, kai jis Dubline stengiasi atsikratyti korkietiško akcento, 
ir kad štai šitas dykaduonis — tai jo vyriausiasis sūnus, jau ir gimęs, 
ir augęs Dubline. 

Anksti rytą jie išėjo iš Niukomo kavinės, kur pono Dedalo puodelis 
garsiai tirtėjo lėkštelėje ir Stivenas muginosi kėdėje ir kosčiojo, kad 
nesigirdėtų to gėdingo vakarykščių tėvo išgertuvių pėdsako. Vienas 
pažeminimas sekė kitą: turgininkų dirbtinės šypsenos, bufetininkių, 
su kuriomis tėvas flirtavo, maivymasis ir šaudymas akutėmis, komp- 
limentai ir padrąsinimai, kuriuos jam sakė tėvo bičiuliai. Jie tvirtino, 
jog esąs kaip iš akies luptas jo senelis, o ponas Dedalas pritarė, jog 
panašumo yra, tik senelis buvęs daug dailesnis. Jie atrado jo kalbė- 
senoj korkietiško akcento ir privertė jį sutikti, kad Li“? upė daug 
gražesnė už Lifį. Vienas iš jų, norėdamas patikrinti, kaip jis moka 
lotyniškai, liepė išversti ištraukėlių iš „Dilectus““? ir paklausė, kaip 
teisingiau: „Tempora mutantur nos et mutamur in illis“ ar „Tempora 
mutantur et nos mutamur in illis““'. Ir jis visai susisarmatino, kai 
guvus seniukas, kurį ponas Dedalas vadino Džoniu Kešmenu, paklau- 
sė, kokios merginos grąžesnės — dublinietės ar korkietės. 

— Jis ne tokio raugo,— pasakė ponas Dedalas.— Nekibkit prie 
j0. Jis rimtas berniukas, protingas ir nekvaršina sau galvos tokiom 
nesąmonėm. 

— Tai jis ne tėvo sūnus, — pasakė seniukas. 

— Ko nežinau, tai nežinau, — patenkintas su šypsena pasakė ponas 
Dedalas. 

— "Tavo tėvas, — tarė seniukas Stivenui,— kadaise buvo didžiau- 
sias Korko mergininkas. Nežinojai? 

Stivenas nudelbė akis ir ėmė tyrinėti baro, į kurį jie buvo atklydę, 
koklines grindis. 

— Neveskit jo iš kelio,— pasakė ponas Dedalas.— Tegu myli 
Dievą. 

— Še tau kad nori, vesiu aš jį iš kelio. Aš jam senelis galėčiau būti. 
Aš ir esu senelis, — pasakė seniukas Stivenui.— Nežinojai? 

— "Tikrai? — paklausė Stivenas. 

— Garbės žodis,— atsakė seniukas.— Sandiz Vele?“ turiu porą 
rubuilių anūkėlių. O ką? Kiek man, kaip manai, metų? Aš dar pamenu, 
kaip tavo senelis raudonu švarku jodavo medžioti. Tu dar negimęs 
tada buvai. 

— "Taip, ir niekas nežinojo, kad gimsi,— pasakė ponas Dedalas. 

— Tikrai tikrai, pamenu, — pakartojo seniukas.— Dar ne viskas — 
pamenu net tavo prosenelį, Džoną Stiveną, koks pasiutęs mušeika 
buvo. Štai! Matai, kokius laikus aš atmenu! 

— Vanas, tai jau trečia... ne, ketvirta eilė, — pasakė kitas pašne- 
kovas.— Tai tu, Džoni Kešmenai, būsi, ko gera, dešimtą kryželį 
bebaigiąs. 

— Pasakysiu tikrą teisybę, — atsakė seniukas.— Man tik dvidešimt 
septyneri. 

— Kiekvienam, Džoni, metų tiek, kiek kas jaučiasi turįs, — pasakė 
ponas Dedalas.— Na, išlenk iki dugno, ir Timai ar Tomai, ar kuo tu 
ten vardu, atnešk mums dar to paties. Dievaži, aš pats jaučiuosi ne 
senesnis kaip aštuoniolikos. Štai mano sūnus daugiau kaip dvigubai 
už mane jaunesnis, o aš lenkiu jį visais punktais. 

— Na jau, neriesk nosies, Dedalai. Laikas būtų, man regis, užleist 
jaunimui kelią, — pasakė pirma kalbėjęs vyriškis. 

— Tai jau ne, po šimts pypkių! — užginčijo ponas Dedalas.— Aš 
ir dainą geriau sudainuočiau, ir per barjerą aukštesnį peršokčiau, ir 
paskui skalikus laukais dumčiau ne prasčiau kaip prieš trisdešimt metų, 
kai niekuo nenusileisdavau jokiam Kerio vaikinui?“ 

— Bet jis pranoktų tave va šituo, — pasakė seniukas, pirštu baks- 
nodamas sau į kaktą, ir pakėlė taurelę. 

— Ką gi, tikėkimės, kad iš jo išaugs vyras, ne prastesnis už tėvą. 
Tiek tik galiu pasakyt, — atsiliepė ponas Dedalas. 

— Ne prastesnis, o geresnis, — pasakė seniukas. 

— Ir Dievui dėkui, Džoni,— pasakė ponas Dedalas,— kad mes 
taip ilgai pagyvenom ir tiek nedaug padarėm bloga. 

— O gero padarėm daug, Saimonai, — pasakė seniukas.-— Dėkui 
Dievui, kad ir pagyvenom ilgai, ir gero padarėm daug. 

Stivenas žiūrėjo, kaip tėvas ir du jo bičiuliai pakėlė taurės ir išgėrė 
už savo praeitį. Likimu, o gal charakteriu jis lyg diena nuo nakties 
skyrėsi nuo jų. Jo protas atrodė senesnis už jų: it mėnulis į jaunesnę 
žemę jis šaltai žvelgė į jų rūpesčius, džiaugsmus ir nusivylimus. Ne- 
pulsavo jo nei gyvastis, nei jaunatvė, kaip buvo pulsavusi jų. Nepažįs- 
tamas jam buvo nei bendravimo su kitais žmonėmis malonumas, nei 
grubia jėga trykštanti vyriška sveikata, nei pagarba tėvams. Niekas 
nepulsavo jo sieloje, tik šalti, žiaurūs ir be meilės geiduliai. Jo vaikystė 
buvo mirusi ar pražuvusi, o su ja — ir jo sielos gebėjimas jausti pa- 
prasčiausius džiaugsmus, ir jis plaukė per gyvenimą it tuščias mėnulio 
kevalas. 


Ar tu išbalai nuvargęs 
Kopdamas per dangų, 
Vienišasis žemės sarge?.?“ 


Jis kartojo sau šitas Šelio eilutes. Galingo, žmogui nepavaldaus 
cikliško judėjimo ir apgailėtino žmogaus bejėgiškumo priešprieša jį 
prablaivino, ir jis pamiršo žmogišką ir bejėgį savo paties liūdesį. 


* 


Stiveno motina, jo brolis ir vienas iš pusbrolių liko laukti ant tylaus 
Foster Pleiso kampo, o jis su tėvu užlipo laiptais ir nuėjo išilgai kolona- 
dos, kur vaikštinėjo škotų pulko sargybinis. Kai jie įėjo į didžiąją salę 
1r atsistojo prie kasos, Stivenas išsiėmė čekius Airijos banko valdytojo 
vardu, vieną trisdešimties, kitą trijų svarų sumai, ir kasininkas šiuos 
pinigus, jo stipendiją bei premiją už rašinį, jam tučtuojau išmokėjo 
atitinkamai banknotais ir monetomis. Jis apsimestinai abejingai įsi- 
kišo juos į kišenes ir leido, kad malonus kasininkas, su kuriuo tėvas 
įsišneko, per platų barjerą paspaustų jam ranką ir palinkėtų geriau- 
sios kloties tolesniame gyvenime. Jų balsai jį vedė iš kantrybės, ir jis 
negalėjo ramiai nustovėti. Tačiau kasininkas ėmė aptarnauti kitus, tik 
išdėstęs, kad dabartės kitoniški laikai ir kad geras išsilavinimas — tai 
didžiausias turtas, kokį tik galima už pinigus įgyti. Ponas Dedalas 

delsė išeiti iš salės, dairėsi į šonus ir į lubas ir aiškino Stivenui, kuris 
ragino jį eiti laukan, jog jie esą senojo Airijos parlamento bendruo- 
menių rūmuose“!. 

— Dievuli mano! — pagarbiai tarė jis.— Tik pagalvok, Stivenai, 
kokie žmonės buvo anais laikais: Hilis Hatčinsonas, Fladas, Henris 
Gratanas, Čarlzas Kendlas Bušas“*, ir kokie šiandieniniai poniukai — 
airių tautos vadai. Ką tu, dievaži, šitiems ir kapinėse greta anų ne 
vieta. Taip, Stivenai, vaikeli, liūdna, bet čia panašiai kaip toj dainoj: 
išėjau pavasariui pražydus, pačiame rugpjūčio vidury““. 

Aplink banką traukė žvarbus spalio vėjas. Trijulės, stovinčios šalia 
purvino tako, buvo pamėlę skruostai ir ašarotos akys; žiūrėdamas 
į plonai apsirengusią motiną, Stivenas prisiminė prieš keletą dienų 
Bernardo parduotuvės vitrinoj matęs peleriną, kainuojančią dvidešimt 
ginėjų. 

— Viskas, — tarė ponas Dedalas. 

— Reikėtų nueiti papietauti, — tarė Stivenas.— Tik kur? 

— Papietauti? — tarė ponas Dedalas.— Ką gi, sakyčiau, ne pro 
šalį, ką? 

— Kur nors, kur ne taip brangu,— pasakė ponia Dedalas. 

— Į antrą rūšį? 

— Taip. Kur nuošaliau. 

— Eime,— skubiai pertarė Stivenas.— Brangumas neturi reikšmės. 

Jis šypsodamasis ėjo priešaky trumpais nervingais žingsniais. Kiti, 
irgi šypsodamiesi iš jo nekantrumo, stengėsi neatsilikti. 

— Tu nelėk kaip mažas vaikas, — stabdė jį tėvas.— Ne lenkčių 
juk einam, ką? 

Greit bėgo smagios dienos, ir pinigai slyste slydo Stivenui pro 
pirštus. Į namus plaukė didžiuliai paketai su saldumynais ir džiovin- 
tais vaisiais. Kiekvieną dieną jis sudarinėjo šeimos meniu ir kiekvieną 
vakarą vesdavosi trejetą ketvertą draugų į teatrą pasižiūrėti „Ingo- 
maro“ ar „Damos iš Liono““*. Švarko kišenėse nešiojosi plyteles Vie- 
nos šokolado pavaišinti bičiuliams, o kelnių kišenes svarino saujos 
sidabro ir vario monetų. Jis visiems pirkinėjo dovanų, ėmėsi kapitališ- 
kai remontuoti savo kambarį, kūrė visokius planus, perstatinėjo len- 
tynose knygas, studijavo įvairiausius kainininkus, sugalvojo įvesti 
namuose kažką panašaus į respubliką, kur kiekvienas šeimos narys 
ėjo kokias nors pareigas, atidarė namiškiams paskolų banką ir pagei- 
daujantiems siūlė paskolas vien dėl malonumo išrašinėti kvitus ir 
skaičiuoti paskolos procentus. Nebeturėdamas ką veikti, važinėdavosi 

skersai išilgai miestą tramvajais. Paskui malonumams atėjo galas. 
Rausvų emalinių dažų puodas išseko, ir jo kambarys liko nebaigtas 
tinkuoti ir dažyti. 

Namiškiai grįžo prie įprasto gyvenimo. Motina nebeturėjo prie- 
žasčių priekaištauti jam dėl išlaidumo. Jo gyvenimas mokykloje irgi 
vėl pasidarė toks kaip buvo, ir visos jo įvestos naujovės nuėjo niekais. 
Respublika žlugo, paskolų bankas uždarė savo fondus ir sąskaitas, 
patyręs nemažą nuostolį, sau pačiam nusibrėžtos gyvenimo taisyklės 
liko užmirštos. 

Kokio beprasmiško būta jo tikslo! Jis mėgino drumzlinai išorinio 
gyvenimo srovei pastatyti tvarkos ir dailos bangolaužį ir elgesio taisyk- 
lėmis, aktyvia veikla bei naujoviškais šeimos narių santykiais užtvenkti 
galingus periodiškus vidujinius potvynius. Veltui. Tiek išoriniai, tiek 
vidujiniai srautai persirito pervirš jo užtvarų, vandenys vėl ėmė aud- 
ringai siautėti virš sugurinto molo. 

Jis ir pats aiškiai matė tuščią savo atskirtumą. Jis nė per žingsnį 
nepriartėjo prie žmonių, prie kurių norėjo priartėti, ir neatsikratė 
dilginančios gėdos ir slaptos neapykantos, skiriančios jį nuo motinos, 
brolio ir sesers. Jis beveik nesijautė esąs vieno kraujo, jų ryšys jam 
greičiau atrodė paslaptinga įsūnio ir įbrolio giminystė. 

Jis ėmėsi malšinti pašėliškus širdies troškimus, prieš kuriuos visa 
kita atrodė tuščia ir svetima. Jis beveik nesijaudino, kad mirštamai 
nusideda, kad jo gyvenimas tapo gudravimų ir apgavysčių virtine. 
Prieš žvėrišką geismą įkūnyti savo įsivaizduojamas pasibaisėtinas 
šlykštybes nieko nebuvo šventa. Jis ciniškai gardžiuodavosi gėdin- 
giausiomis detalėmis slaptų įsišėlusios vaizduotės reginių, kuriuose 
su pasimėgavimu kantriai teršdavo bet kokį akis patraukusį vaizdą. 
Dieną ir naktį jis gyveno tarp iškreiptų išorinio pasaulio vaizdinių. 
Moteris, dieną atrodžiusi kukli ir nekalta, naktį tamsiais sapno vingiais 
žengdavo link jo persimainiusiu, paleistuviškai gundančiu veidu, gyvu- 
liška aistra degančiomis akimis. Ir tik rytais mausdavo širdį nuo mig- 
lotų prisiminimų apie tamsų nežabotą šėlą, nuo aštraus ir žeminančio 
nuodėmės pajautimo. 

Jis vėl leidosi klajoti. Tamsūs rudens vakarai gainiojo jį po miestą, 
kaip kad prieš keletą metų gainiodavo tyliomis Blekroko gatvėmis. 
Tačiau dabar joks tvarkingų sodelių ar jaukiai švytinčių langų vaizdas 
nenumalšindavo jo nerimo. Tik kartkarčiais, aistroms aprimus, kai po 
kamuojančio geismo užeidavo svajingas ilgesys, iš atminties gelmių 
išplaukdavo Mersedesos paveikslas. Jis vėl išvysdavo baltą namelį 

ir rožynėlį šalia kelio, vedančio į kalnus, ir prisimindavo liūdną ir 
išdidų atsisakymo mostą, kurį ketino padaryti stovėdamas su ja tenai, 
mėnesienos užlietame sodelyje, po tiekos išsiskyrimo ir neramaus 
gyvenimo metų. Tokiomis minutėmis jo lūpos prabildavo švelniais 
Klodo Melnoto“? žodžiais, kurie prigesindavo jo nerimą. Jį užval- 
dydavo švelni nuojauta susitikimo, kurio kažkada ilgėdavosi, ir — 
nepaisant klaikios tikrovės, skiriančios pirmykštės jo viltis nuo da- 
bartinių,— nuojauta anuomet įsivaizduoto švento meilės nuotykio, 
kai vienu akies mirksniu atkris ir silpnumas, ir drovumas, ir nepa- 
tyrimas. 

Tokios minutės praeidavo, ir alinantis aistrų gaisras įsiliepsnodavo 
vėl. Eilės nutildavo, ir iš lūpų imdavo veržtis beprasmiai šūksniai ir 
nešvankybės. Kraujas maištavo. Jis klaidžiojo prieblandos apgaubto- 
mis purvinomis gatvėmis, žvalgydamasis į tamsius skersgatvius ir tarpu- 
vartes, godžiai įsiklausydamas į bet kokį garsą. Jis urzgė lyg pametęs 
pėdsakus žvėris. Jis norėjo nusidėti su kita savo padermės būtybe, 
priversti ją nusidėti ir drauge patirti nuodėmės saldumą. Jautė, kaip 
link jo iš tamsos nesulaikomai slenka kažkas tamsus, kažkas neapčiuo- 
piamas ir murmantis lyg potvynio srautas, smelkte persmelkiantis jį 
visą. Murmesys užguldavo ausis nelyginant minios murmesys per sap- 
ną, neapčiuopiamos srovės persmelkdavo visą jo esybę. Kęsdamas tą 
smelkimąsi, jis konvulsyviai gniauždavo kumščius, sukąsdavo dantis. 
Gatvėje tiesdavo rankas, norėdamas pagauti netvarų, apgaulingą 
pavidalą, viliojantį ir nesugaunamą, ir riksmas, taip ilgai slopintas 
gerklėje, išsiverždavo pro lūpas. Išsiverždavo tarytum pragare ken- 
čiančiųjų nevilties aimana ir nuslopdavo, virsdamas karštu meldimu 
išvaduoti iš baisios vienatvės, meldimu, lyg aidas atkartojančiu ne- 
švankią kraiglionę, kurią buvo matęs ant šlapios pisuaro sienos. 

Kartą atklydo į siaurų ir purvinų gatvelių labirintą. Iš dvokiančių 
skersgatvių sklido aržus erzelis, barniai ir girtų dainininkų ūbavimas. 
Jis žengė išsigandęs, spėliodamas, ar nebus atsidūręs žydų kvartale. 
Skersai gatvę iš namo į namą ėjo moterys ir merginos ilgomis ryškia- 
spalvėmis sukniomis, nerūpestingos, išsikvėpinusios. Jį ėmė krėsti 
drebulys, akys apsimiglojo. Geltoni žibintai ūkanotame danguje jo 
apsiblaususioms akims atrodė it altoriaus žvakės. Priešais duris ir 
šviesiuose priebučiuose stoviniavo būreliai išsipusčiusių lyg prieš 
kokias apeigas moterų. Jis buvo kitame pasaulyje, jis buvo pabudęs 
iš šimtmečius trukusio snūdo. 

Jis sustojo gatvės vidury, širdis daužėsi iš susijaudinimo. Jauna 

mergina ilga rausva suknia sulaikė jį už rankos ir pažvelgė į veidą. 
Linksmai tarė: 

— Labas vakaras, branguti! 

Jos kambary buvo šilta ir šviesu. Plačiame krėsle šalia lovos išsikė- 
tusi sėdėjo didžiulė lėlė. Jis žiūrėjo, kaip mergina sagstosi suknią, sekė 
išdidžius, pasitikinčius prikvėpintos galvutės judesius ir veltui mėgino 
apversti liežuvį, kad neatrodytų kaip sugautas. 

Jam taip stovint vidury kambario ir tylint, ji priėjo ir, linksma ir 
rami, apkabino jį. Apvaliom rankom tvirtai glaudė jį prie savęs, ir jis, 
matydamas į save atkreiptą rimtą, ramų veidą ir jusdamas ramiai 
kilnojantis šiltą jos krūtinę, vos nepratrūko isteriškai raudoti. Džiaugs- 
mo ir palengvėjimo ašaros sužvilgo jo laimingose akyse, o lūpos prasi- 
žiojo, nors neištarė nė žodžio. 

Skambančia ranka ji perbraukė jam per plaukus ir pavadino išdy- 
kėliu. 

— Pabučiuok mane,— tarė ji. 

Bet jis nepasilenkė jos pabučiuoti. Norėjo, kad ji tvirtai laikytų jį 
apkabinus ir kad ilgai, ilgai, ilgai glamonėtų. Jos glėby jis staiga pasi- 
juto stiprus, drąsus, pasitikintis. Tačiau nepasilenkė jos pabučiuoti. 

Staigiu judesiu ji palenkė jo galvą ir prigludo lūpomis prie jo lūpų, 
ir atvirame jos žvilgsnyje jis perskaitė, ką jos veiksmai reiškia. To 
jam buvo per daug. Jis užsimerkė, kūnu ir siela pasiduodamas jos 
valiai, pamiršęs viską pasaulyje, tik jausdamas tas nuodėmingas, švel- 
nias, pražiotas lūpas. Jautė jas ne tik lūpomis, bet visa sąmone, lyg tuo 
prisilietimu jos būtų bylojusios kažką paslaptinga. O tarp jų pajuto 
kitą, nepažįstamą ir drovų prisilietimą, svaigesnį ir už nuodėmės 
svaigulį, švelnesnį už bet kokį garsą ar kvapą. 


| "III 


Nykiai gruodžio dienai iš paskos kūlvirsčiais lyg klounas atgriuvo 
staigi prieblanda, ir, spoksodamas pro nykų klasės lango kvadratą, jis 
juto, kaip pilvas prašo valgyti. Gal Dievas duos, pietums bus troški- 
nio — ropių, morkų, bulvių košės ir riebios avienos su tirštu, pipiringu, 

miltais pagardintu padažu. Prisikimšk kiek lenda, patarinėjo pilvas. 

Bus tamsi slapta naktis. Anksti sutemus, geltoni žibintai šen bei ten 
apšvies skurdų viešnamių kvartalą. Jis klaidžios aplinkinėmis gatvė- 
mis, šiurpdamas iš baimės ir džiaugsmo, vis siaurindamas ir siaurin- 
damas ratą, kol kojos staiga pačios pasuks už tamsaus kampo. Kekšės 
dar tik eis iš namų, ruošdamosi nakčiai, tingiai žiovaudamos iš miego 
ir taisydamosi segtukus plaukų sruogose. Jis ramiai žingsniuos pro 
šalį, laukdamas staigaus savo valios pasireiškimo ar nuodėmę pamilu- 
sios savo sielos atsiliepimo į minkšto, iškvėpinto jų kūno šauksmą. O 
kol jis sliūkins, lūkuriuodamas to šauksmo, jo pojūčiai, atbukinti 
geismo, aiškiai stebės visa, kas juos žemina ir žeidžia: akys — alum 
aplaistytą pliką stalą, poros išsitempusių kareivukų nuotrauką ar 
neskoningą teatro afišą, ausys -—— tingų pasisveikinimų vogravimą: 

— Sveiks, Berti, kas gero? 

— Čia tu, karveliuk? 

— Dešimtas numeris. Gražuolytė Nelė laukia. 

— Labas vakaras, vyreli! Užeisi pasisvečiuot? 

Lygtis jo juodraščio puslapyje ėmė skleisti platėjančią uodegą, 
akytą ir žvaigždėtą lyg povo, o kai skaitmenų akys ir žvaigždės buvo 
panaikintos, uodega ėmė iš lėto glaustis. Tie pasirodantys ir dingstan- 
tys skaitmenys buvo atsimerkiančios ir užsimerkiančios akys; atsimer- 
kiančios ir užsimerkiančios akys buvo įsižiebiančios ir gęstančios 
žvaigždės. Galingas žvaigždžių gyvenimo verpetas blaškė išvargintą 
jo sąmonę tai į pakraščius, tai į vidurį, tolimai muzikai aidint'. Kas 
tai per muzika? Ji suskambo garsiau, ir jis prisiminė eiles. Šelio eiles 
apie mėnulį, vienišą žemės sargą, išbalusį iš nuovargio. Žvaigždės 
ėmė trupėti, ir per erdvę nuskriejo žvaigždžių dulkių debesis. 

Blėstančioje šviesoje papilkėjo puslapis, kur lėtai plėtėsi ir skleidė 
platėjančią uodegą kita lygtis. Tatai jo paties siela, kaupianti patyrimą, 
besiplečianti nuodėmė po nuodėmės, žerianti degančių žvaigždžių 
liepsnas ir vėl susiglaudžianti, lėtai blėstanti, gesinanti savo šviesas ir 
liepsnas. Štai jos užgeso, ir šalta tamsa apsiautė chaosą. 

Šaltas blaivus abejingumas viešpatavo jp sieloje. Per pirmosios 
nuodėmės įkarštį jis pajuto, kaip iš jo išsiveržė gyvybingumo banga, 
ir išsigando, kad šitas protrūkis nebūtų sužalojęs kūno ar sielos. Tačiau 
gyvybingumo banga ant keteros išnešė jį iš savęs paties, o atslūgus grą- 
žino atgal, ir nei kūnas, nei siela neliko sužaloti, tik tarp jų įsigalio- 
jo niauri santarvė. Chaosas, kuriame užgeso jo aisira, buvo šaitas, 
abejingas savęs pažinimas. Jis ne sykį, o daug kartų mirtinai nusidėjo 

ir žinojo, kad jau vien už pirmąją nuodėmę jam gresia amžinas pra- 
keikimas, o kiekviena nauja nuodėmė didina tiek jo kaltę, tiek bausmę. 
Nuodėmes nuplaunantys Dievo malonės šaltiniai paliovė skalauti jo 
sielą, ir jis nei gyvenimu, nei darbais, nei mintimis nebegalės išpirkti 
savo nuodėmių. Nebent kada nors, kai, davęs išmaldos elgetai ir ne- 
laukdamas jo palaiminimo, rūškanas spūdins šalin, galės viltis nors 
lašelio Dievo malonės. Pamaldumas jį apleido. Kas iš tų maldų, jeigu 
jis žino, kad jo siela geidžia pražūties? Kažkoks išdidumas, kažkokia 
prietaringa baimė neleisdavo jam sukalbėti vakare nė vienos maldelės, 
nors jis žinojo, kad Dievas gali jam miegant atimti gyvybę ir nutrenkti 
jo sielą į pragarą, nespėjus paprašyti pasigailėjimo. Didžiavimasis 
savo nuodėme, Dievo baimė be trupinėlio meilės bylojo, jog jo prasi- 
kaltimas per sunkus, kad ji būtų galima visą ar iš dalies atpirkti nenuo- 
širdžia pagarba Visareginčiam ir Visažinančiam. 

—- Klausykit, Enisai, jūsų galva, Žinot, kaip kopūstas! Tai ką, 
taip ir nepaaiškinsit, kas yra iracionalinis skaičius? 

Neteisingas atsakymas pažadino seną panieką moksladraugiams. 
Žmonių jis nei gėdinosi, nei bijojo. Sekmadienių rytais eidamas pro 
bažnyčios duris, jis šaltai nužvelgdavo tikinčiuosius, kurie vienplaukiai 
keturiomis eilėmis stovėdavo lauke, mintimis dalyvaudami mišiose, 
kurių negalėjo nei matyti, nei girdėti. Bukas jų pamaldumas ir šleikš- 
tus pigaus plaukų tepalo kvapas jį stūmė tolyn nuo altoriaus, prie 
kurio meldėsi jie. Jis net ėmė veidmaintauti ir su panieka žiūrėjo į 
juo pasitikinčių Žmonių naivumą. 

Jo kambaryje ant sienos kabojo ornamentuotas raštas, pažymėjimas, 
jog jis — Švenčiausiosios Mergelės Marijos brolijos seniūnas. Šešta- 
dienių rytais, kai brolija susirinkdavo koplyčioje pamaldų, jo nuolati- 
nė vieta būdavo klauptas su pagalvėle altoriaus dešinėje, kur jis 
vadovaudavo savo pusės berniukams giedant atsakymus. Dėl savo 
dviprasmiškos padėties jis nesigraužė. Jei kartais ir pajusdavo impulsą 
pakilti iš savo garbingos vietos, viešai išpažinti savo nevertumą ir 
išeiti iš koplyčios, tai tik pažvelgdavo į jų veidus — ir susilaikydavo. 
Pranašų psalmių vaizdingumas tramdė tuščią jo išdidumą. Mariją 
šlovinančios giesmės kerėjo jo sielą: nardas, mira ir smilkalai, kaipo 
jos karališkos kilmės simboliai, vėlai žydinti gėlė ir vėlai pražystantis 
medis — kaipo šimtmečiais vis didėjančio jos kulto simboliai. Kai, 
baigiantis pamaldoms, jam prieidavo eilė skaityti ištrauką iš Šventojo 
rašto, jis skaitydavo dusliu balsu, žodžių muzika užliūliuodamas savo 
sąžinę. 

Ouasi cedrus exaltata sum in Libanon et guasi cupressus iii monie 
Sion. Ouasi palma exaltata sum in Gades et guasi plantatio rosae in 
Jericho. Ouasi uliva speciosa in campis et guasi platanus exaitata 
sum juxta aguam in plateis. Sicut cinnamomum et balsamum aroma- 
tizans odorem dedi et guasi myrrha electa dedi suavitatem odoris“. 

Nuodėmė, per kurią jis nebegalėjo regėti Dievo veido, priartino jį 
prie nusidėjėlių užtarytojos. Jos akys tarsi žvelgė į jį su švelniu gailes- 
čių; regėdamas jos šventumą, keistos šviesos apgobtą jos trapų Kūną, 
nusidėjėlis, kuris jos šaukėsi, nesijausdavo pažemintas. Ir tik tada, kai 
jį apimdavo troškimas tapti jos riteriu, jis pajusdavo norą atsikratyti 
nuodėmės ir atgailauti. Ir tik tada, kai jo siela gėdingai grįždavo į savo 
būstą, kūno geidulių beprotybei išblėsus, jis gręždavosi į tąją, kurios 
simbolis yra aušrinė žvaigždė, šviesi ir skambi, bylojanti apie dangų 
ir įkvepianti ramybę“, ir jos vardą tyliai murmėdavo lūpos, tebedvel- 
kiančios šlykščiais, begėdiškais žodžiais, geidulingo bučinio saldybe. 

Keistas dalykas! Jis bandė suprasti, kodėl taip yra. Tačiau klasėje 
tirštėjanti prieblanda apgaubė jo mintis. Nuaidėjo varpelis. Mokytojas 
uždavė sudėties ir atimties pratimus kitai pamokai ir išėjo. Heronas 
šalia Stiveno ėmė niūniuoti, nepataikydamas į toną: 

Šaunusis draugužis Bombeidas“. 

Enisas, kuris buvo išėjęs į kiemą, grįžęs pasakė: 

— Atėjo rektoriaus iš bendrabučio. 

Ištįsėlis berniokas, sėdintis užpakaly Stiveno, pasitrynė delnus: 

— Tai nuskilo! Visa valanda — mūsų. Be pusės trijų jis negrįš. O 
kai ateis, tu, Dedalai, užmesi jam porą klausimų iš katekizmo. 

Stivenas atsilošęs tingiai braižinėjo juodraštyje, klausydamasis, ką 
plepa berniukai, Herono protarpiais pertraukiami: 

— Ar nenutilsit, ką? Nestaukit taip, galva plyšta! 

Keista ir tai, kad jam buvo kankinamai malonu smulkmeniškai 
nagrinėti griežtas bažnyčios doktrinas ir gilintis į miglotus nutylėjimus 
vien todėl, kad išgirstų ir dar skaudžiau pajustų savo pasmerktumą. 
Švento Jokūbo posakis, jog tas, kuris sulaužo bent vieną Dievo įsaky- 
mą, nusižengia ir visiems kitiems, iš pradžių, kol nebuvo mėginęs 
pasižvalgyti savo sielos patamsiuose, jam atrodė tik išpūsta frazė. Iš 
piktos geidulių sėklos buvo išdygusios visos kitos mirtinos nuodėmės: 
didžiavimasis savimi ir panieka kitiems, šykštumas perkant neteisėtus 
malonumus, pavydas didesniems už jį ištvirkėliams ir šmeižikiškos 
dievobaimingųjų apkalbos, apsirijėliškas gardžiavimasis maistu, bukas 
rusenantis piktumas, kuris jį perimdavo atsidavus geidulingoms svajo- 

nėms, dvasinio ir kūniško tingulio pelkė, į kurią jis buvo visas įgrimz- 
dęs. 

Sėdėdamas suole 1r ramiai žvelgdamas į griežtas, skvarbias rekto- 
riaus akis, jis mintyse spręsdavo keblius klausimus. Jei žmogus jaunys- 
tėje pavogė svarą sterlingų ir tuo svaru pasinaudojęs susikrovė didžiulį 
turtą, kiek jis privalo grąžinti: tik pavogtąjį svarą, svarą su procentais 
ar visą didžiulį turtą? Jei pasaulietis krikštydamas apšlaksto kūdikį 
vandeniu prieš ištardamas sakramento žodžius, ar vaikas pakrikšti- 
jamas? Ar galioja krikštas mineraliniu vandeniu? Kaip suprasti, kad 
pirmasis švento gyvenimo prisakymas žada dvasingiesiems vargdie- 
niams dangaus karalystę, tuo tarpu romiesiems antrasis žada žemę“? 
Kodėl eucharistijos sakramentas buvo įsteigtas dviem pavidalais, 
duonos ir vyno, jeigu Jėzus Kristus, jo kūnas ir kraujas, siela ir dievys- 
tė, egzistuoja vienoje duonoje ir viename vyne? Ar smulkučiame pa- 
šventintos duonos trupinėlyje yra visas Jėzaus Kristaus kūnas ir krau- 
jas ar tik kūno ir kraujo dalis? Jei pašventintas vynas apgyžta, o ostija 
sutrupa, ar Jėzus Kristus kaip Dievas ir žmogus lieka juose? 

— Ateina! Ateina! 

Berniukas, budėjęs prie lango, pamatė rektorių ateinant iš bendra- 
bučio. Visų katekizmai atsiskleidė, ir visų galvos tyliai palinko virš jų. 
Rektorius įėjo ir atsisėdo į savo vietą ant pakylos. Ištįsėlis berniukas 
iš užpakalio neskaudžiai spirtelėjo Stivenui, kad tas paklausių kokį 
sunkų klausimą. 

Rektorius nepaprašė, kad jam paduotų katekizmą, iš kurio būtų 
klausinėjęs. Jis sunėrė ant stalo rankas ir tarė: 

-— Trečiadienį popiet prasidės rekolekcijos, skirtos šventam Pran- 
ciškui Ksaverui, kurio šventė bus šeštadienį. Rekolekcijos truks nuo 
trečiadienio iki penktadienio. Penktadienį po rožančiaus bus visą 
popietę klausoma išpažinčių. Jei kurie berniukai turi asmeniškus 
nuodėmklausius, gal geriau pas tuos ir teeinie. Šeštadienį rytą devintą 
valandą bus mišios ir bendra komunija visai kolegijai. Pamokų šešta- 
dienį nebus. Bet, kadangi šeštadienis ir sekmadienis laisvos dienos, 
kai kurie berniukai gal bus linkę manyti, kad pirmadienis irgi laisva 
diena. Saugokitės, nepadarykite tokios klaidos. Man regis, panašu, 
kad jūs, Lolesai, galite padaryti tokią klaidą. 

— Aš? Kodėl aš? 

Nuo rūgščios rektoriaus šypsenos per visą klasę nuošė tylaus juoko 
bangelė. Stiveno širdis iš baimės ėmė pamažu trauktis ir silpti lyg 
vystanti gėlė. 

Rektorius rimtai tęsė: 

— Jums visiems, tikiuosi, žinoma švento Pranciškaus Ksavero, 
mūsų kolegijos globėjo, gyvenimo istorija. Jis kilęs iš senos ir garbingos 
ispanų giminės ir, kaip prisimenate, buvo vienas pirmųjų švento 
Ignacijaus pasekėjų. Jiedu susitiko Paryžiuje, kur Pranciškus Ksave- 
ras universitete dėstė filosofiją. Šis jaunas gabus didikas ir literatas 
visa širdimi ir siela persiėmė mūsų šlovingojo įkūrėjo idėjomis ir, kaip 
žinote, savo paties noru buvo švento Ignacijaus pasiųstas skelbti Kris- 
taus mokslo indams. Jis, kaip žinote, net vadinamas Indijos apaštalu. 
Jis keliavo po Rytus iš šalies į šalį, iš Afrikos į Indiją, iš Indijos į Japo- 
niją, krikštydamas žmones. Pasakojama, jog jis per vieną mėnesį ap- 
krikštijęs net dešimt tūkstančių stabmeldžių. Sako, jog jo dešinė, taip 
dažnai keliama virš galvų tų, kuriuos jis krikštijo, net atsisakė tarnauti. 
Paskui jis pasišovė vykti į Kiniją, norėdamas atkreipti į Dievą dar 
daugiau sielų, tačiau mirė Sanciano saloje nuo drugio. Didis šventasis 
Pranciškus Ksaveras! Didis Dievo kareivis! 

Rektorius kiek patylėjo, paskui, kratydamas sunertas rankas, kal- 
bėjo toliau: 

— Jo tikėjimas buvo toks, kurs pajudina kalnus“. Atvesti prie Dievo 
dešimt tūkstančių sielų per vieną vienintelį mėnesį! Štai tikras karžy- 
gys, ištikimas mūsų ordino devizui: „Ad majorem Dei gloriam!“ Šven- 
tasis, kuris, atminkite, turi didelę galią danguje: galią užtarti mus ne- 
laimėje, galią išprašyti visa, ko meldžiame, jei tik tai tarnauja mūsų 
sielų labui, ir svarbiausia — galią išprašyti atgailos malonę, jei esame 
nusidėję. Didis šventasis Pranciškus Ksaveras! Didis sielų žvejys'! 

Jis paliovė kratyti sunertas rankas ir, pasirėmęs jomis galvą, įdėmiai 
peržvelgė savo klausytojus tamsiomis rūsčiomis akimis. 

Tyloje tamsi jų liepsna nušvietė prieblandą rusvu gaisu — Stiveno 
širdis susitraukė lyg dykumos gėlelė, pajutusi artėjant samumą.“. 


— „Atmink, kas tavęs laukia gyvenimo gale, ir tu niekados nenusi- 
dėsi“?, — tai žodžiai, mano mažieji broliai Kristuje, paimti iš Ekleziasto 
knygos, septintas skyrius, keturiasdešimta eilutė. Vardan Dievo Tėvo 
ir Sūnaus ir Šventosios Dvasios. Amen. 

Stivenas sėdėjo koplyčioje, pirmame suole. Tėvas Arnolis sėdėjo 
prie staliuko altoriaus kairėje. Ant pečių buvo užsisiautęs storą paleri- 
ną; skruostai buvo išbalę ir įdubę, o balsas nuo slogos pakimęs. Senojo 

mokytojo povyza, taip netikėtai pasirodžiusi čia, atgaivino Stiveno 
atmintyje Klongouzo gyvenimo vaizdus: plačias žaidimų aikštes, knibž- 
dančias berniukų, griovį, kapinaites už didžiosios liepų alėjos, kur jis 
svajojo būti palaidotas, židinio ugnies atšvaitus ant sienos izoliatoriuje, 
kur jis gulėjo sirgdamas, graudų brolio Maiklo veidą. Jo siela, šiems 
prisiminimams atgijus, vėl virto vaiko siela. 

— Šiandien mes susirinkom čia, mano brangūs mažieji broliai 
Kristuje, trumpą valandėlę atitolę nuo pasaulietiško bruzdesio, kad 
paminėtume ir pagerbtume vieną didžiausių šventųjų, Indijos apašta- 
lą, taip pat jūsų kolegijos globėją, šventąjį Pranciškų Ksaverą. Kiekvie- 
nais metais nuo tų laikų, kurių nei jūs, mano brangūs berniukai, nei 
aš nepamename, šios kolegijos auklėtiniai susirenka šitoje pačioje 
koplyčioje metinių rekolekcijų prieš savo šventojo globėjo šventę. 
Laikas eina, ir viskas pasaulyje keičiasi. Net ir jūs galėtumėte prisi- 
minti, kas pasikeitė vien per keletą pastarųjų metų. Daugelis iš tų, 
kurie prieš keletą metų sėdėjo čia priekiniuose suoluose, dabar galbūt 
tolimuose kraštuose, saulės svilinamuose tropikuose, kiti atsidėję 
tarnybos reikalams ar studijoms, kiti klajoja jūrų marių platybėmis, 
o dar kiti galbūt jau didžio Dievo pašaukti į aną pasaulį duoti savo 
prievaizdavimo apyskaitos'?. Laikas bėga ir atneša pasikeitimų ir į 
gerą, ir į blogą pusę, tačiau šios kolegijos auklėtiniai kaip seniau, taip 
ir dabar gerbia didžiojo šventojo atminimą ir kasmet susirenka reko- 
lekcijų prieš šventę, mūsų šventosios Motinos Bažnyčios nustatytą 
tam, kad per amžius būtų gyvas vieno didžiausių katalikiškosios Ispa- 
nijos sūnų vardas ir šlovė. 

— Ką gi tad reiškia žodis „rekolekcijos“ ir kodėl jos laikomos 
visais atžvilgiais išganingiausia priemone visiems, kurie trokšta Dievo 
ir žmonių akivaizdoje gyventi kaip dera tikriems krikščionims? Reko- 
lekcijos, brangūs berniukai, reiškia laikiną pasišalinimą nuo gyvenimo 
rūpesčių, nuo kasdienių pasaulietiškų reikalų, kad apmąstytume savo 
sąžinės būklę, kad apmąstytume šventas tikėjimo paslaptis ir kad 
geriau suprastume, kam esame pašaukti į šį pasaulį. Per keletą dienų 
aš ketinu pateikti jums šiek tiek minčių apie keturis dalykus, kurie 
mūsų laukia gyvenimo gale. Tie dalykai, kaip žinote iš katekizmo, — 
tai mirtis, Paskutinis teismas, pragaras ir dangus. Pamėginsime per 
šias kelias dienas juos giliai perprasti, idant tuo pelnytume amžiną 
gėrį savo sieloms. Ir atminkit, brangūs berniukai, kad mes ėsam pa- 
šaukti į šį pasaulį vienam vieninteliam tikslui: vykdyti šventą Dievo 
valią ir išganyti savo nemirtingas sielas. Visa kita — niekai. Mums turi 

rūpėti tik vienas dalykas — sielos išganymas. Kokia gi žmogui nauda, 
jeigu jis laimėtų visą pasaulį, o pražudytų savo nemirtingą sielą''? 
Ak, patikėkit manimi, brangūs berniukai, niekas šioje ašarų pakalnėje 
negali atlyginti už tokį nuostolį. 

— Todėl paprašysiu jus, brangūs berniukai, šiomis dienomis iš- 
mesti iš galvų visas pasaulietiškas mintis — tiek apie mokslą, tiek apie 
pramogas, tiek apie savo planus — ir visą dėmesį sutelkti savo sielų 
būklei. Vargu ar bereikia jums priminti, kad rekolekcijų dienomis 
visiems berniukams derėtų elgtis ramiai ir pamaldžiai ir vengti bet 
kokių netinkamų triukšmingų pramogų. Vyresnieji berniukai, aišku, 
žiūrės, kad šis paprotys nebūtų pažeidinėjamas, ir aš ypač tikiuosi, kad 
mūsų Švenčiausiosios Mergelės brolijos bei šventųjų angelaičių bro- 
lijos seniūnai rodys gražų pavyzdį savo moksladraugiams. 

— Tad pasistenkime atlikti šias rekolekcijas švento Pranciškaus 
garbei visa širdimi ir visomis proto pajėgomis. Dievo palaima tuomet 
lydės jus per visus mokslo metus. Bet užvis svarbiausia, tegu šios reko- 
lekcijos bus tokios, kurias galėtumėte prisiminti po daugelio metų, 
atsidūrę galbūt toli nuo savosios kolegijos, visai kitoje aplinkoje, pri- 
siminti su džiaugsmu ir dėkingumu ir dėkoti Dievui, suteikusiam jums 
šią galimybę padėti pirmiesiems pamaldaus, doro, uolaus krikščioniško 
gyvenimo pamatams. O jei kartais tarp čia susirinkusiųjų pasitaikytų 
vargšė siela, ištikta neapsakomos nelaimės, tai yra netekusi šventos 
Dievo malonės ir puolusi į sunkią nuodėmę, aš karštai viliuosi ir mel- 
džiuosi, kad šios rekolekcijos būtų posūkio taškas tos sielos gyvenime. 
Meldžiu Dievą, pasiremdamas jo uolaus tarno Pranciškaus Ksavero 
nuopelnais, kad paskatintų tokią sielą nuoširdžiai atgailai ir kad per 
šventąją Komuniją švento Pranciškaus dieną ji sudarytų amžiną san- 
dorą su Dievu. Tiek teisuoliui, tiek nedorėliui, tiek šventajam, tiek 
nusidėjėliui telieka šios rekolekcijos įsimintinos. 

— Padėkite man, mano brangūs mažieji broliai Kristuje. Padėkite 
man savo pamaldžiu susikaupimu, savo dievobaimingu nusiteikimu, 
savo elgesiu. Išmeskite iš galvos visas pasaulietiškas mintis ir galvokite 
tik apie tai, kas jūsų laukia gyvenimo gale,— mirtį, Paskutinį teismą, 
pragarą ir dangų. Kas prisimena šituos dalykus, sako Ekleziastas, tas 
niekados nenusidės. Tas, kuris prisimena šituos dalykus, visada ir 
elgsis, ir galvos, turėdamas juos prieš akis. Toksai gražiai nugyvens 
gyvenimą ir mirs gražia mirtimi, tikėdamas ir žinodamas, kad jeigu 
jis daug ko atsisakė žemiškame gyvenime, jam bus šimteriopai ir tūks- 
tanteriopai atlyginta būsimajame, amžinojoje karalystėje — atlyginta 

Dievo palaima, kurios, brangūs berniukai, iš visos širdies jums linkiu 
visiems iki vienam vardan Dievo Tėvo ir Sūnaus ir Šventosios Dvasios. 
Amen! 

Drauge su pritilusiais draugais eidamas namo, jis jautė, kaip jo 
protą aptraukė tiršta migla. Stingulio apimtas laukė, kada ta migla 
išsisklaidys ir pasirodys tai, ką ji slėpė. Su niauriu goduliu valgė 
pietus, o kai pietūs baigėsi ir ant stalo liko riebaluoti indai, pakilo ir 
nuėjo prie lango, lieždamas taukais apgargėjusią burną ir lūpas. 
Vadinasi, jo nusmukta iki žvėries lygio — paėdė mėsos, apsilaižo 
nasrus. Tai galas, ir migloje, gaubiančioje protą, suruseno blanki 
baimės liepsnelė. Jis prisispaudė veidu prie lango stiklo ir pažvelgė 
į tamsėjančią gatvę. Blausioje šviesoje tai šen, tai ten judėjo žmonių 
pavidalai. Ir tai buvo gyvenimas. Dublino pavadinimo raidės slėgė jo 
protą, niūriai, šiurkščiai ir atkakliai stumdydamos viena kitą. Jo siela 
beregint tuko, virto taukų gurvuoliu, bukos baimės apimta grimzdo 
giliau ir giliau į nykią, grėslią prieblandą, o kūnas, jo kūnas, stovėjo 
bežadis ir paniekintas ir žvelgė aptemusiomis akimis, bejėgis, sutrikęs 
ir žmogiškas kietakakčio Dievo akivaizdoje. 

Kitą dieną buvo pamokslas apie mirtį ir Paskutinį teismą, ir jo 
siela ėmė lėtai busti iš bežadės nevilties. Blankioji baimės liepsnelė, 
šiurkščiam pamokslininko balsui kvėptelėjus mirtimi į jo sielą, virto 
siaubu. Jis išgyveno mirties agoniją. Juto, kaip mirties šaltis sukausto 
rankas kojas ir slenka link širdies, kaip mirtis apvelka akis, kaip vienas 
po kito lyg žibintai blėsta šviesūs smegenų centrai, kaip odą išmuša 
paskutinis prakaitas, kaip tirpsta mirštantys sąnariai, kaip duslėja, 
drinka ir prapuola kalba, kaip širdis tvinksi vis rečiau ir rečiau ir visai 
nurimsta, kaip alsavimas, vargšas alsavimas, vargšė bejėgė Žmogaus 
dvasia, gęsta, kaip gargia ir kriokia gerklėje. Nėra išsigelbėjimo! Nėra 
išsigelbėjimo! Jis... jis pats... jo kūnas, kuriam jis nuolaidžiavo, miršta. 
Į kapą jį! Užkalkite jį, šitą lavoną, į medinę dėžę. Te samdyti laidotu- 
vininkai neša jį iš namų. Įgrūskite jį, kad Žmonių akys nematytų, į 
gilią duobę, į žemę, į kapą, kur jis pus, kur juo mis knibždėlynas kir- 
mėlių, kur jį ris išverstapilvės šmaižios žiurkės. 

“Ir kai bičiuliai su ašaromis akyse dar tebestovės šalia mirties guolio, 
nusidėjėlio siela jau stos prieš teismą. Per paskutinį sąmonės blyksnį 
visas 'žemiškas gyvenimas prabėgs pro sielos akis, ir, jai nespėjus ką 
nors pagalvoti, kūnas numirs, ir siela, siaubo apimta, stos prieš Teisėjo 
sostą. Dievas, ilgai buvęs gailestingas, dabar žiūrės tik teisingumo. Jis 
ilgai buvo kantrus, įtikinėjo nuodėmingąją sielą liautis, davė jai laiko 

apsigalvoti, vis jos gailėjosi. Bet tas laikas praėjo. Buvo laikas nusidėti 
ir smagintis, laikas tyčiotis iš Dievo ir iš Jo šventosios bažnyčios per- 
spėjimų, laikas niekinti Aukščiausiąjį, neklausyti Jo įsakymų, mulkinti 
savo artimą, daryti nuodėmę po nuodėmės ir slėpti savo pagedimą 
nuo žmonių akių. Tačiau tas laikas praeityje. Dabar Dievo eilė, ir Jo 
neapmulkinsi, neapgausi. Kiekviena nuodėmė išlįs iš savo slaptavietės: 
tiek pati maištingiausia Dievo valios atžvilgiu, tiek pati pražūtingiausia 
mūsų vargšei pagedusiai prigimčiai, tiek pati menkiausia ydelė, tiek 
pats baisiausias žiaurumas. Kas tada iš to, kad tu buvai didis i1mpera- 
torius, didis generolas, nuostabus išradėjas, mokyčiausias iš moky- 
čiausių? Visi bus lygūs prieš Dievo teismą. Jis atlygins geriesiems ir 
nubaus nedoruosius. Vieno vienintelio akimirksnio pakaks Žmogaus 
sielai nuteisti. Per vieną vienintelį akimirksnį, kūnui mirus, siela 
bus pasverta ant svarstyklių. Sielos teismas įvyks, ir ji keliaus arba 
į palaimos būstą, arba į skaistyklos nelaisvę, arba vaitojanti bus nu- 
trenkta į pragarą. 

Ir tai dar ne viskas. Dievo teisingumas dar turi būti apreikštas 
visiems Žmonėms, todėl po atskiro teismo dar lieka visuotinis teismas. 
Ateis paskutinioji diena, Paskutiniojo teismo diena. Dangaus žvaigž- 
dės ims kristi žemėn'“ tarytum figos nuo vėjo purtomo figmedžio. 
Saulė, didysis visatos šviesulys, pasidarys juoda kaip ašutinis maišas. 
Mėnulis — raudonas kaip kraujas. Dangaus skliautas atitrūks tarsi 
besivyniojantis knygos rietimas. Danguje, didingas ir rūstus, pasirodys 
arkangelas Mykolas, dangaus kareivijos kunigaikštis. Stovėdamas 
viena koja ant jūrų, kita ant žemės, jis skardžiu trimitu paskelbs pa- 
saulio pabaigą. Tris kartus angelo trimito balsas perskros visatą. Laikas 
yra, laikas buvo, tačiau daugiau laiko nebebus. Paskutinį kartą sutri- 
mitavus, visos žmonijos sielos paplūs į Juozapoto slėnį, turtingųjų ir 
vargšų, kilmingųjų ir prastuolių, išmintingųjų ir kvailių, teisiųjų ir 
nedorėlių. Kiekvieno kada nors gyvenusio žmogaus siela, sielos tų, 
kurie dar gims, visų Adomo sūnų ir dukrų — visos susirinks tą pasku- 
tiniąją dieną. Ir štai pasirodo Aukščiausiasis Teisėjas! Nebe romus 
Dievo Avinėlis, nebe nuolankus Jėzus Nazaretietis, nebe Kentėtojas, 
nebe Gerasis Ganytojas, Jis žengia virš debesų su didžia galybe ir šlove, 
lydimas devynių angelų pulkų, angelų ir arkangelų, kunigaikščių, 
dangaus galybių ir kareivių, sostų ir valdovų, cherubinų, ir serafimų, 
Dievas Visagalis, Dievas Praamžis. Jis prabyla, ir Jo balsas girdėti 
tolimiausiuose visatos pakraščiuose, pačioje pragaro bedugnėje. Jis — 
Aukščiausiasis Teisėjas, Jo nuosprendis nebus ir negalės būti pakeistas. 


Džeimsas Džoisas 268 


amžinos palaimos karalystę. Neteisiuosius Jis atstums nuo savęs, su 
didžia rūstybę sušukdamas: „Eikite šalin nuo manęs, prakeiktieji, 
į amžinąją ugnį, kuri prirengta velniui ir jo angelams!“'? Ak, kokios 
kančios laukia vargšų nusidėjėlių! Draugas bus atplėštas nuo draugo, 
vaikai nuo tėvų, vyrai nuo žmonų. Vargšas nusidėjėlis ties rankas 
tiems, kurie buvo jam brangūs žemiškajame gyvenime, tiems, iš kurių 
nuoširdaus pamaldumo jis galbūt šaipėsi, tiems, kurie jam davė pata- 
rimų ir mėgino atvesti į doros kelią, geram broliui, mylinčiai seseriai, 
motinai ir tėvui, taip karštai jį mylėjusiems. Bet jau per vėlu: teisieji 
nusisuks nuo vargšių pasmerktųjų sielų, kurios dabar prieš visų akis 
pasirodys, kokios jos šlykščios ir nedoros. O, jūs veidmainiai, o, jūs 
pabaitinti antkapiai, o, jūs, kurie rodote pasauliui maloniai šypsantį 
veidą, kai siela jūsų — dvokiantis nuodėmių liūnas, kaip jums bus tą 
baisią dieną?!!“ | 

O ta diena ateis, turi ateiti, negali neateiti — diena mirties ir Pasku- 
tinio teismo. Žmogui skirta mirti ir stoti prieš Dievo teismą. Kad mir- 
sime — tai aišku. Nežinia tik, kada ir kaip, ar nuo ilgos ligos, ar nuo 
kokios netikėtos nelaimės; nežinai nei dienos, nei valandos!?, kada 
ateis Dievo Sūnus. Būkit tad pasiruošę kiekvieną minutę, atminkite, 
jog bet kurią minutę galite mirti. Mirtis — tai mūsų žemiškosios ke- 
lionės pabaiga. Mirtis ir Paskutinis teismas, atnešti į pasaulį mūsų 
pirmųjų tėvų nuodėmės, — tai tamsūs vartai, uždarantys mūsų žemiš- 
kąją būtį, vartai, už kurių atsiveria paslaptinga nežinomybė, vartai, 
pro kuriuos turi įeiti kiekviena siela, viena pati, be jokios paramos, 
išskyrus savo gerus darbus, be draugo, brolio, tėvo ar mokytojo, kurie 
galėtų padėti, viena pati ir drebanti. Visados turėkime šią mintį galvo- 
je, ir tuomet negalėsime nusidėti. Mirtis, kelianti siaubą nusidėjėliui, 
yra palaimos akimirka tam, kuris žengė doros keliu, atlikdamas gyve- 
nimo jam skirtas pareigas, rytą vakarą kalbėdavo poterius, dažnai 
priimdavo švenčiausiąjį sakramentą ir darė gerus, gailestingus dar- 
bus. Pamaldžiam ir tikinčiam katalikui, doram žmogui mirtis nekelia 
siaubo. Ne veltui Adisonas!“, žymusis anglų rašytojas, gulėdamas 
mires patale, liepė pašaukti pasileidėlį Vorviko grafaitį, kad tasai 
pamatytų, kaip moka mirti krikščionis. Tik pamaldus ir tikintis krikš- 
čionis, vien tik jis tegali širdyje tarti: 


Kurgi, o kape, tavo pergalė? 
Kurgi, mirtie, tavasis geluonis?! 

Kiekvienas pamokslo žodis buvo skirtas jam. Prieš jo nuodėmę, 
bjaurią ir slaptą, buvo nukreiptas visas Dievo rūstis. Pamokslas it 
peilis kiaurai perskrodė jo apnuogintą sąžinę, ir dabar jis jautė, kad 
jo siela aptekusi nuodėmės pūliais. Taip, pamokslininkas teisus. Išmušė 
Dievo valanda. It žvėris kinyje jo siela tūnojo savo nešvarumuose, 
bet angelo trimito balsas išvarė jį iš nuodėmės patamsių į šviesą. Angelo 
paskelbta žinia apie Paskutinį teismą akimirksniu sugriovė jo išdidžią 
ramybę. Paskutiniosios dienos vėjas perkošė jo sąmonę; nuodėmės, jo 
vaizduotės kekšės žėrinčiomis akimis, išsigandusios šio uragano, iš- 
lakstė, cypdamos iš siaubo it pelės ir dangstydamosi plaukais. 

Kai jis, grįždamas namo, ėjo per aikštę, jo degančias ausis pasiekė 
nerūpestingas merginos juokas. Trapus, linksmas, jis pervėrė jo širdį 
skaudžiau nei trimito balsas, bet, nedrįsdamas pažvelgti, jis nusisuko 
ir praėjo nudūręs akis į išsikerojusių krūmų šešėlį. Gėdos banga 
siubtelėjo iš jo pervertos širdies ir užliejo jį visą. Priešais jį iškilo 
Emos paveikslas, ir jos akivaizdoje nauja gėdos banga siūbtelėjo iš 
krūtinės. Kad ji žinotų, ką jis mintyse leisdavo sau daryti su ja, kaip su 
gyvuliška aistra nuplėšdavo ir sumindavo jos nekaltybę! Ar tai jau- 
nuoliška meilė? Riteriškumas? Poezija? Jį vemti vertė, prisiminus 
šlykščias savo orgijų smulkmenas: pluoštelį suodinų paveikslėlių su 
atvirai begėdiškais ar tariamai kukliais ištvirkavimo vaizdais, kuriuos 
laikydavo paslėpęs židinio dūmtraukyje ir kuriuos pasidėjęs prieš save 
ištisas valandas gulėdavo, nusidėdamas mintimis ir veiksmais; bepro- 
tiškuose sapnuose sapnuotus beždžionžmogius ir žėrinčiom akim 
kekšes; ilgus nešvankius laiškus, kuriuos rašydavo gardžiuodamasis 
savo nuodėminga išpažintimi ir dienų dienas slaptai nešiodavosi, kad 
paskui nakties priedangoje numestų ant žolės kokios aikštelės pakrašty 
ar po kokiais varteliais gyvatvorėje, kur juos galėtų užtikti ir slapčia 
perskaityti pro šalį einanti mergaitė. Beprotis! Beprotis! Nejaugi iš 
tikrųjų jis taip darydavo? Nuo gėdingų prisiminimų, vejančių viens 
kitą, jam kaktą išmušė šaltas prakaitas. 

Kai deginanti gėda atlėgo, jis pamėgino išvaduoti sielą iš vargano 
bejėgiškumo. Dievas ir Švenčiausioji Mergelė per toli: Dievas perne- 
lyg didis ir griežtas, o Švenčiausioji Mergelė pernelyg tyra ir šventa. 
Bet jis įsivaizdavo, jog stovi plačioje lygumoje šalia Emos ir nusiže- 
minęs, su ašaromis akyse lenkiasi ir bučiuoja jos rankovę. 

Plačioje lygumoje po nublankusiu giedru vakaro dangumi, kuriuo 
it šviesžale jūra į vakarus slenka debesis, stovi jie abu, vaikai paklydė- 
liai. Jųdviejų paklydimas smarkiai užrūstino didį Dievą, nors tai te- 

buvo paklydimas dviejų vaikų, bet neužrūstino tos, kurios grožis ne 
žemiškas grožis, pavojingas mirtingųjų akims, — jis it aušrinė žvaigž- 
dė, jos simbolis, skaistus ir skambus. Žvilgsnis jos akių, atkreiptų į 
jį, nei rūstus, nei priekaištingas. Ji sujungia jųdviejų rankas ir taria, 
bylodama jųdviejų širdims: 

— Susiimkite už rankų, Stivenai ir Ema. Dabar danguje gražus 
vakaras. Jūs klydote, bet vis tiek visada buvot ir būsit mano vaikai. 
Viena širdis myli kitą širdį. Susiimkite už rankų, mano brangūs vaikai, 
ir būsit abu laimingi ir jūsų širdys mylės viena kitą. 

Koplyčia buvo pritvinusi blausios rausvos šviesos, kuri sunkėsi pro 
nuleistas užuolaidas, o pro plyšį tarp paskutiniosios užuolaidos ir lango 
rėmo smigo it ietis blyškių spindulių pluoštas ir krito ant altoriaus, ant 
reljefiškais raštais išrašytų varinių žvakidžių, kurios žvilgėjo tarsi 
mūšiuos nušvitrinti angelų šarvai. 

Lietus lijo ant koplyčios, ant sodo, ant kolegijos. Lis tyliai, lis be 
paliovos. Vanduo kils colis po colio, apsems žolę ir krūmus, apsems 
medžius ir namus, apsems paminklus ir kalnų viršūnes. Tyloje uždus 
visa, kas gyva: paukščiai, žmonės, drambliai, kiaulės, vaikai; tarp 
sugriauto pasaulio šipulių tyloje plūduriuos lavonai. Keturias dešimtis 
dienų ir keturias dešimtis naktų lis lietus, kol vandenys apserms žemės 
paviršių. 

Gal ir tikrai. Kodėl ne? 


— „Pragaras išplėtė savo dvasią ir atvėrė beribius nasrus“ — tai 
žodžiai, mano brangūs mažieji broliai Jėzuje Kristuje, paimti iš 
Izaijo knygos — penktas skyrius, keturiolikta eilutė. Vardan Dievo 
Tėvo ir Sūnaus ir Šventosios Dvasios. Amen. 

Pamokslininkas išsiėmė iš sutanos kišenės laikrodį be grandinėlės 
ir, pasižiūrėjęs į jo ciferblatą, tyliai paguldė priešais save ant stalo. 

Pradėjo kalbėti ramiu balsu: 

— Adomas ir Ieva, kaip jūs, brangūs berniukai, žinote, buvo mūsų 
protėviai, ir jūs prisimenate, jog Dievas juos sukūrė tam, kad būtų 
užimtos vietos danguje, kurios liko tuščios, nusidėjus Liuciferiui ir 
maištingiesiems jo angelams. Liuciferis, sakoma, buvęs aušros sūnus, 
šviesus ir galingas angelas, ir vis dėlto jis nusidėjo; jis nusidėjo, o su 
juo nusidėjo ir trečdalis dangaus kareivijos, jis nusidėjo ir su savo 
maištingaisiais angelais buvo nutrenktas į pragarą. Kokia buvo ta jo 
nuodėmė, mes pasakyti negalime. Teologai mano, jog tai buvo puiky- 
bės nuodėmė, trumpą akies mirksnį šmėkštelėjusi nuodėminga mintis: 

„Non serviam“'š — netarnausiu. Tas akies mirksnis jį ir pražudė. 


Akimirką šmėkštelėjusia nuodėminga mintimi jis užgavo Dievo didybę, 
ir Dievas amžinai ištrėmė jį iš dangaus į pragarą. 

— Tuomet Dievas sukūrė Adomą ir Ievą ir apgyvendino rojuje, 
nuostabiame sode Damasko lygumoje, kupiname šviesos ir spalvų, 
pilname vešlios augalijos. Derli žemė teikė jiems savo dovanas; žvėrys 
ir paukščiai klusniai jiems tarnavo; jie nepažino kančių, kurias paveldi 
mūsų kunas, ligų, skurdo ir mirties — didis ir dosnus Dievas jų labui 
padarė visa, ką galėjo. Tačiau Dievas jiems iškėlė vieną sąlygą: klau- 
syti Jo žodžio. Jiems buvo nevalia valgyti draudžiamo medžio vaisių. 

— Deja, mano brangūs berniukai, jie irgi nusidėjo. Velnias, kaž- 
kada buvęs žėrintis angelas, aušros sūnus, dabar — pikta dvasia, pasi- 
vertė žalčiu, gudriausiu iš visų gyvūnų. Jis pavydėjo jiems. Jis, nusi- 
dėjęs didžiūnas, negalėjo apsikęsti, kad žmogus, padarytas iš molio, 
paveldėtų tai, ką jis per savo nuodėmę amžinai prarado. Jis prisiartino 
prie moters, netvariojo indo, ir ėmė lieti jai į ausis savo iškalbos nuo- 
dus, žadėdamas — o, to pažado šventvagiškumas! — kad jeigu ji ir 
Adomas paragausią draudžiamojo vaisiaus, jie pasidarysią kaip dievai, 
net kaip Pats Viešpats Dievas. Ieva neatsispyrė nelabojo gundytojo 
klastai. Ji paragavo obuolio ir davė jo Adomui, kuriam nepakako 
moralinės stiprybės jai pasipriešinti. Nuodingas šėtono liežuvis padarė 
savo darbą. Jie nusidėjo. 

—- Ir tuomet pasigirdo tame sode Dievo balsas, reikalaujantis, kad 
jo sutvertas žmogus atsakytų už savo darbą, ir Mykolas, dangaus 
kareivijos kunigaikštis, su ugnies kalaviju rankoje pasirodė priešais 
abu nusidėjėlius ir išvarė juos iš rojaus į pasaulį, pasaulį su ligomis ir 
rūpesčiais, žiaurumu ir nusivylimu, darbu ir vargais, idant jie savo 
veido prakaitu pelnytųsi duoną. Tačiau net ir tada koks gailestingas 
buvo Dievas! Jis pasigailėjo vargšų puolusių mūsų protėvių ir paža- 
dėjo, kad ateis laikas ir Jis atsiųs iš dangaus Tą, kurs išpirks jų kaltę, 
vėl padarys juos Dievo vaikais ir dangaus karalystės paveldėtojais; 
ir Tasai puolusios žmonijos Atpirkėjas būsiąs Dievo Vienatinis Sūnus, 
Antrasis Švenčiausiosios Trejybės Asmuo, Amžinasis Žodis!'?. 

— Jis atėjo. Jis gimė iš nekaltos mergelės Marijos, nekalčiausiosios 
motinos. Gimė Judėjoje, varganame tvartelyje, ir gyveno kaip papras- 
tas dailidė tris dešimtis metų, kolei išmušė Jo misijos valanda. Ir tada, 
kupinas meilės žmonėms, Jis išėjo skelbti Žmonėms naujosios Evan- 
gelijos. 

— Oar jie klausėsi? Taip, klausėsi, bet negirdėjo. Jį suėmė ir surišo 

lyg kokį nusikaltėlį, šaipėsi tarsi iš bepročio, pasigailėjo ne Jo, o plė- 
šiko, nuplakė penkiais tūkstančiais kirčių, ant galvos uždėjo erškėčių 
vainiką, žydų prastuomenė ir romėnų kareiviai varė gatvėmis, nu- 
draskė rūbus, prikalė prie kryžiaus, ietimi pervėrė šoną, ir iš mūsų 
Viešpaties žaizdų pasruvo vanduo ir kraujas. 

— Tačiau net ir tada, didžiausios kančios valandą, Gailestingasis 
Atpirkėjas gailėjosi žmonijos. Tenai, ant Kalvarijos kalno, Jis įsteigė 
šventąją katalikų bažnyčią, kurios, kaip pažadėjo, pragaro vartai 
nenugalės?“. Jis įsteigė ją ant amžinos uolos ir skyrė savo malonę, 
sakramentus ir savąją auką, ir pažadėjo, kad jeigu žmonės klausys Jo 
bažnyčios žodžio, jie dar galės įžengti į amžinąjį gyvenimą, bet jeigu 
po to, kai dėl jų tiek padaryta, jie vis tiek bus nedori, jiems bus skirta 
amžina kančia — pragaras. 

Pamokslininko balsas prigeso. Jis nutilo, suglaudė, paskui vėl tuoj 
perskyrė delnus. Tuomet kalbėjo toliau: 

— Dabar kiek išgalėdami pamėginkim valandėlę įsivaizduoti, kokia 
yra ta pasmerktųjų buveinė, kurią įžeisto Dievo teisingumas sukūrė 
amžinai nusidėjėlių bausmei. Pragaras — tai ankštas, tamsus ir dvo- 
kiantis kalėjimas, piktų dvasių ir žuvusių sielų buveinė, pilna ugnies 
ir dūmų. Dievas šitą kalėjimą sukūrė ankštą tyčia, idant būtų nubausti 
tie, kurie nepanoro paklusti Jo įstatymams. Žemės kalėjimuose vargšas 
kalinys turi bent šiokią tokią judėjimo laisvę — ar tarp keturių vienu- 
tės sienų, ar nykiame kalėjimo kieme. Pragare kitaip. Dėl didelio 
pasmerktųjų skaičiaus kaliniai tame baisiame kalėjime, kurio sienos 
esančios keturių tūkstančių mylių storumo, suversti į vieną krūvą ir 
taip suspausti ir bejėgiai, kad, kaip šventasis Anzelmas savo palyginimų 
knygoje rašo, net negali išsiimti iš akies ją graužiančio kirmino“'. 

— Jie guli visiškoje tamsybėje. Nes, atminkite, pragaro -ugnis 
nešviečia. Kaip, Dievui paliepus, Babilono krosnies ugnis neteko karš- 
čio“?, bet neprarado šviesos, taip pragaro ugnis, Dievui paliepus, ne- 
prarasdama karščio stiprumo, dega amžinoje tamsoje. Tai amžina 
tamsos, tamsių liepsnų ir tamsių degančios sieros dūmų audra““, 
kur kūnai, sukrauti vienas ant kito, negauna nė gurkšnelio oro. Iš 
dešimties bausmių, kuriomis buvo nubausta Egipto žemė, baisiausia 
vadinta tamsybės bausmė“'. Kaip tuomet pavadinti pragaro tamsybę, 
kuri truks ne tris dienas, o amžių amžius? 

— Ir taip jau klaikus, šis ankštas ir tamsus kalėjimas dar klaikesnis 
dėl siaubingos smarvės. Kai baisus paskutiniosios dienos gaisras apva- 
lys pasaulį, visi pasaulio nešvarumai, visos pasaulio atmatos ir atlie- 

kos“?, sakoma, sutekės ten lyg į milžinišką dvokiančią atmatų duobę. 
Siera, kurios ten dega tokia milžiniška gausybė, taip pat pripildo visą 
pragarą nepakenčiamos smarvės; ir patys pasmerktųjų kūnai skleidžia 
tokį dvoką, kad, kaip sako šventasis Bonaventūras““, vieno vienintelio 
pakaktų užsmardinti visam pasauliui. Ir pats šio pasaulio oras, šita 
švarioji stichija, ilgai pabuvęs uždarytas, sudūsta ir pasmirsta. Įsivaiz- 
duokit tad, koks pasmirdęs turi būti oras pragare. Įsivaizduokite dvo- 
kiantį supuvusį lavoną, kuris guli kape ir irsta, virsdamas pažliugusiais 
drebučiais. Įsivaizduokit tokį lavoną, patekusį į ugnį, ryjamą degan- 
čios sieros ugnies ir skleidžiantį dusinantį, vimdantį šlykščių puvėsių 
tvaiką. O paskui įsivaizduokite šitą pykinančią smarvę, padaugintą 
milijardų milijardus kartų, smarvę milijardų milijardų lavonų, su- 
verstų į krūvą smirdančioje tamsybėje, — milžinišką supuvusį žmogie- 
nos grybą. Įsivaizduokite visa tai, ir jūs turėsite šiokį tokį supratimą, 
kokia baisi pragaro smarvė. 

— "Tačiau ši smarvė, nors ir siaubinga, nėra pati didžiausia pa- 
smerktiesiems skirta fizinė kančia. Kankinimas ugnimi — štai didžiau- 
sia kančia, kokia tironai yra baudę žmones. Minutėlę prikiškite pirštą 
prie žvakės liepsnos ir pajusite, kaip skauda nuo ugnies. Tačiau 
mūsų žemiškoji ugnis buvo Dievo sukurta žmogaus labui, kad palai- 
kytų jam gyvybės kibirkštį ir padėtų darbuotėje, tuo tarpu pragaro 
ugnis yra kitokio pobūdžio ir buvo Dievo sukurta kankinti ir bausti 
neatgailavusiems nusidėjėliams. Be to, mūsų žemiškoji ugnis savo 
auką sunaikina greičiau ar lėčiau, priklausomai nuo jos užpulto daikto 
degumo, todėl sumaniems žmonėms net pavyko išrasti chemikalų, 
galinčių pristabdyti ar visai nutraukti degimą. Tačiau pragare deganti 
nuodingoji siera — tai medžiaga, sukurta būtent tam, kad degtų amžių 
amžius su neapsakomu įniršiu. Dar daugiau, mūsų žemiškoji ugnis 
degdama sunaikina, taigi kuo ji smarkesnė, tuo trumpesnė jos trukmė, 
o pragaro ugnis pasižymi tuo, kad dega nenaikindama ir, nors siautėja 
neįtikimai smarkiai, siautėja per amžius. 

— Musų žemiškoji ugnis, kad ir kokia įnirtinga ir išplitusi, visada 
esti ribotos apimties, o ugnies ežeras pragare yra beribis, bekraštis ir 
bedugnis. Yra parašyta, jog pats velnias, vieno kareivio paklaustas, 
turėjo pripažinti, kad jeigu į degantį pragaro okeaną būtų įmestas 
visas kalnas, jis sudegtų akies mirksniu it vaško gumulėlis*". Ir ši baisi 
ugnis kankins pasmerktųjų kūnus ne vien iš išorės — kiekviena žuvusi 
siela pati savaime bus pragaras, beribė ugnis siautės pačiose svarbiau- 
siose kūno dalyse. O, koks baisus likimas tų nelaimingųjų! Gyslose 


Džeimsas Džoisas 274 


verda kunkuliuoja kraujas, kaukolėje čirška smegenys, širdis krūtinėje 
dega ir pleišėja, viduriai — raudonai įkaitusi deganti košė, jautrios 
akys liepsnoja it ištirpę kamuoliai. 

— Tačiau tai, ką kalbėjau apie šitos ugnies jėgą, savybes ir beri- 
biškumą, yra niekis palyginus su jos smarkumu, smarkumu, kuris 
Dievo suteiktas ugniai kaip kūno bei sielos bausmės įrankiui. Ši ugnis, 
radusis iš Dievo rūstybės, veikia ne pati savaime, o kaip Dievo keršto 
įrankis. Kaip krikšto vandenys apvalo sielą ir kūną, taip baudžiančioji 
ugnis sielą ir kūną kankina. Kankinami visi kūno pojūčiai podraug 
su visais dvasiniais gebėjimais: regėjimas — absoliučia, neįžvelgiama 
tamsybe, uoslė — bjauria smarve, klausa — riksmais, dejonėmis ir 
prakeikimais, skonis — bjaurastimi, vočių pūliais, kvapą gniaužian- 
čiomis šlykštybėmis, lytėjimas — iki raudonumo įkaitintais akstinais 
bei šakėmis ir negailestingais liepsnų liežuviais. Ir podraug su pojūčių 
kankinimu nemirtinga siela, pati jos esmė, amžinai yra kankinama 
beribės, bekraštės ugnies, kurią pragarmėje įžiebė Visagalio Dievo 
įžeista didybė ir kuri nuo Dievo rūstybės alsavimo virto amžinai siau- 
tėjančia ir be paliovos smarkėjančia. 

— Pagaliau turėkite omenyje ir tai, kad pragaro kančias didina 
kitų pasmerktųjų kaimynystė. Bloga kaimynystė žemėje yra tokia 
pavojinga, kad net augalai sakytum instinktyviai auga atokiai nuo to, 
kas jiems pražūtinga ar kenksminga. Pragare negalioja jokie įstatymai, 
ten neegzistuoja tokie dalykai kaip šeima, tėvynė, draugystė ar gimi- 
nystė. Pasmerktieji staugia ir rėkia vienas ant kito, ir jų kančią ir 
įniršį didina kaimynystė kitų pasmerktųjų, kurie kamuojasi ir niršta 
taip pat, kaip ir jie patys. Bet koks žmoniškumas čia pamirštas. Ken- 
čiančių nusidėjėlių riksmai sklinda iki toliausių neaprėpiamos pra- 
garmės pakraščių. Pasmerktieji burnoja prieš Dievą, lieja pyktį ant 
kitų kenčiančiųjų, siunčia prakeiksmus buvusiems nuodėmės bendri- 
ninkams. Senovėje buvo paprotys tėvažudį, žmogų, pakėlusį ranką 
prieš savo tėvą, įmesti į jūros gelmes maiše drauge su gaidžiu, beždžio- 
ne ir gyvate. Įstatymdavių, sugalvojusių tokį įstatymą, kuris mūsų 
laikais atrodo per žiaurus, tikslas buvo nubausti nusikaltėlį pavojingų 
ir piktų gyvių kaimynyste. Tačiau kas yra piktumas tų bekalbių pada- 
rų, palyginus su piktumu prakeiksmų, kurie pragare veržiasi iš pa- 
smerktųjų suskeldėjusių lūpų ir degančių gerklių, kai jie savo kančių 
bendruose atpažįsta tuos, kurie jiems padėjo ir skatino nusidėti, tuos, 
kurių žodžiai jų sąmonėje pasėjo pirmąsias nedorų minčių ir nedoro 
elgesio sėklas, tuos, kurių begėdiškos užuominos pastūmėjo juos į 

nuodėmes, tuos, kurių akys gundė ir išvedė juos iš doros kelio. Jie 
koneveikia tuos savo bendrininkus, priekaištauja jiems ir plūsta. Ta- 
čiau išsigelbėti nėra jokios vilties, atgailauti nebe laikas. 

— Ir galiausiai įsivaizduokite, kokia baisi kančia tiems pasmerktie- 
siems, tiek gundytojams, tiek sugundytiesiems, yra velnių kaimynystė. 
Šitie velniai kamuoja pasmerktuosius dvejopai: savo buvimu ir savo 
priekaištais. Mes bejėgiai įsivaizduoti, kokie baisūs yra tie velniai. 
Šventoji Kotryna SienietėŽ“, sykį mačiusi velnią, rašė, kad, užuot 
vieną vienintelę akimirką žiūrėjus į tokią klaikią pabaisą, ji verčiau 
sutiktų iki gyvenimo pabaigos vaikščioti po raudonas žarijas. Tie 
velniai, kadaise buvę gražūs angelai, yra tokie išsigimę ir bjaurus, 
kokie jie kadaise buvo gražus. Jie šaiposi ir tyčiojasi iš žuvusių sielų, 
kurias patys pastūmėio į pražūtį. Tai jie, piktosios dvasios, pragare 
atstoja sąžinės balsą. Kodėl nusidėjai? Kodėl leidaisi draugų sugundo- 
mas? Kodėl paliovei garbinti Dievą ir daryti gerus darbus? Kodėl 
nesisaugojai progų nusidėti? Kodėl nemetei to nedoro bičiulio? Kodėl 
neatsikratei to begėdiško, to nepadoraus įpročio? Kodėl neklausei 
dvasios tėvo patarimų? Kodėl nei pirmą, nei antrą, nei trečią, nei 
ketvirtą, nei šimtąjį kartą paslydęs neatgailavai dėl savo blogo elgesio 
ir negrįžai prie Dievo, kuris tik ir laukė tavo atgailos, idant atleistų 
tau tavo nuodėmes? Dabar atgailauti jau po laiko. Laikas yra, laikas 
buvo, bet daugiau laiko nebebus! Buvo laiko slaptai nusidėti, tingi- 
niauti ir keltis į puikybę, geisti to, kas draudžiama, paklusti žemų 
instinktų paskatoms, gyventi, kaip gyvena laukiniai žvėrys ir dar 
blogiau už laukinius žvėris, nes anie bent jau neturi proto, kuris jiems 
parodytų tiesos kelią. Laikas buvo, bet daugiau laiko nebebus. Dievas 
daugeliu balsų bylojo tau, bet tu nesiklausei. Neišrovei puikybės ir 
piktumo iš savo širdies, negrąžinai nedoru būdu įgytų turtų, nepaklu- 
sai šventos bažnyčios priesakams, neatlikinėjai religinių priedermių, 
nemetei blogų bičiulių, nevengei pragaištingų pagundų. Tokia yra tų 
kankintojų velnių kalba, kupina užgauliojimų ir priekaištų, neapykan- 
tos ir pasibjaurėjimo. Taip, pasibjaurėjimo! Nes netgi jie, velniai, 
nusidėjusieji, tačiau nusidėjusieji tokia nuodėme, kuri vieninielė 
suderinama su jų angeliška prigimtimi, — proto maištu, ir jie, netgi Jie, 
šlykštūs velniai, turi su pasibjaurėjimu ir pasidygėjimu nusigręžti, 
kad neregėtų tų visų baisių nuodėmių, kuriomis puolęs žmogus įžei- 
dinėja ir bjauroja Šventosios Dvasios šventovę“?, teršia ir bjauroja 
save patį. 

— O brangūs jaunieji mano broliai Kristuje, teneištinka mūsų 

tokia dalia girdėti šitokią kalbą! Teneištinka mūsų tokia dalia! Aš 
karštai meldžiu Dievą, kad paskutinę baisiojo atsiskaitymo dieną nė 
vieno iš šiandien esančių koplyčioje siela neatsidurtų tarp tų nelaimin- 
gųjų, kuriems Didysis Teisėjas lieps amžiams dingti jam iš akių, kad 
nė vienam iš mūsų ausyse nenuskambėtų kraupus pasmerkimo nuos- 
prendis: „Eikite šalin nuo manęs, prakeiktieji, į amžinąją ugnį, kuri 
prirengta velniui ir jo angelams!“ | 

Einant iš koplyčios, jam drebėjo kojos ir šiurpo plaukai lyg paglos- 
tyti vaiduoklio pirštų. Jis užlipo laiptais 1r nuėjo koridoriumi, ant kurio 
sienų lyg pakarti piktadariai, nukirsdinti, varvantys krauju ir befor- 
miai, kabojo paltai bei lietpalčiai. Ir kas žingsnis jį stingdė baimė, kad 
jis jau miręs, kad jo siela išsiveržė iš kūno apvalkalo ir kad jis kūlvirs- 
čiais skrieja per erdves. 

Kojos linko, ir jis sunkiai sudribo į savo suolą, atsivertė pirmą 
papuolusį vadovėlį ir įbedė į jį akis. Kiekvienas kunigo žodis — apie 
jį. Tai tiesa. Dievas visagalis. Dievas gali pasišaukti jį dabar pat, pasi- 
šaukti dabar, sėdintį va čia, suole, nespėjusį to net suvokti. Dievas jį 
jau pasišaukė. Iš tikrųjų? Kaip dabar taip? Negi iš tikrųjų? Jis visas 
susigūžė, tarsi pajutęs artėjant godžius liepsnos liežuvius, susitraukė, 
tarsi pajutęs deginančio vėjo gūsius. Jis miręs. Taip. Jis pasmerktas. 
Liepsnos banga lyžtelėjo kūną — pirmoji. Dar viena. Užsidegė sme- 
genys. Dar viena. Smegenys verda ir burbuliuoja eižėjančioje kauko- 
lėje. Liepsnos it vainiklapiai ištryško iš kaukolės, klykdamos tarsi 
gyvos: 

— Pragaras! Pragaras! Pragaras! Pragaras! Pragaras! 

Aplink jį girdėjosi balsai: 

— Apie pragarą. 

— Tikriausiai gerokai jus prigąsdino. 

— Dar ir kaip. Prigąsdino visus mirtinai. 

— Taip jums ir reikia: gerai prigąsdink, tai tada dar mokotės. 

Jis bejėgiškai atsilošė į suolo atkaltę. Jis nenumiręs. 

Dievas jo dar pasigailėjo. Jis dar tebėra įprastoje mokyklos aplinko- 
je. Prie lango stovi ponas Teitas ir Vinsentas Heronas, šnekasi, pokš- 
tauja, žiūri į šaltą lietų, kraipo galvas. 

— Gerai būtų, kad išsigiedrytų. Susitariau su draugais pavažiuot 
dviračiais iki Malahaido““. Bet keliuose tikriausiai vienas purvas. 

— Gal, ponas mokytojau, dar prasigiedrys. 

Gerai pažįstami balsai, kasdieniška šneka, tyla klasėje balsams nuš- 
čiuvus, drumsčiama tik negarsaus galvijų grumšnojimo (tai berniukai 

ramiai kramsnojo priešpiečius), — visa tai maldė jo sopančią sielą. 

Dar yra laiko. O Marija, nusidėjėlių priebėga, užtark mane! O Skais- 
čiausioji Mergele, išgelbėk mane nuo mirties prarajos! 

Anglų kalbos pamoka prasidėjo pasakojimu iš istorijos. Karaliai, 
favoritai, intrigantai, vyskupai lyg nebylūs vaiduokliai slinko jam prieš 
akis, prisidengę savo vardais. Visi jie mirę, visi nuteisti. Kokia gi 
žmogui nauda, jeigu jis laimėtų visą pasaulį, o pražudytų savo sielą? 
Pagaliau jis viską suprato: žmonių gyvenimas plyti aplinkui jį tarsi 
rami lyguma, kame it skruzdės broliškai triūsia Žmonės, o mirusieji 
jų gentainiai miega po nebyliais kapų kauburiais. Kaimynas alkūne 
prisilietė prie jo, ir jis pajuto prisilietimą širdimi, o atsakydamas į 
mokytojo klausimą, išgirdo savo balsą, kupiną romaus nusižeminimo 
ir atgailos. 

Jo siela giliau ir giliau grimzdo į atgailavimo ramybės gelmes, nebe- 
pajėgdama ilgiau kentėti siaubo kančių, ir grimzdama siuntė dangop 
tylią maldą. O taip, jo dar bus pasigailėta; jis iš širdies atgailaus, ir jam 
bus atleista; ir tada tie, kurie aukštai, kurie danguje, pamatys, kaip jis 
atsiteis už savo praeitį: tą darys visą gyvenimą, kiekvieną gyvenimo 
valandą. Tik palaukit. 

— Viską padarysiu, Dieve! Viską viską! 

Duris pravėręs pasiuntinys pranešė, jog koplyčioje klausoma iš- 
pažinčių. Keturi berniukai išėjo iš klasės, ir jis girdėjo daugiau einant 
koridoriumi. Šiurpinantis šaltelis it vėjuko gūsis vos juntamai dvelk- 
telėjo per širdį, tačiau klausydamasis ir tyliai kentėdamas jis sakytum 
laikė priglaudęs ausį prie savo paties širdies ir jautė, kaip ji baikščiai 
krūpčioja, girdėjo, kaip plasta jos skilveliai. 

Kitos išeities nėra. Reikės išpažinti, žodžiais išpasakoti, ką esi daręs 
ir galvojęs, aliai vieną nuodėmėlę. Bet kaip? Kaip? 

— Dvasios tėve, aš... 

Mintis apie išpažintį it šalta žvilganti rapyra pervėrė jo jautrią 
esybę. Bet tik ne čia, ne kolegijos koplyčioje! Jis nuoširdžiai išpažins 
viską, kiekvieną nuodėmę, padarytą veiksmais ar mintimis, bet tik ne 
čia, tarp mokslo draugų. Toli nuo čia, kur nors užkampy, jis išlemens 
savo gėdą; ir jis nuolankiai maldavo Dievą nesupykti, jeigu neišdrįs 
atlikti išpažinties kolegijos koplyčioje, ir visiškai nusižeminęs be žodžių 
meldė, kad jam atleistų nuodėmes berniukų, mokslo draugų, širdys. 

Laikas ėjo. 

Jis vėl sėdėjo pirmame koplyčios suole. Dienos šviesa blėso ir, jai 
lėtai sunkiantis pro išblukusias raudonas užuolaidas, atrodė, kad tai 

paskutiniosios dienos saulėleidis ir visos sielos renkasi į Paskutinį 
teismą. 

— „Aš pavarytas šalin, idant manęs neregėtų Tavo akys“; žodžiai 
paimti, mano brangūs jaunieji broliai Kristuje, iš Psalmių knygos, 
trisdešimtas skyrius, dvidešimt trečia eilutė. Vardan Dievo Tėvo ir 
Sūnaus ir Šventosios Dvasios. Amen. 

Pamokslininkas pradėjo kalbėti ramiu, draugiškų balsu. Jo išraiš- 
ka buvo geraširdiška, jis švelniai surėmė abiejų rankų pirštų galiukus, 
ir jos virto trapiu narveliu. 

— Šį rytą, mąstydami apie pragarą, mes mėginome įsivaizduoti 
tai, ką šventasis mūsų ordino įkūrėjas savo knygoje apie dvasines 
pratybas“! vadina vietos sandara. Kitaip tariant, mes mėginome proto 
galiomis, savo vaizduote suvokti materialųjį tos baisios vietos pobūdį 
bei fizines kančias, kurias kenčia visi esantys pragare. Šį vakarą 
mes trumpai aptarsime dvasinių pragaro kančių esmę. 

— Nuodėmė, atminkite, yra dvigubas prasikaltimas. Nusidėti — 
reiškia vergauti nuodėmingai prigimčiai, žemiems instinktams, tam, 
kas žmoguje vulgaru ir gyvuliška; drauge tai reiškia nepaklusti mūsų 
dieviškosios prigimties balsui, nusigręžti nuo to, kas yra skaistu ir 
šventa, nuo paties Šventojo Dievo. Todėl nusidėjusieji mirštama nuo- 
dėme pragare baudžiami dvejopomis skirtingomis bausmėmis: fizinė- 
mis ir dvasinėmis. 

Iš visų dvasinių kančių pati didžiausia yra netekties kančia, iš 
tikrųjų tokia didelė, kad pranoksta visas kitas drauge paėmus. Didysis 
teologas šventasis Tomas““, pramintas angeliškuoju daktaru, sako, 
jog baisiausia prakeiktis yra tai, kad iš žmogaus suvokimo visiškai 
atimama dieviškoji šviesa, 0 jo jausmai atkakliai nukreipiami nuo 
Dievo gerumo. Dievas, atminkite, yra be galo geras, ir todėl tokios 
esybės netektis turi būti be galo skaudi. Šiame gyvenime mes nepajė- 
giame aiškiai įsivaizduoti, kas tai per netektis, tačiau pasmerktieji 
pragare, idant jų kančia būtų kuo didesnė, gerai suvokia, ko yra ne- 
tekę, ir supranta, jog yra netekę per savo nuodėmes ir yra netekę am- 
žinai. Sulig mirties akimirka siela išsivaduoja iš kūno grandinių ir tuoj 
pat. pakyla skristi į Dievą, kaip savo būties centrą. Atminkite, mano 
brangūs berniukai, mūsų sielos trokšta būti su Dievu. Mes paeiname 
iš Dievo, mes gyvename Dievo leisti, mes priklausome Dievui, mes esa- 
me Jo, neatidalijami nuo Jo. Viešpats dieviškąja meile myli kiekvieno 
žmogaus sielą, ir kiekvieno žmogaus siela gyva tąja meile. O kaip 
kitaip galėtų būti? Kiekvienas mūsų atodūsis, kiekviena mintelė, kiek- 

vienas gyvenimo mirksnis paeina iš Dievo neišsenkamo gerumo. Ir 
jeigu motinai sunku skirtis su savo vaiku, Žmogui — būti tremiamam 
iš namų ir tėvynės, draugui — netekti draugo, tai pagalvokit, kokį 
skausmą, kokią kančią turi jausti vargšė siela, atstumiama nuo gerojo 
ir mylinčiojo Kūrėjo, kuris iš nieko pašaukė tą sielą būti, palaikė ją 
gyvenime ir neišmatuojama meile ją mylėjo. Štai šitai — būti amžiams 
atskirtam nuo didžiausio gėrio, nuo Dievo, kęsti kančias dėl to at- 
skirtumo, gerai žinant, kad jis neatšaukiamas, — šitai ir yra didžiausia 
kankynė, kokią sukurtoji siela begali pakelti, tai poena damnni““, ne- 
tekties kančia. 

Antroji kančia, kurią kentės pasmerktųjų sielos pragare,— tai 
sąžinės kančia. Taip, kaip pūvančiuose lavonuose privysta kirminų, 
taip pasmerktųjų sielose, nuodėmių puvėsiuose, randasi nuolatinė 
graužatis, sąžinės geluonis, arba, anot popiežiaus Inocento Trečiojo““, 
kirminas su trigubu geluoniu. Pirmasis šio žiauraus kirmino geluo- 
nis — prisiminimai apie buvusius malonumus. O, kokie siaubingi tat 
prisiminimai! Visa ką ryjančios ugnies jūroje išdidus karalius prisimins 
savo rūmų prabangą; išmintingas, bet nedoras žmogus — bibliote- 
kas ir tyrinėjimų prietaisus; aistringas meno gerbėjas — skulptūras, 
paveikslus ir kitus meno lobius; tas, kuris mėgo palepinti pilvą,— 
prašmatnias puotas, skaniai pagamintus valgius, rinktinius vynus; 
gobšas prisimins savo aukso skrynią, plėšikas — prisiplėštus turtus, 
pikti, kerštingi, beširdžiai galvažudžiai — kruvinas piktadarystes, 
kuriomis jie smagindavosi, ištvirkėliai ir svetimautojai — šlykščius, 
begėdiškus malonumus, kuriais jie mėgaudavosi. Jie prisimins visa tai 
ir dygėsis savimi ir savo nuodėmėmis. Nes tokie menki atrodys visi 
šie malonumai sielai, pasmerktai amžių amžius kentėti pragaro ugnyje! 
Kaip jie nirš ir tūš, pagalvoję, jog prarado rojaus palaimą dėl žemiškos 
tuštybės, dėl kelių metalo skridinėlių, dėl tuščios garbės, dėl kūno 
malonumų, dėl nervų kutulio. Jie iš tikrųjų gailėsis, ir tai yra antrasis 
sąžinės kirmino geluonis — pavėluotas, bevaisis gailestis dėl padarytų 
nuodėmių. Dieviškasis teisingumas reikalauja, kad nelaimingųjų nusi- 
dėjėlių mintys būtų be paliovos sutelktos į nuodėmes, kuriomis jie yra 
prasikaltę; dar daugiau — kaip pabrėžia šventasis Augustinas“?, Die- 
vas suteiks jiems savąjį nuodėmės supratimą, todėl nuodėmė jiems 
atrodys tokia baisi ir atkari, kokia ji atrodo paties Dievo akimis žiūrint. 
Jie regės visą savųjų nuodėmių šlykštumą ir gailėsis, tačiau bus po 
laiko, ir tuomet jie apraudos praleistas progas. Tai paskutinis, skau- 
džiausias ir žiauriausias sąžinės kirmino geluonis. Sąžinė bylos: tu 

turėjai laiko ir galimybių atgailauti, bet neatgailavai. Tėvai tave auk- 
lėjo tikintį. Tu galėjai pasinaudoti bažnyčios sakramentais, Dievo 
malone ir nuodėmių atleidimu. Dievo tarnas tave mokė, šaukė grįžti 
tave, išklydusį iš tiesaus kelio, galėjo atleisti tau tavo nuodėmes, kad 
ir kiek, kad ir kokių pasibjaurėtinų jų būtum padaręs, jei tik būtum 
jas išpažinęs ir už jas atgailavęs. Ne. Tu nenorėjai. Tu nepaisei švento- 
jo tikėjimo tarnų, nėjai išpažinties, giliau ir giliau klimpai į nuodėmės 
liūną. Dievas kreipėsi į tave, grasino, maldavo sugrįžti prie Jo. O, 
kokia gėda, kaip skaudu! Visatos Valdovas maldavo, kad tu, žemės 
dulkė, mylėtum Jį, tave sutvėrusį, ir laikytumeis Jo įstatymų. Ne. 
Tu nenorėjai. O dabar, nors ašaromis, jei dar įstengtum verkti, už- 
tvindytum visą pragarą, už visą tą atgailos jūrą negausi to, ką būtum 
gavęs už vieną vienintelę nuoširdžios atžailos ašarą, išlietą žemiška- 
jame gyvenime. Dabar meldi akimirkos žemiškojo gyvenimo, idant 
galėtum atgailauti. Veltui. Laikas praėjo, praėjo amžinai. 

— "Toks yra trilypis sąžinės geluonis, geluonis to kirmino, kuris taip 
graužia pragare kenčiančiųjų pačią širdies gelmę, kad, nesitverdami 
iš velniško įniršio, jie keikia savo lengvabūdiškumą, keikia blogus 
draugus, pastūmėjusius juos į tokią pražūtį, keikia velnius, kurie juos 
gyvenime gundė, o dabar amžinybėje tyčiojasi iš jų, Ir net plūsta ir 
keikia Aukščiausiąjį, kurio gerumą ir kantrybę jie niekino ir nevertino, 
tačiau kurio teisingumo ir galybės jie negali išvengti. 

— Kita dvasinė kančia, kurią kenčia pasmerktieji, yra skausmų be- 
ribiškumo kančia. Šiame žemiškajame gyvenime žmogus, nors ir galin- 
tis padaryti daugel! blogų darbų, visų jų vienu metu padaryti negali, ka- 
dangi viena blogybė atitaiso ir atsveria kitą blogybę taip, kaip vieni 
nuodai dažnai atitaiso kitų žalą. Pragare, priešingai, viena kančia, 
užuot atsvėrusi kitą, tik dar ją sustiprina; negana to, mūsų dvasinės 
pajėgos, kadangi yra tobulesnės negu kūno pojūčiai, ir kančias 
jaučia giliau. Kaip kiekvieną pojūtį, taip ir kiekvieną dvasinę pajėgą 
kamuoja atitinkama kančia: vaizduotę — siaubingi reginiai, jaus- 
mus — tai ilgesys, tai įniršis, protą ir suvokimą — vidinė tamsybė, 
dar baisesnė ir už išorinę tamsybę, viešpataujančią tame siaubingame 
kalėjime. Pyktis, užvaldęs šitas velniškas sielas, nors ir bejėgis, yra 
blogis neaprėpiamo didumo, beribės trukmės; tai baisinga nedorumo 
būklė, kurią mes vargiai galime įsivaizduoti, nesuvokę, kokia baisi yra 
nuodėmė ir kokia didi Dievo neapykanta jai. 

— Lygia greta su beribiškumo kančia egzistuoja priešinga — 
skausmų stiprumo kančia. Pragaras — tai visų blogybių centras, 

o centre, kaip žinote, įtampa stipresnė negu pakraščiuose. Jokia prie- 
šiška ar pašalinė jėga nė per nago juodymą nesusilpnina, nesušvelni- 
na pragaro kančių. Ir tai, kas šiaip jau yra gera, pragare virsta blogiu. 
Draugystė, žemėje paguodos šaltinis nelaimių prispaustiems, pragare 
bus begalinė kankynė; žinojimas, kurio taip geidžiame kaipo didžiau- 
sio proto gėrio, bus neapkenčiamas labiau už neišmanymą; šviesa, 
taip geidaujama visų padarų, pradedant Dievo kūrinijos viešpačiu ir 
baigiant menkiausiu girios augalėliu, pasidarys atstumianti. Žemiška- 
jame gyvenime mūsų kančios yra arba nelabai ilgos, arba nelabai 
didelės, nes žmogus arba apsipranta, arba palūžta po jų našta, ir joms 
ateina galas. Tačiau su pragaro kančiomis apsiprasti neįmanoma, nes 
jos ne tik siaubingai stiprios, bet ir be perstojo mainosi: nuo vienos 
kančios, taip sakanti, įsižiebia kita, ir ši dar smarkiau sustiprina tą, nuo 
kurios įsižiebė. Beviltiška tikėtis ir to, kad šios stiprios įvairiopos kan- 
čios nutrūks sielai palūžus, nes siela amžinai tvari ir, idant labiau 
kentėtų, niekados neišsivaduoja iš blogio būklės. Kančių beribiškumo, 
neįtikimo skausmų didumo, nepaliaujamos kankynių kaitos — štai 
ko reikalauja nusidėjėlių įžeista dieviškoji didybė, štai ko reikalauja 
dangaus šventumas, atmestas ir paniekintas dėl geidulingų ir žemų 
ištvirkusio kūno malonumų; štai ko šaukiasi nekaltojo Dievo Avinė- 
lio kraujas, pralietas nusidėjėliams atpirkti ir nuodėmingiausių iš 
nuodėmingųjų pamintas. 

— Paskutinė, visas kankynes pranokstanti kankynė šioje baisingoje 
vietoje, yra pragaro amžinybė. Amžinybė! O, koks baisus ir grėsmingas 
žodis! Amžinybė! Kokio žmogaus protas gali ją suvokti? Ir atminkite, 
tai yra amžinybė kančių. Net jeigu pragaro kančios ir nebūtų tokios 
baisios, kokios yra, jos vis viena būtų begalinės, kadangi joms lemta 
trukti per amžius. Tačiau jos, būdamos amžinos, drauge, kaip žinote, 
yra ir nepakeliamai skaudžios, nepakenčiamai beribės. Netgi vabzdžio 
gėlimą kęsti visą amžinybę būtų siaubinga kančia. Ką tuomet reiškia 
kęsti daugeriopas pragaro kančias amžinai? Amžinai! Visą amžinybę! 
Ne metus ir ne šimtmetį, bet amžinai. Pamėginkite įsivaizduoti baisią 
šio žodžio prasmę. Esate daug kartų matę smėlį jūros pakrantėje. 
Kokie smulkučiai jo grūdeliai! Ir kiek daug tokių smulkučių grūdelių 
telpa į mažytę žaidžiančio vaiko saujelę! Dabar įsivaizduokite smėlio 
kalną, milijono mylių aukštumo, iškilus; nuo žemės iki toliausio 
dangaus, ir milijono mylių platumo, išsiplėtusį į toliausias erdves, ir 
milijono mylių storumo; o dabar tokią milžinišką masę nesuskaitomų 
smėlio kruopelių vaizduotėje padauginkite tiek kartų, kiek miške yra 

lapų, plačiame vandenyne — vandens lašų, kiek paukščiai turi 
plunksnų, žuvys — žvynų, žvėrys — šerių, kiek oro platybėse yra 
atomų, ir įsivaizduokite, kad kartą per milijoną metų prie to kalno 
atskrenda paukštelis ir snape nusineša vieną smulkutį smėlio grūdelį. 
Kiek milijonų milijonų amžių praeis, kol tas paukštelis išnešios bent 
kvadratinę pėdą to kalno, o kiek nesuskaitomų erų praslinks, kol jis 
išnešios jį visą? Tačiau ir tam milžiniškam laiko tarpui praslinkus, 
nebus praėjęs amžinybės nė mirksnis. Tiems bilijonams ir trilijonams 
metų praslinkus, amžinybė bus tik tik prasidėjusi. Ir jeigu tas kalnas 
išnešiotas vėl iškiltų ir jeigu tas paukštelis vėl atskristų ir vėl grūdelis 
po grūdelio jį visą išnešiotų, ir jeigu kalnas tai kiltų, tai nyktų tiek 
kartų, kiek danguje yra žvaigždžių, ore — atomų, jūroje — vandens 
lašų, ant medžių — lapų, kiek paukščiai turi plunksnų, žuvys — 
žvynų, žvėrys — šerių, net ir tada, kai tas neišmatuojamai milžiniškas 
kalnas bus tai kilęs, tai nykęs nesuskaitomą daugybę kartų, amžiny- 
bės nebus praėjusi nė akimirka; netgi tada, praslinkus erų eroms, 
praslinkus tokiam laiko periodui, apie kurį pagalvojus svaigsta galva, 
amžinybė bus tik tik prasidėjusi. 

— Vienas šventasis (jei neklystu, vienas iš mūsų ordino tėvų) 
kartą regėjo pragaro viziją. Jam atrodė, jog stovi vidury didžiulės 
salės, aplink tamsu ir tylu, ir tiktai tiksi didžiulis laikrodis. Tiksėjo jis 
be atvangos, ir vaidenosi šitam šventajam, jog tiksėdamas laikrodis 
nepaliaujamai kartoja žodžius „visad“, „niekad“, „visad“, „niekad“. 
Visad būti pragare, niekad nebūti danguje; visad būti atskirtam nuo 
Dievo, niekad neregėti rojaus palaimos; visad būti ryjamam liepsnų, 
graužiamam kirmėlių, badomam degančiais akstinais, niekad neišsi- 
vaduoti iš tų kančių; visad kęsti sąžinės graužimą, būti kamuojamam 
prisiminimų, skęsti tamsybėje ir neviltyje, niekad neištrūkti; visad 
keikti ir plūsti piktąsias dvasias, kurios šėtoniškai gardžiuojasi savo 
aukų kančiomis, niekad neišvysti žėrinčio palaimintųjų dvasių apdaro; 
visad šauktis iš tos ugnies prarajos, kad Dievas bent akimirką, vieną 
vienintelę akimirką palengvintų tas baisias kančias, niekad, nė vieną 
akimirką nesulaukti Dievo atleidimo; visad kentėti, niekad nepajusti 
džiaugsmo; visad būti prakeiktam, niekad nebūti išgelbėtam; visad, 
niekad; visad, niekad. O, kokia baisi bausmė! Amžinybė nesibaigian- 
čių kančių, nesibaigiančių kūno ir dvasios kankynių, ir nė spindulėlio 
vilties, nė minutės atokvėpio, vien beribio didumo kančios, begalinė 
kančių įvairovė, kančių, kurios amžinai stiprina tą, ką amžinai alina; 
kančių, kurios, kamuodamos kūną, amžinai kankina sielą, amžinybė, 

kurios kiekviena akimirka pati savaime yra kančių amžinybė. Tokia 
yra baisioji bausmė, visagalio ir teisingo Dievo paskirta tiems, kurie 
miršta su mirštama nuodėme. 

— Taip, teisingo Dievo! Žemiškai protaujančius žmones stulbina 
tai, kad Dievas skiria amžiną ir nesibaigiančią bausmę pragaro ugnyje 
už vieną vienintelę sunkią nuodėmę. Jie protauja taip todėl, kad, 
apakinti kūno pagundų ir žmogaus proto tamsumo, nepajėgia suvokti 
baisingo mirštamos nuodėmės bjaurumo. Jie taip protauja todėl, kad 
negali suprasti, jog ir maža nuodėmė yra tokia šlykšti ir bjauri, kad 
net jeigu visagalis Kūrėjas galėtų panaikinti visą pasaulio blogį ir 
kančias — karus, ligas, plėšikavimus, nusikaltimus, mirtis, žmogžu- 
dystes, ir tik norėtų palikti vieną vienintelę mažą nuodėmę nebau- 
džiamą — melą, piktą žvilgsnį, minutę tingulio, Jis, didis visagalis 
Dievas, to negalėtų padaryti, nes nuodėmė tiek mintimis, tiek veiks- 
mais yra nusižengimas Jo įstatymams, o Dievas nebūtų Dievas, jeigu 
nenubaustų prasižengėlio. 

— Už vieną nuodėmę, vieną maištingos proto puikybės akimirką 
Liuciferis ir trečdalis angelų kareivijos neteko šlovės. Už vieną nuodė- 
mę, vieną lengvabūdiškumo ir silpnumo akimirką Adomas ir Ieva 
buvo išvaryti iš rojaus ir atnešė į pasaulį mirtį ir kančias. Kad atpirktų 
tos nuodėmės pasekmes, Vienatinis Dievo Sūnus atėjo į žemę, gyveno, 
kentėjo ir mirė didžiausiose kančiose, tris valandas iškabojęs ant 
kryžiaus. 

— O, mano brangūs jaunieji broliai Jėzuje Kristuje, tai ar dar drįsi- 
me skaudinti ir rūstinti gerąjį Atpirkėją? Ar mindžiosime žaizdotą 
ir iškankintą Jo kūną? Spjaudysime Jam į veidą, kupiną sielvarto ir 
meilės? Ar ir mes, kaip tie žiaurūs žydai ir storžieviai kareiviai, tyčio- 
simės iš švelnaus ir gailestingo Gelbėtojo, kursai vienas dėl mūsų nuėjo 
baisius kančių kelius? Kiekvienas nuodėmingas žodis — tai Žaizda 
jautriame Jo šone. Kiekvienas nuodėmingas poelgis — erškėčio dyg- 
lys, smingantis į Jo galvą. Kiekviena neskaisti mintis, kurios užvaldo- 
mas leidaisi savo noru,— aštri ietis, perverianti šventą ir mylinčią 
Jo širdį. Ne, ne! Žmogui nevalia daryti to, kas taip giliai įžeidžia dieviš- 
kąją didybę, to, už ką baudžiama amžinybe kančių, to, kas vėl kala 
Dievo Sūnų prie kryžiaus ir verčia Jį patyčių objektu. 

— Aš meldžiu Dievą, kad mano paprasti pamokymai šiandien 
sustiprintų dievobaimingumą tų, kurie yra Dievo malonėje, sutvirtintų 
svyruojančius, grąžintų į Dievo malonę vargšę paklydusią sielą, jeigu 
tarp jūsų tokia yra. Aš meldžiu Dievą, ir jūs melskitės su manimi, kad 

tinkamai atgailautume už savo nuodėmes. Dabar paprašysiu jus visus, 
susirinkusius šioje kuklioje koplytėlėje, atsiklaupti ir Dievo akivaiz- 
doje sukalbėti atgailos maldą. Dievas — čia, tabernakulyje, degantis 
meile žmonijai, pasiruošęs paguosti kenčiančius. Nesibijokite. Kad ir 
kiek, kad ir kokių sunkių nuodėmių būtumėte padarę, jeigu tik atgai- 
lausite, jums bus atleista. Tenesulaiko jūsų pasaulietiškas gėdingumas. 
Dievas tebėra gailestingas Viešpats, geidžiantis ne amžinos nusidėjėlio 
prapulties, bet priešingai — kad nusidėjėlis atsiverstų ir dorai gyventų. 

— Jis šaukia jus savęsp. Jūs — Jo vaikai. Jis jus iš nieko sukūrė. 
Jis myli jus taip, kaip tik Dievas tegali mylėti. Jo rankos ištiestos, kad 
jus priglaustų, nors jūs ir esat Jam nusidėję. Eikš pas Jį, vargše nusi- 
dėjėli, vargše, paikas ir klystantis nusidėjėli. Dabar tam tinkamas lai- 
kas. Dabar tinkama valanda. 

Kunigas pakilo ir, nusisukęs į altorių, prieblandoje atsiklaupė aht 
laiptelio priešais tabernakulį. Palaukė, kol suklaups visa koplyčia, ir, 
kai nebesigirdėjo nė krepštelėjimo, pakėlęs galvą ėmė frazę po frazės 
karštai kalbėti atgailos maldą. Berniukai frazę po frazės kartojo pas- 
kui jį. Stivenas, kuriam liežuvis buvo pridžiūvęs prie gomurio, palenkė 
galvą ir ėmė melstis mintyse. 

— O Viešpatie Dieve! 
— O Viešpatie Dieve! 
— Aš nuoširdžiai gailiuosi, 
— Aš nuoširdžiai gailiuosi, 
— kad įžeidžiau Tave, 
— kad įžeidžiau Tave, 
— ir nekenčiu savo nuodėmių 
— ir nekenčiu savo nuodėmių 
— labiau už visa pikta, 
— labiau už visa pikta, 
— nes jos nepatinka Tau, Viešpatie, 
— nes jos nepatinka Tau, Viešpatie, 
— kursai esi vertas 
— kursai esi vertas 
— visos mano meilės, 
— visos mano meilės, 
— ir aš tvirtai pasižadu 
— ir aš tvirtai pasižadu 
— Tavo šventos malonės dėka 
— Tavo šventos malonės dėka 

— daugiau nebeįžeisti Tavęs 
— daugiau nebeįžeisti Tavęs 
— ir pasitaisyti. 
— ir pasitaisyti. 


Po pietų jis nuėjo į savo kambarį pabūti vienudu su savo siela, ir 
kas laiptas jo siela tarytum atsidusdavo, ir sulig kiekvienu atodūsiu jo 
siela laiptas po laipto kilo jo kojomis per klampią miglą aukštyn. 

Aikštelėje prieš duris jis stabtelėjo, paskui, suradęs porcelianinį 
rankenos bumbulą, greit duris atidarė. Išsigandęs laukė skaudama 
siela ir tylomis meldėsi, kad, žengiant per slenkstį, mirtis nepalytėtų 
jo kaktos, kad jo neapveiktų tamsoje gyvuojančios piktosios dvasios. 
Laukė tylėdamas ties slenksčiu tartum ties kokio tamsaus urvo anga. 
Ten dūlavo veidai, akys — laukė jo ir stebėjo. 

— Mes, aišku, puikiai žinojom, kad nors tai ir turėjo išeiti aikštėn, 
jam bus sunkoka ryžtis mėginti prisiversti mėginti ryžtis pripažinti 
dvasios pasiuntinį, taigi mes, aišku, puikiai Žžinojom... 

Murmantys veidai laukė ir stebėjo, murmantys balsai buvo pripildę 
tamsią urvo ertmę. Jį kaustė didžiulė dvasinė ir fizinė baimė, tačiau, 
narsiai iškėlęs galvą, tvirtu žingsniu jis žengė į kambarį. Tarpdurys, 
kambarys, tas pats kambarys, tas pats langas. Jis ramiai sakė sau, kad 
tie žodžiai, kuriuos tarsi kažkas murmėjo tamsoje, yra visiškai bepras- 
miai. Sakė sau, jog tai tik jo kambarys atdarom durim, ir tiek. 

Jis uždarė duris ir, skubiai priėjęs prie lovos, atsiklaupė ir užsidengė 
rankomis veidą. Delnai buvo šalti ir drėgni, ir nuo šalčio maudė visą 
kūną. Maudulys, šaltis ir nuovargis drumstė mintis. Ko jis čia klūpo 
it vaikas, kalbąs vakaro poterius? Kad pabūtų vienudu su savo siela, 
kad suvestų sąžinės sąskaitą, kad pripažintų savo nuodėmes, prisimintų, 
kiek kartų, kokiu būdu ir kokiomis aplinkybėmis jas padarė, kad jas 
apverktų. Tačiau pravirkti jis nepajėgė. Nepajėgė sužadinti prisimini- 
mų apie jas. Juto tik dvasinį ir fizinį skausmą, visa jo esybė — atmin- 
tis, valia, sąmonė, kūnas — buvo nusikamavusi ir paralyžiuota. 

Tai velnių darbas — sujaukti mintis ir aptemdyti sąžinę, brautis 
pro bailaus ir nuodėmėmis pergedusio kūno vartus; droviai melsda- 
mas Dievą atleisti už silpnumą, jis įlipo į lovą ir gerai susivyniojęs į 
antklodę vėl užsidengė rankomis veidą. Jis yra nusidėjęs. Taip sunkiai 

nusidėjęs prieš dangų ir prieš Dievą, kad nėra vertas vadintis Dievo 
vaiku. 

Nejaugi jis, Stivenas Dedalas, galėjo šitaip daryti? Sąžinė atsakyda- 
ma atsiduso. Taip, galėjo, vogčiomis, šlykščiai, daug kartų ir, būdamas 
užkietėjęs nusidėjėlis, drįso prieš patį altorių dėvėti dorumo kaukę, 
nors visa jo siela buvo gyvi puvėsiai. Kaip dar Dievas nenutrenkė jo 
negyvai? Jo nuodėmės it raupsuotųjų minia spietėsi aplinkui, alsavo 
jam į veidą, iš visų pusių kišo nosis. Susigūžęs ir užsimerkęs jis mėgino 
užmiršti jas melsdamasis, tačiau siela būdravo, ir nors akys buvo kie- 
tai užmerktos, jis matė vietas, kur buvo nusidėjęs, ir nors ausys buvo 
kietai užspaustos, jis viską girdėjo. Sukaupęs visas valios pajėgas, troš- 
ko negirdėti ir nematyti. Troško taip, kad kūnas ėmė drebėti nuo įtam- 
pos, ir siela akimirką prisnūdo. Prisnūdo Hr vėl pakirdo. Ir jis išvydo. 

Lauką sudžiūvusių piktžolių, dagilių ir dilgėlių kuokštų. Tarp šitų 
stagarų pilna sulamdytų skardinių ir sudžiūvusių išmatų krūvelių bei 
spirų. Ties visomis tomis atmatomis tarp dygių pilkšvai žalių piktžolių 
smilksta blankios žaltvykslės. Iš skardinių ir nuo senų, sudžiūvusių 
išmatų tingiai rangosi smarvė, tokia pat vos juntama ir bjauri kaip tos 
žaltvykslės. 

Lauke esama būtybių: viena, trys, šešios; jos slampinėja po lauką. 
Ožiškos, raguotos būtybės su skystomis barzdelėmis ir pilkais kaip žemė 
žmogiškais veidais. Neapykantos kupinomis žiauriomis akimis jos slam- 
pinėja, vilkdamos paskui save ilgas uodegas. Senatviškuose prakauliuo- 
se veiduose boluoja žiauriai prašieptos burnos. Viena būtybė siaustosi 
sudriskusia flanelės liemene, kita monotoniškai aimanuoja, barzdai 
įsivėlus į piktžolių kuokštus. Išdžiūvusiomis lūpomis jos tyliai švagžda, 
iš lengvo čiužindamos ratu po lauką, kreivezuodamos tarp piktžolių, 
tįsdamos ilgas uodegas per barškančias skardines. Lėtai suka ratą po 
rato, ratas mažyn ir mažyn, siauryn ir siauryn; iš lūpų sklinda tylus 
švagždėjimas, ilgos sudžiūvusiais šūdais aplipusios uodegos mataruoja, 
klaikūs snukiai užversti aukštyn... 

Gelbėkit! | 

Jis kaip beprotis nusiplėšė antklodę nuo veido ir kaklo. Štai jo 
pragaras! Dievas leido jam pamatyti pragarą, skirtą už jo nuodėmes: 
dvokiantį, gyvulišką, šlykštų ištvirkusių ožiškų piktųjų dvasių pragarą. 
Pragarą, skirtą jam! Jam! 

Jis pašoko nuo lovos. Į gerklę kliūstelėjo smarvė, verčianti lauk 
vidurius. Oro! Dangiškojo oro! Jis nusvirduliavo prie lango, dejuoda- 
mas ir ko nealpdamas iš blogumo. Ties prausykle jį ėmė tąsyti, ir, 

delnais pašėlusiai spausdamas šaltą kaktą, jis ėmė skausmingai ir 
gausiai vemti. 

Kai priepuolis praėjo, jis nuslinko prie lango, pakėlė rėmą ir, alkūne 
atsirėmęs į palangę, atsisėdo nišos kamputy. Lietus buvo praėjęs, nuo 
žiburio prie žiburio plaukė rūkas — miestas siautėsi švelnią miglos 
skraistę. Dangus buvo ramus ir vos vos švytėjo, oras buvo malonus 
alsuoti kaip liūties išpraustoje miško tankynėje; ir visur viešpataujant 
ramybei, mirksint žiburiams ir dvelkiant švelniems kvapams, jis širdyje 
davė sau priesaiką. 

Jis meldėsi: 

— Kadaise Jis ketino nužengti į žemę dangaus šlovėje, tačiau mes 
nusidėjom, ir tuomet Jis nebegalėjo mūsų aplankyti nenuslėpęs savo 
didybės ir nepridengęs savo spindesio, nes Jis yra Dievas. Todėl Jis 
nužengė silpnas, o ne galingas, ir atsiuntė vietoje savęs tave, savo 
sukurtąją, spindinčią tokiu grožiu, kokį tik pajėgūs esame ištverti. Ir 
dabar pats veidas tavo ir pavyza, geroji Motin, byloja mums apie 
Amžinybę; ne žemiškuoju grožiu, pavojingu regėti, o kaip aušrinė, 
tavasis simbolis, skaisti esi ir melodinga, alsuoji tyrumu, byloji apie 
dangų ir skleidi ramybę. O pranaše dienos! O piligrimo šviesuly! 
Veski mus taip, kaip iki šiolei vedei. Nakties tamsybėj per nykią 
dykumą vesk mus pas mūsų Viešpatį Jėzų, vesk mus namo““. 

Jo akys pritvino ašarų, ir, nuolankiai žvelgdamas į dangų, jis 
apverkė prarastąją nekaltybę. 

Vakare jis išėjo iš namų, ir vos tik drėgnas sutemų oras palietė 
veidą ir sugirgždėjo uždaromos durys, maldos ir ašarų užliūliuota 
sąžinė atsibudo vėl. Išpažink! Išpažink! Ašaromis ir maldomis apramin- 
ti sąžinę — negana. Reikės atsiklaupti prieš Šventosios Dvasios tarną, 
nuoširdžiai išsakyti visas slaptas nuodėmes ir už jas atgailauti. Prieš 
išgirsdamas, kaip kliūdamos už slenksčio vėl girgžtelės atidaromos 
durys, jam įeinant, prieš vėl pamatydamas virtuvėje vakarienei pa- 
dengtą stalą, jis atsiklaups ir išpažins. Tai visai paprasta. 

Sąžinė aprimo, ir jis ėmė sparčiai eiti tamsiomis gatvėmis. Kiek 
šaligatvio plytų šioje gatvėje, kiek gatvių šiame mieste, kiek miestų 
pasaulyje! Tačiau amžinybė — be pabaigos. Jis mirštamai nusidėjęs. 
Net ir vienas kartas yra mirštama nuodėmė. O tai gali įvykti per 
akimirksnį. Bet kaip — taip greit? Užtenka pamatyti arba įsivaizduoti. 
Akys pamato anksčiau, negu parūpsta pamatyti. O tada akimirksnis — 
ir jau įvyko. Bet negi ta kūno dalis ką suvokė? Žaltys, tas gudriausias 
gyvis iš visų. Jis, matyt, akimirksniu suvokia, ko geidžia, o po to aki- 

mirksnis po akimirksnio nuodėmingai tęsia savo geismą. Ir jaučia, 
ir suvokia, ir geidžia. Koks siaubingas daiktas! Kas ją tokią sukūrė, 
šitą gyvulišką kūno dalį, gyvuliškai suvokiančią ir gyvuliškai gei- 
džiančią? Ar ji — tai jis pats, ar nežmogiškas žemų instinktų valdo- 
mas padaras? Širdis jam pyko įsivaizdavus glebų žaltišką gyvį, siur- 
biantį pačius jo gyvybės syvus ir pampstantį nuo geidulių glitėsių. Ir 
kodėl taip yra? Kodėl? 

Jis gužėsi, nepajėgdamas įminti šios mįslės, baugiai nusižeminęs 
prieš Dievą, sukūrusį visus daiktus ir visus žmones. Beprotybė! Kaip 
galima šitaip galvoti? Ir, susigūžęs tamsoje ir nusižeminęs, jis be žodžių 
meldė angelą sargą, kad su kalaviju nuvytų jam kuždančią piktąją 
dvasią. 

Kuždėjimas liovėsi, ir tuomet jis aiškiai suprato, kad tai jo paties 
siela sąmoningai vertė kūną nusidėti mintimis, žodžiais ir veiksmais. 
Išpažink! Turėsi išpažinti aliai vieną nuodėmę. Bet kaip reikės pa- 
pasakoti kunigui, ką esi padaręs? O privalėsi. Ir kaip jam paaiškinsi, 
nemirdamas iš gėdos? O kaip galėjai be jokios gėdos taip daryti? Bepro- 
tis! Išpažink! O gal iš tiesų jis vėl bus laisvas ir be nuodėmės? Gal 
kunigas žinos. Ak, tu Dieve! 

Jis ėjo apytamsėmis gatvėmis, bijodamas net stabtelėti, kad nepasi- 
rodytų, jog nori išsisukti nuo to, kas jo laukia, bijodamas atsidurti 
ten, kur jį po senovei traukė. Kokia graži turi būti siela, kai yra Dievo 
malonėje, kai Dievas žvelgia į ją su meile! 

Ant šaligatvių, pasistačiusios krepšius, sėdėjo apdriskusios mergaitės. 
Šlapi plaukai buvo išdrikę joms ant kaktų. Negražios jos atrodė, su- 
tūpusios purve. Tačiau jų sielas regi Dievas, ir jeigu jų sielos yra 
Dievo malonėje, jos spinduliuote spinduliuoja, ir Dievas žvelgia į 
jas su meile. 

Nuo minties, jog jis taip žemai puolęs, kad šitų mergaičių sielos 
Dievui malonesnės negu jo, jam į širdį dvelktelėjo ledinis pažeminimo 
šaltis. Vėjas padvelkė į jį ir nuskriejo pas miriadus kitų sielų, kurioms 
Dievo malonė švietė čia stipriau, čia menkiau, kaip žvaigždėms, ryš- 
kesnėms ir blausesnėms, tvarioms ir silpnoms. Ir švytinčios sielos, tva- 
rios ir silpnos, skriejo, pagautos sūkurio. Viena siela pražuvo, mažutė 
sielelė — jo. Sumirksėjo sykį ir užgeso, užmiršta, pražuvusi. Galas: 
juoda, šalta, tuščia beribė erdvė. 

Lėtais tvinksniais iš gūdžių neapšviesto, nepajusto, negyvento laiko 
tolių į jį grįžo realybės suvokimas. Aplink susiklostė nykus gyvenimo 
vaizdas: kasdieniška šneka, krautuvėse degantys dujų rageliai, Žuvies, 

svaigalų ir šlapių pjuvenų kvapai, vaikštantys vyrai ir moterys. Skersai 
gatvę taikėsi pereiti senutė su bakeliu žibalo. Jis pasilenkė prie jos 
ir paklausė, ar nėra kur nors netoliese bažnyčios. 

— Bažnyčios, ponaiti? Yra, yra. Čerčo gatvėj. 

— Čerčo? 

Ji perėmė bakelį į kitą ranką ir parodė; ir kai ji iš po skaros ištiesė 
smirdinčią raukšlėtą dešinę, jis pasilenkė dar žemiau, nuliūdintas 
jos balso ir suramintas. 

— Ačiu. 

— Prašom, ponaiti. 

Didžiojo altoriaus žvakės buvo užgesintos, tačiau tamsioje navoje 
dar plaukiojo smilkalų kvapas. Barzdoti, dievobaimingais veidais 
darbininkai pro šonines duris nešė baldakimą, o zakristijonas ramiais 
mostais ir žodžiais jiems patarinėjo. Keletas tikinčiųjų tebesimeldė 
priešais vieną iš šoninių altorių, keletas klūpojo klauptuose netoli 
klausyklų. Jis nedrąsiai priėjo ir atsiklaupė galiniame navos klaupte, 
džiaugdamasis bažnyčios ramybe, tyla ir kvapnia prieblanda. Lenta, 
ant kurios jis atsiklaupė, buvo siaura ir nusitrynusi, o šalia klūpantieji 
buvo nuolankūs Jėzaus pasekėjai. Jėzus irgi užgimė skurde ir dirbo 
dailidės dirbtuvėje, pjovė ir obliavo lentas ir apie Dievo karalystę 
pirmiausia prabilo neturtingiems žvejams, ir visus žmones mokė būti 
nusižeminusius ir nuolankius. 

Jis nuleido galvą ant rankų, ragindamas save būti nusižeminusį ir 
nuolankų, tokį kaip klūpantys šalia jo, ir kad jo malda būtų Dievui 
tokia pat priimtina, kaip ir jų. Jis meldėsi kartu su jais, tačiau melstis 
sekėsi sunkiai. Jo siela buvo suteršta nuodėmėmis, ir jis nedrįso prašyti 
atleidimo, neturėdamas tokio tyro pasitikėjimo kaip tie, kuriuos Jėzus 
nepaaiškinama Dievo valia pirmuosius pasišaukė savęsp, — dailidės, 
žvejai, paprasti neturtingi žmonės, dirbantys paprastus darbus, kantriai 
tašantys ir obliuojantys medį, taisantys tinklus. 

Šonine nava atėjo aukštas vyriškis, ir žmonės sujudo; paskutinę 
akimirką, staiga pakėlęs akis, Stivenas išvydo ilgą žilsvą barzdą ir 
rudą kapucino“' abitą. Kunigas įėjo į klausyklą, ir jo nebebuvo matyti. 
Du žmonės atsistojo ir iš abiejų pusių priėjo prie klausyklos. Brakštelė- 
jo atšaunama sklendė, ir tyloje pasigirdo negarsus šnabždesys. 

Gyslose jam suūžė kraujas, suūžė it nuodėmingas miestas““, pažadin- 
tas iš miego išgirsti, kas jam lemta. Krinta žiežirbos, ir tyliai birena 
ir sėda ant namų pelenai. Žmonės bunda ir bruzda, dusdami nuo įkai- 
tusio oro. 

Sklendė užsitrenkė. Atlikęs išpažintį, žmogus nuėjo nuo klausyklos 
šono. Nuodėmklausys atšovė kitą sklendę. Ten, kur buvo klūpojęs 
anas Žmogus, guviai priėjo moteriškė. Vėl pasigirdo tylus šnabždesys. 

Jis dar galėtų išeiti iš bažnyčios. Galėtų atsistoti, žengti žingsnį, 
paskui kitą ir tyliai išeiti, o tada strimgalviais pasileisti tamsiomis gatvė- 
mis. Jis dar galėtų išsisukti nuo sarmatos. Geriau jau būtų koks nori 
baisus nusikaltimas, bet tik ne ši jo nuodėmė! Kad ir žmogžudystė! 
Visą kūną daigstė byrančios žiežirbos — gėdingos mintys, gėdingi 
žodžiai, gėdingi veiksmai. Gėda apgaubė jį visą It nepaliaujamai 
krintantys smulkūs karšti pelenai. Kaip šitai pasakyti žodžiais!? Jo 
siela, dūstanti ir bejėgė, to neištvers. 

Sklendė užsitrenkė. Iš anos klausyklos pusės pasirodė atlikęs išpažin- 
tį atgailautojas. Nuodėmklausys atbraukė šitos pusės sklendę. Pasi- 
traukusio vieton žengė kitas. Iš klausyklos garų debesėliais plaukė tylus 
kuždesys. Tai moteriškė — kuždesio debesėliai, kuždesio garai, tirps- 
tantis kuždesys. 

Slėpdamasis jis po klauptu nusižeminęs mušėsi kumščiu į krūtinę. 
Jis susitaikys su žmonėmis ir su Dievu. Mylės savo artimą. Mylės 
Dievą, kuris jį sukūrė ir myli. Jis klaupsis ir melsis drauge su kitais ir 
bus laimingas. Dievas žvelgs į jį ir į juos ir visus mylės. 

Būti geram — nesunku. Dievo jungas saldus ir lengvas. Geriau 
niekad nenusidėti, visada likti vaiku, nes Dievas myli vaikus ir leidžia 
jiems ateiti pas save“?. Nuodėmė — baisus, siaubingas dalykas. Bet 
Dievas gailestingas vargšams nusidėjėliams, kurie nuoširdžiai gailisi. 
Kaip tat teisinga! Tai tikras gerumas. 

Užbraukiama sklendė brakštelėjo per daug netikėtai. Moteriškė 
nuėjo nuo klausyklos. Dabar jo eilė. Siaubo apimtas jis atsistojo ir 
nieko nereginčiomis akimis nukėblino prie klausyklos. 

Štai ir išmušė valanda atsiskaityti. Tylioje prieblandoje jis atsiklau- 
pė ir pakėlė akis į baltą ties juo kabantį nukryžiuotąjį. Dievas mato, 
kad jis gailisi. Jis išpažins visas nuodėmes. Išpažintis bus ilga ilga. Visi 
bažnyčioje tuomet supras, koks didelis jis nusidėjėlis. Ir tegu. Juk tai 
tiesa. Tačiau Dievas pažadėjo jam dovanoti, jeigu jis gailėsis. Jis 
gailisi. Jis ištiesė sunertas rankas į boluojantį kryžių ir ėmė melstis. 
Meldėsi ašarų kupinomis akimis, inkšdamas, drebėdamas, it pasiklydusi 
avelė mataruodamas galva. 

— Gailiuosi! Gailiuosi! Oi gailiuosi! 

Brakštelėjo atšaunama sklendė, ir jam krūtinėje sudunksėjo širdis. 
Senas kunigas, nežiūrėdamas į jį, palenkė prie grotelių galvą ir pasi- 

rėmė ranka. Jis persižegnojo ir paprašė kunigą, kad palaimintų, nes 
nusidėjo. Paskui, nulenkęs galvą, persigandęs, sukalbėjo „Confiteor“. 
Sulig žodžiais „mano didžiausia kaltybė“, pritrūkęs kvapo, nutilo. 

— Kada paskutinį kartą buvai išpažinties, sūnau? 

— Seniai, tėve. 

— Prieš mėnesį, sūnau? 

— Seniau, tėve. 

— Prieš tris, sūnau? 

— Seniau, tėve. 

— Prieš šešis, sūnau? 

— Prieš aštuonis mėnesius, tėve. 

Išpažintis prasidėjo. Kunigas paklausė: 

— Ir ką prisimeni iš šito laiko? 

Jis ėmė vardyti nuodėmes: praleidęs mišias, nesukalbėjęs poterių, 
melavęs. 

— Ką dar, sūnau? 

Dar: pykčio, pavydo, persivalgymo, tuštybės, neklusnumo nuo- 
dėmės. 

— Ką dar, sūnau? 

Nebėra kas daro. Jis sušnabždėjo: 

— Aš... padariau paleistuvystės nuodėmę, tėve. 

Kunigas net nepasuko galvos. 

— Pats su savimi, sūnau? 

— Ne... ne tik su savimi. 

— Su moterimis, sūnau? 

— Taip, tėve. 

— Tos moterys ištekėjusios, sūnau? 

Jis nežinąs. Nuodėmės viena po kitos sunkėsi jam iš lūpų, gėdingais 
lašais varvėjo iš jo sielos lyg iš pūliuojančios ir kraujuojančios žaiz- 
dos, tekėjo dvokiančia srove. Išvarvėjo tiršti, bjaurūs paskutiniai nuo- 
dėmių lašai. Daugiau sakyti nebebuvo ko. Visiškai išsekęs, jis nusvari- 
no galvą. 

Kunigas tylėjo. Paskui paklausė: 

— Kiek tau metų, sūnau? 

— Šešiolika, tėve. | 

Kunigas keletą kartų ranka perbraukė sau per veidą. Paskui, delnu 
parėmęs kaktą, pasilenkė prie grotelių ir, kaip ir pirma nežiūrėdamas 
į Jį, lėtai prabilo. Jo balsas buvo seno, pavargusio žmogaus. 

— Tu labai jaunas, sūnau, — tarė jis, — ir aš meldžiu tave: atsi- 

kratyk šitos nuodėmės. Tai baisi nuodėmė. Ji žudo tiek kūną, tiek 
sielą. Ji — daugybės nusikaltimų ir nelaimių priežastis. Atsikratyki 
jos, sūnau, dėl Dievo meilės. Tikri, garbingi vyrai taip nesielgia. Tu 
nežinai, kur šis bjaurus įprotis gali tave nuvesti arba kuo gali atsi- 
gręžti prieš tave. Kol darysi šitą nuodėmę, vargšas sūnau, tu Dievui 
nebūsi vertas nė skatiko. Melsk Motiną Mariją pagalbos. Ji tau padės, 
sūnau. Melskis Švenčiausiajai Mergelei, kada tik užeis mintis apie 
šitą nuodėmę. Aš tikiu, tu taip ir darysi, tiesa? Tu gailiesi šitaip. nusi- 
dėjęs. Aš tuo tikiu. O dabar pažadėsi Dievui, kad šventos Jo malonės 
dėka daugiau niekad nebeįžeisi Jo ta bjauria nuodėme. Juk duosi 
Dievui garbės žodį, tiesa? 

— "Taip, tėve. 

Pavargęs seniokiškas balsas it gaivus lietus liejosi į jo drebančią, 
perdegusią širdį. Ir gera, ir liūdna! 

— Prižadėk, mano sūnau. Nelabasis išvedė tave iš kelio. Gink jį, 
tą piktą dvasią, neapkenčiančią mūsų Viešpaties, atgal į pragarą, kai 
tik jis ims gundyti tave šitokiu būdu suteršti savo kūną. Dabar pat pri- 
žadėk Dievui, kad atsikratysi tos nuodėmės, tos bjaurios bjaurios 
nuodėmės. 

Ašarų ir Dievo gailestingumo šviesos apakintas, jis nulenkė galvą ir 
išgirdo iškilmingus išrišimo žodžius ir pamatė atleidimo ženklan 
pakeltą kunigo ranką. 

— Tegu Dievas tave laimina, sūnau. Pasimelsk už mane. 


Jis atsiklaupė tamsios navos kampe sukalbėti atgailos maldos, ir jo 
malda kilo iš apvalytos širdies į dangų it baltos rožės aromatas. 

Purvinos gatvės alsavo džiugesiu. Jis žingsniavo namo, jausdamas, 
kaip neregima Dievo malonė, pripildžiusi jį visą, tartum nešte neša. 
Vis dėlto jis įveikė save. Jis išpažino, ir Dievas jam atleido. Jo siela vėl 
skaisti ir šventa, šventa ir laiminga. 

Būtų gražu dabar numirti, jeigu tokia būtų Dievo valia. Gražu 
Dievo laiminamam nugyventi gyvenimą ramiai, dorai, santaikoje su 
kitais. 

Jis sėdėjo virtuvėje prie židinio, iš laimės nedrįsdamas pratarti 
žodžio. Iki šios akimirkos jis nežinojo, koks gražus ir palaimingas gali 
būti gyvenimas. Žalio popieriaus lapas, apsuktas apie lempą, metė 
švelnų šešėlį. Ant spintelės stovėjo lėkštė su dešrelėmis ir kepenine 
dešra, o ant lentynos — kiaušiniai. Tai bus pusryčiams rytą, kai grįš 
po komunijos iš kolegijos koplyčios. Kepeninė dešra, kiaušiniai, dešre- 

lės ir arbata. Koks vis dėlto paprastas ir gražus gyvenimas! Ir tas 
gyvenimas — visas jam prieš akis. 

Svajodamas jis užmigo. Svajodamas pabudo ir pamatė, kad jau rytas. 
Svajodamas ėjo tyliomis gatvėmis į kolegiją. 

Visi berniukai jau klūpojo savo vietose. Jis atsiklaupė tarp jų, lai- 
mingas ir drovus. Altorius buvo apkrautas glėbiais kvapnių baltų 
gėlių, ir ryto šviesoje blyškios žvakių liepsnelės tarp baltų gėlių degė 
skaisčios ir ramios kaip jojo siela. 

Jis klūpojo prieš altorių tarp klasės draugų, kartu su jais ant gyvo 
rankų turėklo laikydamas altoriaus užtiesalą. Jo rankos virpėjo, ir jo 
siela suvirpo išgirdus, kaip kunigas iš komuninės dalindamas komuniją 
eina nuo vieno prie kito. 

— Corpus Domini nostri.* 

Ar iš tikrųjų? Jis klūpo be nuodėmės ir drovus, tuoj ant liežuvio 
pajus ostiją, ir Dievas įeis į jo apvalytą kūną. 

— In vitam eternam“'** Amen. 

Naujas gyvenimas! Dievo palaimintas, doras ir laimingas gyvenimas! 
Ir tai tikrovė. Tai ne sapnas, po kurio atsibundama. Praeitis nebegrįš. 

— Corpus Domini nostri. 

Komunijos taurė priartėjo prie jo. 


IV 


Sekmadienis buvo skirtas Šventosios Trejybės paslapčiai, pirma- 
dienis — Šventajai Dvasiai, antradienis — angelams sargams, trečia- 
dienis — šventajam Juozapui, ketvirtadienis — Švenčiausiajam Sak- 
ramentui, penktadienis — Jėzaus kančioms, šeštadienis — šventajai 
Mergelei Marijai. 

Kiekvieną rytą jis iš naujo pasišvęsdavo kuriam nors šventajam ar 
paslapčiai. Diena jam prasidėdavo nuolankiu visų minčių ir darbų 
paaukojimu Aukščiausiojo vietininko! intencijai ir ankstyvųjų mišių 
išklausymu. Atšiaurus ryto oras grūdino jo pamaldumą ir ryžtą, ir 


* Mūsų Viešpaties kūnas (lot.). 
** Amžiname gyvenime (Iot.). 

dažnai, klūpodamas tarp nedaugelio besimeldžiančiųjų priešais šoninį 
altorių ir skirtukų prikaišiotoje maldaknygėje sekdamas, ką murmena 
kunigas, jis akimirką pakeldavo akis į statulą bažnytiniais drabužiais, 
stovinčią prietemoje tarp dviejų žvakių, Senojo ir Naujojo Testamen- 
to simbolių, ir įsivaizduodavo klūpąs per mišias katakombose. 

Jo dienos buvo išskirstytos įvairioms maldoms. Vis kartodamas 
dievobaimingus posakius ir kalbėdamas poterius, jis ištisais šimtme- 
čiais, susidedančiais iš dienų, keturiasdešimtadienių ir metų, trumpino 
skaistykloje esančių sielų kančias, tačiau dvasinis triumfas, kurį jautė, 
šitaip lengvai mažindamas tokius fantastiškus bausmės terminus, buvo 
nepakankamas atlygis už pamaldumo įkarštį, nes jis niekad negalėjo 
tiksliai žinoti, kiek laikinos bausmės kenčiančioms sieloms išpirko 
savo maldomis, ir, bijodamas, kad skaistykloje, kurios ugnis nuo pra- 
garo skiriasi tik tuo, kad yra neamžina, naudos iš jo išpirkos ne daugiau 
kaip iš lašelio vandens, jis kasdien vis labiau ir labiau kurstė savo reli- 
ginę aistrą. 

Kiekviena dalis jo dienos, padalytos pagal tai, ką jis laikė gyvenimo 
pareigomis, sukosi aplink savą dvasinės energijos centrą. Jo gyvenimas 
tarytum priartėjo prie amžinybės; kiekviena jo mintis, žodis ir poelgis, 
kiekvienas sąmonės krustelėjimas g 1lėjo suribėti ir sušvisti danguje, 
ir kartais šitą tiesiogią sąsają jis jausdavo taip aiškiai, kad tardavosi 
girdįs, kaip meldžiantis jo siela tarsi spaudo didžiulio kasos aparato 
klavišus, ir matąs, kaip akimoju danguje pasirodo jo pirkinio kaina — 
bet ne skaitmuo, o lengvutis smilkalų dūmelis ar trapi gėlelė. 

Rožančiaus maldos, kurias jis nuolatos kalbėjo, — kad galėtų kalbė- 
ti vaikščiodamas gatvėmis, nešiojosi rožančių kelnių kišenėje,— 
virsdavo vainiku tokių paslaptingų, nežemiškų gėlių, jog jos jam 
atrodydavo lygiai bespalvės ir bekvapės, kaip ir bevardės. Norėdamas, 
kad jo sieloje sutvirtėtų trys didžiosios dorybės — tikėjimas į Tėvą, 
kuris jį sukūrė, viltis dėl Sūnaus, kuris atpirko jo nuodėmes, ir meilė 
Šventajai Dvasiai, kuri jį pašventino, jis kasdien kiekvienos dorybės 
intencija sukalbėdavo po visas tris rožančiaus dalis ir šitas tris kartus 
po tris sukalbėtas maldas skyrė Trejybei per Mariją jos paslapčių — 
džiaugsmingosios, sopulingosios ir garbingosios — vardan. 

Be to, kiekvieną iš septynių savaitės dienų jis melsdavosi, kad 
Šventoji Dvasia suteiktų sielai vieną iš septynių dovanų“ ir tuo diena 
po dienos iš jos išvarytų septynias mirtinas nuodėmes, suteršusias ją 
praeityje; ir jis melsdavosi dėl kiekvienos dovanos tam skirtą dieną, 
įsitikinęs, jog ji bus jam suteikta, nors kartais jam atrodydavo keista: 

negi išmintis ir supratimas ar mokslas ir mokslingumas taip esmingai 
skiriasi, kad už kiekvieną iš jų reikia melstis atskirai? Tačiau jis tikėjo, 
kad šitie neaiškumai išsisklaidys kokioje nors aukštesnėje dvasinio 
tobulėjimo pakopoje, kada Švenčiausiosios Trejybės Trečiasis Asmuo“ 
sutvirtins ir apšvies nuodėmingą jo sielą. Tuo jis tikėjo juo labiau tada, 
kai su baugiu virpuliu vaizduodavosi dievišką neperregimą tamsybę 
ir tylą, kur gyvena toji nematoma Šventoji Dvasia, kurios simboliai — 
balandis ir viesulas, kuriai nusidėti — neatleistina nuodėmė, toji amži- 
na paslaptingoji Esybė, kuriai, kaip Dievui, kunigai kartą per metus 
laiko mišias, vilkėdami raudonu lyg ugnies liežuviai drabužiu“. 

Trijų Trejybės Asmenų prigimtis ir giminystė, miglotai nusakyta 
jo skaitytose religinėse knygose, — Tėvas, amžių amžius tarsi veidro- 
dyje stebintis savo Dieviškąją Tobulybę, per amžius vis užgimstantis 
Amžinasis Sūnus ir Šventoji Dvasia, amžių amžius paeinanti iš 
Tėvo ir Sūnaus, — dėl didžio nesuprantamumo jo protui buvo priimti- 
nesnės už paprastą teiginį, kad Dievas per amžius mylėjo jo sielą, amžių 
amžius prieš jam ateinant į šį pasaulį, amžių amžius prieš pačiam pa- 
sauliui atsirandant. 

Seniau jis girdėdavo scenoje ar iš sakyklos iškilmingai tariamus 
aistrų — meilės ir neapykantos — vardus, skaitydavo apie jas aukštu 
stiliumi parašytose knygose ir stebėdavosi, kodėl jis visai nepajėgia jų 
jausti ir kodėl jam sunku nuoširdžiai jų vardus ištarti. Trumpa tūžmas- 
tis jį apimdavo dažnai, tačiau niekad nepavirsdavo nuolatine aistra, 
ir jis visada jausdavo, kaip lengvai vaduojasi iš jos, sakytum slysta iš 
odos ar kiauto. Kartais jis pajusdavo, kaip jį persmelkia kažkas ne- 
apčiuopiamas, tamsus ir kuždantis ir uždega trumpalaikę nuodėmingą 
aistrą; bet ir ji nublėsdavo, palikdama sąmonę skaidrią ir abejingą. 
Ir atrodė, kad tik tokią meilę ir tik tokią neapykantą tegalėjo pajusti 
jo siela. 

Tačiau netikėti meilės realumu jis nebegalėjo, nes pats Dievas per 
amžius dieviška meile mylėjo jo, būtent jo, sielą. Palaipsniui, sielai 
įgaunant vis daugiau dvasinio pažinimo, jis ėmė įžvelgti pasaulyje 
didžiulę harmoningą Dievo galybės ir meilės išraišką. Gyvenimas tapo 
dieviška dovana, už kurios kiekvieną mirksnį ir pojūtį, nors tai būtų 
net pamatytas ant šakos kabantis vienišas lapas, jo siela privalo garbin- 
ti Dovanotoją ir jam dėkoti. Pasaulis, nors ir labai konkretus ir sudė- 
tingas, jo sielai dabar egzistavo tik kaip Dievo galybės, meilės ir visur 
esimo teorema. Toks vientisas ir neginčijamas buvo šis jo sielai dova- 
notas gamtos dieviškojo prasmingumo jausmas, kad jis vargiai begalėjo 

suprasti, kam jam bereikia toliau gyventi. Tačiau jo gyvenimas — 
Dievo lemtas, ir jis, menkesnis už kitus, taip sunkiai ir taip bjauriai 
nusidėjęs Dievo valiai, nedrįso abejoti jo prasmingumu. Nuolanki, 
slegiama vienintelės visur esančios tobulos esybės suvokimo, jo siela 
vėl užsikrovė gerų darbų, mišių, maldų, sakramentų ir kūno marinimo 
naštą, ir tik dabar, susimąstęs apie didžiąją meilės paslaptį, jis pirmą 
kartą pajuto savyje šiltą krustelėjimą tarytum naujai užgimusią gyvybę 
ar pačios sielos jėgą. Ekstazės poza šventuose .paveiksluose — pakel- 
tos ir išskėstos rankos, praviros lūpos ir družnos akys — jam tapo 
įvaizdžiu besimeldžiančios sielos, nusižeminusios ir menkos Kūrėjo 
akivaizdoje. 

Tačiau jis žinojo apie dvasinės egzaltacijos pavojus ir neleido sau 
nukrypti nuo paprasčiausios, menkiausios religinės priedermės, o 
nuolatiniu kūno marinimu stengėsi ne tiek pasiekti pavojų kupino 
šventumo, kiek išpirkti praeities nuodėmes. Kiekvienas pojūtis buvo 
griežtai kontroliuojamas. Marindamas regos pojūtį, įprato gatvėje 
vaikščioti nuleistomis akimis, nedirsčiodamas nei į kairę, nei į dešinę, 
o tuo labiau atgal. Vengė susidurti su moterų žvilgsniais. Kartais su- 
tramdydavo akis, staiga valios pastangomis nukreipdamas kur kitur, 
pavyzdžiui, nei iš šio, nei iš to pakeldavo jas, nebaigęs skaityti sakinio, 
ir užversdavo knygą. Marindamas klausą, visai nekontroliavo savo 
balso, kuris kaip tik keitėsi, nedainavo ir nešvilpavo, taip pat nesisteng- 
davo išvengti skausmingai nervus veikiančių garsų kaip peilio galan- 
dymo, anglies išdagų sėmimo, kilimų daužymo. Marinti uoslę buvo 
sunkiau, nes jis nejautė instinktyvaus pasibjaurėjimo blogais kvapais, 
tiek aplinkos, pavyzdžiui, mėšlo ar dervos, tiek savo paties kūno, ir 
su jais atliko daugelį palyginimų ir bandymų. Galiausiai nustatė, kad 
vienintelis kvapas, kurio nepakenčia jo uoslė, yra savotiškas pašvinkęs, 
žuvimi atsiduodantis dvokas, toks kaip sudvisusio šlapimo, ir kada tik 
galėdavo, versdavo save uostyti tą nemalonų kvapą. Marindamas sko- 
nį, griežtai ribojo sau maistą, laikėsi aliai vieno bažnyčios pasninko ir 
prisiverstinai negalvodavo apie patiekalų skonį. Tačiau uoliausiai ir 
išradingiausiai jis stengėsi marinti lytėjimo pojūtį. Niekad sąmoningai 
nekegisdavo padėties lovoje, sėdėdavo nepatogiausiomis pozomis, kan- 
triai kęsdavo niežulį ir skausmą, neidavo pasišildyti prie židinio, per 
visas mišias, išskyrus evangeliją, išbūdavo klūpsčias, nesišluostydavo 
kaklo ir veido, kad oras geltų, ir, jeigu tik nekalbėdavo rožančiaus, 
rankas laikydavo prispaudęs prie šonų tarsi bėgikas, o nesusikišdavo į 
kišenes ir nesusidėdavo už nugaros. 

Pagundų padaryti mirtiną nuodėmę jis nejautė. Tačiau nustebo pa- 
tyręs, jog po tiekos maldų ir savęs tvardymo taip lengvai pasiduoda 
menkoms, vaikiškoms silpnybėms. Kad ir daug poteriavo ir pasninka- 
vo, jis vis vien vargiai suvaldydavo pyktį, išgirdęs motiną čiaudant ar 
kam nors sutrukdžius jam melstis. Reikėdavo didžiulių valios pastangų, 
kad nuslopintų impulsyvų norą kaip nors išlieti susierzinimą. Jis prisi- 
mindavo dažnai matytus savo mokytojų smulkmeniško pykčio priepuo- 
lius, perkreiptas burnas, kietai suspaustas lūpas ir išraudusius skruostus 
ir palyginęs save su jais, nepaisant visų pastangų būti nusižeminusiam, 
pajusdavo nusivylimą savimi. Bet sunkiau už visus pasninkus ar po- 
terius jam buvo įlieti savo gyvenimą į bendrą kitų gyvenimų srovę, 
visos pastangos buvo bevaisės, ir galiausiai sieloje liko tuštuma podraug 
su stiprėjančiomis abejonėmis ir svyravimais. Jo sielai atėjo nykos 
metas, kada atrodė, jog net patys sakramentai virto išdžiūvusiais šalti- 
niais. Išpažintis pasidarė priemone išsivaduoti nuo smulkių suklydimų, 
dėl kurių jis neatgailavo. Realus komunijos priėmimas nebeteikdavo 
tokių palaimingų nekalto atsidavimo akimirkų, kokias teikdavo simbo- 
linės komunijos, kurias jis kartais atlikdavo po suartėjimo su Šven- 
čiausiuoju Sakramentu. Suartėti jam padėdavo sena apsitrynusi šven- 
tojo Alfonso Ligvorio? knyga išblukusiomis raidėmis ir aptriušusiais 
pageltusiais lapais. Jos puslapiai, kuriuose „Giesmių giesmės“ eilės 
buvo perpintos su komuniją priimsiančio žmogaus maldomis, jo sieloje 
prikeldavo nublankusį karštos meilės ir nekalto atsako pasaulį. Atro- 
dydavo, kad negirdimas balsas glosto jo sielą, giria ją ir garbina, ragina 
pakilti sužieduotuvėms ir iškeliauti, ragina ją, sužadėtinę, pažvelgti 
nuo Amano viršūnių, nuo kalnų leopardo“, o siela atsiduodama tokiu 
pat negirdimu balsu atsako: „Inter ubera mea commorabitur“*'. 

Ši atsidavimo idėja jam buvo pavojingai patraukli dabar, kai jis vėl 
pajuto atkaklų kūno balsą, kuždantį sielai per poterius ir meditacijas. 
Žinojimas, jog vieninteliu nuolaidos aktu, susimąstymo akimirka jis 
gali sunaikinti visa, ką yra pasiekęs, jam teikė didžiulį savo galios 
pojūtį. Atrodė, tartum būtų jautęs potvynio vandenį lėtai artėjant prie 
plikų kojų ir laukęs, kol pirma silpnutė, nedrąsi, begarsė bangelė lyž- 
telės įkaitusią odą. Paskui, beveik tą patį mirksnį, kai jau turi lyžtelti, 
beveik ant pat nuodėmės ribos, jis staiga pasijusdavo stovįs sausumoje, 
toli nuo potvynio, išsigelbėjęs valios aktu ar trumpute malda, ir, sidab- 
rinei potvynio linijai vėl iš tolo lėtai artėjant prie jo kojų, nuo minties, 


* Tarp mano krūtų ilsisi (l0/.). 

jog jis nepasidavė ir visko nesunaikino, džiaugsmingas savo galios 
pajautimas ir pasitenkinimo virpulys vėl sukrėsdavo sielą. 

Daug kartų šitaip išvengęs pagundų potvynio, jis ėmė nerimauti, 
ar neapvogs šitaip savęs, ar po truputį neišbarstys Dievo malonės, 
kurios prarasti nenorėjo. Įsitikinimas savo tvirtumu priblėso, ir prisi- 
dėjo neaiški baimė, jog jo siela nejučia bus puolusi. Per didelį vargą 
jis susigrąžindavo pirmykštį įsitikinimą, kad yra Dievo malonėje, 
tikindamas save, jog maldomis gynęsis nuo kiekvienos pagundos ir jog 
malonė, kurios jis meldė Dievą, buvusi jam suteikta, nes Dievas pri- 
valėjęs ją suteikti. Pats pagundų dažnumas ir stiprumas rodė, kokie 
teisingi buvo jo girdėti pasakojimai apie šventųjų gundymus. Dažnos 
ir stiprios pagundos buvo įrodymas, kad sielos tvirtovė laikosi ir kad 
velnias siunta, norėdamas ją paimti. 

Dažnai, jam pasakius per išpažintį abejones ir suklydimus — trum- 
palaikį užsimiršimą meldžiantis, nereikšmingą pyktelėjimą ar užsispy- 
rimą, pasireiškusį žodžiais ar veiksmais, — nuodėmklausys, prieš duo- 
damas išrišimą, paprašydavo pasakyti kokią nuodėmę iš praeities. 
Jis ją pasakydavo su nusižeminimu ir gėda ir vėl dėl jos atgailaudavo. 
Jausdavosi pažemintas ir sugėdintas, galvodamas, jog niekad nebus 
visiškai nuo jos išvaduotas, kad ir kaip šventai gyventų, kad ir kokio 
dorumo ar tobulumo pasiektų. Neramus kaltės jausmas niekad jo 
neapleis: jis eis išpažinties, atgailaus ir gaus išrišimą, vėl eis išpažinties, 
vėl atgailaus ir vėl gaus išrišimą, bet vis tuščiai. Gal ta pirmoji skubota 
išpažintis, pragaro baimės padiktuota, nebuvo gera? Gal, susirūpinęs 
tik dėl neišvengiamos bausmės, jis nepakankamai nuoširdžiai atgailavo 
už savo nuodėmę? Tačiau.jis žinojo: tai, kad jis pasitaisė, yra pats 
tikriausias ženklas, jog ta jo išpažintis buvo gera ir jog jis nuoširdžiai 
atgailavo už savo nuodėmę. 

„Aš juk pasitaisiau, argi ne?“ — klausė jis savęs. 


Dvasios tėvas stovėjo lango nišoje, nugara į šviesą, alkūne pasirėmęs 
į rudą štorą, ir, kalbėdamas ir šypsodamasis, iš lėto tai suringuodavo, 
tai išringuodavo kitos štoros virvutę. Stivenas stovėjo priešais jį ir 
pakaitomis stebėjo, kaip virš stogų gęsta ilga vasaros diena ir kaip iš 
lėto įgudusiai juda kunigo pirštai. Kunigo veidą dengė šešėlis, tačiau 
už nugaros blėstanti dienos šviesa buvo išryškinusi giliai įdubusius 
smilkinius ir galvos kontūrus. Klausydamasis Stivenas sekė kunigo 


299 Menininko jaunų dienų portretas 


balso intonaciją ir pauzes, tam rimtai ir įtaigiai kalbant apie nereikš- 
mingus dalykus: apie ką tik pasibaigusias atostogas, apie ordino kolegi- 
jas užsienyje, apie naujus mokytojus. Rimtas ir įtaigus balsas sklandžiai 
dėstė savo poringę, o pauzėse Stivenas jautė pareigą pagarbiais klausi- 
mais ją pratęsti. Jis žinojo, kad šita šneka — tik įžanga, ir laukė, kas 
bus toliau. Gavęs žinią, jog yra kviečiamas pas dvasios tėvą, jis visaip 
bandė atspėti kvietimo tikslą, ir kol sunerimęs kolegijos svetainėje 
ilgai laukė ateinant dvasios tėvo, žvilgsniu klajodamas sienomis nuo 
vieno garbaus portreto prie kito, o mintimis — nuo spėlionės prie 
spėlionės, iškvietimo tikslas pasidarė beveik visai aiškus. Vos spėjęs 
pagalvoti, kad būtų gerai, jei kokia nenumatyta priežastis sutrukdytų 
dvasios tėvui ateiti, jis išgirdo durų rankenos brakštelėjimą ir sutanos 
šiugždesį. 

Dvasios tėvas pradėjo šnekėti apie dominikonų ir pranciškonų 
ordinus“ ir apie šventojo Tomo ir šventojo Bonaventūro draugystę. 
Kapucinų apdaras, jo nuomone, esąs pernelyg... 

Stivenas šypsena atsakė į atlaidų kunigo šypsnį ir, neturėdamas jokio 
noro pareikšti savo nuomonę, tarsi dvejodamas nežymiai suraukė 
lupas. 

— Kiek žinau,— kalbėjo toliau dvasios tėvas, — ir patys kapuci- 
nai jau ketina pasekti kitų pranciškonų pavyzdžiu ir atsisakyti tokio 
apdaro“. 

— Vienuolynuose, manau, liks po senovei? — tarė Stivenas. 

— Žinoma, žinoma,— pasakė dvasios tėvas.— Vienuolyne jis 
visai tinka, bet gatvėj, atvirai kalbant, geriau nedėvėti, ar ne? 

— Sakyčiau, su juo gan nepatogu. 

— Užtaigi, kad nepatogu. Įsivaizduokit, kai buvau Belgijoj, maty- 
davau, kaip jie per bet kokį orą važinėja dviračiais, abitus pasiraitoję 
aukščiau kelių! Tikrai juokingas vaizdas. Les jupes* — taip juos vadi- 
na belgai. 

Dėl neaiškiai ištartos balsės buvo sunku suprasti žodį. 

— Kaip, sakot, vadina? 

— Les jupes. 

— A! 

Stivenas vėl nusišypsojo, atsakydamas į šypseną, kurios kunigo 
veide, dengiamame šešėlio, negalėjo matyti, ir tik jos įvaizdis ar 
atšvaitas šmėkštelėjo sąmonėje, klausantis duslaus, santūraus balso. 


* Sijonai (pranc.). 

Jis ramiai žvelgė prieš save į blėstantį dangų, džiaugdamasis vakaro 
vėsa ir gęstančia gelsva žara, kuri paslėpė skruostų raudonį. 

Moterų aprangos dalykų ar tų švelnių, plonų audinių, iš kurių jie 
siuvami, pavadinimai jo sąmonėje visados siedavosi su švelniu nuodė- 
mingu aromatu. Vaikystėje jis įsivaizdavo, jog vadžios, kuriomis 
vadelėjami arkliai, — tai plonos šilkinės juostos, ir buvo pritrenktas, 
kai Stredbruke!“ pačiupinėjo riebaluotą pakinktų odą. Taip pat jis 
buvo pritrenktas ir tada, kai pirmą kartą virpančiais pirštais palietė 
šiurkščią moters kojinės medžiagą, nes iš visko, ką skaitydavo, įsimin- 
davo tik tai, kas atliepė, atspindėjo jo paties būklę, ir moterį drįso 
vaizduotis tik švelniai kalbančią ir tik švelniais kaip rožės žiedlapiai 
apdarais. 

Tačiau pastaroji frazė kunigo buvo pasakyta ne šiaip sau, nes jis 
žinojo, kad kunigas tokių dalykų nekalba lengvabūdiškai. Frazė buvo 
lengvabuūdiškai ištarta tyčia, ir jis juto, jog šešėlyje pasislėpusios akys 
tyrinėja jo veidą. Nebūdamas pajutęs pats savo kailiu, jis suvis netikė- 
jo tuo, ką jam tekdavo girdėti ar skaityti apie jėzuitų suktumą. Visus 
savo mokytojus, net ir nemėgstamus, jis laikė protingais ir rimtais 
kunigais, sportiškais ir žvaliais auklėtojais. Įsivaizdavo, kaip rytais jie 
drąsiai prausiasi šaltu vandeniu ir velkasi švariais vėsiais apatiniais. 
Per visus metus, pragyventus Klongouze ir Belvederyje, jis gavo tik 
du kartus liniuote ir, nors tada nukentėjo nekaltai, žinojo, jog daug 
kartų likdavo nenubaustas. Per visą tą laiką jis niekad nė iš vieno 
mokytojo neišgirdo lengvabūdiško žodžio; jie jį mokė Kristaus mokslo 
ir ragino dorai gyventi, o kai jis sunkiai nusidėjo, sugrąžino į doros 
kelią. Jis jų visados varžydavosi: Klongouze dėl to, kad buvo mėmė, 
Belvederyje — dėl savo dviprasmiškos padėties. Šis jausmas jam iš- 
liko iki pat paskutiniųjų mokslo metų. Nebuvo atsitikimo, kad jis 
būtų nepaklusęs, nebuvo atsitikimo, kad išdykę draugai būtų sugundę 
jį sulaužyti tylaus klusnumo įprotį, ir net abejodamas kokiu mokytojo 
teiginiu, jis niekad nė nepamanydavo suabejoti atvirai. Pastaruoju 
metu kai kurios jų mintys jam ėmė rodytis naivokos, jis klausėsi jų 
su gailesčiu ir liūdesiu, tarytum palengva skirdamasis su įprasta ap- 
linka ir paskutinį kartą girdėdamas įprastą šneką. Kartą, kai keletas 
berniukų pavėsinėje netoli koplyčios šnekėjosi su kunigu, jis išgirdo 
kunigą sakant: 

— Mano nuomone, lordas Makolis!! tikriausiai per visą gyvenimą 
nepadarė nė vienos mirtinos nuodėmės, tai yra nė vienos tyčinės 
mirtinos nuodėmės. 

Paskui kažkas iš berniukų paklausė kunigą, ar ne Viktoras Hugo — 
didžiausias prancūzų rašytojas. Kunigas atsakė, kad, nusigręžęs nuo 
bažnyčios, Viktoras Hugo ėmęs rašyti daug prasčiau, negu būdamas 
katalikas. 

— Bet daugelis žymių prancūzų kritikų,— pasakė kunigas, — 
teigia, jog net Viktoras Hugo, nors ir neabejotinai didis rašytojas, 
stiliaus grynumu nusileidžia Luji Vejo!*. 

Raudonis, įsižiebęs Stiveno skruostuose nuo kunigo užuominos, vėl 
prigeso, o jo akys, kaip ir pirma, ramiai žvelgė į bespalvį dangų. 
Tačiau galvoje kirbėjo nerami abejonė. Migloti prisiminimai bėgo 
jam prieš akis: jis pažino veiksmo vietą ir žmones, tačiau jautė, jog 
nepajėgia juose įžvelgti kai ko svarbaus. Štai jis Klongouze, vaikšti- 
nėja palei žaidimų aikštę, stebi varžybas ir iš kriketo kepuraitės valgo 
saldainius. Keletas jėzuitų su damomis vaikštinėja dviračių keliuku. 
Sąmonės užkaboriuose aidi kai kurių Klongouze vartotų posakių 
atbalsiai. 

Jo ausys svetainės tyloje vis dar klausėsi tų tolimų atbalsių, kai jis 
nelauktai pajuto, jog kunigas kreipiasi į jį kitokiu balsu. 

— Aš pasikviečiau tave, Stivenai, todėl, kad norėjau pasikalbėti 
vienu labai svarbiu reikalu. 

— Klausau, pone. 

— Ar nesi kada pamanęs, kad turi pašaukimą? 

Stivenas žiojosi atsakyti „taip“, bet paskui staiga susilaikė. Kunigas 
laukė atsakymo ir pridūrė: 

— Noriu pasakyt, ar nesi kada širdies gilumoje pajutęs, kad norė- 
tum stoti į ordiną? Pagalvok. 

— Esu apie tai galvojęs, — atsakė Stivenas. 

Kunigas paleido štoros virvutę ir, sunėręs rankas, susikaupęs parėmė 
jomis smakrą ir susimąstė. 

— Tokioje kolegijoje kaip mūsų, — galiausiai tarė jis, — visada 
atsiranda koks vienas, kartais pora ar trejetas berniukų, kuriuos 
Dievas pasišaukia tarnauti tikėjimui. Toks berniukas iš savo bendra- 
amžių išsiskiria pamaldumu, rodo kitiems gerą pavyzdį. Jis yra jų 
gerbiamas; brolijos nariai gal net išrenka jį seniūnu. Ir tu, Stivenai, 
mūsų kolegijoje esi toks berniukas, tu — mūsų Švenčiausiosios Mer- 
gelės brolijos seniūnas. Galbūt mūsų kolegijoje tu ir esi tas berniukas, 
kurį Dievas ketina pasišaukti pas save. 

Nuo pasididžiuojamo tono, pabrėžiančio kunigo balso rimtumą, 
Stiveno širdis tankiau sutuksėjo. 

— Susilaukti tokio pašaukimo, Stivenai,— tarė kunigas, — yra di- 
Užiausia garbė, kokią Visagalis gali suteikti žmogui. Joks karalius, 
joks imperatorius šioje žemėje neturi tokios galios, kokią turi Dievo 
tarnas kunigas. Joks angelas ar arkangelas danguje, joks šventasis, 
net ir pati Švenčiausioji Panelė neturi tokios galios, kokią turi kunigas: 
galią valdyti dangaus karalystės raktus, galią surišti, galią išrišti iš nuo- 
dėmių, galią maldomis išvaryti iš Dievo tvarinių juos apsėdusias pik- 
tąsias dvasias, galią, valią pašaukti didįjį Aukštybių Viešpatį nužengti 
ant altoriaus ir priimti duonos ir vyno pavidalą '*. Kokia tai didi galia, 
Stivenai! 

Girdėdamas šiuose išdidžiuose žodžiuose savo paties išdidžių sva- 
jJonių atgarsį, Stivenas vėl nukaito. Kiek kartų jis regėjo save kunigu, 
romiai ir nuolankiai reiškiančiu baugią galią, kuriai lenkiasi angelai 
ir šventieji! Širdies gilumoje jis dažnai slapčiomis apie tai svajodavo. 
Regėdavo save, jauną, santūrų kunigą, energingai įeinantį į klausyklą, 
lipantį altoriaus laipteliais, smilkantį, atsiklaupiantį, atliekantį paslap- 
tingus kunigystės veiksmus, kurie jį žavėjo gyvenimiškumu ir drauge 
nezyvenimiškumu. Miglotame gyvenime, kurį gyveno savo svajonėse, 
jis balsu ir judesiais mėgdžiodavo įvairius matytus kunigus. Klaup- 
davosi, kelius praskėsdamas taip, kaip štai tas, smilkytuvą sūpuodavo 
iš lengvo kaip anas, kai palaiminęs žmones sukdavosi į altorių, jo 
arnotas prasiskleisdavo kaip štai tam. O labiausiai tuose miglotuose 
vaizduotės reginiuose jam patikdavo atlikti antraeilį vaidmenį. Jis 
engė vaizduotis save laikančiu mišias, nes nemėgo, kad jo asmuo 
būtų tų paslaptingų ceremonijų centre ir kad apeigose jam būtų skirtos 
pernelyg aiškios ir nepakeičiamos pareigos. Jis geidė kuklesnių kuni- 
miškų pareigų: įsivaizduodavo, kaip jis, apsirengęs subdiakono dra- 
bužiu, per didžiąsias mišias stovi atokiai nuo altoriaus, žmonių pamirš- 
tas, su humerolu ant pečių, jo galais suėmęs pateną, arba kaip, atna- 
šavimui pasibaigus, apsivilkęs auksu siuvinėtą diakono dalmatiką, 
stovi vienu laipteliu žemiau už celebrantą ir, sudėjęs rankas, veidu 
atsisukęs į žmones, užgieda: „/fe, missa est“ *. Jei kada ir įsivaizdavo 
save laikantį mišias, tai tik kaip vaikiškos maldaknygės paveikslė- 
liuose: bažnyčioje nėra žmonių, vien angelas, o prie kuklaus alto- 
riaus — jis, patarnaujamas ministranto, gal kiek jaunesnio už jį. Tik 
paslaptinguose aukojimo bei sakramentų aktuose jo valia linko pripa- 
žinti realų gyvenimą; ir iš dalies dėl to, kad nebuvo nustatyto ritualo, 


* Eikite, mišios baigėsi (lot.). 

jis visada pasijusdavo sukaustytas ir neveiklus — tylomis užgniauždavo 
pyktį ar puikybę ir tik leisdavosi apkabinamas, nors trokšdavo apkabin- 
ti pats. 

Pagarbiai tylėdamas, jis dabar klausėsi kunigo kalbos ir dar aiškiau 
negu jo žodžius girdėjo balsą, raginantį sutikti, siūlantį slaptas žinias 
ir slaptą galią. Tuomet jis sužinotų, kokia yra burtininko Simono 
nuodėmė'* ir kokia yra nuodėmė prieš Šventąją Dvasią, kuriai nėra 
atleidimo. Jis sužinotų mįslingus dalykus, slepiamus nuo kitų, nuo tų, 
kurie buvo pradėti ir gimė rūstybėje!". Jis sužinotų kitų žmonių nuo- 
dėmes, nuodėmingus troškimus, nuodėmingas mintis ir nuodėmingus 
poelgius; klausykloje, drovioje bažnyčios prieblandoje, jam į ausis savo 
nuodėmes kuždėtų moterų ir merginų lūpos, tačiau, rankų uždėjimu 
įvesdintas į kunigystę ir tuo apsaugotas nuo pikto, jis nesutepta siela 
vėl žengtų prie ramybe spinduliuojančio altoriaus. Nė šešėlio nuo- 
dėmės nekristų ant rankų, kuriomis jis pakylėtų ir laužtų ostiją; nė 
šešėlio nuodėmės nekristų ant jo lūpų, meldžiančių Viešpatį amžiams 
jį prakeikti, jeigu netikėtų valgąs jo kūną ir geriąs jo kraują. Jis naudo- 
tųsi slaptomis žiniomis ir slapta galia, likdamas nenuodėmingas it 
nekaltas kūdikis, ir iki gyvos galvos būtų kunigas Melchizedeko būdu!“, 

— Ryt rytą aš laikysiu mišias, — tarė dvasios tėvas, — kad Visagalis 
apreikštų tau savo šventą valią. O tu, Stivenai, atlik noveną'' savo 
šventajam globėjui, pirmajam kankiniui'“, kurs turi didelę galią pas 
Dievą, idant Dievas apšviestų tau protą. Tačiau tu, Stivenai, privalai 
būti visiškai įsitikinęs, jog turi pašaukimą, nes būtų baisu, jeigu vėliau 
patirtum jo neturįs. Kunigas, atmink, lieka kunigu iki grabo lentos. Iš 
katekizmo žinai, kad kunigystės sakramentas yra vienas iš tų, kurie 
suteikiami tik kartą gyvenime, nes jis įspaudžia sieloje neišdildomą 
dvasinį pėdsaką, kurio niekada negalima panaikinti. Viską reikia gerai 
pasverti prieš, o ne po laiko. Tai rimtas klausimas, Stivenai, nes nuo 
jo gali priklausyti tavo nemirtingos sielos išganymas. Bet mudu melsi- 
mės Dievui drauge. 

Laikydamas atidaręs sunkias paradines duris jis padavė ranką 
tarytum tikram dvasinio gyvenimo bendrakeleiviui. Stivenas išėjo 
į plačią laiptų aikštelę ir pajuto, kaip veidą glosto švelnus vakaro oras. 
Faindleiterio bažnyčios'? link žingsniavo keturi vaikinai, susiėmę už 
parankių, linguodami galvas ir žengdami pagal smagią melodiją, 
kurią koncertina grojo jų vadovas. Muzikos garsai, kaip ir visada pir- 
mieji netikėti akordai, akimirksniu užliejo fantastiškus jo minčių 
statinius ir sugriovė be skausmo ir be garso, kaip nelauktai atūžusi 

banga sugriauna vaikų smėlio bokštus. Šypsodamasis iš banalios melo- 
dijos, jis pakėlė akis kunigui į veidą ir, išvydęs jame nykų gęstančios 
dienos atšvaitą, lėtai ištraukė ranką, ką tik nedrąsiai patvirtinusią 
sutikimą būti bendrakeleiviu. 

Kai nusileido laiptais, jo nerimastingą savianalizę nutraukė ant 
kolegijos slenksčio pamatytas vaizdas — liūdna kaukė, atspindinti 
gęstančią dieną. Per sąmonę tada nuslinko niūrus kolegijos gyvenimo 
šešėlis. Gyvenimas, laukiantis jo, — niūrus, griežtas ir bespalvis, gyve- 
nimas be materialinių rūpesčių. Jis mėgino įsivaizduoti, kaip praleistų 
pirmą naktį noviciate ir su kokia baime pirmą rytą atsibustų bendrame 
miegamajame. Šnervėse pajuto slogų ilgų Klongouzo koridorių kvapą 
tr išgirdo tylų degančių dujų kuždesį. Akimoju visą jo esybę persmelkė 
nerimas. Karštligiškai pagreitėjo pulsas, ir beprasmių žodžių gausmas 
be tvarkos išbiaškė logiškus argumentus. Plaučiai plėtėsi ir traukėsi 
tarytum būtų alsavęs drėgnu, šiltu, tvankiu oru, tvyrančiu Klongouzo 
pirtyje virš drumzlino durpių spalvos vandens. 

Kažkoks insiinktas, pabudęs nuo šitų prisiminimų, stipresnis už 
išsilavinimą ar dievobaimingumą, sukildavo kas kartą, kai tik jis 
priartėdavo prie to gyvenimo, neapčiuopiamas ir svetimas instinktas, 
verčiantis priešintis. Jį baugino to gyvenimo šaltumas ir griežta tvarka. 
Įsivaizdavo, kaip žvarbų rytą atsikėlęs drauge su kitais vorele traukia 
į ankstyvąsias mišias ir bergždžiai mėgina poteriais numalšinti mau- 
dulį paširdžiuose. Mintyse matė save, sėdintį tarp kolegijos brolių 
prie pietų stalo. Kur prapuolė didysis jo drovumas, dėl kurio jam 
būdavo kančia valgyti ar gerti po svetimu stogu? Kur jojo dvasios 
išdidumas, dėl kurio laikė save kitokiu negu visi? 

Kunigas Stivenas Dedalas, S. J.“ 

Jo pavardė, būsima naujame gyvenime, kilo prieš akis, o paskui 
suvokė regis lyg ir kažkieno veidą ar veido spalvą. Spalva — šviesiai 
plytinė — mainėsi: tai bluko, tai ryškėjo. Ar tai ne ta žalios mėsos 
spalva, Kuria taip dažnai matydavo žiemos rytais raudonuojant nuskus- 
tus Kunigų pagurklius? Veidas buvo be akių, rūgščios minos ir pamal- 
dus, išmėtytas rožinėmis gniaužiamo pykčio dėmelėmis. Ar nesivai- 
dena jam veidas jėzuito, kurį vieni berniukai pravardžiavo Raudon- 
žiauniu, o kiti Lape Kempbelu? 

Jis kaip tik ėjo Gardinerio gatve pro jėzuitų namus ir abejingai 
pagalvojo, kuris langas būtų jo, jei jis kada įstotų į ordiną. Paskui 
nusistebėjo, kodėl jis toks abejingas, kodėl jo siela taip toli nuo to, ką 
jis iki tol vaizdavosi kaip palaimingą prieglobstį, kodėl tokie silpni 

ilgus metus griežtoje tvarkoje ir paklusnume jį laikę saitai, kai nedaug 
trūko, kad aiškiu ir neatšaukiamu žingsniu jis visam laikui — visam 
laikui — visam gyvenimui ir visai amžinybei — galėjo atimti sau 
laisvę. Dvasios tėvo balsas, dėstantis išdidžius bažnyčios siekius ir 
kunigo pareigų slaptingumą bei galią, tuščiai aidėjo jo atmintyje. 
Siela jo negirdėjo ir neatsiliepė, ir ką tik išklausytas pamokslas dabar 
atrodė tuščia bereikšmė šneka. Niekados nesūpuos jis smilkytuvo prieš 
tabernakulį kaip kunigas. Jo lemtis — vengti visuomeninių ar religi- 
nių saitų. 

Kunigo žodžių išmintis nesujaudino jo iki širdies gelmių. Jam lemta 
mokytis savo išminties atskirai nuo kitų arba sužinoti kitų išmintį, 
klaidžiojant tarp pasaulio žabangų. 

Pasaulio žabangai traukia į nuodėmes. Jis puls. Jis dar nepuolęs, 
tačiau puls tyliai, vienu akies mirksniu. Išlikti nenupuolusiam per 
sunku, per sunku; ir jis pajuto, kaip lemtingą akimirką negirdimai 
puls jo siela: štai ji puola, puola, bet dar nepuolusi, vis dar nepuolusi, 
bet tuoj tuoj puls. 

Eidamas tilteliu per Tolkos upelę, jis dirstelėjo į nublukusią mėlyną 
Švenčiausiosios Mergelės koplytėlę, lyg koks paukštis stovinčią ant 
stulpo vidury kumpio pavidalo lūšnyno. Paskui, pasukęs į kairę, pa- 
traukė skersgatviu namo. Paupio pakilumėlėje iš daržų į jį padvelkė 
rūgštokas supuvusių kopūstų kvapas. Jis nusišypsojo pagalvojęs, jog 
štai šita netvarka, sumaištis ir pakrikimas tėvų namuose ir augalijos 
snūdas jo sieloje paims viršų. Paskui jis prisiminė viengungį samdinį, 
kuris dirbo daržuose už jų namo ir kurį jie praminė Skrybėliuočiu, ir 
trumpai prajuko. Po minutės jis ir vėl nevalingai susijuokė, įsivaiz- 
davęs, kaip Skrybėliuotis iš pradžių apsidairo į visas keturias puses, o 
jau tada apmaudžiai beda kastuvą į Žemę. 

Jis pastūmė neužsklendžiamas priebučio duris ir per tuščią prieš- 
kambarį nuėjo į virtuvę. Broliai ir seserys sėdėjo aplink stalą. Visi 
buvo beveik baigę gerti arbatą, ir mažuose džemo stiklainiuose, atsto- 
jančiuose arbatos puodukus, bebuvo tik ant dugno antrą kartą užpiltos 
arbatos. Ant stalo mėtėsi parudavusios, sulaistytos arbata cukruotos 
duonos plutos ir kriaukšlės. Sen bei ten telkšojo arbatos balutės, o 
nulaupyto pyrago minkštime styrojo įsmeigtas peilis nulūžusia dramb- 
lio kaulo rankena. 

Liūdna, švelni pilkai melsva gęstančios dienos šviesa krito pro 
langą ir atdaras duris, švelniai glostydama ir ramindama Stiveno 
širdyje instinktyviai sukilusią sąžinės graužatį. Visa, ko jie negavo, 

buvo dosniai duota jam, vyriausiajam, tačiau švelnioje vakaro prieb- 
landoje jis neišvydo jų veiduose nė šešėlio piktumo. 

Jis atsisėdo prie jų už stalo ir paklausė, kur tėvas ir motina. Vienas 
atsakė: 

— Veri veršė verjo verap veržiū verrė verti verna vermo*!. 

Ir vėl kraustytis! Belvederyje vienas berniukas, toks Felonas, ne 
kartą, kvailai kikendamas, jį klausinėjo, kodėl jie taip dažnai kraus- 
tąsi. Prisiminęs tą kvailą kikenimą, jis staiga piktai suraukė kaktą. 

— Kodėl mes vėl kraustomės, leiskite paklausti? — tarė jis. 

— Vernes veršei vermi vernin verkas vermus veriš verme verta. 

Jauniausiasis brolis kitapus židinio užvedė „Dažnai tylią naktį“. 
Vienas po kito ėmė pritarti ir kiti, kol pagaliau uždainavo visi choru. 
Jie taip dainuos ne vieną valandą, dainą po dainos, kol horizonte 
užges paskutinis blyškus šviesos ruoželis, kol užslinks pirmieji tamsūs 
nakties debesys ir stos naktis. 

Kurį laiką jis klausėsi, o paskui uždainavo ir pats. 

Skaudama širdim jis klausėsi nuovargio obertonų jų tyruose nekal- 
tuose balseliuose. Dar nepradėję gyvenimo kelionės, jie jau atrodė 
pavargę. 

Jis girdėjo, kaip šitam chorui pritaria ir daugybe atbalsių jį sustipri- 
na begalės vaikų kartų begalė chorų, ir visuose atbalsiuose girdėjo 
pasikartojančią nuovargio ir kančios gaidą. Visi atrodė pavargę nuo 
gyvenimo, dar nepradėję gyventi. Ir jis prisiminė, jog Niumenas šią 
gaidą girdėjo ir elegiškose Vergilijaus eilutėse, tarsi pačios Gamtos 
balsas bylojančiose tą kančią ir nuovargį podraug su geresnio gyve- 
nimo viltimi, kurį visais laikais yra išgyvenę josios vaikai. 


Ilgiau laukti jis nebeturėjo kantrybės. 

Nuo „Bairono“ aludės durų iki Klontarfo bažnyčios““ vartų, nuo 
Klontarfo bažnyčios vartų iki „Bairono“ aludės durų, paskui vėl prie 
bažnyčios ir vėl prie aludės jis vaikščiojo iš pradžių lėtai, tvirtai staty- 
damas kojas ant šaligatvio plytelių, paskui ėmė derinti žingsnius prie 
eilėraščių ritmo. Gera valanda praėjo nuo to laiko, kai jo tėvas užsi- 
vedė dėstytoją Deną Krosbį į aludę, norėdamas jį išklausinėti dėl 
universiteto“'. Gerą valandą laukdamas vaikščiojo pirmyn ir atgal, 
tačiau ilgiau laukti nebeturėjo kantrybės. 

Jis staiga pasuko link Bulio?“ ir: paspartino žingsnį, kad tėvas skar- 
džiu švilptelėjimu nepašauktų grįžti, ir po kelių minučių, praėjęs 
pro policijos pastatą, pasuko už kampo ir pasijuto saugus. 

Taip, motina dėl universiteto nepritarė, tą jis suprato iš jos abejingo 
tylėjimo. Tačiau jos skeptiškumas jį žeidė skaudžiau negu tėvo tuščia- 
garbiškumas, ir jis šaltai prisiminė iš jos akių matęs, kaip tikėjimas, 
kuris jo sieloje blėso, jos širdyje augo ir stiprėjo. Kažkoks neaiškus 
priešiškumas motinai už jos neištikimybę susikaupė jo širdyje ir už- 
temdė mintis lyg debesis, o kai debesis nuslinko ir nuskaidrėjusi 
sąmonė vėl prisipildė sūniško paklusnumo, jis miglotai ir be gailesčio 
suvokė, jog tarp jų atsirado plyšys. 

Universitetas! Vadinasi, jis prasmuko pro sargybinius, jo vaikystės 
sargus, kurie stengėsi sulaikyti jį pas save, pajungti savo valiai, pri- 
versti tarnauti savo tikslams. Pasitenkinimas ir pasididžiavimas pakai- 
tomis supo jį it aukštos lėtos bangos. Tikslas, kuriam tarnauti jis buvo 
gimęs, tačiau kurio dar pats nežinojo, nematomu taku išvedė į saugią 
vietą, o dabar viliojo ir vėl, ir prieš jį vėrėsi nauji horizontai. Jam atro- 
dė, jog girdi gūsingą muziką, tai tonu aukštesnę, tai kvarta žemesnę, 
tai vėl tonu aukštesnę, tai tercija žemesnę it trišakių liepsnų gūsius, 
pliūpčiojančius vidunaktį iš girios. Tai buvo pasakiška preliudija, 
be pabaigos ir be formos, ji smarkėjo ir greitėjo, liepsnos nebespėjo 
pliūpčioti į taktą, ir jam atrodė, kad girdi, kaip po šakomis ir žolėmis 
bėga laukiniai žvėreliai tapsėdami it lietaus lašai į lapus. Kiškiai ir 
triušiai, elniai ir antilopės urėte urėjo per sąmonę, kol pagaliau tapsė- 
jimas nutilo, ir atmintyje suskambo iškilni Niumeno kadencija: „Kurių 
kojos kaip elnių, ir ištiestos amžinos rankos po jaisiais“?“. 

To migloto vaizdinio iškilnumas jam priminė, kokių prakilnių 
pareigų jis atsisakė. Visą vaikystę jis svajojo apie tai, ką laikė savo 
lemtimi, o kai atėjo metas paklusti šaukimui, jis neatsispyrė savava- 
liškam instinktui ir atsimetė. Dabar jau nebe laikas: jo kūnas niekados 
nebus pateptas šventimų aliejais. Jis atsisakė. Kodėl? 

Ties Dolimauntu jis pasuko iš kelio jūros link ir, užlipęs ant lengvo 
medinio tilto, pajuto, kaip dreba lentos nuo sunkių kaustytų batų. 
Būrys Krikščionių brolijos mokinių grįžo nuo Bulio ir pora po poros 
lipo ant tilto. Netrukus visas tiltas drebėjo ir dundėjo. Paprasti veidai 
slinko pro šalį pora po poros, pageltę, išraudę ar pamėlę nuo jūros 
jo paties veidas užsiplieskė iš gailesčio ir gėdos. Pykdamas ant savęs, 
jis stengėsi paslėpti nuo jų savo veidą, — nudūrė akis į seklų sūkuriuo- 

jantį vandenį po tiltu, bet ir ten atsispindėjo jų šilkiniai cilindrai, 
kuklios siaurutės apykaklės ir dukslūs vienuoliški apsiaustai. 

Brolis Hikis. 

Brolis Kveidas. 

Brolis Makardlis. 

Brolis Kju. 

Jų dievobaimingumas toks pat, kaip ir jų pavardės, kaip jų veidai, 
kaip jų rūbai, ir buvo beprasmiška įtikinėti save, jog jų nuolankios, 
atgailaujančios širdys, galimas daiktas, moka kur kas didesnę pamal- 
dumo duoklę, negu jis kada nors yra mokėjęs, dešimteriopai mielesnę 
Dievui negu jo rafinuotas dievotumas. Buvo beprasmiška žadinti sa- 
vyje kilniadvasiškumą, sakyti sau, jog jeigu jis kada nors ateitų prie 
jų vartų, nusikratęs puikybės, susibaigęs, skarmaluotas elgeta, jie 
būtų jam dosnūs, mylėtų jį kaip patys save. Beprasmiška ir apmaudu, 
pagaliau, priešintis savo paties šaltam įsitikinimui, kad meilės įsaky- 
mas liepia mylėti savo artimą kaip save patį ne tokio pat stiprumo ir 
patvarumo meile, o tokia, kaip save patį. 

Jis prisiminė frazę iš savo užrašų knygutės ir tyliai sau ištarė: 
„Obuolmušių jūros debesų diena“*". 

Ši frazė ir diena, ir gamtovaizdis susiliejo į harmoningą akordą. 
Žodžiai. O gal jų spalvos? Jis leido jiems sužibti ir užgesti atspalvis po 
atspalvio: saulėtekio auksas, sodų geltonis ir žaluma, bangų žydris, 
pilkakraštės debesų vilnos. Ne, tai ne spalvos, tai paties sakinio melo- 
dija ir harmonija. Vadinasi, ritminis bangavimas jam labiau prie 
širdies negu prasminės ar spalvinės asociacijos? O gal jam, tiek silpno 
regėjimo, kiek ir droviam, žėrinčio jutiminio pasaulio atspindys per 
spalvingos, puošnios kalbos prizmę teikia mažesnį malonumą negu 
savo vidinio emocijų pasaulio kontempliacija, tobulai išreikšta skaid- 
riu, lanksčiu, retorišku stiliumi? 

Nuo drebančio tilto jis vėl nužengė ant tvirtos žemės. Tą akimirką 
jam pasirodė, jog oras atvėso, ir, pažiūrėjęs skersom į upę, jis pamatė, 
kaip atskriejęs škvalas staiga sudrumstė ir. pašiaušė vandenį. Širdį 
lengvai nudiegė, gerklę lengvai sugniaužė, ir jis dar sykį pajuto, kaip 
jo kūnas bijo šalto, nežmoniško jūros dvelksmo, tačiau jis nepasuko 
į kairę, per kalvas, o ėjo tiesiai uolų gūbriu, vedančiu upės žiočių link. 

Padumavusi saulė blausiai švietė į pilką vandenų maršką ten, kur 
upė įteka į įlanką. Tolumoje, išilgai lėtos Lifio srovės, dangus buvo 
išraižytas lieknų stiebų, o dar toliau miglos apgaubtas plytėjo neryškus 
miestas. Lyg išblukusį paveikslą gobelene per belaikę erdvę regėjo 

jis septintąjį krikščionijos miestą?“, seną kaip žmogaus nuovargis, tokį 
pat seną, tokį pat nuvargusį ir taip pat kantriai kenčiantį vergovę, 
kaip ir tingmouto laikais?“ 

Nusiminęs jis pakėlė akis į lėtai slenkančius obuolmušius jūros 
debesis. Amžini klajūnai, jie traukė per dangaus dykumas, keliavo 
aukštai virš Airijos vakarų link. Europa, iš kurios jie buvo atėję, ply- 
tėjo ten, už Airių jūros, Europa svetimkalbė, išraižyta lygumų, ap- 
juosta girių ir tvirtovių, Europa apsikasusių tranšėjomis, mūšin pasi- 
rengusių tautų. Lyg padrika melodija galvoje skambėjo kažkokie 
prisiminimai ir vardai, kuriuos jautė ant liežuvio galo, tačiau nė aki- 
mirką negalėjo išlaikyti atmintyje; paskui muzika tarsi ėmė tolti, tolti, 
tolti, ir nuo kiekvieno miglotos muzikos ratilo, atrodė, kaskart atskyla 
viena ištęsta šaukianti gaida, it žvaigždė perskrodžianti tylos tamsą. 
Štai ir vėl! Ir vėl! Ir vėl! Šaukė balsas iš anapus pasaulio. 

— Sveiks, Stefanos! 

— Štai — legendinis Dedalas! 

— Ai!.. Klausyk, Dvejeri, baik, arba kai vošiu... Ai! 

— Vyras, Tauseri! Murkdyk jį, murkdyk! 

— Eik šen, Dedalai! Bus Stefanumenos! Bus Stefaneforos 

— Murkdyk jį, Tauseri! Murkdyk! 

— Gelbėkit! Gelbėkit!.. Oi! 

Jis atpažino juos iš balsų anksčiau negu iš veidų. Vien nuo šlapių 
besigrumdančių nuogalių vaizdo jį nukrėtė šiurpuliai. Jų kūnai, vieni 
numirėliškai balti, kiti nutvieksti blyškios auksinės šviesos, treti saulės 
raudonai nudeginti, žvilgėjo nuo jūros vandens. Šaltu šlapiu žvilgesiu 
blizgėjo ir akmuo, nuo kurio jie nardė, bet kaip užristas ant kitų akme- 
nų ir siūbuote siūbuojantis nuo kiekvieno atsispyrimo, ir grubiai tašyti 
akmenys nuolaidaus bangolaužio, ant kurio jie dūkdami ropštėsi. 
Rankšluosčiai, kuriais jie daužė vieni kitus, buvo sunkūs nuo šalto 
jūros vandens, ir sumirkę šaltu sūriu vandeniu buvo jų sulipę plaukai. 

Iš pagarbos bičiuliams jis sustojo ir ėmė žvaliai atsikirtinėti. Kokie 
beveidžiai dabar jie atrodė: Šiulis — be plačios, nuolat prasegtos 
apykaklės, Enisas — be raudono diržo su sagtimi-gyvate ir Konolis 
be savo striukės nuplėštais kišenių atvartais! Skaudu buvo matyti juos 
tokius, kankinamai skaudu matyti brendimo požymius, kurie jų pasi- 
gailėtiną nuogumą darė atstumiantį. Gal būryje ir erzelyje jie ieškojo 
prieglobsčio nuo slaptos baimės, slypinčios jų sielose? Ir jis prisiminė, 
kokią baimę tylumoje, toli nuo jų, jam kėlė jo paties kūno paslaptis. 

— Stefanos Dedalos! Bus Stefanumenos! Bus Stefaneforos! 

Toks erzinimas jam buvo ne pirmiena, bet dabar tai glostė ramią, 
išdidžią jo puikybę. Dabar, kaip niekad anksčiau, neįprasta jo pavardė 
jam skambėjo pranašiškai. Toks belaikis regėjosi pilkas šiltas oras, 
tokia nepastovi ir beasmenė jo paties nuotaika, kad visi amžiai jam 
atrodė kaip vienas. Prieš minutę pro miglų apgaubto miesto skraistę 
jam pasivaideno senosios danų karalystės pamėklė“!. Dabar, girdė- 
damas legendinio meistro“Ž vardą, jis tarsi klausėsi miglinų bangų 
šniokštimo ir regėjo, kaip sparnuotas siluetas skrenda virš bangų ir 
lėtai kyla aukštyn. Kas tai? Senoviškas piešinėlis kokios viduramžiškos 
pranašysčių ir simbolių knygos puslapio pradžioje — Žmogus, it saka- 
las skrendantis virš jūros į saulę, pranašystė tikslo, kurio siekti jam 
yra lemta ir kurio link jis brido per vaikystės ir paauglystės miglas, 
simbolis menininko, iš inertiškos žemės medžiagos kuriančio naują, 
lakią, neapčiuopiamą, amžinai tveriančią esybę? 

Jam suspurdėjo širdis, kvėpavimas sutankėjo, ir laukiniška dvasia 
sukrėtė kūną lyg būtų ėmęs kilti į saulę. Širdis jam spurdėjo iš baimės, 
o siela skriejo. Jo siela sklendė anapus pasaulio, o kūnas, jo kūnas, 
akimirksniu nuskaistėjo, atsikratė netikrumo, suspindo ir susiliejo su 
dvasios stichija. Skrydžio ekstazėje jo akys spindėjo, burna godžiai 
gaudė orą, o vėjo košiamas kūnas virpėjo, netilpo savyje, spinduliavo. 

— Viens! Du!.. Saugokis! 

— Ei, po šimts, aš skęstu! 

— Viens! Du! Trys! Op! 

— Sekantis! Sekantis! 

— Viens!.. Ech! 

— Stefaneforos! 

Jam kuteno gerklę — taip norėjosi klyktelėti it aukštai iškilusiam. 
sakalui ar ereliui, skardžiai suklykti vėjams apie savo išsivadavimą. 
Tai gyvenimas šaukė jo sielai — ne kimiu, šiurkščiu balsu pasaulio, 
kur viešpatauja pareigos ir neviltis, ne tuo nežmogišku balsu, kuris 
šaukė jį į nykią altoriaus tarnybą. Laukiniško skrydžio akimirka jį 
nuo visko išvadavo, ir neištartas triumfo šūksnis pervėrė smegenis. 

— Stefaneforos! 

Kas tai dabar, jei ne įkapės, nusimestos nuo mirtingo kūno, ta 
dienąnąkt jį lydėjusi baimė, jį kaustęs netikrumas, iš vidaus ir iš išorės 
kamavusi gėda, — įkapės, karsto drobulė? 

Jo siela pakilo iš vaikystės kapo, nusimetė įkapes. Taip! Taip! Taip! 
Kaip ir jo bendrapavardis didysis meistras, jis iš sielos laisvės ir galios 
sukurs naują esybę, gyvą, lakią, gražią, nematerialią, amžiną. 

Jis nervingai nušoko nuo akmens, nebeįstengdamas numalšinti 
verdančio kraujo. Jautė, kaip dega skruostai, o iš gerklės veržiasi 
daina. Kojas traukė klajoti, žygiuoti į žemės kraštą. Pirmyn! Pir- 
myn! — tarsi šaukė širdis. Vakaras apgaubs jūrą, naktis — lygumas, 
aušra nušvis prieš klajūno akis ir parodys jam nepažįstamus laukus, 
kalvas ir veidus. Tik kur? 

Jis pažvelgė į šiaurę, Houto““ link. Sekliojoje bangolaužio pusėje 
jūra buvo atsitraukusi už dumblių ruožo, ir vanduo sparčiai slūgo 
išilgai visos pakrantės. Bangelių lyžčiojamas, jau kyšojo šiltas ir sausas 
ovalinis smėlio plotas. Tai šen, tai ten seklumoje žvilgėjo šiltos smėlio 
salelės, ir aplink jas, aplink ovalinį plotą ir tarp seklių paplūdimio 
upeliukų vaikštinėjo pusplikės figūros ir kažką rankiojo. 

Po minutės, kitos jis jau buvo basas, kojinės — kišenėse, o brezen- 
tiniai batai, surišti raiščiais, permesti per petį; šėgžme tarp akmenų 
susiradęs smailą druskų apėstą lazdą, nusikabarnojo bangolaužiu 
žemyn. 

Seklumoje buvo susidaręs ilgas upeliukas, ir, lėtai brisdamas prieš 
srovę, jis stebėjosi nesibaigiančiu dumblių plūsmu. Smaragdiniai, 
juodi, rusvi, žalsvi, jie supdamiesi ir sukdamiesi plaukė su srove. 
Upeliuko vandenyje, tamsiame nuo nesibaigiančio dumblių plūsmo, 
atsispindėjo aukštai dangumi plaukiantys debesys. Debesys virš jo 
galvos plaukė tyliai, ir tyliai plaukė dumbliai palei jo kojas, ir pilkas 
šiltas oras buvo tykus, o gyslose dainavo naujas nerimastingas gyve- 
nimas. 

Kur dabar jo paauglystė? Kur jo siela, atstūmusi savąją lemtį, 
idant vienumoje galėtų mąstyti apie gėdingas žaizdas ir karaliautų 
varganame, apgaulingame būste, apsitaisiusi išblukusiomis įkapėmis 
ir vainikais, vystančiais nuo prisilietimo? Arba kur jis pats? 

Jis buvo vienas. Atsiskyręs nuo pasaulio, laimingas, pajutęs neramų 
gyvenimo pulsą. Vienas, jaunas, ryžtingas, netelpantis savyje, vienas 
gryno oro ir sūrių vandenų platybėse, miglotoje pilkoje saulės švie- 
soje, tarp jūros dovanų — kiaukutų ir dumblių, tarp ryškiaspalviais 
lengvais rūbais vilkinčių vaikų ir merginų, tarp ore skardenančių 
vaikiškų ir mergiškų balsų. 

Prieš jį upeliuko viduryje stovėjo mergaitė, stovėjo sau viena ir 
nejudėdama žvelgė į jūrą. Ji atrodė tarsi burtais paversta būtybe, 
panašia į neregėtą, gražų jūros paukštį. Ilgos lieknos nuogos kojos 
buvo grakščios kaip gervės ir baltutėlės, ir tik vienoje vietoje lyg koks 
ženklas buvo prilipęs smaragdinių dumblių pluoštelis. Šlaunys, stores- 

nės, dramblio kaulo spalvos, buvo nuogos beveik iki klubų, kur kelnai- 
čių nėriniai baltavo tarsi minkšti pūkai. Skalūno mėlynumo sijonas 
buvo drąsiai užkasotas iki juosmens ir lyg kregždutės uodega nusilei- 
dęs už nugaros. Jos krūtinė buvo it paukščio, švelni ir putni, putni 
ir švelni tartum kokios tamsiaplunksnės balandės. Tačiau ilgi šviesūs 
plaukai buvo mergiški, ir mergiškas, stebuklingo maraus grožio buvo 
jos veidas. 

Ji stovėjo viena ir nejudėdama žvelgė į jūrą, o pajutusi, jog neto- 
liese stovi jis ir susižavėjusiomis akimis ją stebi, pakėlė galvą ir ramiai, 
nei droviai, nei įžūliai pasižiūrėjo į jį. Ilgai ilgai ji Žiūrėjo, o paskui 
ramiai nuleido akis žemyn, į upelį, ir koja iš lengvo ėmė judinti van- 
denį. Vos girdimas švelnus vandens tikščiojimas sutrikdė tylą, švelnus, 
vos girdimas, kuždantis, švelnus it varpo skambėjimas per sapną, tikšt 
tikšt, tikšt tikšt, ir švelnus raudonis suvirpo jai ant skruosto. 

„Dieve tu mano!“ — suriko Stiveno siela, žemiško džiaugsmo 
kupina. 

Jis staiga nusisuko ir pasileido per seklumą. Jo skruostai liepsnojo, 
kūnas degė, rankos kojos drebėjo. Pirmyn ir pirmyn, pirmyn ir pirmyn 
jis žengė smėlėtu „krantu, lyg pašėlęs giedodamas jūrai, visu balsu 
sveikindamas naują gyvenimą, pasveikinusį jį. 

Jos atvaizdas amžinai įsispaudė į jo sielą, ir nė vienas žodis nesu- 
trikdė šventos jo ekstazės tylos. Jos akys pašaukė jį, ir jo siela su 
džiaugsmu atsiliepė į tą šauksmą. Gyventi, klysti, kristi, triumfuoti, 
gyvenimą perkurti į naują gyvenimą! Žemiškas angelas pasirodė jam, 
mirtingos jaunystės ir grožio angelas““, pasiuntinys iš prašmatnių 
gyvenimo rūmų, ir per ekstazės akimirką prieš jį atvėrė visokių pa- 
klydimų ir šlovės vartus. Pirmyn ir pirmyn, pirmyn ir pirmyn! 

Jis staiga sustojo ir tyloje išgirdo, kaip tvaksi jo širdis. Kur jo at- 
klysta? Kiek dabar valandų? 

Aplink nesimatė jokio žmogaus ir nesigirdėjo jokio garso. Tačiau 
atoslūgis buvo besibaigiąs, ir diena jau slinko vakarop. Jis apsisuko 
ir bėgte pasileido kranto link, nekreipdamas dėmesio į aštrius akmenu- 
kus; tarp smėlio kauburių, apaugusių žolės kupstais, aptiko ramią l0- 
melę ir atsigulė, kad vakaro ramybė ir tyla apmalšintų kraujo šėlsmą. 

Virš savęs juto milžinišką abejingą skliautą ir begarsį dangaus 
kūnų judėjimą, o po savimi — žemę, žemę, jį pagimdžiusią ir priglau- 
dusią prie savo krūtinės. 

Suglebęs nuo snūdulio, jis užsimerkė. Akių vokai virpėjo, tarsi 

jusdami didingą ciklišką Žemės ir jos sargų judėjimą, virpėjo, tarsi 
jusdami keistą kažkokio nepažįstamo pasaulio šviesą. Jo siela alpė- 
dama grimzdo į kažkokį nepažįstamą pasaulį, fantastišką, miglotą, 
neryškų lyg po vandeniu, kur judėjo pauūkavę siluetai ir būtybės. Kas 
tas pasaulis — šviesos mirgėjimas ar gėlės žiedas? Švytėdamas ir vir- 
pėdamas, virpėdamas ir plisdamas lyg brėkštanti žara, lyg besisklei- 
džiantis gėlės žiedas, jis plėtėsi nesibaigiančiais ratilais, nušvisdamas 
tamsiai raudonai, išsiskleisdamas ir nublykšdamas iki šviesiausio at- 
spalvio rožės, žiedlapis po žiedlapio, šviesos banga po bangos, užlie- 
damas visą dangų švelniu tolydžio tamsėjančiu raudoniu““. 

Buvo jau vakaras, kai jis pabudo, ir smėlis bei sausos įo guolio žolės 
nebešvytėjo. Jis lėtai atsikėlė ir, prisiminęs per miegą patirtos ekstazės 
malonumą, atsiduso. 

Užkopė ant smėlio kalvos ir apsidairė. Buvo jau vakaras. Jauno 
mėnesio kraštas buvo įsirėžęs į blyškias horizonto platybes, kraštas 
sidabrinio lanko, įsmigusio į pilką smėlį, o potvynio bangos, tyliai 
kuždėdamos, sparčiai artėjo prie kranto, iš visų pusių semdamos toli- 
mas paplūdimio pakilumėles it kokias salas, kur dar dūlavo keletas 
žmogystų. 


V 


Jis iki dugno išgėrė trečią puodelį silpnos arbatos ir, spoksodamas 
į tamsius tirščius, ėmė graužti ant stalo išmėtytas kepintos duonos 
pluteles. Duobelė gelsvose arbatžolėse juodavo tarsi akivaras, o skystis 
joje buvo panašus į tamsų, durpių spalvos vandenį Klongouzo pirtyje. 
Iš ką tik perraustos lombardo kvitų dėžutės ties alkūne jis išsiblaškęs 
vieną po kito riebaluotais pirštais traukė mėlynus ir baltus kvitus, 
prikraigliotus, nešvarius ir suglamžytus, su įkeitėjų — Deilio arba 
Makivojaus — pavardėmis. 

1 pora aulinių batų. 

1 puspaltis. 

3 smulkūs daiktai ir baltiniai. 

1 vyriškos kelnės. 

Paskui jis atstūmė juos į šalį ir susimąstęs įsižiūrėjo į dėžutės dang- 
telį, dėmėtą nuo sutrėkštų utėlių, ir vangiai paklausė: 

— Kažin kiek dabar skuba mūsų laikrodis? 

Motina atvertė seną žadintuvą, gulintį vidury židinio atbrailos, 
ir pamačiusi, kad jis rodo be penkiolikos dvylika, vėl paguldė ant 
šono. | 

— Valandą dvidešimt penkias, — atsakė ji.— Tikras laikas dabar — 
dvidešimt vienuoliktos. Turėtum paskubėti į paskaitas, dievaži. 

— Pataisykit man kur nusipraust, — pasakė Stivenas. 

— Keite, pataisyk Stivenui kur nusipraust. 

— Bude, pataisyk Stivenui kur nusipraust. 

— Negaliu, neturiu kada. Pataisyk tu, Mege. 

Kai emaliuotas dubuo buvo įstatytas į prausyklą, o ant krašto 
užkarta sena prausiamoji pirštinė, Stivenas leido motinai nuplauti 
sprandą, iškrapštyti ausis ir nosies šnerves. 

— Kur tai matyta,— tarė ji, — universiteto studentas toks murzius, 
kad močiai reikia jį praust! 

— Bet tau tas malonu, — ramiai atsakė Stivenas. 

Viršuje pasigirdo ausis rėžiantis švilpimas, tad motina įbruko jam 
į rankas drėgną chalatą ir tarė: 

— Šluostykis ir greičiau eik, dėl dievo meilės. 

Po pakartotino, piktai ištęsto, šaižaus švilpimo viena iš mergaičių 
nuėjo prie laiptų. 

— Kas yra, tėte? 

— Ar tas tinginys kipšo vaikas, tavo brolis jau išėjęs? 

— Išėjęs, tėte. 

— Nemeluoji? 

— Nemeluoju, tėte. 

— Hm! 

Mergaitė grįžo, ženklais rodydama Stivenui, kad greičiau smuktų 
pro galines duris. Stivenas nusijuokė ir tarė: 

— Jeigu aš kipšo vaikas, tai įdomu, kas tada kipšas. 

— Kaip tau, Stivenai, ne gėda? — pasakė motina.— Oi grauši 
kada nors nagus, kam įkėlei ten koją. Aš gi matau, koks tu pasikeitęs. 

— Viso gero visiems, — šypsodamasis pasakė Stivenas ir atsisveikin- 
damas pakštelėjo pirštų galiukus. 

Skersgatvis už terasos! buvo žliuginas, ir, iš lėto statydamas kojas 
tarp šlapių šiukšlių krūvų, jis išgirdo, kaip vienuolių beprotnamy už 
sienos klykia pamišusi vienuolė: 

— Jėzau! Vajėzau! Jėzau! 

Jis piktai krestelėjo galvą, norėdamas nuvyti tą klyksmą šalin, ir 


315 Menininko jaunų dienų portretas 


nuskubėjo, slydinėdamas per ištežusias atmatas, pasibjaurėjimo ir 
kartėlio sugelta širdimi. Tėvo švilpimas, motinos bambėjimas, nema- 
tomos beprotės klyksmas susiliejo į chorą balsų, žeidžiančių ir galinčių 
pažeminti jo įaunatvišką išdidumą. Jis su pasibjaurėjimu ginė iš širdies 
net jų atbalsius, tačiau, kai eidamas gatve pajuto, kaip pro aplytus 
medžius smelkiasi pilka ryto šviesa, ir užuodė keistą aitrų šlapių lapų 
ir žievės kvapą, jo siela atsikratė visų skaudulių. 

Sulyti gatvės medžiai pažadino, kaip M ai mintis apie merginas 
ir moteris iš Gerharto Hauptmano dramų*; ir mintys apie blausų jų 
liūdesį bei šlapių šakų kvapas susiliejo į vieną tylaus džiaugsmo pojūtį. 
Ryto kelionė per miestą prasidėjo, ir jis iš anksto žinojo, kad, bris- 
damas per Fervju“ purvynus, galvos apie vienuolišką sidabro gijom 
ataustą Niumeno prozą; kad žingsniuodamas Nort Strendo gatve 
ir abejingai dirsčiodamas į maisto parduotuvių vitrinas, prisimins 
niūrų Gvido Kavalkančio' nusiteikimą ir nusišypsos; kad ties Berdo 
akmenų tašykla Telbot Pleise it atšiaurus vėjas į jį padvelks Ibseno 
dvasia", dvasia valiūkiško jaunatvės grožio; ir kad eidamas pro suo- 
diną uosto krautuvėlę kitapus Lifio, jis kartos Beno Džonsono dainą, 
prasidedančią žodžiais: 

Atsiguliau, nors nebuvau pavargęs“. 

Kai nusibosdavo ieškoti paskliduose Aristotelio ar Akviniečio posa- 
kiuose grožio esmės, atgaivą jis dažnai rasdavo elegantiškose elžbie- 
tiečių" eilėse. Jo protas tarsi dvejojantis vienuolis dažnai stabteldavo 
šešėly po ano amžiaus langais pasiklausyti liūdnos ir pašaipios liut- 
nininkų muzikos ar smagaus gatvės mergšių kvatojimo, kol per grubus 
juokas, laiko nublukinta frazė apie atsitiktinį meilės nuotykį ar nuplėš- 
tą garbę užgaudavo jo vienuolišką išdidumą ir pavarydavo jį iš jo 
slėptuvės. 

Mokytumas, kuriam, kaip visi buvo įsitikinę, jis skyrė dienų dienas, 
neturėdamas kada nė pabendrauti su bendraamžiais, tebuvo rinkinys 
lakoniškų sakinių iš Aristotelio poetikos ir psichologijos“ ir iš „Synopsis 
Philosophiae Scholasticae ad mentem divi Thomae““. Jo mintys buvo 
aptrauktos abejonių ir nepasitikėjimo ūkanų, bet tarpais jas perskros- 
davo ir intuicijos žaibai, ir tokie ryškūs, jog tomis akimirkomis aplin- 
kinis pasaulis prapuldavo iš po kojų lyg ugnies prarytas, o paskui jam 
lyg kas sukaustydavo liežuvį, ir jis žvelgdavo Žmonėms į akis nieko 
nesakančiu žvilgsniu, nes jausdavo, kad grožio dvasia siaučia jį tarsi 
mantija ir kad bent svajonėse patyrė, kas yra didu. Bet kai ši trumpa 
nebylaus išdidumo akimirka praeidavo, jis su džiaugsmu pasinerdavo 

į įprasto gyvenimo sūkurį ir be baimės, lengva širdimi žengdavo savo 
keliu per miesto skurdą, triukšmą ir tingulį. 

Prie kanalo ties afišų lenta jis sutiko džiovininką lėlės veidu, su 
skrybėle be atbrailų, aklinai užsagstytu šokoladišku paltu; smulkiais 
žingsneliais tas leidosi nuo tilto, it skeptrą laikydamas prieš save 
suskleistą skėtį. Tikriausiai vienuolika, pagalvojo jis ir kyštelėjo galvą 
į pieno parduotuvę pasižiūrėti, kiek laiko. Laikrodis parduotuvėje 
rodė be penkių penkias, tačiau nusisukęs jis išgirdo, kaip kažkur 
netoliese nematomas laikrodis sparčiai ir aiškiai išmušė vienuolika. 
Išgirdęs jis nusijuokė, nes prisiminė Makeną: tas storulis su medžio- 
tojo švarku ir bridžiais, su šviesia espanjole tarsi stovėjo vėjyje ant 
Hopkinso gatvės kampo ir sakė: 

— Jūs, Dedalai, antivisuomeniškas padaras, susirūpinęs tik savimi. 
Aš ne toks. Aš demokratas ir darbuosiuosi ir veiksiu dėl socialinės 
laisvės ir visų klasių ir lyčių lygybės Jungtinėse būsimosios Europos 
Valstybėse. 

Vienuolika! Vadinasi, nebespėjo ir į antrą paskaitą. Kokia šiandien 
diena? Jis stabtelėjo prie kiosko perskaityti laikraščio antraštės. Ket- 
virtadienis. Nuo dešimtos iki vienuoliktos anglų kalba, nuo vienuolik- 
tos iki dvyliktos — prancūzų, nuo dvyliktos iki pirmos — fizika. Jis 
pagalvojo apie anglų kalbos paskaitą ir, nors būdamas toli, pasijuto 
sudirgęs ir bejėgis. Matė nuolankiai nuleistas galvas kurso draugų, 
užsirašinėjančių kas liepiama: vardinius apibrėžimus, esminius apibrė- 
žimus, pavyzdžius ar gimimo ir mirties datas, svarbiausius kūrinius ir 
pagrečiui palankią ir nepalankią kritiką. Jo paties galva nenuleista, 
nes mintimis jis klajoja toli nuo čia, ir jį, ar žvelgia į bendrakursių 
būrelį, ar žiūri pro langą į apleistą parką, persekioja nykus drėgno, 
priplėkusio rūsio kvapas. Tiesiai prieš jį viename iš pirmųjų suolų 
virš palinkusių draugų iškilusi dar viena galva nelyginant kunigo, be 
nusižeminimo meldžiančio Dievą pasigailėti jį supančių nuolankių 
tikinčiųjų. Kodėl, pagalvojęs apie Krenlį, jis niekad negali vaizduo- 
tėje atgaminti jo viso, o tik galvą ir veidą? Net ir dabar pilko ryto fone 
jis it prisisapnavusį vaiduoklį regėjo priešais save nukirstą galvą, po- 
mirtinę kaukę, lyg geležine karūna karūnuotą šiurkščiais juodais 
aukštyn suverstais plaukais. Veidas kunigiškas: blyškus, plačiomis 
šnervėmis, su juosvais šešėliais po akimis ir ant skruostų, plonomis, 
bekraujėmis, nežymiai šypsančiomis lūpomis; ir staiga prisiminęs, 
kaip daugelį dienų ir vakarų pasakodavosi Krenliui apie savo sielos 
sumaištį, nerimą ir ilgesį, o draugas, užuot ką sakęs, tik klausydavosi 

ir tylėdavo, Stivenas buvo betariąs sau, jog tai veidas jaučiančio savo 
kaltę kunigo, klausančio išpažinties tų, kuriems jis neturi galios duoti 
išrišimo, jei ne tas atmintyje vėl iškilęs jo tamsių moteriškų akių 
žvilgsnis. 

Šis vaizdinys buvo lyg žingsnis į keistą, tamsų minčių labirintą, bet 
Stivenas tučtuojau atsitraukė, jausdamas, jog dar ne metas žengti 
tenai. Tačiau bičiulio abejingumas tarsi skleidė nuodingą mirtiną 
tvaiką, ir jis pasijuto besidairąs nuo vieno atsitiktinio žodžio į kitą, 
kairėje ir dešinėje, flegmatiškai stebėdamasis, kaip jie taip lengvai 
neteko prasmės, kol kiekviena vargana parduotuvės iškaba ėmė jį 
kerėti tarsi burtažodis, ir, jam žingsniuojant skersgatviu pro krūvas 
negyvų žodžių, jo siela ėmė gužtis, seniokiškai dūsaudama. Kalbinė 
nuovoka nyko iš sąmonės ir liejosi stačiai į žodžius, kurie neklusniu 
ritmu tai jungėsi į pynę, tai driko kas sau: 


Gelsva gebenė ant palangės 
Godoja, gailisi ir gedi, 
Gebenė geltonuoja gailiai, 
Geibi gebenė gailiai gedi. 


Ar yra kas nors girdėjęs tokias nesąmones? Dievuli mielaširdingas! 
Kas girdėjo, kad gebenė gedėtų ant palangės? Gelsva gebenė — tai 
normalu. Gelsvas dramblio kaulas irgi. O dramblio kaulo gebenė? 

Žodžiai „dramblio kaulas“ dabar sušvito smegenyse skaisčiau ir 
ryškiau už bet kokį dramblio kaulą, išpjautą iš taškuotų dramblio 
ilčių. Ivory, ivoire, avorio, ebur.* Vienas iš pirmųjų jo išmoktų loty- 
niškų posakių skambėjo: „India mittit ebur“**, ir jis prisiminė rūstų 
šiaurietišką veidą rektoriaus, mokiusio jį versti Ovidijaus ,,„Metamor- 
fozes“ rafinuotomis frazėmis, tarp kurių keistai skambėdavo žodžiai 
„paršas“, „molinis dubenėlis“, „lašiniai“. Tas negausias žinias, kurias 
turėjo apie lotyniško eiliavimo taisykles, jis buvo gavęs iš apiplyšusios 
knygelės, parašytos vieno portugalų kunigo. 


Contrahit orator, variant in carmine vates““. 


Krizės, pergalės ir maištai Romos istorijoje buvo pateikiami nuval- 
kiotais žodžiais in tanto discrimine***, ir per žodžius „implere ollam 
denariorum“, kuriuos rektorius iškilmingai išvertė „pripildyti indą 


* Dramblio kaulas (angl., pranc., ital., lot.). 
** Indija tiekia dramblio kaulą (lot.). 
*** Šitaip skurdžiai (lot.). 

denarų“, jis mėgino įsijausti į miestų miesto'! visuomenės gyvenimą. 
Aptrinti Horacijaus tomelio puslapiai niekada jam neatrodė šalti, net 
tada, kai jo pirštai buvo sušalę; puslapiai buvo šilti kaip gyvas žmogus, 
ir prieš penkiasdešimt metų juos vartė šilti Džono Dunkano Invere- 
ričio ir jo brolio Viljamo Malkolmo Invereričio pirštai. Taip, išbluku- 
siame priešlapyje dar matėsi garbūs jų vardai, ir net tokiam prastam 
lotynų kalbos mokovui kaip jis išblukusios eilės kvepėjo tarsi visus 
tuos metus pragulėjusios tarp mirtų, levandų ir verbų; tačiau jam 
buvo skaudu pamanius, kad jis visados bus tik drovus svetys pasau- 
linės kultūros puotoje ir kad vienuoliškas išsimokslinimas, kurio sąvo- 
komis jis mėgina išreikšti savo estetinę filosofiją, šiais laikais vertina- 
mas ne daugiau už keistą ir įmantrų heraldikos ir medžioklės su 
sakalais žargoną. 

Pilki Šventosios Trejybės koledžo'Ž mūrai po kairei, įsmegę tamsuo- 
liškame mieste nelyginant blausus brangakmenis nedailiame apsode, 
ėmė slėgti jo sąmonę, ir, visaip stengdamasis nusimesti protestantiškos 
pasaulėžiūros grandines, vaikščiojo šen ir ten, kol priėjo nevykusį 
Airijos nacionalinio poeto'* paminklą. 

Pažvelgė į jį be pykčio; nors kūno ir dvasios nevalyvumas tarsi 
neregimi parazitai buvo nugulęs jį visą: šlepsinčias kojas, apsiausto 
klostes ir vergišką galvą, paminklas sakytum nuolankiai pripažino 
savo menkystę. Tai buvo firbolgas'* skolintu mileziečio'? apsiaustu; 
ir jis prisiminė savo bičiulį Deiviną, studentą, ūkininkų vaiką. Stivenas 
jį juokais pravardžiuodavo firbolgu, tačiau ūkininkaitis nepyko: 

— Tu gi, Stivi, pats sakei, kad mano kieta galva. Vadink mane 
kaip nori. 

Bičiulio pirmą kartą pavadintas mažybiniu vardu, Stivenas pasijuto 
pamalonintas, nes su kitais studentais, kaip ir jie su juo, jis kalbėdavosi 
oficialiai. Dažnai, sėdėdamas Deivino bute Grentamo gatvėje ir žiūrė- 
damas į pasienyje išrikiuotas bičiulio puikių batų poras, jis ne per 
daug nusimanančiam bičiuliui deklamuodavo svetimas eiles, netiesio- 
giai išreikšdamas savo paties ilgesį ir širdgėlą, ir primityvus kaip fir- 
bolgo bičiulio būdas čia traukė jį, čia stūmė nuo savęs; traukdavo 
įgimtas tylus, pagarbus dėmesingumas, keisti senoviški anglų kalbos 
posakiai, žavėjimasis primityvia fizine jėga — Deivinas garbino gėlą 
Maiklą Kjuzeką““, o atstumdavo — nelauktai ir staigiai — proto nai- 
vumas, jausmų neišrankumas, buka siaubo išraiška akyse, siaubo, kurį 
skurdaus Airijos kaimelio valstiečiams kiekvieną vakarą vis dar kel- 
davo komendanto valanda!'“. 

Be savo dėdės sportininko Meto Deivito'“ šaunių žygių, jaunasis 
ūkininkaitis garbino liūdnas airių legendas. Deivino kurso draugai, 
kurie trūks plyš stengėsi nuobodžiam koledžo gyvenimui suteikti reikš- 
mingumo, noriai skleidė gandus, jog jis esąs fenijas'?. Auklė buvo jį 
išmokiusi airiškai ir apšvietusi primityvią jo vaizduotę netolygia airių 
mitologijos šviesa. Į mitologiją, kurioje dar niekas nebuvo radęs nė 
krislelio grožio, ir į nesklandžius padavimus, laikui bėgant einančius 
striukyn ir striukyn, jis žiūrėjo kaip ir į Romos katalikų tikybą — su 
buku, vergišku atsidavimu. Bet kokią mintį ar jausmą, atėjusį iš Ang- 
lijos ar priklausantį anglų kultūrai, jis, lyg paklusdamas kieno nors 
įsakymui, sutikdavo priešiškai, o apie pasaulį už Anglijos ribų žinojo 
tik tiek, kad yra Prancūzijos Svetimšalių legionas““, į kurį žadėjo pats 
stoti. 

Lygindamas šį vaikino ketinimą ir jo charakterį, Stivenas dažnai 
vadindavo jį „naminiu žąsinu“*!, šita pravarde išreikšdamas pasipik- 
tinimą bičiulio žodžių ir darbų vangumu, kuris dažnai lyg siena iškil- 
davo tarp trokštančio mąstyti Stiveno proto ir slaptingos airių buities. 

Vieną vakarą, išjudintas aistringos Stiveno gražbylystės, kuria šis 
gelbėdavosi iš šaltos maištaujančio proto tylos, ūkininkaitis Stivenui 
papasakojo keistą istoriją. Juodu nieskubėdami ėjo tamsiomis siauro- 
mis žydų varguomenės kvartalo gatvelėmis į Deivino butą. 

— Praeitą rudenį, Stivi, jau žiema buvo ant nosies, man išėjo toks 
nuotykis. Tu pirmas, kam pasakoju, daugiau niekam apie tai nesu 
prasižiojęs. Neprisimenu, ar buvo spalis, ar lapkritis. Spalis, nes dar 
buvau nelaikęs pradinių egzaminų. 

Stivenas šypsodamasis pažvelgė į draugą, nudžiugintas jo pasitikė- 
jimo ir iš naujo pavergtas jo prasčiokiškos kalbėsenos. 

— Visą dieną tada prabuvau Batevante“ — nežinau, ar tu žinai, 
kur jis yra, — buvau pasižiūrėti herlingo?“ rungtynių tarp „,„Krouko 
vyrukų“ ir „Terlso bebaimių“?*. Rungtynės, Stivi, buvo kaip reta. 
Mano pusbroliui Fonziui Deivinui visą aprangą į skutus tada papylė. 
Jis saugojo limerikiečių vartus, bet pusę rungtynių pralakstė su puo- 
lėjais, o jau plyšojo tai kaip nesveikas. Mirsiu — neužmiršiu tos die- 
nos. Vienas kroukiškis sykį jam kad dės lazda — kaip dievą myliu, 
tik per plauką nepataikė į smilkinį. Jei būtų užvežęs — garbės žodis, 
būtų buvę amen. 

— Malonu girdėti, kad jis liko sveikas ir gyvas, — juokdamasis 
tarė Stivenas, — bet čia tikriausiai dar ne tas keistasis nuotykis? 

— Na ką, aš suprantu, tau neįdomu. Pridursiu tik, kad po rungty- 

nių buvo tiek ginčų, jog aš pasivėlavau į traukinį, o kely kaip tyčia 
nė vieno važiuoto, mat tą dieną Kasltaunroše buvo visuotinis susirinki- 
mas, ir visi aplinkiniai kaimiečiai buvo išvažiavę ten. Nėr kas daro: 
arba nakvok, arba kulniuok pėsčiom. Na, aš ir kulniuoju. Kulniuoju 
kulniuoju. Kol priėjau Belihauro kalvas, ir sutemo, o nuo ten iki 
Kilmeloko dar gerų dešimt mylių, kelias ilgas, atšakus. Pakely nė 
kokios gryčelės ir tyku tyku. O tamsu — nors į akį durk. Porą sykių 
stabtelėjau pakrūmėj prisidegt pypkės ir, jeigu ne didelė rasa, būčiau 
dribęs ir miegojęs. Paskui už vieno posūkio žiūriu — trobelė, ir šviesa 
dega. Priėjau, pabarškinau į duris. Už durų, girdžiu, klausia, kas ten 
toks. Sakau, einu namo iš Batevanto, iš rungtynių, ir ar negalėčiau 
atsigerti. Tuoj atidaro duris jauna moteriškė ir išneša didelį puodelį 
pieno. Pusnuogė — matyt, kai pasibeldžiau, ruošėsi miegot, — plau- 
kai palaidi, ir iš figūros bei akių panašu, jog laukiasi kūdikio. Mes ten 
ilgokai ant slenksčio prašnekėjom, ir tai man pasirodė keista, nes jos 
ir krūtinė, ir pečiai buvo nuogi. Klausė manęs, ar nepavargęs ir ar 
nenorėčiau apsinakvot. Pasisakė esanti namie visai viena, vyras rytą 
išvažiavęs į Kvinstauną, išlydėjęs seserį. Ir visą laiką, kol šnekėjo, 
spigino mane akimis, o stovėjo taip arti, kad jutau jos alsavimą. 
Pagaliau atidaviau jai puodelį, tai ji paėmė man už rankos ir tempia 
per slenkstį. „Eikš, — sako, — pernakvosi. Nebijok, niekas neateis. 
Namie nieko nėr, tik mudu...“ Aš, Stivi, neužėjau, padėkojau, ir namo. 
Visas — kaip ugny. Ant posūkio atsigręžiau — žiūriu, tebestovi ant 
slenksčio. 

Pastarieji Deivino žodžiai nesiliovė aidėję Stiveno atmintyje, ir 
moteriškės, apie kurią anas pasakojo, paveikslas susiliejo su paveiks- 
lais kaimiečių moterų, kurias buvo matęs stovint tarpduriuose Kleino 
miestelyje, kai per jį važiuodavo kolegijos vežimaičiai: atstovė savo 
ir jo padermės, šikšnosparniška būtybė, kuri atbunda patamsyje, slap- 
tyje ir vienatvėje, ir veidu, balsu bei judesiais, neturinčiais vyliaus, 
kviečiasi nepažįstamą vyrą su ja pergulėti. 

Kažkieno ranka palietė jo petį, ir jaunas balsas sušuko: 

— Ponaiti, pirkite iš savo brangiausios! Būsit man šįryt pirmas 
pirkėjas, ponaiti. Pirkite, štai graži puokštelė. Ar pirksite, ponaiti? 

Tą minutę jam pasivaideno, jog jos ištiestos mėlynos gėlės ir jos 
jaunos mėlynos akys — nuoširdumo įsikūnijimas, ir jis luktelėjo, kol 
šis įspūdis išsisklaidė ir jis pamatė tik apdriskusią suknelę, drėgnus 
šiurkščius plaukus ir įžūlų žvilgsnį. 

— Pirkite, ponaiti! Pradžiuginkit savo brangiausią! 

— Aš neturiu pinigų, — atsakė Stivenas. 

— Pirkite, žiūrėkit, kokios gražios, ką? Tik vienas pensas. 

— Negirdėjot, ką sakiau? — tarė Stivenas, pasilenkdamas prie 
jos.— Pasakiau: neturiu pinigų. Galiu pakartot. 

— Dievas duos, ponaiti, kada nors tikrai turėsite, — minutėlę 
patylėjusi, atsakė mergaitė. 

— (Galbūt, — pasakė Stivenas, — bet labai abejoju. 

Jis greit nuėjo šalin, bijodamas, kad jos familiarumas nevirstų 
pašaipa, ir norėdamas dingti iš akių, kol ji nepasiūlė savo prekės kitam 
pirkėjui, turistui iš Anglijos ar šv. Trejybės koledžo studentui. Graftono 
gatvė, kuria jis ėjo, dar sustiprino beviltiškojo skurdo įspūdį. Gatvės 
pradžioje, pačioje vidukelėje, stovėjo paminklinė plokštė Vulfo Tou- 
no?? garbei, ir jis prisiminė, kaip su tėvu dalyvavo ją atidengiant. Su 
kartėliu prisiminė tą pompastišką reginį. Puskarietėje sėdėjo keturi 
prancūzų delegatai“, ir vienas iš jų, apkūnus besišypsantis jaunuolis, 
laikė lazdos gale įspraustą plakatėlį su išspausdintais žodžiais: „Vive 
Ulrlande/“* 

Bet medžiai Stivenz Grino parke kvepėjo lietaus nuprausti, o nuo 
primirkusios žemės kilo mirties kvapas — silpnas smilkalų aromatas, 
iš daugelio širdžių besismelkiantis pro velėną ir kylantis aukštyn. Iš 
lengvabūdžio, patvirkusio miesto, apie kurį pasakodavo suaugusieji, 
iš jo sielos laikui bėgant beliko tik tas iš žemės kylantis silpnas mirties 
kvapas, ir jis žinojo, kad netrukus, įžengęs į niūrų koledžą, pajus gedi- 
mo tvaiką, bet ne tokio kaip Plevėsos Igano ir Bažnyčių padegėjo 
Veilio“'. 

Eiti viršun, į prancūzų kalbos paskaitą, buvo per vėlu. Jis perkirto 
vestibiulį ir pasuko koridoriumi į kairę, į fizikos auditoriją. Koridoriu- 
je buvo tamsu ir tylu, bet jis nesijautė visiškai saugus. Iš kur toks 
jausmas? Gal todėl, kad buvo girdėjęs, jog Plevėsos ir Veilio laikais 
čia būta slaptų laiptų? Ar kad jėzuitų pastatas — svetima teritorija““, 
ir jis vaikšto tarp svetimšalių? Touno ir Parnelio Airija buvo tarsi 
nutolusi. 

Jis pravėrė auditorijos duris ir stabtelėjo. Pro dulkėtus langus 
sunkėsi nyki šalta šviesa. Prie plačių židinio grotelių tupėjo žmogysta, 
ir 1š jos liesumo ir žilumo jis spėjo, jog tai dekanas kuria ugnį. Stivenas 
tyliai uždarė duris ir priėjo prie židinio. 

— Labas rytas, pone! Gal reikia pagalbos? 


* Tegyvuoja Airija! (Pranc.) 

Kunigas dirstelėjo į jį ir tarė: 

— Minutę, ponas Dedalai, tuoj pamatysit. Įkurti ugnį yra menas. 
Menai yra grynieji ir praktiniai. Tai čia vienas iš praktinių menų. 

— Norėčiau išmokti, — pasakė Stivenas. 

— Viena iš paslapčių, — guviai darbuodamasis pasakė dekanas, — 
tai neprikrauti per daug anglių. 

Jis išsitraukė iš sutanos kišenių keturis žvakigalius ir mikliai sukai- 
šiojo juos tarp anglių ir popieriaus gniužulų. Stivenas tylėdamas ste- 
bėjo jį. Klūpodamas ant akmens plokštės priešais židinį, kurdamas 
ugnį, rūpestingai kamšydamas popieriaus gniužulus ir žvakigalius, jis 
kaip niekada panėšėjo į levitą??, klusnų Viešpaties tarną, tuščioje 
šventykloje taisantį aukurą. Išblukusi nudėvėta sutana it šiurkštus dro- 
binis levito apdaras gobė klūpantįjį, kuris jaustųsi nesmagiai ir nepa- 
togiai, apsivilkęs bažnytiniais drabužiais ar efodu varpeliais apve- 
džiota apačia. Jo kūnas suseno, nuolankiai tarnaudamas Viešpačiui — 
kurstydamas altoriaus ugnį, laikydamas paslaptis, globodamas pasau- 
liečius, griežtai bausdamas, kada reikia, — suseno, tačiau liko nenu- 
šviestas grožio, būdingo šventiesiems bei aukšto rango dvasininkams. 
Jo ir siela suseno per šitą tarnavimą, taip ir nepriartėjusi prie šviesos 
ir grožio, neįgijusi šventumo aureolės,— numarinta valia, tokia pat 
kurčia atgailos džiaugsmui, koks kurčias meilės ir kovos džiaugsmui 
senas, liesas ir gyslotas, sidabriniais pūkais nužilęs jo kūnas. 

Dekanas atsitūpė ir ėmė žiūrėti, kaip įsidega šakaliukai. Kad nu- 
trauktų nejaukią tylą, Stivenas tarė: 

— Aš tikriausiai židinio įkurti nemokėčiau. 

— Jūs, ponas Dedalai, menininkas, tiesa? — tarė dekanas, pakėlęs 
į jį mirksinčias akis.— Menininko paskirtis — kurti grožį. O kas 
gražu — tai jau kitas klausimas. | 

Jis užsigalvojęs lėtai trynė sausas rankas. 

— Ar galėtumėt į tokį klausimą atsakyt? — paklausė jis. 

— Akvinietis,— atsiliepė Stivenas,— sako: „Pulcra sunt guae 
visa placent““". 

— Šita ugnis štai, — tarė dekanas, — akiai maloni. Ar galima ją 
dėl to pavadinti gražia? 

— Ji suvokiama regėjimu, o tai šiuo atveju, man regis, reiškia 
estetinį suvokimą, todėl ją galime vadinti gražia. Tačiau Akvinietis 
sako ir kad „Bonum est in guod tendit appetitus“*!. Kadangi ugnis 
patenkina gyvų padarų šilumos poreikį, ji yra gėris. Tačiau pragare 
ji — blogis. 

— Visai teisingai, — pasakė dekanas, — pataikėt kaip pirštu į akį. 

Jis guviai atsistojo, nuėjo prie durų, pravėrė ir tarė: 

— Sako, skersvėjis šiame darbe labai padeda. 

Kai dekanas šlubčiodamas, tačiau greitu žingsniu grįžo prie židinio, 
iš jo išblukusių, bejausmių akių į Stiveną pažvelgė nebyli jėzuito siela. 
Jis buvo šlubas kaip Ignacijus“Ž, tačiau jo akyse nespindėjo nė kibirkš- 
tėlė Ignacijaus entuziazmo. Net legendinė ordino klasta, subtilesnė ir 
paslaptingesnė už garsiąsias jėzuitų knygas apie slaptą, sunkiai suvo- 
kiamą išmintį, nebuvo įžiebusi jo sieloje apaštalavimo aistros. Atrodė, 
kad vykdydamas bažnyčios įsakymus ir tarnaudamas Dievo garbei 
jis naudojasi viso pasaulio gudrumu, apgaule ir mokytumu be jokio 
džiaugsmo ir be neapykantos visame tame esančiam blogiui, o tik 
tvirtai ir paklusniai tas priemones nukreipdamas prieš .jas pačias, ir, 
nepaisant nebylaus jo klusnumo, atrodė, jog jis visai nemyli savo 
mokytojo ir mažai, o gal ir visai nemyli tikslų, kuriems tarnauja. Kaip 
ordino įsteigėjas ir siekė, jis buvo similiter atgue senis baculus, panašus 
į senelio lazdą, kuria galima pasiremti keliaujant naktį ar blogu oru, 
kurią galima padėti šalia merginos gėlių puokštės sode ant suolelio, 
į lazdą, kuria galima grėsmingai užsimoti. 

Dekanas grįžo prie židinio ir ėmė glostinėtis smakrą. 

— Kada galime tikėtis iš jūsų išgirsti ką nors estetikos klausi- 
mais? — paklausė jis. 

— Iš manęs? — apstulbęs tarė Stivenas.— Aš džiaugiuosi, jei per 
mėnesį man ateina nors pora mintelių. 

— Tai giliai siekiantys klausimai, ponas Dedalai, — pasakė deka- 
nas.— Tai tas pat, ką nuo Mohero uolų“? žvelgti į jūros gelmes. 
Daugelis į jas, tas gelmes, pasineria ir nebeiškyla. Tik prityręs naras 
gali į tas gelmes pasinerti, ištirti ir grįžti į paviršių. 

— Jei turit omeny spekuliatyvius svarstymus, pone, — tarė Stive- 
nas, — tai man atrodo, jog tokio dalyko, kaip minties laisvė, nėra, 
nes bet koks mąstymas privalo paklusti saviems dėsniams. 

— Hm!.. 

— Šiuo metu šias problemas nagrinėju kai kurių Aristotelio ar 
Akviniečio idėjų šviesoje. 

— Suprantu. Suprantu, ką norit pasakyti. 

— Jomis aš tik tol remsiuosi ir vadovausiuosi, kol nebūsiu jų švieso- 
je sukūręs ko nors pats. Jei lempa rūks ar smalkins, pamėginsiu ją 
patvarkyti. Jei ji per silpnai švies, aš ją parduosiu ir nusipirksiu kitą. 

— Epiktetas““ irgi turėjo lempą, — tarė dekanas, — kuri jam mirus 

buvo parduota už pasakiškus pinigus. Prie tos lempos jis rašė filoso- 
fijos traktatus. Esat girdėjęs apie Epiktetą? 

— Tai senolis,— be užuolankų išdrožė Stivenas, — kuris sielą 
prilygino kibirui vandens. 

— Jis paprastai mums pasakoja, — tęsė dekanas, — jog sykį prieš 
vieno dievo statulą pastatė geležinę lempą, o vagis ją ėmė ir pavogė. 
Ką gi padarė filosofas? Suvokęs, jog vagis negali nevogti, nusprendė 
kitądien vietoj geležinės lempos nupirkti molinę. 

Nuo dekano žvakigalių pasklido ištirpusio lajaus kvapas ir Stiveno 
sąmonėje susiliejo su žodžių „kibiras — lempa“, „lempa — kibiras“ 
žvagėjimu. Kunigo balsas irgi žvagėjo. Stiveno mintys instinktyviai 
stabtelėjo, sutrikdytos keistų garsų, vaizdų ir kunigo veido, panašaus 
į neįžiebtą lempą ar kreivai pakabintą atšvaitą. Kas slypi už jo ar jame? 
Blausus sielos stingulys ar blausumas audrų debesies, kurs pritvinkęs 
Dievo išminties ir rūstybės? 

— Aš turėjau omeny kitokią lempą, — tarė Stivenas. 

— Aš manau, — pasakė dekanas. 

— Diskutuoti estetikos klausimais sunku, be kita ko, ir dėl to, — 
tarė Stivenas, — kad ne visada aišku, ar žodis vartojamas pagal litera- 
tūrinės, ar pagal šnekamosios kalbos tradiciją. Pamenu Niumeno 
frazę apie tai, kad Švenčiausioji Mergelė apsigyveno tarp šventųjų". 
Kasdienėje vartosenoje šis žodis turi kitokią prasmę. Mūsų šeima ne- 
seniai apsigyveno Dubline. 

— "Taip, žinau, — mandagiai pasakė dekanas. 

— Ne ne,— šypsodamasis tarė Stivenas, — aš norėjau pasakyt... 

— "Taip taip, aš suprantu, — skubiai pertarė dekanas, — suprantu 
jūsų mintį: „apsigyveno“ ir „apsigyveno“. 

Jis atkišo smakrą ir sausai kostelėjo. 

— Dar apie tą lempą, — tarė jis.— Pasirūpinti, kad ji gerai degtų,— 
irgi savotiška problema. Ir kad alyva būtų švari, reikia žiūrėti, ir pilti 
atsargiai, neperpilti, nepripilti lempos lygmalos. 

— Kokios, kokios? — paklausė Stivenas. 

— Lygmalos, tai yra sklidinos. 

—. A, sklidinos...— tarė Stivenas.— Argi sklidina lempa — tai 
lygmala? Ne pičpilnė? 

— Kaip suprasti — „pičpilnė“? 

— Na... lygmala. 

— Ar airiai sklidiną lempą vadina pičpilne? — paklausė dekanas.— 
Pirmąkart girdžiu. 

— Pičpilne vadina Žemutinėje Dramkondroje““, — juokdamasis 
paaiškino Stivenas, — kur šnekama gryniausia anglų kalba. 


— Pičpilnė,— susimąstęs tarė dekanas.— Įdomus žodis. Reikės 
pasižiūrėt žodyne. Būtinai pasižiūrėsiu. 

Dekano mandagumas atrodė dirbtinokas, ir Stivenas pažvelgė į šį 
anglų atsivertėlį“' tokiomis akimis, kokiomis vyresnysis sūnus iš gar- 
siojo prilyginimo““ galėjo žiūrėti į sūnų palaidūną. Nuolankus triukš- 
mingų atsivertimų pasekėjas, vargšas Airijos anglas, vėlyvas ateivis, 
pasivėlinusi dvasia, jis, atrodytų, įžengė į jėzuitų istorijos sceną, kai 
keistoji intrigų, kančių, pavydo, kovos ir negarbės drama jau artėjo 
prie pabaigos. Kodėl jis tam ryžosi? Gal buvo gimęs ir augęs tarp 
įsitikinusių sektantų, reginčių išganymą tik Kristuje ir niekinančių 
tuščią katalikų bažnyčios apeigų pompastiškumą? Ar sektų maišaty- 
je — tarp šešių principų pasekėjų, ypatingos sanklodos žmonių, sėklos 
ir gyvatės baptistų, dogmatikų supralapsarų“?, — pavargęs nuo maiš- 
tingų schizmatikų vapalionių, jis pajuto aklo tikėjimo poreikį? Ar 
atrado tikrąjį tikėjimą staiga, tarsi nuo ritės nuvyniojęs glaudžiai 
suvytą siūlą apmąstymų apie velnio išvarymą rankų uždėjimu ar 
Šventosios Dvasios nužengimą? O gal jį, kai jis sėdėjo prie kokios 
bažnytėlės cinkuotos skardos stogu, žiovaudamas ir skaičiuodamas 
parapijiečių suneštus skatikus, palietė Viešpats Jėzus, kaip tą muitinėj 
sėdėjusį apaštalą““, ir liepė sekti iš paskos? 

Dekanas vėl pakartojo: 

— Pičpilnė! Tikrai įdomu! 

— Klausimas, kurio anksčiau manęs klausėt, sakyčiau, daug įdo- 
mesnis: kas yra grožis, kurį menininkas stengiasi sukurti iš molio? — 
šaltai tarė Stivenas. 


Tas žodis tarsi buvo nukreipęs jo jautrumo rapyros smaigalį į šį 
mandagų ir budrų priešą. Su dideliu liūdesiu jis galvojo, jog žmogus, 
su kuriuo šnekasi, — Beno Džonsono tėvynainis. Jis galvojo: „Kalba, 
kuria mes kalbame, pirmiausia yra jo, o tik paskui mano. Kokie skir- 
tingi žodžiai „šeima“, „Kristus“, „alus“, „mokytojas“, tariami jo ir 
mano lūpų! Aš negaliu ramia širdimi jų nei ištarti, nei parašyti. Jo 
kalba, tokia artima ir tokia svetima, man visados bus tik pasiskolinta. 
Aš nekūriau ir nepriėmiau jos žodžių. Mano balsas jų neprisileidžia. 
Mano sielai neramu jo kalbos šešėly“. 

— Ir kuo skiriasi tai, kas gražu, nuo to, kas didu,-- pridūrė de- 
kanas,— dvasinis grožis nuo materialaus? Ir koks grožis būdingas 

kiekvienai meno rūšiai? Štai keletas įdomių klausimų, į kuriuos verta 
pasigilinti. 

Šaltas, griežtas dekano tonas staiga sutrikdė Stiveną, ir jis nieko 
nebeatsakė; stojusioje tyloje pasigirdo tolimas šurmulys ir daugybės 
batų trepsėjimas laiptais. 

— Tačiau gilinantis į šiuos svarstymus,— užbaigė dekanas, — yra 
rizikos numirti iš bado. Pirmiausia reikia gauti diplomą. Tebus tai 
jūsų pirmučiausias tikslas. Paskui pamaži pamaži susirasite savo 
kelią. Aš kalbu plačiąja prasme — ir vietą gyvenime, ir mąstymo 
stilių. Galimas daiktas, iš pradžių bus nelengva. Štai, pavyzdžiui, 
ponas Munenas“!. Daug laiko prireikė, kol jis iškopė į aukštumas. Bet 
iškopė. 

— Aš gal ne toks talentingas, — ramiai atsakė Stivenas. 

— Ką gali žinot, — žvaliai tarė dekanas.— Niekas negali iš anksto 
pasakyt, kas ko vertas. Aš tai tikrai nenukabinčiau nosies. Per aspera 
ad astra*. 

Jis pasitraukė nuo židinio ir sparčiai išėjo į laiptų aikštelę pasitikti 
antrakursių. 

Atsirėmęs į židinį, Stivenas girdėjo, kaip jis vienodai žvaliai sveiki- 
nasi su kiekvienu studentu, ir įsivaizdavo, kaip įžūlesnieji atvirai 
vaiposi. Graudus gailestis nelyginant rasa suvilgė jo lengvai pažei- 
džiamą širdį, gailestis šiam ištikimam riteriškojo Lojolos tarnui, šitam 
dvasininkijos gentainiui, lankstesnio liežuvio ir tvirtesnės dvasios 
negu kiti, kunigui, kurio jis niekad nepavadins savo dvasios tėvu; ir 
jis pagalvojo, jog šis žmogus ir jo bendražygiai ne tik dvasininkų, bet 
ir pačių pasauliečių yra apšaukti supasaulėjusiais už tai, kad per visą 
savo istoriją prašė Dievo teisme teisingumo glebioms, abejingoms, 
atsargioms sieloms. 

Dėstytojo įėjimas buvo paskelbtas smarkiu batų trypimu pačioje 
viršutinėje niūrios auditorijos eilėje po pilkais, voratinklių aptrauk- 
tais langais. Prasidėjo tikrinimas pavardėmis, ir studentai atsakinėjo 
visokiais balsais, kol dėstytojas priėjo iki Piterio Berno. 

— Esu! 

Sodrus bosas subaubė iš viršutinės eilės, ir kitose eilėse pasigirdo 
priešiški kosčiojimai. 

Dėstytojas kiek palaukė ir pašaukė sekančią pavardę: 

— Krenlis! 


* Per kančias į žvaigždes (lot.). 

Niekas neatsiliepė. 

— Ponas Krenlis! 

Stivenas pagalvojo, kokiais mokslais užsiėmęs jo bičiulis, ir jo 
veidu nuslinko šypsena. 

'— Ieškokit jo Leperdstaune“?! — pasigirdo balsas jam už.nugaros. 

Stivenas staiga atsisuko, tačiau Moiniheno marmūzė pilkoje švie- 
soje buvo šalta ir abejinga. Dėstytojas padiktavo formulę. Aplink 
sušlamo sąsiuviniai. Stivenas atsisuko vėl ir tarė: 

— Būk geras, duok popieriaus. 

— Ar taip jau labai prispyrė? — plačiai išsišiepęs paklausė Moini- 
henas. 

Jis išplėšė lapą iš bloknoto ir duodamas sušnibždėjo: 

— Jeigu yra reikalas, kiekvienas pasaulietis ar moteris gali tai 
atlikti. 

Formulė, kurią jis klusniai užsirašė ant popieriaus lapo, išsiskečian- 
čios ir susiglaudžiančios dėstytojo skaičiavimų vėduoklės, pamėkliški 
jėgos ir greičio simboliai vargino ir migdė Stiveno protą. Jis buvo iš 
kažko girdėjęs, jog tas senis dėstytojas esąs ateistas ir masonas““. 
Kokia pilka, nyki diena! Sąmonė sakytum kantriai ir be skausmo nyra 
į limbą““, kur švelnioje prieblandoje klaidžioja matematikų sielos, 
kilnodamos iš plokštumos į plokštumą ilgas grakščias struktūras, iki 
toliausių plačios, neaprėpiamos, nepasiekiamos visatos pakraščių siųs- 
damos spinduliuojančius sūkurių ratilus. 

— Taigi reikia skirti elipsę nuo elipsoido. Galbūt kai kurie iš jūsų, 
ponai, pažįstami su Viljamo Gilberto“? kūryba. Vienoje savo dainoje 
jis kalba apie sukčių biliardo lošėją, kuris pasmerktas 


Kur gelumbė prasta, 
Žaist su kreiva lazda 
Ir su eliptiniais kamuoliais. 


Jis turi omeny elipsoidiškus kamuolius, apie kurių pagrindines ašis 
aš ką tik kalbėjau. 

Moinihenas pasilenkė Stivenui prie ausies ir sušnibždėjo: 

— Kaip tau elipsoidiški kiaušiai? Damos, paskui mane, aš kavale- 
ristas! 

Grubus kurso draugo sąmojis lyg vėjas įsiveržė į Stiveno sąmonės 
vienuolyną, 1r ant sienų kabantys glebūs bažnytiniai drabužiai links- 
mai suplevėsavo, ėmė chaotiškai blaškytis, šokti makabrišką šokį. Tarp 
vėjo taršomų drabužių rodėsi koledžo žmonių paveikslai: dekanas; 


Džeimsas Džoisas 328 


įkūnus, sveikata trykštantis iždininkas su žilų plaukų kupeta; rektorius; 
mažiukas glotniais plaukais kunigas, rašantis religines eiles; kresna 
kaimietiška ekonomikos dėstytojo figūra; jaunas išstypęs logikos dės- 
tytojas, laiptų aikštelėje diskutuojantis su studentais apie sąžinę, it 
žirafa antilopių pulke, skabanti lapus nuo aukštų šakų; rimtas ir liūd- 
nas brolijos prefektas; putnus apskritagalvis suktų akių italų kalbos 
dėstytojas. Jie risnojo, klupinėjo, virto kūliais, strypčiojo, pasikėlę 
sutanas šokinėjo vienas per kitą, tvarstė vienas kitam už apykaklių, 
kretėjo storai dirbtinai kvatodami, pliaukšėjo vienas kitam per užpa- 
kalį ir juokėsi iš savo grubių pokštų, prasivardžiavo, staiga užsigavę 
piktinosi kokia nešvankia pravarde, sukišę nosis, prisidengę delnais 
burnas, kuždėjosi tarpusavy. 

Dėstytojas nuėjo prie stiklinės spintos pasieny, nuėmė nuo lentynos 
komplektą ričių, švariai nupūtė dulkes, atsargiai padėjo ant stalo ir, 
prilaikydamas pirštu, tęsė paskaitą. Jis paaiškino, jog laidai šiais laikais 
daromi iš lydinio, vadinamo platinoidu, kurį neseniai išrado F. V. Mar- 
tinas*“, 

Jis aiškiai ištarė išradėjo pavardę ir inicialus. Moinihenas užpakaly 
sušnabždėjo: 

— Fakyras Vampyras Martinas artinas... 

— Paklausk jį, — pašnibždomis, su nelinksma šypsena atsiliepė 
Stivenas,—— gal jam reikia savanorio bandymams su elektros kėde. 
Galėčiau aš. 

Pamatęs, kad dėstytojas pasilenkė prie ričių, Moinihenas pasikėlė 
nuo suolo ir, be garso spragsėdamas dešinės rankos pirštais, išdykusio 
vaikėzo balsu suinkštė: 

— Dėstytojau, dėstytojau! Šitas va berniukas negražiai kalba. 

— Platinoidas,— iškilmingai tarė dėstytojas, — vertinamas labiau 
už neizilberį dėl mažesnio varžos koeficiento esant temperatūros 
svyravimams. Platinoidinis laidas izoliuojamas šilku, kuris vyniojamas 
ant ebonito ritės štai čia, kur mano pirštas. Jei laidas būtų vyniojamas 
plikas, ritėje indukuotųsi papildoma srovė. Ritė impregnuojama karštu 
parafinu... 

Skardus balsas viena eile žemiau Stiveno su olsterišku akcentu tarė: 

— Ar mumis klausinės iš taikomųjų mokslų? 

Dėstytojas ėmė nuobodžiai žongliruoti sąvokomis „grynasis moks- 
las“ ir „taikomasis mokslas“. Stambus studentas su auksiniais akiniais 
kiek stebėdamasis pažvelgė į klausėją. Moinihenas užpakaly normaliu 
balsu sumurmėjo: 

— Makalisteris, nebijok, savo kaulo iš dantų nepaleis! 

Stivenas šaltai pažvelgė žemyn į pailgą kiaušą, apžėlusį susitaršiu- 
siais šviesiais plaukais. Klausėjo balsas, tarimas, mąstymas jį erzino, 
susierzinimo jis netvardė ir tyčia piktai pagalvojo, kad šito studento 
tėvas verčiau būtų leidęs sūnų mokytis į Belfastą“" ir kiek nors sutau- 
pęs už kelią. 

Pailgas kiaušas neatsisuko, ir paleista minties strėlė jo nekliudė ir 
grįžo prie savo templės; tik akimirką šmėkštelėjo bespalvis kaip išrū- 
gos studento veidas. 

„Ta mintis ne mano, — skubiai tarė jis sau.— Ji to juokdario airio, 
kur sėdi užpakaly manęs. Kantrybės! Ar tu gali neabejodamas pasakyti, 
katrie prekiavo tavo tautos dvasia ir išdavė jos išrinktuosius — klausė- 
jo ar pašaipūno viengenčiai? Kantrybės! Prisimink Epiktetą. Gal jo 
toks būdas: paklausti tokiu momentu ir tokiu tonu ir sakyti ne „mus“, 
o „mumis“?“ 

Monotoniškas dėstytojo balsas lėtai vyniojosi ir vyniojosi ant ričių, 
apie kurias jis pasakojo, ir, ritėse daugėjant varžos omų, migdomoji 
balso galia dvigubėjo, trigubėjo, keturgubėjo. 

Atsiliepdamas į toli pasigirdusį skambutį, Moinihenas užpakaly 
sušuko: 

— Balius baigtas, ponai! 

Sausakimšas vestibiulis šurmuliavo. Ant stalo netoli durų stovėjo 
dvi įrėmintos nuotraukos, o tarp jų gulėjo ilgas popieriaus ritinys su 
netaisyklinga parašų virtine. Makenas guviai nardė tarp studentų, 
malė greitakalbe, atsikirtinėjo į replikas ir vieną po kito vedėsi prie 
stalo. Vestibiulio gilumoje dekanas, oriai glostinėdamasis smakrą ir 
linkčiodamas galva, šnekučiavosi su jaunu dėstytoju. 

Stivenas, minios sulaikytas prie durų, neryžtingai sustojo. Iš po 
plačių nulėpusių minkštos skrybėlės atbrailų jį stebėjo tamsios Krenlio 
akys. 

— Pasirašei? — paklausė Stivenas. 

Krenlis suspaudė plonas lūpas, minutėlę pamąstė ir atsakė: 

— Ego habeo*. 

— Dėl ko čia? 

— Ouod?** 


* Pasirašiau. (Čia ir toliau šiame skyriuje studentai lotyniškai kalbasi netaisyklingai, 
juokaudami, pažodiškai versdami iš anglų kalbos į lotynų kalbą.) 
*++ Ką? 

—— 


— Sakau, dėl ko čia? 

Krenlis atsuko į Stiveną išbalusį veidą ir apmaudžiai, bet mandagiai 
atsakė: 

— Per pax universalis*. 

Stivenas parodė į caro portretą““ ir tarė: 

— Iš fizionomijos — girtas Kristus. 

Panieka ir pyktis, pasigirdę jo balse, atkreipė Krenlio žvilgsnį, ra- 
miai tyrinėjantį vestibiulio sienas. 

— "Tu kažko piktas? — paklausė jis. 

— Ne,— atsakė Stivenas. 

— Nuotaikos nėr? 

— Ne. 

— Credo ut vos sanguinarius mendax estis,— tarė Krenlis,— 
guia facies vostra monstrat ut vos in damno malo humore estis**. 
Braudamasis prie stalo, Moinihenas sušnibždėjo Stivenui į ausį: 

— Makenas triumfuoja. Gali atiduoti paskutinį lašą. Naujas, švie- 
žiai iškeptas pasaulis. Visi perdžiūvusiom gerklėm, bobšės balsuoja?“ 

Stivenas nusišypsojo iš jo konfidencialumo ir, kai Moinihenas nu- 
ėjo, vėl atsisuko į Krenlį. 

— (Gal galėtum paaiškint, — tarė jis, — ko jis taip noriai atskleidė 
man savo širdį? A? 

Krenlis niūriai suraukė antakius. Jis pasižiūrėjo į stalą, ties kuriuo 
pasilenkęs Moinihenas rašėsi popieriaus ritinyje, paskui kategoriškai 
tėškė: 

— Sunuodegis! 

— Ouis est in malo humore,— tarė Stivenas, — ego aut vos?*** 

Krenlis nuleido pašaipą negirdomis. Jis niūriai apmąstė, ką pasakęs, 
ir taip pat kategoriškai pakartojo: 

—- Šunuodegis paskutinis, daugiau nieko! 

Šitokia epitafija jis palydėdavo visas palaidotas draugystes, ir Sti- 
venas pagalvojo, ar ir jo atminimas bus pagerbtas tokiu pat būdu. Sun- 
ki, negrabi frazė nyko iš klausos, grimzdo tarsi akmuo į pelkę. Stivenas 
laukė, kol įi nugrims, kaip buvo matęs nugrimztant daugybę kitų, 
širdūni jausdamas jos svorį. Krenlis, priešingai negu Deivinas, nesaky- 
davo nei retų, Elžbietos laikų frazių, nei keistų suanglintų airiškų 


* Už visuotinę taiką. 
** Manau, kad tu begėdiškai meluoji. Iš tavo veido matyti, kad tavo nuotaika bjauri. 
*** Kas blogai nusiteikęs — aš ar tu? 

posakių. Jo tęsiama šneka buvo Dublino krantinių aidas, atkilęs iš 
nykaus, apleisto uosto, jos išraiškingumas — Dublino kunigų gražby- 
lystės aidas, atkilęs iš kategoriškos Viklou“? bažnyčios sakyklos. 

Niūriai suraukta Krenlio kakta išsilygino, kai pamatė iš kito vesti- 
biulio galo energingai prie jų atidrožiantį Makeną. 

— Štai ir tu! — linksmai tarė Makenas. 

— Štai ir aš! — atsiliepė Stivenas. 

— Kaip visada pasivėlavai. O ar negalėtum savo pasiekimų suderin- 
ti su šiokia tokia pagarba punktualumui? 

— Šis klausimas nesvarstomas, — pasakė Stivenas.— Kas toliau? 

Jo šypsančios akys buvo įsmeigtos į sidabriniame popieriuje įvynio- 
tą pieniško šokolado plytelę, kyšančią iš propagandisto kišenėlės. 
Aplink susirinko ratelis klausytojų, norinčių stebėti protų dvikovą. Lie- 
sas, tamsaus gymio, lygiais juodais plaukais studentas, įkišęs tarp jų- 
dviejų galvą, sulig kiekviena replika dirsčiojo tai į vieną, tai į kitą, 
tarytum mėgindamas skrendančias replikas sugauti pražiota drėgna 
burna. Krenlis išsitraukė iš kišenės pilką hendbolo sviedinėlį ir sukinė- 
damas ėmė jį atidžiai apžiūrinėti. 

— Kas toliau? — tarė Makenas.— Hm! 

Jis garsiai sukikeno, visa burna nusišiepė ir porąsyk peštelėjo savo 
šviesiai gelsvą ožišką barzdelę, nukarusią po kampuotu smakru. 

— Toliau — pasirašyti sveikinimo adresą. 

— O jeigu pasirašysiu, pats man užmokėsi? — paklausė Stivenas. 

— Aš maniau, tu idealistas, — pasakė Makenas. 

Čigoniškos išvaizdos studentas apsidairė ir, kreipdamasis į žiūrovus, 
neaiškiai sumekeno: 

— Negeras požiūris, kad tu sukeptum! Savanaudiškumu kvepia. 

Jo balsas ištirpo tyloje. Į jo žodžius niekas neatkreipė dėmesio. Jis 
atsuko savo rusvą arklišką veidą į Stiveną, ragindamas atsakyti. 

Makenas įsileido energingai dėstyti apie caro reskriptą, apie Stedą"!, 
apie visuotinį nusiginklavimą, apie arbitražą tarptautiniams konflik- 
tams spręsti, apie naujų laikų ženklus, apie naująjį humanizmą, apie 
naują etiką, įpareigojančią visuomenę su kuo mažesniais nuostoliais 
garantuoti kuo didesnę laimę kuo didesniam kiekiūi žmonių ““. 

Čigoniškasis studentas jo kalbą užbaigė šūkiu: 

— Už visuotinę brolybę triskart valio! 

— Varyk, Templai,— tarė greta stovintis drūtas raudonžandis 
studentas.— Aš tau paskui bokalą pastatysiu. 

— Aš už visuotinę brolybę, — tarė Templas, dirsčiodamas į šonus 
tamsiomis pailgomis akimis. 

Krenlis tvirtai suėmė jį už rankos, kad prikąstų liežuvį, ir, nejaukiai 
šypsodamasis, kartojo: 

— Ramiau, ramiau, ramiau! 

Templas, mėgindamas ištraukti ranką, kalbėjo toliau net taškyda- 
mas seiles: 

— Socializmą sukūrė airis““, o minties laisvę pirmasis Europoje 
ėmė skelbti Kolinzas?“. Prieš du šimtus metų šitas Midlsekso filosofas 
demaskavo dvasininkiją. Už Džoną Entonį Kolinzą triskart valio! 

Už nugarų kažkas plonu balsu pritarė: 

— Cyp cyp! 

Moinihenas sumurmėjo Stivenui į ausį: 

— O kaip su vargše Džono Entonio sesute? 


Loti Kolinz be kelnaičių, 
Gal paskolink jai savas?“" 


Stivenas nusijuokė, ir Moinihenas, patenkintas savo sąmoju, vėl 
sumurmėjo: 

— Ar statysi šiek, ar tiek už Džonį Entonį Kolinzą, penkis šilingus 
vis tiek išloši. 

— Laukiu tavo atsakymo, — trumpai drūtai tarė Makenas. 

— Manęs šis reikalas nė kiek nedomina, — vangiai pasakė Stive- 
nas.— Tu pats tą gerai žinai. Kam dar reikėjo šito spektaklio? 

— Gerai,— tarė Makenas ir pakštelėjo lūpomis.— Tai tu reakcio- 
nierius, taip? 

— Manai mane išgąsdinsiąs, mosikuodamas mediniu kardu? — 
paklausė Stivenas. 

— Metaforos! — atšovė Makenas.— Įrodyk. 

Stivenas paraudo ir nusisuko. Makenas nenusileido. 

— Vidutiniai poetai, — sarkastiškai tarė jis, — tokių nerimtų klausi- 
mų kaip visuotinės taikos klausimas, reik manyt, nelaiko vertais 
dėmesio. 

Krenlis užvertė akis, atkišo sviedinėlį prieš abu studentus lyg auką 
širdims suminkštinti ir tarė: 

— Pax super totum sanguinarium globum*. 


* Taika visame kraugeriškame pasaulyje. 

Atstūmęs žioplius, Stivenas piktai kryptelėjo petimi į caro portreto 
pusę ir tarė: 

— Melskis savo ikonai. Jeigu jau be Jėzaus neišeina, tai tebūna 
Jėzus teisėtas. 

— (Gražiai pasakyta, kad tu surūgtum! — tarė čigoniškasis studen- 
tas aplinkiniams.— Taikliai! Man labai patiko. 

Jis nugurkė seilę tarsi nurydamas repliką ir, čiupinėdamas tvido ke- 
purės snapelį, kreipėsi į Stiveną: 

— Atleisk, gerbiamasis, o ką tuo norėjai pasakyt? 

Kitiems studentams, kurie jį ėmė kumščioti, paaiškino: 

— Man įdomu, ką jis tuo norėjo pasakyt. 

Jis vėl atsisuko į Stiveną ir pašnibždomis tarė: 

— Tu tiki Jėzų? Aš tikiu žmogumi. Aš, aišku, nežinau, ar ir tu tiki 
žmogumi. Aš tavim žaviuosi. Žaviuosi protu žmogaus, nevergaujan- 
čio jokiai religijai. Ar ir tu tokios pat nuomonės apie Jėzaus protą? 

— Varyk, Templai,— kelintą kartą priminė savo pažadą raudon- 
žandis žaliūkas.— Bokalas laukia. 

— Jis mane per mulkį laiko, — paaiškino Templas Stivenui,— 
kadangi aš tikiu proto galia. 

Krenlis paėmė Stiveną ir jo gerbėją už parankių ir tarė: 

— Nos ad manum ballum jocabimus*. 

Išvedamas Stivenas spėjo dirstelėti į išraudusį kampuotą Makeno 
veidą. 

— Mano parašas nieko nereiškia,— mandagiai tarė jis.— Pats 
turi teisę pasirinkti, kokiu keliu eit. Leisk tokia teise pasinaudoti ir 
man. 

— Dedalai,— ryžtingai tarė Makenas.— Man regis, tu neblogas 
žmogus, bet tau trūksta altruizmo ir asmeninės atsakomybės. 

Kažkas pridūrė: 

— Intelektualinei ekvilibristikai šitame sąjūdyje ne vieta. 

Stivenas pažino atžarų Makalisterio balsą, bet neatsigręžė. Krenlis 
iškilmingai brovėsi per studentų minią, įsikibęs už parankių Stivenui 
ir Templui, ir atrodė tarytum prie altoriaus einąs kunigas su patar- 
nautojais. 

Templas per Krenlio krūtinę nekantriai prisilenkė prie Stiveno ir 
tarė: 

— Girdėjai, ką pasakė Makalisteris? Tas vaikinas tau pavydi. 


* Pažaiskim hendbolą. 

Pastebėjai? Krenlis, duodu galvą, nepastebėjo. Aš — nė velnio, iškart 
pastebėjau. 

Jiems einant per vestibiulį, dekanas mėgino atsikratyti studento, 
su kuriuo šnekėjosi. Jis stovėjo laiptų papėdėje, uždėjęs koją ant pirmo 
laiptelio, rūpestingai lyg moteriškė pasikėlęs nunešiotą sutaną, ir link- 
sėdamas galva kartojo: 

— Be abejo, be abejo, ponas Heketai! Labai gražu! Be abejo, be 
abejo! 

Vestibiulio vidury brolijos prefektas tyliu irzloku balsu rimtai tarėsi 
su kažkokiu studentu. Kalbėdamas jis raukė strazdanotą kaktą ir, kai 
nutildavo, kandžiojo ploną kaulinį pieštuką. 

— Pirmakursiai, tikiuosi, ateis visi. Antrakursiai — tikrai. Trečia- 
kursiai irgi. Va dėl naujokų tai reikia pasiteirauti. 

Tarpdury Templas vėl persilenkė pro Krenlį ir greitakalbe sušnabž- 
dėjo: 

— Ar žinot, kad jis vedęs? Jis buvo vedęs ir tik paskui atsivertė į 
katalikybę. Kažkur yra jo žmona ir vaikai. Keista istorija, kad tu 
surūgtum! A ne? 

Jo kuždesys perėjo į klastingą kvaknojimą. Vos jie atsidūrė už 
durų, Krenlis be ceremonijų nutvėrė jį už sprando ir ėmė purtyti: 

— Bukagalvi tu, idiote sumautas! Aš ir mirdamas sakysiu, kad 
didesnio asilo už tave visam sumautam pasauly nėra! 

Templas, raitydamasis jo naguose, nesiliovė su pasitenkinimu klas- 
tingai kikenęs, o Krenlis kiekvieną kartą, grubiai pakratęs, piktai 
rėkė: | 

— Bukagalvi tu, idiote! 

Jie nuėjo per užžėlusį sodą. Iš priekio, apsisupęs sunkiu plačiu 
apsiaustu, skaitydamas brevijorių, vienu iš takų žingsniavo rektorius. 
Takelio gale, prieš apsisukdamas, jis stabtelėjo ir pakėlė akis. Studen- 
tai pasisveikino; Templas, kaip ir pirma, čiuptelėjo sau už kepurės 
snapelio. Toliau ėjo tylėdami. Kai priartėjo prie alėjos, Stivenas išgirdo 
duslius žaidėjų smūgius, šlapią kamuolio pliaukščiojimą ir Deiviną, 
karštai šūkčiojantį sulig kiekvienu smūgiu. 

Visi trys sustojo prie dėžės, ant kurios atsisėdęs Deivinas stebėjo 
žaidimą. Templas netrukus prisigretino prie Stiveno ir tarė: 

— Atsiprašau, norėjau paklausti. Kaip sakai, ar Žanas Žakas Ruso 
tikrai buvo nuoširdus?““ 

Stivenas pratrūko juoktis. Krenlis pastvėrė žolėje gulintį statinės 
šulą, staigiai atsisuko ir pagrasino: 

— Templai, jeigu tu, supranti, dar man išsižiosi, kaip dievą myliu, 
užmušiu super spottum*. 

— Jis, man regis, — tarė Stivenas, — buvo emocingas žmogus, kaip 
ir tu. 

— "Tegul jis eina po velnių! — tiesiai rėžė Krenlis.— Neaušink tu 
su juo burnos. Ką šnekėtis su Templu, supranti, geriau jau su nakti- 
puodžiu. Eik šalin, Templai! Nešdinkis, sakau, po velnių! 

— Į tave, Krenli, man nusispjaut, — atsakė Templas, atšokdamas 
nuo pakelto šulo, ir parodė į Stiveną.— Štai vienintelis žmogus šitoje 
mokslo įstaigoje, turintis savitą mąstyseną! 

— Įstaiga! Mąstysena! — suriko Krenlis.— Smuk, sakau, velniop, 
asile tu nelaimingas! 

— Aš emocingas žmogus, — tarė Templas.— Teisingai pastebėta. 
Ir didžiuojuosi tuo, kad gyvenime vadovaujuosi emocijomis. 

Vylingai šypsodamasis, jis skersomis išspūdino iš aikštelės. Krenlis 
tuščiu, bejausmiu žvilgsniu žiūrėjo jam įkandin. 

— Tu tik užmesk akį,— tarė jis.— Kur tu matęs kitą tokį pašle- 
mėką? 

Jo žodžius palydėjo keistas juokas. Stambus, raumeningas studentas, 
kuris stovėjo atsirėmęs į sieną su užmaukšlinta ant akių kepure, juokė- 
si labai plonai, ir atrodė lyg būtų žvengęs dramblys. Jis visas kretėte 
kretėjo ir iš-to džiaugsmo trynė tarpukojy rankas. 

— Linčas pabudo, — tarė Krenlis. 

Užuot atsakęs, Linčas išsitiesė ir išpūtė krūtinę. 

— Linčas pučia krūtinę, — pasakė Stivenas, — išreikšdamas kritiš- 
ką požiūrį į gyvenimą. 

Linčas dunkstelėjo sau kumščiu į krūtinę ir tarė: 

— Kam nepatinka mano stuomuo? 

Krenlis priėmė iššūkį, ir juodu susikibo. Kai abiejų veidai besi- 
grumiant išraudo, jie, gaudydami kvapą, išsiskyrė. Stivenas pasilenkė 
prie Deivino, kuris įdėmiai stebėjo žaidimą ir nekreipė dėmesio, ką 
kas kalba. 

— Kaip mano naminis žąsinėlis kruta? — paklausė Stivenas.— 
Irgi pasirašė? 

Deivinas linktelėjo ir tarė: 

— O tu, Stivi? 

Stivenas pakratė galvą. 


* Vietoje. 

— Baisus tu žmogus, Stivi, — tarė Deivinas, išsiėmęs iš burnos pyp- 
kutę,— vis ne taip kaip kiti. 

— Dabar, kai pasirašei peticiją dėl visuotinės taikos, — tarė Stive- 
nas, — tikriausiai sudeginsi tą sąsiuvinėlį, kur mačiau tavo kambary. 

Kadangi Deivinas nutylėjo, Stivenas ėmė cituoti: 

— Fiana“', žengte marš! Fiana, kairėn! Fiana, išsiskaičiuok, pagar- 
bą atiduok, viens, du! 

— Čia kitas reikalas, — pasakė Deivinas.— Aš pirmų pirmiausia — 
airis patriotas. O tu vis giedi savąją. Tau, Stivi, kad tik pasišaipyt. 

— Kai apsiginklavę herlingo lazdomis surengsit naują sukilimą, — 
tarė Stivenas, — ir jums, kaip paprastai, reikės išdaviko, kreipkitės į 
mane. Surasiu šiame koledže ne vieną. 

— Nesuprantu aš tavęs, — pasakė Deivinas.— Čia tu anglų litera- 
tūrą peizoji, čia airių išdavikus. Ir pavardė tavo tokia... ir mintys... 
Airis tu ar ne airis? 

— Eime į herbų biurą““, ir aš tau parodysiu savo genealogiją, — 
pasakė Stivenas. 

— Tai prisidėk prie mūsų, — tarė Deivinas.— Ko tu nesimokai 
airių kalbos? Ko po pirmos paskaitos išsibraukei iš lygos? 

— Vieną priežastį Žinai, — atsakė Stivenas. 

Deivinas pakratė galvą ir nusijuokė. 

— Eik jau eik,— tarė jis.— Dėl tos mergučės ir tėvo Moreno? 
Betgi tu, Stivi, viską išsigalvojai. Jie paprasčiausiai stovėjo ir šnekė- 
josi. 

Stivenas patylėjęs draugiškai uždėjo ranką Deivinui ant peties. 

— Pameni,— tarė jis, — kaip mes susipažinom? Tą rytą tu manęs 
paklausei, kur mokosi pirmakursiai, ir sakei ne „mokosi“, o „moki- 
nasi“. Pameni? Tada tu visus jėzuitus, pameni, vadindavai „tėvais“““. 
Kartais aš klausiu save: „Ar iš tikrųjų jis toks naivuolis, koks iš kalbos 
atrodo?“ 

— Tu juk žinai, aš paprastas Žmogus, — pasakė Deivinas.— Kai 
tu man tą vakarą Harkorto gatvėj“" papasakojai apie savo gyvenimą, 
garbės žodis, Stivi, man net vakarienė nelindo į gerklę. Jaučiaus kaip 
suvažinėtas. O naktį — kadgi užmigčiau! Ir kam tu man visa tai pa- 
sakojai? 

— Ačiu,— pasakė Stivenas.— Tu nori pasakyt, kad aš siau- 
būnas. 

— Ne,— atsakė Deivinas.— Bet verčiau būtum nepasakojęs. 

Iš išorės ramus ir draugiškas Stivenas viduje ėmė kaisti. 

— Aš šitos tautos, šitos šalies ir šito gyvenimo produktas, — tarė 
jis.— Ir rodysiuos toksai, koks esu. 

— Imk ir prisidėk prie mūsų, — pakartojo Deivinas.— Širdyje tu 
airis, tik puikybė tave gadina. 

— Mano protėviai pametė gimtąją kalbą ir prisiėmė kitą, — pa- 
sakė Stivenas. — Jie leidosi pavergiami saujelės svetimšalių. Gal manai, 
kad aš trokštu savo gyvenimu ir savimi pačiu sumokėti už jų padary- 
tas skolas? Dėl ko? 

— Dėl mūsų laisvės, — atsakė Deivinas. 

— Nuo Touno iki Parnelio laikų, — tarė Stivenas, — nebuvo nė 
vieno garbingo, nuoširdaus žmogaus, atidavusio jums savo gyvenimą, 
jaunystę ir meilę, kurio jūs nebūtumėt išdavę priešui, palikę bėdoje, 
apspjaudę ar atsimetę. Ir tu kvieti prisidėti prie jūsų. Kad jūs kur 
prasmegtumėt! 

— Jie žuvo už savo idealus, Stivi,— pasakė Deivinas.— Bet ateis 
ir mūsų diena, patikėk. 

Paskendęs mintyse, Stivenas kurį laiką tylėjo. 

— Siela gimsta, — miglotai prabilo jis, — būtent tokiomis minutė- 
mis, apie kurias tau tada pasakojau. Tai lėtas ir sunkus gimimas, 
paslaptingesnis už kūno gimimą. Šioje šalyje užgimusi žmogaus siėla 
yra apipainiojama tinklais, kad negalėtų pakilti. Tu man kalbi apie 
tautą, kalbą, tikybą. Aš stengsiuos išvengti šitų tinklų. 

Deivinas iškratė iš pypkutės pelenus. 

— Per aukštos materijos mano galvai, — pasakė jis.— Bet tėvynė 
vis dėlto pirma visko. Airija, Stivi, pirma visko. O jau paskui gali sau 
būt poetu ar mistiku. 

— Tu žinai, kas tokia tavo Airija? — tramdydamas pyktį paklausė 
Stivenas.— Airija — tai sena kiaulė, kuri ėda nuosavus paršelius. 

Deivinas atsikėlė nuo dėžės ir liūdnai linguodamas galva nuėjo prie 
žaidėjų. Bet po minutės jo liūdesys išgaravo, ir jis jau karštai ginčijosi 
su Krenliu ir abiem žaidėjais, baigusiais partiją. Susitarė žaisti keturie- 
se, tačiau Krenlis užsispyrė, kad būtų žaidžiama jo sviedinėliu. Jis 
keletą kartų pamušė jį į žemę, o paskui stipriu staigiu smūgiu paleido 
į aikštelės galą, riktelėjęs: 

— Opa! 

Stivenas stovėjo su Linču, kol santykis ėmė didėti. Tuomet timptelė- 
jo už rankovės, kviesdamas eiti kartu. Linčas pakluso. 

— Vanas, einam, kaip pasakytų Krenlis,— tarė jis. 

Stivenas nusišypsojo iš jo pasišaipymo. Juodu grįžo per sodą ir 

perėjo per vestibiulį, kur kretantis durininkas lentoje segė skelbimą. 
Ties laiptais jie sustojo, Stivenas išsiėmė iš kišenės pakelį cigarečių 
ir pasiūlė Linčui. 

— Tu, žinau, neišsigali, — tarė jis. 


— Dar tu man palok! — atsakė Linčas. 
Išgirdęs pakartotiną Linčo kalbos kultūros įrodymą, Stivenas vėl 
nusišypsojo. 


— Europos kultūrai istorinė ta diena, — tarė jis, — kai tu žmones 
prilyginai šunims. 

Jie užsirūkė ir pasuko į dešinę. Patylėjęs Stivenas prabilo: 

— Aristotelis neduoda gailesčio ir baimės apibrėžimų?!. Aš galiu 
duoti. Mano nuomone... 

Linčas stabtelėjo ir grubiai nutraukė: 

— Gana! Nenoriu girdėt! Man vidurius suka. Vakar vakare su 
Horenu ir Goginzu šuniškai nusilakėm. 

Stivenas tęsė: 

— Gailestis — tai jausmas, kuris sukausto mintis, regint dideles 
ir tvarias žmonių kančias, ir nukreipia jas į kenčiantįjį. Baimė — tai 
jausmas, kuris sukausto mintis, regint dideles ir tvarias žmonių kan- 
čias, ir nukreipia jas į slaptą tų kančių priežastį. 

— Pakartok,— tarė Linčas. 

Stivenas lėtai pakartojo apibrėžimus. 

— Prieš keletą dienų Londone,— tęsė jis, — viena mergina įsėdo į 
kebą. Ji važiavo pasitikti motinos, kurios buvo daugelį metų nemačiusi. 
Ant gatvės kampo vežimo iena išdaužė kebo langą. Ilga plona kaip 
adata stiklo atšaiža pervėrė merginos širdį. Ji mirė vietoje. Reporteris 
jos mirtį pavadino tragiška. Tai netiesa. Ši mirtis neatitinka manųjų 
gailesčio ir baimės apibrėžimų. 

— Tragiškumo jausmas — tai, galima sakyti, veidas, žvelgiantis 
į abi puses, į baimę ir į gailestį, kurių kiekviena yra to jausmo fazė. 
Pastebėjai, aš pavartojau žodį „sukausto“. Tuo noriu pasakyti, kad 
tragiškumo, arba, tiksliau, dramatiškumo, jausmas yra statiškas. Jaus- 
mai, sužadinami netikro meno, yra kinetiški — tai geismas ir pasi- 
bjaurėjimas. Geismas mus skatina paimti, suartėti; pasibjaurėjimas 
skatina palikti, atsitraukti. Todėl menai, kurie šituos jausmus sužadi- 
na — pornografija ir didaktika — yra netikri menai. Todėl estetinis 
jausmas (vartoju šį terminą bendriausia prasme) yra statiškas. Mintis 
yra sukaustoma, sustabdoma ir pakyla aukščiau už geismą ar pasi- 
bjaurėjimą. 

— Tu sakai, kad menas neturi žadinti geismo,— tarė Linčas.-- 
Aš tau esu minėjęs, kad sykį muziejuje pasirašiau ant Praksitelio 
Veneros“* užpakalio. Ar tai ne geismas? 

— Aš kalbu apie normalius individus,— pasakė Stivenas.— Tu 
man pasakojai ir kaip vaikystėje, savo žavingoje karmelitų““ mokyk- 
loje, valgei sudžiūvusį karvamėšlį. 

Linčas vėl nusižvengė ir tarpukojy pasitrynė rankas, neišsitraukęs 
jų iš kišenių. 

— Valgiau, tikrai! — sušuko jis. 

Stivenas atsisuko į jį ir minutę žiūrėjo jam tiesiai į akis. Linčas pa- 
liovė juoktis ir pažeminto Žmogaus žvilgsniu sutiko Stiveno žvilgsnį. 
Pailga siaura suplota galva su užmaukšlinta kepure ilgu snapeliu 
Stivenui darė kepurėto šliužo įspūdį. Akys blizgėjo ir nejudėjo irgi 
kaip šliužo. Tačiau šią minutę pažemintame ir sargiame jų žvilgsnyje 
švitėjo vienas žmogiškas taškelis — susigūžusios, nelaimingos ir piktos 
sielos langas. 

— Na, dėl to,— lyg tarp kitko mandagiai pasakė Stivenas, — tai 
mes visi gyvuliai. Aš irgi. 

— Tu irgi, — pritarė Linčas. 

— Bet dabar mes svarstome dvasines problemas,— tęsė Stive- 
nas.— Geismas ir pasibjaurėjimas, sužadinti netikrų estetinių verty- 
bių, iš tikrųjų nėra estetiniai jausmai ne vien todėl, kad jie yra kineti- 
nio pobūdžio, bet ir todėl, kad jie tėra fiziniai pojūčiai. Kūnas traukiasi 
nuo to, kas baugina, ir reaguoja į paskatą to, ko geidžia, veikiamas 
nervų sistemos refleksų, ir tik tiek. Akis užsimerkia pirmiau, negu mes 
suvokiame, kad muselė tuoj tuoj pateks į akį. 

— Ne visada,— pataisė Linčas. 

— Taip pat,— tęsė Stivenas, — tavo kūnas reagavo į nuogos 
statulos paskatą, tačiau tai, kartoju, buvo paprasčiausias nervinis 
refleksas. Grožis, išreikštas menininko, negali mums sužadinti kinetinio 
jausmo ar grynai fizinio pojūčio. Jis sužadina ar bent turėtų sužadinti, 
sukelia ar bent turėtų sukelti estetinę stazę"“ — idealų gailestį arba 
idealią baimę, — stazę, kuri randasi, trunka ir galiausiai išnyksta tarne, 
ką pavadinčiau grožio ritmu. 

— O kas tai per dalykas? — paklausė Linčas. 

— Ritmas,— atsakė Stivenas, — tai pirminis formalus bet kokios 
estetinės visumos dalių tarpusavio santykis arba estetinės visumos 
santykis su jos dalimi ar dalimis, arba estetinis visumos dalies santykis 
su tąja visuma. 

— Jei tai ritmas, — tarė Linčas, — tai norėčiau sužinoti, ką tu vadi- 
ni grožiu; ir būk malonus, nepamiršk, jog aš, nors kadaise ir valgiau 
karvės blyną, žaviuosi tik grožiu. 

Lyg su kuo sveikindamasis, Stivenas kilstelėjo kepurę. Paskui, 
raustelėjęs, uždėjo ranką Linčui ant storos tvido rankovės. 

— Mes teisūs, — pasakė jis,— o kiti klysta. Aiškintis tokius daly- 
kus, stengtis suvokti jų prigimtį, o suvokus lėtai, kantriai ir atkakliai 
stengtis iš bejausmės žemės ar to, ką ji duoda — iš garsų, pavidalų ir 
spalvų, šito sielos kalėjimo — išgauti, įkūnyti grožį, kurį mes pajėgūs 
suvokti, — štai kas yra menas. 

Juodu priėjo tiltą per kanalą ir, pasukę iš kelio, nuėjo pro medžius. 
Murzina pilka šviesa, atsispindinti nejudriame vandenyje, ir kvapas 
šlapių šakų virš jų galvų, atrodė, priešinosi Stiveno minčių eigai. 

— Bet tu neatsakei į mano klausimą,— tarė Linčas.— Kas yra 
menas? Kas yra jo išreiškiamas grožis? 

— Miegaliau tu miegaliau, tai buvo pats pirmasis apibrėžimas, 
kurį tau pasakiau,— atsakė Stivenas, — kai mėginau išsispręsti šitą 
klausimą. Pameni tą vakarą? Krenlis papyko ir užvedė šneką apie 
Viklou krašto kumpius. 

— Pamenu,— atsakė Linčas.— Pamenu, kaip jis sapaliojo apie 
tuos lašininius meitėlius. 

— Menas, — pasakė Stivenas, — tai Žmogaus protu arba jausmais 
suvokiamas medžiagos pertvarkymas turint estetinį tikslą. Apie mei- 
tėlius atsimeni, o šitą pamiršai. Gaila man jūsų — ir Krenlio, ir tavęs. 

Žiūrėdamas į atšiaurų pilką dangų, Linčas susiraukė ir tarė: 

— Jeigu nori, kad klausyčiausi tavo estetinės filosofijos, duok dar 
bent vieną cigaretę. Manęs tai nedomina. Manęs net ir moterys ne- 
domina. Eina viskas velniop! Aš noriu darbo už penkis šimtus svarų 
per metus. O tu man tokio nepasiūlysi. 

Stivenas atkišo jam cigarečių pakelį. Linčas paėmė paskutinę liku- 
sią cigaretę ir tarė: 

— Tęsk. 

— Akvinietis, — pasakė Stivenas,— teigia, jog gražu tai, kas ma- 
lonu. 

Linčas linktelėjo. 

— Atsimenu,— pasakė jis.— Pulchra sunt guae visa placent. 

— Jis vartoja žodį visa, — tęsė Stivenas, — turėdamas omeny visokį 
estetinį suvokimą: per regėjimą, per klausą ar per bet kokią kitą su- 
vokimo formą. Šis terminas, kad ir koks neapibrėžtas, vis dėlto pa- 

kankamai aiškiai atribotas nuo gėrio ir blogio, kurie sužadina geismą 
ir neapykantą. Jis neabejotinai reiškia stazę, o ne kinezę“?. O kaip 
tiesa? Ji irgi sukelia proto stazę. Tau juk neužeitų noras pasirašyti 
pieštuku ant stataus trikampio įžambinės. 

— Taijaune,— atsakė Linčas, — man paduokš Praksitelio Veneros 
įžambinę. 

— Vadinasi, tiesa statiška,— pasakė Stivenas. — Platonas, jei ne- 
klystu, sako, jog grožis — tai tiesos spindesys““. Man regis, tuo norėta 
pasakyti tik tai, kad tiesa ir grožis giminingi. Tiesa yra suvokiama pro- 
tu, kurį džiugina maloniausi protu suvokiamų dalykų santykiai; grožis 
suvokiamas vaizduote, kurią džiugina maloniausi jausmais suvokiamų 
dalykų santykiai. Pirmasis žingsnis tiesos link — suprasti proto ribas 
ir galimybes, suprasti patį pažinimo aktą. Visa Aristotelio filosofijos 
sistema remiasi jo psichologijos veikalu“", o šis, man regis, remiasi jo 
teiginiu, jog tas pats atributas negali tuo pačiu metu ir tokiu pat santy- 
kiu priklausyti ir nepriklausyti tam pačiam subjektui. Pirmasis žings- 
nis grožio link — suprasti vaizduotės ribas ir galimybes, suprasti patį. 
estetinio suvokimo aktą. Ar aišku? 

— Bet kas gi yra grožis? — nekantriai paklausė Linčas.— Duok 
šen kokį kitą apibrėžimą. Ką malonu matyti! Negi judu su Akvinie- 
čiu tik tiek tesugebat? 

— Imkime moterį, — tarė Stivenas. 

— Imkim! — karštai pritarė Linčas. 

— Graikai, turkai, kinai, koptai, hotentotai, — pasakė Stivenas, — 
visi moters grožį supranta skirtingai. Tai kaip labirintas, iš kurio nėra 
išeities. Tačiau aš čia matau dvi išeitis. Pirmoji — tai hipotezė, kad 
visos moters fizinės savybės, kurios žavi vyrus, yra tiesiogiai susijusios 
su įvairialypėmis giminės pratęsimo funkcijomis. Gal taip iš tikrųjų 
ir yra. Gyvenimas nuobodesnis, negu tu, Linčai, įsivaizduoji. Man 
asmeniškai šita išeitis ne prie širdies. Ji greičiau veda ne prie estetikos, 
o prie eugenikos. Iš labirinto ji veda į naują, neskoningai išdažytą 
auditoriją, kur Makenas, vieną ranką padėjęs ant „Rūšių kilmės“, 
kitą — ant Naujojo Testamento, tau aiškina, jog tu grožiesi puikiais 
Veneros klubais, nes žinai, kad ji tau pagimdys sveikų atžalų, ir grožie- 
si jos puikiomis krūtimis, nes žinai, kad jį duos gero pieno savo ir 
tavo vaikams. | 

— Jei taip, tai tavo Makenas — šunkara ir melagis! — ryžtingai 
pasakė Linčas. 

— Lieka dar viena išeitis, — juokdamasis tarė Stivenas. 

— Būtent? — paklausė Linčas. 

— Kita hipotezė...— pradėjo Stivenas. 

Iš už sero Patriko Dano ligoninės““ kampo išvažiavo ilgas vežimas 
su geležies laužu, ir metalo džeržgėjimas ir žlegesys nustelbė Stiveno 
žodžius. Linčas užsikimšo ausis ir be perstojo keikėsi, kol vežimas 
pravažiavo. Tuomet staigiai apsisuko. Stivenas irgi ESL EDI ir Juktelė- 
jo, kol jo draugas apsiramins. 

— Kita hipotezė, — pakartojo Stivenas, — siūlo tokią išeitį: nors 
tas pats objektas gražus atrodo anaiptol ne visiems, visi, kurie žavisi 
gražiu objektu, randa jame tam tikrus santykius, atitinkančius vieno- 
kias ar kitokias estetinio suvokimo stadijas. Todėl šie jausmais suvokia- 
mų dalykų santykiai, tavo matomi vienokio pavidalo, mano — kito- 
kio, yra privaloma grožio savybė. Dabar galime grįžti prie mūsų seno 
draugo šventojo Tomo ir išpešti iš jo dar kokį krislą išminties. 

Linčas nusikvatojo. 

— Įdomu labai, — tarė jis,— kad tu vis jį cituoji ir cituoji lyg koks 
pilvūzas vienuolis. Ar tik nevedžioji manęs už nosies? 

— Makalisteris,— atsakė Stivenas,— mano estetinę teoriją pava- 
dintų taikomąja Tomo Akviniečio filosofija. Tikrai, šia estetinės filoso- 
fijos puse aš seku Akviniečio pėdomis. Tačiau tam, kad apibūdinčiau, 
kas yra meninė koncepcija, kūrinio sumanymas ir įkūnijimas, man rei- 
kės naujos terminologijos ir naujos asmeninės patirties. 

— Aišku, — pasakė Linčas.— Juk, šiaip ar taip, Akvinietis, ne- 
paisant jo protingumo,— viso labo tik pilvūzas vienuolis. Bet apie 
savo naująją asmeninę patirtį ir naująją terminologiją papasakosi 
kitąsyk. Dabar greičiau baik pirmąją dalį. 

— Kas žino,— šypsodamasis tarė Stivenas, — galbūt Akvinietis 
mane suprastų geriau negu tu. Jis pats buvo poetas. Jis sukūrė psalmę, 
kuri giedama Didįjį ketvirtadienį. Ji prasideda žodžiais ,„Pange 
lingua gloriosi““* ir yra laikoma puikiausia visame psalmyne. Tai 
sudėtinga, guodžianti psalmė. Man ji patinka, tačiau nė viena psalmė 
neprilygs gedulingai ir didingai Venancijaus Fortunato kryžiaus kelio 
giesmei „Vexilla Regis“ "". 

Linčas tyliai, iškilmingai sodriu balsu užtraukė: 


Impleia sunt guae concinit 
David fideli carmine, 
Dicendo nationibus: 
Regnavit a ligno Deus.'! 

— Puiku! — susižavėjęs tarė jis.— Puiki muzika! 

Juodu pasuko į Žemutinę Maunto gatvę. Už keleto žingsnių nuo 
kampo juos pasveikino ir sustojo šnektelėti tuklus jaunuolis su šilkine 
kaklaskare. 

— Girdėjot apie egzaminų rezultatus? — paklausė jis.— Grifinas 
susikirto. Helpinas ir O'Flinas išlaikė valstybinę tarnybą Anglijoje. 
Munenas — penktas iš tarnybos Indijoje. O'Šonesis — keturioliktas. 
Pas Klarką'“ airiai vakar jiems ištaisė balių. Valgė kerį'*. 

Jo blyškus išpurtęs veidas švietė geraširdiška piktdžiuga; kol jis 
išdėstė naujienas, mažos, taukais užgriuvusios akutės paliko nebe- 
matomos, o silpnas, švokščiantis balsas — nebegirdimas. 

Atsiliepdami į Stiveno klausimą, akutės ir balsas išniro iš slėptuvių. 

— Taip, mudu su Makaliu,— pasakė jis.— Makalis pasirinko 
teorinę matematiką, 0 aš — gamtos istoriją. Ten dvidešimt dalykų. 
Be to, pasirinkau botaniką. Aš, žinokit, gamtininkų draugijos narys. 

Jis išdidžiai atsitraukė per žingsnį nuo jų ir prispaudė putnią piršti- 
nėtą ranką prie krūtinės, iš kur susyk pasigirdo slopus švokščiantis 
juokas. 

— Kitą kartą, kai išsiruošit į gamtą, parneškit mums ropių ir 
svogūnų, — šaltai tarė Stivenas, — ištroškinsim su mėsa. 

Storulis studentas atlaidžiai nusijuokė ir pasakė: 

— Mūsų gamtininkų draugijoj labai rimta publika. Praeitą šešta- 
dienį septyniese buvo nuvažiavę į Glenmaliurą'“. | 

— Su moterimis, Donovenai? — paklausė Linčas. 

Donovenas vėl prisidėjo ranką prie krūtinės ir atsakė: 

— Mūsų tikslas — įgyti Žinių. 

Ir tuoj pat pridūrė: 

— Jūs, girdėjau, rašot esė iš estetikos. 

Stivenas vangiai numojo, atseit ne. 

— Gėtė ir Lesingas,— pasakė Donovenas,— yra daug rašę šia 
tema. Klasicizmo mokykla, romantizmo ir panašiai. Mane labai su- 
domino „Laokoonas“'?, kai skaičiau. Žinoma, tai idealizmas, vokiš- 
kumas, giliamintiškumas. 

Pašnekovai jam nieko neatsakė. Donovenas mandagiai atsisveikino. 

—- Reikia eiti,-- tyliai ir maloniai tarė jis.— Spėju, galima sakyt, 
esu įsitikinęs, jog sesuo šiandien Donovenų šeimai pietums keps blynų. 

— Sudieu,— jam įkandin pasakė Stivenas.— Nepamirškite mud- 
viem ropių! 

Lydėdamas jį žvilgsniu, Linčas pamažėle niekinamai perkreipė 
lūpas, ir jo fizionomija pasidarė panaši į velnio kaukę. 

— Tik pagalvok! — galiausiai tarė jis.— Šitas mėšlinas blynaėdis, 
žiūrėk, gaus gerą vietą, o aš turiu dūmyt skatikines cigaretes! 

Juodu pasuko Meriono aikštės link ir kurį laiką ėjo tylėdami. 

— Baigdamas, ką kalbėjau apie grožį, — tarė Stivenas, — pasa- 
kysiu, jog maloniausi jausmais suvokiamų dalykų santykiai privalo 
atitikti būtinas meninio suvokimo pakopas. Rask juos, ir rasi absoliu- 
taus grožio savybes. Akvinietis sako: „Ad pulchritudinem tria regui- 
runtur: integritas, consonantia, claritas“*. Aš verčiu taip: „Grožiui rei- 
kalingi trys dalykai: vientisumas, harmonija ir spindesys“. Ar jie 
atitinka suvokimo pakopas? Tu seki mano mintį? 

— Žinoma,— atsakė Linčas.— Jei manai, kad man vietoj smegenų 
pridrėbta mėšlo, tai vykis Donoveną ir jį prašyk, kad tavęs pasiklau- 
sytų. 

Stivenas parodė į krepšį, kurį mėsininko pasiuntinukas nešėsi 
apverstą ant galvos. 

— Pasižiūrėk į šitą krepšį, — tarė jis. 

— Matau,— pasakė Linčas. 

— Kad šitą krepšį pamatytum, — pasakė Stivenas, — tavo sąmonė 
pirmiausia atskiria jį nuo visų kitų regimų daiktų, nuo visko, kas nėra 
krepšys. Pirmoji suvokimo pakopa — tai linija, apibrėžianti suvoktiną 
objektą. Estetinį vaizdinį mes gauname laike arba erdvėje. Girdimus 
dalykus gauname laike, regimus — erdvėje. Tačiau ir laiko, ir erdvės 
estetinis vaizdinys ryškiai suvokiamas kaip atsiribojęs ir autonomiškas 
neaprėpiamame erdvės ir laiko fone, kuris nėra tas vaizdinys. Suvo- 
kiam jį kaip vieną daiktą. Suvokiam jo vientisumą. Tai ir yra inte- 
gritas. 

— Nei pridėt, nei atimt! — nusijuokė Linčas.— Toliau. 

— Paskui,— tęsė Stivenas, — tu eini nuo taško prie taško, suki 
formos kontūrais, suvoki daikto atskirų dalių pusiausvyrą, pajunti 
jo sandaros ritmą. Kitaip tariant, po tiesioginio sintetinio suvokimo 
seka suvokimo analizė. Iš pradžių pajutai, jog tai tam tikras daiktas, 
dabar junti, jog tai — daiktas apskritai. Suvoki jį kaip sudėtingą, dau- 
gialypį, skaidomą, atskiriamą, susidedantį iš dalių, kaip tų dalių rezul- 
tatą, jų sumą, kaip kažką harmoninga. Tai bus consonantia. 

— Ir vėl nei pridėt, nei atimt! — nusijuokė Linčas.— Paaiškink 
man, kas yra claritas, — gausi cigarą. 

— Šio žodžio reikšmė, — pasakė Stivenas, — gana neaiški. Akvinie- 

tis vartoja terminą, kuris man atrodo netikslus. Aš jo ilgai neperpratau. 
Atrodytų, kad jis turi omeny simbolizmą ar idealizmą ir kad aukščiau- 
sia grožio savybė — tai šviesa iš kažkokio kito pasaulio, kad materi- 
ja — tik idėjos šešėlis, realybė — tik jos simbolis. Maniau, jog clari- 
tas galbūt reiškia meninę išraišką, dieviškojo plano visame kame 
parodymą ar apibendrinimo jėgą, suteikiančią estetiniam vaizdiniui 
visuotinumo pobūdį, verčiančią jį spinduliuoti iš savęs šviesą. Bet visa 
tai tik literatūriniai išvedžiojimai. Aš suprantu taip. Iš pradžių suvokęs 
krepšį kaip tam tikrą daiktą, po to išanalizavęs jo formą ir suvokęs 
jį kaip daiktą apskritai, darai vienintelę loginiu ir estetiniu požiūriu 
leistiną sintezę. Tu matai, jog tai yra tas daiktas, o ne kitas. Spindesys, 
apie kurį kalba Akvinietis, scholastikoje vadinamas guidditas, daikto 
esme. Šią aukščiausiąją savybę menininkas pajunta tada, kai jo vaiz- 
duotėje gimsta estetinis vaizdinys. Šelis tą paslaptingą akimirką gražiai 
palygino su smilkstančia anglimi“". Tai akimirka, kada aukščiausioji 
grožio savybė, skaistus estetinio vaizdinio spindesys yra aiškiai suvo- 
kiamas sąmonės, sukaustytos jo vientisumo ir užburtos jo harmonijos, 
tai spindinti nebyli estetinio pasitenkinimo stazė, dvasinė būsena, labai 
panaši į širdies būklę, kurią italų fiziologas Luidžis Galvanis'' pavadi- 
no beveik taip pat gražiai kaip Šelis,— širdies užkerėjimu. 

Stivenas nutilo ir, nors jo draugas nieko nesakė, juto, kad nuo jo 
žodžių stojo minčių užkerėjimo tyla. 

— Tai, ką sakiau, — vėl prabilo jis, — liečia grožį plačiąja prasme, 
ta prasme, kurią jis turi literatūros apyvartoje. Kasdienėje vartosenoje 
jo prasmė kitokia. Kai kalbame apie grožį antrąja žodžio prasme, mūsų 
nuomonę visų pirma sąlygoja pats menas ir to meno rūšis. Savaime aiš- 
ku, jog vaizdinys turi susieti menininko mintis ir jausmus su kitų žmo- 
nių mintimis ir jausmais. Turėdami tai omenyje, būtinai prieisime išva- 
dą, kad menas dalomas į tris viena už kitą aukštesnes rūšis. Tos rūšys 
yra tokios: lyrika, kur menininkas pateikia vaizdinius, tiesiogiai susiju- 
sius su savim pačiu; epas, kur jis vaizdinius pateikia netiesiogiai susiju- 
sius su savim pačiu ir su kitais žmonėmis; ir drama, kur vaizdinius jis 
pateikia tiesiogiai susijusius su kitais Žmonėmis. 

— Tu man šitą aiškinai jau prieš keletą dienų, — pasakė Linčas.— 
Tą vakarą ir prasidėjo didysis disputas. 

— Namie turiu sąsiuvinį, — pasakė Stivenas, — kur esu prisirašęs 
klausimų, įdomesnių ir už tavo. Mėgindamas juos išsiaiškinti, aš su- 
galvojau estetinę teoriją, kurią ir mėginu tau išdėstyti. Štai kokių 
klausimų iškėliau sau: „Ar dailiai padaryta kėdė tragiška, ar komiška? 

Ar Monos Lizos portretas geras, jeigu noriu jį pamatyti? Jei ne, tai 
kodėl?“ 

— O tikrai, kodėl? — nusijuokė Linčas. 

— „Jei žmogus, iš pykčio kapodamas kirviu rąstgalį — tęsė Sti- 
venas, — iškirs karvės statulą, ar ta statula bus meno kūrinys? Jei ne, 
tai kodėl?“ 

— Čia tai šauniai! — vėl nusijuokė Linčas. — Atsiduoda gryniausia 
scholastika. 

— Lesingas,— pasakė Stivenas,— be reikalo ėmėsi rašyti apie 
skulptūros grupę““. Tas menas yra žemesnis, ir tos rūšys, apie kurias 
kalbėjau, jame aiškiai neišsiskiria. Net ir literatūroje, aukščiausiame 
ir dvasingiausiame mene, šitos rūšys dažnai esti susimaišiusios. Lyri- 
ka — tai, tiesą sakant, paprasčiausia žodinė emocijų išraiška, ritmiš- 
kas šūksnis, kaip tas, kuriuo senovėje save skatindavo žmogus, užgul- 
damas irklą ar įkalniui risdamas akmenį. Surinkantis tokį šūksnį 
daugiau suvokia tos akimirkos emociją negu save, tą emociją jaučian- 
tį. Paprasčiausia epinė forma atsiranda iš lyrinės literatūros, kai meni- 
ninkas įsigilina į save kaip epinio įvykio centrą, ir ši forma vystosi, kol 
emocinio svorio centras atsiduria vienodame atstume nuo paties 
menininko ir kitų žmonių. Pasakojimas praranda grynai asmeninį 
pobūdį. Menininko asmenybė įsilieja į pasakojimą, ji sukasi ir sukasi 
aplink veikėjus ir veiksmą lyg gyvybę teikianti jūra. Tokį vystymąsi 
lengva pastebėti senojoje anglų baladėje „Didvyris Terpinas“, kur 
pasakojimas prasideda pirmuoju asmeniu, o baigiasi trečiuoju. Drami- 
nė forma atsiranda tada, kai gyvybingumas, bangavęs ir sūkuriavęs 
aplink kiekvieną personažą, pripildo kiekvieną iš jų tokios gyvybinės 
jėgos, kad jis ar ji įgyja savarankišką, neliečiamą estetinę gyvybę. 
Menininkas, iš pradžių išreiškęs save šūksniu, ritmu ar gaida, vėliau — 
banguojančiu, žėrinčiu pasakojimu, galiausiai nusišalina, taip sakant, 
nuasmenina save. Estetinis vaizdas dramoje — tai žmogaus vaizduo- 
tės apvalytas ir atkurtas gyvenimas. Estetinės kaip ir materialinės 
kūrybos paslaptis baigta. Menininkas tarytum Dievas Kūrėjas lieka 
savo veikale ar už jo, anapus jo, virš jo, neregimas, visai nusišalinęs, 
abejingai karpantis sau nagus. 

— Stengdamasis visai nušalinti ir juos, — pasakė Linčas. 

Iš aukšto apniukusio dangaus ėmė dulkti smulkus lietus, ir juodu 
pasuko per Hercogo pievutę, kad spėtų pasiekti Nacionalinę bibliote- 
ką, kol lietus neįsismagino. 

— Kokia prasmė,— irzliai tarė Linčas,— tauzyti apie grožį ir 

vaizduotę šitoj varganoj, Dievo užmiršio; saloj? Nenuostabu, kad, su- 
kurpęs mūsų kraštą, menininkas pasitraukė toliau nuo savo kūrinio. 

Lietus smarkėjo. Praėję pro Kilderio rūmus““, jie išvydo būrį stu- 
dentų, susislėpusių nuo lietaus po bibliotekos arkada. Krenlis, atsi- 
rėmęs į koloną, klausydamasis bičiulių šnekos, smailiu degtuku rakinė- 
josi dantis. Prie paradinių durų stovėjo keletas merginų. Linčas 
sukuždėjo Stivenui: 

— Tavo mylimoji čia. 

Nekreipdamas dėmesio į smarkėjantį lietų, Stivenas tylėdamas 
atsistojo vienu laiptu žemiau už kitus ir protarpiais žvilgčiojo į ją. 
Ji irgi tylėdama stovėjo tarp draugių. „Nėra kunigo — neturi su kuo 
paflirtuoti“,-— su kartėliu pagalvojo jis, prisiminęs, kada ir kur pasku- 
tinį kartą ją matė. Linčo teisybė. Jis stiprus tik teoriniais išvedžiojimais; 
jiems nutrūkus, jo sąmonę apgaubia abejinga ramybė. 

Jis girdėjo, ką aplink jį šneka studentai. Šnekėjo apie du medikus, 
išlaikiusius paskutinį egzaminą, apie galimybes įsitaisyti vandenyno 
garlaiviuose, apie pelningą ir nepelningą praktiką. 

— Burbulas! Praktika Airijos provincijoje geriau. 

— Hainsas dvejus metus pragyveno Liverpuly, tai jis irgi taip sako. 
Baisi skylė, sako. Vien akušerija, daugiau nieko. 

— Nori pasakyt, kad turėti darbą čia, provincijoje, geriau negu 
tokiam turtingam mieste? Vienas mano pažįstamas... 

— Hainsui tiek to proto. Jis tik ką iškala, daugiau neišmano. 

— Maža ką jis sako. Dideliame prekybiniame mieste galima pado- 
riai uždirbti. 

— Žiūrint, koks darbas. 

— Ego credo ut vita pauperum est simpliciter atrox, simpliciter 
sanguinarius atrox in Liverpoolio*. 

Jų balsai siekė jo ausis su periodiškais pertrūkiais lyg iš kažkur toli. 
Ji su draugėmis ruošėsi eiti. 

"Trumpas smulkus lietus pasibaigė, liko tik pakibusios deimantinės 
kekės krūmuose, kieme, kur garavo pajuodusi žemė. Čiužendamos 
batukais, jos stovėjo ant kolonados laiptų, ramiai ir linksmai šneku- 
čiavosi, dairydamosi į debesis, guviai atsukdamos skėčius į retus 
paskutinius lašus, vėl juos suskleisdamos, kukliai laikydamos kilstelė- 
tus sijonukus. 


* Aš manau, kad varguomenės gyvenimas Liverpulyje tiesiog baisus, tiesiog siau- 
bingai baisus. (Juokaujamų lot.) 

Ar ne per griežtai jis ją teisia? Gal jos gyvenimas — paprastas kaip 
rožančiaus kalbėjimas, paprastas ir savitas kaip paukštelio: rytą ji 
linksma, dieną judri, saulei leidžiantis pavargusi? Ir jos širdis gal tokia 
pat paprasta ir valiūkiška kaip paukštelio? 


* 


Jis pabudo švintant. Kokia palaiminga muzika! Jo siela buvo rasota. 
Per miegantį kūną buvo perslinkusios biyškios šaltos šviesos bangos. 
Jis gulėjo ramiai, sakytum siela būtų gulėjusi vėsiuose vandenyse, klau- 
sydamasis tylios palaimingos muzikos. Jo sąmonė budo lėtai, su virpu- 
liu ruošdamasi priimti ryto pažinimą, ryto įkvėpimą. Į jį telkėsi dvasia, 
tyra kaip tyriausias vanduo, švelni kaip rasa, jaudinanti kaip muzika. 
Bet koks švelnus, koks nejuntamas jos telkimasis — lyg patys serafimai 
būtų jam ją įkvėpę! Siela budo lėtai, bijodama galutinai prabusti. Tai 
buvo tyki aušros valanda, kai pabunda beprotybė, kai keisti augalai 
išsiskleidžia pasitikdami šviesą, kai negirdimai nuplasnoja nakties 
peteliškės. 

Užkerėta širdis! Ir naktis buvo užkerėta. Per sapną ar viziją jis pa- 
žino serafiško gyvenimo ekstazę. Kiek tie kerai truko: akimirką, ilgas 
valandas, metus, amžius? 

Įkvėpimo akimirka, atrodė, dabar atsispindėjo iš visų pusių nuo 
daugelio debesuotų aplinkybių — buvusių ar galėjusių būti. Ta aki- 
mirka žybtelėjo lyg šviesos blyksnis, ir, pereidama nuo vieno miglotų 
aplinkybių debesies prie kito, dar neaiški forma ėmė gaubtis švelnia 
žara. O! Nekaltose vaizduotės įsčiose žodis virto kūnu. Serafimas 
Gabrielius apsireiškė mergelei“?. Žara plito jo dvasioje, išėjusi iš ten 
balta liepsna, ir virto rožine aistros šviesa. Ši į rožę panaši aistros 
šviesa — tai keista valiūkiška jos širdis, keista, kurios niekas nepažino 
1r nepažins, valiūkė nuo pasaulio pradžios. Ir, suvilioti į rožę panašaus 
aistros spindesio, pulkai serafimų krito iš dangaus. 


Gal jau gana aistros liepsnų, 
Sugundžius serafimą tyrą? 
Negirk tų kerinčių dienų. 


Iš sąmonės tos eilutės pasiekė jo lūpas, ir, šnabždėdamas jas, jis juto, 
kaip jos paklūsta vilanelos“' ritmui. Tas rožės spindesys skleidė rimų 
spindulius: liepsnų, dienų, vienų, dainų. Nuo spindulių liepsnojo pa- 
saulis, degė žmonių ir angelų širdys. Rožės spinduliai, jos valiūkės 
širdies spinduliai. 

Uždegusi akių vienų 
Galia, prikaustei širdį vyro. 
Gal jau užteks aistros liepsnų? 


O toliau? Ritmas užgeso, nutrūko, vėl atgijo, ėmė tvinksėti. O to- 
liau? Dūmai, smilkalai, kylantys nuo pasaulio altoriaus. 


Viršum ugnies ir vandenų 
Tau šlovinimų dūmai tvyro. 
Negirk tų kerinčių dienų. 


Dūmai kilo nuo visos žemės, nuo garuojančių vandenynų, dūmai 
josios garbei. Žemė — siūbuojantis, švytuojantis smilkytuvas, kamuo- 
lys su smilkalais, elipsoidinis sviedinys. Ritmas staiga užgeso, jo širdies 
šauksmas nutrūko. Jo lūpos ėmė kuždėti pirmąją eilutę, paskui pai- 
niodamasis jis pasakė pusę posmelio, susimaišė, o tada visiškai nutilo. 
Širdies šauksmas nutrūko. 

Tyki prieblandos valanda praėjo, ir neužtrauktame lange ėmė 
telktis ryto šviesa. Toli toli tyliai sugaudė varpas. Sučirškė paukštelis, 
antras, trečias. Nutilo ir varpas, ir paukštelis, ir blausi balzgana šviesa 
pasklido rytuose ir vakaruose, užliejo visą pasaulį, užliejo rožinį spin- 
desį jo širdyje. 

Bijodamas visa pamiršiąs, jis skubiai pasikėlė ant alkūnės ir ėmė 
ieškoti popieriaus ir pieštuko. Ant stalo nei to, nei to nebuvo, tik lėkš- 
tė, iš kurios jis per vakarienę valgė ryžius, ir žvakidė su apvarvėjusiu 
žvakigaliu, įsuktu į apdegusį popierių. Jis tingiai ištiesė ranką ir ėmė 
čiupinėti galvūgaly kabančio švarko kišenes. Pirštai užčiuopė pieštuką, 
paskui cigarečių pakelį. Jis vėl atsigulė, perplėšė pakelį, padėjo pasku- 
tinę cigaretę ant palangės ir ėmė ant šiurkštaus kartono smulkiomis 
dailiomis raidėmis rašyti vilanelos posmelius. 

Užrašęs atsilošė ant gumuluotos pagalvės ir vėl ėmė kuždėti. Suz- 
mekusių plunksnų gumulai po galva jam priminė susivėlusių ašutų 
gumulus jos svetainės sofoje, ant kurios jis sėdėdavo, kada šypsodama- 
sis, kada rimtas, klausdamas save, ko čia atėjęs, nepatenkintas ir ja, 
ir savimi, trikdomas Jėzaus Širdies atvaizdo virš tuščio bufeto. Įsivaiz- 
davo, kaip, pokalbiui pritilus, ji prieina prie jo ir prašo padainuoti 
kokią nors iš savo įdomių dainelių. Paskui matė, kaip jis pats sėdasi 
prie seno pianino, švelniai spaudžia dėmėtus klavišus ir vėl prasidė- 
jusio pokalbio fone dainuoja jai, parimusiai prie židinio, grakščią Elž- 
bietos laikų dainelę, liūdną ir švelnų išsiskyrimo skundą, pergalės 

prie Azenkuro““ dainą, „Žaliųjų rankovių“ melodiją. Kol jis dainuoja, 
o ji klausosi ar dedasi klausantis, jo širdis rami, bet kai grakščios seno- 
vinės dainos baigiasi ir jis vėl išgirsta balsus kambaryje, jis prisimena 
sarkastišką savo paties pastabą: tai namai, kur vaikinus per greitai 
pradeda vadinti vardais. 

Buvo akimirkų, kai atrodydavo, jog jos akys patikės juo, tačiau 
jis laukė veltui. Grakščiai šokdama, ji išplasnojo iš jo atminties, tokia, 
kaip ir tą vakarą, kai matė ją karnavale: su išsipūtusia balta suknute, 
su balta šakele plaukuose. Ji grakščiai sukosi ratu. Štai jau visai priar- 
tėjo prie jo: akys Žvelgia truputį į šalį, veidai lengvai nuraudę. Kai 
visi susikibo, jos ranka, švelni dovana, akimirką atsidūrė jo rankoje. 

— Jūsų seniai niekur nematyti. 

— Taip, aš iš prigimimo vienuolis. 

— Bijau, kad jūs eretikas. 

— Ar taip jau labai bijote? 

Užuot atsakiusi, ji šokdama nutolo nuo jo palei rankų grandinę, 
šokdama grakščiai ir santūriai, niekam neatsiduodama. Baltoji šakelė 
linksėjo į taktą, o kai ji atsidurdavo šešėlyje, raudonis ant skruostų 
dar labiau išryškėdavo. 

Vienuolis! Prieš akis iškilo jo paties paveikslas: vienuolyno išnie- 
kintojas, pranciškonas eretikas, tai norintis, tai atsisakantis tarnauti 
Dievui, lyg Gerardinas da Borgas San Doninas“* mezgantis trapų so- 
fizmų voratinklį ir kuždantis jai į ausį. 

Ne, tai ne jo paveikslas. Tai paveikslas to jauno kunigo, su kuriuo 
ją paskutinį kartą matė ir į kurį ji žvelgė nekaltomis akimis, sklaidy- 
dama airių kalbos vadovėlio lapus. 

— Taip taip, moterų pas mus ateina. Kasdien matau. Moterys mus 
palaiko. Jos — didžiausios airių kalbos saugotojos. 

— O bažnyčia, tėve Morenai? 

— Bažnyčia irgi. Irgi prisideda. Ten irgi vyksta darbas. Bažnyčios 
nepeikit. 

Tpfu! Jis tuomet teisingai pasielgė, su panieka išeidamas iš kambario. 
Teisingai pasielgė, nepasisveikindamas su ja ant bibliotekos laiptų! 
Teisingai pasielgė, leisdamas jai flirtuoti su kunigu, koketuoti su bažny- 
čia — krikščioniškojo pasaulio pamazgine“*. 

Grubus, žiaurus pyktis išrovė iš jo sielos paskutinį dar rusenantį 
ekstazės mirksnį, negailestingai sutrupino šviesų jos paveikslą ir į 
visas puses išblaškė jo skeveldras. Iš visų pusių atmintyje kilo iškreipti 
jos paveikslo atspindžiai: apiplyšus: gėlininkė šiurkščiais sulipusiais 

plaukais ir mergšės veidu, vadinusi save „jo brangiausia“ ir prašiusi 
būti pirmuoju pirkėju, tarnaitė iš gretimo namo, kuri tarškindama 
indais tęsiamai tarsi kaimo giedotoja traukė pirmąsias „Kilarnio“?? 
eilutes, mergaitė, kuri linksmai nusijuokė iš jo, kai jis prie Kork Hilo 
suklupo, atsiknojusiu padu užkliuvęs už geležinių grotelių šaligatvyje, 
mergaitė sirpiomis lūputėmis, į kurią jis užsižiūrėjo, jai išeinant iš 
Džeikobo konditerijos fabriko, ir kuri šūktelėjo jam per petį: „Ei tu, 
glotnais plaukais ir gauruotais antakiais, ar patinku aš tau?“ 

Ir vis dėlto jis jautė: kad ir kaip jis žemintų jos paveikslą ir tyčiotųsi 
iš jo, jo pyktis — taip pat savotiška susižavėjimo išraiška. Jis tada išėjo 
iš auditorijos, kupinas paniekos, kuri nebuvo visiškai nuoširdi, jaus- 
damas, kad tose tamsiose akyse, ant kurių nuo ilgų blakstienų šmėste- 
li šešėlis, galbūt slypi josios tautos paslaptis. Klaidžiodamas gatvėmis, 
jis su kartėliu kalbėjo sau, jog ji — savo krašto moterų simbolis, 
šikšnosparniška siela, bundanti sąmoningai būčiai tamsoje, paslaptyje 
ir vienatvėje, nemylinti ir nenuodėminga, delsianti su savo droviu 
mylimuoju ir paliekanti jį, kad kuždėtų savo nekaltas nuodėmėles prie 
grotelių prigludusiai kunigo ausiai. Jai skirtas pyktis išsiliejo grubiomis 
patyčiomis iš jos meilužio, kurio pavardė, balsas ir veido bruožai 
dilgino jo įžeistą išdidumą: kaimiečių kilmės kunigas, kurio vienas 
brolis — Dublino policininkas, kitas — Moikalene*? užkandinės pa- 
siuntinukas. Ir šitam žmogui jinai atidengs drovią savo sielos nuogybę, 
kunigui, teišmokusiam atlikti apeigas, o ne jam, amžinos vaizduotės 
žyniui, paverčiančiam kasdienę patirties duoną žėrinčiu amžinai gyvo 
gyvenimo kūnu. 

Žėrintis eucharistijos vaizdas vėl akimirksniu sujungė karčias, 
beviltiškas jo mintis, ir jos susiliejo į vieną padėkos giesmę: 


Graudingos nuotrupos dainų 
Lyg giesmės iš gelmių išnyra. 
Gal jau gana aistros liepsnų? 


Kol rankos taurę su vynu 
Aukot pakėlę nenusvyra, 
Negirk tų kerinčių dienų. 


Jis balsiai sakė eiles tol, kol sąmonė prisipildė muzikos, ritmo ir 
tylaus atlaidumo, paskui Kruopščiai perrašė, kad matydamas geriau 
įsijaustų, tuomet atsilošė į pagalvę. 

Visai išaušo. Nesigirdėjo nė krepšt, tačiau jis žinojo, kad netrukus 

gyvenimas aplinkui atgis, pasigirs įprastas bruzdesys, šiurkštūs balsai, 
miegūsti poteriai. Slėpdamasis nuo tokio gyvenimo, jis antklode lyg 
kapišonu apsigaubė galvą, nusisuko į sieną ir įsispoksojo į stambias, 
pačiame žydėjime raudonas gėles ant apdriskusių apmušalų. Mėgino 
jų raudonu spindesiu atgaivinti nykstantį džiaugsmą, įsivaizduodamas 
raudonomis rožėmis nusėtą kelią nuo savęs iki pat dangaus. Gana! 
Gana! Tikrai gana aistros liepsnų. 

Per visą kūną nuo pat apmuturiuotos galvos stuburu perėjo ilgesin- 
gas nuovargis. Jautė, kaip nuovargis slenka žemyn, ir, mintyse pa- 
žvelgęs į save iš šalies, nusišypsojo. Tuoj miegas jį priveiks. 

Po dešimties metų jis vėl jai paskyrė eiles. Prieš dešimtį metų ji, 
šalikų apsigobusi galvą, kaukšėjo apledėjusiu keliu, pūsčiodama į 
nakties orą šilto kvapo debesėlius. Buvo paskutinis tramvajaus reisas, 
liesi bėri arkliai tą jautė ir giedroje naktyje perspėjamai kresčiojo 
skambaliukus. Konduktorius šnekučiavo su vežėju, tolydžio linksėda- 
mi galvomis žalioje žibinto šviesoje. Juodu stovėjo ant tramvajaus 
laiptelių — jis ant aukštesnio, ji ant žemesnio. Kalbėdamasi ji čia 
pasilipdavo ant jo laiptelio, čia vėl nulipdavo, o sykį ar porą sykių 
pastovėjo šalia jo, pamiršusi nulipti, bet paskui nulipo. Ir tegu! Ir 
tegu! 

Dešimt metų praėjo nuo išmintingos vaikystės iki dabartinio su- 
kvailėjimo. O gal nusiųsti jai eilėraštį? Jį skaitytų per pusryčius, 
dauždami kiaušinius. Tikra kvailystė! Jos broliai kvatotųsi ir stipriais 
kietais pirštais plėštų vienas iš kito lapą su eilėraščiu. Jos dėdė kunigas, 
laikydamas eilėraštį ištiestoje rankoje, šypsodamasis perskaitytų ir 
mandagiai pagirtų literatūrinę formą. 

Ne ne, tai kvailystė! Net jeigu jis eilėraštį jai ir nusiųstų, ji niekam 
jo nerodytų. Ne ne, ji ne tokia. 

Jis pasijuto buvęs jai neteisingas. Jos nekaltybės suvokimas sužadino 
jam vos ne gailestį — nekaltybės, apie kurią jis neturėjo supratimo 
iki tol, kol ją pažino per nuodėmę, nekaltybės, apie kurią ir ji neturėjo 
supratimo, kol buvo nekalta ir kol nebuvo pajutusi keistos žeminančios 
savo prigimties. Tik tada jos siela pabudo gyventi, kaip kad pabudo 
jojo, jam pirmą kartą nusidėjus, ir, prisiminus trapų jos veido blyškumą 
ir jos žvilgsnį, liūdną, nuolankų, jai slapčia gėdintis savo moteriškumo, 
jo širdis prisipildė švelnios užuojautos. 

Kur tuo metu, kai jo sielon po ekstazės atėjo ilgesys, buvo ji? Galbūt 
jos siela tomis pačiomis minutėmis slaptingai juto, kaip jis ją garbina. 
Galbūt. 

Geismo ugnis vėl įsižiebė jo sieloje, uždegė ir apėmė visą kūną. 
Jausdama jo geismą, ji, gundytoja iš jo vilanelos, budo iš kvapaus 
sapno. Jos akys, tamsios, ilgesingos, atsimerkė prieš jo akis. Nuoga ji 
atsidavė jam, spindinti, šilta, kvapni, dosni, apgaubė jį tarsi žėrintis 
debesis, apgaubė tarsi gyvas vanduo, ir tarsi debesis ar erdvėje srū- 
vantys vandens per jo sąmonę paplūdo melodingi kalbos ženklai — 
paslaptingos stichijos simboliai. 


Gal jau gana aistros liepsnų, 
Sugundžius serafimą tyrą? 
Negirk tų kerinčių dienų. 


Uždegusi akių vienų 
Galia, prikaustei širdį vyro. 
Gal jau gana aistros liepsnų? 


Viršum ugnies ir vandenų 
Tau šlovinimų dūmai tvyro. 
Negirk tų kerinčių dienų. 


Graudingos nuotrupos dainų 
Lyg giesmės iš gelmių išnyra. 
Gal jau gana aistros liepsnų? 


Kol rankos taurę su vynu 
Aukot pakėlę nenusv yra, 
Negirk tų kerinčių dienų. 


Prikausčiusi žvilgsniu liūdnu, 
Mane tu nuo visų atskyrei. 
Gal jau gana aistros liepsnų? 
Negirk tų kerinčių dienų. 


* 


Kas tai per paukščiai? Jis stabtelėjo ant bibliotekos laiptų pasižiūrėti 
į juos ir nuilsęs pasirėmė uosio lazdele. Jie suko ir suko aplink vieno 
Moulsvorto gatvės namo išsikišusį kampą. Buvo kovo pabaiga, vakaro 

ore aiškiai matėsi, kaip jie skraido, tamsūs virpantys jų kūneliai aiškiai 
buvo matyti danguje lyg minkštame, melsvai padūmavusiame au- 
dekle. 

Jis stebėjo, kaip jie skraido — paukštis paskui paukštį: paslaptingai 
šmėsteli, metasi į šoną, plazdena sparnais. Jis pamėgino suskaičiuoti, 
kiek plastančių kūnelių šmėstelės pro šalį: šeši, dešimt, vienuolika, ir 
ėmė spėlioti, ar jų skaičius lyginis, ar nelyginis. Dvylika, trylika, mat 
sukdami ratu iš aukštai nusileido dar pora. Jie skraidė tai aukštai, tai 
žemai, tai tiesesne, tai kreivesne linija, bet visąlaik ratu ir ratu ir 
visąlaik iš kairės į dešinę nardė po oro šventyklą. 

Jis klausėsi jų balsų, panašių į pelės cypsmą už sienos apkalo — 
šaiži dvilypė gaida. Bet, palyginus su graužikų cypsmu, šitos gaidos 
ilgesnės ir šaižesnės; snapams skrodžiant orą, jos pažemėja tai tercija, 
tai kvarta ir vibruoja. Jų balsai, šaižūs, aiškūs, ploni, krito lyg šilkinės 
šviesos gijos, nusivyniojusios nuo dūzgiančių ričių. 

Nežmogiškas kryksmas glostė jam ausis, kuriose nepaliaujamai 
skambėjo motinos rauda ir priekaištai, o tamsūs, trapūs, virpantys 
kūneliai, sukantys ratu, plazdenantys, nardantys po blausaus oro 
šventyklą, ramino akis, kuriose tebestovėjo motinos paveikslas. 

Ko žvelgia jis aukštyn nuo laiptų, ko klausosi šaižaus, dvilypio jų 
klykavimo, ko stebi jų skrydį? Kokio pranašiško ženklo jis laukia — 
gero ar blogo? Galvoje šmėstelėjo Kornelijaus Agripos“ teiginys, o 
paskui ėmė šmėkščioti pabiros Svedenborgo““ mintys apie paukščių 
ir dvasinio „gyvenimo reiškinių panašumą ir apie tai, kaip šitie oro 
padarai žino, kas jiems žinotina, žino, kada kam metas ir koks metų 
laikas, nes jie, priešingai negu žmogus, laikosi savo gyvenimo tvarkos, 
o ne iškraipo ją protu. 

Šimtus metų žmonės žvelgė į dangų taip, kaip jis dabar į skraidan- 
čius paukščius. Aukštyn šaunančios kolonos jam miglotai regėjosi lyg 
senovinė šventykla, o uosio lazdelė, į kurią jis pailsęs rėmėsi, — riesta 
augūro“" lazda. Nežinomybės baimė krustelėjo nuovargio gelmėje, 
baimė simbolių bei pranašiškų ženklų ir vanagiško žmogaus, savo 
bendravardžio, ištrūkusio iš nelaisvės su nupintais iš ievos šakelių 
sparnais, baimė Toto, raštininkų dievo su pusmėnuliu ant siauros ibio 
galvos, rašančio lentelėje su nendrine lazdele. 

Jis šyptelėjo, pagalvojęs apie tą dievą, nes jam prieš akis iškilo 
stambianosis teisėjas su peruku, dėliojantis kablelius dokumente, kurį 
laiko ištiestoje rankoje, ir jis pamanė, jog to dievo vardą prisiminė 
tik todėl, kad jis panašus į airišką keiksmą““. Kvailystė! Bet ar ne dėl 

šitos kvailystės jis amžinai palieka maldų ir išminties kraštą, kuriame 
gimė, ir gyvenimo sanklodą, kurioje užaugo. 

Šaižiai klykaudami, paukščiai vėl praskrido virš išsikišusio namo 
kampo, tamsūs nublankusio dangaus fone. Kas tai per paukščiai? 
Tikriausiai kregždės, grįžusios iš pietų. Vadinasi, jam reikės iškeliauti, 
nes tai — kregždės, ir jos vis atskrenda ir išskrenda, lipdosi netvarius 
lizdelius žmonių trobų pakraigėse, o paskui palieka savo įsirengtus 
namelius ir vėl iškeliauja. 


Palenkit galvas, Una ir Alili. 
Žvelgiu į jas tarytumei kregždė 
Į savo lizdą pakraigėj, kada 
Ji rengiasi išskrist už vandenų“. 


Švelnus, vilgšnas džiaugsmas lyg šniokščiantys vandens užliejo jo 
atmintį, ir širdyje jis pajuto švelnią ramybę nebylios išblankusio dan- 
gaus erdvės virš vandenų, ramybę nebylaus vandenyno, kregždžių, 
skrendančių prieblandoje virš srūvančių vandenų. 

Švelnus, vilgšnas džiaugsmas išsiliejo žodžiais, kurių švelnios ilgos 
balsės tykiai stumdėsi, virto viena ant kitos ir sruvo, supdamos be 
garso skambančius, be garso dindinčius baltus bangų varpelius ir tylų, 
švelnų alpulingą klyksmą; ir jis pajuto, kad ženklas, kurį tikėjosi 
išvysiąs, stebėdamas nardančius, sukančius ratu paukščius ir blyškią 
dangaus erdvę, purptelėjo jam nuo širdies it paukštis nuo bokštelio — 
staigiai ir tyliai. 

Išsiskkyrimo ar vienatvės simbolis? Atminties klausoje skambaniis 
eilėraštis prieš jo prisimenančias akis pamažu atkūrė salės vaizdą tą 
vakarą, kai buvo atidarytas nacionalinis teatras““. Jis sėdėjo vienas 
balkono kampe ir išvargintomis akimis žvelgė į Dublino šviesuomenę 
parteryje, neskoningas dekoracijas ir aktorius tarytum lėles ryškioje 
rampos šviesoje. Jam už nugaros stovėjo suprakaitavęs žaliūkas polici- 
ninkas, pasiruošęs bet kurią minutę atlikti savo pareigą. Šen bei ten 
išsibarstę studentai tolydžio audringai švilpė ir laidė pašaipas. 

— Airijos šmeižimas! 

— Vokiečių išmonė! 

— Šventvagystė! 

— Mes savo tikybos nepardavinėjam! 

— Jokia airė taip nesielgė! 

— Šalin nemokšas bedievius! 

— Šalin budistų veislę! 

Pro langą viršum jo staiga pasigirdo trumpas šnypštimas, vadinasi, 
skaitykloje uždegė elektrą. Jis įžengė į švelniai apšviestą vestibiulį su 
kolonom, užlipo laiptais ir nuėjo pro tarškantį turniketą. 

Krenlis sėdėjo prie lentynos su žodynais. Priešais jį ant medinės 
atramos gulėjo stora knyga su atverstu tituliniu lapu. Jis sėdėjo atsi- 
rėmęs į kėdės atkaltę, pasukęs ausį, tarsi klausydamas išpažinties, į 
studentą mediką, kuris jam iš laikraščio šachmatų puslapio skaitė 
uždavinį. Stivenas atsisėdo jam iš dešinės, tada kitoje stalo pusėje 
sėdintis kunigas piktai užvertė „The Tablet“““ ir atsistojęs nuėjo du- 
rų link. 

Krenlis nulydėjo jį ramiu ir abejingu žvilgsniu. Medikas, pritildęs 
balsą, tęsė: 

— Pėstininkas e€2 — e4. 

— Verčiau, Diksonai, išeikim,— įspėjo  Stivenas.— Jis nuėjo 
skųstis. 

Diksonas sulankstė laikraštį ir atsistojęs oriai tarė: 

— Mūsiškiai tvarkingai traukiasi. 

— Su ginklais ir galvijais, — pridūrė Stivenas, rodydamas Krenlio 
knygos titulinį puslapį, kur buvo išspausdinta: „,„Raguočių ligos“. 

Jiems einant tarp stalų, Stivenas tarė: 

— Krenli, man reikia su tavim pasikalbėt. 

Krenlis nieko neatsakė ir negrįžtelėjo. Jis atidavė knygą ir išėjo, 
kaukšėdamas į grindis kaustytais batais. Ant laiptų stabtelėjo ir, ne- 
reginčiu žvilgsniu žiūrėdamas į Diksoną, pakartojo: 

— Pėstininkas, žaltys, e2 — e4. 

— Jeigu nori, galima ir taip, — pasakė Diksonas. 

Jo balsas buvo ramus, bespalvis, laikysena mandagi, ant putnios 
švarios rankos piršto blykčiojo žiedas su antspaudu. 

Eidami per vestibiulį, jie susitiko neūužaugą. Po mažutės skrybėlytės 
kupolu neskustame veide nušvito džiugi šypsena, ir pasigirdo šnabžde- 
sys. Akys buvo liūdnos kaip beždžionės. 

— Labas vakaras, ponai,— prabilo apšepusi beždžioniška bur- 
nelė. 

— Kaip kovo mėnesį, tai visai šilta, — tarė Krenlis.— Viršuj net 
langus atidarė. 

Diksonas nusišypsojo ir pasukiojo žiedą. Juosva beždžioniška susi- 
raukšlėjusi burnelė džiugiai papūtė žmogiškas lūputes, o balselis su- 
murkė: 

— Kaip kovą, nuostabus oras. Tiesiog nuostabus. 

— Viršuj, kapitone, jūsų laukia dvi išsiilgusios panelės, — tarė 
Diksonas. 

Krenlis nusišypsojo ir maloniai tarė: 

— Kapitonas myli tik serą Valterį Skotą. Tiesa, kapitone? 

— Ką dabar skaitote, kapitone? — paklausė Diksonas.— „,„Lamer- 
muro nuotaką“? 

— Tikrai mėgstu serą Valterį Skotą,— atsakė judrios lūpos.— 
Mano nuomone, jis rašo žavingai. Neprilygstamas rašytojas! 

Jis iš lengvo mojavo plona ruda raukšlėta rankele savo pagyrimams 
į taktą, ir ploni judrūs vokai tankiai klapsėjo virš liūdnų jo akučių. 

Dar liūdnesnį įspūdį Stivenui darė jo šneka: manieringas, vos girdi- 
mas švepsėjimas, iškraipyti žodžiai, ir klausydamasis jis spėliojo, ar 
tiesą žmonės sako, kad šio džiūsnelės gyslomis siurenantis kraujas — 
aristokratiškas ir kad jis — kraujomaišos vaisius. 

Medžiai parke buvo apsunkę nuo lietaus, o lietus vis lijo ir lijo virš 
ežero, atrodančio kaip pilkas skydas. Pro čia buvo praskridęs pulkas 
gulbių, ir vanduo bei krantas buvo apdergtas žalsvai balta pliurze. 
Jie švelniai apsikabino, paveikti pilkos lietingos šviesos, šlapių nebylių 
medžių, į skydą panašaus ežero-liudininko, gulbių. Jie apsikabino, 
nejausdami nei džiaugsmo, nei aistros. Jis apkabino sesers kaklą; pilka 
vilnonė mantija siautė ją nuo peties iki juosmens, ir, drovėdamasi savo 
atsidavimo, ji palenkė šviesplaukę galvą. Jo išdrikę plaukai buvo 
rusvi, švelnios, dailios, stiprios rankos — strazdanotos. O veidas? Vei- 
do nesimatė. Brolio veidas buvo prigludęs prie jos šviesių, lietumi kve- 
piančių plaukų. Strazdanota, stipri, daili, glamonėjanti ranka buvo 
Deivino. 

Jis susiraukė, supykęs ant savo minčių ir ant susiraukšlėjusio žmo- 
gučio, sužadinusio jas. Atmintyje šmėkštelėjo pašaipūs tėvo posakiai 
apie Bentrio šutvę““. Jis nuvijo jas šalin ir prislėgta širdimi grįžo prie 
pirmykščių minčių. Kodėl tos rankos ne Krenlio? Ar Deivino papras- 
tumas ir nekaltumas jį paslapčia labiau kamuoja? 

Juodu su Diksonu nuėjo per vestibiulį, palikę Krenliui sugalvoti, 
kaip atsikratyti neužaugos. 

Tarp kolonų, apsuptas būrelio studentų, stovėjo Templas. Vienas 
šūktelėjo: 

— Diksonai, eikše pasiklausyt. Templas puikios formos. 

Templas įbedė į jį savo tamsias čigoniškas akis. 

— Tu, O'Kifai, veidmainys,— tarė jis.— O Diksonas — šypsuok- 
lis. Ką, po šimts, geras literatūriškas posakis. 

Jis vylingai nusijuokė, žvelgdamas Stivenui į veidą, ir pakartojo: 

— Graži, po šimts, pravardė — šypsuoklis. 

Drūtas studentas, stovintis ant laiptų žemėliau, tarė: 

— Pasakok toliau apie tą meilužę, Templai. Mums įdomu. 

— Jis turėjo, dievaži, — pasakė Templas.— Ir buvo vedęs. Ir visi 
kunigai eidavo tenai pietauti. Man regis, jie, po šimts, visi su ja pa- 
žaidė. 

— Kaip sakoma, jodinėjo ant kuino, o ristūną tausojo,— tarė 
Diksonas. 

— Prisipažink, Templai,— tarė O'Kifas,— kiek porterio šiandien 
išmaukei? 

— Šitame sakinyje — visa tavo intelektuali sieliūkštė, O'Kifai, — 
su neslepiama panieka pasakė Templas. 

Vilkdamas kojas, jis apėjo aplink studentų būrelį ir kreipėsi į 
Stiveną: 

— Tu žinojai, kad Forsteriai — Belgijos karaliai? 

Pro duris, su atsmaukta ant pakaušio skrybėle, stropiai rakinėdama- 
sis dantis, išėjo Krenlis. 

— Štai ir mūsų visažinis, — tarė Templas.— Tu apie Forsterius, 
kas jie tokie, žinojai? 

Jis patylėjo, laukdamas atsakymo. Krenlis savo darbo krapštikliu 
ištraukė iš tarpdančio figos sėkliukę ir įsistebeilijo į ją. 

— Forsterių giminė“",— pasakė Templas, — paeina nuo Flandrijos 
karaliaus Boldvino Pirmojo. Jis buvo Foresteris. Foresteris ir Forste- 
ris — ta pati pavardė. Boldvino Pirmojo palikuonis kapitonas Frensis 
Forsteris apsigyveno Airijoj ir vedė paskutinio Bresilių klano vado 
dukterį. Yra dar Juodieji Forsteriai, bet čia kita šneka. 


— Nuo kito Flandrijos kakaliaus, — pridūrė Krenlis, vėl ramiausiai 
rakinėdamasis prašieptus blizgančius dantis. 

— Iš kur tu tą visą istoriją sužinojai? — paklausė O'Kifas. 

— Aš žinau ir tavo giminės istoriją, — pasakė Templas, atsisukęs į 
Stiveną.— Žinai, ką apie ją sako Giraldas Kambrietis““? 

—- Ar jis irgi karaliaus Boldvino palikuonis? — paklausė aukštas 
tamsiaakis į džiovininką panašus studentas. 

— Kakaliaus,— pakartojo Krenlis, čiulpsėdamas dantį. 

— Pėrnobilis et pervetusta familia*,— pasakė Templas Stivenui. 


* Kilniausia ir seniausia giminė (/o/.). 

Dručkis studentas, stovintis žemėliau, pirstelėjo. Diksonas atsisuko 
į Jį ir tyliai paklausė: 

— Angelo balsas? 

Krenlis irgi atsisuko ir griežtai, bet be pykčio išdrožė: 

— Žinai, Goginzai, tu paskutinis kiaulė. 

— Tą ir norėjau pasakyti, — griežtai tarė Goginzas.— Aš juk 
nieko nesužalojau, tiesa? 

— Tikėkimės, — mandagiai tarė Diksonas,— jog tai ne tas atvejis, 
apie kurį mokslininkai sako: paulo post futurum*. 

— Na, ar aš nesakiau, kad jis šypsuoklis? — tarė Templas, dairy- 
damasis į visas puses.— Ar ne aš taip pavadinau? 

— Pavadinai, pavadinai. Mes nekurti, — pasakė ilgšis džiovininkas. 

Krenlis susiraukęs tebežiūrėjo į žemėliau stovintį dručkį. Paskui, 
su pasibjaurėjimu purkštelėjęs, smarkiai pastūmė jį žemyn. 

— Mauk iš čia! — šiurkščiai riktelėjo jis.— Mauk, smirdėli! Tikras 
smirdėlis. 

Goginzas nušoko ant tako, bet tuoj pat šypsodamasis grįžo į savo 
vietą. Templas atsisuko į Stiveną ir paklausė: 

— Tu tiki paveldimumo dėsniu? 

— Ar tu girtas, ar taip dirbtas? Ką čia dabar sapalioji? — paklausė 
Krenlis, su nuostaba stebeilydamasis į jį. 

— Giliausia, kokia tik gali būti, išmintis, — karštai tęsė Templas, — 
yra sakinys zoologijos vadovėlio gale: dauginimasis — mirties pradžia. 

Jis nedrąsiai peštelėjo Stiveną už alkūnės ir karštai tarė: 

— Tu, kaip poetas, jauti, kokia tai gili mintis? 

Krenlis atkišo į jį ilgą smilių. 

— Žiūrėkit! — su panieka kreipėsi į kitus.— Airijos viltis! 

Jo žodžiai ir mostas visus prajuokino. Templas drąsiai atsisuko į jį 
ir atrėžė: | 

— Tu, Krenli, matau, vis iš manęs tyčiojies. Bet aš niekuo už tave 
ne prastesnis. Žinai, ką aš galvoju, lygindamas tave su savimi? 

— Gerbiamasis, — mandagiai tarė Krenlis,— tu nesugebi, visai 
nesugebi galvoti, ar žinai? 

— Bet ar žinai, ką aš manau apie tave, lygindamas su savimi? 

— Klok, Templai! — sušuko nuo laiptų dručkis.— Klok atvirai! 

Templas, į visas puses kraipydamas galvą, neryžtingai sumosavo 
rankomis. 


2 Truputį per anksti (lot.). 

— Aš šūdas,— tarė jis, beviltiškai linguodamas galva.— Šūdas, ir 
tai žinau. Ir prisipažįstu. 

Diksonas paplekšnojo jam per petį ir maloniai tarė: 

— Už tai, Templai, tu vertas pagarbos. 

— O va jis, — pasakė Templas, rodydamas į Krenlį,— irgi toks pat 
šūdas kaip ir aš. Tik jis to nežino. Štai ir visas skirtumas. 

Juoko pliūpsnis užgožė jo žodžius. Tačiau jis vėl atsisuko į Stiveną 
ir nelauktai karštai tarė: 

— Beje, tai labai įdomus žodis... 

— Tikrai? — išsiblaškęs tarstelėjo Stivenas. 

Jis žiūrėjo į Krenlio aštrių bruožų kentėtojišką veidą ir tariamai 
kantrią šypseną. Grubus žodis nuvarvėjo nuo jo kaip pamazgos nuo 
senos akmeninės statulos, įpratusios kęsti pažeminimus; Stivenui 
bežiūrint, Krenlis, sveikindamasis su kažkuo, nusikėlė skrybėlę, ir 
pasirodė standūs juodi plaukai, styrantys ant galvos lyg geležinė ka- 
rūna“", 

Tai ji išėjo iš bibliotekos portiko ir, nepažvelgusi į Stiveną, linktelė- 
jo, atsakydama į Krenlio pasveikinimą. Tai Krenlis irgi? Jo ir skruos- 
tai raustelėję, atrodo. O gal nuo Templo žodžių? Buvo visai prietėmis. 
Jis negalėjo įžiūrėti. 

Gal tuo galima paaiškinti bičiulio abejingą tylėjimą, šiurkščias 
pastabas, nelauktas keiksmų papliūpas, kuriomis jis taip dažnai nu- 
traukdavo karštas, padrikas Stiveno išpažintis? Stivenas jam lengvai 
dovanodavo, nes ir pats žinojo turįs tokio grubumo. Ir jis prisiminė, 
kaip vieną vakarą miške netoli Malahaido jis nulipo nuo girgždančio 
skolinto dviračio pasimelsti Dievui. Jis pakėlė rankas ir ekstazės apim- 
tas siuntė maldą į tamsius miško skliautus, žinodamas stovįs šventą 
valandą ant šventos žemės. O kai prieblandoje iš už posūkio pasirodė 
du policininkai, jis liovėsi meldęsis ir ėmė garsiai švilpauti melodiją iš 
naujausios pantomimos. 

Jis ėmė stuksenti supleišėjusiu uosio lazdelės galu į kolonos cokolį. 
Gal Krenlis jo neišgirdo? Nieko, jis palauks. Šneka apie jį trumpam 
nutilo, ir viršuj pro langą vėl pasigirdo tylus šnypštimas. Bet daugiau 
ore nesigirdėjo jokio garso, ir kregždės, kurias jis lyg neturėdamas ką 
veikti stebėjo skraidant, jau miegojo. 

Ji dingo prieblandoje. Ir todėl ore pasidarė tylu, tik nuo viršaus 
leidosi negarsus šnypštimas. Todėl ir plepalai nutrūko. Ant žemės 
leidosi tamsa. | 

Leidžias iš dangaus tamsa“. 

Virpantis džiaugsmas, mirgantis it blankus žiburėlis, apgaubė jį 
tarsi pasakiškų dvasių spiečius. Bet kodėl? Ar kad tamsėjančiu oru pro 
šalį praėjo ji, ar kad prisiminė šitą eilutę su juodais balsiais ir sodriu lyg 
liutnios skambesys pirmuoju skiemeniu? 

Jis lėtai nuėjo į tolesnįjį kolonados galą, lazdele lengvai stukčio- 
damas į akmenį, kad paslėptų nuo kitų studentų savo svajingą nuotai- 
ką, ir leido mintims grįžti į Daunlendo, Berdo ir Nešo““ laikus. 

Akys, atsiveriančios iš geismo tamsos, akys, temdančios ryto aušrą. 
Iš kur tas jų ilgesingas žavesys, jei ne iš buduarų glosnumo? Ir kas tas 
jų žvilgesys, jei ne žvilgesys nešvarumų seiliaus Stiuarto!“ rūmų 
atmatų duobėje? Atminties liežuviu jis ragavo gintarinius vynus, klau- 
sėsi ore tirpstančių švelnių melodijų, didingos pavanos!'“!, o atminties 
akimis regėjo malonias kilmingas damas Kovent Gardeno balkonuose, 
gundomai papūstom lūpom, sifilio išėstais veidais tavernų paleistuves 
ir jaunas žmonas, kurios, džiugiai atsiduodamos suvedžiotojams, ėjo 
iš glėbio į glėbį. 

Malonumo šie vaizdai nesuteikė. Jie buvo slapti, aistrinantys, tačiau 
nesusiję su jos paveikslu. Apie ją taip galvoti nedera. Ir taip jis nė ne- 
galvoja. Vadinasi, jo mintis nepasitiki pačia savimi? Senos saldžios 
frazės, tačiau saldžios tik todėl, kad nebešviežios, kaip figų sėkliukės, 
kurias Krenlis krapšto sau iš tarpudančių. 

Tai buvo nei mintis, nei vizija, bet jis neaiškiai žinojo, jog ji dabar 
eina per miestą namo. Iš pradžių neaiškiai, paskui vis stipriau jis juto 
jos kūno kvapą. Netramdomas nerimas sujudino kraują. Taip, tai 
kvapas jos kūno, laukinis, alsus, kvapas šilto kūno, kurį geismingai 
glamonėjo jo muzika, ir švelnių slaptų apatinių, prisigėrusių jos odos 
aromato ir prakaito rasos. 

Jam per sprandą ropojo utėlė, ir, mitriai įkišęs du pirštus už laisvos 
apykaklės, jis ją sugavo. Jos kūnelį, švelnų, tačiau trapų nelyginant 
ryžio grūdelis, trumpai pavoliojo tarp pirštų ir numetė toliau nuo 
savęs, spėliodamas, ar ji gyvens, ar nusibaigs. Jam į galvą atėjo įdomi 
Kornelijaus a Lapidė'““ frazė, būtent, kad utėlės atsiradusios iš žmonių 
prakaito, o ne Dievo sukurtos drauge su kitais gyvūnais šeštąją dieną. 
Tačiau sprando odos niežulys jį erzino ir siutino. Pagalvojęs apie 
prastai aprengto, prastai maitinamo, utėlių sukąsto kūno gyvenimą, jis, 
staiga nevilties apimtas, užsimerkė ir tamsoje išvydo, kaip iš dangaus 
vartaliodamiesi leidžiasi trapūs, šviesūs utėlių kūneliai. Taip, vadinasi, 
iš dangaus leidosi ne tamsa, o šviesa. 


* Juo * wo, (J. 
Leidžias iš dangaus šviesa'““. 

Jis net neįstengė teisingai prisiminti Nešo eilutės. Visi jos sužadinti 
vaizdiniai — netikri. Jo protas veisia parazitus. Jo mintys — utėlės, 
atsiradusios iš tinginystės prakaito. 

Jis skubiai patraukė palei kolonadą prie studentų būrio. Na, ir 
tegu ji sau eina, velniai jos nematę! Tegu sau myli kokį švarų atletą, 
kuris kas rytą prausiasi ligi pusiau ir kurio krūtinė apžėlus juodais 
plaukais. Tegu sau. 

Krenlis iš kišenės išsiėmė dar vieną figą ir pradėjo lėtai, čepsėdamas 
kramtyti. Templas atsilošęs sėdėjo ant kolonos cokolio, ant miegūstų 
akių užsismaukęs kepurę. Iš portiko išėjo kresnas vaikinas su odiniu 
portfeliu po pažastimi. Kaukšėdamas į akmens plokštes batų kulnais 
ir didžiulio skėčio metaliniu antgaliu, jis žengė prie būrio. Paskui, 
sveikinimo ženklan pakėlęs skėtį, visiems tarė: 

— Gerą vakarą, ponai. 

Paskui vėl stuktelėjo į akmens plokštes ir sukikeno, o jo galva ner- 
vingai sutirtėjo. Džiovininko išvaizdos ilgšis studentas, Diksonas ir 
O'Kifas šnekėjosi airiškai ir neatsiliepė. Tuomet, pasisukęs į Krenlį, 
jis tarė: 

— Gerą vakarą, ypač tamstai. 

Jis mostelėjo skėčiu į Krenlį ir vėl sukikeno. Krenlis tebekramtė 
figą ir atsiliepė garsiai čiaumodamas: 

— Gerą? Taip, geras vakaras. 

Kresnasis studentas rimtai į jį pasižiūrėjo ir priekaištaujamai kreste- 
lėjo skėtį. 

— Jei neklystu, — tarė jis, — tamsta ketini paskelbti akivaizdžių 
tiesų. 

—- Hm! — atsakė Krenlis ir, išsiėmęs iš burnos apkramtytą figą, 
prikišo kresnajam studentui prie burnos. 

Kresnasis studentas neėmė jos burnon, bet tarsi mėgaudamasis 
savo sąmoju pasakė įspūdingai, vis kikendamas ir baksnodamas savo 
žodžius skėčiu: | 

— Ar tamsta siūlai?.. 

Jis stabtelėjo ir, rodydamas į apkramtytą figą, išpoškino: 

— Aš turiu omeny šitą. 

— Hm,— pakartojo Krenlis. 

— Ar tamsta siūlai šitą kaip ipso facto*,— paklausė kresnasis 
studentas,--—- ar tai, kaip čia pasakius, užuomina? 


* Šitą patį (lot.). 

Diksonas atsiskyrė nuo būrio ir tarė: 

— Glinai, tavęs laukė Goginzas. Nuėjo į „Adelfį“!?* ieškoti tavęs 
su. Moinihenu. Ką čia turi? — paklausė, tapšnodamas per portfelį 
Glinui po pažastimi. 

— Egzaminų darbai,— atsakė Glinas.— Aš juos kas mėnuo egza- 
minuoju, kad matyčiau, kiek naudos jiems duoda mano pamokos. 

Jis irgi patapšnojo per portfelį, kostelėjo ir nusišypsojo. 

— Pamokos! — be ceremonijų rėžė Krenlis.— Kiek suprantu, kal- 
bi apie tuos basus vaikelius, kuriuos moko tokia šlykšti beždžionė kaip 
tu! Apsaugok juos, Viešpatie! 

Jis atsikando paskutinį figos kąsnelį ir numetė kotuką. 

— Leiskite vaikučiams eiti pas mane,— švelniu balsu tarė Glinas. 

— Šlykšti beždžionė! — iškošė Krenlis.— Ir dar šventvagis! 

Templas atsistojo ir, prasispraudęs pro Krenlį, kreipėsi į Gliną: 

— Šitas tavo pasakymas apie vaikučius, — tarė jis, — yra iš Naujojo 
Testamento. 

— Tu, Templai, eik dar pasnaust,— pasakė O'Kifas. 

— Na gerai,— tęsė Templas, kreipdamasis į Gliną, — Jėzus leido 
vaikučiams eiti pas save, tai kodėl bažnyčia juos, jeigu miršta nekrikš- 
tyti, nuskiria visus į pragarą'“'? Kodėl taip? 

— O tu pats, Templai, krikštytas? — paklausė džiovininko išvaiz- 
dos studentas. 

— Bet kodėl vis dėlto juos visus nuskiria į pragarą, jeigu Jėzus 
jiems leido eiti pas save? — paklausė Templas, akimis spigindamas 
Gliną. 

Glinas kostelėjo ir, vargiai tvardydamas nervingą kikenimą ir kas 
žodis mostelėdamas skėčiu, tyliai atsakė: 

— Ir įeigu yra taip, kaip tu sakai, tai aš kategoriškai reikalauju 
atsakyti: o kodėl šitaipos yra? 

— Todėl, kad bažnyčia žiauri kaip ir visos senos nusidėjėlės, — 
atsakė Templas. 

— Ar tu, Templai, kartais neskleidi erezijų? — taikiai tarė Dik- 
sonas. 

— Šventasis Augustinas sako, jog nekrikštyti vaikai eina į pra- 
garą'"“".— atsakė Templas,— nes jis irgi buvo žiaurus senas nusi- 
dėjėlis. 

— Žemai lenkiuosi,— tarė Diksonas,— bet man vaidenasi, jog 
tokiems atvejams egzistuoja limbas. 

— Nei tu ginčykis su juo, Biksonai, nei ką, — šiurkščiai įsiterpė 

Krenlis.— Ir nesikalbėk, ir nežiūrėk į jį. Verčiau paimk virvę ir tempk 
namo kaip bliaunantį ožį. 

— Limbas! — sušuko Templas.— Irgi man gražus pramanas. Juk 
tas pats pragaras. 

— Bet be visų bjaurumų,— pasakė Diksonas. 

Jis su šypsena atsisuko į kitus ir tarė: 

— Manau, kad taip sakydamas reiškiu visų čia susirinkusių nuo- 
monę. 

— Teisingai, — tvirtai pasakė Glinas.— Šiuo klausimu Airija vie- 
ninga. 

Jis stuktelėjo metaliniu skėčio antgaliu į akmenines kolonados 
grindis. 

— Pragaras, — tarė Templas.— Šitą žilosios šėtono sužadėtinės!?? 
pramaną aš dar galiu suprasti. Pragaras — tai kažkas romėniška, kaip 
romėnų sienos — tvirta ir bjauru. Bet kas tas limbas? 

— Guldyk jį į vaikų vežimėlį, Krenli! — šūktelėjo O'Kifas. 

Krenlis staiga žingtelėjo prie Templo, sustojo ir treptelėjęs suriko: 

— Škac! 

Templas vikriai atšoko į šalį. 

— Jūs žinot, kas tas limbas? — sušuko jis.— Žinot, kaip pas mus, 
Roskomone!““, tokius dalykus vadina? 

— Škac! Eik velniop! — suriko Krenlis ir pliaukštelėjo delnais. 

— Nei velnias, nei gegutė! — su panieka sušuko Templas.— Štai 
kas tas jūsų limbas. 

— Duokše man lazdą,— tarė Krenlis. 

Jis ištraukė Stivenui iš rankos uosio lazdelę ir pasileido laiptais 
žemyn, tačiau Templas, išgirdęs, kad jį vejasi, lyg vikrus greitakojis 
žvėris dingo prieblandoje. Buvo girdėti, kaip Krenlis, dunksėdamas 
sunkiais batais, vejasi jį per kiemą, o paskui, spardydamas žvirgždą, 
tuo pačiu keliu lėtai atidunksi atgal. 

Jo žingsniai buvo pikti, ir piktu staigiu judesiu jis įbruko Stivenui 
rankon lazdelę. Stivenas juto, kad jis piktas dėl kitos priežasties, bet 
slėpdamas nekantrumą čiuptelėjo jam už rankos ir tyliai tarė: 

—“ Krenli, aš gi tau sakiau, kad man reikia su tavim pasišnekėt. 
Einam iš čia. 

Krenlis minutę žiūrėjo į jį, paskui paklausė: 

— Dabar? 

— Taip, dabar, — atsakė Stivenas.— Čia ne vieta. Eime. 

Juodu tylėdami nuėjo per kiemą. Nuo portiko laiptų juos pasivijo 

švelnus paukščių čiulbesio motyvas iš „Zygfrydo“!??. Krenlis atsisuko, 
o Diksonas, nustojęs švilpiniuoti, sušuko: 

— Vyručiai, kur jūs? O kaip su biliardu, Krenli? 

Garsiai šūkaudami tyliame ore, jie ėmė tartis dėl biliardo partijos 
„Adelfio“ viešbutyje. Stivenas nuėjo vienas, o priešais „Meiplo“ vieš- 
butį tylioje Kilderio gatvėje sustojo ir vėl ėmė kantriai laukti. Viešbu- 
čio pavadinimas!'!“, bespalvė poliruota mediena ir bespalvis fasadas 
jį užgavo nelyginant mandagios paniekos kupinas žvilgsnis. Jis piktai 
pasižiūrėjo į švelniai apšviestą viešbučio svetainę, vaizduodamasis, kaip 
ten ramiai, sklandžiai slenka Airijos aristokratų gyvenimas. Jie galvoja 
apie kariuomenės komisijas ir Žemės lygos tarnautojus!!!, pakelėse 
juos sveikina valstiečiai, jie žino kai kurių prancūziškų patiekalų 
pavadinimus ir įsakinėja vežikams aukštais provinciališkais balsais, 
pabrėžiančiais jų prasčiokišką kalbėseną. 

Kaip pabudinti jų sąžinę arba kaip paveikti vaizduotę jų dukterų, 
kol jos neištekėjo už dvarininkų ir nepagimdė vaikų, iš kurių išaugs 
tokie pat menkystos. kaip ir jų tėvai? Ir, tirštėjant 'sutemai, jis juto, 
kaip tautos, kuriai jis priklauso, mintys ir troškimai šmėsčioja it šikšno- 
sparniai tamsoje virš kaimo takelių, po paupio medžiais ir palei balotas 
pelkes. Kai Deivinas ėjo nakčia keliu, tarpdury laukė moteriškė ir, 
pasiūliusi puodelį pieno, viliojo pas save į guolį, nes Deivino ramios 
akys — akys žmogaus, mokančio laikyti paslaptį. O jo neviliojo jokios 
moteriškės akys. 

Kažkas stipriai suspaudė jam ranką, ir pasigirdo Krenlio balsas: 

— Vanas, einam. 

Juodu tylėdami žingsniavo į pietus. Paskui Krenlis tarė: 

— Baisus idiotas šitas Templas! Kaip dievą myliu, aš jį, žinok, kada 
nors nudobsiu. 

Tačiau balse nebesijautė pykčio, ir Stivenas spėliojo, ar jis prisime- 
na, kaip jinai portike pasisveikino su juo. 

Juodu pasuko į kairę ir toliau ėjo kaip ėję. Po kurio laiko Stivenas 
prabilo: 

— Krenli, šįvakar bjauriai susiginčijau. 

— Su namiškiais? — paklausė Krenlis. 

— Su motina. 

— Dėl tikybos? 

— Taip,— atsakė Stivenas. 

Patylėjęs Krenlis paklausė: 

— Kiek tavo motinai metų? 

— Nesena,— atsakė Stivenas.— Varo mane velykinės. 

— Ir eisi? 

— Ne,— atsakė Stivenas. 

— Kodėl? 

— Netarnausiu'!“.— atsakė Stivenas. 

— Šitaip kai kas jau sakė, — ramiai tarė Krenlis. 

— O dabar sakau aš, — karštai atrėmė Stivenas. 

Krenlis spustelėjo Stivenui ranką ir tarė: 

— Šalčiau, brangusis, šalčiau. Esi, žinok, velniškas karštakošis. 

Tai pasakęs, jis nervingai nusijuokė ir, jautriai, draugiškai žvelgda- 
mas Stivenui į veidą, tarė: 

— Ar žinai, kad esi karštakošis? 

— Kur čia nežinosi, — taip pat juokdamasis atsakė Stivenas. 

Neseniai atsiradę svetimumo ledai ištirpo, ir juodu vėl pasijuto 
artimi vienas kitam. 

— Tu eucharistijos paslaptį tiki? — paklausė Krenlis. 

— Ne,— atsakė Stivenas. 

--- Vadinasi, netiki? 

— Nei tikiu, nei netikiu, — atsakė Stivenas. 

— Abejoja daugelis, net ir religingi žmonės, tačiau jie savo abejonių 
arba atsikrato, arba nepaiso, — pasakė Krenlis.— O gal tavo abejonės 
šiuo klausimu pernelyg didelės? 

— Aš nenoriu jų atsikratyti, — atsakė Stivenas. 

Krenlis sutriko, išsiėmė iš kišenės dar vieną figą ir jau buvo be- 
kandąs, bet Stivenas tarė: 

--- Būk geras, nevalgyk. Prisikimši pilną burną — ir po pokalbio. 

Sustojęs po Žibintu, Krenlis jo šviesoje apžiūrėjo figą. Tuomet 
pauostė viena šnerve, kita, atkando kąsnelį, išspjovė ir užsimojęs šveitė 
figą į griovį. 

Nušveitęs palydėjo ją žodžiais: 

— Eik šalin nuo manęs, prakeiktoji, į amžinąją ugnį 

Tuomet vėl paėmė Stivenui už parankės ir eidamas tarė: 

— Ar nebijai, kad tau bus šitaip pasakyta Paskutinio teismo dieną? 

—- O koks man siūlomas kitas variantas? — paklausė Stivenas.— 
Amžina palaima dekano kompanijoj? 

-- Jis, nepamiršk, bus išaukštintas, — pasakė Krenlis. 

— Kur nebus, — ne be kartėlio pasakė Siivenas,— protingas, gu- 
vus, šaltakraujis, o svarbiausia -— gudrus''*. 

— Įdomus, žinai, dalykas, — ramiai pasakė Krenlis,— kad tavo 


lė 

protas kiaurai persisunkęs religija, kuria, kaip sakai, netiki. O mokyk- 
loje tikėjai? Garantija, tikėjai. 

— Tikėjau,— atsakė Stivenas. 

— O ar tada buvai laimingesnis? — švelniai paklausė Krenlis.-- 
Laimingesnis negu, pavyzdžiui, dabar? 

— Kartais laimingas,— atsakė Stivenas, — kartais nelaimingas. 
Tada aš buvau kitas žmogus. | 

— Kaip tai kitas Žmogus? Paaiškink, kaip suprasti tokį teiginį. 

— Suprasti taip, — pasakė Stivenas, — kad aš buvau ne tas, kas esu 
dabar, ne tas, kas turėjau tapti. 

— Ne tas, kas esi dabar, ne tas, kas turėjai tapti, — pakartojo Kren- 
lis. — Leisk paklausti: ar tu myli savo motiną? 

Stivenas lėtai papurtė galvą. 

— Aš nesuprantu, ką reiškia šitie tavo žodžiai, — tiesiai pasakė jis. 

— Nesi niekad nieko mylėjęs? — paklausė Krenlis. 

— Tu apie moteris? 

— Ne apie tai, — kiek šaltesniu tonu pasakė Krenlis.— Aš tave 
klausiu: ar esi kada nors pajutęs kam nors, nebūtinai žmogui, meilę? 

Stivenas žingsniavo šalia bičiulio, niūriai nudelbęs akis sau po kojų. 

— Aš mėginau pamilti Dievą, — galop tarė jis.— Dabar atrodo, jog 
tai man nepavyko. Tai labai sunku. Aš stengdavausi kiekvieną minutę 
pajungti savo valią Dievo valiai. Tai man iš dalies pavykdavo. Ko 
gera, aš ir dabar dar galėčiau... 

Krenlis jį nutraukė: 

— Ar tavo motinos gyvenimas buvo laimingas? 

— Iš kur aš galiu žinoti? — atsakė Stivenas. 

— Kiek ji turėjo vaikų? 

— Devynis ar dešimt, — atsakė Stivenas.— Keletas mirė. 

— Ar tavo tėvas...— Krenlis nutilo, o po valandėlės pasakė: — 
Nenoriu kištis į tavo šeimos reikalus. Bet ar tavo tėvas buvo, taip 
sakant, pasiturintis? Na, tada, kai tu dar buvai mažas. 

— Taip, — atsakė Stivenas. 

— O kas jis buvo? — po pertraukėlės paklausė Krenlis. 

Stivenas ėmė greitakalbe vardyti tėvo darbus. 

— Medicinos studentas, irkluotojas, tenoras, aktorius mėgėjas, 
rėksnys politikierius, dvarininkėlis, indėlininkėlis, girtuoklis, geras 
vyrukas, pasakotojas, kažkieno sekretorius, kažkas spirito varykloje, 
mokesčių rinkėjas, bankrotas, o dabar — savo praeities garbintojas. 

Krenlis nusijuokė ir stipriau spustelėjo Stiveno ranką: 

— Spirito varykla — velniškai geras daiktas. 

— Ką dar norėtum sužinot? — paklausė Stivenas. 

— Jūs dabar gerai verčiatės? 

— Ar iš mano išvaizdos panašu, kad gerai? — atšovė Stivenas. 

— Vadinas, — susimąstęs tęsė Krenlis,— tu gimei turte. 

Šį sakinį jis ištarė garsiai, kapodamas žodžius, kaip dažnai tardavo 
kokius nors technikos terminus, lyg duodamas pašnekovui suprasti, 
jog vartoja juos ne visai pasitikėdamas savimi. 

— Tavo motina, reik manyt, gerokai prisikentėjo, — pridūrė jis.— 
Gal pasistenk sumažint jos naujas kančias, net jeigu... ką? 

— Jei aš galėčiau,— tarė Stivenas,— tai tikrai nesibrangin- 
čiau. 

— Tai taip ir padaryk, — pasakė Krenlis.— Padaryk, kaip ji nori. 
Ką tau reiškia? Tu juk tuo netiki. Tai tik formalumas, daugiau nieko. 
O jai nuraminsi širdį. 

Jis nutilo ir tylėjo, laukdamas Stiveno atsakymo. Paskui, tarsi 
balsu mąstydamas, prabilo: 

— Viskas yra abejotina šiame pasauliu vadinamame mėšlyne, iš- 
skyrus motinos meilę. Motina tave pagimdo, prieš tai išnešioja savo 
kūne. Ką mes nutuokiam apie jos jausmus? Tačiau kad ir kokie jie 
būtų, jie bent jau turi būti tikri. Turi. Kas visos mūsų idėjos ir ketini- 
mai? Vaikų žaidimas. Idėjos... Templas, tas bliaunantis ožys, ir tas turi 
idėjų. Makenas — tas irgi. Kiek sutiksi kely asilų, visi tiki, kad turi 
idėjų. 

Stivenas, klausydamasis to, kas nepasakyta žodžiais, apsimestinai 
nerūpestingai tarė: 

— Paskalis!!“, jei neklystu, nesileisdavo motinos bučiuojamas, 
kadangi bijojo moters prisilietimo. 

— Tavo Paskalis buvo kiaulė, — pasakė Krenlis. 

— Aloyzas Gonzaga, man regis, irgi taip darydavo,— pridūrė 
Stivenas. 

— Jei taip, tai jis irgi kiaulė, — pasakė Krenlis. 

— Bažnyčia jį laiko šventuoju, — paprieštaravo Stivenas. 

— O man nusispjaut, kuo jį kas laiko, — ryžtingai atrėžė Krenlis.— 
Aš jį laikau kiaule. 

Stivenas, atsargiai rinkdamas žodžius, kalbėjo toliau: 

— Jėzus, atrodo, žmonėse su savo motina irgi ne pernelyg pagar- 
biai elgdavosi'!“, tačiau Suaresas'!', ispanų dvarininkas, jėzuitų teo- 
logas, jį pateisina. 

— Ar tau niekad neatėjo į galvą mintis, — paklausė Krenlis, — kad 
Jėzus nebuvo tas, kuo dėjosi? 

— Pirmasis, kuriam šita mintis atėjo, — atsakė Stivenas, — buvo 
pats Jėzus. 

— Noriu pasakyt, — griežtesniu balsu tarė Krenlis, — ar tau niekad 
neatėjo į galvą, kad jis pats buvo sąmoningas veidmainys, pabaltintas 
antkapis, kaip jis vadino tų laikų žydus? Arba, paprasčiau pasakius, — 
niekšas. 

— Ne, man tokia mintis nebuvo atėjus, — atsakė Stivenas.— 
Bet man įdomu, ar čia tu nori mane atvesti į kelią, ar save išvesti iš 
kelio? 

Jis pažvelgė bičiuliui į veidą ir išvydo kreivą šypsnį, kuriam Krenlis 
valios pastangomis mėgino suteikti subtilaus reikšmingumo. 

Staiga Krenlis aiškiai, paprastai paklausė: 

— Prisipažink, mano žodžiai tavęs nešokiravo? 

— Šiek tiek, — pasakė Stivenas. 

— O kodėl jie tave šokiravo, — tokiu pat tonu tęsė Krenlis,— jeigu 
tu įsitikinęs, kad mūsų religija — apgaulė ir kad Jėzus nebuvo Dievo 
sūnus? 

Dievo sūnus negu Marijos. 

— Ar todėl ir nenori eiti komunijos,— paklausė Krenlis, — kad ir 
tuo nesi įsitikinęs, kad jauti, jog ir ostija, ko gera, ne vaflio gabaliukas, 
o tikras Dievo kūnas ir kraujas? Ir bijai, kad taip gali būti? 

— Taip, — tyliai atsakė Stivenas.— Aš tai jaučiu ir to bijau. 

— Aišku...— pasakė Krenlis. 

Stivenas, nustebintas jo kategoriško tono, užvedė kalbą iš naujo: 

— Aš bijau daug ko: šunų, arklių, ginklų, jūros, perkūnijos, mašinų, 
bijau vaikščioti naktį kaimų keliais. 

— Bet ko tu bijai duonos gabaliuko? 

— Aš įsivaizduoju, — pasakė Stivenas, — kad už viso to, ko bijau, 
slypi kažkokia grėsminga realybė. 

— Vadinasi, tu bijai, — paklausė Krenlis,— kad jeigu šventvagiškai 
priimsi komuniją, Romos katalikų Dievas tave nudės ir prakeiks? 

— Romos katalikų Dievas tą galėtų padaryti ir dabar, — pasakė 
Stivenas.— Aš labiau bijau tos cheminės reakcijos, kuri prasidėtų, 
mano sieloje, man melagingai atidavus duoklę galingam, dvidešimt 
amžių garbinamam simboliui. 

— (O ar galėtum, — paklausė Krenlis, — padaryti šitą šventvagystę, 

jei tau grėstų ypatingas pavojus? Pavyzdžiui, jei gyventum katalikų 
persekiojimo laikais. 

— Už praeitį negaliu atsakyti, — atsiliepė Stivenas.— Ko gera, ne. 

— Vadinasi,— tarė Krenlis,— protestantu tapti nežadi. 

— Aš sakiau, kad praradau tikėjimą, — atsakė Stivenas,— bet 
nesakiau, kad praradau savigarbą. Koks gi tai būtų išsivadavimas: atsi- 
sakyti nesąmonės, kuri yra logiška ir nuosekli, ir priimti kitą, nelogišką 
ir nenuoseklią? 

- Juodu priėjo Pembruką * ir dabar, iš lėto žingsniuodami gatve, 
pajuto, jog medžiai ir kur ne kur vilose degančios šviesos juos aprami- 
no. Aplink tvyrančioje turto ir ramybės atmosferoje ir jų pačių skur- 
das nebeatrodė toks didelis. Už laurų gyvatvorės virtuvės lange degė 
šviesa, ir girdėjosi peilius galandančios tarnaitės daina. Ji kapotu rit- 
mu dainavo „Rouzė O'Greidi“!!?, 

Krenlis sustojo pasiklausyti ir tarė: 

— Mulier cantat*. 

Švelnus lotyniškų žodžių grožis kerimai palietė vakaro tamsą, palie- 
tė švelniau ir įtikinamiau, nei būtų palietusi muzika ar moters ranka. 
Jų įtampa atlėgo. Per tamsą tyliai praplaukė moteris, kokia pasirodo 
bažnyčios liturgijoje: baltai apsisiautusi, mažytė, berniokiškai grakšti, 
su nukarusiais juostos galais. Jos balsas, berniokiškai trapus ir aukštas, 
tolimame chore gieda pirmuosius pasijos žodžius, persmelkiančius 
tamsą ir faudas: 

Et tu cum Jesu Galilaeo eras**. 
Visų širdys krūpteli ir atsigręžia į jos balsą, žėrintį it jauna žvaigždė, 
ryškiau suspindintį giedant „Galilaeo“ ir gęstantį giedant „eras“. 
Daina baigėsi. Juodu nuėjo tolyn. Krenlis, smarkiai pabrėždamas 
ritmą, pakartojo priedainio pabaigą: 
Kada susituoksim, 
Laimingi mes busim tarytum sapne. 
Nes myliu aš Rouzę O'Greidi, 
O Rouzė O'Greidi — mane. 


— Štai kur tikra poezija, — tarė jis.— Štai kur tikra meilė. 
Jis pašnairavo į Stiveną ir keistai šypsodamasis paklausė: 


* Moteris dainuoja (lot.). 
** Ir tu buvai su Jėzumi iš Galilėjos (lot.). 

— O tu ar manai, kad čia poezija? Ar supranti, ką šitie Žodžiai 
reiškia? 

— Norėčiau pirma pamatyti Rouzę,— atsakė Stivenas. 

— Ją nesunku rasti, — tarė Krenlis. 

Jo skrybėlė buvo nusmukusi ant akių. Jis ją atsmaukė, ir medžių 
šešėlyje Stivenas pamatė tamsos aprėmintą išbalusį jo veidą ir dideles 
tamsias akis. Taip, jo gražus veidas ir stiprus, stangrus kūnas. Jis kalbė- 
jo apie motinos meilę. Vadinasi, jis atjaučia moterų kančias, jų kūno 
ir dvasios silpnybes, jis tvirta ranka jas ryžtingai gins ir nusilenks 
prieš jas. 

Reikia išvažiuoti, laikas. Kažkoks balsas tyliai prabilo į jo vienišą 
širdį, ragindamas išvažiuoti, tvirtindamas, jog šiai draugystei atėjo 
galas. Taip, jis išvažiuos. Jis negali su niekuo kovoti. Jis žino, kas jam 
lemta. 

— (Greičiausiai aš išvažiuosiu, — tarė jis. 

— Kur? — paklausė Krenlis. 

— Kur išeis, — atsakė Stivenas. 

— Taip,— pasakė Krenlis,— gyventi čia tau, ko gera, bus nesaldu. 
Bet argi dėl to tu išvažiuosi? 

— "Turiu išvažiuoti, — atsakė Stivenas. 

— Matai,— tarė Krenlis,— jeigu tu nenori išvažiuot, tai neįsikal- 
bėk, jog esi iš čia gujamas, nelaikyk savęs eretiku ar tremtiniu. Taip 
kaip tu galvoja daugelis gerų tikinčiųjų. Stebiesi? Bažnyčia — tai ne 
mūrinis pastatas ir netgi ne dvasininkija su savo dogmomis. Tai — visi 
jos prieglobstyje gimę žmonės. Aš nežinau, ko tu nori iš gyvenimo. 
To, ką man sakei tą vakarą, kai mudu stovėjom prie stotelės Har- 
korto gatvėje? 

— "Taip, — atsakė Stivenas, nevalingai šypsodamasis iš to, kad 
Krenlis atsimena mintis, susiedamas su kokia nors vieta.— Tą vakarą 
tu pusę valandos kirtaisi su Doherčiu, koks trumpiausias kelias iš Seli- 
gepo į Leresą'?“, 

— Puodgalvis tas! — su panieka ramiai tarė Krenlis.— Ką jis 
išmano apie kelią iš Seligepo į Leresą? Ir ką jis apskritai išmano su 
tokia tuščia puodyne? 

Jis garsiai įsikvatojo. 

— Na, o kitką? — tarė Stivenas.— Kitką tu prisimeni? 

— Tą, ką tu kalbėjai, taip? — paklausė Krenlis.— Kaipgi, prisi- 
menu. Rasti tokį gyvenimo būdą ar meno formą, kur tavo dvasia 
galėtų išreikšti save laisvai, nevaržomai. 

Stivenas patvirtindamas kilstelėjo skrybėlę. / 

— Laisvail..— pakartojo Krenlis.— Betgi tu dar nesi nė toks lais- 
vas, kad padarytum šventvagystę. Sakyk, o tu galėtum vogti? 

— Verčiau prašyčiau išmaldos, — pasakė Stivenas. 

— O jeigu nieko negautum, vogtum? 

— Nori, kad aš pasakyčiau,— atsiliepė Stivenas, — jog nuosavybės 
teisė — sąlyginis dalykas ir kad tam tikromis aplinkybėmis vogti — ne 
nusikaltimas. Tuomet visi vogtų. Todėl aš tau į šitą klausimą neatsaky- 
siu. Kreipkis verčiau į jėzuitų teologą Chuaną Marianą de Talave- 
rą'?! — jis tau, be kita ko, paaiškins, kokiomis aplinkybėmis leistina 
nužudyti karalių ir ar geriau nuodų įberti jam į taurę, ar ištepti rūbus 
ar balno gugą. Paklausk manęs verčiau, ar leisčiau, kad kiti mane 
apvogtų, o jeigu apvogtų, ar reikalaučiau, kad juos pasiektų, kaip 
sakoma, teisingumo ranka. 

— Ir kaip darytum? 

— Man rodos,— pasakė Stivenas,— reikalauti teisingumo man 
būtų taip pat skaudu, kaip ir būti apvogtam. 


— Aišku...— pasakė Krenlis. 
Jis išsitraukė degtuką ir ėmė rakinėtis tarpudantį. Paskui nerūpestin- 
gai tarė: 


— Sakyk, o ar galėtum, pavyzdžiui, merginai atimti nekaltybę? 

— Prašau atleisti, — mandagiai tarė Stivenas, — bet argi tai ne 
daugumos jaunuolių svajonė? 

— Na, o tu kaip į tai žiūri? — paklausė Krenlis. 

Pastarasis jo sakinys, aitrus kaip smalkės ir liūdinantis, sujudino 
Stiveno sąmonę ir pakibo virš jos lyg kokie garai. 

— Klausyk, Krenli,— tarė jis.— Tu mane klausi, ką aš daryčiau 
ir ko ne. Aš tau pasakysiu, ką darysiu ir ko ne. Aš netarnausiu tam, 
kuo nebetikiu, ar tai bus mano šeima, mano tėvynė ar bažnyčia, o 
stengsiuosi vienokiu ar kitokiu gyvenimo būdu ar meno forma kiek 
galėdamas laisviau ir kiek galėdamas geriau išreikšti save, naudoda- 
masis vieninteliais man prieinamais ginklais — tylėjimu, tremtimi ir 
rmeistryste. 

Krenlis sugriebė jam už rankos ir patraukė atgal, Lisono parko 
link. Jis vylingai nusijuokė ir meiliai kaip mažam vaikui spustelėjo 
Stivenui ;ranką. 

—- Meistryste? Tu? — tarė jis.— Poetėli tu, poetėli! 

— Tu pats privertei mane išsipasakoti, — tarė Stivenas, sujaudintas 
to jo spustelėjimo,— kaip kad esu tau išsipasakojęs daug ką kita. 

— Taip, sūnau mano,— ir vėl juokais pasakė Krenlis. 

— Tu privertei mane išsipasakoti, ko aš bijau. Bet aš tau pasakysiu, 
ir ko nebijau. Aš nebijau likti vienišas, nukonkuruotas, nebijau netekti 
bet ko, ko man lemta netekti. Ir aš nebijau padaryti klaidos, net ir 
didelės klaidos, kuri man gali kainuoti visą gyvenimą, o gal ir visą 
amžinybę. 

Krenlis, vėl surimtėjęs, sulėtino žingsnį ir tarė: 

— Vienišas, visiškai vienišas. Tu to nebijai... O ar Žinai, ką tai 
reiškia? Ne šiaip sau būti atsiskyrus nuo kitų, bet neturėti jokio jokiau- 
sio draugo. 

— Aš surizikuosiu,— pasakė Stivenas. 

— Ir neturėti tokio žmogaus, — pasakė Krenlis,— kuris tau būtų 
daugiau negu draugas, daugiau negu kilniausias ir ištikimiausias 
draugas. 

Atrodė, jog jo žodžiai užgavo kažkokią slaptą jo paties sielos stygą. 
Ar jis kalbėjo apie save, apie save tokį, koks yra ar koks norėtų būti? 
Stivenas tylėdamas kurį laiką žiūrėjo jam į veidą. Matė jame atšiaurų 
liūdesį. Jo kalbėta apie save, apie savo paties vienatvės baimę. 

— Apie ką tu kalbi? — pagaliau paklausė Stivenas. 

Krenlis neatsakė. 


Kovo 20. Ilgai šnekėjausi si Krenliu apie savo maištą. 

Jis kalbėjo labai iš aukšto. Aš gudravau ir pataikavau. Išūžė ausis 
apie motinos meilę. Mėginau įsivaizduoti jo motiną — nepavyko. 
Sykį man netyčia prasitarė, kad, kai gimė, jo tėvui buvo šešiasdešimt 
vieneri metai. Įsivaizduoju. Tvirtas kaimietis. Kanapėta vilnonė eilutė. 
Plačios pėdos. Susivėlusi žilsva barzda. Tikriausiai lanko šunų lenkty- 
nes. Reguliariai, bet ne per dosniai, aukoja Lereso bažnyčios klebonui 
Dvajeriui. Vakarais kartais paplepa su merginomis. O jo motina? Labai 
jauna. ar labai sena? Greičiausiai antrasis atvejis. Jei būtų jauna, 
Krenlis nebūtų taip kalbėjęs. Vadinasi, sena. Gal ir užguita. Iš čia ir 
Krenlio sielos desperacija — išdžiūvusių įsčių kūdikis. 

Kovo 21, rytas. Galvojau apie tai vakar vakare atsigulęs, bet jau- 
čiausi per daug laisvas ir aptingęs, tai nebeužrašiau. Taip, laisvas. 
Išdžiūvusios įsčios — tai Elzbietos ir Zacharijaus'“?. Vadinasi, jis — 
pranašas. Be to, minta daugiausia rūkyta šonine ir džiovintom figom. 
Suprask — skėriais ir laukinių. bičių medum. Ir dar, kai galvoju apie 

ji, visada matau rūsčią nukirstą galvą arba pomirtinę kaukę pilkos 
uždangos fone arba Kristaus veido atspaudą skarelėje. Jie tai vadina 
nukirsdinimu. Truputį neaišku dėl švento Jono prie Lotynų vartų. Ką 
aš matau? Nukirsdintą pranašą, mėginantį išlaužti spyną. 

Kovo 21, vakaras. Laisvas. Laisva siela ir laisva vaizduotė. Tegu 
mirusieji laidoja savo numirėlius'??. Taip. Ir tegu numirėliai sau tuo- 
kiasi su savo numirėlėm. 

Kovo 22. Su Linču sekėm paskui kūningą slaugę. Linčo mintis. 
Nepatinka. Du liesi alkani kurtai paskui telyčaitę. 

Kovo 23. Nemačiau jos nuo to vakaro. Serga? Tikriausiai sėdi prie 
židinio užsisiautusi ant pečių mamytės skarą. Bet nepasipūtus. Košytės 
nenori? 

Kovo 24. Prasidėjo nuo ginčo su motina. Tema: Šv. Mergelė 
Marija. Mano blogesni šansai dėl jaunumo ir lyties. Kad išsisukčiau, 
palyginau Jėzaus ir jo tėtušio'“* santykius su Marijos ir jos sūnaus 
santykiais. Pasakiau, kad religija — tai ne gimdymo namai. Motina 
atlaidi. Pasakė, kad aš nusišneku ir kad per daug skaitau knygų. Ne- 
tiesa. Skaitau mažai, suprantu dar mažiau. Paskui pasakė, jog aš 
grįšiąs prie tikėjimo, nes netingįs galvoti. Tai reiškia išeiti iš bažnyčios 
pro šonines nuodėmės duris ir grįžti pro atgailos stoglangį. Atgailauti 
negaliu. Taip jai pasakiau ir paprašiau šešių pensų. Gavau tris. 

Paskui nuėjau į universitetą. Antrasis susidūrimas — su tuo apskri- 
tagalviu sukčium Geciu. Šįkart dėl Bruno iš Nolos'??. Pradėjo itališ- 
kai, o baigė darkyta anglų kalba. Jis pasakė, kad Bruno buvęs baisus 
eretikas. Aš pasakiau, kad baisus buvo jo sudeginimas. Jis su šiokiu 
tokiu gailesčiu su tuo sutiko. Paskui davė man kažkokį risotto alla 
bergamasca* receptą. Tardamas minkštą „o“, jis atstato putnias gaš- 
lias lūpas lyg bučiuodamas tą balsę. Ar jis?.. O ar jis galėtų atgailauti? 
Taip, galėtų, ir nuridentų iš kiekvienos akies po apvalią sukčiaus ašarą. 

Eidamas Stivenz Grinu, tai yra savo parku!“?, prisiminiau, kad 
jo, o ne mano tėvynainiai sukūrė tai, ką Krenlis aną vakarą pavadino 
„mūsų religija“. Devyniasdešimt septintojo pėstininkų pulko kareiviai 
keturiese sėdėjo po kryžiumi ir metė kauliukus, kam atiteks nukryžiuo- 
tojo apsiaustas!?'. 

Nuėjau į biblioteką. Skaitinėjau tris žurnalus. Beprasmiška. Ji dar 
nesirodo. Nerimauju? Dėl ko? Kad ji daugiau niekad nebepasirodys? 
Bleikas rašė: 


* Bergamo ryžiai (lot.). 

Kažin, gal Vilijamas Bondas numirs, 


Nes jis sunkiai serga tikrai'*š. 


Deja, vargšas Viljamai, deja'2?! 

Sykį buvau Rotondoje!““, diaramoje. Pabaigoje rodė didelių veikė- 
jų portretus. Tarp jų — tada ką tik mirusio Viljamo Juarto Glads- 
tono!“!. Orkestras grojo „Ak, Vili, kad tu būtum su mumis“ | 

Kaimo Jurgių tauta! 

Kovo 25, rytas. Visą naktį kamavo sapnai'**. Noriu jų atsikratyti. 

Ilga vingiuota galerija. Nuo grindų kyla tamsių garų stulpai. Pilna 
iš akmens iškaltų legendinių karalių statulų. Jų rankos, sudėtos ant 
kelių, rodo nuovargį, žvilgsniai liūdni, nes žmonių klaidos, tie tamsūs 
garai, be galo eina ir eina prieš jų akis. 

Lyg ir iš urvo artėja keisti padarai. Už žmones mažesni. Visi tary- 
tum susilieję į vieną daiktą. Jų veidai fosforescuojantys, su tamsokais 
dryžiais. Jie spokso į mane, o jų akys tarytum mane ko klausia. Jie 
nekalba. 

Kovo 30. Šįvakar Krenlis bibliotekos portike užminė Diksonui ir 
jos broliui mįslę. Motinai įkrito į Nilą kūdikis. Vis jam tos motinos 
neišeina iš galvos. Vaiką pagriebė krokodilas. Motina prašo atiduoti. 
Krokodilas sako: gerai, jeigu ji atspėsianti, ką jis ketinąs su jos vaiku 
daryti — ėsti ar neėsti. 

Lepidas!** sakytų, jog tokia mąstysena galėjo rastis tik iš jūsų dumb- 
lo, jūsų saulei šildant. 

O mano? Ar ji kitokia? Tad į Nilą ją, į dumblą! 

Balandžio 1. Nepatinka šitas paskutinis sakinys. 

Balandžio 2. Mačiau ją geriant arbatą su pyragaičiais Džonstono, 
Munio ir O'Brajeno arbatinėje. Tiksliau, mudviem su Linču einant 
pro šalį, ją tasai lūšiaakis ir pamatė. Jis sakė, jog jos brolis pakvietęs 
į svečius Krenlį. Ar savo krokodilą jis nusinešė? Tai dabar pasaulio 
šviesa!?? — jis? O juk jį atradau aš. Tikrai aš, be jokių kalbų. Švietė 
sau ramiai už pelų maišo. 

Balandžio 3. Tabako krautuvėlėje priešais Faindleiterio bažnyčią 
susitikau Deiviną. Buvo su juodu megztuku ir herlingo lazda. Klausė 
mane, ar tiesa, kad aš išvažiuojąs, ir kodėl. Atsakiau, jog trumpiausias 
kelias į Tarą — per Holihedą!““. Tuo metu priėjo tėvas. Supažindinau. 
Tėvas mandagus, dėmesingas. Pasiūlė Deivinui eiti kur nors užkąsti. 
Deivinas negalėjo, ėjo į susirinkimą. Kai mudu išėjom, tėvas pasakė, 
jog jo geros, doros akys. Klausė, kodėl aš nestojąs į irkluotojų klubą. 

Apsimečiau, jog noriu pagalvoti. Pasakojo, kaip sykį Penifateriui!“" 
uždavė širdį. Nori, kad studijuočiau teisę. Sako, aš tam esąs sutvertas. 
Vėl dumblas, vėl krokodilai. | 

Balandžio 5. Šėlioja pavasaris. Skrieja debesys. Gyvenimėlis! Tam- 
sus sūkuriuojančio pelkių vandens srautas, prikritęs švelnių obels 
žiedlapių. Pro lapus dirsčioja merginos. Kuklios ir padykėlės. Visos 
blondinės arba rusvaplaukės, brunetės nė vienos. Tokioms labiau 
tinka nuoraudis. Oplia! 

Balandžio 6. Aišku, praeitį ji prisimena. Linčas sako, moterys visos 
prisimena. Vadinasi, ji prisimena savo vaikystę... ir mano, jei aš kada 
nors buvau vaikas. Dabartis ryja praeitį ir gyva tik todėl, kad kuria 
ateitį. Jei Linčas teisus, moterų statulos visada turėtų būti aprengtos, 
ir viena ranka moteris turėtų būti prisidengusi užpakalinę kūno dalį. 

Balandžio 6, vėliau. Maiklas Robartsas!“* prisimena buvusį grožį, 
ir kai apkabina ją, jis glaudžia prie savęs seniai iš pasaulio išnykusį 
žavesį. Aš ne. Anaiptol. Aš trokštu glausti prie savęs žavesį, dar ne- 
atėjusį į šį pasaulį. 

Balandžio I0. Tamsią naktį per tylintį miestą, kuris buvo išmainęs 
sapnus į besapnį miegą lyg pailsęs meilužis, kurio nejaudina jokios 
glamonės, keliu dusliai dunksi kanopos. Arčiau tilto — nebe taip 
dusliai, o tą akimirką, kai jos lekia pro užtamsintus langus, tylą per- 
skrodžia siaubas nelyginant strėlė. Štai jos jau girdėti toli, tamsią 
naktį brangakmeniais blyksinčios kanopos, skriejančios per miegan- 
čius laukus... kur?.. pas ką?.. su kokia žinia?.. 

Balandžio 11. Perskaičiau, ką parašiau vakar vakare. Migloti žo- 
džiai apie miglotus išgyvenimus. Ar jai patiktų? Manau, kad taip. 
Tuomet ir man turi patikti. 

Balandžio 13. Ta „pičpilnė“ ilgai neišėjo man iš galvos. Pasižiūrė- 
jau į žodyną ir radau — senas angliškas, visai taisyklingas žodis. Vel- 
niop tą dekaną ir jo „lygmalą“! Ko jis čia atsikraustė — mokyti mus 
savo kalbos ar mokytis jos iš mūsų? Ar taip, ar anaip, tegul jis eina 
velniop! 

Balandžio I4. Džonas Alfonsas Malrenenas ką tik grįžo iš Vakarų 
Airijos'??, Europos ir Azijos laikraščiai, prašom paskelbti. Jis mums 
pasakojo, kaip susitiko kalnų trobelėje gyvenantį senį. Tokį raudonom 
akim, su' trumpa pypkele. Senis kalbėjo airiškai. Ir Malrenenas airiš- 
kai. Paskui senis ir Malrenenas šnekėjosi angliškai. Malrenenas jam 
pasakojo apie visatą ir žvaigždes. Senis sėdėjo, klausėsi, rūkė, spjaudė. 
Paskui pasakė: | 

— Keistų būtybių, reik manyt, gyvenama kitam pasaulio gale. 

Aš jo bijau. Bijau jo raudonų sustiklėjusių akių. Tai su juo aš turėsiu 
grumtis visą naktį lig aušros'*?, kol arba jis, arba aš krisime negyvas... 
gniaušiu jo gyslotą kaklą, kol... Kol kas? Kol jis man nusileis? Ne, aš 
nelinkiu jam blogo. 

Balandžio 15. Graftono gatvėje kaktomuša susidūriau su ja. Mus 
suvedė žmonių srautas. Abu sustojom. Klausė, kodėl neateinąs, sakė, 
jog girdėjusi apie mane visokių istorijų. Tik tam, kad prastumtų laiką. 
Klausė, ar aš rašąs eilėraščius. Apie ką tokią? — paklausiau aš. Ji dar 
labiau sumišo, o man jos pagailo, pasijutau menkyste. Tuoj pat už- 
sukau tą čiaupą ir įjungiau dvasinį-herojinį šaldymo aparatą, Dantės 
Aligjerio išrastą ir visose šalyse užpatentuotą!“*!. Greitomis sušnekau 
apie save ir savo planus. Lyg tyčia per šnekos vidurį staiga padariau 
revoliucingą mostą. Atrodžiau tikriausiai kaip žmogelis, žeriantis į 
orą žirnius. Į mus ėmė žiopsoti praeiviai. Netrukus ji atsisveikino ir 
nueidama palinkėjo, kad nuveikčiau visa, apie ką kalbėjau. 

Gražu, ar ne? 

Taip, šiandien ji man patiko. Truputį ar labai? Nežinau. Ji man 
patiko, ir tai man naujas jausmas. O jeigu taip, vadinasi, visa, ką ma- 
niau, kad manau, ką jaučiau, kad jaučiu, visa tai, kas buvo iki tol, iš 
tikrųjų... Et, vyruti, liaukis! Išsimiegok, rytą bus kitaip. 

Balandžio 16. Iškeliauti! Iškeliauti! 

Rankų ir balsų byla: baltos vieškelių rankos, jos žada stipriai ap- 
kabinti, ir juodos rankos aukštų laivų, sustingusių mėnesienoje, jos 
pasakoja apie tolimus kraštus. Jos, ištiestos į mane, sako: mes vieni- 
šos — eikš pas mus. O balsai joms pritaria: mes tavo broliai. Jų pilnas 
oras, jie šaukia mane, savo brolį, pasiruošę kelionėn, mosuodami 
džiūgaujančios, grėsmingos jaunystės sparnais. 

Balandžio 26. Motina tvarko mano naujus, sendaikčių krautuvėje 
pirktus drabužius. Ji sako, kad meldžiasi, jog atsidūręs toli nuo gimtųjų 
namų ir draugų aš suprasčiau, kas yra širdis ir ką ji jaučia. Amen. Tegu 
bus taip. Sveikas, gyvenime! Milijonąjį kartą einu pasitikti patyrimo 
realybės ir savo dvasios žaizdre nukalti nesutvertą savo tautos sąmonę. 

Balandžio 27. Senasis tėve, senasis meistre, būki man atrama dabar 


ir per amžių amžius!'““. 


Dublinas, 1904 — Triestas, 1914 

AIRIJA—- ANGLIJA— PASAULIS 


Taip jau istoriškai susiklostė anglų literatūros raida, kad ją daugelį šimt- 
mečių maitina keltiškieji „pakraščiai“ — tos britų salų žemės, kur tvirčiau 
išsilaikė senųjų, ikigermaniškųjų gyventojų kultūra. Didžiuma žmonių ten 
nebemoka senosios gėlų kalbos, tačiau savita jų kultūra, dialektų ypatybės, 
senoji tautosaka dažnai lėmė ir tebelemia šiandien dvasinį anglų literatūros 
potencialą. Dar romantizmo išvakarėse anglų rašytojai atsigrįžo į senovės 
keltų poeziją ir legendas (Dž. Makfersonas ir jo „Osianas“), o Robertas 
Bernsas škotų valstiečio stačiokiškumu, humoru ir nuoširdžiu jausmu atgaivino 
gerokai knygišką sentimentalistų ir preromantikų kūrybą. Motinos gimtoji 
Škotija buvo nuolatinė ir tvirta Bairono romantizmo atrama. Airių tautosaka, 
legendos ir kovos dvasia sąlygojo Tomo Muro savitumą tarp amžininkų. Prisi- 
mintini ir Valterio Skoto istorinio romano saitai su Škotijos praeitimi ir škotų 
liaudies kūryba. 

XIX a. pabaigoje anglų literatūros raidai ypač reikšmingi yra airiai. 
O. Vaildas, V. B. Jeitsas, Dž. M. Singas, Dž. Džoisas, B. Šo — tai tik dalis tų var- 
dų, kurie XIX ir XX a. anglų literatūrai suteikė pasaulinį garsą. Keltiškoji šių 
kūrėjų kilmė nėra formalus dalykas. Joje slypi savotiškas dramatizmo kupi- 
nas, dažnai net tragiškas paradoksas. Kaip tik tuo laiku, kai po ilgų metų airių 
kultūra atbunda ir tauta atgauna savimonę — tiek prieštaringose politinėse 
kovose, tiek garsiajame kultūriniame „Airijos atgimimo“ judėjime — tik 
dalis talentingų airių rašytojų besąlygiškai jungiasi į savosios kultūros atsinau- 
jinimą. Net „Airijos atgimimo“ dalyviams, pavyzdžiui, tam pačiam V. B. Jeit- 
sui, kūrybos kalba lieka anglų kalba. Airiški savo problematika ir poetika, į 
pasaulį jie žvelgia pro ilgaamžes savo tautos kančias, gyvybės syvų ieško gimto- 
jo krašto tautosakoje, bet su skaitytoju kalba ne savo kalba. O kitiems airių 
tautinis judėjimas — toks, koks buvo dviejų šimtmečių sandūroje, — atrodė 
pernelyg siauras, provincialus ir ribotas, varžantis kūrybos laisvę ir trukdantis 
išeiti į pasaulio kultūros platumas. Tokie buvo ir Oskaras Vaildas bei Džeimsas 
Džoisas, kurių savotiški dvasiniai autoportretai pateikti šioje knygoje skelbia- 
mais romanais. 

Tiesa, Oskaras Fingalas O'Flahertis Vilsas Vaildas (1854—1900) gimė 
šeimoje, kurioje buvo gyvos keltų atgimimo tradicijos, apie tai kalba net vienas 
iš jo vardų — Fingalas, grąžinantis prie legendinio Osiano. Motina buvo poetė, 
kūrybą pasirašinėjo romantiniu „Speranzos“ slapyvardžiu, puoselėjo namuose 
garsų literatūros saloną. O tėvas, kad ir palyginti proziškos, dalykiškos pro- 
fesijos (buvo garsus Dublino chirurgas), labai domėjosi senosiomis krašto tra- 
dicijomis, aistringai rinko kraštotyros vertybes. Bet būsimo rašytojo studijos iš 
pradžių Dublino, vėliau Oksfordo universitetuose jo interesus kreipė vis toliau 
nuo Airijos reikalų. Meno problemos, kontraversiškai svarstomos Londono 
intelektualų ir meninės bohemos, aiškiai nustelbė galimą skausmą dėl gimto- 
sios Airijos likimo ir bent kiek rimtesnius socialinius rūpesčius. Prizai, laimėti 
dar studijų metais, paskiau sėkmingas debiutas poezijoje ir eseistikoje, kelionės 
į Šiaurės Ameriką ir Paryžių — visa tai siūlė bundančiam O. Vaildo talentui 
masinančią europinę terpę. Jo hedonistinius polinkius labiausiai atitiko jau 
išsikristalizavęs estetizmo sąjūdis. Vaildas pratęsė tai, ką pradėjo romantiškai 
nusiteikę poetai ir dailininkai, susibūrę amžiaus viduryje į „Prerafaelitų bro- 
liją“, ir ką eseistas ir prozininkas Volteris Peiteris (1839—1894) jau siekė 
paversti nuoseklia menine programa. Dažnai Vaildas vadintas estetų lyderiu. 
Bet kur kas tiksliau būtų jį laikyti didžiu grožio poetu ir kartu beatodairišku 
grožio vartotoju. 

Išbandymas grožiu viliojo daugelį to meto anglų rašytojų. Buržuazinio 
gyvenimo proziškumas, miesčionio utilitarizmas, industrinės pažangos perša- 
mas standartas buvo visų pirma atmetami dėl negražumo. Džono Raskino 
(1819— 1900) paskaitose ir knygose, Viljamo Moriso (1834—1896) roma- 
nuose bei dailės darbuose tokie estetiniai vertinimai neatsiejami nuo socialinės 
kritikos. Kiti, tarp jų ir Vaildas, labiausiai gilinosi į grožio ir dorovės ryšius. 
Vadinamoji „viktoriškoji“ moralė — dailus. dorovinis fasadas, karalienės 
Viktorijos laikais turėjęs pridengti šiurkštų turtuomenės pragmatizmą, — ska- 
tino vis labiau abejoti oficialios moralės normomis, ypač jų būtinumu menui. 
Dorovinis abejingumas nebūtinai plaukė iš cinizmo ar sugedusios prigimties, 
tai buvo dažnai priešinimasis menui, kurį norima pajungti banaliai buičiai ar 
lėkštam didaktizmui. 

Šitoks pasipriešinimas daug ką paaiškina ir O. Vaildo gyvensenoje, kurią 
nuolat lydėjo apkalbos ir skandalai. Rašytojas atvirai nepaisė viešosios nuomo- 
nės, leidosi į doroviškai rizikingus žygius, didžiuodamasis demonstravo savo 
kitoniškumą. Čia būta ir pozos, ir pataikavimo savo silpnybėms, ir kraštutinių 
pojūčių ieškojimo. Bet ne mažiau ir sąmoningo noro eiti prieš srovę, skelti 
akibrokštų miesčioniui, be varžymų klausyti savo prigimties. 

Svarbiausia, kad pačioje O. Vaildo kūryboje tokio šokiruojančio elgesio 
tikroji prasmė išryškėdavo gana nedviprasmiškai. Estetas, besąlygiškai smagu- 

riaujantis viskuo, kas gražu, beveik kiekvieną kartą vis dėlto puikiai jaučia 
gėrio ir blogio ribą. 

Tai akivaizdu netgi O. Vaildo pasakose. Jų išėjo du rinkiniai: „Laimingasis 
princas ir kitos pasakos“ (1888), „Granatų namelis“ (1891). Rašytojas kiek- 
viena proga žavisi dailingais daiktais ir peizažais, gražiu veidu ir grakščia 
laikysena. /Bet jis nebijo jausmingai ir net kiek didaktiškai prabilti apie gėrio 
Kranašidta priei grožį. Gal taip yra ir dėl to, kad bent dalį pasakų jis adre- 
savo vaikams, konkrečiai — savo dar mažiems sūnums. Gal nereikia užsimerk- 
ti ir prieš tam tikrą ironiją, kuri šmėsteli pamokančiose pabaigose. Tačiau nie- 
kaip nepaneigsi priešpriešos, kuri yra svarbiausia, pavyzdžiui, pasakojant apie 
Laimingąjį princą: nukrinta išorinis kevalas, gražių brangenybių luobas, ir 
lieka gyva, kitų nelaimes atjaučianti žmogaus širdis. O „Lakštingala ir rožė“ 
dar atviriau poetizuoja tikrą grožį, gimstantį iš kančios, ir ironišku finalu 
atveria netikro grožio bei lėkšto jausmo banalumą. 

„Doriano Grėjaus portretas“ pasirodė beveik vienu metu su pasakomis. 
Ta pati gėrio ir grožio problema čia sprendžiama labai rafinuotai, su psicho- 
loginiu pastabumu, kuriam kažin ar prilygsta vėliau rašytos šmaikščiai elegan- 
tiškos pjesės. Romano nepavadinsi autobiografiniu. Bet pagrindinio veikėjo 
paveikslas, be jokios abejonės, autoriui be galo artimas, Šito negali pančigti 
akivaizdžios literatūrinės reminiscencijos — kad ir sąsaja su O. Balzako „Šag- 
renės oda“. Dar svarbesnis ir lemtingesnis ryšys su Ž. K. Hiuismansu. Tiesa, 
šis prancūzų rašytojas tekste neminimas, neįvardintas nei jo romanas „Atvirkš- 
čiai“ (1884), išreiškęs autoriaus posūkį į simbolizmą ir net dekadentinę 
pasaulėjautą, nei šio romano herojus Dez Esentas, bėgantis nuo banalios 
tikrovės į rafinuotų pojūčių bei malonumų sritį. Bet visa tai lengva atpažinti 
knygoje, kurią iš lordo Henrio Votono gauna dovanų Dorianas ir kuri taip 
smarkiai paveikia jaunuolį. Dez Esentas ir Dorianas Grėjus — bemaž dva- 
siniai dvyniai. Mes jaučiame, kad Hiuismansas ne ką mažiau bus sukrėtęs ir 
patį Vaildą, gal net tiesiogiai sukurstęs rašyti „,„Doriano Grėjaus portretą“. 

Romanas parašytas trečiuoju asmeniu, het, kaip tat dažnai būna, suvoki jį 
kaip pagrindinio herojaus išpažintį. Iš pradžių susipažįstame su Dorianu kaip 
su gražiu objektu, kurį savaip atranda dailininkas Bezilis Holvordas ir jo 
draugas Tordas“ "Hėnris. Votonas. Juodu kiekvienas savaip padeda Dorianui 
suvokti save. .Dorianas ne tik įsisąmonina esąs gražus, bet ir perima jokių 
dorovinių varžtų nepripažįstantį lordo Henrio hedonizmą, virstantį rafinuotu 
cinizmu. Ir žingsnis po žingsnio mes įvedami į | Doriano vidaus pasaulį, kuriame 
viską nustelbia lordo Henrio paskatintas malonumų kultas. Dorianas neabe- 
joja turįs teisę į tuos S juslinius is malonumus dčl savo grožio ir jaunystės. Tai, 
ką jis suvokia labiau dėl gaivališkų ir gana natūralių jaunystės troškimų, lordas 
Henris tolydžio grindžia teoriškai savo sąmojingais paradoksais, gana pana- 
šiais į romano pratarmės tezes apie meną. 

Bet gyvas žmogus nesutelpa į tuos paradoksus, jis negali likti nei vien 

toji Balzako š m oda, artėja prie Iemitin os Doriano gyvenimo i ribos 2 
kiekvienu patenkintu troškimu. Portretas n nę tik suteikė Dorianui nenykstančią 


jaunystę, bet atitvėrė, ji nuo jautrumo ir sąžinės.  Atitvėrė, tačiau „neišvadavo. 


m —— 

atveriama praraja darosi šimteriopai 1 už labiausiai. IE nknanėjus 
sąžinės priekaištus. Portretas, kurį įkvėpė meilė portretuojamam žmogui, 
savo ruožtu kursto nežmoniškai stiprų jausmą: ne tik atpildo nebijantį cinizmą 
santykiuose su žmonėmis, bet ir pasibaisėjimą — tegu slaptą, kitiems neži- 
nomą, todėl gal juo sunkesnį — tuo cinišku keliu. 

Mes nematome smulkiai išdėstytų šio kelio epizodų. Tačiau užtenka 
Sibilės Vein ir Bezilio likimų, kad pajustume Doriano dramą. Taip, tai klaiki 
atėma, nors Į RBUono perimta SRO Henrio gyvenimo filosofija teigių - 


pyro herojų gyvenimą. o jinai, tikru jausmu pamilusi gyvą Žmogų, S 
atsiribojo nuo meno. Turbūt Vaildas (ir Dorianas) teisūs, kad menas ir meni- 
ninkas — skirtingi dalykai, kad žmogaus ir menininko dialektika labai sudė- 
tinga. Pavojinga yra menininką sutapatinti su jo herojum, pavojinga aktoriui 
besąlygiškai sutapti su kūriamu vaidmeniu. Bet dar pavojingesnis Doriano 
estetinis ir juslinis egoizmas, kad ir kokiais sofizmais jis būtų teisinamas. Ir 
nauji portreto bruožai paremia tai, ką pats Dorianas pajuto vos atstūmęs 
Sibilę. 

Bezilio mirtis — logiška grandis nuopuolių grandinėje. Tiesa, Dorianas 
nužudo Bezilį afekto būsenoje, nesuvaldęs savo įniršio ir baimės. Bet ar nėjo 
Jis į šią žmogžudystę šaltai, apskaičiuotai, tuo pačiu metu ir „Smaguriaudamas 
Henrio, tik neprilygsta pastarajam ciniška ramybe. Tai silpnumas. "Tačiau 
silpnumė slypi ir jėga: Doriano dorovinis instinktas dar galutinai neatbukęs, 
jo sąžinė dar sugeba retkarčiais budėti. Net jo pomėgis vis dažniau pasinerti 
į patį gyvenimo dugną, bendrauti su gyvenimo atmatomis yra padiktuotas, 
ko gero, ir pasąmonėje glūdinčių sąžinės priekaištų, nenuslopusio kaltės 
jausmo. Ir finalas, grąžinantis viską į savo vietas, deda sukrečiantį dramos. 
tašką. Fantastika, atlikusi savo funkciją, atsiskleidžia kaip meno sąlygiškumas, 
kuris padėjo įžvelgti didžią gyvenimo tiesą. 


Jau po šio romano pasirodė populiariausios O. Vaildo pjesės: „Ledi Vinder- 
mir vėduoklė“ (1892), „Salomėja“ (1893), „Idealus vyras“ (1895), „Kaip 
svarbu būti rimtam“ (1895) ir kt. Išskyrus bibliškąją „Salomėją“, jos priskiria- 
mos prie saloninės dramos žanro, apibrėžiamos kaip būdingos „gerai padarytos 
pjesės“. Sąmojingas, paradoksų kupinas dialogas dažnai minimas kaip anglų 
dramaturgijos tradicija, kurią vėliau išplėtojęs B. Šo. Sutinkant su visu tuo, 

reikia atminti, kad Vaildas ir Šo buvo bendraamžiai ir Vaildo pjesės buvo sta- 
tomos vienu metu su pirmosiomis Šo pjesėmis, vos ne gretimuose teatruose. 
Kitas dalykas, kad žaisminga aukštuomenės kritika ir patyčios iš viktoriškojo 
dviveidiškumo Šo kūriniuose jau virsta rūsčiu ir kandžiu kaltinimu. Be to, Šo 
dar rašys dramas iki XX a. vidurio, brandindamas intelektualaus disputo ir at- 
viro grotesko teatrą. 

O. Vaildo komedijų žaismė ir lengvabūdiškumas neturėtų klaidinti. Juo- 
kaudamas jis čia kalba ir apie tai, ką neseniai svarstė savo esė „Žmogaus siela 
ir socializmas“ (1891), svarstė, gerokai priartėdamas prie B. Šo ir kitų socia- 
linės temos menininkų. Kinta ir jo išoriškai neruūpestingos intonacijos, atsi- 
randa tikro tragizmo. Iš pradžių šis tragizmas gerokai literatūrinis, kaip 
„Salomėjoje“. Pjesė — ne pirmą kartą mene — bando naujai įprasminti 
žiaurią istoriją, papasakotą Evangelijoje. Iš dalies tai ,„Doriano Grėjaus portre- 
to“ tąsa. Biblinė Salomėja, reikalavusi Jono Krikštytojo galvos, tevykdė savo 
motinos Erodiados valią, buvo jos keršto įrankiu. O. Vaildo Salomėja niekieno 
valios nevykdo, ji paklūsta savo aistrai, jos nekaltą prigimtį liguistai traukia 
nesvyruojanti asketiška pranašo asmenybė; fizinis artumas Jonui (Jochana- 
nui) ir fizinė jo mirtis teikia jai aukščiausią juslinę ir tuo pačiu dvasinę palai- 
mą. Vėl grožis veržiasi iki kraštutinių dorovės ribų. Bet tai jau ne Doriano 
skonėjimasis pojūčiais, taip pat ne įnoringas blaškymasis tarp nuobodaus gėrio 
ir viliojančio blogio. Salomėjos aistra, jos šokis ir išreikalauta Jochanano 
galva — simboliškai apibendrinta prieštaravimų draskoma žmogaus prigimtis, 
neskaidomas būties kontrastų įvaizdis. Iš pradžių susilietęs su simbolizmu per 
juslingumo kultą, O. Vaildas dabar — tegu ir su dekadansui būdingu liguistu 
jautrumu — giliau skverbiasi į būties paslaptis, bando apčiuopti tyrumo ir 
nuodėmės, meilės ir neapykantos, gyvenimo ir mirties dialektiką. 

O. Vaildas parašė „Salomėją“ prancūzų kalba ir skyrė garsiajai prancūzų 
aktorei Sarai Bernar. Tačiau anglų cenzūra neleido jau repetuojamam Londo- 
ne spektakliui išeiti į sceną: esą nedera teatre rodyti Jono Krikštytojo. Šis 
konfliktas tarytum pranašavo tolesnius rašytojo susidūrimus su oficialiąja 
Anglija. 1895 m. Vaildas per draugystę su jaunu poetu lordu Alfredu Duglu 
ir nuteistas. Dveji kalėjimo metai labai pakeitė buvusį dabitą, salonų „liūtą“, 
prašmatnios šlovės lydimą paradoksalistą. Ankstesnis literatūrinis rūbas pasi- 
darė nebereikalingas, grakštūs estetiniai teiginiai subyrėjo nuo šiurkštaus 
patyrimo smūgių. Dar kalėdamas Vaildas rašo jaudinančią išpažintį ,„De 
profundis“ (1897), kuri visa paskelbta tik mūsų šimtmečio viduryje. Tokia 
pat asmėniška, nors parašyta apie kitą kalinį, yra ir „Redingo kalėjimo baladė“ 
(1898). Kančia ir mirtis neišgairina romantinio Vaildo požiūrio į meilę, 
gyvenimo troškulys netgi aitresnis, bet estetizavimo polinkiai traukiasi prieš 
gailestingumą, jautrumą, žmonių bendrybės jausmą. 

Paskutiniuosius metus O. Vaildas gyveno Paryžiuje, medžiagiškai palai- 

komas kelių artimų draugų. Ten jis ir mirė, vos įpusėjęs penktąją dešimtį. 


Pirmasis lietuviškas O. Vaildo vertimas mus pasiekė iš Amerikos — Bosto- 
no „Keleivio“ rūpesčiu ir lėšomis išėjo „Salomėja Herodienės duktė“ (1915); 
vertėjas pasirašė Negeistino slapyvardžiu. Vėliau dar kartą „Salomėją“ vertė 
Balys Sruoga (greičiausiai apie 1922 m.); pjesė nebuvo nei išspausdinta, nei 
pastatyta. Susidomima Vaildo pasakomis, jas vertė Kazys Puida (1923) ir 
Jonas Jablonskis jaunesnysis (1924). Pasirodo taip pat sutrumpintas esė 
„Socializmas ir žmogaus siela“ vertimas (1928). Nelieka abejingas Vaildui 
ir teatras, bet apsiribojama komedijomis: Kastantas Glinskis stato „,„Nerimtą 
komediją“ (1922), „Ledi Vindermir vėduoklę“ (1925). Ketvirtasis dešimt- 
metis ne toks vaisingas. Pažymėtinas pirmas ,„Doriano Grėjaus atvaizdo“ 
vertimas (S. Česūnas, 1932) ir atskiru leidiniu išėjusi Petro Vaičiūno versta 
„Nerimta komedija“. Pokario metais keletą kartų (1960, 1974, 1975, 1985) 
buvo leidžiamos Rūtos Butkutės-Saukienės verstos pasakos. 1970 m. „Doriano 
Grėjaus portretą“ naujai išvertė Lilija Vanagienė. Be to, V. Mykolaičio-Pu- 
tino raštuose paskelbti jo versti „Redingo kalėjimo baladės“ fragmentai. Teat- 
ras aiškiai primiršo O. Vaildą — vienintelė pjesė yra parodyta Šiauliuose 
(„Kaip svarbu būti rimtam“, 1985). 


2 


Džeimso Džoiso (1882— 1941) kelias kitoks, bet ir jo kūrybiniame gyve- 
nime sudėtingai pinasi Airija, Anglija ir pasaulis. Tik kur kas skausmingiau — 
gal todėl, kad sunkesnis buvo kelias į literatūrą, be to efektingo spindesio, 
kuris supo jaunąjį Vaildą, o gal dar labiau dėl dramatiškesnės šio žmogaus 
ir menininko prigimties, mažiausiai linkusios gyvenimą paversti gražiu teatri- 
niu reginiu... 

Dž. Džoiso biografijos pradžia lyg ir nežadėjo tolimų klajonių, gyvenimo 
šaknys atrodė tvirtai įleistos į Airijos žemę. Gimęs tame pačiame Dubline, 
Džoisas buvo toli nuo tokios elitinės meninės aplinkos, kokia nuo mažų dienų 
supo namuose Vaildą. Nuoširdžiai tikinti Dž. Džoiso motina pasirūpino, kad 
Džeimsas mokytųsi jėzuitų vadovaujamose kolegijose ir pasidarytų geru kata- 
liku. Tėvui labiau rūpėjo politiniai krašto reikalai, ir Džoisas, pargrįžęs 
atostogų, nuolat girdėdavo nepabaigiamus tėvo ir jo draugų ginčus. Airių 
tautinio judėjimo dalykai jaudino — neretai skaldė — bendramokslius kole- 
gijose, čia pat Dubline „Airijos atgimimo“ veikėjai gaivino senąją gėlų kalbą 
ir užmirštus padavimus, kūrė tautinį teatrą, ieškantį savo kelio į pasaulį per 
Airijos istoriją ir dabarties patyrimą. Ne iš knygų jaunasis Džoisas pažinojo 
ir slogią socialinę gimtinės būklę: šeima vis sunkiau pajėgdavo sudurti galą 
su galu, vis dažniau tekdavo su namų apyvoka kraustytis iš vieno Dublino 
pakraščio į kitą, nes pritrūkdavo pinigų mokėti savininkui už butą. Buvo visos 

prielaidos, kad jis literatūroje ir apskritai meno gyvenime atsistotų šalia 
V. B. Jeitso, Dž. M. Singo, ledi Gregori. Bet jau 1902 m., vos baigęs Dublino 
universitetą, Džoisas išvyksta į Paryžių. Iš esmės tolesnis jo gyvenimas klostėsi 
svetur, užsienyje parašyta ir didžioji jo kūrybos dalis — gimtinę jis paliko, 
dar neturėdamas nė vienos išspausdintos knygos. 

Kodėl taip įvyko, gerai paaiškina „Menininko jaunų dienų portretas“, 
ne autobiografinis romanas, bet vis dėlto labai asmeniška knyga. O dar anks- 
čiau rašytuose apsakymuose (jie sudarė „Dubliniečių“ rinkinį) jis jau atvirai 
bodisi Airijos provinciškumu ir linksta naujų dvasinių akiračių ieškoti už bri- 
tų salų ribų. Iš pradžių trumpam parvažiuodavo gimtinėn, paskui — nuo 
1912 m.— galutinai apsigyveno Vakarų Europoje. Jei prisiminsime, kad 
mokslus jis ėjo jėzuitų mokyklose, kur Airijos tautiniai rūpesčiai nebuvo pir- 
maeiliai, kad Dublino universitete gilinosi į Tomo Akviniečio raštus, o Švei- 
carijoje pasigavo Z. Froido ir K. G. Jungo psichoanalitinių teorijų, tai sava- 
norio tremtinio kūryba, atrodo, turėjo pakrypti į knygiškumą, abstraktumą 
ir kosmopolitizmą. 

Bet taip nebuvo. Trieste ir Romoje, Ciuriche ir Paryžiuje Dž. Džoisas 
rašė tik apie Airiją. Rašė ne nostalgiškai, ne jausmingai dūsaudamas ir grau- 
dendamas, o su tuo šiurkštoku lyriniu humoru, kuriuo garsėjo airių tradicija. 
Tik aštriau, negailestingiau, mažai bepalikdamas erdvės iliuzijoms. Dublinas 
ir dubliniečiai vis dažniau darosi Džoisui žmogaus, žmonijos modeliu. Tačiau 
net simboliškiausi apibendrinimai, netikėčiausias rašytojo vaizduotės šuolis 
neatima jiems kūno ir kraujo. Užtenka atsiversti bet kurį „Uliso“ puslapį, ir 
visų pirma krinta į akis ne Homero reminiscencijos ar įvairios literatūrinės 
paralelės, bet plastiška, marga, fiziškai apčiuopiama Dublino kasdienybė, 
miesto gyvenimo ritmas ir atmosfera, įtaigi ir autentiška žmonių interesų, 
aistrų, vos gimstančių norų bei minčių pynė. Į Dublino buitį atsiremia net 
labiausiai šifruotas, daugiasluoksnės simbolikos ir kraštutinių kalbos eksperi- 
mentų prismaigstytas kūrinys, romanas „Finegano budynė“, kuris užbaigia 
rašytojo kelią. Juo labiau Dublinas yra „pirminė materija“ ankstyvuosiuose 
apsakymuose ir „„Menininko jaunų dienų portrete“. 

Dž. Džoiso kūrybinis palikimas nėra gausus. 1907 metais jis debiutavo 
eilėraščių rinkiniu „Kambarinė muzika“. Apsakymų rinkinys „„Dubliniečiai“ 
jau buvo tuomet baigtas, bet išspausdinti jį pavyko tik 1914 m. Po to keletą 
metų tęsiniais žurnaluose buvo leidžiamas (iki pat 1917 m.) romanas „„Meni- 
ninko jaunų dienų portretas“, pradėtas rašyti netrukus po ,„Dubliniečių“. 
Žavėdamasis Ibsenu, Džoisas išbandė jėgas dramaturgijoje — parašė vienin- 
telę pjesę „Tremtiniai“ (1918). Po keleto metų išėjo iš spaudos „Ulisas“ 
(1922) ,-tiesa, Paryžiuje, nes anglų leidėjus išgąsdino jo atvirumas; Londone 
romanas pasirodė tik 1936 m. Vėliau Džoisas, nepaisant silpstančio regėjimo, 
įtemptai dirbo — septyniolika metų rašė „Finegano budynę“ (1939). Be 
šio romano ištraukų, dar paskelbė eilėraščių rinkinį „Obuoliai po pensą“ 
(1927). Reikia paminėti ir pagal surastą rankraštį 1968 m. paskelbtą prozi- 

nių fragmentų vėrinį „Džakomas Džoisas“, parašytą 1911—1914 m. Beje, 
tai vienintelis rašytojo kūrinys, kurio veiksmas vyksta ne Dubline. 

Gaila, kad dėl pasaulinio konteksto, į kurį pateko Dž. Džoisas su „Ulisu“, 
dažnai primirštamos jo airiškos šaknys. Žinoma, ginčai dėl „sąmonės srauto“, 
froidizmo, „giliosios psichologijos“ ir mitų interpretavimo pagrįsti ir neišven- 
giami. Pelnyti yra skambus apibrėžimai, kurių itin daug Džoisas susilaukė po 
mirties: šiuolaikinio modernizmo tėvas, XX amžiaus romano reformatorius, 
moderniojo epo kūrėjas, genialus stilistas... Suprantamas kritikų bei skaitytojų 
noras surasti, kuo jis giminingas M. Prustui arba F. Kafkai, kaip santykiauja 
su Levu Tolstojum, F. Dostojevskiu, Tomu Manu, kaip veikė ir veikia dabar- 
ties rašytojus. Tik ar užtenka šitokio pjūvio? Ar gretinimų gausybėje nepra- 
dingsta savitas, nepakartojamas Džoiso kelias, jo individuali, dramatiška ir 
labai airiška kūrybinė biografija? Dž. Džoisas toks menininkas, kurio visi 
veikalai — išskiriant nebent eilėraščius — glaudžiai suaugę. Jie panašūs į 
plintančius ratus, dažnai koncentriškus, jie išriedėję vienas iš kito, neretai 
plėtoja tuos pačius motyvus, kartais net sudaro siužetinius tęsinius. Pavyzdžiui, 
Stivenas Dedalas iš „Menininko jaunų dienų portreto“ persikelia į „„Uliso“ 
pradžią, o Leopoldo Blumo dienos aprašymas, kuriuo remiasi „Uliso“ kompo- 
zicija, iš pradžių buvo sumanytas kaip apsakymas ir turėjo įeiti į „Dubliniečių“ 
rinkinį. Minėtasis „Džakomas Džoisas“ čia irgi turi savo vietą: jame išban- 
doma toji vidinio monologo technika, kuri dar vos mezgasi „Portrete“, bet 
ištisai nulems „Uliso“ meninį metodą. Ne veltui „Džakomas Džoisas“ siejamas 
su vadinamomis „epifanijomis“ — šitaip rašytojas, terminą pasiskolinęs iš 
religijos (epifanija — Dievo apreiškimas, atsivėrimas), vadino trumpučius 
prozinius škicus, rašytus 1900— 1903 m., kuriuose pilkos buities fragmentai 
netikėtai atskleidžia kitą, gilesnę ir slaptingesnę savo prasmę. Už buities prasi- 
šviečia būties prasmė, autobiografija tampa bendražmogiška ir universali. 
Visi Džoiso kūriniai labai autobiografiški ne tiek dokumentiniais bruožais, 
kiek skaudžia dvasine patirtimi. 

„Dubliniečių“ apsakymuose ši patirtis dar kiek prislopinta, slepiama už 
santūraus pasakojimo, objektyviai apibūdinamų charakterių. Bet ne veltui 
„Dubliniečiai“ gretinami su A. Čechovo apsakymais: nuotaika ir atmosfera 
čia nustelbia siužetinį pradą. Autoriaus nesikišimas pasirodo tik tariamas, 
subtiliais emociniais takais jis pasiekia skaitytoją ir veikia su tokia geliančia 
jėga, kad pilka kasdienybė nusidažo stipriu dramatizmu, virsta kaltinimu 
nežmoniškam gyvenimui. Apsakymai prasideda vaikyste ir eina iki brandumo 
ir senatvės. Vaizdas, iš pradžių dar kažkuo giedras, ilgainiui darosi niūresnis, 
beviltiškesnis. Žmonės pasimetę ir susipainioję buities pilkumoje, svajonės 
sudūžta, jausmai subanalėja. Ir tik praeityje — arba mirusiųjų pasaulyje — 
lieka tikrosios vertybės („Mirusieji“). Džoiso humanizmas čia paženklintas 
bejėgiškumo ir nevilties, nors rūsčio, stoiškos savitvardos taip pat turi. 

Iš kur ši gaida? Gal iš religinės rezignacijos, kuri paliko gilių pėdsakų nuo 
mokyklos laikų. Gal dėl nelinksmų vaikystės prisiminimų, medžiaginių nepri- 

teklių ir dvasinių traumų, kurios šią Džoiso vaikystę lydėjo. O gal ir dėl bendros 
Airijos gyvenimo atmosferos. Viename laiške Džoisas rašė, kad norėjęs Dub- 
liną pavaizduoti kaip „paralyžiaus centrą“. Tai ne knyginė metafora, o tragiš- 
ku apibendrinimu virtę mažų dienų prisiminimai. Džoisas ėjo devintus metus, 
kada pralaimėjo Čarlzas Stiuartas Parnelis, airių politikos veikėjas, kovojęs 
už krašto savivaldą. Pakilimas baigėsi, Airija ir Dublinas pasinėrė į abejingu- 
mą, sustingimą, šalį apėmė dvasinis paralyžius. Paralyžiaus tema kartojasi 
apsakymuose, tampa leitmotyvu. Vienur tai šiaip liga, nesuprantama, bet jau 
baisi pirmąsyk su ja susidūrusiam berniukui („Seserys“), kitur — charakterio 
ar elgesio savybė, dar kitur — jau visuotinis dėsnis, galutinė būties pasekmė. 

Dž.. Džoisas teisus savo karčiais kaltinimais susnūdusiam, sustabarėjusiam 
miesčioniui. Ir neteisus, kada absoliutina šią paralyžiaus būklę, kada pro ją 
nebemato gimstant kitokią Airiją. Kartais ir pats bando objektyviai įvertinti 
tokią savo poziciją — kaip, pavyzdžiui, minėtame „Mirusiųjų“ apsakyme, 
nors tai nėra pagrindinė kūrinio tema. Gabrielis Konrojus, netikėtai sužinojęs 
apie pirmąją, be galo gražią ir dramatišką žmonos meilę, suvokia savo jausmų 
lėkštumą, vyrišką egoizmą dabar išstums tikresni juodviejų santykiai, naujai 
atsivers dvasinės vertybės. Šitokį atsinaujinimą paremia kiek anksčiau patirta 
tiesa — Gabrielis suabejoja, ar jis teisus, dėl literatūrinės sėkmės, viliojančių 
kūrybinio darbo akiračių ryždamasis besąlygiškai šlietis prie anglų kultūros. 

"Tokios problemos, tik dar asmeniškiau, iškyla pirmajame Dž. Džoiso ro- 
mane „Menininko jaunų dienų portretas“. Stiveną Dedalą nesunku įsivaiz- 
duoti Gabrielio Konrojaus vietoje. Tai, kas apsakyme jau yra rezultatas, 
romane pasekama smulkiausiais psichologiniais niuansais vos ne nuo kūdikys- 
tės. Romaną galima pavadinti jaunojo menininko išpažintimi — Džoisas 
sąmoningai mažina išorinį foną, romano veikėjus piešia tokius, kokius juos 
mato Stivenas, ir svarbiausias mintis išsako Stiveno vidiniais monologais ar 
dialogais su mokslo draugais, kur jo kalba irgi dažnai monologiška. Autorius 
neslėpė, kad Stivenas didžia dalimi autobiografinis herojus. Jis mokosi tose 
pat jėzuitų mokyklose, kaip ir Džoisas. Jam, kaip ir Džoisui, siūloma dvasi- 
ninko karjera, bet galų gale jis nutraukia ryšius su bažnyčia. Gausi ir nusigy-- 
venusi Dedalų šeima labai panaši į Džoiso tėvų šeimą. Pirmajame romano 
variante (rankraštyje „Stivenas herojus“, kurio dalį Džoisas sunaikino) buvo 
daug buities, autentiškų detalių, konkretesnių Džoiso-Dedalo draugų bruožų. 
Rašydamas iš naujo, Dž. Džoisas džmesį sutelkė į vidinius Dedalo ieškojimus 
ir išgyvenimus, vietoj objektyvaus motyvavimo ar šalia jo atsirado daugiau 
detalizuotos jausmų tiesos, todėl, be abejo, ir daugiau subjektyvumo poelgiuo- 
se, ypač renkantis tolesnį gyvenimo kelią. 

Romano pasakojimo maniera pastebimai kinta. Kuo labiau Stiveno gyve- 
nime priartėja apsisprendimas, tuo daugiau vidinio monologo bruožų. Vaikys- 
tės metai dėstomi gana tradiciškai, nors jau nebėra „visažinio“ autoriaus ir 
nejaučiame žvilgsnio į Stiveną iš šalies. Nuo pat naiviųjų vaiko pojūčių auto- 
riui vidaus būsenos svarbesnės už įvykius, veiksmas net čia dažnai šuoliškas. 

Bet gyvai matome Dedalų namus, girdime — aišku, Stiveno jautria vaikiška 
klausa — namiškių tarpusavio rietenas, dalyvaujame mokinių pokštuose ir 
žaidimuose, drauge su jais kankinamės nuobodžioje pamokoje ir tiesiog fiziškai 
jaučiame despoto mokytojo smūgius... Visa tai dar „gerasis senasis realizmas“, 
tik sugestyvesnis ir emocingesnis, nes perkoštas per Stiveno sąmonę. Intona- 
cijos keičiasi, kai paauglys susiduria su bundančiomis aistromis, kai jaudi- 
nantis mergaitės artumas arba suaudrinta vaizduotė pradeda kirstis su tikėjimo 
tiesomis. Gabų, mąstantį ir savaip jausmingą vaikiną vilioja ir paslaptingi, 
nenusakomi kūno geismai, ir tikėjimo ar teologijos skatinama dvasinė ekstazė. 
Todėl siūlymas rinktis gyvenimo kelią su bažnyčia ne tik garbingas, bet ir masi- 
nančiai džiugus. Dvejonės prasidės vėliau: neišsprendžiama kūno ir dvasios 
dilema, protestas prieš asmenybės varžymą, galiausiai — įsitikinimas, kad 
menininko pašaukimas nesuderinamas su tarnavimu bažnyčiai. 

Stivenas seniai įprato būti vienas — namuose, mokykloje, bažnyčioje. Iš 
pradžių žaisdamas, paskiau mokydamasis ir diskutuodamas jis, nors ir supamas 
daugybės žmonių, egzistavo pats sau. Tai sunku, dramatiška, bet iš šios vienat- 
vės jis semiasi jėgų — anksti mokosi būti nepriklausomas. Todėl ir apsispren- 
dimas, kaip toliau gyventi, yra jo vidaus dalykas, kaip individas — ir individua- 
listas — jis tik pats vienas atsako už save. Bičiuliui Krenliui apie pasirinktą 
kelią jis kalba emocinio protrūkio akimirką, bet žingsnis apgalvotas seniai ir 
tvirtai. Stivenas nesitaria net su geriausiu draugu, jis tik atveria jam tai, kas 
jau negali būti keičiama. Tai niekieno nevaržomos asmenybės kelias. „Nebe- 
tarnausiu niekam, kuo nebetikiu“,— tvirtina Stivenas ir brėžia apie save vis 
platesnį ratą. Jis atmeta namus ir šeimą dėl jų banalumo, nesvarbu, ar tai 
motinos religingumas, tėvo politikavimas ar kraujo ryšiai. Jis nesideda prie 
tautinio sąjūdžio, nes čia mato vien siaurą provincialumą ir dvasios skurdą. 
Jis atskyla nuo bažnyčios, nes apeigos ir dogmos pančioja kūrybos polėkį. 
Kas gi lieka? Stiveno formulė nedviprasmiška: „tylėjimas, tremtis ir meistrys- 
tė“. Tai išlygų nepripažįstantis menininko individualisto kelias. Polemika 
prieš visokeriopus varžtus paskatino kraštutinį atsiribojimą. 

Vis dėlto Stivenas ir drauge su juo Džoisas negali tenkintis tokiu vienišo 
kūrėjo maksimalizmu, iš esmės paneigiančiu humanišką meno esmę. Atslūgus 
ginčo įkarščiui, Stivenas dienoraštyje — likęs vienas — gali kalbėti kitaip: 
„Sveikas, gyvenime! Milijonąjį kartą einu pasitikti patyrimo realybės ir savo 
dvasios žaizdre nukalti nesutvertą savo tautos sąmonę“. Grįžo ne tik gyvenimo 
skonis, kartu su juo grįžo atsakomybė už tautą, gal ir už visą žmoniją (origi- 
nalo žodžiai „my race“ gali reikšti tiek viena, tiek kita). Ir, tarsi pajutęs būsi- 
mo vienišo kelio sunkumus, Stivenas patetiškai šaukiasi tėvo — ne savojo, 
šnekaus politiko, liekančio Dubline, o legendinio Dedalo, kurio sūnus tėvo 
sukurtais sparnais kilo į saulę. Tokia yra paprasta ir imli frazė, dienoraščio 
kreipinys, kuriuo baigiasi romanas: „Senasis tėve, senasis meistre, būki man 
atrama dabar ir per amžių amžius“. 

Ir jau pirmuose „Uliso“ puslapiuose (kuriuos laiko atžvilgiu nuo „Meni- 

ninko jaunų dienų portreto“ skiria pora metų) įsitikiname, kokia nelengva, 
hamletiška yra šitokio vienišo poeto dalia. Aišku, pasikeitė autoriaus ir veikėjo 
santykis: nežiūrint autobiografiškumo ir nepaisant „sąmonės srauto“ techni- 
kos, Dž. Džoisas išlaiko distanciją. Tai bendra naujojo romano ypatybė: pasa- 
kojama objektyviai, nors autorius skverbiasi į giliausius psichikos klodus. 
Be to, susidūręs su „patyrimo realybe“, pasikeitė, prablaivėjo ir pats Sti- 
venas. 

Gerai tai ar blogai? „Uliso“ atveju šitaip klausti gana keblu. Nors Dž. Džoi- 
sas išlaikė emocinį ryšį su Stivenu, tačiau stengiasi kuo mažiau šitai rodyti. 
Juo labiau neafišuoja simpatijų kitiems veikėjams. Žmonės tokie, kokie yra, — 
tarytum sako Džoisas,— nes tokia jų prigimtis, tokiomis jie gyvena aplinky- 
bėmis, toks yra pasaulis. „Menininko jaunų dienų portretas“ — ypač ant- 
rojoje romano pusėje — persotintas abstrakčių idėjų. Dabar Džoisas bėga 
nuo abstrakčių idėjų į konkrečių daiktų, minčių, jausmų, poelgių pasaulį, 
nesibaidydamas nei natūralizmo, nei fiziologijos. Todėl po atitrauktinių „Port- 
reto“ ginčų grįžta į dar didesnį autentiškumą negu „„Dubliniečiuose“. Diena 
visiškai sukonkretinta: 1904 m. birželio šešioliktoji. Dubliną matome nuo 
ankstyvo ryto iki vėlyvos nakties. Bažnyčios, įstaigos, gatvės, užeigos namai, 
viešnamiai, upės ar pajūrio krantinės — viskas kaip dokumentiniame repor- 
taže. Ir kartu kitaip. Nes be paliovos darbuojasi rašytojo vaizduotė — lei- 
džiasi į sąmonės ir pasąmonės gelmes, smulkiausią kasdienybės faktą įpras- 
mina mitologinėmis, literatūrinėmis, filosofinėmis, net politinėmis asociaci- 
jomis. 

„Odisėjos“ vaizdai — vienas svarbiausių ir labiausiai pastebimų struktūros 
ramsčių. Iš pradžių jie buvo žymimi pačiame tekste, bet galutinėje redakci- 
joje Džoisas jų atsisakė. Reikšmingiausi simboliai iš „Odisėjos“ čia yra tie, 
kurie sumezga trijų pagrindinių veikėjų kelius. Odisėjas (Ulisas) — tai Blu- 
mas, keliaujantis per Dubliną. Platesne prasme — tėvas, ieškantis sūnaus 
(jo sūnus mirė netrukus po gimimo) ir surandantis Telemachą Stiveno asme- 
nyje, bet netrukus vėl prarandantis. Meriona (Moli) Blum — ironiškai nuspal- 
vinta Penelopė, nes jos ištikimybė vyrui gana sąlygiška. Platesne prasme ji 
kaip Penelopė įkūnija moteriškąjį pradą. Stivenas turi dvejopą antikinį rūbą: 
iš anksčiau — legendinio meistro Dedalo ar jo sūnaus, dabar — Telemacho. 
Jis ieško savo tėvo: su tėvu santykiai pašliję, tėvas jam neegzistuoja. Ir Džoisas 
nedviprasmiškai pabrėžia, kad Stivenas-Telemachas tarytum dvasinis Blumo- 
Odisėjo sūnus. Atstumas tarp riboto ir geraširdiško Dublino miesčionio Blumo 
ir intelektualaus poeto Stiveno Dedalo iš pradžių gana didelis. Bet jų keliai 
Dubline vis dažniau kryžiuojasi, kol sueina. Sueina, nes abudu svetimi ir vie- 
niši: žydų kilmės airis ir nuo bažnyčios atsimetęs, jokiu kitu idealu nesusiža- 
vėjęs menininkas. Bendrumų yra ir daugiau: vidinis nepasitenkinimas Airijos 
pavergimu, kaltės, nepilnavertiškumo ir kiti kompleksai (tiesa, skirtingų prie- 
žasčių ir nevienodai intensyvūs), pasyvokas charakteris, Repraktiškumas. 
Pagaliau — jie abu žmonės, abiem pečius slegia Žmogaus situacijos našta. 

Tai juos sujungia, bet netrukus ir išskiria. Susvetimėjimas neišvengiamas. 
Galima be galo interpretuoti šias paraleles. O juk čia — tik maža struktūros 
dalelė. Labai svari „Uliso“ puslapiuose šekspyrinė simbolika, ypač hamletiš- 
kumas Stiveno charakteryje ir Šekspyro tragedijų asociacijos, kai apmąstoma 
istorija. Nuolat įsiterpia bibliniai, religiniai vaizdiniai — vienur ironiškai, 
kitur su tikru dramatizmu, net kraupumu. Nuolat jaučiame, kaip daugelyje 
situacijų ataidi Froido ir Jungo idėjos. Tik reikia atminti, kad Džoisas vertino 
psichoanalitines teorijas ne taip rimtai, kaip kartais galvojama. Jam tai buvo 
savotiški darbo instrumentai, dar viena priemonė prisikasti iki slapčiausių 
žmogaus elgesio spyruoklių. Džoiso žodžiais, tai — tiltai, kuriais perkeliama 
kariuomenė; kai kariuomenė persikėlusi, tiltus galima susprogdinti. 

Ar ne šiuo požiūriu reikėtų vertinti taip pat XVIII a. filosofo Džambatistos 
Viko įtaką Džoisui? „„Uliso“ autorius pritarė Viko teorijai apie istorijos plėtotę 
ratais, ciklais. Ir romane dažnai skamba toji pesimistinė pažiūra, kurios 
užuomazgų yra jau „Dubliniečiuose“. Vis dėlto Džoisas nenorėjo liūdną 
realybę vien konstatuoti. Tikras skausmas ir protestas išsakomas kiekvieną 
kartą, kai užsimenama apie karų žiaurumus. Ir, matyt, ne veltui Stivenas dis- 
kusijoje apie Šekspyrą (II dalies 8 skyrius) staiga meta: „Hamletai chaki 
drabužiais šaudo nedvejodami...“ To meto dubliniečiai dar nebuvo užmiršę 
anglų —būrų karo, jo atgarsiai ne kartą sutinkami romano puslapiuose. O pats 
Džoisas turėjo prieš akis 1914— 1918 m. karą, kurį nelengvai su šeima išgy- 
veno. Istorijos žiaurumo ir kruvinų karų tema ėjo iš gyvenimo, ne iš knygų 
ir madingų teorijų. 

„Ulisas“ ir „sąmonės srautas“ — sąvokos, kurios dažnai laikomos bemaž 
sinonimais. Bet lygiai taip pat, kaip „Odisėja“ teikė tik mažą dalelę romano 
simbolikai, taip sąmonės srauto technika tėra nedidelė grandis Džoiso arsenale. 
Tęsdami karinę terminologiją, galėtume romaną prilyginti milžiniškam meni- 
nio žodžio ir vaizdo „poligonui“, kur bandomi įvairiausi ginklai: senesni ir 
naujesni, paprasti ir sudėtingi. Kaip tik šių bandymų rezultatai visų pirma 
domino tuos menininkus, kurie vertino Džoiso talentą, nors nepritarė jo isto- 
riniam pesimizmui ir nevilties kupinam požiūriui į žmonijos būklę ir ateitį. 
Rašytojo kūrybinė maniera, ypač smarkiai pasikeitusi po „„Menininko jaunų 
dienų portreto“, viliojo naujomis žmogaus vaizdavimo galimybėmis: tobulai 
įvaldytu „stenografiniu impresionizmu“, lanksčiu parodijavimu ir stilizavimu, 
sudėtingu montažu. Pažymėtinas neakivaizdinis S. Eizenšteino ir Dž. Džoiso 
dialogas. Tarybinio ir pasaulinio kino klasikas atidžiai gilinosi į Džoiso patirtį, 
jam labai reikalingą tobulinant vidinį monologą ir teoriškai bei praktiškai 
įteisinant montažą mene. Savo ruožtu Džoisą traukė revoliucinis Eizenšteino 
menas. Paryžiuje pamatyti filmai „Šarvuotis Potiomkinas“ ir „Spalis“ buvo 
„Uliso“ autoriui netikėtas ir masinantis atradimas. 


Dž. Džoiso kūryba lietuvių skaitytoją pasiekė pirmą kartą dar rašytojui 
tebegyvenant. Bene anksčiausiai ,„Ulisą“ ir jo autorių pristatė Kostas Korsa- 

kas, Džoiso penkiasdešimtmečio proga paskelbdamas „Kultūros“ žurnale 
nedidelį straipsnį. Antanas Vaičiulaitis gana dažnai remdavosi Džoisu, anali- 
zuodamas moderniojo romano kelius. Baigiantis ketvirtajam dešimtmečiui, 
pasirodė pirmieji vertimai iš „Dubliniečių“. Juozas Miltinis išvertė apsakymus 
„Motina“ ir „Seserys“ („Naujoji romuva“, 1937), Augustinas Voldemaras — 
apsakymą „„Malonė“ (1939). Pokario metais eilės sulaukė ir „Ulisas“: I ir III 
romano skyrius išvertė Tomas Venclova („Pergalė“, 1968). Tuo metu perio- 
dikoje pasirodė ir keli nauji apsakymų vertimai, o 1985 m. atskira knyga 
išėjo „Dubliniečiai“, išversti Povilo Gasiulio. 


DOVYDAS JUDELEVIČIUS 

PAAIŠKINIMAI 


DORIANO GRĖJAUS PORTRETAS 


„Doriano Grėjaus portretas“ buvo išspausdintas 1890 m. žurnale „Lippincott's 
Monthly Magazine“. Knyga išėjo 1891 m. 


Pratarmė 


! Kalibanas — V. Šekspyro pjesės „Audra“ personažas, tamsiųjų jėgų, bjaurumo 
įsikūnijimas. 


I skyrius 


' Grouvneris (Grosvenor) — paveikslų galerija Londone. 

2 Akademija —- Karališkoji Meno akademija Londone. 

3 Adonis — senovės graikų mitologijoje nuostabaus grožio jaunuolis, meilės deivės 
Afroditės mylimasis. 

* Narcizas — senovės graikų mitologijos personažas, gražus jaunuolis, pamilęs savo 
atvaizdą šaltinyje, nuo tos meilės sunykęs ir dievų paverstas gėle.. 

? Antinojus — jaunas gražuolis graikas, Romos imperatoriaus Adriano (117—138) 

favoritas. Jam nuskendus Nilo vandenyse 130 m., imperatoriaus įsakymu jo garbei 

buvo pastatyta šventyklų ir sukurta jį vaizduojančių skulptūrų. 

Ist Endas — Londono rytinė dalis, skurdus darbininkų ir varguomenės rajonas. 


II skyrius 


Vaitčepelis — romane vaizduojamu laikotarpiu vienas skurdžiausių kvartalų Ist 
Ende. 

Itonas — viena seniausių vidurinių mokyklų Anglijoje, skirta aristokraių sūnums. 
Vaito klubas — vienas seniausių klubų Londone. 


o ww 


III skyrius 


— 


Olbenis — prašmatnus namas Londone, Pikadilio gatvėje, kuriame buvo nuomojami 
mebliuoti kambariai aristokratams. 

Izabelė — Ispanijos karalienė Izabelė II (1843— 1868). 

Chuanas Primas (Juan Prim, 1814— 1870) — ispanų generolas ir politikos veikėjas. 
Mėlynoji Knyga — informacijos žinynas apie anglų aristokratus, įžymius valstybės 
veikėjus, rašytojus, mokslininkus ir t. t. 

* Spa — kurortas Belgijoje. 

Selbis — dvaras; toliau vadinamas ir Selbi Rojaliu. 

Ar tik ne Platonas... nagrinėjo? — senovės graikų filosofas Platonas (427—347 
pr. m. e.) teigė, kad mus supantys daiktai tėra tiktai egzistuojančių amžinų idėjų 
atspindžiai. | 
Mikelandželas Buonarotis (Michelangelo Buonarroti, 1475—1564) — italų skul- 
ptorius, architektas, poetas; savo sonetuose kalba apie vienatvę ir meilę, kurią su- 
vokia kaip žmogaus veržimąsi į grožį, harmoniją. 

Silenas — senovės graikų dievybė, gebėjusi spėti ateitį. 

Omaras — Omaras Chajamas (apie 1048—po 1122), persų poetas ir mąstytojas, 
savo ketureiliuose šlovinęs žemiškus džiaugsmus. 

„paskui jo dūdelę — 1urima omeny vokiečių legenda apie dūdorių, kuris išgelbėjo 
Hamelno miestą nuo žiurkių, savo dūdele nuviliojęs jas į upę; kai miesto valdžia 
atsisakė jam duoti sutartą atlyginimą, jis savo stebuklinga dūdele iš miesto išviliojęs 
visus vaikus. 

Viliso salės — vienas populiariausių to meto Londono restoranų, kurio salės buvo 
nuomojamos įvairiems susirinkimams. 

“ Ateneumas — intelektualų klubas Londone, įsteigtas Valterio Skoto iniciatyva 
1824 m. 

Britanijos Literatūros Akademija buvo įsteigta tik 1901 m. 


IV skyrius 


Meiferas — aristokratų rajonas vakariniame Londone. 

Klodionas (Clodion, tikroji pavardė Claude Michel, 1738—1814) — prancūzų 
skulptorius; žymiausi jo kūriniai — rokoko stiliaus terakotinės statulėlės. 

„Les Cent Nouvelles“ egzempliorius, Klovio Evo įrištas Margaritai Valua — Mar- 
garitos Navarietės (Marguerite de Navarre, 1492—1549) novelių rinkinys „Hepta- 
meronas“ („Šimtas novelių“, 1559); Klovis Evas (Clovis Eve, m. 1634) karaliaus 
knygrišys; Margarita Valua (Marguerite de Valois, 1553—1615) — Navaros kara- 
lienė. 

„Manon Lescaut“ — „Manon Lesko“, prancūzų rašytojo Antuano Fransua Prevo 
(Antoine Francois Prėvot, 1697—1763) romanas. 

Vordoro gatvė — aprašomuoju metu antikvarinės prekybos centras Londone. 
Anglų dramos aukso amžius — XVI a. pabaiga ir XVII a. pradžia, kai kūrė K. Mar- 
lo, "V. Šekspyras ir B. Džonsonas. 


" Rozalinda — V. Šekspyro komedijos „Kaip jums patinka“ personažas. 

Š Imodžena — V. Šekspyro pjesės „Simbelinas“ herojė. 

* Mačiau ją mirštant Itulijoj...— Džuljeta V. Šekspyro tragedijoje „Romeo ir Džul- 
jeta“. 


Mačiau ją vaikštant Ardėnų miške...— Rozalinda V. Šekspyro komedijoje „Kaip 
jums patinka“. 

Pamišusi ji stovėjo... ir karčių žolių paragauti.— Ofelija V. Šekspyro tragedijoje 
„Hamletas“. 


Ž „juodos pavydo rankos gniaužė liauną lyg nendrė jos kaklą. — Dezdemona V. Šeks- 


pyro tragedijoje „Otelas“. 

Bardas — V. Šekspyras. 

Pasakų Princas (Prince Charming) — turima omeny prancūzų rašytojo Šarlio 
Pero (Charles Perrault, 1628—1703) pasakos „Pelenė“ personažas. 


į Vest Endas — vakarinė aristokratiškoji Londono dalis. 


„Bristolis“ — restoranas. 

„„kaip manė Džordanas Brunas? — Italų mąstytojas Dž. Brunas (Giordano Bruno, 
1548— 1600) savo filosofinėse pažiūrose būties pagrindiniu vienetu laikęs monadą, 
kurioje susilieja dvasinis ir kūniškasis pradas. 


V skyrius 


bušreindžeriai — pabėgę nusikaltėliai, gyvenantys Australijos brūzgynuose. 


VI skyrius 


Mesalina — Romos imperatoriaus Klaudijaus trečioji žmona (m. 48 m.), garsėjusi 
žiaurumu ir ištvirkimu. 

Tanagros figūrėlės — nedidelės terakotos skulptūrėlės iš IV— III a. pr. m. e., rastos 
Graikijoje, Tanagros mieste. 

Palikau... Rasiu sode Veronoje.— Turima omeny V. Šekspyro komedija „Kaip 
jums patinka“ ir tragedija „Romeo ir Džuljeta“. 


VII skyrius 


Miranda — V. Šekspyro pjesės „Audra“ veikėja. 

Porcija... Beatričė... Kordelija — V. Šekspyro kūrinių „Venecijos pirklys“, „Daug 
triukšmo dėl nieko“ ir „Karalius Lyras“ herojės. 

Kovent Gardenas — tuo metu didžiausia Londono turgavietė, taip pat ir Karališ- 
kosios operos teatras. 

Pjaca — atviras pasažas Kovent Gardeno turgavietės šiaurės rytų pusėje. 


VIII skyrius 


Adelina Pati (Adelina Patti, 1843—1919) — įžymi italų dainininkė, koloratūrinis 
sopranas. 

aguonos — užmaršties, miego simbolis. 

asfodeliai — lelijinių šeimos augalai; senovės graikai tikėjo, kad jų žiedai teikia 
mirusiems ramybę. 


Jokūbas Stiuartas — Anglijos karalius Jokūbas I (1560— 1625). 


„iš Vebsterio, Fordo ar Sirilo Ternerio pjesės.— Džonas Vebsteris (John Webster, 
1580— 1625), Džonas Fordas (John Ford, 1586— 1640), Sirilas Terneris (Cyril 

Tourneur, 1575—1626) — anglų dramaturgai, jaunesnės kartos V. Šekspyro amži- 
ninkai, rašę vadinamąsias „kruvinas tragedijas“. 
Brabancijaus duktė — Dezdemona V. Šekspyro tragedijoje „Otelas“. 


IX skyrius 


Teofilis Gotjė (Theophile Gautier, 1811—1872) — prancūzų rašytojas, „grynojo 
meno“ šalininkas. 

Marlou — miestas prie Temzės, žūklautojų ir vandens sporto mėgėjų lankoma vieta. 
Paris — Trojos karaliaus Priamo sūnus, pasižymėjęs nepaprastu grožiu. 


„Jūs sėdėjot Adriano barko priekyje...— turima omeny Antinojus (plg. I sk. 5 

paaišk.). 

„„pasilenkęs prie ramaus šaltinio...— turima omeny Narcizas (plg. I sk. 4 paaišk.). 
X skyrius 


Mišelis de Montenis (Michel de Montaigne, 1533—1592) — prancūzų filosofas ir 
eseistas. 

Johanas Joachimas Vinkelmanas (Johann Joachim Winckelmann, 1717—1768) — 
vokiečių istorikas, antikos žinovas, meno teoretikas. 

Tokios keistos knygos jam nebuvo tekę skaityti...— Kai kurių tyrinėtojų nuomone, 
autorius turėjo omeny prancūzų rašytojo Ž. K. Hiuismanso (Joris Karl Huysmans, 
1848—1907) knygą „A Rebours“ („Atvirkščiai“, 1884), kurios herojus bando 
bėgti nuo tikrovės, pasinerdamas į rafinuotus juslinius malonumus. 


XI skyrius 


Pel Melas — gatvė Londono centre, kur gausu aristokratų klubų. 

„satyrikono“ autorius — romano „Satyrikonas“, vaizduojančio Nerono laikų 
(37—68 m.) Romos ištvirkimą, autorium laikomas Gajus Petronijus (m. 66 m.), 
imperatoriaus Nerono vadintas „arbiter elegantiarum“ — elegancijos arbitru. 


* Anachoretas — atsiskyrėlis. 
* Tabernakulis — spintelės, kai kada koplytėlės ar bokštelio pavidalo vieta ant kata- 

likų bažnyčios altoriaus švenčiausiam sakramentui, ostijai, laikyti. 

Monstrancija — saulės, žvaigždės ar bokšto pavidalo liturginis katalikų kulto reik- 
muo komunijai (ostijai) įdėti ir išstatyti garbinimui. 

„„apsitaisęs Kristaus kančių apdaru — gavėnios metu katalikų kunigai vilki violeti- 
nės spalvos liturginius apdarus. oe 

Antinomianizmas — bendras pavadinimas religinių krypčių, kovojančių prieš baž- 
nyčios bendradarbiavimą su valstybe. 

Materialistinės vokiečių darvinizmo doktrinos — autorius veikiausiai kalba apię 
XIX a. antrosios pusės psichologijos vulgariojo materializmo kryptį, mėginimą rasti 
ryšį tarp Žmogaus psichikos ir fiziologinių organizmo procesų. 
čampakas — kvapnus aliejus, gaunamas iš to paties pavadinimo medžio, augančio 
pietryčių Azijoje. “ 

hardas — valerijonų šeimos augalas, iš kurio šaknų gaminami kvapnūs aliejai ir 
balzamai. | 
hovenija — rytų Azijos augalas. 

Alfonsas de Ovalas (Alfonse de Ovalle, 1601—1651) — ispanų istorikas, jėzuitas, 
gyvenęs Pietų Amerikoje. 

Kuskas — miestas Peru, buvusi inkų imperijos sostinė XI a. 

klarinas — Meksikos indėnų pučiamasis instrumentas. 

teponactlis — muzikos instrumentas, panašus į cilindro pavidalo medinį būgną, 
kuriuo išgaunami iš karto du garsai. 

Bernalas Diasas... įžengė į meksikiečių šventovę — Bernalas Diasas (Bernal Diaz, 
1492—apie 1581) — ispanų istorikas ir konkistadoras, dalyvavęs Meksikos užkaria- 
vime ir jį aprašęs. 

Kortesas (Fernando Cortes, 1485—1547) ispanų konkistadoras, vadovavęs Meksi- 
kos užkariavimui; vėliau Meksikos (Naujosios Ispanijos) gubernatorius. 
„Tanhoizeris“ (Tanhauser) — R. Vagnerio opera viduramžių riterių legendos siu- 
žetu. 

Anas de Žuajezas (Anne de Joyeuse, 1561—1587) — prancūzų admirolas. 
Alfonso knyga „Clericalis Disciplina“ — „Pamokymai klierikams“, didaktinių 
apsakymų rinkinys, parašytas Alfonso (Alphonso, g. 1062), Kastilijos karaliaus 
Leono Alfonso rūmų gydytojo. 

Aleksandras, Ematėjos užkariautojas -— Aleksandras Makedonietis (356—323 pr. 
m. e.). 

Filostratas — greičiausiai turimas omeny Flavijus Filostratas Vyresnysis (apie 


:170—245 m. pr. m. e.), senovės graikų rašytojas. 
"* Pjeras de Bonifąsas (Pierre de Boniface) — matyt, Pjeras d'Apono (1257—1335), 


italų gydytojas ir alchemikas, prancūzų kalba parašęs knygą „Elementai, vartojami 
magijos moksle“. 

bezoarai — akmenys, randami žolėdžių žvėrių viduriuose. 

Demokritas — senovės graikų filosofas (apie 460—370 pr. m. e.). 


“ Jonas Kunigas — legendinės krikščionių valstybės Azijoje valdovas. 
Tomas Lodžas (Yhomas Lodge, apie 1558—1628) — anglų rašytojas, poetinių 


kūrinių ir romanų autorius. 

Markas Polas (Marco Polo, 1254— 1324) — italų keliautojas ir rašytojas, aprašęs 
savo kelionę į Kiniją ir kitas egzotiškas šalis: Indiją, Indoneziją, Iraną, Etiopiją. 
Zipangu — taip Markas Polas vadina Japoniją. | 

Perozas — Irano valdovas (457—484), kariavęs su „baltaisiais hunais“ (veikiau- 
siai tiurkais), gyvenusiais į šiaurę nuo Didžiosios kinų sienos; 484 m. prie Bkatrijos 
„baltieji hunai“ įviliojo Perozą ir jo raitelius į pasalą, kur jis su savo kariais Žuvo; 
šitą epizodą aprašo Bizantijos istorikas Prokopijus (apie 490—562 m.). 
Anastasijus — Rytinės Romos Imperijos imperatorius Anastasijus I (430—518). 
Malabaro karalius vienam venecijiečiui rodęs rožančių...— savo kelionių knygoje 
Markas Polas pasakoja, kad Malabaro karalius ant kaklo nešiojęs vėrinį iš šimto 
keturių perlų ir rubinų; Malabaru vadinama vakarinės Indijos pakrantės pietinė 


dalis. | | 
Kai Valentinua hercogas... kaip rašo Brantomas...— Pjeras de Burdelis Brantomas 


(Pierre de Bourdeilles Brantome, 1540— 1614), prancūzų mokytojas, savo memua- 
ruose pasakoja, kaip Čezarė Bordžija (Cezare Borgia, 1475—1507), kardinolo 
Rodrigo Bordžijos (vėliau tapusio popiežiumi Aleksandru VI) sūnus 1498 m. su 
didžiule palyda nuvyko pas Prancūzijos karalių Liudviką XII įteikti popiežiaus 
bulės, anuliuojančios jo santuoką su karaliene Joana; atsidėkodamas Liudvikas XII 
jam dovanojo Valentinua hercogiją ir prižadėjo paremti dalijant Italiją. 

Anglijos karalius Karolis — greičiausiai turimas omeny Karolis Stiuartas I (1600— 
1649). 

Ričardas II — Didžiosios Britanijos karalius (1367—1400). 

Holas aprašė... jojo į Tauerį — Edvardas Holas (Edward Hall, 1498—1547) — 
anglų istorikas, vadinamosios „Holo kronikos“ autorius. Henrikas VIII Tiudoras 
(1491—1547) — Didžiosios Britanijos karalius; Taueris — tvirtovė rytinėje Londo- 
no dalyje, iš pradžių buvusi karaliaus pilimi, vėliau — kalėjimu valstybės nusi- 
kaltėliams. 

Jokūbas I — Škotijos karalienės Marijos Stiuart sūnus, Didžiosios Britanijos kara- 
lius (1566— 1625). 

Edvardas II — Didžiosios Britanijos karalius (1284— 1327). 

Pjeras Gavestonas (Piers Gaveston, m. 1312), Edvardo II favoritas. 

Henrikas II — Didžiosios Britanijos karalius (1133— 1389). 

Karolis Drąsusis — paskutinis Burgundijos hercogijos valdovas (1433—1477), 
priklausęs Valua giminei. Po jo mirties Burgundiją pagrobė Prancūzijos karalius 
Liudvikas XI. 


velarius — milžiniškas užtiesalas, kuriuo imperatorius Neronas liepė uždengti 
Romos Koliziejų, kad apsaugotų žiūrovus nuo lietaus ir saulės. 

Saulės žynys — Heliogabalas (204—222), Sirijos žynys, keturiolikos metų paskelb- 
tas Romos imperatorium Marku Aurelijum Antonijum. 

Chilperikas — greičiausiai turimas omeny Merovingų dinastijos frankų karalius 
Chilperikas I (539—584). 

Ponto vyskupas — tikriausiai Pontius de Tiaras (1521—1605), prancūzų poetas, 
1578 m. tapęs vyskupu ir Henriko III nuodėmklausiu. 

Karolis Orleanietis (Charles de Orleans, 1394—1465) — hercogas, prancūzų 
poetas. 

Karalienė Joana Burgundietė — Prancūzijos karaliaus Pilypo VI žmona (m. 1348). 
Kotryna Mediči (Catherine de Medicis, 1519— 1589) — Prancūzijos karaliaus 
Henriko II žmona, jam mirus, Prancūzijos karalienė-regentė. 

Liudvikas XIV — Prancūzijos karalius (1638—1715). 

Lenkijos karalius Sobieskis — Janas Sobieskis (1624—1696), lenkų karvedys, 
1674 m. išrinktas karaliumi. Smirna — vienas didžiausių senovės miestų prie Egėjo 
jūros, garsus tekstilės gaminiais, kilimais. 

Turkų stovykla prie Vienos — 1683 m. turkai užpuolė Austriją ir apsupo Vieną, 
kurią nuo turkų išgelbėjo Lenkijos karalius Janas. Sohieskis; turkų sultonas Moha- 
medas po pralaimėjimo prie Vienos atsisakė sosto. 

foukousas — šilkinis japonų audeklas, išsiuvinėtas įvairiais ornamentais. 
Kristaus sužadėtinė — taip vadinama katalikų bažnyčia. 

kapa — liturginis katalikų kunigo apsiaustas su gaubtuvu, susegamas iš priekio. 
Šventas Sebastijonas — pagal legendą, Romos karys Sebastijonas už krikščionybės 
skleidimą buvo imperatoriaus Diokleliano (243—313) nuteistas mirti ir lankininkų 
nušautas. 

arnotas — liturginis kunigo apdaras, puošnus, be rankovių ir susegimo, užvelkamas 
per galvą. 

dalmatika — liturginis kunigo apdaras, panašus į arnotą, tik su trumpom rankovėm. 
tualnis — altoriaus uždangalas. Korporalas — staltiesėlė, ant. kurios per mišias stovi 
taurė $u ostija. 

Truvilis — kurortas šiaurės vakarų Prancūzijoje, 

„Čerčilis“ — vienas iš aristokratų klubų Londone.. 

Filipas Herbertas, Frensio Osborno aprašytas „Karalienės Elžbietos ir karaliaus 
Jokūbo viešpatavimo memuaruose“ — Filipas Herbertas (Philip Herbert, 1584— 

1650), buvo vienas iš Jokūbo I favoritų. Frensis Osbornas (Francis Osborne, 
1593— 1659) — anglų rašytojas, istorinių-moralinių traktatų ir memuarų 
autorius. | 

Džovana Neapolietė, Joana II (Giovanna, 1371—1435) — Neapolio karalienė, 
garsėjusi ištvirkimu. 

Lordas Ferarsas — greičiausiai Širlis Lorensas (Shirley Lawrence), Feraros grafas 
(1720— 1760), pasmerktas mirti už mokesčių rinkėjo nužudymą; į egzekuciją at- 
vyko šešių žirgų traukiama karieta, apsivilkęs sidabru siuvinėtą liemenę. 
antrasis lordas Beknemas — matyt, Ričardas Grenvilis (Richard Grenville, 1776— 
1839), vėliau tapęs hercogu. 

„slaptų vedybų su ponia Fitsherbert liudininkas — Didžiosios Britanijos princas 
regentas Jurgis slapta susituokė su Meri En Fitsherbert (Fitzherbert, 1756— 
1837); vėliau santuoka buvo anuliuota. 


? Karlton Hauzas -- rūmai Londone, princo-regento Jurgio rezidencija. 


Ledi Hamilton — Ema Hamilior (1765--1515), anglų diplomato žmona, vėliau 
admirolo Nelsono mylimoji, garsėjusi nepaprastu grožiu. 

Tiberijus — Romos imperatorius (42 pr. m. e.—37), paskutinius gyvenimo metus 
praleidęs Kaprio saloje. 

Elefantidė — graikų rašytoja (1 a. pr. m. e.), kūrinių erotin= tematika autorė. 
Kaligula — Romos imperatorius (12—41). 

Domicianas — Romos imperatorius (51—96), nužudytas sąmokslininkų. 

Aukso rūmai — Nerono rūmai, atkasti Romoje XV a. 

Elagabalas — Heliogabalas. 

Filipas, Milano hercogas — greičiausiai Filipas Maria Viskontis (Filippo Maria 
Visconti, m. 1447), Milano hercogas, garsėjęs žiaurumu. 

Pjetras Barbis (Pietro Barbi, 1417—1471), nuo 1464 m. popiežius Povilas II; 
Formosus — nuostabusis (Ilot.). 


* Džanas Marija Viskontis, nuo 1402 m. buvęs Milano hercogu, 1412 m. sąmokslinin- 


kų nužudytas už žiaurumą. 


' Bordžija (Cezare Borgia, 1475—1507) kaltinamas nužudęs savo vyresnį brolį 


Džovanį. (Plg. XI sk. 31 paaišk.) 


“ Pjetras Rarijus (Pietro Rario, 1445—1474) — popiežiaus Siksto IV giminaitis; 


popiežiaus remiamas, pasidarė Konstantinopolio patriarchu ir Florencijos arki- 
vyskupu. 

Leonora Aragonietė — Eleonora Aragonietė (m. 1480), Navaros karalienė. 
Ganimedas — senovės graikų mitologijoje gražus jaunikaitis, dėl savo nuostabaus 
grožio pagrobtas Dzeuso ir Olimpe tapęs dievų vyno pilstytoju. Hilas — Heraklio 
numylėtinis, buvo pagrobtas nimfos. 

Ezelinas (Ezzelino da Romano, 1194— 1259) — vienas pirmųjų italų tironų, Vero- 
nos, Padujos ir kt. valdovas, žinomas kaip baisus despotas. 

Džambatistas Čibas (Giambattista Cibo, 1432—1492) — popiežius Inocentas 
VIII (Nekaltas, lot.), kuris už mokestį atleisdavo nuodėmes žmogžudžiams ir plėši- 
kams. 


Ž Sidžizmondas Malatesta (Sigismondo Malatesta, 1417—1468) — Riminio tironas, 


nužudęs dvi žmonas, vedė Izotą, kurios garbei perstatė gotišką švento Pranciškaus 
bažnyčią ir pavertė pagonių šventykla; joje Izota ir buvo palaidota. 

Karolis VI — Karolis Beprotis (1368— 1422), Prancūzijos karalius; jo brolis Liud- 
vikas Orleanietis buvo vedęs Valentiną Viskonti, nepaprastai gražią moterį. 


398 


Š4 Grifonetas Baljonis (Grifonetto Baglioni) — vienas iš šeimos, valdžiusios Perudžiją 

XV a. pabaigoje ir XVI a. pradžioje. Čia kalbama apie 1500 m. G. Baljonio surengtą 
sąmokslą prieš savo giminaičius Astorės Baljonio vestuvių dieną; išžudęs daugelį. 
Baljonių šeimos narių, tarp jų Astorę ir Simonetą, pats Grifonetas netrukus buvo 
nužudytas Baljonių šalininkų. 

Atalanta — Grifoneto Baljonio motina. 


XIV skyrius 


Gotjė „Emaux et Camėes“... Žakmano ofortais... — „Emaliai ir kamėjos“, prancū- 
zų rašytojo Teofilio Gotjė (Teophil Gautier, 1811—1872) lyrinių miniatiūrų rin- 
kinys. Žervė Šarpantjė (Gervais Charpentier, 1805—1871) — prancūzų knygų 
leidėjas ir knygų pardavėjas. Žiulis Ferdinandas Žakmaras (Jules Ferdinand 
Jacąuemart, 1805—1871) — prancūzų dailininkas ir graveris. 

Pjeras Fransua Laseneras (Pierre Francois Lacenaire, 1800— 1836) — nusikaltė- 
lis, vagis ir žudikas, nubaustas mirties bausme; mumifikuota jo ranka buvo laikoma 
privačioje kolekcijoje. Ją matė T. Gotjė ir aprašė eilėraštyje „Rankų etiudai“. 
„„nuostabiuosius: posmus apie Veneciją...— eilėraštis „Lagūnos“; A. Churgino 
vertimas: 


Štai ji kaip deimantas, išnirus 
Žaismingai iš bangų lengvų — 
Grožybė Adrijos Veneros, 
Balta su atspalviu rausvu. 


Virš marių bonios, bokštai kilnūs 
Dainuoja linija švelnia 

Ir tartum krūtys, meilės pilnos, 
Ritmingai kyla prieš mane. 


Žiūriu į rožinį fasadą, 
Luoteliui sukant pakraštin, 

Ir marmurinis takas veda 
Mane pakopomis aukštyn. 


Lidas — garsus paplūdimys su restoranais ir parkais Venecijoje. 

Kampanila — šv. Morkaus varpinė Venecijoje. 

Tintoretas (Jacopo Tintoretto, 1518— 1594) — italų renesanso dailininkas. 

Jis skaitė apie kregždes...— eilėraštis „Ką sako kregždės“ („Rudens daina“). 
chadžijas — musulmono, aplankiusio Meką, garbės titulas. 

„apie obeliską iš Place de la Concorde — eilėrašty „„Obeliskų nostalgija“ kalbama 
apie obeliską, išvežtą iš Liuksoro Egipte ir 1836 m. pastatytą Paryžiuje, Santarvės 
aikštėje (Place de la Concorde). | 

„eilėraštį, kuris... kalba apie keistą statulą...— eilėraštis „„Kontraltas“. 

XV skyrius 


Homburgas — kurortas Vokietijoje netoli Frankfurto prie Maino. 

Nuo Elžbietos laikų — Anglijos karalienė Elžbieta I (1533—1603). 

Margarita Valua (Marguerite de Valois, 1553—1615) — Navaros karalienė, pran- 
cūzų karaliaus Henriko II ir Kotrynos Mediči duktė, garsėjusi grožiu, išsila- 
vinimu ir meilės istorijomis. (Plg. IV sk. 3 paaišk.) 

„peržiūrėsiu Debretą — Londono leidėjo Džono Debreto (John Debrett, m. 1822) 
informacinius žinynus apie anglų aristokratų šeimas. 


XVI skyrius 


„blogio aušrinė žvaigždė...— Liuciferis, Šėtonas, aliuzija į Biblijos Senąjį Testa- 
mentą, kur pasakojama apie angelą, kuris už maištavimą prieš Dievą buvo iš dan- 
gaus nutrenktas į pragarą. „Kaipgi puolei iš dangaus tu, Šviesnešy, kurs anksti rytą 
užtekėdavai...“ (Izaijo, 14, 12) 


XVII skyrius 


„septynios didžiosios nuodėmės — pagal krikščionių tikėjimą: išdidumas, godumas, 
gašlumas, pyktis, ėdrumas, pavydas ir tinginystė. 
„septynios didžiosios dorybės — pagal krikščionių tikėjimą: tikėjimas, viltis, gailes- 
tingumas, išmintis, teisingumas, ištvermė, santūrumas. 
graikas prieš graiką — lygiaverčių priešų susidūrimas, posakio iš anglų dramaturgo 
Natanielio Ly (Nathaniel Lee, 1653—1692) pjesės „Konkuruojančios karalienės“ 
parafrazė. 

„„kaip traukdavosi partiečiai — legenda pasakoja, kad Partos kariai per mūšį 
sriebdavasi gudrybės: dėdamiesi bėgą, jie leisdavo strėles į besivejančius priešus. 


XVIII skyrius 


Rutulėlio nuo tavo rapyros...— Nuimti rutulėlį nuo rapyros — fechtuotojų kalba 
reiškia pasiruošti kovai. 


XIX skyrius 


Perdita... Florizelis — V. Šekspyro pjesės „Žiemos pasaka“ personažai. 
Voterberio laikrodžiai — pigūs laikrodžiai, gaminami Voterberio mieste JAV. 
„Nes ką padėtų žmogui, jei jis laimėtų visą pasaulį, o pakenktų savo sielai?“ — 
(Mato, 16, 26). 

Tikriausiai Šopenas ją parašė Majorkoje...— 1838—1839 m. F. Šopenas ir Žorž 
Sand gyveno Majorkos saloje Viduržemio jūroje. 

Marsijas — Frigijos faunas, mokėjęs gražiai griežti dūdele; antikinė legenda pasa- 
koja, kad jis varžėsi su Apolonu; kai Apolonas laimėjo, už bausmę įsakė pririšti 
Marsiją prie medžio ir gyvam nulupti odą. 


' Robertas Brauningas (Robert Browning, 1812— 1889) — anglų poetas. 


atgimimo sekta — XIX a. antroje pusėje Anglijoje ir Šiaurės Amerikoje paplitusi 
sekta, skelbianti religijos atgimimą. 


Parengė L. V ANAGIENĖ 


MENININKO JAUNŲ DIENŲ PORTRETAS 


| 


Et ignotas animum dimittit in artes — Ir nežinomam amatui nukreipė savo sielą 
(lot.). Turima omeny sen. graikų mitologijos architektas ir skulptorius Dedalas, 
ėmęsis daryti sparnus sau ir savo sūnui Ikarui. 

Maiklas Deivitas (Michael Davitt, 1846— 1906) — Airijos žemės lygos organiza- 
torius, aktyvus kovotojas už žemės reformą. Ruda šepečio nugarėlės spalva simbo- 
lizuoja žemę. 

Čarlzas Stiuartas Parnelis (Charles Stewart Parnell, 1846— 1891) — Airijos poli- 
tikos veikėjas, judėjimo už šalies autonomiją vadovas. 

prefektas — jėzuitų mokymo įstaigų auklėtojas arba mokytojas, konsultuojantis 
mokinius (dekanas), taip pat kai kurių brolijų seniūnas. 

Stivenas Dedalas — herojaus vardas ir pavardė simbolizuoja drąsų eksperimentuo- 
jantį menininką (Dedalas), kuriantį savo meną per kančias (angl. Stivenas — tai 
Steponas, krikščionių šventasis ir kankinys, gyvenęs I a. pr. m. e., už Evangelijos 
skelbimą religinių fanatikų užmuštas akmenimis). 


* pilis — Klongouz Vudo pilis Selinze (už 18 mylių nuo Dublino), kurią 1914 m. 


įsigijo jėzuitų ordinas; kunigas Piteris Kenis joje įsteigė kolegiją. 

Arčibaldas Hamiltonas Rovenas (Archibald Hamilton Rowan, 1751—1834) — 
1798 m. airių sukilimo herojus. Sukilimui žlugus, pasislėpė Klongouzo pilies biblio- 
tekoje (pro jos langą, norėdamas paerzinti persekiotojus, išmetė skrybėlę). Paskui 
išbėgo į Prancūziją. 

O daktaro Kornvelio gramatikos vadovėlyje...— kalbama apie Džeimso Kornvelio 
(James Cornwell, 1812— 1902) ir Aleksandro Aleno (Alexander Allen, 1814— 
1842) vadovėlį „Gramatika pradedantiems“. 

Volsis Lestery numiręs...— Tomas Volsis (Thomas Wolsey, 1475— 1530) — kardi- 
nolas, žymus Henriko VIII laikų anglų valstybės veikėjas. Mirė vykdamas į Londo- 
ną, kur turėjo būti teisiamas kaip valstybės išdavikas. 

pridėtinės rankovės — įėzuitų aprangos dalis. 

Pirmyn, Jorkai! Pirmyn, Lankasteriai! — Klasė padalyta į dvi besivaržančias gru- 
pes, pavadintas dviejų XV a. Plantagenetų dinastijos atšakų — Jorkų ir Lankas- 
terių — vardais. Jorkų emblema — balta, Lankasterių — raudona rožė. 

Dolkis — miestas Airių jūros pakrantėje. 

Talabegas — kita P. Kenio įsteigta, Šv. Stanislovo, kolegija, 1886 m. sujungta su 
Klongouzu. (Plg. 6 paaišk.) 

Stivenas Dedulas... Visata — Būdingas Džoiso ir jo herojaus minties judėjimas nuo 
konkretaus (pradinė klasė) prie Visatos, t. y. mito. 

Kleinas — miestas netoli Klongouzo kolegijos. 

„Įipo žmogus.— Pasak legendos, buvęs pilies savininkas, austrų armijos maršalas 
Maksimilianas fon Braunas (1705—1757), per savo mirties metines vaidendavosi 
pilyje. 

Bodenstaunas — miestelis netoli Klongouzo. Čia yra kapinės, kur palaidotas Airijos 
didvyris V. T. Tounas (plg. V, 25 paaišk.). 

Etajus — miestas Kilderio grafystėje. 

Išvaduotojas — Danielis O'Konelis (Daniel O'Connell, 1775— 1847), airių nacio- 
nalinio sąjūdžio liberaliojo sparno lyderis. Jo pastangomis buvo priimtas bilis, su- 
lyginęs katalikų teises su protestantų. 

Jis regėjo vilnijančią jūrą...— Stivenas prisimena, kaip į Dubliną buvo atgabenti 
Parnelio palaikai. 

„„darant dovaną karalienei Viktorijai...— Ironiška užuomina apie darbą (pakulų 
pašymą) to meto Anglijos kalėjimuose. 

Brejhedas — kalva pajūryje netoli Brejo miesto, kuriame gyveno Dedalų šeima. 
„gamina... šampaną — daro bombas. 

„„žalia vėliavėlė.— Žalia vėliava su auksine arfa — tradicinė airių nacionalinė 
vėliava. Žalia — taip pat katalikiškosios Airijos globėjo šv. Patriko spalva. 
„„Dievo namus vertę rinkimų būstine.— Turimas omeny Parnelio pasmerkimas iš 
katalikų bažnyčios sakyklų. (Plg. 35 paaišk.) 

„„Gtsimest nuo jo? — Nuo Parnelio. 

Papiktinimai neišvengiami... negu kad papiktintų bent vieną iš šitų mažutėlių.— 
Citata iš Biblijos (Luko, 17, 1—2). 

„„plepiui Biliui... apsirijėliui iš Arma...— Parnelio priešininkai Dublino arkivysku- 
pas Viljamas Volšas (William Walsh, 1841—1921) ir Arma arkivyskupas Maiklas 
Logas (Michael Logue, 1840— 1924). 

lordo Leitrimo arklininkai.— Anglas žemvaldys lordas Leitrimas, garsėjęs žiauru- 
mu, buvo nužudytas airių sukilėlių. Jo arklininkas mėgino tam sukliudyti. 
Ateikite visi čia... — šiais žodžiais paprastai prasidėdavo Dublino gatvėse ir smuklėse 
atliekamos dainos (plg. II, 20 paaišk.). 

Alegenis — Apalačų kalnyno (JAV) dalis. 

Dramblio kaulo bokštas, Aukso rūmai — poetiniai palyginimai, dažnai sutinkami 
Mergelei Marijai skirtose maldose. 

Arklou — miestas Viklou grafystėje. 

Vadas — Parnelis. 

„Paryžiaus birža! Ponas Foksas! Kitė O'Šei!“ — Parnelis buvo apšmeižtas, esą 
neteisėtai panaudojęs jo vadovaujamos fenijų organizacijos Paryžiaus biržos 
fondus. Ponas Foksas — vienas iš slapyvardžių, kuriais Parnelis naudojosi susiraši- 
nėdamas su Kite O'Šei. Dėl ryšių su šia ištekėjusia moterimi (vėliau ji tapo jo žmona) 
buvo kilęs skandalas. (Plg. 25 paaišk.) 

Kebintilio kelias — kelias iš Brejo į Dubliną (dvylika mylių). 

„Dieve, saugok karalienę“ — Anglijos himnas. 

Baltieji vaikinai — airių valstiečių organizacija XVIII a. antrojoje pusėje. Apsivil- 
kę baltais marškiniais, naktimis puldinėdavo anglų lendlordų dvarus. 

„Nelieskit jų... nes jie — mano akies vyzdys“.— Citata iš Biblijos (Zakarijo, 2, 8). 
Ar Airijos vyskupai... Terenso Beljaus Makmanaus palaikų? — Epizodai iš Airijos 

istorijos: 1801 m. sausio 1 d. „Unijos aktas“ panaikino Airijos parlamento nepri- 
klausomybę. Dvasininkija padėjo O'Koneliui 1829 m. iškovoti bilį dėl katalikų ir 
protestantų teisių sulyginimo, tačiau pareikalavo peržiūrėti 1826 m. rinkimų refor- 
mą. Čia minimos ir politine demonstracija virtusios airių patrioto Terenso Beljaus 
Makmanaus (Terence Bellew Mac Manus, 1828— 1860) laidotuvės; šis O'Konelio 
pasekėjas mirė San Franciske, tačiau buvo palaidotas Dubline, nors bažnyčia ir 
labai prieštaravo. 
Polis Kalenas (Paul Cullen, 1803— 1878) — arkivyskupas, airių kovotojų dėl ne- 
priklausomybės priešininkas; pasisakė prieš Makmanaus laidojimą Dubline. 
„Bektaivo klajūnai“ — airių futbolo (tiksliau — „gėlų futbolo“) komanda, taip 
pavadinta senovinės Bektaivo abatijos garbei. 
Liucijus Kornelijus Balbus — vienas Julijaus Cezario bendražygių; balbus — 
mikčius (Iotf.). 
Julijus Cezaris parašė „Kalių garą“ — mokinių kalambūras, iškraipantis Cezario 
kūrinio „Užrašai apie galų karą“ pavadinimą. 
O jeigu nusidėtų.. pas jėzuitų generolą.— Jėzuitų ordino hierarchijos laiptai. 
Generolas — ordino vyriausias vadovas, renkamas iki gyvos galvos ir pavaldus tie- 
siogiai Romos popiežiui. 
„Rytoj... ir vėl rytoj...— Citata iš Šekspyro tragedijos „Makbetas“ (V, 5). 
Senatas ir Romos liaudis...— šitais žodžiais prasideda Romos senato įsakymai (Se- 
natus Populus gui Romanus). 
Ričmelas Megnolas (Richmall Magnall, 1769— 1820) — populiaraus to meto geo- 
grafijos ir istorijos vadovėlio autorius. 
Piteris Parlis, tikr. pavardė Samuelis Gudričas (Samuel Goodrich, 1793—1860) — 
amerikiečių leidėjas, išleidęs knygų vaikams seriją. 
„sventasis Ignacijus Lojola... kunigas Piteris Kenis...— Ignacijus Lojola (Ignatius 
Loyola, 14917—1556) — jėzuitų ordino įkūrėjas, pirmasis ordino generolas. Vei- 
kale „Dvasinės pratybos“ išdėstė jėzuitų auklėjimo sistemą, kurios tikslas — nu- 
slopinti individo valią ir paversti jį klusniu bažnyčios įrankiu. Ad Majorem Dei 
Gloriam — jėzuitų ordino devizas (Didesnei Dievo garbei), būdavo žymimas 
(AMDG) mokinių darbų pradžioje; įdomu, kad ši santrumpa Dž. Džoiso ranka už- 
rašyta „Uliso“ rankraščio titulinio lapo viršuje. Šventasis Pranciškus Ksaveras 
(Francis Xavier, 1506—1552) — I. Lojolos mokinys, vienas pirmųjų jėzuitų misio- 
nierių. Lorencas Ričis (Lorenzo Ricci, 1703—1775) — ordino generolas nuo 
1758 m. Trys šventos jaunystės globėjai — trys jauni mirę katalikų šventieji, jėzuitų 
mokyklų patronai: šventasis Stanislovas Kostka (Stanislaus Kostka, 1550 — 1568); 
norėdamas įstoti į ordiną pėsčias nukeliavo 350 mylių iš Vienos į Romą; šventasis 
Aloyzas Gonzaga (Aloysius Gonzago, 1568— 1591) mirė užsikrėtęs raupais, pasiau- 
kojamai slaugydamas ligonius; palaimintasis (iš tikrųjų — šventasis) Jonas Ber- 
chmansas (John Berchmans, 1599— 1621), Klongouz Vudo kolegijos patronas. 
Piteris Kenis — žr. 6 paaišk. 

k II 
„Ak, nupinki man vainiką“... „Blarnio girias“...— „Ak, nupinki man vainiką“ — 
airių folkloro rinkėjo Tomo Kroftono Kroukerio (Thomas Crofton Croker, 
1798— 1854) baladė (muzika A. Roučo); „Mėlynakė, auksaplaukė“ — airių 
kompozitoriaus Džeimso L. Molojaus (James L. Molloy, 1837— 1909) daina; „Blar- 

nio girios“ — airių kompozitoriaus Ričardo Alfredo Milikeno (Richard Alfred 
Milliken, 1767— 1815) daina. 

Blekrokas — miestelis prie Dublino įlankos. 

Mansteris — pietinė, pati didžiausia iš keturių Airijos provincijų, kurios gyventojai 
nuo seno smarkiai priešinosi anglų įsigalėjimui. 

„„prie pilies... — turima omeny vienas iš Klongouz Vudo pilies fortifikacijos bokštų, 
pastatytų atremti galimam prancūzų užpuolimui po 1798 m. sukilirno. 

Haroldz Krosas yra pietiniame Dublino priemiestyje. 

LDS — Laus Deo Semper (amžina šlovė Dievui, lot.). Ši santrumpa jėzuitų mokyk- 
lose rašoma gale rašto darbų. 

su juo — turima omeny kunigas Džonas Konmis (m. 1910), buvęs Klongouz Vudo 
kolegijos rektorius, nuo 1890 m.— Belvederio kolegijos prefektas, nuo 1905 m.— 
Airijos jėzuitų ordino provincijolas. 

„į Krikščionių brolijos mokyklą — katalikų pasauliečių mokyklos, išlaikomos iš 
aukų; jose paprastai mokydavosi neturtingųjų vaikai. 

Korporacija — Dublino miesto valdymo organas. 

„O jėėėigu jis nepaklus... kaip pagoonis ir muitininkas“.— Iš Jėzaus pamokymų 
(Mato, 18, 17). 

Heronas (heron) — garnys (angl.). 

„Confiteor“ — „Išpažįstu“ (lof.); atgailos malda. 

kapitonas Merijetas — Frederikas Marijetas (Frederick Marryat, 1792—1848), 
anglų rašytojas, jaunimo mėgstamų marinistinių romanų autorius. 

Džonas Henris Niumenas (John Henry Newman, 1801—1890) — žymus anglų 
teologas, pedagogas-teoretikas ir publicistas, Dublino universiteto įsteigėjas (1853). 
„lordas Alfredas Tenisonas (Alfred Tennyson, 1809—1892) — garsus anglų 
poetas, ypač populiarus karalienės Viktorijos laikais. 

„savo Kefuzalę.—- Apie Kefuzalę, turko kirpėjo dukterį iš nežinomo autoriaus 


baladės, buvo prikurta visokių nešvankių dainelių. 


„Kilarnio lelija“ — anglų kompozitoriaus Džulijaus Benedikto (Julius Benedict, 
1804— 1865) to paties pavadinimo operos uvertiūra. 
Meriboras, Melou — miestai tarp Dublino ir Korko. 


„„Berneliai veda..“ — Anglų liaudies daina. 


„Ateikite visi čia...“ — Plg. I, 30 paaišk. 


* Karalienės koledžas — vienas iš trijų koledžų (Belfasto, Golvėjaus ir Korko), įsteig- 


tų valdant karalienei Viktorijai. 

Mardaikas — viena iš centrinių Korko gatvių. 

Dažnai mes čia ateidavom...— Daugelyje bakalėjos parduotuvių būdavo pardavi- 
nėjami svaigalai. 

Kvinstaunas — Korko uostas. 

Li — upė, prie kurios įsikūręs Korkas. Lifio upė teka per Dubliną. 

„Dilectus“ — lotyniškų sentencijų rinkinys. 

„Tempora... illis“.— „Laikai keičiasi, su jais keičiamės ir mes“. Teisingas antrasis 
variantas. 

Sandiz Velas — prašmatnus Korko priemiestis. 

„„Kerio vaikinui.— Kerio grafystės vaikinus išgarsino Piterio Finlio Dano (Peter 
Finley Dunne) romanas „Ponas Dulis taikos ir karo metais“ (1898), kurio hero- 
jus — plevėsa ir švaistūnas. 

Ar tu išbalai... sarge...— anglų poeto Persio Bišio Šelio (Percy Bysshe Shelley, 
1792— 1822) nebaigto eilėraščio „Mėnuliui“ pradžia. 

Airijos parlamento... rūmuose.— Po „Unijos akto“ (1801), panaikinusio Airijos 
parlamento nepriklausomybę, parlamento rūmai buvo parduoti Airijos bankui. 
Hilis Hatčinsonas... Čarlzas Kendlas Bušas...— Džonas Hilis Hatčinsonas (John 
Hely. Hutchinson, 1724—1794) — airių valstybės veikėjas ir ekonomistas, puikus 
oratorius, reikalavęs prekybos laisvės ir politinių reformų; Henris Fladas (Henry 
Flood, 1732— 1791) — airių valstybės veikėjas, oratorius; Henris Gratenas (Henry 
Grattan, 1746— 1820) — airių valstybės veikėjas, oratorius, kovotojas dėl neprik- 
lausomybės; Čarlzas Kendlas Bušas (Charles Kendal Bushe, 1767—1843) — 
airis teisėjas, oratorius, Grateno šalininkas. 

„išėjau... rugpjūčio vidury.— Iškraipyti airiškos dainos žodžiai (turi būti „gegužio 
vidury“). Tuo Stiveno tėvas išreiškia savo ironišką požiūrį į tuometinę Airijos 
valdžią. 

„„„Ingomaro“ ar „Damos iš Liono“.— „Ingomaras barbaras“ — Marijos Enės 
Lovel (Maria Anne Lovell) pjesė; „Dama iš Liono“ — Eduardo Džordžo Bulverio 
Litono (Eduard George Bulwer Lytton, 1803— 1873) istorinė drama. 

Klodas Melnotas — „Damos iš Liono“ personažas, tauri, romantiška asmenybė. 


„„tolimai muzikai aidint.— Įvaizdis iš Č. Dikenso „Dovydo Koperfildo“ (1850), 
kai herojus kalba apie savo žmonos kapą. 

Ouasi cedrum... odoris.— Ištrauka iš Jėzaus, Siracho sūnaus, Išminties knygos (24, 
17—19) „Tarsi kedras Libane, tarsi kiparisąs Siono kalnuose iškili esu. Tarsi palmė 
Kadise, tarsi rožių krūmas Jeriche. įškili esu. Tarsi graži alyva slėny ir tarsi platanas 
iškili esu. Tarsi cinamonas ir balzamas kvapnų aromatą skleidžiu ir tarsi mira puiki 
kvepiu“. (Lot.) 

„kurios simbolis yra aušrinė žvaigždė... įkvepianti ramybę...— Aliuzija į 
Dž. H. Niumeno pamokslą „Marijos Dievo Motinos pašlovinimas“. 

„Šaunusis draugužis Bombeidas“.— Tikriausiai frazė iš tuo metu populiarios opere- 
tės „Bombeidas“. 

„pirmasis“ švento gyvenimo prisakymas... žadu žemę? — Turima omeny Mato 
Evangelijos „„Pamokslas nuo kalno“: „Palaiminti dvasingieji vargdieniai: jų yra 
dangaus karalystė. Palaiminti, kurie liūdi: jie bus paguosti. Palaiminti romieji: jie 
paveldės žemę“ (Mato, 4, 3—5). Antruoju prisakymū herojus pavadina trečiąjį. 
„toks, kurs pajudina kalnus.— Plg.: „Iš tiesų sakau jums: jei turėtumėte tikėjimą 
kaip garstyčios grūdelį, jūs tartumėte šitam kalnui: „Persikelk iš čia į tenai“, ir jis 
persikeltų“. (Mato, 17, 20) 

Didis sielų žvejys! — Plg. su Jėzaus žodžiais savo mokiniams Petrui ir Andriejui: 
„Eikite „paskui mane! Aš padarysiu jus Žmonių žvejais“. (Mato, 4, 19) 
samumas — karštas dykumų vėjas, nešantis smėlį ir dulkes. 

„Atmink, kas tavęs laukia... nebenusidėsi“.— Ekleziasto knygoje tokių žodžių nėra. 
Jie paimti iš.Jėzaus, Siracho sūnaus, Išminties knygos (7, 39). 

„„duoti savo prievaizdavimo apyskaitos.— Plg. Jėzaus palyginimą apie nedorą prie- 
vaizdą: „,„Tuomet, pasišaukęs jį, turtuolis tarė: „Ką aš girdžiu apie tave šnekant? 

Duok savo prievaizdavimo apyskaitą, nes jau nebegalėsi būti prievaizdu“. (Luko, 
16, 2) 

Kokia gi žmogui nauda... nemirtingą sielą? — Iš Naujojo Testamento (Mato, 16, 
26). 

Dangaus žvaigždės ims kristi ant žemės...— Čia ir toliau vaizdai iš „Apreiškimo 
Jonui“ (6, 12— 14). 

„Eikite šalin... velniui ir jo angelams!“ — Iš Naujojo Testamento (Mato, 25, 41). 
O, jūs veidmainiai, o, jūs pabaltinti antkapiai...— Plg.: „Vargas jums, veidmainiai 
Rašto aiškintojai ir fariziejai! Jūs panašūs į pabaltintus antkapius, kurie iš paviršiaus 
gražiai atrodo, o viduje pilni mirusiųjų kaulų ir visokių nešvarumų“. (Mato, 23, 27) 
„nežinai nei dienos, nei valandos...— Plg.: „Taigi budėkite, nes nežinote nei dienos, 
nei valandos“ (Mato, 25, 13); „Taigi budėkite, nes nežinote, kada grįš namų šeimi- 
ninkas: ar vakare, ar vidurnaktyje, ar gaidgystėje...“ (Morkaus, 13, 35) 
Džozefas Adisonas (Joseph Addison, 1672—1719) — anglų rašytojas ir politikos 
veikėjas. Grafas Vorvikas — jo įsūnis. Patikimų šio fakto liudijimų nėra. 

Kurgi, o kape... tavasis geluonis? — Anglų poeto Aleksandro Popo (Alexander 
Pope, 1688— 1744) eilėraščio „„Mirštantis krikščionis“ citata, pasiskolinta iš Biblijos: 
„Kurgi, mirtie, tavoji pergalė? Kurgi, mirtie, tavasis geluonis?!“ (Pirmasis laiškas 
Korintiečiams, 15, 55) 

„Non serviam“ — netarnausiu (lot.), Šėtono atsisakymas. Plg.: „...ir tu tarei: 
„Netarnausiu stabams...“ (Jeremijo knyga, 2, 20) 

Jis pasigailėjo... Amžinasis Žodis.— Biblijoje apie tokį pažadą nekalbama, tačiau jį 
galima rasti Dž. Miltono (John Milton, 1608—1674) „Prarastajame rojuje“ 
(III ir XII kn.). 

„„pragaro vartai nenugalės.— Plg.: „Ir aš tau sakau: tu esi Petras — uola; ant tos 
uolos aš pastatysiu savo Bažnyčią, ir pragaro vartai jos nenugalės“. (Mato, 16, 18) 


„„kaip šventasis Anzelmas... graužiančio kirmino...— Matyt, turima omeny Anzelmo 
Kenterberiečio (Anselm of Canterbury, 1034— 1109), italų filosofo, scholasto, 
Kenterberio arkivyskupo (1093—1109) veikalas „Proslogionas, arba Priedas prie 
samprotavimo“, kur autorius pateikia ontologinį Dievo buvimo įrodymą. Tačiau 
akis graužiančio kirmino įvaizdis priklauso ne jam, o italų jėzuitui Džovaniui Pjetrui 
Pinamončiui (Giovanni Pietro Pinamonti, 1632—1703). Kunigo Arnolio pamoks- 
las — tai kiek pakeistas Pinamončio kūrinys „Pragaras, atsivėręs krikščionims: 
perspėjimas“. 

„Babilono krosnies ugnis neteko karščio...— Pasak legendos (Pranašo Danieliaus 
knyga, 3, 19—30), karalius Nabuchodonosaras įsakęs įmesti į Babilono krosnį tris 
jaunuolius, nepaklususius pagonių dievams, tačiau ugnis jų nelietusi, o sudeginusi 
budelius. 

amžina tamsos... audra — Plg.: „Jie lyg šėlstančios jūros bangos... kurioms per 
amžius skirta juodžiausia tamsybė“. (Judo laiškas, 1, 13) 

Iš dešimties bausmių... tamsybės bausmė.— Plg.: Išėjimo knyga, 7—12; 10, 21. 


? „viso pasaulio atmatos ir atliekos...— Dž. P. Pinamončio parafrazė, pasiskolinta iš 


Tomo Akviniečio „Teologijos sąvado“. 


' šventasis Bonaventūras — Džovanis Fidanca (1221—1273), italų filosofas ir katali- 


kų bažnyčios veikėjas, vienas iš penkių didžiųjų bažnyčios mokytojų. 
yra parašyta... it vaško gumulėlis.— Šią istoriją Dž. P. Pinamontis pasiskolino iš 
šv. Cezarijaus Arliečio (VI a.). . 

2 Kotryna Sienietė (1347—1380) — ši šventoji nuo jaunų dienų marino kūną ir regė- 
davo vizijas. 

„Šventosios Dvasios šventovę...— Plg. įvaizdį iš Šventojo rašto: „Ar nežinote, kad 
jūsų kūnas yra šventovė jumyse gyvenančios Šventosios Dvasios?..“ (Pirmasis laiš- 
kas Korintiečiams, 6, 19) 

Malahaidas — kurortas prie Airių jūros. 

„savo knygoje apie dvasines pratybas...— Turima omeny Ignacijaus Lojolos knyga 
„Dvasinės pratybos“. 

šventasis Tomas — Tomas Akvinietis (1225 ar 1226—1274), viduramžių filosofas 
ir teologas, ortodoksinės scholastikos sistemintojas, tomizmo pradininkas. 

poena damni — netekties kančia (lof.), pagal Tomą Akvinietį atsirandanti, kada 
siela netenka palaimos būklės. 

popiežius Inocentas Trečiasis (1160 ar 1161—1216) — Romos popiežius nuo 
1198; prisidėjo prie inkvizicijos įsteigimo. 

šventasis Augustinas — Augustinas Aurelijus (354—430), krikščionių teologas, 
žymiausias Vakarų patristikos (krikščionių mąstytojų teologinių, filosofinių bei poli- 
tinių-socialinių doktrinų visumos) atstovas. Čia pateiktas teiginys paimtas iš šv. 
Augustino knygos „De Civitas Dei“ („Apie Dievo valstybę“). 

Kadaise Jis ketino... vesk mus namop.— Citata iš Dž. H. Niumeno „Marijos Dievo 
Motinos pašlovinimo““. 

kapucinai — pranciškonų vienuolių ordino atšaka. Capuccio — gaubtuvas (it.). 
nuodėmingas miestas — Sodoma arba Gomora, kurių gyventojai už nuodėmes buvo 
nubausti sieros ir ugnies lietumi. (Pradžios, 19, 24) 

„leidžia jiems ateiti pas save.— Plg.: „Leiskite vaikučiams eiti pas mane ir netruk- 
dykite jiems, nes tokių yra Dievo karalystė“. (Luko, 18, 16) 

Corpus Domini nostri... In vitam eternam.— Tuos žodžius sako kunigas, duodamas 
komuniją. Pilnas tekstas toks: ,,Mūsų Viešpaties kūnas tesaugo tavo sielą per amžių 
amžius“. 

Aukščiausiasis vietininkas...— popiežius. 

„septynios Šventosios Dvasios dovanos — „„..išminties ir supratimo dvasia, patar- 
ties ir stiprybės dvasia, mokslo ir mokslingumo dvasia, ir jis pasidarys pilnas Viešpa- 
ties baimės dvasios“. (Izaijo pranašystė, 11, 2—3) 

3 Švenčiausiosios Trejybės Trečiasis Asmuo — Parakletas, Šventoji Dvasia. Pagal 
bažnyčios dogmatiką, vienintelė neatleistina nuodėmė — nusidėjimas Šventajai 
Dvasiai. 

„vilkėdami raudonu lyg ugnies liežuviai drabužiu.— Turima omeny mišios per 
Sekmines, kada švenčiamas Šv. Dvasios atsiuntimas. „Jiems pasirodė tarsi ugnies 
liežuviai, kurie pasidaliję nusileido ant kiekvieno iš jų. Visi pasidarė pilni Šventosios 
Dvasios...“ (Apaštalų darbai, 2, 3—4) 

šventojo Alfonso Ligvorio knyga...— Greičiausiai kalbama apie šv. Alfonso Ligvorio 
(1696— 1789), misionieriaus, redemptoristų ordino įkūrėjo, knygą „Išsigelbėjimo 
kelias. Siela prieš mirtį“. 

„nuo Amano viršūnių, nuo kalnų leopardo...— Plg.: „Ateik pas mane nuo Libano, 
sužadėtine, ateik pas mane nuo Libano! Pažvelk nuo Amano viršūnių, nuo Seniro 

ir nuo Hermono, nuo liūtų urvų, nuo kalnų leopardo!“ (Saliamono „Giesmių gies- 
mė“, 4, 8; vertė S. Geda) 

' Inter ubera mea commorabitur.— Tarp mano krūtų ilsisi. („Giesmių giesmė“, 1, 
13) 

Š dominikonų ir pranciškonų ordinai — elgetaujančių vienuolių ordinai; pirmąjį 
kovai su eretikais įkūrė ispanų vienuolis Dominikas (1215), antrąjį — šv. Pranciš- 
kus Asyžietis (1182—1226). 

9 „„kapucinai jau ketina... atsisakyti tokio apdaro.— Kapucinai viešose vietose ėmė 
dėvėti tamsius kostiumus aukštomis stačiomis apykaklėmis. 

0 Stredbrukas — Dublino priemiestis. 

|| Tomas Bebingtonas Makolis (Thomas Babington Macaulay, 1800— 1859) — anglų 
istorikas, poetas, valstybės veikėjas, pritarė Airijos separatistų idėjoms. 

12 Luji Vejo (Louis Veuillot, 1813—1883) — žymus prancūzų žurnalistas, Romos 
katalikybės šalininkas. 

Iš „galią valdyti... vyno pavidalą...— Čia išvardytos dvasininko galiės, plg.: Mato, 10, 
1; 16, 18—19. 

'* burtininko Simono nuodėmė — simonija, tai yra dvasinių pareigybių pardavimas 
ir pirkimas, nuodėmių atleidimas už pinigus. Pagal Šventąjį raštą, burtininkas Simo- 
nas prašęs apaštalų, kad jam parduotų galią daryti stebuklus. (Apaštalų darbai, 8, 
18—24) 

IP („gimė rūstybėje.— Aliuzija į Naująjį Testamentą: „..ir iš prigimimo buvome rūs- 
tybės vaikai...“ (Laiškas Efeziečiams, 2, 3) 

I6 „„Melchizedeko būdu.— Melchizedekas, nors ir nepriklausantis išrinktųjų luomui, 

„be tėvo, be motinos, be kilmės sąrašo, neturintis nei dienų pradžios, nei gyveni- 

mo pabaigos“ (Laiškas Žydams, 7, 3), yra kunigo idealas. Plg.: „...kunigas, panašus 

į Melchizedeką, tapęs kunigu ne kūniško įstatymo teise, bet nesuardomo gyvenimo 

' galybe. Juk liudijama: „Tu esi kunigas per amžius Melchizedeko būdu“. (Laiškas 

Žydams, 7, 15—17) 

novena — malda, kalbama devynias dienas iš eilės prieš kokį svarbų gyvenimo 

žingsnį. 

„„sventajam globėjui, pirmajam kankiniui...— Plg. I, 5 paaišk. 

I? Faindleiterio bažnyčia — Abatijos bažnyčia, paprastai vadinama fundatoriaus 
Aleksandro Faindleiterio vardu. 

20 $.J.— Societas Jesu (Jėzaus draugija, lof.), jėzuitų ordino pavadinimo santrumpa. 

2! Veri... vermo — vaikų kalba; prieš kiekvieną skiemenį pridedama „ver“. 

22 „Dažnai tylią naktį“ — airių kilmės ariglų poeto Tomo Muro (Thomas Moore, 
1779— 1852) eilėraštis iš ciklo „Tautų dainos“. 

2 Klontarfo bažnyčia yra Dublino priemiestyje. 

4 „dėl universiteto — turima omeny Dublino universiteto koledžas, įkurtas 1853 m. 
Įkūrus jį, Airijos katalikai, neturėję lygių teisių su protestantais, gavo galimybę 
įgyti aukštąjį išsilavinimą. 1908 m. šis koledžas įėjo į Nacionalinio Airijos universi- 
teto sudėtį (drauge su Korko, Golvėjaus, Meinuto koledžais). 

2 Bulis — Dublino bangolaužis. 

29 „Kurių kojos... po jaisiais“.— Citata iš Dž. H. Niumeno teorinio veikalo „Universi- 
teto idėja, apibrėžta ir iliustruota“ (1852). (Plg. II, 14 paaišk.) 

2 „Obuolmušių jūros debesų diena“ — iš Hju Milerio (Hugh Miller, 1805—1856) 

romano „Uolos liudija“, kur vaizduojamas pasaulio sukūrimas. 

septintasis krikščionijos miestas — turimas omeny Dublinas. 

tingmouto laikais — tai yra VIII—IX a., kai Airija buvo užkariauta normanų. 
Tingmoutas — normanų liaudies susirinkimas. 

Bus Stefanumenos! Bus Stefaneforos!/ — Bus — jautis (gr.), stefanos — vainikas 
(gr.). Bus Stefanumenos — turįs jaučio dvasią (mokykl. gr.), bus Stefaneforos — 
aukojirhui paruoštas, vainiku papuoštas jautis. Užuominos apie Stiveno panašumą į 
Tomą Akvinietį, kuris dėl atkaklumo ir nekalbumo dažnai buvo pravardžiuojamas 
jaučiu. 

„senosios danų karalystės pamėklė.— Turima omeny VIII—IX a. Airija, užkariauta 
normanų. 

legendinis meistras — Dedalas. 

Houtas — nedidelis kalnas Dublino įlankos pakrantėje. 

mirtingos jaunystės ir grožio angelas — Beatričės aprašymo Dantės „Naujajame 
gyvenime“ parafrazė. Scena su mergaite — simbolinė Stiveno, kaip menininko, 
krikšto scena. 

Švytėdamas ir virpėdamas... tamsėjančiu raudoniu.— Dievo kaip šviesos rožės 
aprašymo Dantės „Rojaus“ XXX — XXXIII giesmėse parafrazė. 


V 


„Už terasos...— terasa dubliniečiai vadina Rojal Teras gatvę Dublino šiaurės rytuo- 
se, kuri eina pro bepročių namus. | 

„merginas ir moteris iš Gerharto Hauptmano dramų...— Vokiečių dramaturgo, 
romanisto, poeto Gerharto Hauptmano (Gerhardt .Hauptmann, 1862—1946) mo- 
terų paveikslams būdingas romantiškas pakilumas ir drauge rūstus realizmas. 


* Fervju — Dublino rajonas, kur Tolka įteka į Dublino įlanką. 

Gvidas Kavalkantis (Guido Cavalcanti, 1259— 1300) — italų poetas lyrikas, Dantės 
bičiulis. Niūriu nusiteikimu autorius vadina jo lyrikoje pasikartojančią atstumto 
mylimojo temą. 

„Ibseno dvasia...— Dž. Džoisas jaunystėje labai žavėjosi norvegų rašytoju H. Ibse- 
nu, laikė jį didžiausiu autoritetu meno srityje. 

Atsiguliau, nors nebuvau pavargęs — eilutė iš anglų poeto ir dramaturgo Beno 
Džonsono (Ben Johnson, 1572—1637) pjesės „Žavesio: vizija“. 

elžbietiečiai — XVI-XVII a. anglų rašytojų, poetų, kompozitorių, karalienės 
Elžbietos Tiudor (1558— 1603) amžininkų, pavadinimas. 


„Iš Aristotelio poetikos ir psichologijos...— matyt, turima omeny Aristotelio kūri- 
niai „Poetika“ ir „Apie sielą“. 
„synopsis... divi Thomae“ — „Scholastinės filosofijos pagal šv. Tomą sąvadas“ 


(lot.), ištraukų iš įvairių Tomo Akviniečio kūrinių rinktinė. 

Contrahit orator, variant in carmine vates.— Eilutė iš portugalų pedagogo jėzuito 
Manuelio -Alvarišo (1526—1583) lotynų kalbos gramatikos: „Oratorius sutraukia, 
poetai.eiles išpuošia“. 

miestų miestas — Roma. 

Šventosios Trejybės koledžas — Dublino universitetas, įkurtas 1591 m. karalienės 
Elžbietos, norint įtvirtinti Airijoje reformaciją. Nuo 1873 m. į Šv. Trejybės koledžą 
pradėta priimti ir katalikus. 

Airijos nacionalinis poetas — Tomas Muras; priešiškumas T. Murui kilęs, matyt, 

dėl to, kad Muras nebuvo aktyvus kovos už Airijos nepriklausomybę rėmėjas. 
(Plg. IV, 22 paaišk.) 

Firbolgai — grubių, žiaurių neūžaugų gentis, pasak padavimų, IV a. pr. m. e. gyve- 
nusi Airijoje. 

mileziečiai — mitinio Ispanijos karaliaus Milezijaus ir jo sūnų, I a. pr. m. e. už- 
kariavusių Airiją, palikuonys, mecenatai, meno puoselėtojai. 


* Maiklas Kjuzekas (Michael Cusack, 1847—1907) — Gėlų sporto asociacijos įkūrė- 


jas. Asociacijos tikslas buvo atgaivinti tautinius Airijos sportinius žaidimus. 
komendanto valanda — represinė priemonė Airijos kaimuose per 1798 m. liaudies 
sukilimą ir per 1845—1848 m. badą. 

Metas Deivitas — broliai Morisas ir Petas Deivitai buvo garsūs XIX a. airių sporto 
veikėjai. 

fenijai — slaptos Airių revoliucinės brolijos (įk. 1858) nariai, smulkiaburžuaziniai 
revoliucionieriai respublikonai. Veikė iki XX a. pradžios. Dėl sektantiškos politikos 
ir individualaus teroro po 1870 m. nebeteko įtakos. 

Prancūzijos svetimšalių legionas — karinis junginys, sudarytas daugiausia iš samdy- 
tų svetimšalių, Šiaurės Afrikoje. Tarnyba jame itin sunki. To meto literatūroje 
vyravo romantiškas požiūris į Svetimšalių legioną, tarnyba jame buvo laikoma savo- 
tišku iššūkiu buržuaziniam gyvenimo būdui. 

„naminis žąsinas“ — priešprieša „laukinėms žąsims“, t. y. laisvę mylintiems airiams, 
kurie emigruodavo iš anglų pavergtos tėvynės. 

Batevantas — miestelis, kadaise buvęs didelis centras. 

herlingas — airių žaidimas, savotiškas žolės riedulys. 

„Krouko vyrukai“, „Terlso bebaimiai“ — sporto komandos. Terlsas — miestelis 
netoli Dublino, kur 1884 m. buvo įkurta Gėlų sporto asociacija. Arkivyskupas Vilja- 
mas Kroukas (William Croke) buvo karštas airių sportinio sąjūdžio šalininkas. 
Vulfas Teobaldas Tounas (Wolfe Theobald Tone, 1763— 1798) — airių revoliucio- 
nierius ir demokratas. (Plg. I, 17 paaišk.) 

„„prancūzų delegatai...— prancūzų dalyvavimas atidengiant memorialinę lentą pa- 
aiškinamas tuo, kad Tounas didžiai vertino prancūzų revoliuciją ir vadovavosi jos 
idealais; be to, Touno sūnus tarnavo Napoleono armijoje. 

Plevėsa Iganas ir Bažnyčių padegėjas Veilis — aršūs XVIII a. pabaigos protestantai. 
Buvo manoma, kad Veilio sūnus Tomas su Iganu ketvirtadieniais savo namuose 
laiko „juodąsias mišias“. Jam priklausiusiuose rūmuose vėliau įsikūrė universitetas. 
Kadangi Stivenas eina pro tą pastatą ketvirtadienį, tai ir prisimena tuos asmenis. 
„jėzuitų pastatas — svetima teritorija.— Jėzuitų ordinas pavaldus Romai, taigi jo 
teritorija airiui — svetima. 

levitai — senovės žydų šventikų kasta. 

Pulchra sunt guae visa placent.— Citata iš Tomo Akviniečio „Teologijos sąvado“ — 
„gražu tai, kas malonu akiai“ (/ot.). 

Bonum est in guod tendit appetitus — iš „Teologijos sąvado“ — „gera tai, kur links- 
ta troškimas“ (lot.). 

Ignacijus — Lojola. 

Mohero uolos — Mohero kalvos Airijos vakarinėje pakrantėje. 

Epiktetas (Epictetus, apie 50—apie 138) — graikų filosofas, propagavęs stoikų 
moralę; gyveno itin skurdžiai. 

„Švenčiausioji Mergelė apsigyveno tarp šventųjų.— Frazė iš Dž. H. Niumeno 
„Marijos Dievo Motinos pašlovinimo“. 

Žemutinė Dramkondra — šiaurinis Dublino priemiestis. Džoiso ironija: airiai puikiai 
moka angliškai, o gimtąją kalbą pamiršo. 

į šį anglų atsivertėlį...— Kai 1845 m. Dž. H. Niumenas (plg. II, 14 paaišk.) perėjo 
į katalikų tikėjimą, juo pasekė daug anglikonų. 

„iš garsiojo prilyginimo...— Turimas omeny Evangelijos pasakojimas apie tai, kaip 
tėvas iškelia puotą grįžusiam sūnui palaidūnui ir kaip tai papiktina vyresnįjį sūnų, 
daugelį metų sunkiai dirbusį namie. (Luko, 15, 11—32) 

šešių principų pasekėjai, ypatingos sanklodos žmonės, sėklos ir gyvatės baptistai, 
dogmatikai supralapsarai — baptistų sektos. 

„„muitinėj sėdėjusį apaštalą...— Turimas omeny evangelistas Matas, kuris, prieš 
tapdamas Kristaus mokiniu, buvo muitininkas. 

ponas Munenas — matyt, Stiveno kurso draugas. 

Leperdstaunas — Dublino hipodromas. 

„ateistas ir masonas.— Masonus Airijos katalikai laikė tokiais pat „tikrojo tikėjimo“ 
priešais, kaip ir protestantus. 

limbas — tarpinė sritis tarp skaistyklos ir pragaro, kur po mirties patenka nekrikš- 
čionių teisuolių ir nekrikštytų vaikų sielos. 

Viljamas Švenkas Gilbertas (William Schwenck Gilbert, 1838—1911) — anglų 
dramaturgas, libretistas, humoristas, drauge su kompozitorium A. Salivanu sukūręs 
daugelį operečių. Žemiau cituojamos eilutės yra iš komiškos jų operos „Mikado“. 
Fernandas Vudas Martinas (Fernando Wood Martin, 1863—?7) — amerikiečių 
chemikas. 

„„verčiau būtų leidęs sūnų mokytis į Belfastą — t. y. į protestantišką Karalienės 
koledžą Belfaste, garsėjusį proangliškomis nuotaikomis. 

„„Caro portretą — turimas omeny Nikolajus II (1868— 1918). 1898 m. jis kreipėsi 
į Europos vyriausybes su reskriptu dėl visuotinės taikos. Ironija: tas pats caras 
1904 m. pradėjo rusų — japonų karą. 

Visi perdžiūvusiom gerklėm, bobšės balsuoja.— Šaipomasi iš reikalavimų įvesti 
sausąjį įstatymą ir suteikti moterims teisę balsuoti. 

Viklou — Krenlio gimtinė, nedidelis miestelis šiaurinėje Airijos pakrantėje. 
Viljamas Tomas Stedas (William Thomas Stead, 1849—1912) — anglų žurnalistas 
ir politikos veikėjas, vienas iš Jungtinių Europos Valstybių sukūrimo iniciatorių. 
„Kuo didesnę laimę kuo didesniam kiekiui žmonių.— Anglų sociologo, juristo, 
utilitarizmo pradininko Jeremijo Bentamo (Jeremiah Bentam, 1748— 1832) filoso- 
finės sistemos principas. | 

Socializmą sukūrė airis...— Turima omeny Džeimsas O'Brajenas (James O'Brien, 
1803—1864), airių advokatas, čartistų sąjūdžio dalyvis. Kovojo už socializmo 
idealus. 

Džonas Entonis Kolinzas (John Anthony Collins, 1676—1729) — anglų filosofas, 
laisvamanybės propaguotojas. 

Loti Kolinz... jai savas? — To meto varjetės dainelė. 

„„ar Žanūs Žakas Ruso tikrai buvo nuoširdus? — Prancūzų filosofas, rašytojas 
Žanas Žakas Ruso (Jean Jacgue Rousseau, 1712— 1778) „Išpažintyje“ tvirtina, jog 
parašė apie save absoliučią tiesą. 

Fiana — kovinis fenijų būrys, draugovė. Fianna (air.) — legendiniai kariai, šalies 
gynėjai karaliaus Fino Makulio (III a.) laikais. 

herbų biuras yra Dubiino pilyje; už nedidelį mokestį čia galima sužinoti giminės 
genealogiją. 

„„vadindavai „tėvais“.— Deivinas neskirdavo kunigų, į kuriuos kreipiamasi „tėve“, 
nuo paprastų jėzuitų dėstytojų, neįšventintų į kunigus, į kuriuos kreipiamasi „pone“. 
„„Harkorto gatvėj...— Joje yra Municipalinė moderniojo meno galerija. 
Aristotelis neduoda gailesčio ir baimės apibrėžimų.— „Poetikoje“, kurią Stivenas 
turi omeny, šių sąvokų apibrėžimo nėra, bet jie yra „Apie sielą“ ir kituose Aristotelio 
veikaluose. 

Praksitelio Venera — Veneros bei kitų graikų deivių skulptūrų kopijos stovėjo 
galerijoje prie įėjimo į Airijos Nacionalinį muziejų. 

karmelitai — vienuolių ordinas, įsteigtas 1156 m. Griežti įstatymai: vienuoliai 
gyvena atskirose celėse, nevalgo mėsos, daug laiko praleidžia tylėdami. 

stazė — sustojimas, ramybės būklė. 

kinezė — judėjimas. 

Platonas... tiesos spindesys.— Panašus apibūdinimas yra dialoguose „Fedras“ ir 
„Piras“. 

Visa Aristotelio filosofijos sistema remiasi jo psichologijos veikalu...— Matyt, 
Stivenas turi omeny Aristotelio veikalą „Apie sielą“. Iš tikro pagrindinis Aristotelio 
mokymas išdėstytas „„Metafizikoje““. 

Sero Patriko Dano ligoninė pastatyta žymaus airių gydytojo ir politinio veikėjo 
P. Dano (Patrick Dun, 1642—1713) lėšomis. 

„Pange lingua gloriosi“ („Pange lingua gloriosi lauream certaminis“) — „Šlo- 
vink, liežuvi, paslaptį garbingo kūno“ (lof.). Šią psalmę sukūrė ne Tomas Akvinie- 
tis, o vienas žymiausių viduramžių lotynų kalba kūrusių poetų Venancijus Honori- 
jus Klementijus Fortunatas (apie 530 — apie 600). 

Vexilla Regis (Vexilla Regis prodeunt) — Vėliavos karališkos plazda (lot.). 
Impleta sunt... a ligno Deus.— Giesmės „Vexilla Regis prodeunt“ ketvirtasis pos- 
melis: „Išsipildė, išsipildė / Dovydo pranašystės, / Tautoms bylojusios: / Štai valdo 
nuo medžio Dievas!“ 

Tomas Klarkas (Tom Clark, ?7—1916) turėjo tabako parduotuvę, kur fenijams 
būdavo nelegaliai pardavinėjami ginklai. Dalyvavo 1916 m. Velykų sukilime. Su- 
šaudytas. 

keris — turima omeny patiekalas su keriu, aštriu padažu. 

Glenmaliuras — parkas Dublino pietinėje dalyje. 


„Laokoonas“ — vokiečių rašytojo Gotholdo Efraimo Lesingo (Gotthold Ephraim 
Lessing, 1729—1781) estetikos traktatas, kuriame analizuojamos įvairių meno 
rūšių ypatybės bei ribos, pagrindžiami vertinimo kriterijai. 

Šelis... su smilkstančia anglimi.— Iš P. B. Šelio traktato „Poezijos gynimas“ (1821). 
Luidžis Galvanis (Luigi Galvani, 1737— 1798) — italų fiziologas ir fizikas. 
Lesingas... apie skulptūros grupę.— Kalbama apie pagrindinę Lesingo traktato 
polemikos objektą — Hagesandro, Polidoro ir Atanodoro (I a. pr. m. e.) skulptu- 
ros grupę, vaizduojančią Laokoono ir jo sūnų mirtį. 

Kilderio rūmai — Airijos Karališkoji akademija, įsteigta 1785. 

Serafimas Gabrielius apsireiškė mergelei.— Biblinis Apreiškimo motyvas čia simbo- 
lizuoja kūrybos aktą. 

vilanela — daugiabalsė giedros intonacijos, šokio ritmo daina-eilėraštis. 

pergalė prie Azenkuro -— vienas iš Šimto metų karo epizodų, kai anglai 1415 m. 
nugalėjo prancūzų kariuomenę. 

Gerardinas da Borgas San Doninas (Gherardino da Borgo San Donino, 7—1276) — 

kunigas, garsėjęs laisvamanybe; mirė kalėjime, pašalintas iš kunigų luomo. Jo gyve- 
nimo aprašyme apie meilės ryšius neužsimenama. 

„krikščioniškojo pasaulio pamazgine.— Taip ironiškai Džoisas vadina Airijos 
katalikų bažnyčią, turėdamas omeny jos nužemintą padėtį krikščionių pasaulyje. 
„Kilarnis“ — airių kompozitoriaus ir dainininko Maiklo Viljamo Balfo (Michael 
William Balfe, 1808— 1870) daina. Kilarnis — ežeringas rajonas šalies pietvaka- 
riuose. 

Movikalenas — miestelis Airijos vakaruose. 

Kornelijus Heinrichas Agripa (Cornelius Heinrich Agrippa, 1486— 1535) — vokie- 
čių filosofas mistikas, teigęs, kad paukščiai atneša laimę, jei nutupia iš dešinės ir jei 
jų skaičius porinis. 

Emanuelis Svedenborgas (1688—1772) — švedų gamtininkas, mistikas, teosofas. 
auguras — senovės Romoje žynys, pranašaudavęs dievų valią iš paukščių giedojimo 
ir skraidymo. 

airiškas keiksmas — „thaus ag fee“ (velnias žino), tariamas panašiai kaip egiptie- 
čių dievas Totas. | 

Palenkit galvūs..! už vandenų.— Priešmirtiniai grafienės Ketlinos žodžiai iš airių 
poeto ir dramaturgo Viljamo Batlerio Jeitso (William Butler Yeats, 1865— 1939) 
pjesės „Grafienė Ketlina“. Grafienė, simbolizuojanti Airiją, pardavė savo sielą 
velniui, gelbėdama tautą nuo bado. Paskutinėje scenoje ji atsisveikina su aukle Una 
ir savo bičiuliu poetu Aliliu. 

„nacionalinis teatras — Airių literatūrinis teatras (nuo 1904 m.— Abatijos teat- 
ras). Stivenas prisimena skandalą, kilusį per V. B. Jeitso „Grafienės Ketlinos“ prem- 
jerą 1899 m. Airių nacionalistai dramaturgą apkaltino nacionalinio charakterio 
iškreipimu. 

„The Tablet“ — reakcingas anglų katalikų savaitraštis. 

Bentrio šutvė — Timotis Maiklas Salivanas (Timothy Michael Sullivan, 1827— 
1914) ir Timotis Maiklas Hilis (Timothy Michael Healy, 1855—1931), politikos 
veikėjai, Parnelio priešininkai. 

Forsterių giminė...— Templo žinios apie Forsterius netikslios. 

Giraldas Kambrietis — Džeraldas de Bari (Geraldus de Barri, 11467—1220), met- 
raštininkas, veikalų „Airijos užkariavimo istorija“ ir „Airijos topografija“ autorius. 
Apie Dedalų giminę jis nerašė. 

geležinė karūna — viduramžių kankinimo įnagis. Įkaitintą ugnyje ją uždėdavo ant 
galvos išdavikams ir apsišaukėliams. | 

Leidžias iš dangaus tamsa.— Pakeista anglų poeto Tomo Nešo (Thomas Nashe, 
1567— 1601) eilėraščio eilutė „Leidžias iš dangaus šviesa“. 

Džonas Daulendas (John Dowland, 1563— 1626), Viljamas Berdas (William Byrd, 
1543—1623) — anglų kompozitoriai, elžbietiečiai, kaip ir poetas Nešas. 

„„seilius Stiuartas — Anglijos ir Airijos karalius Jokūbas I Stiuartas (1566—1625), 
„Seiliumi“ buvo vadinamas dėl neryžtingos ir prieštaringos politikos. 

pavana — senovinis balinis šokis. 

Kornelijus a Lapidė (Cornelius a Lapide, 1567— 1637) — flamandų teologas, Bi- 
blijos komentatorius. 

Leidžias iš dangaus šviesa.— Plg. 98 paaišk. 

„Adelfis“ — viešbutis. 

„„kodėl bažnyčia... visus į pragarą? — Pagal katalikų doktriną, nekrikštytų vaikų 
sielos patenka ne į pragarą, o į limbą, kur jų laukia, anot Dantės, „liūdesys be kan- 
čios“. 

Šventasis Augustinas... į pragarą...— Šis šv. Augustino teiginys yra veikale „Perspė- 
jimas ir palaima“. 

šėtono sužadėtinė — nuodėmė (iš Dž. Miltono „Prarastojo rojaus“ ). 
Roskomonas — grafystė (ir miestelis) Airijos viduryje. 

„Zygfrydas“ — vokiečių kompozitoriaus R. Vagnerio (1813— 1883) opera. Stivenui 
ir visai jo kartai R. Vagneris — menininkas novatorius, revoliucionierius. 
Viešbučio pavadinimas...— „Klevas“ (angl.). 

Žemės lyga — Parnelio 1879 m. įkurta organizacija, kurios tikslas buvo likviduoti 
anglų lendlordizmą Airijoje. 

Netarnausiu.— Plg. III, 18 paaišk. 

Eik šalin... į amžinąją ugnį! — Plg. su Jėzaus žodžiais per Paskutinį teismą: „Eiki- 


"te šalin nuo manęs, prakeiktieji, į amžinąją ugnį, kuri prirengta velniui ir jo ange- 


lams!“ (Mato, 25, 41) 

„protingas, guvus... gudrus...— Šiomis savybėmis, Tomo Akviniečio nuomone, turi 
pasižymėti teisuolis. 

Blezas Paskalis (Blaise Pascal, 1623—1662) — prancūzų filosofas, matematikas, 
fizikas, rašytojas, vienas iš jansenizmo pradininkų. 

Jėzus... su savo motina irgi ne pernelyg pagarbiai elgdavosi...— Plg.: „Atėjo Jėzaus 
motina ir broliai ir, atokiau sustoję, per kitus prašė jį iškviesti. Aplink jį sėdėjo mi- 
nia, kai jam buvo pranešta: „Štai tavo motina ir broliai bei seserys ieško tavęs“. O 
jis atsakė: „Kas yra mano motina ir broliai?“ Ir, apžvelgęs aplink sėdinčius, pasakė: 
„Štai mano motina ir broliai! Kas tik vykdo Dievo valią, tas man ir brolis, ir sesuo, 
ir motina“. (Morkaus, 3, 31—35) 

Franciskas Suaresas (Francisco Suarez, 1548— 1617) — žymus ispanų teologas 
jėzuitas, Tomo Akviniečio darbų komentatorius. Įrodinėjo, jog aukščiau pateikti 
Jėzaus žodžiai reiškią didelę pagarbą motinai. 

Pembrukas — Dublino priemiesčio rajonas. 

„Rouzė O'Greidi“ — Modės Niudžent (Maud Nugent) dainelė. 

Seligepas ir Leresas — miesteliai netoli Dublino. Tarp jų tiesioginio kelio nėra. 
Chuanas Mariana de Taluvera (Juan Mariana de Talavera, 1536—1623) — ispanų 
istorikas, politikos veikėjas. Jo traktatas „Apie karalių ir karaliaus valdžią“ buvo 
teorinis jėzuitų praktinės veiklos pagrindas. 

Išdžiūvusios įsčios — tai Elzbietos ir Zacharijaus..— Sąmonės srauto pavyzdys: 
seni Krenlio tėvai — seni Jono Krikštytojo tėvai Elzbieta ir Zacharijus (Luko, I, 
5—25) — Krenlio ir Jono Krikštytojo maistas — nukirsta Jono Krikštytojo gal- 
va — Kristaus galvos atspaudas skarelėje — Jonas Evangelistas, jo išvadavimas iš 
Romos kareivių prie Lotynų vartų. 

Tegu mirusieji laidoja suvo numirėlius.— Šie žodžiai („Palik mirusiems laidoti 
savo numirėlius, o tu eik ir skelbk Dievo karalystę“ — Luko, 9, 60) reiškia, kad 
Stivenas išsivadavo nuo draugystės su Krenliu. Krenlis — tai Airija, nekenčiama ir 
mylima. Stivenas „laisvas“, pasirinkęs tremtį. 

jo tėtušio — šv. Juozapo. 

Brunas iš Nolos — Džordanas Brunas (Giordano Bruno, 1548— 1600), italų filo- 
sofas panteistas, poetas. Apkaltintas erezija ir sudegintas ant laužo. 

„savo parku — parkas to paties vardo — Stiveno. 

Devyniasdešimt septintojo pėstininkų pulko... nukryžiuotojo apsiaustas.— Džoisas 
parodijuoja Kristaus nukryžiavimą. Plg.: „Kareiviai, nukryžiavę Jėzų, pasiėmė jo 

drabužius ir padalijo juos į keturias dalis — kiekvienam kareiviui po dalį...“ (Jono, 
19, 23—24) 

Kažin... serga tikrai.— Eilutės iš anglų poeto Viljamo Bleiko (William Blake, 
1757— 1827) eilėraščio „Viljamas Bondas“. 

Deja, vargšas Viljamai, deja! — Plg.: „Deja, vargšas Jorikai, deja!“ („Hamletas“, 
V, 1) 

Rotonda — apvalus pastatas Ratlend Skvere (dabar — Parnelio aikštė), kuriame 
buvo teatras ir koncertų salė. 

Viljamas Juartas Gladstonas (William Ewart Gladstone, 1809— 1898) — Anglijos 
ministras pirmininkas. 

„Ak, Vili, kad tu būtum su mumis!“ — amerikiečių kompozitoriaus Stiveno Foste- 
rio (Stephen Foster, 1826—1864) daina. 

Visą naktį kamavo sapnai...— Dž. Džoisas vienas pirmųjų Vakarų literatūroje 
ėmė eksploatuoti sapno poetiką. 

Lepidas Markas Emilijus Jaunesnysis (apie 89—13/12 pr. m. e.) — romėnų politi- 
kos veikėjas, Cezario bendražygis. Lepido replika — iš Šekspyro „Antonijaus ir 
Kleopatros“ (II, 7). 


*** pasaulio šviesa — ironiškai pateikta biblinė citata: „Jūs pasaulio šviesa... Ir niekas 


nevožia ryku degančio žibinto, bet jį stato į žibintuvą, kad šviestų visiems, kas yra 
namuose“. (Mato, 5, 14—15) 

„trumpiausias kelias į Tarą — per Holihedą.— Tara — senovinė Airijos sostinė, 
airių aukso amžiaus simbolis. Holihedas — uostas Velso šiaurėje, kur atplaukia 
laivai iš Airijos. Stiveno mintis: tremtis — trumpiausias kelias į tikrąjį Airijos pažini- 
mą ir supratimą. 

Penifateris — Džoisų giminaitis. Pavardė skamba panašiai kaip anglų k. žodis 
„penny-father“ (šykštuolis). 

Maiklas Robartsas prisimena buvusį grožį...— V. B. Jeitso eilėraščio parafrazė. 
Maiklas Robartsas — fantazijos, kūrybos, pačios Airijos simbolis. 

„grįžo iš Vakarų Airijos.— Vakarų Airija — airių patriotų numylėtas kraštas. 
Šioje pastraipoje Džoisas atvirai šaiposi iš Airių atgimimo programos. 

Tai su juo aš turėsiu grumtis visą naktį lig aušros...— Asociacija su bibliniu Jokūbu: 
„Ir liko Jokūbas vienas. Ir grūmėsi Kažkas su juo lig aušros“ (Pradžios, 32, 24). 
Jokūbo kova su Dievu — amžino judėjimo, būtino menininkui, simbolis. 

„įr visose šalyse užpatentuotą.— Turima omeny Dantės platoniška meilė Beai- 
ričei. 

Senasis tėve... ir per amžių amžius.— Stivenas kreipiasi į legendinį Dedalą. 

